
ARGUMENT 


Alexandru BANTOŞ 
Un sfert de veac împreună 


1. Acest număr al revistei noastre încheie cel 
de-al XXV-lea an editorial. Iniţiată ca un pro- 
iect educaţional național, având ca punct de 
reper concepţia lingvistică și cea culturală 
axate pe adevărul ştiinţific şi istoric, „Limba 


<>» 


Română”, ca şi alte publicaţii culturale din 


Republica Moldova, a parcurs itinerarul com- 
A.B. — editor şi publicist, plicat al afirmării, cu dificultăți și obstacole, 
redactor-şef al revistei inerente perioadei de tranziţie în care noile 
„Limba Română”, directorul 
Casei Limbii Române 


„Nichita Stănescu” din 5 a : : 
Chişinău. gü. De aici şi prefigurarea, in timp, a unui tra- 


paradigme de abordare a realităţii erau bloca- 
te de mentalitatea tributară unei vechi ideolo- 


iect publicistic, cu sinuozități imprevizibile, 
trecut acum, desigur, la capitolul istorie. 


Ajunși la ceas aniversar, gândul se îndreaptă 
în viitor, adică, de fapt, spre ziua de azi, când 
despre presa culturală se discută fără prea 
mult optimism, date fiind condiţiile financi- 
are tot mai precare şi mai sufocante de exis- 
tență a lor, dar și „aplecarea” omului modern 
spre alte mijloace de comunicare decât „ceti- 
tul” tradiţional. Această „de folos zăbavă”, vor- 
ba cronicarului, nu mai este la modă. Intere- 
sul material, graba și ritmul galopant al vieţii 
avantajează, fireşte, televiziunea, internetul, 
telefonia mobilă, înlocuind cu nepăsare pre- 
ocuparea de a sta aplecat îndelung deasupra 
foii tipărite (de carte sau de revistă) cu șansa, 
la îndemâna oricui, de a „naviga” lesne lumi și 
orizonturi de mare diversitate, pe cât de nu- 

meroase și spectaculoase, pe atât de incomplet înţelese, condiționând 
astfel suficiența și superficialul în conduită și în felul de a trata cuvântul 
scris. Alarmaţi, experții constată că presa de calitate, în special cea tipă- 
rită, are în spaţiul limbii române un public în continuă descreştere: se 
citește puţin, repede, fără prea mult discernământ, genul scurt, infor- 
mativ, de cancan, captând, de cele mai dese ori, atenţia consumatorului 
pentru care contează nu esența mesajului, ci conectarea la fluxul coti- 
dian al evenimentelor, efemere, de regulă, dar care dau impresia că ești 
„în pas cu vremea”. E cam devreme totuși să afirmăm că presa tipărită, 
implicit cea culturală, „îşi trăieşte apusul”, anumite fenomene însă ne 
pun în gardă. Or, micşorarea catastrofală a tirajelor, incapacitatea pu- 
blicaţiilor de a-și asigura existenţa, deficitul de jurnalişti competenți, 
deprofesionalizarea presei „ce ridică bârfa la rang de adevăr” (C. T. Po- 
pescu), neglijarea rolului pe care îl au revistele de cultură „ca instanță 
de veghe și de reflecţie socială liberă de orice constrângeri şi de influ- 
enţe partizane” (Memoriul revistelor de cultură din Transilvania, Braşov, 
1991), blocajele de ordin economic generând îngrădirea libertăţii de 
expresie și a spiritului critic etc., etc. sunt semne care indică asupra ne- 
cesităţii de a întreprinde urgent acţiuni cu finalitate previzibilă, având 
menirea de a stăvili procesul de degradare și chiar de dispariţie a unor 
instituţii fără de care impasul, şi nu numai moral, ne pândeşte omni- 
prezent în efervescentul proces al globalizării. 


O pertinentă şi bine documentată radiografie a presei culturale actua- 
le din Republica Moldova face recent cunoscuta poetă și ziaristă Irina 
Nechit  (http://media-azi.md/ro/stiri/revistele-de-cultur% C4%83- 
trimise-la-plimbare). În studiul său, intitulat „Revistele de cultură, tri- 
mise la plimbare” (motiv de reflecţie pentru factorii decidenţi!), exa- 
minează soarta celor mai importante publicaţii de la noi („Contrafort”, 
„Sud-Est cultural”, „Semn', „Destin Românesc”, „Clipa” şi „Limba Ro- 
mână”) care sunt pe cale de a-și da obştescul sfârșit. Din motive finan- 
ciare, „firul câtorva reviste de cultură din Republica Moldova, consta- 
tă autoarea, s-a rupt deja. Au sucombat revistele «Semn», «Clipa», 
«Starea de urgenţă», cele care au coagulat producţia artistică și spi- 
ritul critic al generației 2000. [...] Indiferenţa criminală a autorităților 
față de publicaţiile de cultură are un efect păgubitor asupra mediului 
nostru cultural, afectând în special generaţia tânără. Cei mai talentați 
tineri scriitori, publiciști, jurnaliști culturali pur şi simplu nu au locuri 

de muncă în presa culturală autohtonă. Pierdem o generaţie de autori, 
peste câțiva ani nu va avea cine să scrie despre cultură... 


„Căderea culturii” prin dispariţia revistelor de profil, semnalată încă 
la începutul anilor '90, e o stare de lucruri îngrijorătoare caracteristică 
pentru presa de pe întreg spaţiul limbii române. Cu referință la acest fe- 
nomen, cunoscutul critic şi istoric literar Alexandru Cistelican spunea 
într-o emisiune televizată: „La 100 de ani de la Reîntregirea României 
vom avea o cultură în care revistele de patrimoniu vor fi pe cale de a 
pieri” Se impune, așadar, crede distinsul profesor, elaborarea unei le- 
gislaţii (la Bucureşti, dar și la Chișinău, sau de comun acord — adăugăm 
noi!), a unui proiect naţional cu bătaie lungă („care să vadă departe, 
măcar până în 2050”), în măsură să asigure „un viitor oarecum garantat 
acestor reviste, fără amestecuri politice, fără târguri politice”. Reviste- 
le literare, de cultură nu mai pot supravieţui, fiecare descurcându-se 
pe cont propriu. Improvizaţia în asemenea domeniu devine inevitabil 
contraproductivă. 


2. Atare situaţie este familiară şi echipei revistei „Limba Română”, care 
în acest an, aniversar, din lipsă de mijloace financiare, pentru prima 
dată de la fondare, nu a reușit să scoată de sub tipar un număr de re- 
vistă (din doar cele trei, duble, programate să apară în 2015) dedicat 
Zilei Limbii Române. Altminteri, era pe cale de a fi contramandată şi 
ediţia a IV-a a Colocviilor cu tema „Limba română ca entitate culturală 


30 august 2015, Casa Limbii Române. Participanți la Colocviile revistei „Limba 
Română” cu genericul „Limba română ca entitate culturală în școală şi societate” 

în şcoală și societate”, dacă nu aveam îndemnul și susținerea morală a 
unor remarcabili intelectuali, din România și din Republica Moldova, 
care conştientizează misiunea excepțională a unor întruniri ştiinţifice 
pentru circuitul ideilor și al valorilor. Mărturisesc, sunt onorat să re- 
cunosc: evenimentul s-a produs în primul rând graţie ilustrului om 
de știință și de cultură Solomon Marcus, protagonistul Colocviilor 
din acest an, prezent la Casa Limbii Române împreună cu unul din- 
tre cei mai de seamă discipoli ai săi, academicianul Gheorghe Păun, 
om de ştiinţă și scriitor, redactor-şef al prestigioasei reviste „Curtea de 
la Argeș”, publicaţie ce apare cu regularitate de invidiat (se pare că pe 
Argeş autorităţile locale înțeleg însemnătatea unei reviste ca instituție 
culturală și îi acordă sprijinul necesar!). 


Ne-a bucurat, de asemenea, implicarea energică în organizarea întru- 
nirii a unor distinse personalități, vechi şi de bună credinţă prieteni ai 
„Limbii Române”, membri ai colegiului de redacţie și autori ai revistei: 
conf. univ. dr. Mina-Maria Rusu (Inspector general de limba și litera- 
tura română, limbi clasice și neogreacă în cadrul Ministerului Educa- 
tiei şi Cercetării Ştiinţifice din România), conf. univ. dr. Georgel Rusu 
(Universitatea Apollonia, lași), prof. univ. dr. Ion I. Ionescu (Univer- 
sitatea „Al. I. Cuza”, Iaşi), conf. univ. dr. Gh. M. Bârlea (Universitatea 
de Nord, Baia Mare), prof. univ. dr. hab. Ion Ciocanu (A.Ş.M.), Andrei 
Strâmbeanu (poet, prozator, dramaturg), conf. univ. dr. Petru Butuc 
(Universitatea Pedagogică de Stat „I. Creangă”, Chişinău), prof. univ. 
dr. hab. Anatol Petrencu (Universitatea de Stat din Moldova) şi alţii. 


Remarcăm faptul că la Colocviile din acest an au participat doamna 
Corina Fusu, Ministrul Educaţiei din Republica Moldova, şi Sebasti- 
an Hotca, Secretar de Stat la Departamentul Politici pentru Relaţia cu 
Românii de Pretutindeni, care, înainte de începerea sesiunii de comu- 
nicări, au avut o întâlnire cu echipa redacţiei și o discuţie la obiect des- 
pre soarta revistei „Limba Română”, precum şi a proiectelor ce urmea- 
ză a fi derulate la centrul de cultură şi asistență Casa Limbii Române 


„Nichita Stănescu”. 


Cea de-a IV-a ediţie a Colocviilor revistei „Limba Română” din 30 
august 2015, moderată de conf. univ. dr. hab. Ana Bantoș, a debutat 
cu mesajele de salut ale doamnei Corina Fusu, Ministru al Educaţiei, 
domnului Angel Tilvăr, Ministru delegat pentru Relaţiile cu Românii 

de peste hotare, domnului Vasile Șalaru, Secretar de Stat la Ministerul 
Educaţiei şi Cercetării Ştiinţifice, România, instituţie care a acordat 
Casei Limbii Române „Nichita Stănescu” şi revistei „Limba Română” 
o DIPLOMĂ ANIVERSARĂ „La 25 de ani de temeinică susţinere 
a identităţii lingvistice și culturale a românismului de pretutindeni”, 
distincție înmânată de doamna Inspector general Mina-Maria Rusu. 
A urmat Scrisoarea deschisă adresată conducerii Republicii Moldova, 
semnată de domnul Nicolae Mătcaş, Ministru al Ştiinţei şi Învăţămân- 
tului din Republica Moldova în anii 1990-1994. În acest context festiv, 
pe de o parte, trist, pe de alte (multe) părți, s-a declanșat o discuţie per- 
cutantă asupra situaţiei românei de azi. Lucru firesc, deoarece demult e 
timpul să aflam: cum și cine predă limba română în scoală și , ulterior, 
ce modificări suportă ea în societate, de ce elevul, liceanul, studentul 
nu știe a vorbi şi a scrie corect? În ce măsură textele din manualele şco- 
lare sunt reprezentative pentru limba română literară standard? Sensi- 
bilizează oare acestea interesul pentru limbă, pentru literatură, pentru 
cultură în general? Cine e la pupitrul elaborării manualelor de școală? 
De ce avem tot mai puţini specialişti în domeniul cultivării limbii ro- 
mâne? De ce facultăţile de litere au o prestație cu randament tot mai 
mic şi sunt pe cale de a-și înceta existența? 


De asemenea, e greu de înțeles de ce, având o limbă, o literatură, o 
cultură, ROMÂNĂ, trebuie să alcătuim manuale diferite, la Bucureşti 
şi la Chişinău? De ce nu ar exista, de exemplu, un colectiv de autori, 
format din rândul celor mai avizaţi specialiști, capabili să ofere material 
didactic calitativ pentru toți românii, aşa cum procedează, în cazul lor, 
rușii, francezii, ungurii... 


Prelegerea excepţională a domnului academician Solomon Marcus, 
„Limba română şi școala — la București și la Chișinău”, o investigație 
de pionierat în lumea manualelor, elaborate în România şi Republica 
Moldova, schimbul larg de opinii făcut, în prezenţa înalților demnitari 
de stat, vor conta, presupunem, în procesul de formulare / reformu- 
lare a strategiei în domeniul editării manualelor şi, prin urmare, și de 
reașezare a limbii române pe un nou făgaș, cel al extinderii utilizării ei 
şi al îmbunătățirii calităţii limbii vorbite şi scrise. 


Evident, toţi oratorii, fără excepţie, s-au referit și la soarta ingrată a re- 
vistei „Limba Română” (în acest an echipa redacțională, ca și în 2013, 

a făcut voluntariat!), remarcând necesitatea de a crea condiţii decen- 
te pentru apariţia ei. Au fost propuse mai multe sugestii, între care 
evidenţiem: 


1. editarea publicaţiei sub egida Ministerului Educaţiei din Repu- 
blica Moldova, instituţie ce a fondat-o acum 25 de ani; 


2. editarea revistei de către cele două ministere de resort, de la 
Chişinău și București, ca element aplicativ coagulant al strategiei 
de sincronizare și unificare a învățământului românesc; 


3. schimbarea atitudinii Departamentului Politici pentru Relaţia 
cu Românii de Pretutindeni faţă de revista „Limba Română”, fi- 
nanţarea acesteia urmând a fi inclusă în categoria proiectelor pri- 
oritare de însemnătate naţională. 


Or, în contextul numeroaselor declaraţii privind perspectiva tot mai 
roză a colaborării multilaterale moldo-române, e greu de înțeles de ce 
sunt lăsate în voia sorții proiecte de anvergură unanim recunoscute, cu 
indiscutabilă eficiență practică? 


„Un sfert de veac am fost împreună: echipa redacţiei, autorii și cititorii 
revistei, școala și societatea. Păşind în alt pătrar de secol (imprevizibil 
şi mult mai complicat decât precedentul), vom găsi oare sprijinul ne- 
cesar pentru a persevera întru „Creşterea limbii româneşti / şi-a patriei 
cinstire”?! 


COLOCVIILE REVISTEI „LIMBA ROMÂNĂ” IEEE 


În spiritul dreptății şi al iubirii 


LA | 


Stimaţi participanţi la Colocviile revistei „Limba Română 


31 august, Sărbătoarea Limbii Române, are menirea de a ne aminti dato- 
ria sfântă a fiecăruia dintre noi de a apăra limba, care, după o afirmaţie 
celebră a lui Vasile Alecsandri, este „tezaurul cel mai prețios pe care-l 
moştenesc copiii de la părinţi, depozitul cel mai sacru lăsat de generaţiile 
trecute [...] cartea de noblețe, testimoniul de naţionalitate a unui neam”. 
Să nu uităm că și Alexei Mateevici, poetul care i-a dedicat limbii nemuri- 
toarele sale versuri devenite Imn al Republicii Moldova, a fost cu gândul la 
conaționalii săi, români basarabeni, pe care îi dorea emancipați şi mândri 
de limba pe care o vorbesc. De aceea ne îndeamnă să avem grijă de comoara 
limbii, care din adâncurile timpurilor şi până astăzi rămâne a fi dimensiu- 
nea demnităţii noastre. 


„Limba noastră-i foc ce arde 
Într-un neam, ce fără veste 
S-a trezit din somn de moarte 
Ca viteazul din poveste...” 


s-au dovedit a fi versuri profetice, la 1989 basarabenii ridicându-se pentru 
a-și apăra drepturile, sub însemnul lor. Lecţia de adevărat patriotism pe 
care ne-a dat-o Mateevici a fost continuată de către Grigore Vieru, pe care 
confratele său Ioan Alexandru îl considera „un poet care şi-a asumat greul 
unui grai trecându-l prin inima sa şi, încărcat de răbdare, înțelepciune şi 
nouă frumusețe, îl întoarce semenilor săi care-i deschid de bună voie inima 
să-l primească, pentru a duce mai demn pe mai departe viaţa în spiritul 
dreptății şi al iubirii”. 

Plin de umanism, mesajul în care scriitorii noştri înaintaşi îşi exprimă sen- 
timentul față de limbă ne plasează la nivelul tuturor popoarelor care îşi 
manifestă cu demnitate grija față de limba ţării lor. Căci a avea libertatea 
să-ți vorbeşti limba și să ai grijă de ea ca de o comoară sfântă sunt drepturi 
şi datorii ale fiecărui om de pe planetă. 

Destinul limbii române la est de Prut a fost până la 1989 vitrejit, aflându-se 
sub semnul politizării excesive şi a criteriului Divide et impera, care ne-a 

Doamna Corina Fusu, un ministru hotărât să impulsioneze 
studierea limbii române în școală 


tinut graiul încarcerat. De aceea, promovarea conștiinței valorii imense a lim- 
bii, în spiritul lui Alexei Mateevici, Grigore Vieru, Eugeniu Coșeriu, s-a aflat 
printre obiectivele majore ale basarabenilor, iar revista „Limba Română” şi-a 
asumat această nobilă sarcină pe tot parcursul anilor, de la înființarea ei. Ţin 
să menţionez că această publicaţie, care împlineşte un sfert de secol de la fon- 
dare, a fost și rămâne a fi un pilon de rezistenţă în promovarea limbii române 
la Est de Prut, în școală şi în societate. Faptul că a rezistat până în prezent 
obligă echipa de redacţie să persevereze și în continuare, ducând mai departe 
tradiția, deoarece putem vorbi deja despre tradiţia şi prestigiul acesteia, do- 
bândite până acum. Căci menirea unei reviste ca „Limba Română” este de a 
spori vizibilitatea și rolul limbii române în promovarea valorilor şi a dialogu- 
lui constructiv în societatea noastră bazată pe cunoaștere. 


În semn de înaltă prețuire a dăruirii de care dumneavoastră dați dovadă, 
stimați membri ai echipei redacționale, oferind cu generozitate cititorilor 
materiale de bună calitate, vă adresez azi, cu prilejul Zilei Limbii Române 
și cu ocazia împlinirii a 25 de ani de la fondarea publicaţiei, cele mai alese 
gânduri, alături de urarea 


Vivat, crescat, floreat! 


Corina FUSU, 
Ministru al Educaţiei 

Limba română, ca o duminică 


Dragi români, 


Sărbătoarea unei limbi reprezintă, în mod evident, un prilej de bucurie şi emoție, 
dar și un moment de reflecţie. Avem libertatea de a ne vorbi limba şi de a ne ex- 
prima în ea, ceea ce constituie un fapt remarcabil, pentru că nu toți oamenii au 
posibilitatea de a-și utiliza neîngrădit limba maternă. 


O limbă este gândită, vorbită, scrisă, trăită și învățată. La fel se întâmplă 
şi cu limba română, iar evoluţia ei reflectă importanța limbii pentru cei 
care au învăţat-o, au moştenit-o şi au dat-o mai departe. Generaţii între- 
gi au pus câte o cărămidă la dezvoltarea limbii române, ca să ajungem 
unde suntem astăzi: o limbă frumoasă, bogată şi expresivă, o limbă prin 
care se transmite mai departe cultura poporului român şi tot ce este româ- 
nesc. Limba română este limba lui Mihai Eminescu, a lui Nichita Stănescu, 
limba lui Constantin Brâncuși şi a lui Andrei Șaguna. Este o limbă care a 
ajuns pe toate continentele, prin românii stabiliți peste hotare, o limbă care 
a devenit cunoscută prin numeroşi români care au onorat-o şi care au făcut 
foarte mult pentru România. 


Limba este un dar şi o şansă către un univers nemărginit. Limba română ne 
duce către descoperirea României, a culturii române şi a folclorului autentic 
românesc. Ne rugăm în limba română și ne căutăm reperele prin interme- 
diul limbii române. Oriunde am fu, mai ales dacă suntem printre străini, ni 
se face dor de limba română şi de casă, căci casa este limba, iar limba este 
casa noastră. 


În Republica Moldova limba română este la ea acasă. Este legătura noastră 
cea mai puternică, o legătură ce trece cu ușurință peste Prut. Nimeni nu poate 
pune la îndoială această legătură trainică, ce ne face să avem aceleaşi repere 
identitare şi să fim la fel din atât de multe puncte de vedere. Limba română 
leagă, în mod indiscutabil, viitorul celor două maluri ale Prutului şi limba 
noastră comună va asigura acel viitor. 


Mă înclin în fața tuturor acelora care s-au luptat şi se luptă pentru limba 
română şi pentru dreptul de a o vorbi. În aceste clipe mă gândesc la românii 

din regiunea transnistreană şi la rezistența lor prin limbă. Sau la alţi români 
din vecinătatea României, care se luptă să poată studia în limba lor sau să 
aibă acces la serviciul religios în limba română. Luăm limba ca pe un dat, ca 
pe ceva firesc, care ne însoţeşte zilnic. Avem dreptul la limbă, dar nu ne dăm 
seama cât de grea este situaţia altor români. Sunt atâția români care întâm- 
pină greutăți şi obstacole, dar nu renunţă la a-și vorbi limba în care au crescut 
și care le-a conferit o identitate distinctă şi durabilă. Statul român este atent 
la respectarea drepturilor acestor români și acordă o atenție deosebită acestui 
subiect, pentru că ne dorim ca accesul la limba română să nu fie obstrucționat 
în vreun fel. 


Pentru Departamentul Politici pentru Relaţia cu Românii de Pretutindeni, 
sprijinirea limbii române este un obiectiv esenţial, parte integrantă a misiunii 
noastre. Sustinem anual mass-media în limba română şi facem tot ce putem 
pentru ca presa în limba română să se dezvolte şi să continue să rămână un 
pilon al comunităţilor românești de peste hotare. Vom continua să fim ală- 
turi de cei care trăiesc şi muncesc pentru și prin limba română. Păstrarea şi 
ocrotirea ei este datoria noastră, pentru a putea lăsa ceva urmaşilor. Simţirea 
limbii este un sentiment unic, iar limba română are, probabil ca şi alte limbi, 
unicitatea tezaurului ei de cuvinte intraductibile, greu traductibile sau dificil 
de redat cu înţelesul lor deplin. Vă rog să reflectați doar la cuvinte ca dor sau 
jale. Cuvintele redau stări și momente, iar trăirea limbii este un act individual 
sau colectiv ce face parte din conştientizarea identității noastre românești. 


Nichita Stănescu spunea că a vorbi despre limba română este ca o duminică. 
Cred că marele poet român a pus în această propoziție chintesenţa a tot ce 
înseamnă limba pentru noi și nu putem spune asta mai bine ca el. Rostirea ei 
este o sărbătoare permanentă. La fel şi învățarea ei continuă, căci limba este 
un izvor care continuă să ne arate lucruri noi cât trăim. Autorul italian Um- 
berto Eco a scris în urmă cu ceva ani o carte care se intitulează În căutarea 
limbii perfecte, în care trasează un istoric al preocupărilor şi încercărilor de 
identificare a unei limbi originare, a unei limbi perfecte şi funcționale. Pre- 
luând titlul cărții lui Eco, am să vă spun astăzi, aici, părerea mea. Limba 
română este o limbă perfectă! 
Cu drag, 
Angel TÎLVĂR, 
ministru delegat 

La ceas aniversar, 
revistei „Limba Română” 


Am primit cu onoare invitația de a participa la o sărbătoare culturală 
de excepție a românismului născut în matca istorică în care ne-am for- 
mat şi afirmat ca popor, cu o identitate bine consolidată între popoarele 
lumii. La cei 25 de ani de existenţă, revista „Limba Română” de la Chi- 
şinău trăieşte un timp fast, care iese de sub tutela efemerului cronologic, 
şi păşeşte, cu demnitate, în spaţiul veşniciei, demonstrând că rezistența 
înseamnă fidelitatea față de arhetip, prin forța spiritului care a definit 
un destin cultural inconfundabil. Asocierea revistei cu termeni care să ex- 
prime importanța acesteia pentru păstrarea nealterată a limbii şi, mai 
ales, pentru susținerea virtuţilor sufleteşti ale celor care, născuţi în limba 
română, trăiesc întru aceasta este un gest cultural care se cuvine a fi făcut 
acum, la aniversare. 


Dacă timpul ar avea doar dimensiunea istorică, atunci un sfert de veac 
cronologic ar putea să fie convertit în valorile pe care această revistă 
din Basarabia le-a construit, anulând astfel trecerea şi înlocuind-o cu 
veşnicia. Istoria regiunii a frământat graiul românesc, amestecându-l şi 
hibridându-l, dar, în acest context istoric potrivnic, „Limba Română” a 
lucrat la distilări fine de nuanţe, astfel încât spiritul românesc să reziste 
tuturor încercărilor. Am citit cu interes biografia culturală a revistei 
şi am constatat că, în spaţiul de dincolo de Prut, câţiva intelectuali cu 
adâncă simțire românească i-au construit cu răbdare şi migală un pro- 
fil robust, științific, cu rigoare și competență, având conștiința menirii 
de a păstra nealterată limba în care s-au născut românii trăitori de 
ambele părţi ale Prutului. 


Am remarcat și prezența în colegiul de redacție a unor personalități din 
mediul academic din România, fapt care girează legitimitatea revistei 
ca una a românilor de pretutindeni. Acum, la ceas aniversar, doresc 
să transmit colegiului de redacţie mesajul de adâncă prețuire pentru 
graiul curat, românesc, care defineşte revista şi deplina încântare că 

MINISTERUL EDUCAȚIEI ŞI CERCETĂRII ŞTIINŢIFICE 
CABINET SECRETAR DE STAT PENTRU ÎNVĂȚĂMÂNT PREUNIVERSITAR 


DIPLOMĂ ANIVERSARĂ 


SE ACORDĂ 
CASEI LIMBII ROMÂNE „NICHITA STĂNESCU“ 
ȘI 
REVISTEI LIMBA ROMÂNĂ, 


A 25 DE ANI DE TEMEINICĂ SUSŢINERE A 
IDENTITĂȚII LING 5 i 1 DE PRETUTINDENI. 


DATA VASILE ŞALARU, 
30 AUGUST 2015 SECRETAR DE STAT 


O înaltă distincţie pentru echipa și autorii revistei, acordată 
de Ministerul Educaţiei şi Cercetării Ştiinţifice din România 


relaţiile de frăţietate întru destin şi limbă dintre noi, românii din pa- 


tria-mamă şi cei din partea de răsărit a Prutului, până la Nistru, s-au 
consolidat, în ciuda opreliştilor istorice care au copleșit, în timp, acest 


spațiu geografic. 


La mulți ani întru dăinuirea limbii române prin „Limba Română”! 


Vasile ȘALARU, 
prof., Secretar de Stat, Ministerul Educaţiei 
şi Cercetării Științifice din România 

Scrisoare deschisă 


Către domnii 

Nicolae TIMOFTI, preşedinte al Republicii Moldova 

Andrian CANDU, preşedinte al Parlamentului Republicii Moldova 
Valeriu STRELEȚ, prim-ministru al Republicii Moldova 

Corina FUSU, ministru al Educaţiei din Republica Moldova 


Stimaţi conducători ai republicii, 


Ziua de 31 august a devenit o sărbătoare naţională ca semn de profun- 
dă admiraţie și respect din partea poporului nostru față de importantul 
şi miraculosul mijloc de comunicare, definitoriu în păstrarea identită- 
ţii sale autentice de-a lungul zbuciumatei istorii. În ziua de 31 August 
1989, la istorica sesiune a 13-a a fostului Soviet Suprem al R.S.S.M,, 
limba noastră a revenit la scrisul său latin, haina cea mai firească pen- 
tru redarea specificului ei de limbă romanică, și şi-a câştigat dreptul 
de a fi luată sub protecţia statului în condiţiile de atunci ale unui imi- 
nent pericol de dispariție ca limbă naţională sub influenţa limbii ruse. 
Odată cu Declaraţia de Suveranitate (1990) şi cea de Independență 
(1991) ale Republicii Moldova, limba română, ca limbă oficială a unui 
stat suveran și independent, şi-a recăpătat dreptul la numele său 
ştiinţific corect, având șansa de a-și extinde, totodată, sferele de uti- 
lizare, în calitate de mijloc de comunicare oficial real pe teritoriul 
Republicii Moldova. 


Ca persoană implicată direct în Mişcarea de eliberare națională din 
anii 1985-1989 (în calitate de secretar al Comisiei Interdeparta- 
mentale pentru problemele istoriei și perspectivele dezvoltării lim- 
bii moldoveneşti de pe lângă fostul Prezidiu al Sovietului Suprem al 
R.S.S.M. [1988-1989], am participat, în cadrul celor două grupuri de 
lucru - pentru elaborarea proiectului privind revenirea la grafia latină 
şi, respectiv, a proiectelor privind statutul de limbă de stat şi relațiile 

dintre limba de stat, limba rusă și alte limbi vorbite pe teritoriul repu- 
blicii — ale Comisiei pentru ştiinţă şi învățământ a Sovietului Suprem, 
la elaborarea legislaţiei lingvistice, precum și, ca expert, alături de Ion 
Dumeniuk, la sesiunea a 13-a a Sovietului Suprem, iar după adopta- 
rea acesteia — la elaborarea Programului complex de măsuri ale Gu- 
vernului pentru implementarea prevederilor legislaţiei lingvistice) şi 
care, în perioada iunie 1990 — aprilie 1994, ca ministru al Științei şi 
Învățământului, a întreprins tot ce s-a putut atunci pentru dezrădăci- 
narea sistemului de învățământ sovietic anchilozat şi reorganizarea lui 
pe principiile sănătoase ale tradiţiei şcolii naționale interbelice și ale 
didacticii moderne, cu tot entuziasmul și micile-mari bucurii ale re- 
venirii la normalitate, trebuie să constat, deşi îmi e nespus de greu, că 
totuşi, în diverse domenii, în cazul nostru, în cel al funcționării limbii 
de stat, nu există încă prilej de sărbătorire, cu atât mai mult de jubilare. 


Astfel, deşi ne considerăm stat suveran și independent, numai de 
independenţă și suveranitate reală nu poate fi vorba. Avem părți din te- 
ritoriu care, manifestând tendinţe separatiste şi ostile, de ani de zile își 
promovează autonomia, nu se subordonează legilor statului, nu pot fi 
administrate oficial de stat. Avem armament și trupe străine rusești pe 
teritoriul republicii, care nu se supun deciziilor forurilor internaţionale 
de a-l elibera. Şi astăzi unii conducători de diferite ranguri, factori de 
influenţă şi de decizie, membri ai diferitor partide şi orientări politice, 
parlamentari ş.a. se opun politicii oficiale a statului, orientării clare a 
majorităţii populaţiei spre vectorul european. Limba română nu a de- 
venit nici pe departe mijloc de comunicare oficial în toate instituţiile 
statului. După desfiinţarea fără niciun temei a Departamentului de 
Stat al Limbilor cu prerogative de supraveghere, control și sancțiuni 
privind nerespectarea legislaţiei în domeniul limbilor, nu s-a mai re- 
venit la reînființarea lui. Nimeni nu mai răspunde și nu se ocupă serios 
de punerea în aplicare a Programului complex de realizare a legislaţiei 
lingvistice. Contrar opiniei savanților, deciziilor Prezidiului A.Ș.M,, 
hotărârii Curţii Constituţionale din 05.12.2013 privind numele corect 
al limbii noastre, art. 13 din Constituţie continuă să ne discrediteze în 
faţa lumii. 


Stimaţi conducători ai republicii, activişti de stat şi de partide, membri 
ai Parlamentului! Dacă în anii '90 ai secolului trecut pentru a promova 

limba română a fost nevoie de mult curaj şi chiar de sacrificii, acum 
pentru a repune în drepturi limba oficială a statului cred că este nevoie 
numai de voință, mai exact, de bunăvoință. În condiţiile când avem 
o fragilă majoritate şi unitate în coaliția guvernamentală și în Parla- 
ment, nu e, oare, momentul, în numele viitorului poporului pe care-l 
păstoriţi, să tăiați nodul gordian cel puţin aici, dacă celelalte proble- 
me, cu adevărat spinoase, vă împovărează atât de greu? Adică să puneţi 
de acord Legea fundamentală a statului cu prevederile actului de pro- 
clamare a independenţei acestui stat, conformându-vă deciziei Curţii 
Constituţionale. Să reînființați arhinecesarul Departament de Stat al 
Limbilor cu statutul lui inițial. Să înaintați de urgență pe ordinea de 
zi a Parlamentului chestiunea modificării legislaţiei lingvistice din 
1989, adoptată în cadrul unui stat azi inexistent şi în condiţii istorice şi 
lingvistice diferite de cele actuale, legislaţie conformă cu condiţiile de 
funcţionare a limbilor într-un stat suveran şi independent. Să solicitați, 
imediat sau concomitent cu aprobarea, reactualizarea și punerea în 
aplicare măcar în cel de-al n-lea ceas a Programului complex de măsuri 
ale Guvernului privind implementarea de facto a legislaţiei lingvistice. 
Adică, în sfârșit, să creaţi climatul şi condiţiile necesare ca renumita 
cerință de cunoaştere a limbii oficiale să devină normă pentru orice 
pretendent la un portofoliu de conducere în stat, pentru orice lucră- 
tor din sfera deservirii populaţiei; în definitiv, să devină normă de res- 
pect şi bună conduită pentru orice cetățean, indiferent de etnie, rasă, 
culoare, sex, confesiune etc., care şi-a ales ca loc de muncă şi trai Re- 
publica Moldova. Numai după realizarea unor asemenea sarcini am fi 
îndreptățiți să sărbătorim, la 31 august a fiecărui an, toți cetățenii repu- 
blicii, nu ziua „Limba noastră”, ci sfânta Zi a Limbii Române. 


Şi, tot în legătură cu promovarea limbii oficiale a statului nostru, 
permiteţi-mi să vă aduc în atenţie o altă problemă, a cărei rezolva- 
re favorabilă ţine de asemenea de puterile, dorinţa şi bunăvoința 
Domniilor Voastre: e vorba de soarta revistei de filologie, cultură 
şi educaţie „Limba Română”, Ministerul Ştiinţei și Învățământului, 
pe care am avut onoarea și răspunderea să-l conduc timp de aproape 
4 ani, animat de acţiunile de reformare a sistemului de învățământ so- 
vietic anchilozat şi de reaşezare a lui pe principii naţionale sănătoase, 
având stringentă nevoie de un instrument material de sprijinire a aces- 
tor orientări mai ales în domeniul predării în şcoală a limbii, literaturii, 

culturii și istoriei naționale în întregul lor românesc, a fondat revista 
cu un titlu curajos şi emblematic pentru spaţiul, timpul şi condiţiile în 
care activa, dar mai ales pentru cele care urmau să vină: „Limba Ro- 
mână”. Revistei îi revine meritul de a fi readus acasă, în circuitul şcolar 
basarabean, operele literare, scriitorii şi oamenii de cultură din întreg 
arealul românesc, lucrări și autori nestudiaţi timp de jumătate de veac 
la facultate şi în școală, precum și istoria integrală a neamului româ- 
nesc, de la Nistru şi de dincolo de Nistru până la Tisa şi dincolo de 
Tisa, indiferent de vitregiile timpurilor și de rapturile teritoriale care 
s-au întâmplat pe parcurs. Revista periodică și fondatorul acesteia au 
avut de înfruntat numeroase ostilități atât din partea unor românofobi 
declaraţi, cât și din partea unor mancurți deghizați în democrați. O 
iminentă „detronare” a ministrului „românizator”, care plana de mult 
timp în minţile adepților moldovenismului primitiv, şi înlocuirea lui 
cu unul așa-numit democrat-agrar ar fi pus în pericol, indiscutabil, şi 
existenţa revistei, astfel încât, în martie 1994, pentru a nu fi lichida- 
tă de guvernanţii românofobi, „Limba Română” a fost scoasă de sub 
auspiciile ministerului, fără a mai fi finanțată de acesta, obținând sta- 
tutul de publicaţie independentă. De atunci și până la ora actuală, fără 
o asigurare materială necesară şi permanentă pentru funcționare nor- 
mală, fără un colectiv redacţional retribuit la timp şi onorabil, revista, 
în special în anii de la urmă, de abia reușește să se mai menţină pe linia 
de plutire. Supusă, după cum spuneam, ostracizării din partea condu- 
cerilor agrariană, comunistă etc., precum şi atacului din partea răuvoi- 
torilor moldoveniști românofobi, fără mijloace sigure de existență, co- 
lectivul redacţiei a fost nevoit să solicite ajutor din partea Guvernului 
României. O perioadă cheltuielile au fost suportate de Institutul Cul- 
tural Român (Bucureşti) sau de Departamentul pentru Relaţia cu Ro- 
mânii de Pretutindeni de pe lângă Guvernul României. De la o vreme, 
însă, susținerea financiară de peste Prut este din ce în ce mai tardivă 
şi nesemnificativă, revista fiind ameninţată literalmente să sucombe. 
Asupra pericolului dispariției din circuitul revuistic a unei publicații 
cunoscute și apreciate de comunitatea filologică, literară, didactică etc. 
din republică, din România și de peste hotare care militează pe parcur- 
sul unui sfert de secol pentru adevărul istoric și ştiinţific privind iden- 
titatea noastră etno-lingvistică şi culturală, revistă care a adus în școala 
şi în conştiinţa noastră literatura și istoria neamului în integritatea lor, 

au atras cu îngrijorare atenţia personalități notorii ale științei cum sunt 
lingvistul nr. 1 al contemporaneității, compatriotul nostru Eugeniu 
Coșeriu, bunul prieten al lingviștilor şi matematicienilor basarabeni, 
matematicianul nonagenar Solomon Marcus, profesorii ieşeni Con- 
stantin Ciopraga, Dumitru Irimia, Valeriu Rusu ş.a. Ne-am adresat în 
repetate rânduri unor instituţii decizionale de la noi, inclusiv fostului 
ministru al educaţiei. Culmea impertinenţei, într-un răspuns oficial de 
la minister, echipei redacționale i se sugera să se adreseze după ajutor... 
fondatorului revistei! 


Ne întrebăm și, cu îngăduinţa Domniilor Voastre, vă întrebăm 
dacă noua conducere a Ministerului Educaţiei, care face parte din 
actuala coaliție majoritară proeuropeană, având drept obiectiv 
reîntronarea legilor statului și a spiritului național în societate, 
inclusiv în învățământ, n-ar putea să-și asume cheltuielile pentru 
apariția periodică lunară a revistei „Limba Română” (aşa cum o 
face, de exemplu, pentru revistele „Alunelul”, „Noi”, „Florile dal- 
be”, „Făclia”), dat fiind că această publicaţie de prestigiu este des- 
tinată și imperios necesară școlii și care permanent a fost distri- 
buită în mod gratuit bibliotecilor școlare și publice din republică? 
Oare Ministerul Educaţiei n-ar putea prevedea mijloace financiare 
şi pentru revista menţionată (de exemplu, pentru achiziţionarea 
de literatură didactică şi aprovizionare a bibliotecilor școlare)? 
Căci scopul suprem al revistei „Limba Română”, ca şi al nostru al 
tuturor, este pregătirea temeinică, în spiritul adevărului istoric și 
ştiinţific, a generaţiilor de azi şi de mâine, care vor trăi și munci în 
marea familie a cetăţenilor Europei unite. 


Închei această Scrisoare deschisă citând, cu permisiunea dumneavoas- 
tră, îndemnul testamentar al marelui lingvist Eugeniu Coșeriu, care, 
referindu-se la destinul și misiunea revistei „Limba Română”, accen- 
tua, în 2001, cu prilejul celei de-a zecea aniversări de la fondarea ei: 
„Să nu lăsăm deci să piară această revistă, să nu lăsăm să scadă și 
să decadă această tribună. Ea trebuie să trăiască mai departe și să 
ne ajute cum ne-a ajutat până acum la afirmarea culturii românești 
şi la cultivarea limbii române. Fiindcă, dacă dispare și această re- 
vistă, dacă ne asumăm acest risc, atunci ne-am trădat cultura naţi- 
onală, ne-am trădat identitatea spirituală, am trădat dimensiunea 

fundamentală a omului ca fiinţă spirituală: limbajul — dimensiune 
care pentru noi se prezintă sub forma limbii noastre istorice: lim- 
ba română. Ceea ce înseamnă că, dacă această revistă moare — și 
să nu dea Dumnezeu cumva să moară —, începem să murim cu to- 
ţii spiritualiceşte şi nu mai suntem noi înșine”, și cu încrederea că, 
dacă veţi întreprinde, cu puţină bunăvoință, puţinele acțiuni concrete 
pe care le-am menţionat mai sus, generaţiile de azi și cele de mâine de 
vorbitori ai limbii române vă vor rămâne profund recunoscătoare. 


Prof. univ. dr. Nicolae MĂTCAȘ, 
fost ministru al Ştiinţei şi Învăţământului din Republica Moldova 
(1990-1994), fondator al revistei „Limba Română” 


30 august 2015 

Solomon MARCUS 


Limba română și școala — 
la Bucureşti şi la Chişinău 


De două ori privilegiat 


Sunt onorat și de două ori privilegiat, fiind 
invitat să vorbesc aici, la Chişinău, nu într-un 
moment oarecare, ci în ajunul Zilei Limbii 


Române, şi nu într-un loc oarecare, ci la Casa 


S.M. — savant român, ilustru sa Fi A ; 
Limbii Române, această metaforă a Casei am 


matematician, membru ja A a , j 
titular al Academiei Române adoptat-o şi eu în Limba română între infern şi 
(din 2001). După studiile paradis, Editura Spandugino, Bucureşti, 2014. 

liceale, încheiate cu un Numele Casei, Nichita Stănescu, îmi este şi el 
n 


bacalaureat strălucit î A oe Aia 
poi inox drag. Acest poet a îmbogăţit limba română în 
oraşul de baştină Bacău, 5 


urmează Facultateade mod substanțial. 
Matematică a Universității 
din Bucureşti (1944-1949). : s EI 
Începută la Institutul Este şcoala un prieten al limbii române? 
Politehnic (1950-1953), ` EER , 
cariera universitară e De multă vreme, aici, în Republica Moldova, 
continuată la Facultatea de limba română trebuie să facă față unor forțe 
Matematică a Universităţii“ adverse, dar acum, cu globalizarea, toate lim- 


din Bucureș l, unde obtine Bile nationale au de făcut fată unor forte ad- 
consecutiv titlurile de lector > 3 > 


(1955), conferentiar (1961), Verse. Alta va fi însă problema pe care o voi 


3 


profesor (1966). Din 1956 analiza acum. Mă voi referi la viaţa internă din 
este doctor În matematică, această Casă a Limbii Române, voi vorbi des- 
iar în 1968 devine doctor îi ; Praes 
i „pre forțele adverse din interiorul Casei Limbii 

docent în ştiinţe. Este invitat ti | EA i 
în calitate de profesora Române și o voi face având în vedere în mod 
numeroase universităţi de special școala: manualele școlare, programe- 


peste hotare. Cele peste 400 Je, revistele școlare, viața școlară. Este greu să 
de lucrări sunt traduse în 


limbi de circulaţie universală : j A k 
şi au fost publicate de către Versarului extern e considerabil redusă ca efi- 


cele mai prestigioase edituri cacitate dacă trebuie să faci față concomitent 
şi reviste de pe mapamond. unui adversar intern. Să pornim în căutarea 


lupţi pe două fronturi, dar acțiunea asupra ad- 

30 august 2015, Casa Limbii Române. Acad. Solomon Marcus, protagonistul 
Colocviilor revistei „Limba Română” din acest an, vorbind despre „Limba română 
şi şcoala — la Bucureşti și la Chişinău”. De la stânga la dreapta: Alexandru Bantoş, 
redactor-şef al revistei „Limba Română”, Ana Bantoș, conf. univ. dr. hab., Corina Fusu, 
Ministru al Educaţiei, şi Sebastian Hotca, Secretar de Stat la Departamentul Politici 
pentru Relaţia cu Românii de Pretutindeni 


acestuia din urmă. Vom constata că de prea multe ori şcoala nu e un 
prieten al limbii române. 


Sare în ochi și dă de gândit 


Tată, ca să încep cu un element care sare în ochi. Venit aici, am constatat 
că î din i şi â din a au un alt statut în mediul academic de la Chişinău 
decât la Academia Română de la București. Dar nu despre asta vreau să 
vorbesc, voi aborda probleme latente, mai profunde, neluate în atenţie, 
care vizează substanţa actului educațional. 


O agresiune de amploare, de care nu ne pasă 


E cineva care monitorizează ansamblul programelor, manualelor, da- 
toriilor la care trebuie să facă față un elev? Un tur de orizont al aces- 
tora arată clar că răspunsul e negativ şi un exemplu vă va arăta de ce 
proporţii este agresiunea care se comite la adresa adevăratei învăţări, 

la adresa limbii române și la adresa sănătăţii psiho-somatice a elevilor. 
Obezitatea unor manuale e o boală veche, la manuale se adaugă tot fe- 
lul de culegeri, antologii etc., proliferarea concursurilor de tot felul, la 
care competiția e tot mai frecventă în dauna educaţiei. Acestea sufocă 
viaţa şcolară. Prea mulţi profesori par a crede că disciplina lor e unica 
datorie a elevilor. 


Mii de termeni noi şi de date de tot felul într-un manual 
de o sută de pagini 


La pagina 23, luată la întâm- 
plare, din Manualul de Biologie 
de clasa a IX-a (Editura Didac- 
tică şi Pedagogică, Bucureşti, 
2004, 112 pagini; autor Elena 
Huţanu) se află peste 30 de 
termeni şi date, după cum ur- 
mează: filumul Porifera, calcarea, 
desmospongia,  hexactinellida, 
spicuiri de carbonat de calciu, 
ectomezenchim, mări tropicale, 
adâncimi de două mii de metri, 
sycon ciliatum, spongieri, siliciu, 
sinciţii, rhisopotterion crierosum, 
un spongier de numai 19 cm înăl- 
time filtrează peste 20 de litri de 
apă pe zi, bureţi de baie, artropo- 
de cu tegument moale, celenterate, 
simetrie radială, didermice, dulci- 
col, octoderm, endoderm, mezo- 
clee, celule mioepiteliate, cnidoblaste, celule flagelate, hydra viridis, hidra, 
cilii celulelor, planulă, polip, meduza hydrozoa, scyphozoa, anthozoa. Cele 
mai multe pagini oferă acelaşi spectacol. Lucrurile sunt prezentate pur 


Academicianul Solomon Marcus 


descriptiv, uniform, nu se distinge niciun principiu de ordonare, nu se 
manifestă nicio milă față de capacitatea de memorie a elevului. 

O triplă agresiune: la adresa biologiei, a limbii române 
şi a sănătății elevului 


Biologia a progresat imens în ultimii o sută de ani, a câştigat teren vizi- 
unea sistemică. 


Apelul la câteva principii generale permite o ordonare, o ierarhizare a 
prezentării care să acorde prioritate explicaţiei, nu aglomerării de de- 
talii. Un manual ca cel de mai sus este de natură să intimideze, să-l des- 
curajeze şi să-l îmbolnăvească pe elev, mai cu seamă atunci când este 
vorba de vârste abia ieşite din copilărie. Dar aici voi sublinia agresiunea 
care se comite la adresa limbii române. A pune accent pe vocabular 
şi pe încărcarea excesivă a acestuia cu termeni complicaţi, neglijând 
în schimb capacităţile explicative și argumentative ale limbii române, 
puse în evidenţă cu strălucire în ultimii 200 de ani, înseamnă a-i răpi 
elevului exact ceea ce ar putea fi plăcerea învățării, bucuria de a simţi că 
înțelege ceva din lumea în care trăiește. 


Numai la biologie? Nu! La mai toate disciplinele 


Ceea ce am găsit în manualul menționat se manifestă, în diferite grade, 
în multe alte manuale: de matematică, fizică, chimie, istorie, geografie, 
română, informatică etc. O proliferare a detaliilor nesemnificative ames- 
tecate cu fapte care merită atenţie, dar care nu beneficiază de un comen- 
tariu care să le explice semnificația. Câteva exemple, între atâtea altele: 
iraționalitatea rădăcinii pătrate a lui 2 este expediată în manualul de gim- 
naziu ca un fapt oarecare; la fel, infinitatea mulțimii numerelor prime, 
căreia Dan Barbilian îi închinase un adevărat poem. Dar descoperirea 
izomerismului chimic nu are o soartă similară în manualele de chimie? 
Şi aşa, prin marginalizarea limbajului, a istoriei, a semnificaţiilor, şcoala 
ratează cultura și le răpește elevilor plăcerea adevăratei învățări. 


Marginalizarea limbii române în ştiinţele exacte 


De ce în manualele de matematică, fizică, chimie, informatică se folo- 
sesc puţine cuvinte? 


Explicaţia e simplă: atenţia este îndreptată cu precădere asupra aspec- 
telor rutinare, de calcul, care se desfăşoară pe baza unor reguli explicite, 

clare, aplicate unor simboluri artificiale; mintea este folosită exclusiv 
pentru controlul respectării unor reguli, dar în acest fel se sacrifică o la- 
tură substanţială a acestor discipline: înțelegerea modului în care apar 
problemele, ideile care le ghidează, motivarea lor culturală și istorică, 
natura demonstrațiilor, conexiunile cu alte domenii. O înțelepciune 
general acceptată recomandă unui text matematic să fie 50% cuvinte 
și 50% formule. Este vorba desigur de o apreciere aproximativă. Şcoala 
nu respectă această recomandare, privilegiază sintaxa în dauna seman- 
ticii, corectitudinea în dauna sensului și semnificației, formalizarea în 
dauna narativului. Bacalaureatul este o expresie clară a acestei viziuni 
patologice. Marginalizarea limbii române la disciplinele de științe 
exacte și ale informaţiei este o parte organică a acestei patologii. De 
multe ori, orele de clasă la matematică se desfăsoară în tăcere, cineva 
calculează la tablă, ceilalți calculează în bănci şi numai la sfârșit se aude 
întrebarea: Cât ţi-a dat? Parcurgeţi maculatoarele de matematică ale 
elevilor și veţi avea o imagine a acestei anomalii, pe care am analizat-o 
în Zece nevoi umane (Editura Spandugino, Bucureşti, 2015). 


Au suflet manualele şcolare? 


Ce înseamnă a învăţa? În manualele şcolare de clase primare, a II-a, a 
III-a, a IV-a, şi mai departe se poate citi pe coperta interioară un avertis- 
ment: acest manual va fi transmis de la o generaţie la alta timp de patru 
ani, nu cumva să faceți însemnări pe el, nu cumva să-l mâzgăliți, trebuie 
să-l lăsaţi curat. Mă duc la Chișinău şi găsesc reprodus în primul capitol 
din manualul de clasa a VIII-a Limba şi literatura română (autori: Tatiana 
Cartaleanu, Mircea Ciobanu, Olga Cosovan; Editura Ştiinţa, Chișinău, 
2013) eseul lui Nicolae Manolescu Cărţile au suflet: „O carte imaculată e 
la fel de tristă ca un colț din natură pe care ochiul omului nu l-a privit. O 
carte, ca şi un om, e vie dacă anii, suferinţa, stângăcia cititorilor au lăsat 
urme pe obrazul ei, ridurile unei cărți sunt expresia sufletului ei material”. 


Confuzie și derută 


Unde este adevărul? Aici este, în textul reprodus în manualul de clasa 
a VIII-a. lată deci în ce confuzie, în ce derută trăim, pentru că aici nu 
e vorba de o chestiune oarecare, ci de ceva care privește rațiunea de a 

fi a şcolii. Ce înseamnă a folosi o carte, iar manualul școlar este o carte 
între cărți; ce înseamnă a citi, în ce constă lectura drept componentă 
a învățării? Nu este manualul şcolar în primul rând cartea care trebuie 
să poarte semnele trudei celui care o foloseşte? Despre carte am găsit 
în unele manuale consideraţii mediocre, ca în cel de clasa a II-a de la 
Editura Intuitext (o carte scrisă de un măgăruș) sau în cel de a III-a, de 
la Editura Aramis. Sper ca măcar în unul dintre manuale să se fi repro- 
dus Ex libris de Tudor Arghezi: „Carte frumoasă, cinste cui te-a scris / 
Încet gândită, gingaş cumpănită, / Eşti ca o floare anume înflorită / 
Mâinilor mele, care te-au deschis”, 


A nu vedea paguba majoră pe termen lung 


Iată că la aceste întrebări cruciale ale şcolii noi încă ne bâlbâim, ca să 
nu spun mai rău. N-am apucat să văd manualele de clase primare de 
la Chişinău, sper că nu e şi în ele avertismentul de la Bucureşti. Cum 
e posibil ca un avantaj financiar imediat să ne orbească într-atât încât 
să nu vedem paguba educaţională imensă pe termen lung și care este 
implicit şi o acţiune împotriva limbii române? A desfigura actul lecturii 
înseamnă a deteriora învăţarea chiar de la rădăcină. 


A reține, în dauna lui a explica 


În manualele de şcoală de la Bucureşti, un imperativ frecvent este: 
rețineți! Deci este clar că învăţarea e înțeleasă în primul rând ca un act 
care vizează capacitatea noastră de a memora. Numai că, de cele mai 
multe ori, nu memoria trebuie folosită, ci înțelegerea. Sunt lucruri care 
trebuie explicate, nu reținute. 


Folosirea cratimei — între memorie şi explicaţie 


În manualul de clasa a III-a Limba si literatura română, Editura Aramis, 
2005, autori Tudora Piţilă, Cleopatra Mihăilescu, se propune pentru 
fiecare caz particular de folosire a cratimei o regulă specială, care tre- 
buie reținută. Scriem la dacă se indică un loc, o direcţie, altfel scriem 
l-a. Scriem neam dacă este vorba de rudă sau de popor, altfel scriem 
ne-am şi se continuă în acest fel cu ia / i-a, sau / s-au etc. Dar nu cumva 

există un numitor comun al acestor situaţii? Răspunsul afirmativ nu îi 
preocupă pe autorii manualului. 


O triplă suferință: logică, matematică şi lingvistică 


În manualul de Matematică, clasa a IV-a, autori Gheorghe Mandizu Că- 
truna şi Liliana Cătruna (Editura Didactică şi Pedagogică, 2013) scrie, 
la pagina S: „Reţineţi! Orice număr natural format din cel puţin două 
cifre nu poate avea prima cifră 0”. Aici sunt comise, pe spaţiul unei singu- 
re propoziţii, trei infracţiuni. Prima, de logică: ceea ce se întâmplă nu e 
de reținut, ci de explicat — prin reducere la absurd, se constată că dacă-l 
introduc pe 0 pe prima poziţie, valoarea numărului astfel obținut este 
neschimbată, deci cifra O se dovedeşte a fi inutilă. A doua infracțiune este 
de natură matematică: în enunţul considerat, condiţia ca numărul sa fie 
alcătuit din cel puţin două cifre poate fi abandonată (în afară de cazul 
trivial în care numărul considerat este chiar zero). A treia infracțiune este 
de natură lingvistică: formularea care evită cele trei infracțiuni — „Niciun 
număr natural diferit de zero nu începe cu zero”. 


Logica şi gramatica ar trebui învățate împreună 


Situaţia semnalată în secțiunea anterioară ne atrage atenţia asupra unui 
fapt neglijat: corectitudinea logică și cea gramaticală sunt într-o strân- 
să legătură și ar trebui învățate împreună, în conformitate cu o veche 
tradiţie a artelor liberale. Infracţiunile de limbă română sunt corelate 
în mare măsură cu cele de logică, fiiind simptomatice pentru posibila 
dezordine din mintea noastră. Încă de pe vremea lui Goethe, s-a emis 
ipoteza relativismului lingvistic: limbajul nu este doar expresia unei gân- 
diri în prealabil constituite, ci participă esenţial la elaborarea gândirii. 


Limba română şi universul macroscopic 


Limba română se dovedește a fi foarte ospitalieră cu operaţiile logice, 
o relație armonioasă (dar nu fără surprize) se stabilește între folosi- 
rea conjuncţiilor sau şi și, pe de o parte, şi operaţiile de disjuncție şi 
conjuncţie logică, pe de altă parte. Geometria euclidiană, fizica galileo- 
newtoniană, logica aristotelică, întreaga percepţie senzorial-intuitivă a 
lumii găsesc în limbajul natural, care pentru noi este în primul rând 

limba română, ospitalitatea necesară. De o sută de ani ştim că această 
potrivire e urmare a faptului că toate cele menţionate au loc în universul 
macroscopic şi fenomenul ar fi trebuit să se afle în atenția programelor 
de liceu și de universitate. 


Educaţia gândirii logice: un eşec 


În programa școlară sunt prezente anumite elemente de logică în ma- 
nualele de matematică. Există un manual de Logică și argumentare în 
cadrul Filosofiei, dar ambiția lor de a se constitui în discipline pe cont 
propriu, nu la interfața cu celelalte discipline școlare şi în directă legă- 
tură cu ele, duce la eşecul acestora. 


Păşind greșit în clasa I 


În manualul de clasa I Comunicare în limba română (de ce nu mai sim- 
plu, fără primele două cuvinte, care oricum sunt abandonate după cla- 
sa a II-a?), autori Mirela Mihăescu, Ştefan Pacearcă, Aniţa Dulman, 
Crenguţa Alexe, Otilia Brebenel, Editura Intuitext, București, 2015, 
cei doi eroi nu se numesc Ana și Ion, ci... Maia şi Aris; nu au vârsta de 
clasa I, ci una mai mare, 8 ani; ea se recomandă rac, iar el gemeni, ca 
prim pas în tainele horoscopului și astrologiei, dar asta nu-i împiedi- 
că să-şi dorească să devină... cercetători. Şi ce importanţă are faptul că 
ştiinţa s-a despărțit de mult de astrologie, care de vreo patru secole nu 
mai are nicio legitimitate și a devenit de multe ori o escrocherie? Maia 
şi Aris consideră că au... simțul umorului. Obiceiul de a pune în gura 
unor copii cuvinte pe care ei nu le înțeleg a căpătat amploare şi, după 
cum vom vedea, face parte dintr-o practică şcolară permanentă. Prin 
gura lor vorbeşte mereu o voce străină și cu această voce, care nu-i a lor, 
se trece și bacalaureatul. 


Inadecvare, preţiozitate şi snobism la clasa a II-a 


În manualul de clasa a I-a de Comunicare în limba română 2014 (ace- 
iaşi autori şi aceeași editură ca la cel anterior, de clasa I) atrage atenția 
prezenţa unor termeni ca ingrediente şi text narativ, cam nepotrivite cu 
vârsta adresantului. Pentru ingredient nici nu se mai obosesc să încerce 

o definiție. Pentru text narativ se propune una: „text în care se prezintă 
întâmplări așezate într-o anumită ordine”. Ce exemplu mai potrivit s-ar 
putea găsi aici decât relatarea lui Gheorghe Lazăr despre întâmplările 
sinusului în călătoria sa de-a lungul celor patru cadrane ale cercului 
trigonometric! Dar mă tem că nu asta au avut în vedere autorii. Şi ce 
simplu era să spună poveste. Dar prea era pe înţelesul oricui. Definiţiile 
joacă mereu feste autorilor de manuale, dar nu avem timp să ne ocu- 
păm de ele aici. 


Diferenţa dintre ştiinţă şi literatură, explicată copiilor 


Şcoala se află sub obsesia definiţiilor şi clasificărilor, pe ele se bazează 
în mare măsură chestiunile propuse la examene și sistemul de evalua- 
re (baremurile). În această ordine de idei, se propune, în manualul de 
clasa a II-a la care tocmai m-am referit, un mod de a înțelege deosebi- 
rea dintre ştiinţă şi literatură. Faptul că pentru un copil de 7 sau 8 ani 
această problemă nu se pune, că el nici nu o înţelege, nu-i deranjează 
pe autori şi ne trezim, la pagina 25 din respectivul manual, cu punerea 
în contrast a enunţului „Luna este singurul satelit natural al Pământu- 
lui” cu textul Pe Lună de Marin Sorescu, după care urmează explicaţia: 
„Primul text conţine informaţii ştiinţifice, al doilea prezintă întâmplări. 
Textul Pe Lună de Marin Sorescu prezintă întâmplări imaginare şi de 
aceea este un text literar” Dintr-o astfel de prezentare ies păgubite și 
ştiinţa, şi literatura. Copiii se lasă uşor înșelaţi acolo unde discernă- 
mântul lor nu funcționează. Dar falsul le rămâne în memorie și îl vor 
repeta mecanic la diverse ocazii. 


Jongleria definiţiilor la filosofie, clasa a XII-a 


Citim în Manualul de Filosofie de clasa a XII-a (autori Nicolae Stan, 
Paul Marinescu, Editura Economica — Preuniversitaria, 2002, p. 3): 
„Prin ştiinţele exacte ne aflăm în domeniul răspunsurilor provenite 
din cercetarea naturii, a exteriorităţii [...]. Prin filosofie, dimpotrivă, ne 
aflăm în domeniul interogaţiei, în care gândirea revine asupră-și, cer- 
cetează principiile care o guvernează sau temeiurile a tot ce există. [...] 
Filosofia este gândirea asupra esenţelor, principiilor ultime ale lumii și 
omului, însă nefinalizată într-un răspuns ultim, ci într-un exercițiu con- 

tinuu al problematizării”. Ce naivitate! Ni se sugerează o întrecere între 
disciplinele școlare, care pe care; unele rămân la exterior, altele merg la 
esențe, la principiile ultime. Nu era de preferat să se evite un teren atât 
de alunecos? „Exerciţiul continuu al problematizării” nu este doar al 
filosofiei, ci al întregii cunoașteri umane, iar portretul făcut științei este 
rămas în urmă cu vreo 200 de ani. 


Limba română nu e doar problema profesorului de română 


Rezultă din cele de mai sus că problemele limbii române în școală nu 
sunt numai pe terenul profesorului de română, ci şi pe cel al tuturor ce- 
lorlalți educatori, independent de disciplină. Putem extinde această con- 
statare la întreaga viață culturală a României. Problemele limbii române 
sunt nu numai ale Secţiei de Filologie şi Literatură, ci ale tuturor secţiilor 
Academiei Române. Avem în vedere nu doar latura instrumentală a lim- 
bii române, faptul că toţi trebuie să respectăm gramatica și ortografia. 
Avem în vedere un lucru mult mai cuprinzător, înțelegerea faptului că 
modul în care folosim limba este esenţial în manifestările noastre profesionale. 
Suntem încă departe de realizarea acestui deziderat. 


Limba şi literatura română; de la istorie la semnificația 
actuală 


Urmare a unei tradiţii care ţine de multe secole şi care s-a manifes- 
tat nu numai la noi, s-a asociat limba cu literatura. Ordinea intrării în 
scenă a fost: mai întâi teologia, au urmat filologia, istoria, literatura, 
apoi alte domenii socioumane, după care şi-au făcut loc ştiinţele na- 
turii, ştiinţele exacte și diferite inginerii. Drept urmare a acestei istorii, 
şcoala ilustrează stările de graţie ale limbii române exclusiv prin opere 
literare. Dar de multă vreme cultura românească se manifestă și prin 
alte opere decât cele literare, opere din științele exacte, ale naturii, ale 
societăţii, ale tehnologiei, ale informaţiei, unele dintre ele fiind mani- 
festări strălucite ale limbii române, stări de graţie ale acesteia. 


In toate domeniile, limba română cunoaşte excelența 


Fără aducerea acestui fapt în atenţia tinerelor generații, rămânem da- 
tori limbii române, nu spunem adevărul privind aria ei reală de acțiune 

și de excelenţă. Elevii ar trebui să cunoască fragmente semnificative 
din Trigonometria lui Gheorghe Lazăr, din scrierile unor mari perso- 
nalităţi, ca George Barițiu, Spiru Haret, Grigore Antipa, Simion Me- 
hedinţi, Traian Lalescu, Ion Simionescu, Dimitrie Gusti, Nicolae Titu- 
lescu și ale atâtor altora. Parcurgeţi Discursurile de recepție la Academie, 
parcurgeţi lecțiile de deschidere ale unor Simion Stoilow, Dan Barbilian 
şi Gr. C. Moisil şi veţi descoperi comori de limbă română. Fenomenul 
pe care-l semnalez aici nu trebuie confundat cu un altul, despre care 
s-a tot scris: modul în care scrieri neliterare în intenția lor inițială (re- 
ligioase, filosofice, istorice etc.) pot fi citite ca literatură. Intrăm într-o 
problematică de înaltă complexitate, nu putem insista mai mult aici. 


O întrebare dramatică: doar instrument util sau mai mult? 


Este literatura singura formă de manifestare a funcţiei culturale și cre- 
atoare a limbii? 


Problemele limbii române la disciplinele neliterare nu au făcut obiec- 
tul unei atenţii speciale, dincolo de aspecte strict tehnice (stiluri, parti- 
cularități gramaticale, de vocabular etc.). Am evidențiat mai sus modul 
în care s-au neglijat deopotrivă marginalizarea, dar şi excelența limbii 


30 august 2015, Casa Limbii Române. Prof. Gheorghe M. Bârlea, 
scriitorul Andrei Strâmbeanu și acad. Gheorghe Păun 

române în textele neliterare. Practic, şcoala funcționează sub presupo- 
ziția (chiar dacă nemărturisită sau poate neconștientizată) conform 
căreia limba română la disciplinele neliterare are un rol exclusiv instru- 
mental, nu şi cultural, creator. Vom reuși să schimbăm această atitudi- 
ne? 


Sunt manualele şcolare conectate la lumea de azi? 


Răspunsul este negativ. Schimbările majore produse de globalizare, de 
revoluţia tehnologică și în special de apariția internetului n-au prea ajuns 
în aceste manuale. În lumea reală, vedem frecvent copii, unii numai de 
trei sau patru ani, cu tableta în faţă, iar de la clasele a IV-a și a V-a mulţi 
au adrese email. În manualul de clasa a II-a la care ne-am referit mai sus, 
apare o singură dată un calculator care, din necesităţi de rimă, are creier 
şi... motor. În manualul de a III-a la care ne-am referit, povestea unei cărți 
începe în felul următor: „...autorul scrie cartea cu litere de mână. Toate 
foile alcătuiesc manuscrisul. Autorul duce manuscrisul la editură. Aici 
redactorul citește manuscrisul”. Și suntem în mileniul III! În manualul 
de Limbă și literatură română de clasa a V-a (Ştiinţa, Chișinău; Humani- 
tas, București, 2015), autori Alexandru Crișan, Sofia Dobra, Florentina 
Sâmihăian, Viorica Bolocan, Viorica Goraș-Postică, comunicarea scrisă 
se face prin scrisoare, bilet, telegrame etc.; în comunicare la distanță: te- 
lefon, fax etc.; radio, televizor, calculator. Cum s-au rătăcit aici telegra- 
mele de pe vremuri, dar s-au omis cele mai frecvente, telefonul mobil și 
emailul? O mare confuzie se constată în privinţa internetului. E amintit 
uneori, dar nefericit prezentat. În manualul de Limba și literatura română 
de clasa a VIII-a (Editura Ştiinţa, Chișinău, 2013, p. 34), la care ne-am 
mai referit, scrie: „Internetul poate fi considerat cea mai mare bibliotecă 
virtuală din lume [...] e plin de informaţii din toate domeniile [...]”, iar 
în manualul de aceeași disciplină, pentru clasa a VII-a, de aceiași autori 
ca la cel de-a VIII-a (Ştiinţa, Chişinău, 2012), găsim referire la ce este 
comun între o bibliotecă și o rețea electronică de tipul internetului? Răs- 
punsul începe cu operativitatea informării. Dar excelența internetului e 
în altă parte — calitatea serviciilor sale depinde de inteligenţa întrebărilor 
pe care i le adresăm sub formă de diverse cuvinte-cheie; el ne ajută să 
descoperim conexiuni dintre cele mai neașteptate; mereu trebuie puse 
în acțiune discernământul, spiritul critic. Școala a ignorat aceste datorii 

ale ei de a face educaţia frecventării inteligente a internetului, naveta în- 
tre internet şi cultura traditională. 


Copiii din manualele de primele două clase primare sunt creaţii artifi- 
ciale foarte curioase; vorbesc uneori ca adulţii, dar în materie de jocuri 
se comportă uneori ca cei de 3 sau 4 ani. 


Alt mod de a înțelege metafora 


Cum învăţasem și eu în anii '30, la şcoală, metafora a rămas, în manu- 
alele actuale, o comparație subînţeleasă (p. 137 din manualul de Limba 
şi literatura română, Editura Cartier, Chișinău, 2011, de Angela Gra- 
ma-Tomiţa, Livia State, Liliana Nicolaescu-Onofrei, Dorin Onofrei) 
şi la fel în manualul de a VII-a la aceeași disciplină (Ştiinţa, Chișinău, 
2012). I-a trecut de mult vremea acestei prezentări a metaforei, acum 
avem metafora cognitivă, care nu mai e doar a literaturii, ci ocupă întrea- 
ga scenă a cunoaşterii umane: știință, tehnologii, religie, artă, literatură. 
Este timpul ca elevii să înțeleagă în ce fel metafora devine un numitor 
comun al întregii cunoașteri, o paradigmă universală; metafora constă 
în a vedea un lucru prin altul, a trăi un lucru prin altul, nu este doar a 
limbajului, ci a existenței umane. 


Două interacțiuni esenţiale: cu internetul şi cu engleza 


Acestea fac acum parte din dezvoltarea limbii române, din condiția 
supravieţuirii ei ca limbă de cultură, ca limbă a integrării europene și 
planetare. Ea trebuie conectată la exigenţele globalizării. De exemplu, 
este vital să menţinem, să extindem la un standard ridicat calitatea 
traducerilor din şi în engleză; este vital să controlăm metabolismul cu 
internetul, modul în care incorporăm în limba română noi și noi ter- 
meni și expresii (facebook, îmbrăcăminte second hand etc.); este vital să 
controlăm metamorfozele limbii române pe internet. 


Atenţie la ascensiunea lingvisticii computaționale 


Un domeniu al lingvisticii care cunoaște o ascensiune remarcabilă în 
mileniul III este cel al lingvisticii computaționale, la interfața cu in- 
formatica. O parte tot mai mare din ceea ce priveşte limba română 


EET RO MIÂINIĂ 


primeşte acum răspuns din direcţie computaţională. O inițiativă 1ă- 
udabilă a dat elevilor noștri posibilitatea de a participa la Olimpiada 
de lingvistică, naţională şi internaţională, care-i provoacă pe elevi să-și 
încerce puterile în direcţia gândirii algoritmice, aplicate unor idiomuri 
exotice. În ciuda faptului că lingvistica nu figurează printre disciplinele 
școlare, elevii români au repurtat succese la aceste olimpiade. Dar pro- 
movarea gândirii algoritmice ar trebui să se afle în atenţia școlii, acor- 
dându-se atenţie problemelor care apar la interfața cu informatica în 
învăţarea limbilor. 


Formele hibride ale literaturii 


La literatura propriu-zisă, manualele adaugă eseul, pe care-l plasează 
la interfaţa literaturii cu non-literatura. Aici apare o problemă pe care 
școala o ascunde: faptul că timp de 2000 de ani, de la vechii greci până 
în secolul al XVII-lea, cultura umană a trăit într-o situaţie hibridă, în 
care au conviețuit religia, miturile, filosofia, literatura și științele. Toa- 
te aceste mari opere, de la Platon și Aristotel, prin Lucretiu, până la 
Copernic, Galileo Galilei şi Kepler, se încadrează în această situaţie, 
sunt un amestec de toate aceste componente și deci cultura umană, 
într-o mare parte a istoriei ei, a fost una în care literatura și știința au 
convieţuit în mod organic într-un amestec cu alte modalităţi ale cultu- 
rii. Parţial se recunoaște acest lucru, atunci când se studiază scrierile 
religioase, cronicile, dar și mai încoace, în secolul XX; unde îl căutăm 
pe marele scriitor Nicolae Iorga, îl căutăm în operele sale explicit litera- 
re? Nu, îl căutăm în scrierile sale istorice. Literatura, pe lângă ipostaza 
ei pură, are şi ipostaze hibride, care au ocupat o mare parte a istoriei. 
Italo Calvino l-a proclamat pe Galileo Galilei cel mai mare scriitor al 
Italiei, după Dante. Poţi fi mare scriitor şi cu o operă ştiinţifică. Mate- 
maticianul și filosoful Bertrand Russell a primit Premiul Nobel pentru 
literatură. Recent, la un Congres internaţional de Semiotică, am vorbit 
despre: „Faţa literară a textelor neliterare”. Deci, alături de literatura 
română, de limba română considerate pe cont propriu, ca o lume în 
sine, nu este cazul să acordăm și în şcoală atenţia cuvenită la tot ceea ce 
priveşte amestecul cu alte discipline? 

A identifica o relativă simplitate a lumii 


Așa cum am observat, limbajul participă în mod organic la elaborarea 
şi constituirea semnificaţiilor de bază în orice activitate umană. Care e 
rolul științei în școală în general, care e rolul cunoașterii umane? Cul- 
tura, ştiinţa, limba, literatura, tehnologia, toate au ca numitor comun 
menirea de a reduce imensa diversitate a lumii la o relativă ordine, la 
o relativă simplitate. Tot ceea ce ţine de universul nostru macroscopic 
intră în raza de acţiune a limbii române, deci limba română are un rol 
esenţial în organizarea cunoașterii de orice fel. 


Ce limbă română învață copiii acasă? 

Am constatat că în familie copiii practică o limbă română foarte rudi- 
mentară, care se reduce la interjecţii, expresii scurte, cuvinte izolate, 
sferturi de frază. Nu sunt învățați să construiască expresii mai lungi de 
2-3 cuvinte, se vede după felul cum răspund la întrebări — printr-un cu- 
vânt, niciodată nu răspund: e aşa, deoarece..., pentru că... Şcoala proce- 
dează la fel, e o complicitate nefastă între familie şi școală în a schilodi 
limbajul. 


De la străina gură la străina voce 


Elevii practică mai multe registre ale limbii române. Unul este cel din 
manuale, de la catedră, pe care sunt datori să-l folosească la clasă, la 
examene, la bacalaureat. În mod frecvent, elevii îşi însuşesc un discurs 
care nu este al lor, de multe ori nici nu-l înţeleg și nu prea le produ- 
ce plăcere. Drept urmare, învățarea este acompaniată de depresie, de 
stres. Așa cum alții, nu elevii, se exprimă prin scrisul elevilor la diverse 
prestații, alții vorbesc prin gura lor. E pe dos decât la Eminescu, unde 
„Şi când gândesc la viața-mi, îmi pare că ea cură / Încet repovestită de 
o străină gură”; acum, gura e a elevilor, dar vocea, gândirea nu sunt ale 
lor. Acesta este scenariul dominant în școala românească. 


De la rigoarea școlii la semi-rigoarea taberelor 

şi revistelor şcolare 

Pentru a înțelege identitatea elevilor, trebuie să pătrundem în manifes- 
tările lor mai libere. Am mers în tabere de elevi şi am căutat revistele 

Acad. Solomon Marcus împreună cu Mina-Maria Rusu, Ion I. Ionescu, 
Ana Bantoș, Gheorghe M. Bârlea și Georgel Rusu 


şcolare. Şi acestea sunt marcate de limba de lemn, dar măcar din când 
în când lasă să se audă vocea autentică a copiilor, a adolescenților. În 
tabere și în reviste ei se simt mai liberi, trec la registrul colocvial, argo- 
tic, care, din păcate, cade uneori în vulgaritate: „profesoara noastră de 
franceză e super-dulce”; „să vă spun care-i şpilu'. Sub pretextul unor 
jocuri nevinovate, li se strecoară copiilor gustul pentru horoscoape, 
simpatia pentru mafia siciliană (în revista „Vlăstarul” a Colegiului Na- 
tional „Spiru Haret”, revistă uneori interesantă), care i-a impresionat 
prin gestul tăierii la mână, pentru un schimb de sânge, drept legământ 
în a se dedica unei anumite cauze. 


Anexarea jargonului birocratic 


Există şi un jargon practicat de birocraţia educaţiei şi învățământului, 
pe care în mod uimitor elevii îl preiau uneori ca al lor. Invitat, în 
urmă cu câteva luni, la adunarea generală extraordinară a Consiliului 
Naţional al Elevilor, la Buzău, am reţinut sloganul acestui Consiliu, Fii 
vocea colegilor tăi!, dar documentele aflate în mapa care ni s-a prezen- 
tat nu prea confirmau acest slogan. Erau acolo trei documente, două 

ale unor organisme din afara școlii și o broşură cu titlu promițător Azi 
vorbim noi. În documentul de vreo 50 de pagini privind starea calității 
în sistemul de învățământ preuniversitar din România găsim o limbă 
română pe care o ilustrez prin următorul fragment: 


„La nivelul unităţilor evaluate, deși opiniile directorului diferă de cele 
mai multe ori de cele ale evaluatorului extern în ceea ce priveşte per- 
formarea indicatorilor, scorul final, ca și gradul de performare la nive- 
lul unităţii, sunt asemănătoare, se situează la o diferență de 0,5 puncte 
procentuale. Scorul final rezultat ca urmare a autoevaluării a totalizat 
60,6 puncte, cu 0,65 puncte mai puţin decât scorul de 61,2 puncte ob- 
ţinut în evaluarea externă.” 


Ce căuta acest document, care nu provenea de la elevi şi nu era scris 
pe înţelesul lor, în mapa unei conferinţe a elevilor cu sloganul Fii vocea 
colegilor tăi!? Asta-i vocea colegilor lor? Mereu, prin gura lor o voce 
străină vorbeşte. Iar în broşura Azi vorbim noi niciun elev nu e iden- 
tificabil, nu i se dau decât prenumele și orașul, obiectul criticii nu e 
localizat niciodată în timp și spaţiu, totul e exprimat la modul generic. 
Mi s-a explicat că în acest fel s-au pus la adăpost de eventuale represalii. 
Dacă e așa, ce rost mai are toată osteneala? 


Cuvintele de umplutură, o boală care ne pândeşte pe toți 


Umflarea discursului, ceva care aminteşte de beţia de cuvinte la care 
se referea Titu Maiorescu, este o oglindă a dezordinii din mintea vor- 
bitorilor, a lipsei de claritate, de limpezime a gândurilor. Complicarea 
inutilă a frazelor, proliferarea cuvintelor parazite pot fi întâlnite la tot 
pasul. Deschideţi la întâmplare un manual școlar și vă veţi convinge. 
Dar înainte de a căuta exemple la alţii, să ne controlăm propriul nostru 
discurs. Puţini sunt cei care reușesc în mod spontan să evite această 
anomalie. Voi prezenta două exemple, primul provine de la elevi, al 
doilea de la un profesor; boala e generală, iar terapia ei pare dificilă. 


O frază lungă, dar care putea lipsi 


Ne referim la Rezoluţia privind viziunea reprezentanților elevilor asupra 
sistemului de învățământ, publicată pe internet în iulie 2015 şi prove- 

nind de la Consiliul Naţional al Elevilor. Această rezoluţie, dincolo 
de unele scăpări și stângăcii, conţine și propuneri judicioase, cum ar 
fi reducerea numărului de elevi într-o clasă de la 30-35 la 20; nevoia 
introducerii în programe a învăţării folosirii internetului; eliminarea 
manualelor desuete, rămase la mijlocul secolului al XIX-lea; accent pe 
formarea de abilități de descoperire, nu pe exces de informaţii și pe 
şabloane. Dar iată și o frază nefericită: 


„Cu toate că unele teme abordate pot fi mai puţin lipsite de interes 
pentru publicul larg precum Evaluarea Internă și Externă a Şcolii sau 
problemele la nivel de prezenţă a reprezentanţilor elevilor în Comisiile 
din unitatea de învățământ în care ar trebui să participe conform Re- 
gulamentului de Organizare și Funcţionare al Unităţilor de Învățământ 
Preuniversitar din România (ROFUIP), temele abordate sunt cuprin- 
zătoare, abordând subiecte din toate sferele de interes: Curriculumul 
şcolar, Abandonul şcolar și multe altele.” 


O frază care putea fi de patru ori mai scurtă 


Fraza care urmează este extrasă din Prefaţa — intitulată Argument — la 
un manual de filosofie de clasa a XII-a, la care ne-am mai referit în acest 
articol: 


„Fiecare capitol este structurat prin două interpretări: una dominan- 
tă, numită după o sugestie blagiană orizont, care este reprezentată prin 
textele comentate a 2-3 filosofi, iar o alta, numită limite, care este repre- 
zentată de textul comentat a unui filosof, text prin care se problemati- 
zează, se relevă limitele interpretării dominante.” 


Trec peste dezacordul gramatical și observ că totul se putea spune mult 
mai scurt: „Fiecare capitol propune două interpretări, a doua fiind o 
replică la cea dintâi”. 


Aflându-mă, în iulie 2015, în tabăra de elevi Creatori de viitor de la 
Cluj-Napoca, am propus elevilor următorul exercițiu, cu manuale șco- 
lare pe masă: Deschideţi la întâmplare un manual şi căutaţi o frază care 
se poate scurta. Şi au găsit. 

Maiorescu despre beţia de cuvinte 


În 1873, Titu Maiorescu publică în Convorbiri literare articolul Beţia de 
cuvinte în Revista contimporană, cu subtitlul Studiu de patologie litera- 
ră în care prin analogie cu ameţeala artificială, obținută prin folosirea 
unor plante, se trece la posibilitatea de „a ne desprinde de lumea cea 
rea și potrivnică” prin modul în care folosim cuvintele. De unde poate 
proveni beţia? a) „Dintr-o cantitate nepotrivită a vorbelor, în compa- 
rație cu spiritul căruia vor să-i servească de îmbrăcăminte” și b) „prin 
întrebuințarea cuvintelor pentru plăcerea sonului lor şi fără niciun res- 
pect pentru acea parte a naturii omenești care se numește inteligență 
[...] cuvintele curg într-o confuzie naivă şi creierii sunt turburaţi numai 
de necontenita vibrare a nervului acustic. Vine apoi slăbirea manifes- 
tă a inteligenței, pierderea oricărui șir logic, contrazicerea gândurilor 
puse lângăolaltă, violența nemotivată a limbajului”. 


De la beţia de cuvinte din 1873 la umflarea, azi, prin cuvinte 
de umplutură 


Este legitimă întrebarea: Are beţia de cuvinte din 1873 o legătură cu pro- 
liferarea cuvintelor de umplutură din mileniul III? Maiorescu vede beţia 
ca o realizare a stării de ameţeală permiţând evadarea din universul con- 
tingent. Suntem pe muchie de cuţit. Starea de amețeală, de vertij, este aso- 
ciată acum cu realizările supreme ale minții omenești, în timp ce umflarea 
limbajului prin cuvinte parazite, de umplutură se asociază cu încețoșarea 
minţii, a logicii, a inteligenței, la care se referă Maiorescu (punctul b). În 
acest fel, amețeala se asociază mai degrabă cu starea de încântare și se diso- 
ciază de beţie, care trimite la dezordine. Nu e beţia din „beat de fericire” Ca 
formă de patologie, umflarea limbajului trimite la schizofrenie, despre care 
nu se vorbea încă în 1873 (termenul a fost introdus abia în 1908). 


Desigur, acum pot părea simpliste reprezentarea limbajului ca îmbră- 
căminte a gândurilor și viziunea cantitativă asupra relaţiei dintre lim- 
baj şi gândire. Dar ceea ce e nelămurit la a) se precizează la b). Cu- 
vintele se desprind de semnificaţia lor şi contează numai prin aspectul 
lor acustic, mintea pierde controlul asupra lor, logica este părăsită, iar 
violenţa de limbaj are drum liber. O atare patologie, pe care Maiores- 


cu o observa la un grup de scriitori, poate fi întâlnită și azi, dar acum 

problema pierderii controlului asupra limbajului a devenit una socială, 
nu mai este doar un fenomen restrâns de patologie literară, a devenit 
o boală care afectează o parte considerabilă a vorbitorilor limbii româ- 
ne. Calculatorul favorizează sintaxa în dauna semanticii, tot mai mulți 
oameni sunt confiscaţi nu de aspectul sonor, acustic, al cuvintelor, ca 
în beţia maioresciană, ci de jocul combinatorial al semnelor. În ambele 
cazuri lucrurile se întâmplă în dauna sensului, a semnificației. 


Este foarte interesantă legătura pe care o face Maiorescu între pierde- 
rea controlului asupra cuvintelor şi violența de limbaj. Merită să fie 
aprofundată, dar nu o putem face aici. 


O patologie frecventă în şcoală: a bate câmpii 


Invitat la concursuri și olimpiade ale elevilor, am citit multe lucrări 
ale concurenţilor şi am sesizat o tendinţă periculoasă, aceea de a nu fi 
la obiect. Faptul este stimulat și de natura foarte generală, imprecisă a 
chestiunilor recomandate. Este parcă o complicitate între cei care pro- 
pun subiectele și cei care trebuie să le facă față. 


Să descrii concepția despre viaţă a cuiva, sentimentul patriotic în cuta- 
re perioadă a istoriei sunt teme care parcă te invită s-o iei razna. Situa- 
ţia este aceeași la concursuri ale profesorilor, de definitivat, titularizare 
etc. Chiar în acest an, li s-a propus elaborarea unui „eseu structurat de 
maxim două pagini, în care să prezinte procesul de învățământ, ca pro- 
ces al cunoașterii”. Restrângerea la 2 pagini e impusă de faptul că su- 
biectul în cauză nu-i decât unul între nu ştiu câte altele, patologia canti- 
tăţii în exces este aceeași de la primară până la masterat. Baremurile au 
în vedere un anumit scenariu, dacă imaginaţia ta nu-l respectă, te-ai ars. 


Se mai adaugă o altă patologie, aceea a citatelor din clasici, nu contează 
faptul că unele citate depășesc puterea de înțelegere a elevilor, totul e 
să fie acolo nu gândirea ta, ci a marilor învățați. 


Proliferarea abrevierilor şi siglelor 


Multiplicarea instituţiilor, asociaţiilor de tot felul și creşterea complexită- 
ţii vieţii sociale au avut ca efect creşterea lungimii mesajelor; pentru a o 
tempera pe aceasta din urmă, a fost necesară înlocuirea multor denumiri 

prin abrevieri, prin sigle 
care au invadat nu nu- | 
mai discursul academic, 
ci şi pe cel al presei și 
televiziunii. Se produc 
şi suprapuneri comice, 
DNA nu e numai De- 
partamentul National 
Anticorupţie, ci şi abre- 
vierea în engleză a acizi- 
lor dezoxiribonucleici, 
abreviere foarte popula- 
ră în domeniul biologiei 
computaționale. Este 
greu de făcut inventarul 
acestor abrevieri, apar 
mereu unele noi, dispar 


altele. Dar vorbitorii nu 
pot avea proaspete în 
minte semnificaţiile lor, 


30 august 2015. Academicienii Gheorghe Păun și Solo- 


mon Marcus, discipol și dascăl, la Casa Limbii Române 


iar internetul ne poate ajuta numai uneori în această privință. Fenomenul 
este un simptom al dificultății crescânde de a face față acestui tsunami al 
informaţiei şi comunicării, care caracterizează lumea de azi; problema 
nu este numai a limbii române, ci a întregii omeniri. 


Mult este de făcut în continuare 


A lua la bani mărunți manualele școlare, iată o acțiune necesară, din 
care cele de mai sus nu-s decât o mică parte. În explorarea prezentată, 
am beneficiat de manualele de limba și literatura română de la clasele 
V-XII de la Chişinău, urmează abia acum să fie luate în considerare şi 
manualele de la alte discipline, pentru a ne face o idee despre starea 
limbii române în ansamblul vieţii şcolare de acolo. Dar nici manualele 
de la București nu ne sunt cunoscute deocamdată decât într-o mică 
parte. Trebuie acordat un interes special manualelor de şcoală primară. 
Un câmp vast de cercetare ne aşteaptă pe toți cei care acționăm în di- 
recţia scoaterii din impas a educaţiei. 

Dimensiunea culturală 
a limbii române în școală și societate 


AB. — conf. univ, doctor 
habilitat în filologie, 
Universitatea de Stat „Alecu 
Russo" din Bălţi, Catedra 
de literatura română şi 
universală. Direcţii de 
cercetare: literatura română, 
literatura universală şi 
comparată, estetică şi teorie 
iterară. Semnează mai 
multe volume de critică şi 
istorie literară, între care: 
Reabilitarea autenticului, 
Chişinău, 2006; Deschidere 
spre universalism. Literatura 
română din Basarabia 
postbelică. Monografie, 
Chişinău, 2010; Literatura 
basarabeană şi modelele 
literare europene, Bucureşti, 
2013. 


În Cadrul european comun de referință 
pentru limbi se menționează că problema 
conținuturilor culturale este una cât se poa- 
te de complexă în învățământ. De altfel, cei 
mai mulți dintre autorii care îşi pun această 
problemă consideră că a discuta despre lim- 
bă şi cultură înseamnă a explora un câmp de 
investigație complicat, noțiunile completân- 
du-se reciproc sau chiar substituindu-se una pe 
alta, relația dintre ele fiind una de dependență 
şi interdependenţă. Altfel spus, dacă ne inte- 
resează problema limbii, aceasta nu poate fi 
abordată decât în corelaţie cu problema cul- 
turii. Herder, de exemplu, vedea în plurali- 
tatea limbilor pluralitatea culturilor. Cu alte 
cuvinte, limbile, care sunt atât de diferite şi 
de diverse, au fiecare cultura lor proprie, sau, 
după cum afirmă Jean Billaud în lucrarea sa 
L'homme et la culture (Racines et perspectives), 
„o limbă fondează o cultură, o pune la locul 
ei, o defineşte. Deci există atâtea culturi câte 
limbi există” [1, p. 17]. 


Relaţia dintre limbă și cultură fiind una com- 
plexă şi neunivocă, implică, bineînţeles, mai 
multe noțiuni. Pe de o parte, limba se impu- 
ne ca un dat cardinal în schimbul ce se pro- 
duce între indivizi, ea fiind mai mult decât un 
instrument de comunicare. Să nu uităm că 

acesta e un mijloc de presiune, de putere, un mijloc care se schimbă în 
funcţie de voinţa celui care o utilizează (Jean Billaud). 


Limba (precizăm că funcţiile ei, după Roman Jakobson, sunt: 
referenţială, emotivă sau expresivă, conativă, fatică, metalingvistică 
şi poetică) joacă rolul principal în raport cu cultura. Conform opiniei 
specialiștilor, limba determină concepţia noastră despre lume, modul 
în care percepem realitatea. Aceasta înseamnă că limba produce cul- 
tura. Alţii consideră dimpotrivă că prioritară în relaţia limbă — cultu- 
ră este cultura. În general însă, miza se pune pe interacțiunea dintre 
aceste două noțiuni. Eugeniu Coșeriu menționează interdependența 
factorilor imanenți și sociali ai funcționării şi dezvoltării limbilor: lim- 
bile „există şi se dezvoltă nu numai în virtutea rațiunilor interne a echi- 
librului lor ca sisteme (relaţii structurale), ci şi, mai ales, în relaţie cu 
alte fenomene de ordin spiritual şi social: limba este legitim legată de 
viaţa socială, de civilizaţie, de artă, de dezvoltarea gândirii, de politică 
etc.; într-un cuvânt, de întreaga viață a omului” [2, p. 58]. 


Pe de altă parte, noţiunea de cultură este și ea abordată în mod 
deosebit de către diferiți autori. Amintim aici, spre exemplu, opinia 
lui Jean-Claude Beaco, expusă în cartea sa Les dimensions culturelles de 
l'enseignement de langue. Des mots aux discours, în care este adoptată sin- 


Ana Bantoş, inițiatoarea şi moderatoarea Colocviilor revistei „Limba Română”, 
inaugurând sesiunea de comunicări 

tagma „cultură-civilizaţie”, menționându-se insuficiența descrierilor 
ştiinţifice ale culturilor, societăţilor sau ale relaţiilor interculturale pen- 
tru a trage anumite concluzii în privința aproprierii anumitor practici 
ale învățământului în domeniul cunoașterii limbilor. Autorul accentu- 
ează faptul că învăţarea limbilor a fost percepută ca un scop în sine, şi 
nu ca o modalitate de a accede spre cunoașterea altor culturi. Noţiunea 
de cultură este polisemantică și atunci când e vorba de învăţarea limbi- 
lor aceasta include moduri de viață, obiceiuri, valori etc. Astfel, cerce- 
tătorul observă utilizarea spontană ori semiclandestină a construcţiilor 
didactice ale obiectului cultură-civilizaţie [3]. Această observaţie este 
una esenţială și merită a fi luată în seamă atunci când discutăm despre 
învăţarea limbii române în școlile de la noi, corelarea materialului di- 
dactic, din acest punct de vedere, lăsând loc pentru mult mai bine. La 
mijloc se află și o altă problemă, ce ţine de realităţile specifice din Re- 
publica Moldova de după cel de al Doilea Război Mondial, realități pe 
care lingvistul Nicolae Corlăteanu le-a caracterizat astfel: „Prin grele 
şi înjositoare furci caudine au trecut intelectualii basarabeni (lingviști, 
cercetători literari, folclorişti, istorici şi reprezentanți ai altor ştiinţe, 
mai ales, umanistice) timp de mai multe decenii. Abia după trecerea 
în neființă a tiranului au început să se ivească zorii unei redeșteptări 
naționale, când s-a întrezărit speranţa unor activități ştiinţifice mai in- 
tense în stabilirea adevărului asupra situaţiei limbii, literaturii, istoriei 
noastre naţionale” [4, p. 109]. 


Bineînţeles, în aceste condiţii e necesar să ţinem cont de menirea re- 
paratorie a şcolii ca instituţie principală de constituire a unei vieţi co- 
lective, prin faptul că operează joncțiunea dintre particular şi colectiv, 
mai exact spus, şcoala şi educaţia au funcția de „a produce societatea” 
[5]. În general, în spaţiul nostru raportul școală — societate s-a aflat 
insuficient în centrul atenţiei și poate că eventuale studii axate pe ana- 
liza discursurilor publice despre şcoală ar deschide o percepţie reno- 
vată asupra problemelor cu care ne confruntăm atunci când este vor- 
ba de promovarea nesatisfăcătoare a limbii române, a nivelului scăzut 
de cunoaștere a ei de către populaţie. Felul cum e prezentată cultura 
română prin intermediul limbii române în manualele şcolare e o pro- 
blemă nu doar a școlii, ci şi a societăţii în ansamblu. Disocierea diver- 
selor aspecte, precum interacțiunea limbii cu lumea înconjurătoare, 

vehicularea culturii prin intermediul limbii, reflectarea în manuale a 
relaţiei dintre limba română și cultura română ar amplifica şi ar apro- 
funda cunoașterea unui domeniu extrem de important pentru mai 
buna funcţionare a limbii în societate, integrarea dimensiunii cultura- 
le în procesul de învăţare a limbii române în învățământul primar și 
în cel secundar presupunând identificarea metodelor performante de 
consolidare a reperelor culturale ale elevilor. Căci susținerea și încu- 
rajarea creşterii nivelului de cunoaștere a limbii și a valorilor culturale 
românești, promovarea modelelor culturale ale mediului, a calităţii lim- 
bii, a activităţilor, experienţelor și realizărilor culturale din domeniul 
educaţiei, asigurarea ofertelor de calitate pentru dezvoltarea abilităților 
lingvistice şi culturale ale elevilor, încurajarea aportului instituţiilor de 
resort la permanentizarea dimensiunii culturale etc. ar privilegia pre- 
ocuparea pentru medierea culturală. De asemenea, interesul pentru 
dimensiunea culturală a didacticii limbii române, având ca finalitate 
învăţarea temeinică a limbii române, ar putea fi stimulat, acordând mai 
multă atenţie scrisului ca expresie a sinelui îndreptat spre descoperi- 
rea celuilalt, deschiderii culturale a multimediei, literaturii române și 
a valorilor umaniste, dezvoltării competenţelor culturale prin mijloci- 
rea cursurilor de limba română. Or, investigarea reperelor culturale în 
învățământ vizează complexitatea fenomenului cultură, ce reiese din 
necesitățile unei societăţi, noțiunea de cultură ca atare lăsându-se greu 
fixată. Francoise Demougin, într-un articol axat pe problema abordării 
din punct de vedere cultural a limbii franceze, afirmă că „fără îndoială 
trebuie să distingem noţiunea de cultură — în calitate de concept glo- 
balizant şi noţiunea de culturi, adaptată la situaţiile didactice, la eve- 
nimente lingvistice particulare” [6, p. 476]. Autoarea se întreabă dacă 
la ora când relativismul cultural, pe de o parte, şi mondializarea, pe de 
altă parte, par a face culturile oarecum şovăitoare, procesul de învățare 
a limbilor poate ocupa o anumită poziţie. Iar misiunea şcolii este de a-l 
familiariza pe elev cu ceea ce se numeşte „cultură de gradul II sau se- 
cundară”, o formă a culturii care trimite la scheme colective, la progra- 
me în care știința, literatura și arta, mass-media constituie aspecte im- 
portante, acestea neputând ignora „cultura primară” a elevului, forma 
respectivă a culturii identificată de antropologi fiind ancorată în pro- 
cesele cotidiene de socializare (Fernand Dumont). Este vorba, aşadar, 

de doi poli ai aceluiaşi obiect: polul instituționalizat și polul dispensat, 
care sunt două fațete solidare ale unuia și aceluiași obiect. Or, tot au- 
toarea studiului citat menționează că „la ora actuală exisă un clivaj între 
cultura primară, cotidiană, a uzajului spontan, şi cea secundară, cea de 
punere în forme instituționale, simbolice. Iar în postmodernitate mai 
apare o a treia formă a culturii, comercializată” [7, p. 476]. 


În acest context, amintim că şi Tudor Vianu se întreba: „Care sunt va- 
lorile cultivate în familie? Cu ce bunuri de cultură iese individul după 
ce a încetat să mai aparţină în mod exclusiv familiei?” şi situa în prim 
plan deprinderea limbajului: „Primul bun pe care îl câștigă individul 
în familia lui este deprinderea limbajului, iar limbajul nu este numai 
o tehnică psihofizică menită să ușureze relaţiile dintre indivizi; el este 
instrumentul însuși al gândirii și condiţia ei”, dar ținea să menţioneze 
că „în afară de acest câştig intelectual, familia transmite individului și o 
altă serie de valori ale culturii”. Alături de familie, un alt mijloc însem- 
nat al culturii, mai susţine Tudor Vianu, este şcoala, unde „se produce 
o disociaţie între valori şi viață”. Familia ca mijloc al culturii şi şcoala 
ca mijloc al culturii se află în centrul atenţiei filozofului care situează 
mai presus de acestea cultura poporului. Ecuația în care e amplasată 
problema culturii apare astfel: de la familie, școală, societate până la 
cultura poporului [8, p. 271-285]. 


Legătura între transmiterea limbii în şi prin cultură şi transmiterea 
culturii în şi prin limbă rămâne a fi, deocamdată, o problemă foarte 
acută. În aceste condiţii, didactica limbii române e direct legată de 
chestiuni socioculturale, care necesită o abordare complexă. Proble- 
me precum: oscilația cercetărilor în domeniul limbii, uneori fiind 
axate pe domeniul strict lingvistic, alteori pe aspecte socioculturale 
(definite drept sociodidactice); dimensiunea culturală a literaturii; 
cultura literară în interiorul spaţiului european; obiectivele şi prac- 
ticile lecturilor literare în şcoala primară; deschiderea diferită asu- 
pra dimensiunii socioculturale în diferite perioade; tensiunea între 
valorificarea bilingvismului în Republica Moldova şi apelul la omo- 
genizare în jurul învăţării limbii române etc., toate acestea trimit la 
dimensiunea culturală a învățământului — ecuaţie în care se înscrie 
corelaţia limbă - cultură. 

Într-un moment aniversar ca acesta, la care 
participăm astăzi, se cade să ne aplecăm asu- 
pra unei poezii pe care regretatul Grigore Vi- 
eru a intitulat-o Limba Română şi a dedicat-o, 
cu deplin temei, Anei și lui Alexandru Bantog, 
pentru steaua suferinței care străluceşte în spa- 
tiul tulbure al istoriei, ca o emblemă a româ- 
nismului. În textul poeziei, lacrima, suferința, 
durerea sunt sentimente care încoronează cu 
lacrimi istoria comună a românilor de pe cele 
două maluri ale Prutului. Simplitatea cuvin- 
telor sugerează, prin recontextualizare, un 
mesaj adânc, în care dorul limbii şi puterea lui 
Dumnezeu de a-l înnobila construiesc firescul 
unei existenţe istorice damnate. 


De fapt, literatura românilor de pretutindeni 
este, prin temele dezvoltate, o expresie a nos- 
talgiei după spaţiul-matcă, ridicând limba la 
rangul de metaforă a destinului național. Po- 
ezia lui Grigore Vieru este, prin mesaj, o ex- 
presie a comunicării metaforice despre istorie 
şi suferinţă, în limba străveche și limpede, pe 
care o regăsim menționată între limbile lu- 
mii. Acum, la aniversarea unui sfert de veac 
de la înființarea revistei „Limba Română”, am 
ales-o ca pe o garanţie a valorii acestui perio- 
dic tipărit de-a lungul timpului — cu sau fără 
bani — de familia Bantoş, întru sfânta slujire a 
românismului. 

Profesorii Mina-Maria Rusu, Georgel Rusu (Bucureşti), Ion I. Ionescu (Iași) 


şi Ion Ciocanu (Chişinău) 


Privită din perspectiva efectului cultural dezvoltat pe structura rela- 
ţiei autor — cititor, opera lui Grigore Vieru este, pentru românii din 
partea de răsărit a Prutului, vectorul care propagă sufletește limba na- 
ţională și spiritul identitar în conștiința tuturor cititorilor săi. Aceștia 
au găsit în versul limpede, adânc și condensat, un locus amoenus, în 
care partea sensibilă a ființei îşi trăieşte liniştea, căci „doar în limba 
ta / Durerea poţi s-o mângâi, / Iar bucuria / S-o preschimbi în cânt.” 
În consecință, poezia lui Grigore Vieru se desăvârșeşte prin cititorii 
săi, care certifică, astfel, rolul limbii române în păstrarea identității 
poporului, în sensul atât de adânc despre care vorbeşte Andrei Pleşu, 
în Limba păsărilor: „cuvântul nu e doar semnificativ, ci edificator şi 
fortifiant; el poate comunica incomunicabilul, fapt rareori luat în sea- 
mă de cercetările curente, dar trăit de scriitorii dintotdeauna şi de 
pretutindeni ca o evidenţă plină de misterul ecumenicității sale”!. Se 
ştie că un popor care îşi pierde limba riscă o adevărată cădere din 
istorie, mai ales când se dorește, monstruos, redenumirea ei mile- 
nară, prin invenţii lexicale absurde. Poezia lui Grigore Vieru a ferit 
limba română de anonimat, de disoluţie și, prin acest gest ritualic de 
conservare a identităţii lingvistice, prin metaforă, s-a ajustat destinul 
istoric al românilor de pretutindeni. 


BERT ROMIÂINIĂ 


În Basarabia, istoria a decis ca, un timp, limba română să fie obligată 
să tacă, punând în operă intenția unora de a o depersonaliza, de a-i 
anula identitatea, pregătindu-se, astfel, nașterea artificială a limbii mol- 
dovenești”, idiom nereperabil pe harta celor peste 6800 de limbi care 
se vorbesc pe glob. Elanul acesta de a distruge limba română vorbită 
de confrații din estul Prutului echivalează cu asimilarea brutală a unei 
naţii. În acest context, din fericire devenit istorie, versul lui Grigore Vi- 
eru a biruit, în limba română, demonstrând ceea ce George Steiner nu- 
mea „anomalia diversităţii limbilor”. Poemul În limba ta construieşte 
coordonatele spaţiale și temporale definitorii pentru românismul din 
Basarabia, într-o tehnică de simetrie metaforică, prezentând, prin cu- 
vinte cu demnitatea princiară a fondului principal lexical, drama unei 
limbi şi a poporului care o vorbeşte. Distribuite deopotrivă ca modifi- 
catori pentru câmpul semantic al sentimentelor definite acțional, prin 
verbele aferente (plânge, râde, mângâia, cânta), dar şi pentru cel al tä- 
cerii în demnitate a înţeleptului, versurile de mijloc ale ultimei strofe 
configurează sentimentul național, fără graniţe, fără oprelişti: „Cu-al 
tău pământ / Cu cerul tău în față” (s.n. - M.-M.R.). O ţară cât univer- 
sul întreg, înălțată spre nesfârșirile cerești! O Românie ţesută istoric 
pe fondul identităţii naţionale afirmate spiritual, pentru care posesi- 
vul „tău” devine blazon, titlu nobiliar al românilor în raport cu lumea. 
Grigore Vieru sugerează o Românie fără frontiere, spiritualizată prin 
limbă, cultură, trăiri sufleteşti. Astfel, dimensiunea geografică a ţării nu 
mai are relevanță decât la nivel formal; rămân substanța lingvistică și 
aura culturală care o confirmă între popoarele lumii. 


În lucrarea Despre diversitatea structurală a limbilor şi influenţa ei asupra 
dezvoltării spirituale a umanității, Humboldt pledează pentru ideea că 
„organismul limbii izvorâte din capacitatea și din nevoia generală a omu- 
lui de a vorbi provine de la întreaga națiune”, iar „cultivarea fiecărei limbi 
(...) se sprijină în mare parte pe indivizi care se ridică treptat din sânul na- 
ţiunii” (Uber das vergleichende..., p. 17)*. Cu atât mai mult, limba română 
nu poate fi văduvită de identitate şi niciun act de voinţă politică deasupra 
naţiunii nu poate decide în acest sens. Cultivarea limbii se poziţionează 
în dreptul elitelor, cum susține Humboldt și este, pentru acestea, datorie 
de conştiinţă. În acest context trebuie priviți Eminescu, în țara-mamă, 
respectiv Grigore Vieru, în ţara dintre Prut și Nistru. 

„Eminescu este un coautor de primă mărime al limbii române'*. Astfel 
sună una dintre axiomele susținute de Solomon Marcus privind valoa- 
rea poetului național pentru distilarea și înnobilarea românei, pentru 
certificarea dimensiunii sale culturale, de tezaur, pe care limba unui 
popor o dobândeşte prin literatura care o utilizează în comunicarea 
artistică. Prin simetrie, aplicând axioma și limbii din Moldova de la ră- 
sărit de Prut, putem argumenta că poezia lui Grigore Vieru este forma 
de contracarare a invenţiei artificiale care a fost limba moldovenească 
şi de rezistenţă în faţa tendinţelor de hibridare, de contaminare a româ- 
nei curate, neaoşe, cu elemente parazitare. 


Limba nobilă a operei lui Grigore Vieru conturează un complex exis- 
tențial, rămânând reduta necucerită a spiritului național românesc, 
dincolo de Prut. Cuvântul poetic intră perfect în matricea propusă 
de J. Paul Sartre, în 19486, vorbind despre esenţa literaturii, ca formă 
de comunicare metaforică: „Un cri de douleur est signe de la douleur 
qui le provoque. Mais un chant de douleur est á la fois la douleur elle- 
même et autre chose que la douleur”. Şi dacă lectura poeziei lui Grigo- 
re Vieru descătuşează și linişteşte spiritul tulburat al lectorului, atunci 
se cuvine să o asociem cu observaţia pe care Sartre o face, poziționând 
autorul şi lectorul în raport cu libertatea: „fiecare carte propune o eli- 
berare concretă, plecând de la o alienare particulară”. Astfel, dimen- 
siunea socială a literaturii este evidentă, căci limbajul în sine este un 
fapt social, confirmat de încărcătura poetică pe care un cuvânt o ca- 
pătă într-un context metaforizant, modelat de contextul larg, istoric. 
Lectura este un act de decriptare, posibil prin decodificarea relației 
semnificant — semnificat, în care al doilea termen este pus în relaţie cu 
un sistem de conotaţii a cărui arie este influenţată de personalitatea 
culturală a fiecărui lector. În acest mod, poezia este re-scrisă de cititor, 
prin modul de receptare. Având ca argument această judecată, poezia 
lui Grigore Vieru a căpătat aură folclorică, circulând, fără frontiere, de 
la un cititor la altul, deseori fiind chiar transmisă prin viu grai, ca orice 
creaţie populară, autorul topindu-și identitatea în mesajul textului po- 
etic. Astfel a influențat Grigore Vieru, prin poezia sa, păstrarea limbii 
române neaoșe, în spaţiul istoric al Basarabiei. Sentimentul naţional îi 
amprentează creaţia şi devine o expresie a românismului simțit ca stare 
de destin de către românii de pretutindeni. 


EET RO MIÂINIĂ 


Literatura lui Grigore Vieru nu înseamnă doar cărți scrise, ci cărțile 
citite de românii de pretutindeni, care se regăsesc, cu povestea desti- 
nului individual, în paginile acestora, confirmând opinia sociologului 
Robert Escarpit? că „o carte nu există decât citită, iar literatura este un 
proces de comunicare. Privită astfel, opera poetului este suportul limbii 
române dincolo de orice frontiere convenţionale, forțate de istorie şi 
percepute ca un adevărat pat al lui Procust. Poetul a redat limbii româ- 
ne libertatea, unde conștiința cititorului îşi proiectează substanţa într- 
un desăvârșit proces de comunicare metaforică, având efect de vinde- 
care a sufletului ostenit de peregrinări forțate printr-o istorie străină 
existenţei sale arhetipale. 


Am îndrăzni să asociem fenomenului două sintagme lansate de 
Constantin Noica: despre aproapele nostru şi despre departele nostru, 
poziționând limba română între aceste coordonate ale deixisului spa- 
ţial, cu bogate conotaţii temporale. Aproape adverbial își extinde aria 
semantică spre conotaţii temporale, mai ales în contextul în care anul 
2013 a redat românei dintre Prut și Nistru statutul de limbă oficială, 
eveniment nutrit de ceea ce Grigore Vieru numea „firescul dor al lim- 
bii”. Întru deplină simetrie semantică, alăturarea adverbului departe 
sugerează momentul anticipat de poet, al revenirii tuturor românilor 
în spaţiul străvechi al țării: „În aceeași limbă / Toată lumea plânge / În 
aceeaşi limbă / Râde un pământ” 


Astăzi, la aniversarea unui sfert de veac de limbă română curată, ti- 
părită pe filele revistei care-i poartă numele, aproapele şi departele îşi 
conjugă destinul într-un exercițiu al reîntregirii graiului, sub semnul 
libertăţii pe care cei ce au citit și ascultat poezia lui Grigore Vieru au 
exersat-o mai întâi cultural, pregătindu-și libertatea istorică de afir- 
mare a identităţii lingvistice și între Prut şi Nistru. În acest moment, 
„Limba Română”, revista românilor de pretutindeni, confirmă că 
Republica Moldova nu este nici izolată și nici exilată în singurătate. 
Ea aparţine arhetipului naţional în egală măsură cu România, într-o 
îndreptăţită aspirație de unitate, prevestită de Grigore Vieru, odini- 
oară şi pentru totdeauna: „Aceştia suntem noi: / Buni cât se cuvine / 
Răi — niciodată. / Se miră noaptea / Că a clocit sub ea / Întuneric, / 
Dar au ieşit / Pui de lumină” 

Note | ! Andrei Pleșu, Limba păsărilor, Editura Humanitas, 
1994, p. 12. 

? Cf. articolul 13, alin. 1) din Constituția Republicii Moldova. 
3 Cf. George Steiner, După Babel. Aspecte ale limbii și tra- 
ducerii, Editura Univers, Bucureşti, 1983, cap. Limba şi 
gnoza. 

+ Wilhelm von Humboldt, Diversitatea structurală a lim- 
bilor și influența ei asupra umanității. Versiune româneas- 

că, introducere, notă asupra traducerii, tabel cronologic, 
bibliografie și indice de Eugen Munteanu, Editura Hu- 
manitas, Bucureşti, 2008. 

$ Solomon Marcus, Limba română — între infern şi para- 
dis, Editura Spandugino, București, 2014, p. 11 

é Jean Paul Sartre, Qu'est-ce que la littérature?, Gallimard, 
Paris, 1948, apud Andrei Pleşu Limba păsărilor, Editura 
Humanitas, 1994, p. 15. 

7 Ibidem. 

3 Robert Escarpit, De la sociologia literaturii la teoria co- 
municării, Editura Ştiinţifică şi Enciclopedică, Bucureşti, 
1980, p. 10. 

” Prin Hotărârea nr. 36 din § decembrie 2013, Curtea 
Constituţională a hotărât că prevederea conținută în 
Declaraţia de Independenţă referitoare la limba română 
ca limbă de stat a Republicii Moldova prevalează asupra 
prevederii referitoare la limba moldovenească conţinute 
în articolul 13 al Constituţiei. 


ERT RO MIÂINIĂ 


Georgel RUSU 


Comunicarea, o cheie sine qua non 
a piramidei lui Maslow 


G.R. — col. dr. ing., conf. univ. 
la Universitatea Apollonia 
din lași. Autor a mai multor 
cărţi și studii de manage- 
ment. 


Cea mai înverșunată luptă este cu tine însuți. 
Te afli în ambele tabere. 
Voltaire 


Vom încerca în cele ce urmează un scurt ex- 
curs în liantul biunivoc al binomului comu- 
nicare — trebuințe umane, descris în piramida 
lui Maslow. 


Mai întâi că e greu de stabilit o primordialita- 
te în privinţa poziționării celor două concep- 
te. Comunicăm pentru a ne asigura rezolvarea 
trebuinţelor descrise în piramida lui Maslow 
sau comunicarea este rezultatul demersurilor 
de asigurare a trebuinţelor ? Cert este că exis- 
tă o permanentă influențare reciprocă între 
aceşti doi poli conveniţi în a privi relația. Dacă 
aşezăm în centrul studiului una din variantele 
de piramidă a trebuinţelor, putem efectua o 
seamă de relaționări. 


Astfel, la nivelul necesităţi fiziologice, un 
demers logic ar descrie o serie de apeluri la 
comunicare. Dacă în privința asigurării apei, 
a mâncării, a somnului, adăpostului ori excreției 
lucrurile se pot petrece și în absenţa comu- 
nicării cu o altă persoană, atunci când ajun- 
gem la trebuința respirației, poate fi cazul unei 
comunicări cu o altă persoană în situaţii de 
afectare a sănătăţii, de obstrucționare a căilor 

Piramida lui Maslow - Nevoi instinctuale 


Nevoi “in crestere” : 


Acestea nu dispar cand sunt 
satisfacute si motiveaza individul in 
continuare. 


respect de sine, incredere, 
respect fata de ceilalti, respect Nevoi “deficiente” - 
din partea celorialti, competenta 


4, Nevoile de stima 


Individul nu simte nimic special 
daca aceste nevoi sunt satisfa- 
cute, dar simte Disconfort 
integritate fizică, sanatate, securitatea casei si a cand nu sunt satisfacute 


prietenie, familie, apartenenta la un grup, 
implicare intr-o relaţie intima non-sexuala 


1. Necesitati fiziologice 


respiratorii, de insuficiență a volumului de aer etc. Mai mult decât atât, 
atunci când ne raportăm la trebuința de sex, comunicarea devine cva- 
siobligatorie, deoarece acțiunea presupune și o participare dobândită 
de la o altă persoană ca urmare a unei comunicări. Comunicarea însă 
nu este exclusă din relaţie în raport cu oricare dintre trebuinţele de la 
acest nivel. Chiar și în asigurarea trebuințelor elementare, posibil a fi 
rezolvate personal, fără ingerințe exterioare, inconştientul nostru uti- 
lizează structuri de limbaj!. Este vorba de asocierile mentale” care se 
produc vizavi de trebuinţe chiar şi în absenţa vreunei alte persoane cu 
care să comunicăm. Vom relua această idee și în cazul unor trebuinţe 
situate la niveluri superioare ale piramidei. 


La nivelul siguranţă lucrurile devin mai legate de comunicare, fiecare 
dintre trebuinţele descrise — siguranţa corpului (fizică), a locului de mun- 
că, a resurselor, a moralei, a familiei, a sănătăţii, a proprietăţii - impunând 
participarea partenerilor sociali. Această participare se dobândește ca 
urmare a comunicării cu aceştia, prin formularea de cereri şi cerinţe, de 
dorinţe sau dispoziţii, de acorduri ori dezacorduri care să conducă la 
obţinerea / asigurarea trebuinţei indicate. 


Urcând la nivelul iubire / apartenenţă, situațiile devin mai clare, ele 
impunând prin definiție dobândirea rezultatului aşteptat de la alte per- 
soane, persoane care răspund comunicării. Nu putem trece cu vede- 
rea că şi aceste persoane au trebuințe asemănătoare, iar multe dintre 
achiziţii se fac prin reciprocitate. 

La nivelul stimă, comunicarea este de asemenea un ingredient obliga- 
toriu, chiar dacă uneori acesta poate îmbrăca o formă non verbală; ea 
poate fi şi atitudinală. Este limpede că acest palier se „imbracă” numai 
după ce precedentele au fost satisfăcute. 


Dezvoltarea de sine sau perfecționarea reprezintă nivelul de vârf, 
acela care este rezervat oamenilor doritori de a-și spori propriile 
performanţe. Lucrul acesta concordă cu trăsătura specific umană 
a spiritului de competiţie, o competiţie desfășurată atât față de alții, 
cât și cu sine. Este de fapt şi un deziderat cvasigeneral uman și social. 
Această prezentare a trebuințelor este una minimalistă. Unele cerce- 
tări sociologice” indică deplasări ale trebuinţelor, ale motivaţiilor și pe 
cale de consecinţă a fricilor ori angoaselor, în funcţie de o multitudi- 
ne de factori; unii (cei sociali) țin de sistem, alții (cei biologici) sunt 
condiționaţi de vârstă, sex etc. 


În desfăşurare fenomenul implică o necontenită succesiune conştient / 
inconștient a acţiunii umane. În acest sens, „este unanim recunoscut 
faptul că atât în ştiinţă cât şi în artă, atât în descoperire cât şi în invenţie, 
conştientul și inconştientul intervin deopotrivă...*, iar limbajul asociat 
funcţionează pe toate planurile descrise convenţional de piramidă. Ea 
trebuie să arate cine ești tu cu adevărat, chiar şi atunci când nu-ţi pui 
această întrebare. 


Ideea piramidei lui Maslow la modul prezentat de ilustrul psiholog 
în anul 1954€ a fost 
între timp preluată 
şi chiar „completa- 
tă”, uneori cu o doză 
consistentă de umor. 
Este cazul a ceea ce 
autorul” a numit pira- 
mida moldovenească 
a lui Maslow. 


Dincolo de pitores- 
cul imaginii şi de ine- 
ditul propunerii de 
piramidă, trebuie să 

remarcăm o seamă de lucruri. Mai întâi că o astfel de tratare a câmpului 
social poate fi aplicată în varii locuri de pe glob, fără teama de a greşi. 
Apoi că reprezentarea arată un spirit critic deosebit, îndreptat asupra 
unui spectru social pe care autorul şi-l doreşte corijat, condus spre o 
direcție mai productivă, probabil aceea care este socotită ca firească în 
piramida lui Maslow. Dincolo de dorinţa de corijare prin satiră, mani- 
festată ingenios şi salutar, trebuie să luăm subiectul și în serios. 


Răspunsul îl vom găsi tot în teoria Maslow: trecerea la treapta urmă- 
toare (superioară) se face după ce s-a asigurat unul inferior. Putem 
asocia fenomenul cu principiul vaselor comunicante și al acţiunii pre- 
siunii lichidului pentru ocuparea nivelului superior după ocuparea ce- 
lui inferior. Adică, nu putem vorbi de stima de sine sau de dorința de 
autodepășire a unui om care nu poate să-și asigure trebuinţele prima- 
re (hrană, apă, securitate etc... Aceste lacune vor acţiona ca frâne ori 
piedici în calea situării omului pe o poziţie considerată a fi normală. 
Limbajul interior va comunica individului că acele neasigurări există, 
că acesta nu are create treptele pe care să păşească spre a se situa la un 
nivel superior. Dacă la acest complex de afirmare mai contribuie și o 
politică îndelung orchestrată de înjosire a individului ori a etniei, în 
paralel cu izgonirea lor din matca firească a limbii materne, rezultatul 
poate duce la complexe existenţiale. Cu certitudine aici, la palierul 
siguranță, trebuie să se regăsească și temeri devenite ancestrale, atâta 
vreme cât memoria colectivă păstrează o frică de secole determinată 
de posibilitatea unei noi cotropiri, a „adevărului unic”, şi a lui „homo 
moldovanus"*. Emoţiile, mai ales cele induse, pot afecta apelul normal 
la rațiune, la normalitate. Frica în faţa morţii, a suferinței și singurătăţii, 
a bolilor sau chiar a pierderii statutului social conduc la derapaje de 
pe nivelurile trebuinţelor şi motivaţiilor aşezate piramidal de Maslow. 
Aşadar, atacarea complexă și multiplă, de la kinetic la non kinetic, cale 
de două secole a palierului securitate, pare să ducă individul şi colecti- 
vitatea departe de limba şi comunicarea ce-i aparțin similar AND-ului. 


Dacă în privinţa lucrurilor situate la nivelele inferioare ale piramidei 
lui Maslow vorbim mai ales de asigurări cantitative, abordarea paliere- 
lor superioare pare să aibă mai mult în vedere aspecte calitative. Chiar 
dacă limba şi comunicarea nu sunt componente ale piramidei, ele sunt, 
așa cum remarcam mai înainte, ingrediente sine qua non ale acesteia. 

Este locul în care sesizăm și faptul că „forța cuvântului e mai largă decât 
valoarea lui lingvistică: e paralingvistică și supralingvistică; cuvântul 
nu e doar semnificativ, ci edificator și fortifiant; el poate comunica in- 
comunicabilul...”?. 


Corectitudinea comunicării poate însemna asigurarea manifestării 
cadrului intim, dar şi a celui social de afirmare a individului. Absența 
corespondenţei noționale şi a limbajului practicat cu datele firești ale 
intimului personalităţii poate conduce la crize identitare, sau cum 
sublinia Socrate, „reaua folosire a cuvintelor nu e doar o greșeală de 
limbă, ci un chip de a face rău sufletelor”. Se deschid astfel porţile 
posibilităților de manipulare multiplă a personalităţii şi se îndepăr- 
tează individul de la fereastra limbii sale, ca loc din care poate privi și 
poate înțelege lumea. Şi asta cu atât mai mult cu cât „limba română are 


virtuți complete, adică poate fi vehicul a tot ce se întâmplă spiritual în 


om”!l. 


Note | 1 Solomon Marcus, Paradigme universale, Editura Parale- 
la 45, Piteşti, 2011, p. 12. 
” Jaques Lacan, Le séminaire. Livre XI. Les quatre concepts 
fondamentaux de la psychanalyse, Editura Le Seuil, Paris, 
1973. 
3 Magda Vişoiu, Populaţia României, cercetată prin pi- 
ramida nevoilor lui Maslow, în Cotidianul.ro, 28 martie 
2015. 
* Marcus Solomon, op. cit., p. 12. 
5 Marius Stan, http://www.succesulpersonal.ro/sp/in- 
dex.php?p=comunicare&art=143, accesat în 16.08.2015. 
é H. Abraham Maslow, Motivație și personalitate, Editura 

Despre români, migraţie, apatie, 
amenințări comune care ne pot uni, 
încredere și speranța unor soluții 


Aflăm români prin toată lumea. În 2014 erau 
împrăștiați prin: Italia — 1.000.000, Spania — 
1.000.000, SUA - 518.653, Germania - 
205.026, Israel — 205.600, Anglia — 101.000, 
Canada - 82.995, Austria — 4.689, Franţa — 
74.661, Grecia - 46.523, Belgia - 45.877, 
Portugalia — 39.312, Cipru — 24.376, Sue- 
pa sd i ia al €a dia- 21.016, Australia — 20.998, Irlanda — 
orofesor inviat auner.  17-995, Olanda = 16.987, Argentina = 10.000, 
europene, membru în Elveția — 9.000, Noua Zeelandă — 3.100, Afri- 
societăţi ştiinţifice în dome- ca de Sud — 3.000 etc. Total — 4.281.537! În 


niul sociologiei, participant la ultimele două decenii... 
conferințe și congrese în tară 
şi străinătate, coordonator Oare de ce au plecat din țară atâția oameni, 


al seriei Sociologie la Editura pe timp de pace? Oare de ce se împrăștie ro- 
Institutul European. Articole i ct inu lros ad ndei 
în reviste de specialitate MÂN prin lumea largă, adesea uitându-și țara 


(„Analele ştiinţifice de Socio- şi limba? Că doar război n-a fost, încă avem 
logie" „Revista de cercetare și resurse (aur, argint, gaz, petrol etc.), avem un 
intervenție socială,,Pensce. bun potenţial agricol, avem pământ bun pen- 


plurielle" „Journal BMC ; zi fi aos ae 
Psychiatry”,Journal of Settle tru agricultură (biologică)... De ce mulți din- 


ments and Spatial Planning” tre aceia care rămân în ţară adoptă atitudini 
etc.), volume de autor și prim și comportamente consumatoriste, nu-și mai 
autor (Sociologii constructivis- 
te, 1998; Sociologia dezvoltării 
comunitare, 2004; Roumanie. a Sci 
Regards sociologiques, 2008; toți din „mall'-uri? 
Societatea românească în 
tranziţie, 2012; Sociologii actu- 
ale, 2014), studii şi capitole în trei mișcări”... Cauzele, motivele, factorii sunt 


volume colective. diferiți, de ordin istoric, politic, economic, 


cultivă grădinile, preferă să cumpere legume 
şi fructe de la „butic”? De ce vor să cumpere 


Nu-i uşor de dat un răspuns „în doi timpi şi 

cultural etc. Ar trebui să căutăm informaţii accesibile culese de la oa- 
meni, de la cei care migrează, de la cei care rămân. De ce pleacă din 
ţară? Unde se duc? Unde stau? Vor bani mulți munciti? Dar cum gă- 
sesc o slujbă? Ce fel de slujbă? Pe măsura pregătirii, sau doar „job-uri 
pe care autohtonii refuză să le facă? Cum se adaptează în comunitățile 
în care intră? Cum comunică cu angajatorii? Dar cu locuitorii autoh- 
toni, cu instituţiile? Ce fac în timpul liber? Ce relații mai au cu cei din 
ţară şi cum le întreţin? Vor să se întoarcă? Ce vor să facă dacă se întorc? 
etc. 


Dacă ai puţin respect față de tine, îţi cauţi fericirea până o găsești, spu- 
ne un român emigrat. Nu e vorba de lipsă de patriotism sau alte ase- 
menea... Cei care nu pleacă, nu au fost nevoiţi să facă pasul ăsta... Mulţi 
dintre cei care au rămas acasă parcă-s morţi... Nu văd ce-i rău în a pleca 
să-ţi faci un rost! Se plătește bine în afară, nu-și rupe omul spinarea 


degeaba... 


„Este un proverb: ce nu ne omoară, ne întărește! — spune o tânără pe- 
reche. Şi noi vrem să plecăm din țară. Ni s-a acrit de toate nedreptăţile 
care se întâmplă... Dacă plecăm, ştim că va fi greu cu locul de muncă, 
cu apartamentul... Dacă nu plecăm, ce soluţii există? Viaţa e mai preţi- 
oasă decât orice altceva!” 


Şi alţii continuă: 


„Sărăcia a devenit urâtă, alcoolismul e în floare, orgoliile sunt împopo- 
ţonate cu limbajul șmecherașilor şi golanașilor... Inculţii vor să plătim 
faptul că împărțim același aer cu ei! Prefer o țară unde cetățeanul nu e 
leguma sistemului: să-l plătească pentru a-l taxa și folosi pe post de co- 
bai în tot felul de experimente..”; „În ţară e greu cu serviciul, iar dacă ai 
unul, cel puţin 40% din venit merge la stat. Şi ce face statul cu banii? Își 
bate joc de noi... Merită să trecem prin toate astea, noi şi copiii noştri?! 
Pentru corupți? În neajunsuri și sărăcie? Fură cine poate, scapă cine 
poate!”; „Apucaţi taurul de coarne. Orice început e greu, dar dacă în- 
cepi cu altă atitudine, reuşești. Ca să reuşiți când sunteți în străinătate, 
să lucraţi pentru cei originari de acolo, să mâncaţi ieftin, să cumpăraţi 
produse din supermarket, să aveţi un serviciu legal și mai multe la ne- 
gru, beţi apă de la robinet, strângeți cureaua la tot ce se poate, uitaţi de 


[> 


sărbători, munciţi şi duminicile. Baftă 

Alţii îndeamnă la întoarcere în ţară, la remigrare. 


„După numai doi ani de stat aici, am înţeles că a avea o viaţă îndestulată 
nu înseamnă doar să ai bani, casă, mașină... Contează mult să ai sufletul 
împăcat, să te simţi mulțumit sufletește. Prefer să nu mănânc o zi, să nu 
am bani, haine, prefer să am o mie de alte griji decât să fiu departe de 
familia mea şi de țara în care m-am născut... 


Mulţi români au lăsat salariile mari de peste hotare pentru a se întoarce 
în ţară. S-au săturat de traiul printre străini. E bine să schimbi aerul, să 
vizitezi locuri noi, să întâlneşti oameni noi, obiceiuri noi, să vezi cum 
se trăieşte în alte țări, dar atât... Nu mă plâng, încă trăiesc bine, am ce 
mânca, am haine, am de toate ... dar vreau acasă! Şi le spun celor care 
vor în altă țară, să se gândească de două ori înainte să plece...” 


Alţii continuă: 


„Mă nemulțumeşte modul de a gândi al unor conaţionali. Se plâng că 
România nu e bună, vor să plece repede, cât mai departe... Dar dacă 
făceau toți ca ei după al Doilea Război Mondial?! Dacă gândeau și 
străinii așa şi nu se chinuiau să pună umărul la reconstrucţia țărilor lor 
după război? La noi nu e chiar atât de rău, dar nu punem umărul, fugim 
unde-i cald şi bine, unde sunt mulți bani... Luptaţi pentru țara voastră, 
nu fugiți!” 


„Dacă stăm și gândim la rece, pe plan material, este clar că în afară pleci 
fiindcă poţi avea o viaţă mai bună, mașină, casă, ipad, plasmă cât mai 
mare, haine, a doua mașină, bani în bancă, credite achitate... O parte nu 
ajung să-și satisfacă nevoile astea și devin niște frustrați... Alții ajung să-și 
satisfacă nevoile materiale și, după un timp, își aduc aminte de partea 
pe care au neglijat-o: cea imaterială... Le e dor de familie, de prieteni, 
de lucrurile pe care le făceau cu plăcere în România și acum nu mai 
au cum să le facă și nici timp... Mulţi se gândesc că s-ar putea întoarce, 
alții chiar o fac, se întorc și se reintegrează. Alții pleacă din nou din țară 
fiindcă nu se mai pot readapta în România... Care o fi soluţia unei vieți 
liniștite şi fericite?” 


Dacă nu ştim ce să credem luându-ne după cuvintele oamenilor, pu- 
tem intra în comunităţile lor. 


In ce comunităţi, în ce societate trăim? 

Dacă analizăm răspunsurile, aflăm despre „declinul ideii de societate”, 
despre noul contur al poziţiilor de clasă (copiii stăpânilor noştri au deve- 
nit stăpânii copiilor noștri...), despre haosul vieţii urbane, despre tulbu- 
rarea temeliilor vieții rurale, despre o polarizare fără precedent, despre 
mecanisme de integrare a exclușilor care au eşuat. Oamenii se plâng că 
sunt puși cotidian la probă, trăiesc sub tensiune psihică și nu știu cum 
să reacționeze: să se retragă? să ia viaţa în piept? să tragă sfori? să mani- 
puleze? Multora le e greu să fie, să rămână ei înșiși, să-şi fixeze obiective 
demne de ființele umane. Încrederea e pusă sub semnul întrebării, ca și 
cetățenia, sau coeziunea socială. Sentimentul apartenenţei la un grup e 
diluat, fiindcă oamenii au sentimentul că sunt singuri și tratați ca pioni. 
Săracul, şomerul se luptă pentru un loc de muncă, nu se mai bat pentru 
toţi săracii sau şomerii... Nu se bat pentru „transformarea societăţii”, ci 
pentru a afla un locuşor în ea... 


Educatorii dezorientaţi se chinuie să (re)inveţe odată cu copiii ce în- 
seamnă a trăi pe acest continent, în această țară, în această regiune, în 
această comunitate în care trebuie să economisească resursele, să pre- 
vină / combată corupţia etc. 


Mulţi visează „democraţia participativă”, ca şi cum aceasta ar veni de 
la sine. Nimic nu vine de la sine dacă oamenii nu pun umărul... Nici 
democraţia, nici unirea, nici bunăstarea. Acestea nu sunt cadouri pe 
care le primim de-a gata, ci rezultatul acțiunii noastre. După 75 de ani 
de comunism și „democraţie originală”, schimbarea vieții sociale, mo- 
rale, politice, culturale nu se poate face fără oameni oneșşti, care ştiu 
să-şi vorbească limba, cunosc, înțeleg, acționează laolaltă. Nu se poate 
schimba nimic în bine fără oameni informaţi, care pricep ce e în jur şi se 
pot organiza. Auzim că „oamenilor pur și simplu nu le mai pasă”, că „o 
schimbare adevărată, substanţială, nu este posibilă” pentru că suntem 
prea egoiști, prea proşti sau prea leneși ca să încercăm. Cei de la putere 
încurajează implicarea, participarea oamenilor? Biserica e mai atentă 
la bani sau / şi la suferințele oamenilor? De ce predică „fuga de lume”? 
De ce filosofii îşi lasă mintea să zburde liberă peste lume, apreciind mai 
mult „contemplarea'”, „cetatea ideală”, „realitățile eterne”, nu „această 
lume”? Oare cum am putea uita că regimul comunist — care a ascultat 
de U.R.S.S. — a instaurat „dictatura proletariatului”, a pus lacăt la gură 
justiţiei, a anihilat pluralismul, a arestat, deportat, ucis țărani care n-au 

vrut să se înscrie în colhoz, muncitori care voiau și drepturi, luptători 
anticomuniști din munţi? Cum am putea să nu completăm acest cadru 
explicativ cu hulirea diasporei, respingerea culturii occidentale? Cum 
am putea uita de efectele proclamării „ilegalităţii avortului”? Avalanșa 
de bebeluşi de după 1966 înseamnă masa enormă de bătrâni care ies 
acum la pensie și presează din greu pe sistemul de protecţie socială și 
de sănătate... Dar de „alimentaţia rațională” (înfometarea populaţiei), 
de lipsa căldurii, a apei calde, de „raţionalizarea benzinei (30 litri pe 
lună pentru o maşină), de limitarea rolului proprietății private (pen- 
tru a creşte dependenţa cetăţenilor de resursele publice: colectiviza- 
rea a făcut dependenţi țăranii, industrializarea — muncitorii)? Dar de 
„naşterea” „sectorului privat” după 1990? (specialiştii onești vorbesc 
de menţinerea monopolului întreprinderilor socialiste — privatizarea 
lor clientelară — falimentarea — distrugerea lor ca „fiare vechi”... Dar 
de țăranii fără subvenţii distruși de importurile enorme de legume, 
fructe, carne, lapte etc.? Dar de polarizarea fără precedent în istoria 
României — indicatorul cel mai vizibil al corupției? Dar de declinul 
capacității comunităților rurale de a-și rezolva şi singure problemele? 
Comunitățile rurale tradiționale aveau o anumită autarhie, locuitorii 
se recunoșteau în propriile lor valori; (auto)izolarea nu era negativă, 
ci „în ordinea lucrurilor”. Sătenii își asigurau autonomia alimentară și 
energetică pentru iarnă, când organizau clăci, șezători, evenimente so- 
ciale și culturale care rețeseau liantul familial, comunitar, social. Acum 
numeroși sunt cei care așteaptă „ajutoare”, „pomeni electorale”, „să 
vină asistenții sociali”, televiziunea, Uniunea „să le dea” (după 1990, 
circa zece milioane de persoane fac apel la 14 prestații de ajutor social 
şi peste 5768 alte servicii de asistență socială...). 


Şi astăzi proprietatea funciară este fărâmițată, oamenii nu se pot în- 
ţelege să se mai asocieze pe baza legală, se face agricultură cu sapa și 
plugul tras de cal... Modul în care este organizată agricultura face im- 
posibilă valorificarea produselor agricole de către săteni (intermediarii 
le cumpără la preţuri de nimic și le revând la prețuri mari). Populaţia 
satelor e îmbătrânită și feminizată. Mulţi săteni nu au nicio formă sigu- 
ră de venit (eventual, indemnizaţia pentru copil sau pensia). Bugetul 
local nu poate suporta toate cheltuielile de administrare, de învăţă- 
mânt, asistență socială, investiţii, iar de sus vin greu bani şi adesea cu 
dedicație (primarii trec de la un partid la altul...). Lipsesc locurile de 

muncă în domenii nonagricole, lipseşte cultura antreprenorială (mulți 
săteni întorși cu bani nu investesc în activități productive). A crescut 
consumul de alcool în rândul sătenilor, inclusiv al mamelor și elevilor. 
Se menţine „obiceiul violenței impotriva femeii” (mai ales după ce se 
coc strugurii şi prunele...). Infracționalitatea este ridicată în rândul ti- 
nerilor care nu au resurse să continue şcoala și rămân în sat. Numeroa- 
se adolescente au copii, mulţi „copii singuri acasă” sunt vulnerabili (nu 
frecventează şcoala, au rezultatele slabe la învățătură), mulţi țigani sunt 
integrați superficial sau neintegraţi etc. 


Plătim toate acestea cu numeroase comunităţi subdezvoltate! 
Prin imitație, comportamentele părinţilor se transmit copiilor... 


Avantajele capitalismului au fost postulate, iar cei care nu le-au văzut 
şi în realitatea vieţii cotidiene au depopulat țara emigrând. Peste patru 
milioane în două decenii... Migraţia este o experienţă individuală. Fi- 
ecare pe cont propriu! Când ajunge într-o ţară străină, românul caută 
unde să locuiască. Dacă prietenii sau rudele nu-l ajută, „se lipește de 
alți români”, îşi construieşte barăci în păduri, în spaţii virane, pe unde 
apucă... Nou-venitul nelegal nu poate închiria un apartament, nu poate 
lucra legal, nu are dreptul la servicii de sănătate, trăiește cu frica poli- 
ţiştilor, gardienilor, cu frica altor români aflaţi în situaţia lui. Poveștile 
vieţii multora conţin cuvintele: foame, frig, singurătate, frică de poliţie, 
de autorităţi, locuri de muncă aflate cu greu și instabile, patroni care nu 
plătesc la timp sau deloc... 


Sunt numeroase efectele pozitive ale emigrării părinţilor pentru a 
asigura bunăstarea copiilor, dar şi efectele negative sunt numeroase: 
divorțuri multe, copii singuri acasă (cu riscurile asociate: absenteism 
şcolar, abandon, infracționalitate etc.). Poveștile vieții multor copii cu 
părinţi plecaţi din ţară încep să semene: neglijare, deteriorarea relaţiei 
cu părintele rămas acasă, înmulțirea simptomelor de deprimare, sufe- 
rințe din cauza abuzurilor verbale, umilinţelor, amenințărilor, agresiu- 
nilor fizice ş.a. 


E grea și situația copiilor care se întorc în țară după ce au stat o 
vreme cu părinţii în străinătate. Unii dintre ei, la 10-12 ani, nu mai 
cunosc limba română, nu se pot readapta comunităţilor românești, 
şcolii. 


COLOCVIILE REVISTEI „LIMBA ROMÂNĂ” ICE 


Ce se poate face? 


Avem și comunități dezvoltate, în care locuitorii participă, se impli- 
că. Sunt comunităţi renăscute, în care cei reveniţi în ţară își fac case 
noi, fac investiţii productive. Putem accesa fondurile europene, putem 
folosi mai onest şi mai coerent subvenţiile, banii obținuți din proiec- 
tele finanţate. Pot fi extinse bunele practici, strategiile care dau roade 
vizibile. Sunt familii care fac foarte mult pentru a preveni abandonul 
şcolar al copiilor. Pot fi extinse serviciile sociale pentru persoanele vul- 
nerabile, pentru integrarea exclușilor etc. Pentru a fi limitate efectele 
negative ale migraţiei părinţilor sunt necesare politici publice coerente 
de identificare şi monitorizare a copiilor aflaţi în situaţie de risc, conco- 
mitent cu întărirea legăturilor dintre școală și asistența socială, cu exis- 
tenţa unor servicii sociale care pot oferi consiliere, ajutor în procesul 
de învăţare, activități recreative organizate. 


După 1990 s-a sperat mult în impactul pe care-l pot avea ONG-uri- 
le, dar acestea nu pot înlocui puterea publică şi funcţiile ei. Impactul 
lor nu poate fi evaluat dacă nu se face un diagnostic inițial al stării 
comunităţilor în care intervin... 


S-a sperat mult de la (re)migrarea românilor. Remigranţii pot fi o re- 
sursă importantă de dezvoltare durabilă a comunităţilor românești. 
Dar cum pot fi lămuriţi să se întoarcă cei care câștigă de zece ori mai 
mult în afara țării? Ei nu mai pot reveni în sărăcie, sau la un venit deri- 
zoriu... Cum pot fi lămuriţi să se întoarcă medicii sau să nu mai plece 
aceia care încă mai sunt aici? 


Foarte multe depind de comunităţile care nu vor să moară... Dacă ceva 
ne-ar ameninţa cu adevărat, am lăsa la o parte diferențele dintre noi, 
am cheltui oricât e necesar și am găsi o cale să scăpăm. Or, amenințările 
cotidiene se vede că nu ne omoară, nu ne lasă nici să trăim (bine!), dar 
ne polarizează și ne paralizează... De exemplu, în această vară extrem 
de secetoasă nu plouă, dispar râurile, dispare apa din fântâni, oame- 
nii își vând animalele mai pe nimic fiindcă nu au cu ce le hrăni, dar 
noi nu facem nimic laolaltă... Constatăm cotidian că bunăstarea țării 
se dovedeşte a fi de neatins, că „nu sunt bani” (sau sunt, dar nu sunt 
cheltuiţi cum trebuie, sau sunt furați...), se constituie economii negre 
şi fonduri dubioase, statul împrumută bani mulți (și nu se vede pentru 

ce) pe care noi şi cei care vin după noi îi vom plăti. Şi nu facem nimic... 
Moralitatea și moravurile noastre ne leagă și pe mulţi ne orbesc. Ne 
adună în jurul unor „valori înalte” şi ne lasă orbi în fața realității cotidi- 
ene... Ne rotim privirea în cercul nostru strâmt şi nu punem mare preţ 
pe intercunoaștere, comunicare şi acțiune laolaltă. Polarizarea foarte 
mare face să scadă capacitatea de a lucra împreună şi de a rezolva pro- 
bleme majore, cooperând. De ce nu avem conducători cu experienţa 
luptei laolaltă împotriva unui dușman comun, de pildă, sărăcia, sau 
corupția? Creşterea inegalității dintre noi distruge încrederea unuia în 
celălalt, fiindcă nu ne mai simțim „cu toţii în aceeași oală” (atât timp 
cât unii au iahturi şi alții n-au un lemn să pună pe foc...). Dacă nu sun- 
tem „toţi în aceeași barcă”, cine e dispus să se sacrifice pentru „binele 
comun”? 


Cine are mulți bani, domină audiovizualul și mentalul. Or, în acest 
fel nu vor ajunge niciodată la noi mesajele extraordinare... Vor rămâ- 
ne ignorate probleme și soluții adevărate, în schimb vor apărea noi și 
noi „vedete” și scandaluri și nimeni n-o să înțeleagă nimic... Dacă po- 
litica a devenit un bănos sport cu spectatori, partidele politice nişte 
organizaţii lipsite de creativitate, bazate pe sondarea pieței, politica și 
partidele ne vor spune ce vrem să auzim și... gata cu ideile îndrăzneţe, 
creatoare. Cum să încurajăm oamenii să voteze dacă voturile lor nu 
contează, dacă voturile a 3000 de profesori universitari, de exemplu, 
contează cât voturile a 3000 de asistați sociali aflați la discreţia unui 
primar?! 


Dacă punem toate acestea cap la cap, pare normal ca oamenii să fie 
apatici. Am putea spune că oamenii sunt minunați și inteligenți şi că 
le pasă de ce se întâmplă cu ei şi cu lumea, dar am fi traşi de mânecă 
de aceia care ne spun că „încrederea a scăzut” — încrederea în noi, în 
ceilalţi, în şefi, în instituţii — fiindcă mulţi nu mai sunt credibili şi nu 
inspiră credibilitate („toţi se cred buricul pământului şi nu adoptă şi o 
poziţie vulnerabilă față de celălalt”). Un altruism eficient ne-ar da sens, 
ar fi o bază mai solidă pentru respectul de sine, stima de sine şi am simţi 
mai mulți dintre noi că viaţa merită cu adevărat trăită. Că merită să ne 
iubim Țara şi Limba Română! 

Alexandru BANTOŞ 
Revista „Limba Română” — 
în serviciul școlii și al culturii 
naționale 


Publicist, editor, director al Casei Limbii Române „Nichita Stănescu”, Alexandru Bantoş 
a fondat, împreună cu Nicolae Mătcaș și Ion Dumeniuk, în 1991, revista „Limba Ro- 
mână”, asigurându-i de-a lungul anilor plasarea în prim-planul vieţii cultural-ştiințifice. 
Consecvent obiectivului prioritar de promovare a limbii, literaturii și culturii româneşti, 
Alexandru Bantoș reprezintă o voce critică autorizată şi exigentă, care a știut să nu facă 
rabat de la imperativele valorii. La un bilanţ de 25 de ani de activitate a revistei, l-am 
invitat la o oră de sinceritate... 


- Stimate domnule Alexandru Bantoș, revista pe care o coordo- 
naţi va împlini în curând 25 de ani. Este longevitatea un criteriu 
valoric pentru o publicaţie de ştiinţă și cultură? 


- Longevitatea este și criteriu calitativ cu o condiţie: să nu afecteze spi- 
ritul înnoitor, tineresc, provocator pe care o publicaţie e datoare să-l 
demonstreze permanent. O revistă se menţine în timp graţie oportu- 
nităţii mesajului pe care îl transmite cititorului. Or, revista „Limba Ro- 
mână” şi-a trasat dintru început un parcurs limpede, bine conturat, de 
altminteri, formulat în Cuvânt-înainte, publicat în nr. 1, 1991. Articolul 
programatic a fost și a rămas principalul nostru punct de reper. Longe- 
vitatea unei publicaţii e un criteriu valoric atunci când interesul pentru 
ea nu scade, ci dimpotrivă. La început tirajul revistei „Limba Română” 
era de 18 mii de exemplare. Din motive financiare, tirajul variantei ti- 
părite treptat a scăzut (acum, cu greu reuşim să edităm 1.000-1.500 
de exemplare pentru fiecare număr). Accesul la „Limba Română” însă 
este facilitat de varianta electronică. Anul trecut, de exemplu, după 
postarea pe site a întregii arhive electronice (1991-2014), numărul 


Variantă de revistă. Textul (cu modificări și completări) a fost preluat din „Ziarul de 
Gardă” nr. 32 de la 3 septembrie 2015. 

lunar al vizitatorilor unici a ajuns la 50 de mii, statistica respectivă păs- 
trându-se și în acest an. Ne place să credem că numărul accesărilor, im- 
punător pentru o publicaţie cu profil ştiinţific şi cultural, este și dovada 
criteriului valoric respectat întotdeauna de către noi. 


- Sunteţi ziarist, editor, aţi absolvit Facultatea de Filologie, care 
v-ar fi putut duce pașii în varii domenii. Cum se face că v-aţi legat 
destinul de această revistă? 


- Anii '90 ai secolului trecut, zbuciumaţi și plini de speranță (aveam 
deja o anumită experienţă: lucrasem mai mulți ani la Radio-Televiziu- 
nea de la Chișinău, la Editura Cartea Moldovenească, la ziarul „Tine- 
rimea Moldovei”), m-au găsit la revista „Moldova”, editată de o echipă 
minunată de ziarişti. Excelentă în condiţiile de aspru regim ideologic, 
pentru că îmbina „armonios” temele de actualitate cu aspecte impor- 
tante (dar neglijate sau interzise de sistem) ale vieții spirituale — litera- 
tură, artă, tradiţii etc. —, după 1989 revista, cu apariţie lunară, rămânea 
oarecum în urma tumultuoaselor evenimente ce se produceau la Chi- 
şinău şi în republică. lată de ce, oferindu-mi-se ocazia, am plecat la săp- 
tămânalul „Învăţământul public”, una dintre cele mai curajoase și mai 
bătăioase publicaţii a acelor timpuri. Aici, cu o regularitate „metrono- 

1999, Chișinău. Echipa de redacţie și autori de Ziua presei. De la stânga la dreapta: 
Leo Bordeianu, Ana Bantoș, Valentina și Andrei Eşanu, Silviu Berejan, 
Alexandru Bantoş şi Constantin Tănase 

Septembrie 2013. Universitatea de Stat de Medicină şi Farmacie „Nicolae Testemiţa- 


nu”. Participanți la Conferinţa Internaţională „Româna ca limbă străină / nematernă 
în contextul didacticii moderne”, organizată cu sprijinul revistei „Limba Româna” 


mică”, vedeau lumina tiparului incitantele articole ale profesorilor Ion 
Dumeniuk şi Nicolae Mătcaș. Să amintim că „Învăţământul public”, 
condus de temerarul ziarist Anton Grăjdieru, a publicat pentru întâia 
dată vestita scrisoare a celor 66 de intelectuali, document ce a precedat 
lupta pentru limba română, alfabet latin și alte însemne identitare. Dar 
să revin! Într-o zi, favorabilă pentru destinul meu, m-a vizitat profeso- 
rul universitar lon Dumeniuk, care mi-a comunicat că foarte curând la 
Chişinău va apărea o nouă revistă, anume „Limba Română”, a Minis- 
terului Ştiinţei şi Învățământului. Mi-a mărturisit discret că Domnia 
Sa va fi numit redactor-şef şi că, împreună cu ministrul Nicolae Măt- 
caş, au decis să-mi propună funcția de redactor-şef adjunct. „O revistă 
«Limba Română» apare şi la Bucureşti!” i-am replicat eu fostului meu 
profesor. „Noi, a precizat viitorul redactor-şef, vom face o altfel de pu- 
blicaţie. Una utilă pentru învățământ, dar şi pentru toți basarabenii”. 
Propunerea mi s-a părut tentantă. Intuiam că „Limba Română” este un 
proiect de viitor, inconfundabil ca misiune, într-un spaţiu al marilor și 
îndelungatelor nedreptăţi sociale, politice și spirituale, în care adevărul 
a fost mutilat. 

- Într-un context extrem de 
frământat politic, cel al anilor 
'90, editând revista „Limba 
Română”, v-aţi asumat lupta 
pentru adevărul științific în 
domeniul filologiei române 
şi nu numai. Când a fost mai 
greu, la început sau acum? 


- Paradoxal, dar începutul a 
fost mult mai uşor decât ceea ce 
a urmat apoi. Iniţial, revista era 
finanțată de Ministerul Științei 
şi Învățământului, condus de 
Nicolae Mătcaș, cel mai com- 
petent și mai inimos dintre toți | 
miniștrii pe care i-a avut această | 


subdiviziune a guvernului mol- 
dovean, iar la redacţie îl aveam 


Ion Dumeniuk, primul redactor-șef 


=» 


al revistei „Limba Română 


în calitate de redactor-șef, dar şi 
de pavăză, pe Ion Dumeniuk, răbdătorul, principialul şi peste tot răz- 
bătătorul nostru coleg. Păcat că această perioadă fastă a durat foarte 
scurt, un an și şapte luni, mai exact de pe 4 aprilie 1991, când a fost 
emis ordinul de fondare a revistei, până pe 3 noiembrie 1992, când 
primul redactor-şef al „Limbii Române” a decedat la funeraliile Doi- 
nei şi ale lui Ion Aldea Teodorovici. Peste un an şi ceva avea să fie 
demis și ministrul Mătcaș de către agrocomuniștii veniţi la putere la 
începutul anului 1994. Finanţarea revistei a fost sistată, iar de aci în- 
colo au început marile probleme ale existenţei și rezistenței publica- 
tiei. Cât priveşte „asumarea luptei”, despre care vorbiţi, se considera 
o stare firească. Pentru intelectuali, pentru scriitorii și ziariștii anilor 
"90 era de neconceput să neglijezi clocotitoarea mișcare supranumită 
„de eliberare națională”. Pe atunci nu erau partide (mulţi dintre cona- 
ţionali se lepădau și de unicul partid, cel comunist), care să împartă 
societatea în „ai noştri” şi „ai lor”, lipsea spiritul de gașcă, inclusiv în 
lumea ziariştilor. Eram uniţi şi conştienţi că aveam, cu toții, o singură 
misiune: să luminăm poporul, cum afirma și Alexei Mateevici, „cu 
lumina cea dreaptă”. 

- Când aţi pornit la drum aveaţi un anumit orizont de așteptare. 
Cum arată „replica” de la capătul traiectului? 


— Aveam presentimentul, dar nu şi certitudinea că editând revista vom 
reuși să realizăm un proiect de anvergură pentru Basarabia. Împreu- 
nă cu o serie de iluștri oameni de ştiinţă și de cultură, pedagogi din 
Republica Moldova, din România şi de peste hotare, am „zidit” un 
edificiu identitar unic în întreaga istorie a Basarabiei. Recunosc sin- 
cer: nu am avut siguranța că vom rezista 25 de ani și că vom ajunge 
să scoatem 230 de numere de revistă și circa 50 de volume în Colec- 
ţia „Biblioteca revistei «Limba Română>” [antologia Limba Română 
este patria mea. Studii. Comunicari. Documente (ediţia 1, 1996, 334 p.; 
ediția II, 2007, 352 p.), Valeriu Rusu, Limba română. Limbă, literatu- 
ră, civilizație (212 p.) şi Limba română. Cuvinte şi imagini (1997, 212 
p.), Eugen Şt. Holban, Contrubuţia Basarabiei la cultura românească. 
Toponomie şi identitate națională (1997, 234 p.), Nicolae Mătcaş, Ro- 
mân mi-e neamul, românesc mi-e graiul (1998, 252 p.) , Silviu Berejan, 
Itinerar sociolingvistic (2007, 240 p.) , Alexandru Bantoș, Retrospectivă 
necesară (2007, 252 p.), Anatol Ciobanu, Reflecţii lingvistice (2009, 
340 p.), Nicolae Corlăteanu, Testament. Cred în izbânda limbii române. 
Studii. Comunicări. Memorii (2010, 256 p.), Dorin Cimpoeșu, Repu- 
blica Moldova, între România şi Rusia. 1989-2009 (2010, 428 p.), Ana 
Bantoș, Deschiderea spre universalism. Literatura română din Basarabia 
postbelică (2011, 344 p.), Nicolae Mătcaş, Calvarul limbii române din 
Basarabia. Studii. Articole. Comunicări (2011, 552 p.) — sunt doar câ- 
teva titluri ale cărților editate de noi]. Nici nu visam la un site în care 
să postăm întreaga noastră arhivă electronică. „Replica” de peste ani 
a depășit cu mult orizonturile de aşteptare de acum un sfert de secol. 

- Revista „Limba Română”, în cei 25 ani de activitate, a avut doar 
doi redactori-șefi, profesorul Ion Dumeniuk și dumneavoastră. 
Cum vă simțiți într-un fotoliu atât de exclusivist? 


- Cea mai frumoasă, mai solară perioadă pentru mine a fost când în 
fruntea revistei s-a aflat regretatul profesor Ion Dumeniuk. Având mai 
multe funcţii (profesor, apoi director general al Departamentului de 
Stat al Limbilor, membru al Guvernului), mi-a încredințat din start în- 
tregul proces de organizare a activităţii redacţiei. Îndeplineam această 
obligațiune cu multă responsabilitate, inspiraţie și totală dăruire, pen- 

Chişinău, 2013. Scriitori, cadre didactice, publicişti din Timişoara 
în vizită la Casa Limbii Romane 


tru că ştiam: începutul bun e temelia unei construcţii durabile. Atunci, 
alături de Ion Dumeniuk, am înţeles că a fi în fotoliul de şef înseamnă 
a trăi împreună cu echipa și bucuriile, şi necazurile, înseamnă să mani- 
feşti maximă conștiinciozitate în orice situaţie. 


- În chip aproape firesc deja pentru națiunea noastră, străinii (şi 
aș cita câteva nume: R. Piotrowski, R. Budagov, S. Semcinski ș.a.) 
ne oferă cele mai edificatoare „lecţii de identitate naţională”. Ce 
aţi învăţat în sensul acesta de la ucraineanul Ion Dumeniuk, fon- 
datorul revistei? 


- De la profesorul Ion Dumeniuk, ucrainean, dar mai român în cu- 
get, simţire şi, mai ales, în acțiuni decât mulți dintre patrioții noştri 
„de serviciu”, am învățat îndărătnicia (discretă) de a persevera în tot 
ce faci şi că în viață rentează nu vorbele mari, ci faptele, oricât de mici 
ar fi. Ion Dumeniuk era modest în sensul cel mai autentic al noţiunii, 
aprecia omul sincer și muncitor, trata cu ironie şi sarcasm „liderii” 
care îşi pardoseau drumul spre putere, prin cuvântări măiestrit meş- 
teşugite, machiavelice, după care se ascundea interesul personal sau 

de grup. Detesta optimismul exagerat, caracteristic unor acțiuni cul- 
turale de la începutul anilor '90 (dar și după), considera că au efect 
minim şi că sunt contraproductive multele, dar adesea plicticoasele, 
banalele, insipidele manifestații de sărbătorire a Limbii Române pe 
31 august (ziua adoptării legislaţiei lingvistice în Republica Moldo- 
va, legislaţie neglijată și sabotată de guvernanţii de atunci și, precum 
s-a dovedit ulterior, în toţi anii îndelungatei tranziţii). Or, proble- 
mele grave, profunde și multiple de asanare a limbii române nu se 
soluţionează prin discursuri înflăcărate, cântece şi dansuri, ci prin 
muncă asiduă în clasă, la catedră, în colectivul de muncă... Intuind 
cât de complicat şi complex urma a fi acest parcurs al limbii române 
din Basarabia, Ion Dumeniuk a pledat pentru fondarea, pe 4 aprilie 
1991, a revistei „Limba Română”, iar ceva mai târziu, tot din consi- 
derentele enunțate mai sus, pe 31 august 1991, a acceptat numirea sa 
în funcția de director general al Departamentului de Stat al Limbilor, 
structură guvernamentală având sarcina de a se ocupa nemijlocit de 
promovarea și aplicarea în practică a prevederilor legislaţiei lingvisti- 
ce. Revista, neoficial, a devenit o subdiviziune a departamentului, iar 
subsemnatul, prim-vicedirector (la insistența profesorului Ion Du- 
meniuk). Cumulam, și eu, şi domnul profesor, două funcții care so- 
licitau consacrare și multă energie, cooperare, dezbateri, fapt ce ne-a 
apropiat şi mai mult. De la ucraineanul Ion Dumeniuk am deprins ce 
înseamnă să-ți iubeşti neamul, să fii curajos, intransigent, principial, 
intolerant în promovarea identităţii tale etnolingvistice. Am învățat, 
de asemenea, că lucrurile se pot mișca din loc numai prin muncă. 


- Există un motiv personal care v-a determinat să vă implicaţi atât 
de profund în perpetuarea acestei reviste? 


— Voi răspunde la întrebare evocând o întâmplare din data de 21 no- 
iembrie 1977. E ziua Sfinţilor Arhangheli Mihail și Gavriil, stil vechi, 
şi hram în satul meu de baştină, Hiliuţi, Râșcani. Biserica noastră era 
închisă de prin 1961, ca mai toate locașurile sfinte din nordul R.S.S.M. 
Deşi „lucrător al frontului ideologic” (eram angajat în redacția de ac- 
tualități a Radio-Televiziunii moldoveneşti unde problema identității 
româneşti era „în vizor”), aflat „la hram”, l-am rugat pe bunicul meu 
dinspre mamă, Pavel Bâlici, să mergem la biserică, ştiind că cheile sunt 
la moş Gheorghe Diaconu, paznicul. Ctitorită, conform unor docu- 

Comuna Mihăileni, Râșcani. Profesorul Eugeniu Coșeriu la Muzeul 
ce-i poartă numele, inaugurat la baștina sa 


2001. Profesorul Ec Coşeriu la zece ani ai revistei „Limba Română” 

mente, în 1774, biserica din lemn (în prezent o ruină, deși este mo- 
nument de arhitectură ocrotit de stat de vreo S decenii) era încuiată 
de ziua hramului, noi trei fiind unicii creştini care îi treceam pragul. 
Era o zi posomorâtă și tristă de noiembrie, cu tot mai multe semne 
ale iernii ce sta să pice. Emoţionaţi, intrăm în pronaos, scoțându-ne 
căciulile şi făcându-ne semnul crucii. Înaintând în interiorul bisericii, 
am fost zguduiți de o priveliște apocaliptică: podoabele erau aruncate 
alandala, geamurile — sparte, încăperea — devastată. În naos — grămezi 
de cărţi, calendare, condici. O tăcere apăsătoare se lăsase în biserică 
şi peste sufletele noastre. Ne uitam muţi unul la altul şi nu ştiam ce să 
ne spunem. M-am aplecat spre cărțile aruncate vraiște, le ridicam rând 
pe rând. Încercând să descifrez, și pentru cei doi bătrâni, înscrisurile 
în slava veche, am constatat că două dintre cărți erau tipărite la Iași în 
secolul al XVII-lea, a treia s-a dovedit a fi o condică a bisericii, începută 
la 1822 (de zece ani Basarabia se afla deja sub ruși!), având pe prima 
pagină caligrafiat următorul text: „Condica bisericii Sfinților mai Ma- 
rilor Voievozi din satul Hiliuţi, uezdul Iaşi... Am recitit textul și fără să 
vreau am rostit: „Dragii mei, bunii mei, cine suntem noi: moldoveni 
sau români şi ce limbă vorbim, dacă la 1822 biserica noastră se mai 
considera în judeţul Iași?”. Răspunsul bunicului Pavel a fost laconic și 
sugestiv: „Apoi, măi băiete, să ţii minte: noi suntem români și vorbim 
limba română, dar despre asta nu trebuie să vorbeşti nimănui” Și a dus 
tremurând degetul arătător la gură, subliniind încă o dată că subiectul 
nu e pentru discuţie. Acest scurt și neobișnuit dialog „a lucrat şi mai 
lucrează” și acum în subconştientul meu. 


- În cele mai multe cazuri, ziariștii din linia întâi, redactorii-șefi ai re- 
vistelor importante au avut în spate o temelie, o persoană pe care au 
considerat-o model. Dumneavoastră ați avut un asemenea model? 


— Exemplu în acest sens mi-a fost, desigur, Ion Dumeniuk. Era un altfel 
de şef decât cunoscusem până atunci. Profesor universitar, înalt funcți- 
onar de stat, sincer şi receptiv la toate câte se întâmplau în societate, Ion 
Dumeniuk se considera un simplu coleg de serviciu, egal în drepturi și 
în obligaţiuni, avea și transmitea şi altora sentimentul acut al datoriei. 
Respecta opinia altora, era atent la sugestii, îi plăcea ordinea și disci- 
plina. Fiind foarte ocupat, în special cu problemele departamentului, 
uneori prezenta cu întârziere textele pentru revistă. În asemenea ca- 

zuri, ciocănea aproape neobservat la ușă, intra timid în birou și, parcă 
dezvinovăţindu-se, întreba: „Mai e loc în revistă pentru articolul meu, 
că abia azi noapte am reușit să-l definitivez.... Această simplă şi ome- 
nească conduită a „șefului nostru” ne emoţiona și ne răscolea sufletele. 
Tainele gazetăriei, ca să zic așa, le-am deprins treptat, de la mai mulți 
ziariști, pentru că o meserie se învaţă greu. Mă simt obligat, în acest 
context, să invoc numele scriitorilor şi ziariştilor ce făceau parte din ex- 
celenta echipă a revistei „Moldova” de altă dată: Mihail Gh. Ciubota- 
ru (redactor-șef), Mitrofan Vătavu (redactor-şef adjunct), Alexandru 
Gromov (secretar general de redacție), Anatol Ciocanu, Anatol Gujel, 
Anastasia Rusu, Larisa Turea, Constantin Bârcă, Boris Marian și alții. 


Aici, la „Moldova', am deprins a lucra cu autorii, cu textele, element 
extrem de important pentru obligațiunile mele de mai târziu. 


- De-a lungul timpului, revista a suportat „prefaceri” de conţinut, 
de ţinută grafică, de format, de atitudine? Putem vorbi de anumite 
etape în evoluţia ei? 


- E suficient să compari primele noastre numere cu cele editate de cu- 
rând şi constaţi o diferență vădită în modul de elaborare a revistei: mă 
refer la calitatea textului, la rubricarea articolelor, la aspectul grafic etc. 
Am urmărit întotdeauna scopul ca fiecare număr nou de revistă să fie 
superior precedentului. Având în vedere starea noastră financiară preca- 

2001. O poză cu Eugeniu Coșeriu după festivitatea prilejuită de împlinirea 
a zece ani de la fondarea revistei 

ră, în special după 1994, apoi şi climatul social-politic potrivnic „Limbii 
Române”, fiecare număr de revistă a fost conceput ca „ultimul”, adică mai 
consistent, mai variat, mai atractiv în toate privinţele. În general, revista 
a cunoscut § sau 6 etape în evoluţia ei, acest fapt fiind marcat, îndeosebi, 
prin ţinuta grafică, deoarece, cu neînsemnate excepții, aria tematică, pre- 
ocupările noastre de fond au rămas neschimbate. Menirea de excepție a 
publicaţiei a fost și este promovarea limbii, literaturii, istoriei, artei națio- 
nale, într-un cuvânt, tot ce înseamnă identitate românească. 


— Paleta tematică a revistei este variată, fiind destinată unui cerc 
larg de cititori. Cum reușiți să adunaţi în paginile aceleiași reviste 
un public atât de diferit: de la elevi, studenți, bibliotecari până la 
profesori de română, scriitori, cercetători? Cum selectaţi autorii? 
Care sunt principiile revistei în selectarea materialelor și de ce 
ar trebui să ţină cont cei care intenționează să publice în revista 
„Limba Română”? 


- La revistă scriu cei care ne citesc, mai exact, unii dintre cei care in- 
clud „Limba Română” în programul lecturilor lor preferate. Autorii 
noştri consacraţi ştiu că revista publică doar texte de calitate, princi- 
piul valoric, aşa cum subliniam ceva mai înainte, indiferent de tema 
abordată și de autor, e la baza selectării articolelor pentru publicare. De 
regulă, noi nu respingem articolele, ci lucrăm cu autorul. Am avut în 
acest sens și cazuri amuzante: supăraţi, din cauza „pretențiilor noastre 
exagerate”, unii autori îşi publicau „opera” în alte reviste, multiplicând 
astfel inexactităţi de date şi fapte eronate, tirajând o limbă neîngrijită 
etc. Fiind prima revistă cu un colegiu alcătuit din personalități notorii 
de pe cele două maluri ale Prutului, am publicat constant autori din 
Republica Moldova şi din România, respectând proporţia, atitudine 
apreciată de marele public. Conform unor date statistice recente, circa 
60 la sută dintre vizitatorii unici ai site-ului nostru se află în România, 
acest indice fiind determinat poate şi de faptul că în dreapta Prutului 
accesul la internet este mult mai mare. Ne bucurăm sincer că mulți din- 
tre scriitorii, cercetătorii, profesorii, inclusiv elevii de peste Prut, aleg 
să publice în revista noastră. De exemplu, nr. 1-2, 2015, al „Limbii Ro- 
mâne”, la solicitarea Ministerului Educaţiei și Cercetării Ştiinţifice de 
la Bucureşti, a fost difuzat la Olimpiada Naţională a elevilor, desfăşura- 
tă la Focşani, de unde au parvenit cele mai elogioase ecouri. Cu regret, 

şi acest lucru îl subliniez, fosta conducere a Ministerului Educaţiei de 
la Chișinău a neglijat „Limba Română”, o revistă ce a lucrat întotdeau- 
na pentru învățământ, cu voia sau fără voia ministeriabililor. 


— Cât de stabil este colectivul revistei? 


— Stabilitatea colectivului unei publicaţii depinde de bugetul ei. Pe par- 
cursul unui sfert de secol însă au fost rare perioadele când am dispus 
de mijloace financiare în măsură să asigure toate cheltuielile de tipar, 
salariile pentru echipă, onorariile pentru autori, chiria, internetul, 
telefonul etc. Pe parcursul celor 25 de ani de existență doar în două 
rânduri am beneficiat de condiţii decente pentru activitatea redacţiei: 
1) anii 1991-1993, când revista s-a aflat sub jurisdicția Ministerului 
Ştiinţei şi Învăţământului, finanțată din bugetul Republicii Moldova, și 
2) anii 2007-2012, când revista a fost finanțată, alături de alte 6 publi- 
caţii culturale din Republica Moldova, de Institutul Cultural Român 
(Bucureşti). Anume pe parcursul acestor două segmente de timp, care 
numără doar 9 ani din cei 25, colectivul redacţiei a cunoscut cea mai 
statornică stabilitate. Dar, indiferent de bugetul redacției (au fost si- 
tuaţii când salariul se plătea spre sfârşit de an!), majoritatea echipei 
continua să muncească, pentru că în joc era prestigiul unei reviste cu 
amprente inconfundabile în procesul de afirmare a identității noastre 
românești. În condiții dificile, fără sau cu salarii, mai mult simbolice, au 
fost alături de mine: Ana Bantoș, Nicolae Mătcaș, Leo Bordeianu, Vio- 
rica-Ela Caraman, Oxana Bejan, Veronica Rotaru, Elena Călin, Tatiana 
Fisticanu, Jana Ciolpan, Vlad Pohilă, Raisa Belicov, Grigore Canţâru și 
această listă poate fi continuată. 


-În 2013 aţi trăit un moment de descumpănire, când revista a fost 
„abandonată” de cei care ar trebui s-o sprijine. Aţi fost susținuți de 
comunitatea academică în acest moment de restriște, având în ve- 
dere că aţi fost prima publicaţie din istoria Basarabiei ce a purtat 
în titulatură numele corect al limbii noastre. Cine v-a fost alături? 


- Într-adevăr, anul 2013 a fost unul extrem de dificil, pentru că, urmare 
a reorganizării activităţii și schimbării conducerii Institutului Cultural 
Român, un şir de publicaţii culturale din Republica Moldova, în rândul 


lor şi revista „Limba Română”, au rămas fără asistenţă financiară adecva- 
tă. Un an întreg echipa noastră a lucrat neremunerată (abia la începutul 

anului 2014 am reușit să achităm o parte din salarii). Indiferența facto- 
rilor decidenţi a fost taxată de comunitatea academică. Profesorul Solo- 
mon Marcus, ilustru om de ştiinţă și cultură, a inițiat o amplă dezbatere 
în presa de la București și Chişinău, la care au participat nume sonore 
din domeniul lingvisticii, literaturii, artelor etc. Necesitatea stringentă 
ca revista să-și poată continua misiunea a fost accentuată în luările lor 
de atitudine de către Sanda Golopenţia, Eugen Munteanu, Mircea A. 
Diaconu, Cristinel Munteanu, Mina-Maria Rusu, Theodor Codreanu, 
Constantin Șchiopu, Diana Vrabie, Andrei Crijanovschi, Anatol Petren- 
cu şi alții, cărora le mulțumim şi pe această cale pentru sprijinul moral 
acordat. Dar, după o perioadă de ameliorare, în anul curent se repetă, cu 
părere de rău, la indigo situaţia din 2013, deoarece din nou nu dispunem 
de mijloace financiare necesare pentru remunerarea colectivului. Sigur, 
e bine că vom dispune de finanţe pentru hârtie şi tipografie (am semnat 
contractul de colaborare cu DPRRP abia pe 25.08.2015), dar este grav 
că nu se găsesc posibilități de a aloca bani și pentru salarii. Apariţia re- 
vistei „Limba Română” în Republica Moldova continuă să fie, cu părere 
de rău, o chestiune „delicată” şi e păcat că acest lucru nu este conştienti- 
zat. Cei care decid finanțarea publicaţiei neglijează sau, pur și simplu, nu 
cunosc un adevăr: revista „Limba Română”, difuzată întotdeauna gratu- 
it în biblioteci, spre deosebire de alte publicaţii, nu dispune practic de 
mijloace financiare suplimentare din publicitate, vânzare, sponsorizări 
colaterale etc. Or, în pofida tuturor dificultăţilor, revista a supraviețuit 
onest și nu a acceptat să fie la cheremul unei persoane sau al unui grup 
de persoane, al unui partid sau al unor inşi cu bizare veleități și interese. 
„Limba Română” a fost şi a rămas consecventă menirii sale — de-a fi utilă 
învățământului naţional, pentru că în şcoală se duce lupta cea mare pen- 
tru viitorul Republicii Moldova. 


— Care sunt temerile celui care a „moşit” mai bine de două decenii 
3 3 
această „instituţie de cultură”? 


— Îmi este teamă că foarte curând vom rămâne singuri în faţa celui mai 
crunt dușman al culturii — factorul economic. Mă tulbură şi mă neli- 
niştește starea tot mai alarmantă a presei noastre, în general, şi a celei 
culturale, în special, abandonată şi neglijată ca niciodată. Se întâmplă o 
situație paradoxală: prestigiul unor publicaţii crește, dar șansele pentru 
editarea lor în condiţii decente se micșorează. 

- La o vârstă onorabilă a revistei, care vă sunt așteptările, proiec- 
tele, ce va descoperi cititorul de mâine în paginile ei? 


- Sperăm totuși să găsim un finanţator generos (de ce nu ar investi în 
revistă un filantrop, aşa cum a fost pe vremuri nobilul basarabean Vasile 
Stroescu?), pentru a oferi cititorului, în special celui tânăr, prilejul de a 
răsfoi o revistă și mai interesantă, și mai bogată, și mai variată tematic. 
Cele mai recente numere, prezentate elogios în presă, fac dovadă că pu- 
blicaţia e în ascensiune, pentru care fapt le suntem profund recunoscă- 
tori autorilor şi colaboratorilor. Încercăm să fim optimiști: revista „Lim- 
ba Română” trebuie să rămână în serviciul școlii şi al culturii naționale. 


- Vă mulțumim! Mult succes revistei și colectivului redacțional în 
continuare! Longevitate, recunoștință și inspiraţie! 


Interviu realizat de Diana VRABIE 


Miennei i 


Formaţia AKORO, 
Viorei BUI 


ÎN MEMORIA POETULUI 


GRIGORE VIERU 


"STRIGAT-AM CĂTRE TINE 


1 aprilie 2005, Huşi. O poză cu Grigore Vieru — amintire de neuitat pentru Bianca 
Alexandrina Melnic, azi studentă la Universitatea din Geneva. Această fotografie, 
partea superioară a ei, uşor trucată, este folosită, spre bucuria, dar fără ştirea autorului 
(Alexandru Bantoș), ca imagine emblematică a unor afișe de spectacol, 
coperte de carte și de revistă, diplome de onoare etc. 

Nicolae MĂTCAŞ 
| 25 de ani de luptă și rezistență 


La Conferinţa ştiinţifică internațională „Re- 
vista «Limba Română»: două decenii în ser- 
viciul culturii naționale” din 13 mai 2011, în 
raportul 20 de ani de luptă și rezistență („LRY, 
nr. 3-6, 2011, p. 55-67), făceam o radiografie 
a pulsului revistei în anii ei de glorie, de zbu- 
cium şi de destin. Încheiam atunci raportul 
cu constatarea că „revista «Limba Română» 
a fost şi rămâne o citadelă a românismului 
într-un spaţiu sovietizat până-n măduva oa- 
selor, anaţional și chiar antinaţional, rusofil şi 
românofob, cu alogeni (de regulă, cu funcţii 
de conducere sau care lucrează în sfera de de- 
servire) care se împotrivesc procesului firesc 
de prosperare a naţiunii pe baza armoniei in- 
teretnice și cu mancurți de origine română 
(la Chișinău sau rătăciți pe la Moscova, prin 
Odesa etc.) care râmă la temelia a tot ce este 
naţional-românesc”. Ca și colegul meu Ale- 
xandru Bantoș, redactorul-șef, îmi exprimam 
convingerea că publicaţia este necesară „pen- 
tru revizuirea şi implementarea legislaţiei 
lingvistice, pentru continuarea sprijinirii 
procesului de repunere în drepturi a limbii în 
toate sferele vieții sociale, economice și cul- 
turale, pentru promovarea până la legiferarea 
în Constituţie a adevărului științific despre 
numele corect al limbii şi al poporului român 
din Basarabia, pentru trecerea de la o Basara- 
bie rusificată în gândire, exprimare şi mod de 


EEE PT RO MIÂINIĂ 


conduită la o Basarabie eminamente românească, pentru culturalizarea 
în continuare a cititorilor, pentru insuflarea încrederii în permanența 
noastră ca neam istoric cult; pentru creşterea noastră spirituală; în 
sfârșit, pentru integrarea cu valori proprii şi distincte în spaţiul cultural 
comun românesc și în cel european” (tot acolo, p. 67). 


Cum s-a achitat revista de sarcinile pe care ni le asumaserăm în anul 
jubiliar 2011 şi pe parcursul următorilor 5 ani? Toate scopurile de 
informare, culturalizare, instruire şi educaţie nu numai în domeniul 
strict lingvistic și filologic, ci şi, mai larg, literar, istoric, cultural ur- 
mau să fie subsumate, ca şi până la acea dată, problemei identității, 
adică necesităţii clarificării și conștientizării de către cititorul basara- 
bean și bucovinean a apartenenţei sale etnice, lingvistice şi culturale 
la unul și acelaşi popor — poporul român şi la una și aceeaşi limbă — 
limba română. Ori de câte ori, într-o formă directă sau mai voalată, 
erau reluate atacurile asupra limbii române, se punea la îndoială uti- 
lizarea glotonimului „limba română” și a etnonimului „poporul ro- 
mân” (din Basarabia), se insista asupra particularităților specifice ale 
graiului moldovenesc, ridicate la rang de limbă aparte, „moldove- 
nească”, deosebită de limba română din Ţară și din orice colț de lume 
în care se vorbeşte româneşte, dar şi azi, când e nevoie de a se pune 
punctul pe i” în riposta la acest fals provocator și indignant, revista 
noastră apelează la argumentul suprem al științei și, fireşte, la autori- 
tatea unor somități în domeniu, de la lingvistul nr. 1 al 
contemporaneității, Eugeniu Coșeriu, la Alexandru Graur 
„ispăşitorul” (cel care îşi făcuse mea culpa în privinţa „păcatului ori- 
ginar” de a fi tras de coadă și el, în anii terorii bolşevice, o nouă limbă 
romanică, „moldoveneasca, „limbă” ce s-ar fi dezvoltat şi ar fi 
funcţionat ca mijloc de comunicare în alte condiții decât româna), 
Carlo Tagliavini, Ruben Budagov, Rajmund Piotrowski, Stanislav 
Semcinski, Nicolae Corlăteanu, Silviu Berejan, Dumitru Irimia ş.a. 
Aşa se explică, de exemplu, reluarea imediată, chiar în acelaşi număr 
al revistei din cel de-al 21-lea an al apariţiei sale (nr. 3-6, 2011), a 
memorabilelor intervenţii ale regretatului nostru compatriot Euge- 
niu Coșeriu: Credinţă, sacrificiu şi destin (discurs rostit la ședința fes- 
tivă a A.Ş.M,, prilejuită de împlinirea unui deceniu de apariţie a re- 
vistei „Limba Română”, şi publicat iniţial în nr. 4-8 din 2001) și 
Identitatea limbii şi a poporului nostru (articol apărut iniţial în „LR”, 

2008. Grigore Vieru vorbind la festivitatea dedicată împlinirii 
a 10 ani de la inaugurarea Casei Limbii Române 


nr. 10, 2002). În primul discurs, fundamentându-şi prolegomenele 
privind necesitatea apariţiei, cu ocazia proclamării în 1991 a 
independenţei republicii, a revistei „Limba Română”, magistrul face 
referire la situaţia și politica lingvistică a regimului în fostele repu- 
blici sovietice, la starea dezastruoasă în care se aflau mai toate limbile 
naționale; aminteşte despre ideea subversivă, promovată ani de zile 
de ocupanți și de slugoii lor din teritoriile luate cu japca, privind „po- 
porul român” și „limba română”, pe de o parte, şi „poporul moldove- 
nesc” şi „limba moldovenească”, pe de altă parte, ca două popoare şi 
limbi diferite; subliniază importanţa tradițiilor istorice, literare, ling- 
vistice comune ale românilor de pe cele două maluri ale Prutului, 
rolul scriitorilor moldoveni alături de cei munteni la constituirea 
normelor literare ale limbii române etc. Reluarea celui de-al doilea 
articol al savantului, Identitatea limbii şi a poporului nostru, este moti- 
vată de logica zdrobitoare cu care omul de știință distruge „castelul 
de nisip” al regimurilor de ocupaţie țarist și sovietic cu privire la o 
pretinsă identitate națională specifică a poporului „moldovenesc” și, 
respectiv, cu privire la un pretins specific al limbii „moldovenești” 
din Basarabia în raport cu poporul român și limba română din Ţară. 
Recurgând la așa-zisa „specificitate”, jonglerii acestui fel de „argu- 


87 


RIOIMIÂINIĂ 


mentări”, de fapt, substituie identitatea reală cu nonidentitatea. Căci 
identitatea unui popor (în cazul dat, a așa-numitului popor „moldo- 
venesc” din stânga Prutului - N.M.) scoate vălul de pe minciunile 
falsificatorilor colosul de la Tiibingen, nu se poate afirma prin negare 
şi suprimare, adică „separându-l de tradiţiile sale autentice — repre- 
zentate în primul rând prin limba pe care o vorbeşte —, desprinzân- 
du-l de unitatea etnică din care face parte, tăindu-i rădăcinile istorice 
şi altoindu-l pe alt trunchi sau în vid. Aceasta nu e afirmare, ci, dim- 
potrivă, anulare a identității naționale, istorice și culturale a poporu- 
lui «moldovenesc>” („LR”, nr. 3-6, 2011, p. 41), mancurtizare, ge- 
nocid etnocultural. Și „inocenta” acceptare de către „moldoveniștii 
primitivi” a identităţii celor două limbi, cu utilizarea, totuşi, a două 
denumiri diferite, „limba română” pentru limba vorbită în România 
şi „limba moldovenească” pentru aceeași limbă română vorbită în 
Basarabia, este o diversiune, constată socratic marele lingvist, pentru 
că ea insinuează şi menţine himera a două limbi diferite vorbite în 
două state diferite, cu consecințe dezastruoase privind (non)Jidenti- 
tatea etnică și culturală a vorbitorilor. La o distanţă de 13 ani, reputa- 
tul matematician nonagenar Solomon Marcus reia aceeaşi idee (arti- 
colul A locui azi în limba română, „LR”, nr. 1-2, 2015, p. 24-31). 
Nr. 11-12 din 2011 găzduiește articolul Chestiunea identitară în Basa- 
rabia sau de ce moldovenii sunt români de Ioan C. Popa, publicat şi în 
revista „Balcanii şi Europa” nr. 116 din septembrie 2011. Sunt dezvă- 
luite metodele draconice de deznaționalizare și ștergere a conștiinței 
identităţii etnice și culturale a românilor basarabeni mai ales după 
1944, bătălia principală dându-se pe terenul etnonimului și al gloto- 
nimului. În nr. 11-12 din 2012, la 10 ani de la plecarea lui Coșeriu în 
lumea celor drepţi, sub titlul Politici lingvistice, este reluată conferința 
magistrului susținută la cea de-a Vl-a ediție a Colocviului 
Internaţional de Ştiinţe ale Limbajului, Suceava, 20 octombrie 2001, 
şi publicată inițial în „LR, nr. 10, 2002. După ce explică esența aşa- 
numitului „bilingvism armonios” din republicile naționale sovietice 
(când un naţional trebuia să posede ambele limbi, materna și rusa, pe 
când un rusofon din republica naţională vorbea numai o limbă, rusa, 
şi nu se simţea dator să cunoască și limba republicii naţionale, în care 
locuia), care nu era altceva decât o formă camuflată a colonialismului 
lingvistic rusesc, autorul atrage atenţia asupra faptului că, în Repu- 

blica Moldova, față de alte foste republici unionale, faza cea mai grea 
a imperialismului lingvistic sovietic consta în faptul că moldovenilor 
li s-a inoculat concepţia că limba lor nu ar fi aceeaşi cu limba română, 
deci, nici cultura lor nu ar fi aceeași cu a românilor și că, în consecinţă, 
nici ei nu ar fi români. Limbă deosebită, cultură deosebită, naţiune 
diferită! Cu argumente irefutabile, filozoful limbajului demolează 
concepţiile unor lingviști de bună-credinţă cum ar fi A. Graur, I. Co- 
teanu, M. Gabinschi, care, recunoscând unitatea lingvistică moldo- 
română (aceeași limbă cu denumiri diferite în două state românești 
diferite), dar atribuindu-le, în același timp, dintr-o înţelegere greșită 
a noţiunii de „subordonare”, statut de limbi diferite aromânei, istro- 
românei şi meglenoromânei, cădeau fără voia lor în „plasa” celor care 
afirmau (şi mai afirmă și astăzi) că „limba moldovenească” este și ea 
o limbă aparte, ca şi idiomurile sud-dunărene. „Moldoveneasca” nu 
este o limbă aparte, explică savantul Coșeriu, ci un grai (subdialect) 
al dialectului dacoromân, care se află la baza limbii române literare 
contemporane; idiomurile aromân, istroromân și meglenoromân au 
rămas la faza de dialecte, care, împreună cu cel dacoromân din peri- 
oada respectivă, constituiau, pe picior de egalitate cu acesta din 
urmă, nişte dialecte ale limbii române istorice. Dialectul dacoromân 
şi-a dezvoltat, în condiţii istorice favorabile, anumite norme, le-a 
unificat, standardizat, ridicându-le la rang de limbă literară; celelalte 
trei, în condiţii istorice vitrege, nefavorabile, nu au avut posibilitatea 
să pună bazele unor limbi literare, au rămas la rang de dialecte ale 
limbii române istorice. Idiomul moldovenesc, ca parte a dialectului 
dacoromân, funcționează cu particularitățile sale specifice (fonetice, 
lexicale, gramaticale etc.), locale, regionale în calitate de grai, însă el 
şi-a consolidat şi a cumulat norme literare unice cu cel muntenesc, 
transilvănean, bucovinean etc., constituind, la nivel comun de comu- 
nicare, ceea ce numim limba română literară. Astăzi, avem o singură 
limbă română literară și trei idiomuri românești cu rol de dialecte la 
sud de Dunăre; pretinsele limbi „moldovenească”, „aromână”, „vlahă” 
(a se vedea semnalul de alarmă pe care-l trage Tudor Nedelcea în ar- 
ticolul O nouă limbă: „vlaha”, „LR”, nr. 5-6, 2012, cu privire la politica 
oficialităților din Serbia de dezbinare a românilor din valea Timocu- 
lui și a celor din Voivodina; a se compara și situația din Ucraina) și 
pretinsele „noi” sisteme de scriere, altele decât alfabetul latin în vari- 


Aprilie 2010, Chișinău. Ion Negrei, Marius Lazurcă, Mihai Ghimpu, Leonid Bujor, 
Nicolae Mătcaș, Alexandru Bantoș și Mihai Cimpoi la omagierea fostului 
ministru al Ştiinţei și Învățământului 


anta românească, vom adăuga aici noi, sunt niște fantome, „limbi” și 
„alfabete” inventate cu un anumit scop (de regulă, politic, scizionist, 
dezbinător de unitate). 


Pornind de la preceptele coşeriene, scriitori, oameni de ştiinţă şi de 
cultură contemporani români (munteni, ardeleni, moldoveni etc.) 
tratează conceptele de „românitate”, „identitate naţională”, „conştiinţă 
națională”, „limbă națională” din punctul de vedere al modului în care 
au fost înăbușite în anii de ocupaţie țaristă și sovietică reală şi ocolite 
ori substituite din indiferenţă sau cu bună știință de diriguitorii autoh- 
toni în perioada proclamatei independenţe şi suveranităţi a Republi- 
cii Moldova („LR”, nr. 3-6, 7-8, 2011; 1-2, 2012; 3-4, 5-6, 2012; 7-8, 
2013; 4, 5, 2014 ş.a.). La rubrica-avanpost „Argument”, susținută de 
redactorul-șef, în interviurile redacţiei cu distinse personalități politi- 
ce, ştiinţifice, culturale, concomitent cu alarma care se dă în legătură 
cu pașii de melc ai schimbărilor de mentalitate și de pasivitate privind 
adoptarea de urgenţă a unor măsuri eficiente de redresare a situaţiei 
lingvistice degradante la nivel comunicativ oficial, în reclame şi pu- 
blicitate se exprimă convingerea că procesul de formare a conștiinței 
şi de integrare naţională a românilor basarabeni în românitatea eu- 
ropeană, deși anevoios și cu mari eforturi, este ireversibil. Un aport 
considerabil la consolidarea acestei conştiinţe îl constituie materialele 

zguduitoare prin informaţia pe care o prezintă, bazate pe studierea ar- 
hivelor (multă vreme inaccesibile cercetătorilor) referitoare la teroarea 
deznaționalizării pe toate căile a românilor din Basarabia ocupată, pu- 
blicate sub genericul „Lecţiile istoriei” şi „Istoria la zi” („LR”, nr. 3-6, 
7-8, 11-12, 2011; 1-2, 5-6, 7-8, 2012 etc.). Studiile sunt inedite, extrem 
de informative, utile, încât, involuntar, te întrebi: unde să fi fost aceşti 
istorici în primii ani de zbucium pentru revenirea la normal, la istoria 
adevărată, la numele corect al locuitorilor Basarabiei și al limbii lor, în 
condiţiile penuriei de carte istorică privind originea românilor, desti- 
nul lor, ce a însemnat pentru românii basarabeni ruperea de matcă și 
de limbă, ce s-a întâmplat în iunie 1940 și august 1944: eliberare sau 
ocupaţie?; cine e ocupantul fascist şi cine eliberatorul popoarelor etc., 
etc. Unde erau ei când Ministerul Științei și Învăţământului avea nevo- 
ie ca de aer de materiale de istorie a românilor pentru cadrele didactice 
din şcolile Republicii Moldova, când aceeași revistă, care acum le este 
recunoscătoare pentru activismul domniilor lor de astăzi, le-ar fi publi- 
cat investigaţiile privind situaţia basarabenilor sub regimul de ocupaţie 
țarist şi sovietic la momentul extrem de oportun și de arid? Un corolar 

1991, Chişinău. Ministrul Nicolae Mătcaş împreună cu (în prim-plan, de la stânga 
la dreapta) Teodor Ciubotaru, Constantin Tănase şi Leonida Lari 

al ideilor de unitate, conștiință, demnitate naţională îl constituie rubri- 
ca „Dimensiuni ale unității noastre”. 


Să nu se înțeleagă din cele spuse mai sus că, pe parcursul ultimului 
„cincinal”, revista s-ar fi „relaxat” cumva în ceea ce priveşte angajamen- 
tul său de căpetenie de la început: „O preocupare deosebită a revistei o 
vor constitui problemele legate de metodica predării limbii și literatu- 
rii” („LR nr. 1, 1991). Numeroasele materiale de metodică a predării 
şi receptării literaturii au caracter practic, aplicativ, adresându-se deo- 
potrivă şi dascălilor, şi învăţăceilor. Revista întreţine aproape sistema- 
tic, cu sprijinul profesorului-metodist entuziast Constantin $chiopu, 
rubrica specială „Pro Didactica”, secundată de altele două, „Dialoguri 
didactice” şi „Abordări interdisciplinare”, în cadrul cărora îşi dau con- 
cursul la formarea necesităţii şi a competenţelor de lectură, a deprin- 
derilor de gândire creatoare, de a explica tema, de a formula ideile ce 
reies dintr-un text narativ (în învățământul gimnazial), de receptare şi 
interpretare creativă prin diverse tehnici a unui text artistic din orice 
gen literar (în învățământul liceal), cadre didactice experimentate din 
învățământul liceal şi universitar, cunoscuți cercetători din cadrul insti- 
tutelor de ştiinţe ale educaţiei, minister etc. Ceea ce, cu părere de rău, 
nu se poate afirma despre îndrumările ce s-ar referi la metodica limbii, 
deoarece aici articolele şi autorii pot fi numărați pe degetele de la o 
mână, iar cele câteva texte la temă par mai mult niște sinteze teoretice 
decât sfaturi metodice la predarea unei teme sau categorii gramaticale 
pentru profesori. Ni s-ar putea reproşa că pentru profesorii de limba 
română se publică numeroase studii și articole la rubricile permanente 
„Limbaj şi comunicare”, „Limba română azi”, „Itinerar lexical”, „Gra- 
matică” sau / și la cele intitulate „Lingvistică generală și contrastivă', 
„Observator lingvistic”, „Antropologie lingvistică”, „Fonetică, dialec- 
tologie și istoria limbii”, „Pragmatică, stilistică și cultivarea vorbirii”, 
„Vocabular”, „Lexic, frazeologie și semantică”, „Traducere şi termino- 
logie”, „Cum vorbim, cum scriem?” (ultima, care încă de la primul nu- 
măr ar fi trebuit să devină o permanenţă, pentru că exprimarea orală 
în limba română a oamenilor neinstruiţi, dar mai ales a tineretului cu 
oareşice „studii” din Republica Moldova, este oribilă, a fost aproa- 
pe neglijată de revistă în ultimii ani. Şi nu atât din „vina” ei, cât pur 
şi simplu pentru că tema a fost dată uitării, lingviștii din republică nu 
mai sunt preocupaţi de problemele exprimării corecte). Vom accepta 

numai parțial reproșul (pentru că la rubricile enumerate, într-adevăr, 
au apărut articole şi studii substanţiale în diverse compartimente ale 
ştiinţei limbii, semnate de specialiști notorii). Acestea nu sunt articole 
de metodică de predare propriu-zisă a limbii, tot așa cum (la literatu- 
ră) diversele și impresionantele prezentări, sinteze și note despre scri- 
itori clasici, contemporani și moderni, de la rubricile „Critică. Eseu”, 
„Cărţi şi atitudini”, „Forum”, „Nota bene”, făcute cu măiestrie de către 
confraţi sau cercetători și critici literari cunoscuţi în întreg arealul ro- 
mânesc, mai degrabă investigaţii ştiinţifice decât recomandări de pre- 
dare şi învăţare, nu constituie îndrumări metodice în sensul didactic al 
cuvântului. À propos, fiindcă veni vorba despre caracterul științific, nu 
pot să nu observ cu regret că, în pofida stării reale de lucruri (revista 
oglindește realizările de vârf din domeniul criticii ştiinţifice literare, al 
investigaţiilor din toate disciplinele lingvistice şi constituie o pistă de 
lansare a tinerilor cercetători, lucrători academici, profesori universi- 
tari, masteranzi și doctoranzi), revista „Limba Română”, care a făcut 
istorie în știința filologică din Basarabia de la 1991 încoace, a fost lipsi- 
tă de statutul de revistă ştiinţifică de profil. Nedreptatea a fost comisă 
urmare a unor considerații preconcepute, superficiale și, desigur, su- 
biective, emanate de două filoloage (odinioară autoare ale publicaţiei 
noastre), care, la indicaţia unor efemere autorități academice, au comis 
nelegiuirea. Reprobabila faptă urmează să fie investigată în mod speci- 
al și prezentată publicului larg, care trebuie să știe cine decide soarta 
publicaţiilor noastre. Ce-ar spune despre asemenea gest nesăbuit (în 
special, dacă avem în vedere starea deplorabilă a cercetării filologice, a 
Facultăţilor de Litere, degradarea continuă a limbii literare din Repu- 
blica Moldova!) înaintaşii noştri Eugeniu Coșeriu, Rajmund Piotro- 
vski, Nicolae Corlăteanu, Silviu Berejan, Dumitru Irimia, Constantin 
Ciopraga, lon Dumeniuk, Valeriu Rusu, care se mândreau că-și publi- 
caseră multe lucrări anume în această tribună a adevărului ştiinţific?!! 


Sunt îngrijite ca de zile mari două rubrici sfinte pentru ființa noastră 
națională: „Eminesciana” şi „Coşeriana”. Prima nu mai necesită nicio 
. » v . 
prezentare. Cea de-a doua, „Coșeriana”, la care se adaugă organic alte 
câteva înrudite („Memento”, „Restitutio”, „Repere”, „Interviuri”, „Pre- 
legeri”, „Feedback”), precum și relatările ample de la colocviile sau 
Şcoala de vară „Eugeniu Coșeriu”, au menirea să cinstească opera, nu- 
mele și memoria colosului lingvisticii moderne. Sunt reproduse parțial 

sau integral lucrări din creaţia monumentală a lingvistului, comentarii 
la operă sau studii în spiritul concepţiei coşeriene, interviuri, reme- 
morări şi aprecieri din partea unor redutabili lingviști de peste hotare, 
a unor exegeți sau învățăcei locali formaţi la școala magistrului, oa- 
meni care au avut fericirea să-l asculte, să-i urmărească și să-i savureze 
erudiția și gândirea în mișcare, să converseze, să-l cunoască personal, 
să-i preia concepţia și să încerce să-i continue truda. Redacţia revistei, 
conştientă că Soarele n-ar lumina atât de strălucitor pe cerul lingvisti- 
cii dacă n-ar fi şi stelele, aduce un omagiu de recunoștință și altor aştri 
de pe bolta ştiinţei, culturii şi demnităţii noastre naționale, unii stinși, 
dar a căror ardere „ne urmăreşte încă”, mereu prezenţi în memoria şi 
în sufletele noastre, alţii în plină vigoare de creaţie (a se vedea artico- 
lele, grupajele de materiale la rubricile „Restitutio”, „Portret”, „In me- 
moriam’, „Blazon de profesor”, „Aniversări” sau numerele integrale de 
revistă consacrate unor personalități notorii din cultura românească). 
În scopul menţinerii ținutei grafice și al familiarizării cititorului nostru 
cu realizările pictorilor, sculptorilor, reprezentanţilor de seamă ai arte- 
lor plastice și decorative, ai artei cinematografice sau fotografice locali, 
dar nu numai, cu expoziţiile de dată recentă din republică, din Româ- 
nia şi din alte ţări, în paginile revistei sunt reproduse nu numai planșe 
sau fotografii cu lucrările autorilor, ci, de regulă, acestea sunt însoțite 
de o succintă prezentare de către confraţi de breaslă sau de către scrii- 
tori, jurnaliști, critici de artă la rubrica tradițională „Dialogul artelor”. 
Se practică, astfel, nu numai dialogul tacit cu opera, ci şi cel verbal cu 
omul de artă. Nu s-a renunţat la rubricile tradiționale „Poesis”, „Proză”, 
„Leatru', „Jurnal”, în cadrul cărora sunt promovați atât „veteranii” scri- 
sului românesc, cât și reprezentanţii generaţiilor următoare. În rubrica 
„Lluventus” publică bobocii de astăzi, viitorul literaturii. Sunt şi rubrici 
create ad-hoc, în funcţie de natura materialelor care nu-și găsesc locul 
în cele devenite tradiționale: „Omul începuturilor”, „Balcanii şi Euro- 
pa”, „Studiu de caz”, „Naţionalul în ramă”, „Basarabia necunoscută”, „În 
familia limbilor-surori”. Parcurgându-le, se poate constata meticulozi- 
tatea cu care membrii echipei redacţionale ne poartă pe noi, cititorii, 
prin labirintul construcţiei „Limba Română”. 


Redacţia revistei a inițiat un proiect intitulat „Revista «Limba Româ- 
nă> în fiecare bibliotecă școlară”. De asemenea, a consacrat un număr 
expres pregătirii elevilor la limba și literatura română pentru exame- 

2014, Casa Limbii Române. Audienţi ai cursurilor de limba română 
la sfârşitul anului de studiu 


nul de bacalaureat (nr. 3, 2014). De ani de zile redacția trimite în mod 
regulat și gratuit reviste în bibliotecile şcolare. Dată fiind situaţia fi- 
nanciară precară din anul curent în care se editează revista, inclusiv 
imposibilitatea remunerării muncii de redactare a echipei, redacţia 
speră ca Ministerul Educaţiei, în ultimul ceas, cu un nou minis- 
tru care înţelege importanţa unei atare reviste pentru pregătirea 
temeinică a profesorilor și elevilor la materia „Limba și literatura 
română”, din fondul rezervat aprovizionării școlilor și bibliotecilor 
şcolare cu manuale și literatură artistică, să-şi asume suportarea 
măcar a unei părți din cheltuielile necesare pentru editare. 


Ajunşi la finele acestei treceri în revistă, nu putem să nu împărtășim cu 
cititorii fideli bucuria noastră comună: Curtea Constituţională a repu- 
blicii, analizând în mod meticulos, cu argumentele istorice și ştiinţifice 
de rigoare, demersul unor parlamentari, prin care i se solicita să recu- 
noască Declaraţia de Independenţă valoric superioară Constituţiei şi să 
înlăture contradicţiile dintre prevederile Declaraţiei de Independenţă 
şi articolul 13 din Constituţie privind numele corect al limbii oficiale a 
republicii, în data de 05.12.2013, a decis: Declaraţia de Independenţă 
a Republicii Moldova face corp comun cu Constituţia Republicii Mol- 
dova; în caz de divergențe între textul Declaraţiei de Independență 
şi textul Constituţiei, textul Declaraţiei de Independenţă primează 
(„LR”, nr. 1, 2014, p. 42). De aici rezultă clar că limba oficială a Re- 
publicii Moldova trebuie să poarte numele ei corect — limba româ- 

nă! Înseamnă că deruta de secole, provocată în mod deliberat de 
ocupanți privind numele corect al limbii noastre (mutatis mutandis, 
și al poporului nostru din Basarabia, care în numita Declaraţie este 
numit popor român), lupta fățişă sau ascunsă, purtată pe parcurs cu 
mari sacrificii, a intelectualității basarabene pentru dreptul său legitim 
la numele corect al poporului din care face parte şi al limbii pe care 
acesta o vorbește, zbuciumul mulțimii în cadrul Mişcării de Eliberare 
Naţională din anii 1985-1989, bătălia cruntă pe care revista noastră a 
dus-o, timp de un sfert de veac, de la 1991 până în 2015, cu sfertodocţii 
concepției moldovenismului primitiv şi cu inerția diriguitorilor noştri 
postnouăzeciști (cu rare și mici excepţii) s-a încununat de succes? Nu 
avem motive să ne încununăm liniștit cu lauri. Cunoaștem argumen- 
tele savanților de pe mapamond privind denumirea corecta a noastră 
şi a limbii noastre, cele două decizii epocale ale Academiei de Ştiinţe 
(din 1994 şi 1996), pe de o parte, dar și comportamentul parlamen- 
tarilor noștri, care n-au dorit să ţină cont nici la fixarea în art. 13 din 
Constituţie a numelui limbii oficiale, nici la solicitările intelectualităţii 
ştiinţifice şi de creație de a modifica legislaţia lingvistică învechită și 
odiosul art. 13, pe de altă parte. Cunoaștem tendințele de tergiversa- 
re şi de torpilare din partea guvernelor, care s-au perindat la noi după 
1989, a măsurilor de implementare a limbii oficiale în diversele sfere 
de activitate economică, administrativă, instructivă, de deservire. Nu 
am uitat că tot un guvern antinațional a lichidat Departamentul de Stat 
al Limbilor, menit să contribuie la implementarea legislaţiei lingvisti- 
ce, să aplice sancţiuni față de sabotorii însușirii şi promovării limbii de 
stat, să vegheze la buna, normala ei funcționare pe teritoriul Republicii 
Moldova, iar în localităţile cu populaţie majoritară de alte etnii, şi a 
limbilor acestor etnii, la dorinţa acestora și în limitele prevederilor le- 
gale, alături de limba oficială a statului. Până nu vom avea conducători 
care să le spună clar și răspicat (ca într-un mesaj viral de pe internet 
atribuit fostului prim-ministru al Australiei, Julia Gillard) lucrătorilor 
alogeni și alolingvi cu funcţii de răspundere din toate domeniile vieții 
sociale că, într-un stat suveran și independent, cum pretinde a se con- 
sidera Republica Moldova, trebuie să însușească ei, mai întâi, şi numai 
după aceea să le ceară și subordonaţilor să înveţe și să respecte limba 
oficială a statului, conducători care să dirijeze şi să-şi asume responsa- 
bilitatea pentru revizuirea legislaţiei lingvistice și aplicarea unor mă- 

suri reale pentru buna funcționare a limbii oficiale a statului în toate 
sferele de comunicare, vom vorbi întruna și zadarnic despre nereguli 
şi disfuncţionalităţi. Cui dintre cei veniţi, cu voia sau fără voia lor, la 
invitația împărătesei Rusiei sau ca „eliberatori” care au uitat să se în- 
toarcă în patria „eliberatoare”, nu-i place casa noastră, obiceiurile, da- 
tinile, istoria, limba noastră, legea găzduirii și legile bunei comportări, 
poate beneficia liber de dreptul de a se retrage la baştină. Câtă vreme 
se va găsi vreun ales sau diriguitor demagog care să emită elucubraţii 
de felul „Din punct de vedere ştiinţific limba noastră e română, însă 
din punct de vedere politic e moldovenească” și niciun conducător de 
rang superior nu-i va spune că şi el, debitorul de silogisme aberante, 
din punct de vedere științific e om, însă din punct de vedere politic nu 
poartă nume de... om, atâta vreme vom rămâne de râsul curcilor, pen- 
tru că lumea ştiinţifică, dar și cea politică de pe glob a înțeles de mult 
cu ce faună de politicieni „moldovenişti” are de-a face. Revista „Lim- 
ba Română”, colectivul de entuziaști care o elaborează își va îndeplini 
în continuare cu aceeaşi dragoste și respect pentru cititorii săi munca 
apostolică de luminare a maselor cu lumina cea dreaptă a adevărului. 

Dorin CIMPOEŞU 


Aspecte ale istoriei naționale 
în revista „Limba Română” 


D.C. — prof. univ. dr. în 
istorie, Academia „Al. |. Cuza”, 
Bucureşti. Autor, printre 
altele, al volumelor 
Guvernarea de centru-dreapta 
în Basarabia (Republica 
Moldova) 1998-1999 (2009); 
Restauraţia comunistă 
sovietică în Republica 
Moldova (2008); Republica 
Moldova, între România şi 
Rusia (Premiul Salonului 
Internaţional de Carte, 
Chişinău, ediţia a XIX-a, 
2010). Specialist în Istori 
contemporană a României, 
inclusiv a Basarabiei (1918 — 
prezent), profesor de Istoria 
contemporană a românilor şi 
Istoria instituţiilor româneşti 
contemporane. 

Ideea abordării în revistă a problematicii isto- 
rice s-a pus, în mod serios, pe la mijlocul anu- 
lui 2009. Atunci, în numărul 7-8, s-a introdus 
în structura „Limbii Române” rubrica specia- 
lă cu apariție permanentă, Lecțiile istoriei. 


În cei şase ani de la înființarea rubricii, au 
fost publicate, în mod aproape constant, 
studii şi articole, care au acoperit toate pe- 
rioadele istoriei Basarabiei, fiind semnate de 
personalităţi ale istoriografiei românești de 
pe ambele maluri ale Prutului. Dintre aceștia 
s-au remarcat: Andrei Eşanu, loan Scurtu, 
Dinu Poştarencu, Ion Varta, Dorin Cimpoe- 
şu, Ion Ţurcanu, Vlad Mischevca, Constan- 
tin Burac, Ion Negrei, Sergiu Musteaţă, Ana- 
tol Petrencu, Valentin 'Tomuleţ și alții. 


Rubrica Lecţiile istoriei a inserat, de la apariţie 
şi până în prezent, un număr de 62 de studii şi 
articole istorice, dintre care 55 au fost elabo- 
rate de 7 istorici din rândul celor menţionaţi 
mai sus, care au publicat mai constant materi- 
ale și au fost cei mai prolifici. 


Dacă analizăm apariţia de texte istorice pe ani, 
constatăm că cei mai buni au fost anii 2010 şi 
2012, când au fost publicate 19, respectiv 17, 
materiale, media celorlalți ani fiind de 8. 


In continuare, îi prezentăm pe istoricii care au 

avut cea mai însemnată contribuţie la promovarea istoriei naționale în 


> 


paginile revistei „Limba Română”. 


Andrei Eşanu, doctor în istorie, membru titular al Academiei de Știin- 
te a Republicii Moldova (A.$.M.) din anul 2007 şi membru de onoare 
al Academiei Române din 2011. 


A colaborat la revista „Limba Română”, în perioada 2003-2009, publi- 
când 9 studii și articole la teme ca: opera Descriptio Moldaviae a lui 
Dimitrie Cantemir în cultura europeană; abordări şi interpretări noi 
privind întemeierea Țării Moldovei; viaţa și activitatea voievodului 
Ştefan cel Mare și altele. 


Dinu Poştarencu, doctor în istorie, cercetător științific superior la In- 
stitutul de Istorie al A.Ș.M. 


Domenii de competenţă: istoria modernă a Basarabiei; istoria locali- 
tăților; genealogie. 


Dintre lucrările publicate: Străzile Chișinăului. Denumiri vechi şi actuale 
(1998), O istorie a Basarabiei în date şi documente (1998), Anexarea 
Basarabiei la Imperiul Rus (2006), Contribuţii la istoria modernă a Ba- 
sarabiei (2005) etc. 


d aa 
2000, Casa Limbii Române. Acad. Nicolae Corlăteanu, autor şi membru 
al colegiului de redacție, omagiat la împlinirea a 85 de ani 

Colaborează la revistă de trei ani, începând cu 2012, perioadă în care 
a publicat aici 7 studii și articole, dedicate îndeosebi situaţiei limbii 
române după ocuparea Basarabiei de Imperiul Țarist şi repunerea ei în 
drepturi odată cu unificarea acesteia cu România, în 1918. 


Dorin Cimpoeşu, licenţiat al Facultăţii de Istorie şi Filozofie a Uni- 
versității „Al. I. Cuza” din Iași şi doctor în istorie al Universităţii din 
Bucureşti. În prezent, profesor asociat la Facultatea de Arhivistică din 
București. 


A lucrat în domeniul relaţiilor externe ale României, servind ţara în 
misiuni diplomatice în Marea Britanie (1988-1990), Republica Mol- 
dova (1993-1997) şi Armenia (2002-2005). 


A publicat 7 monografii, la Bucureşti, aşi, Chişinău și Târgovişte, pre- 
cum şi zeci de articole și studii care sunt consacrate istoriei recente a 
Republicii Moldova (Basarabiei). 


Una dintre cărţile sale, intitulată Republica Moldova, între România şi 
Rusia, a primit premiul Salonului Internaţional de Carte Chişinău, ediţia 
a XIX-a, 2010. De asemenea, aceeași lucrare a fost recenzată de istori- 
cul Eduard Baidaus în publicaţia „Canadian Slavonic Papers”/ „Revue 
Canadienne Des Slavistes”, vol. LIII, No.1 , March 2011, Canada. 


Lucrări publicate: Republica Moldova - criza regimului parlamentar de- 
mocratic, Editura Pro Universitaria, București, 2015; Regimul post-to- 
talitar din Republica Moldova (1990-2012), Editura Cetatea de Scaun, 
Târgovişte, 2012; Republica Moldova, între România și Rusia, 1989-2009, 
Editura Casa Limbii Române „Nichita Stănescu”, Chișinău, 2010; Gu- 
vernarea de centru-dreapta în Basarabia (Republica Moldova), 1998-1999, 
Editura Renaissance, Bucureşti, 2009; Restauraţia comunistă sovietică în 
Republica Moldova, Editura Ars Docendi, București, 2008; Istoria unui 
Tratat controversat. Tratatul de parteneriat privilegiat şi cooperare între Ro- 
mânia şi Republica Moldova, Editura Zamolxe, Chişinău, 2000, publicată 
sub pseudonimul Petrache D. Cojocea; Misiune diplomatică în Republica 
Moldova, 1993-1997, Editura Polirom, Iași, 2000. 


A început colaborarea la revistă în anul 2009 și a continuat-o până în 
prezent. În această perioadă a publicat 14 studii şi articole dedicate, în 
cea mai mare parte, istoriei recente a Basarabiei, dar şi unor momente 

importante din istoria modernă şi contemporană a românilor. Temati- 
ca abordată a fost următoarea: ocuparea Basarabiei de Rusia țaristă şi 
apoi de Rusia totalitar-comunistă, disputa în jurul identității români- 
lor basarabeni, a doua comunizare a Basarabiei și trăsăturile regimului 
comunist renovat, contrareacția Rusiei la transformările naţionale şi 
democratice din Basarabia, evoluţia și caracteristicile regimului post- 
totalitar din Republica Moldova, criza regimului parlamentar demo- 
cratic din Republica Moldova, conflictul transnistrean și altele. 


Ion Negrei, istoric, cercetător ştiinţific la Institutul de Istorie al A.Ș.M., 
vicepreşedinte al Asociaţiei Istoricilor din Republica Moldova, redactor- 
şef al periodicului de istorie şi cultură „Oameni. Locuri. Destine”. 


Domeniul principal de cercetare ştiinţifică: Basarabia în contextul ge- 
neral al istoriei poporului român. 


Volume publicate recent (în colab.): Pantelimon Halippa — tribun al Ba- 
sarabiei (2009), loan Pelivan, părinte al mişcării naționale din Basarabia 
(2011 şi 2012), Ioan Pelivan, istoric al mişcării de eliberare naţională din 
Basarabia (2012), Pantelimon Halippa — Apostol al Basarabiei. Studii. 
Documente. Materiale (2013). 


A publicat doar 2 articole în revistă la o distanţă foarte mare în timp, 
respectiv unul în anul 2004, referitor la reputatul istoric Anatol Petren- 
cu, iar celălalt în 2015, în care tratează contextul istoric în care a fost 
înființată Mitropolia Basarabiei. 


Ion Varta, doctor în istorie, şef Secţie istorie modernă a Institutului de 
Istorie, Stat și Drept al A.Ş.M. 


Autor a mai mult de 20 de cărţi, între care: Asasinările în masă din 
R.A.S.S.M. în perioada Marii Terori (1937-1938), 2010; Deportările în 
masă din R.S.S. Moldovenească din 5-9 iulie 1949, 2011. 


Colaborarea sa la revistă a început în anul 2002. În acest răstimp a pu- 
blicat 5 materiale în care tratează unele aspecte dureroase ale stalini- 
zării Basarabiei, cum ar fi: deportarea cadrelor didactice, deposedarea 
abuzivă de bunuri a românilor basarabeni și trimiterea acestora în la- 
găre de muncă forțată, cenzura sovietică în R.S.S. Moldovenească și 
altele. 

Ion "Ţurcanu, semnează mai mult de douăzeci de cărți și câteva sute de 
articole cu tematică variată: istoria tuturor românilor; istoria Basara- 
biei; istoria Moldovei medievale; relaţii agrare; istorie politică; relaţii 
internaţionale; istorie a culturii; metodologie a istoriei; filozofie; isto- 
rie literară etc. 


Cărţi publicate în ultimii ani: Bibliografia istorică a Basarabiei şi Trans- 
nistriei (2005); Istoria relaţiilor internaționale (2005); Istoria: receptare, 
cercetare, interpretare (2006); Istoria românilor (cu o privire mai largă 
asupra culturii), Brăila, 2007; Istoria ilustrată a românilor, în 2 vol., Bu- 
curești — Chişinău — Brăila, 2008-2009; În căutarea originii numelui Ba- 
sarabia, Chişinău, 2010. 


Începutul colaborării datează din anul 2002, aceasta intensificându-se 
pe parcursul anilor 2004 şi 2015. A publicat 8 articole și studii care, în 
cea mai mare parte, au tratat probleme de filozofie a istoriei şi culturii 
românilor, cum ar fi: sensul vieţii și perspectiva istorică în opera lui 
Emil Cioran; Mircea Eliade despre capacitatea omului de a suporta is- 
toria; Grigore Vieru — o emblemă a creșterii noastre culturale și altele. 


Vlad Mischevca, doctor în istorie, cercetător ştiinţific coordonator la 
Institutul de Istorie al A.Ș.M., profesor asociat, membru al Comisiei 
Naţionale de Heraldică (1995-2014). 


Domenii de competenţă: istoria relaţiilor internaționale din sud-estul 
Europei (sec. XVIII — încep. sec. XIX); genealogia domnilor fanarioți; 
vexilologie heraldică; raporturi istorice moldo-elene (în special cu așe- 
zămintele de la Muntele Athos). 


A publicat 10 monografii la Chișinău, Iași și Atena. 


A început colaborarea la revistă în anul 2004, după care a urmat o 
perioadă de întrerupere până în 2012, când a revenit în paginile pu- 
blicaţiei, continuând să fie prezent cu studii și în anii următori. În 
toată această perioadă a publicat 10 materiale, în care au fost abor- 
date variate aspecte privind relaţiile domnitorului Stefan cel Mare 
cu aşezămintele de la Muntele Athos, anexarea Basarabiei de Rusia 
țaristă, drama Basarabiei în publicistica lui Mihai Eminescu, precum 
şi unele paralele istorice între Basarabia și Lituania, respectiv Repu- 
blica Moldova și Crimeea. 

Viorica GOCOREAN 


Revista „Limba Română”: 
contribuţii la un profil de formator 


Înregistrând o longevitate respectabilă, în con- 
textul labil al publicisticii noastre, revista de 
ştiinţă şi cultură „Limba Română”, căreia însuşi 
lingvistul Eugeniu Coșeriu îi atribuia meritul 
„cultivării limbii române”, își continuă traiectul 
existenţial într-o deplină consecvență cu sine 
însăși, rămânând fidelă dezideratelor sale de în- 


V.G. — absolventă (în 2015) ceput, în condiţiile unei aspre tranziţii. Înfrun- 
a Facultăţii de Litere, Unive- țând vicisitudinile contextului social-politic, 
sitatea Pedagogică de Stat i . i , 
A Russo'din Bălți... revista „Limba Română” a reușit performanța 
rară dea se menţine de-a lungul timpului, de- 


venind mai competitivă şi mai performantă. 


Fondată în anul 1991, la Chișinău, revista a 
cultivat, de-a lungul anilor, cu perseverență 
ştiinţa şi arta autentică, a respins categoric 
falsurile lingvistice, istoriografice și de altă 
natură. A publicat articole, studii, sinteze, co- 
mentarii privind practica de interpretare a fe- 
nomenului lingvistic, cititorului fiindu-i pre- 
zentate numeroase și consistente argumente 
de ordin filologic, istoric, juridic etc. cu pri- 
vire la denumirea corectă a limbii noastre și 
necesitatea utilizării ei în toate domeniile 
societăţii. 

Ajunsă la ora bilanţului, primul lucru care se 
impune să fie remarcat, aşa cum observa şi re- 
putatul lingvist Eugen Munteanu, este vigoa- 
rea revistei: „într-un peisaj cultural publicistic 

zbuciumat și contradictoriu, într-o societate angrenată în schimbări 
masive și într-o epocă în care publicaţiile efemere reprezintă mai degra- 
bă regula, iar unele dintre marile publicaţii periodice de cultură, în Ro- 
mânia, ca și în Basarabia, apar adesea cu mari întârzieri şi sincope, mica 
echipă condusă de Alexandru Bantoş reuşeşte să scoată, în aparență 
fără mari eforturi, unul după altul, cele șase numere duble anuale ale 
revistei”!. Simpla ei apariţie, într-un ritm susținut, constituie, aşadar, 
un succes în sine, un succes care nu se poate explica decât prin pasiune, 
prin dăruire şi prin conştiinţa legitimității scopurilor asumate. 


Primul număr (ianuarie-martie 1991) anunţa statutul de revistă tri- 
mestrială, pe care și l-a menţinut consecvent de-a lungul timpului, 
cu mici derogări impuse de problemele financiare. La debut, revista 
apărea editată cu suportul Ministerului Ştiinţei și Învăţământului din 
Republica Moldova cu concursul societății „Limba noastră cea Ro- 
mână”, denumiri temerare pentru acea etapă de început a deșteptării 
noastre naţionale. În 1991 se punea, așadar, temelia unei instituţii ce 
urma „să lupte pentru adevărul științific în domeniul filologiei ro- 
mâne”, menționa, în cuvântul de salut adresat revistei, R. Budagov, 
membru corespondent al A.Ş. a U.R.S.S., doctor în filologie, profesor 
la Universitatea „M. Lomonosov” din Moscova. „Şi când spun «ade- 
văr ştiinţific» mă gândesc, în primul rând, — sublinia reputatul om de 
ştiinţă rus — la unitatea limbii pe care o vorbesc muntenii, moldovenii, 
bucovinenii, oltenii, bănăţenii etc. — limba română”. 


Primul număr anunţa rubrici consistente, care au fost perpetuate, în 
mare parte, de-a lungul existenţei revistei: Opinii și atitudini, Analize şi 
interpretări, Eminesciana, Permanența clasicilor, Gramatică, Sociolingvis- 
tică, Ortografie pentru toți, Cum vorbim, cum scriem, Avanpremiere edito- 
riale etc. 


Abordarea consecventă şi cu discernământ a unor teme de mare ac- 
tualitate, implicit cu referință la denumirea corectă a limbii, la istoria 
noastră adevărată, la integrarea culturală a Basarabiei în spaţiul româ- 
nesc și european, au contribuit la limpezirea multor aspecte legate de 
identitatea națională a populaţiei majoritare din Republica Moldova. 


Găzduind în paginile sale articole și studii de pe întreg teritoriul de 
limbă românească, de la creatori şi cărturari de toate categoriile, stu- 

dii din care se desprinde nu numai ideea directoare sub semnul că- 
reia acționează fiecare autor, ci și modul cum îi bate inima, revista 
„Limba Română” calcă, după cum remarca Gavril Istrate, pe „urmele 
publicaţiei dirijată de Kogălniceanu”*. Suntem, cu alte cuvinte, pe ur- 
mele braşovenilor lui Bariț. 


Obiectivul programatic central pe care revista și l-a propus încă din 
primul an, în urmă cu două decenii, este acela de a contribui la afirma- 
rea conştiinţei identitare românești unice şi de a cultiva limba română 
literară la cel mai înalt nivel. Revista a constituit în timp una dintre 
tribunele cele mai eficace și mai credibile ale „luptei pentru limbă și 
ortografie”, purtate de intelectualitatea basarabeană luminată în ulti- 
mele două decenii. „Date fiind posibilele derapaje şi abateri de la ceea 
ce, în genere, se consideră astăzi în Europa o gândire „political correct”, 
este cu atât mai admirabilă ştiinţa cu care editorii au reușit să evite 
tonalităţile strident-naţionaliste sau populiste, în favoarea unui discurs 
de afirmare a identităţii culturale românești decent şi nuanţat, dar nu 
lipsit de fermitate. Veritabil reper și organ de exprimare a convingerilor 
şi speranţelor identitare la un nivel intelectual elevat, revista pare să își 
fi atras şi asigurat un public instruit, în special din mediile universitare, 
atât în România, cât şi în Republica Moldova”. 


Unul dintre obiectivele esenţiale ale revistei este susținerea şi promo- 
varea, în ascensiunea lor profesională, a celor mai talentaţi tineri cer- 
cetători în domeniile umanistice: lingvistica, științele literare, istoria și 
etnologia, filozofia, studiul artelor, teologia ş.a., prin aceasta realizând 
unul dintre rosturile fundamentale ale unei reviste de cultură. 


Evitând o specializare prea strictă, revista este deopotrivă literară, ca 
şi lingvistic-filologică; în plus, constatăm o deschidere constantă spre 
alte sfere ale culturii, de la istoria artei şi până la didactica limbii, prin 
aceasta justificându-şi plenar statutul de revistă de cultură. „«Limba 
Română» este o publicaţie care se adresează deopotrivă minții și inimii 
cititorilor. În paginile ei nu sunt urmărite numai problemele de strictă 
specialitate, ca în revista cu acelaşi nume de la București; se deosebeşte 
de aceasta prin preocupări mai largi, de istorie literară și de istorie pro- 
priu-zisă, de etnografie și folclor. Urmărește mișcarea literară şi cultu- 
rală de pe tot cuprinsul pământului pe care se vorbește românește”. 

Destinată unui cerc larg de cititori, şi, în primul rând, profesorilor 
de română, studenţilor de la facultăţile de litere, liceenilor și elevilor, 
„Limba Română” a fost concepută ca o publicaţie de sinteză (limbă, li- 
teratură, folclor, estetică, istorie, artă etc.), având rolul de a-i aduna îm- 
preună pe toţi cei care, sfidând captivitatea vechilor dogme imperial- 
bolşevice, doreau să-și exercite nestingherit și cu demnitate dreptul de 
a-şi afirma autentica lor identitate naţională. 


Fidelă conturului său cultural, revista găzduiește poezie tânără, în pa- 
ginile ei se recenzează publicaţiile periodice, se dau informaţii asupra 
spectacolelor teatrale. Numeroasele informaţii de natură istorică duc 
la convingerea că studiul limbii materne nu poate fi separat de cel al 
istoriei naționale. Să ne aducem aminte că „Astra” ardeleană şi-a fun- 
damentat programul tocmai pe ideea acestei conviețuiri. Cuvintele lui 
Timotei Cipariu, referitoare la rolul limbii, şi cele ale lui Bariț, privi- 
toare la rostul istoriei, s-au constituit în adevărate table ale legii și au 
căpătat valoarea unor adevărate testamente. 


„Emblemă a românismului și a ideii culturale” (Arcadie Suceveanu), 
revista „Limba Română” se înscrie tot mai temeinic în tradiția publicis- 
ticii românești, fiind „o demnă succesoare a « Daciei literare», a «Fa- 
miliei» şi a « Convorbirilor literare», chiar dacă i-a lipsit o «Junime» 
de propensiune nucleară sau un Luceafăr inedit în paginile sale”. 


Note | 1 Eugen Munteanu, Vigoare și tenacitate, în „Limba Ro- 
mână”, 2011, nr. 3-6, p. 14. 
2 Cf. „Limba Română”, 1991, nr. 1, 1991, p. 5. 
3 A se vedea în acest sens: http://www.contributors.ro/ 
+ Gavril Istrate, De la „Dacia literară” la „Limba Româ- 
nă”, în „Limba Română”, 2011, nr. 3-6, p. 36. 
$ Eugen Munteanu, Vigoare și tenacitate, în „Limba Ro- 
mână”, 2011, nr. 3-6, p. 14. 
é Gavril Istrate, De la „Dacia literară” la „Limba Româ- 
nă”, art. cit., p. 37. 
7 Ion Hadârcă, Descinderi spre tipare, deschideri spre uni- 
versalism, în „Limba Română”, 2011, nr. 3-6, p. 28. 

Dumitru IRIMIA 


O revistă „Limba Română” 
la Chişinău 


Numită, pentru că nu se putea altfel, „nu era 
voie”, timp de o jumătate de secol, fie limba 
noastră, fie limba maternă, fie, pentru că „era 
voie”, şi mai mult încă, pentru că aşa trebuia 
numită, limba moldovenească, limba română, 
în sfârşit, din 1989, din nou limbă de stat în 


spaţiul dintre Prut şi Nistru, îşi caută drumul 
DI. (n.21 octombrie 1939 spre sine și prin apărarea dreptului la nume- 
=d. 3 iulie 2009), Profesor Je ei cel adevărat, adică LIMBA ROMÂNĂ, 


universitar doctor, lingvist, 


& inieeal Be) [asi numele identității sale specifice între celelalte 


limbi romanice. 


În acest proces de recâștigare a propriei 
identități şi demnități a limbii, în interiorul 
unui proces mai amplu de renaștere naţi- 
onală în Basarabia şi Nordul Bucovinei, pe 
care apărarea limbii îl orientează, de fapt, în 
mod decisiv, după ce manualele școlare de 
Limba moldovenească au început să fie înlo- 
cuite cu manuale de Limba română, gândite 
şi publicate la Chișinău, iată, de curând, şi 
revista, depășită sub toate aspectele, „Limba 
noastră” a trebuit să lase loc unei noi reviste, 
mai potrivite — şi ca titlu, şi ca problemati- 
că, şi ca desfăşurare de idei — cu vremea şi cu 
adevărul ştiinţific: „Limba Română”, editată 
de Ministerul Ştiinţei și al Învățământului 
al Republicii Moldova şi Societatea „Limba 
noastră cea română”. 

„S-au bătut” cu îndârjire și cu încredere pentru acest alt pas în proce- 
sul de redeșteptare națională aceeași intelectuali luminaţi (amintind de 
întemeietorii Şcolii Ardelene), care au avut rolul principal în repune- 
rea limbii române în drepturile ei fireşti de limbă de stat și de cultură, 
concomitent cu reintroducerea alfabetului propriu, cel latin, autori, 
totodată, de studii și cărți fundamentale pentru apărarea, cultivarea și 
dezvoltarea limbii române, atâta vreme supusă unei agresivități bine 
dirijate. Între acești intelectuali, scriitori, ziariști, profesori, unii — Ion 
Dumeniuk, Alexandru Bantoş, Nicolae Mătcaș, Grigore Vieru, Anatol 
Ciobanu, Ion Ciocanu - au intrat să lucreze direct „la facerea” revistei 
şi la publicarea ei o dată la trei luni. 


Primul număr îşi face explicit Programul prin Cuvânt-înainte adresat 
cititorilor, unde se face referire la: obiective — „obiectivele și finalităţile 
pentru care am militat fără preget ani și decenii în șir”, „cu concursul 
energic și concret al specialiștilor și al marelui public vom putea sto- 
pa cu adevărat procesul degradării limbii, vom ieşi odată și odată din 
infernul lingvistic ai cărui captivi mai suntem, vom depăși perimatele 
dogme de sorginte imperativ-bolșevică privind etnogeneza, limba și 
cultura poporului”; destinatari — profesori şi învăţători, studenți, elevi, 
toţi vorbitorii „acestui grai fără seamăn”; profil — studiul limbii, litera- 
turii, metodica studierii limbii şi literaturii române în şcolile de toate 


gradele. 


Conţinutul acestui număr se înscrie în mod exemplar în perspectivele 
deschise de Program, începându-se cu începutul, cu răspunsul, adică, 
la întrebarea: Cine suntem? Identitatea naţională, una și aceeași a basa- 
rabenilor și bucovinenilor cu a tuturor românilor, este argumentată în 
mod inteligent cu dovezi, neștiute de cei mai mulți români din această 
parte, aruncate uitării sau ignorării de cei cărora le-ar fi subminat „ade- 
vărul necesar”. Cum rolul principal în această marcare a identităţii îl are 
limba, argumentele de această natură predomină. În salutul său adresat 
revistei, acad. R. A. Budagov respinge încă o dată ideea aberantă a exis- 
tenței unei „limbi moldovenești”, distinctă de limba română: „Când 
spun «adevăr ştiinţific», mă gândesc în primul rând la unitatea limbii 
pe care o vorbesc muntenii, moldovenii, bucovinenii, oltenii, bănăţenii 
etc. — limba română. Acest adevăr sine qua non a fost călcat în picioare 
până nu demult de promotorii stalinismului, care, în pofida adevărului, 

au inventat teoria celor două limbi est-romanice diferite: limba română 
şi cea moldovenească”. O suită de titluri de cărți vechi românești, fun- 
damentale, scrise de Varlaam, Gr. Ureche, Dosoftei, Miron Costin etc., 
precum şi fragmente din aceste scrieri reflectă vechimea şi adâncimea 
conștiinței unităţii întru românie la români. Aceeași idee a unităţii de 
limbă, cultură şi neam stă în centrul studiilor semnate de I. Conţescu, 
De ce moldovenii sunt români, P. Balmuş, Dovezi de românism în Moldo- 
va, sau motivează reproducerea Discursului ţinut de M. Kogălniceanu 
la Congresul de la Berlin din 1878, când s-a discutat soarta Basarabiei 
(însoțit de studiul lui R. Dragnea, Influenţa lui M. Kogălniceanu în cultu- 
ra românească ), reproducerea unor scrisori ale poetului Al. Mateevici, 
în articolul lui I. Nuță, Al. Mateevici și limba română, precum şi repu- 
blicarea unor poezii de B.-P. Hasdeu, C. Negruzzi, G. Sion, G. Coşbuc. 


Pe aceeaşi idee îşi construieşte studiul său incisiv C. Tănase, Intelectua- 
lii şi limba maternă: „Dacă înstrăinarea s-a făcut prin limbă — şi tocmai 
prin limbă s-a făcut —, regăsirea de sine a multora tot prin limbă trebuie 
să se facă. Renunţarea la mitul despre limba moldovenească și poporul 
moldovenesc şi acceptarea religiei adevărate — limba română şi poporul 
român — nu pot fi realizate numai prin lozinci”. 


2007, Casa Limbii Române. Prof. Dumitru Irimia la o întâlnire 


=» 


cu echipa revistei „Limba Română 

Despre starea de azi a limbii române în Basarabia, despre cauzele de- 
gradării ei, despre complexitatea problemelor ridicate de exigenţele 
dezvoltării ei fireşti ca deopotrivă limbă modernă de cultură și de co- 
municare scriu, concentrat, cu accente amare sau ironice, cu indignare 
sau cu o relativă detaşare impersonală Leo Bordeianu, Șansele supravie- 
țuirii, C. Tănase, Intelectualii şi limba maternă, A. Silvestru, Victime ale 
bilingvismului: copiii complexaţi. Probleme speciale de întrebuințare în 
scris a limbii române sunt adâncite de A. Ciobanu, Normele de punctua- 
ție în vigoare, şi Mioara Avram, K sau C, Ch, Ck sau Q?, iar Albina Dum- 
brăveanu, Noi şi numele noastre, Irina Condrea, Exprimarea pleonastică, 
A. Palii, A. Gromov etc. urmăresc diferite aspecte ale cultivării limbii. 


Studii semnate de M. Drăgan, Actualitatea lui Eminescu, M. Cimpoi, 
Eminescu, homo folcloricus, P. Ursache, Doina eminesciană — expresie a 
mentalului românesc, privesc din unghiuri diferite opera eminesciană, 
Ana Bantoș, ,...Sunt ca un cer printre brazi...”, şi Veronica Bâtcă, Regis- 
trul epic al poetei, readuc în atenţie notele specifice ale lirismului poetei 
Magda Isanos, la 75 de ani de la naștere, iar Eliza Botezatu oferă școlii 
o propunere de analiză a poemului lui Nicolae Labiș, Moartea căpri- 
oarei, punând, totodată, la dispoziţia elevilor şi profesorilor textul în 
întregime. 


Bine gândită sub aspectul conţinutului și al dispunerii în volum a ma- 
terialelor, cu o inteligentă aranjare în pagină şi organizare tipografică 
de ansamblu, primul număr al excelentei reviste „LIMBA ROMÂNĂ” 
demonstrează claritatea și fermitatea concepţiei colectivului și colegiu- 
lui de redacţie, care întrunesc specialişti din Chişinău, Cernăuţi, Iaşi, 
Bucureşti şi Kiev. Vânt bun acestei noi corăbii, pe ape nu chiar liniștite! 


„Cronica, nr. 24, anul XXVI, Iaşi, 1991, p. 2 

lon CIOCANU 
| Limba, literatura, bacalaureatul 


I.C. — scriitor, dr. hab., 
consultant ştiinţific la 
Institutul de Filologie al 
AŞ.M. Semnează 40 de 
cărți, majoritatea - de 
critică şi istorie literară, 

de sociolingvistică şi 

de cultivare a limbii. 

Lucrări apărute după 

1990: Literatura română 
contemporană din Republica 
Moldova (1998), Literatura 
română. Studii şi materiale 
pentru învățământul 
preuniversitar (2003), Scriitori 
de ieri şi de azi (2004), Efortul 
salvator (2006), Salahorind.. 
(2008), Darul lui Dumnezeu 
(2009), Noi şi cuvintele 
noastre (2011), Cărţile din 
noi (2011), Absența exclusă 
(2013), Rămurea de iasomie. 
Memorii şi meditații... (2013). 


Rezultatele examenelor de bacalaureat din 2013 şi 2014 
ne-au zguduit. Ştiam că starea de lucruri din învățământ 
era proastă (din cele mai variate cauze), dar chiar să nu 
poată trece bacalaureatul atât de mulți băieţi și fete. 


Şi iată că distinsul lingvist şi publicist Alexan- 
dru Bantoş, redactor-șef al revistei de ştiinţă 
şi cultură „Limba Română”, cutremurat ca și 
noi de rezultatele a două sesiuni de bacalau- 
reat consecutive, a efectuat o analiză necru- 
țătoare a „fenomenului”, bazată pe căutarea 
nişelor dezastrului și pe intuirea și sugerarea 
eventualelor remedii. Bănuim că o parte a 
profesorilor de limba şi literatura română 
au citit cu creionul în mână editorialul său 
BAC-ul, oglindă a şcolii şi societăţii, inserat în 
prestigioasa revistă nr. 3 din anul ce se apro- 
pie de sfârșit. Dar ne gândim la acei profesori 
care, din diverse motive, n-au citit nici edito- 
rialul la care ne referim, nici celelalte studii 
şi articole din același număr al revistei. Or, 
numărul respectiv al publicaţiei se adresea- 
ză neapărat şi profesorilor de alte discipline 
şcolare, conducătorilor de instituţii de rang 
local, regional și republican și, într-o măsură, 
elevilor şi liceenilor, chemaţi şi ei să conşti- 
entizeze din timp necesitatea unei atitudini 
cu adevărat responsabilă față de procesul de 
învățământ, atitudine care trebuie înțeleasă 
ca faţă de însuși destinul lor în viaţă. 

Ne-a pus foarte serios pe gânduri îngrijorarea publicistului „dacă școa- 
la noastră le oferă tinerilor cunoștințe, abilități, deprinderi pentru a 
deveni adulți de succes, dacă le acordă suficient sprijin informaţional 
şi moral pentru a susține cu bine BAC-ul'. Emoţia noastră a crescut şi 
mai mult când am realizat ca descrierile dlui Alexandru Bantoș se în- 
temeiază chiar pe „informaţiile furnizate de Ministerul Educației”. Elo- 
giem — și noi — îndrăzneala dnei ministru Maia Sandu și a echipei sale 
de a privi adevărul în față şi eforturile depuse în vederea depăşirii stării 
precare din învățământ. „În sesiunea de bacalaureat 2013 a fost ates- 
tată cea mai mică rată de promovare a examenului de bacalaureat din 
toată perioada de organizare a acestui examen în Republica Moldova — 
68,28%. Rata de promovare în 2013 a fost cu 20 de puncte procentuale 
mai mică decât în anul precedent”. Publicistul nu se grăbeşte să „taie” 
în carne vie. El se întreabă răbdător şi corect: „în virtutea introducerii 
unor elemente noi în metodologia de organizare și desfăşurare a exa- 
menelor de bacalaureat, datele nu sunt compatibile cu cele din anii 
precedenţi. În consecinţă, nu este posibilă determinarea, dacă rata scă- 
zută de promovare se datorează diminuării calității studiilor sau unei 
evaluări mai obiective... Oricum, „reușita absolvenţilor a fost joasă”, 
adevărul acesta nu doar îl îndreptățește, ci chiar îl obligă pe editorialist 
să se întrebe cu voce tare: „De ce și, mai ales, cum am ajuns în această 
situație deloc optimizantă?”. 


Urmează o altă întrebare firească — „Rezultatele BAC-ului din 2013 
sunt «consecința» noului «mecanism», transparent, de examinare 
sau, mai curând, un argument al degradării sistemului educațional?” — 
ca să vină o primă, dureroasă şi îngrijorătoare concluzie că, „oricum 
am interpreta și justifica «fenomenul», bilanțul acestei «probe de 
foc» constituie un semnal de alarmă fără precedent pentru învăță- 
mânt..” (sublinierea ne aparține - I.C.). 


Îngrijorător e şi avertismentul publicistului că „pare greu de imaginat 
că lucrurile se vor ameliora repede”. Apreciem tenacitatea editorialis- 
tului de a privi — şi el — adevărul în faţă, dar am dori să încurajăm şcoala 
și societatea să depășească pe cât e posibil mai curând acest „prag”; 
tocmai în contextul unei atari dorințe am purces la scrierea articolului 
de față: să atragem încă și încă o dată atenţia tuturor cadrelor didac- 
tice, nu numai a profesorilor de limba și literatura română, ba chiar a 


PRESA DESPRE NOI ME 


tuturor celor implicaţi în sfera învățământului, inclusiv — mai repetăm 
o dată - a elevilor, liceenilor, studenţilor, să ne întoarcem cu fața spre 
carte şi spre nevoile școlii de toate gradele, inclusiv spre salariile pe- 
dagogilor și spre bursele studenților; să căutăm resurse bănești și de 
altă natură şi voință politică, dar şi una pur omenească de a citi, studia, 
atinge performanţe în numele scoaterii școlii din impas! DI Alexandru 
Bantoş enumeră judicios unele posibile remedii. Unul dintre acestea îi 
priveşte chiar pe copii. În Franţa copiază un elev dintr-o mie, la noi — 
40. Chiar nu înţelegeţi voi, elevi, liceeni, studenți, ca aveţi un loc al 
vostru în lupta pentru ameliorarea stării actuale de lucruri: frecvenţa la 
ore şi buna pregătire sistematică a temelor!? 


Un alt posibil remediu e că „in Franţa, pentru a asigura calitatea studi- 
ilor și pentru a diminua factorii de stres, pregătirile de BAC se desfă- 
şoară după un program special pe parcursul ultimilor doi ani de liceu, 
elevii din clasa a XI-a fiind preocupaţi, în mod prioritar, de examenul 
la limba și literatura franceză (scris şi oral)... De ce n-am prelua această 
experienţă reușită și la noi?” 


Sugerăm tuturor direcțiilor raionale de învățământ să organizeze stu- 
dierea, discutarea și găsirea în colectiv și a altor mijloace și procedee 
de îmbunătăţire a calității pregătirii elevilor, liceenilor, studenţilor nu 
doar pentru un examen sau altul, ci pentru... viață. 


Şi mai e un lucru demn de toată aprecierea în privinţa efortului revis- 
tei „Limba Română” de a contribui la ridicarea nivelului de instruire a 
elevilor / liceenilor și a activităţii cadrelor didactice: tipărirea în ace- 
laşi număr al publicaţiei a unui șir de articole, studii, note și sugestii 
privind însuşirea temelor prevăzute de programele de învățământ și 
evaluarea cât mai reușită a rezultatelor la examene de an şi, îndeosebi, 
la cele de bacalaureat. Evidenţiem, înainte de toate, două studii consis- 
tente și bine redactate ale infatigabilului savant-metodist Constantin 
Şchiopu: Testul pentru examenul de bacalaureat: posibile erori şi moda- 
lități de rezolvare şi Evaluarea competenţelor de lectură ale elevilor prin 
intermediul testelor. 


Nici nu încercăm, aici, să ne argumentăm opinia; textele inserate în 
revistă conțin nenumărate exemple vii, probante şi pe deplin accepta- 
bile sub aspectul contribuţiei la perfecționarea învăţării literaturii şi a 

evaluării cunoștințelor și deprinderilor practice ale învățăceilor la lite- 
ratura română. Noi personal am lecturat cu vădit şi constant interes și 
studiul de metodică al dnei Maria Hadârcă Metodici și tehnici de evalu- 
are autentică a competenţei de lectură. Într-un alt studiu, Portofoliul de 
progres. Evaluarea complementară de Marilena Pavelescu, am remarcat 
idei și sugestii prețioase, ca: „evaluarea este doar un instrument, şi nu 
un scop în sine”, sau „evaluarea trebuie să prilejuiască un dialog conti- 
nuu, un parteneriat profesor — elev”, sau — mai ales, dragi elevi, liceeni 
şi studenţi, — „Nu ne putem aştepta ca de pe băncile unei școli în care 
elevul nu a făcut decât ceea ce i-a spus profesorul să iasă un adult cu 
inițiativă... Citatul din urmă vă priveşte în cea mai mare măsură pe 
voi, copii, şi se leagă strâns cu apelurile noastre, adresate mai devreme, 
anume vouă — că am așternut pe hârtie aceste consideraţii despre revis- 
ta „Limba Română” şi pentru voi, învăţăceii îndemnați să manifestaţi 
inițiative creatoare în procesul de învățământ... 


„Florile Dalbe”, 4 decembrie 2014 

loan MILICĂ 
| Exercitiul demnităţii 


Intrată în cel de-al XXV-lea an de existenţă, re- 
vista „Limba Română”, publicată la Chișinău 
de o echipă de oameni de litere entuziaști și 
de bună-credinţă, și-a impus profilul bine in- 
g dividualizat în peisajul publicisticii culturale 
Pira românești. Inițial concepută ca platformă de 
Ii j dezbatere a cărturarilor din Republica Mol- 
IM. - lect. univ.dr, dova, „Limba Română” este astăzi cunoscută, 


Departamentul de citită şi respectată pe ambele maluri ale Pru- 
Românistică, Facultatea 
de Litere, Universitatea 


mi 


„Alexandru loan Cuza”, laşi. i | 
Domenii de competenţă: pretutindeni. 
lingvistică generală, retorică, 
stilistică și poetică. Autor Kaaa | | 
al volumului Expresivitatea Sat de la înfiinţare, revista a reușit — cu sa- 
argoului (2009). Co-editor  crificii ştiute numai de cei ce s-au îngrijit 
al mai multor volume și de destinul ei — să reunească în fiecare nu- 
„membru în colectivele măr contribuţiile unor scriitori, publicişti, 

ştiinţifice şi redacţionale ale se Aa i eat a, SI SI . 
ei a tea d savanți, gânditori şi artişti de marcă. Prin 

unor publicații periodice ia a ; i i 
precum, lext și discurs eforturile redacţiei și ale colaboratorilor, ci- 
religios” (lași), Limba. titorilor le-a fost asigurat un produs editorial 
Română” (Chişinău), de bună calitate, ale cărui note caracteristice 
„Argotica (Craiova) Si sunt grija pentru adevăr, spiritul critic, seri- 

„Analele Ştiinţifice ale s i s . 

ozitatea și bunul-gust. În vremuri grele sub 


Universităţii «Alexandru loan , R | 
Cuza» din laşi" toate aspectele, revista a fost martor al istori- 


tului, fiind o publicaţie ce promovează în chip 
autentic valorile culturale ale românilor de 


În agitatul sfert de veac pe care l-a traver- 


ei şi a făcut istorie. 


În prezent, graţie internetului, lectorul zi- 
lelor noastre poate consulta, cu interes şi cu 
emoție, arhiva revistei, iar această călătorie 
în trecut nu este deloc lipsită de însemnăta- 
te, dacă vrem să observăm că o publicaţie cu 

bune zidiri dintru început poate deveni, în timp, unul dintre pilonii 
culturali de rezistenţă și stabilitate împotriva înfeudării, dezarticulării 
socio-culturale, ignoranței și spaimei. 


Cel mai recent număr al revistei „Limba Română”, un tom de aproape 
400 de pagini, dă mărturie despre responsabilitatea cu care colectivul 
de redacţie a înțeles să oglindească în cuvinte şi imagini maturitatea și 
eleganța editorială. 


Majoritatea textelor sunt organizate în grupaje care elogiază două 
personalități emblematice ale românilor: academicianul Solomon 
Marcus, savantul de renume internațional cu suflet tânăr, sărbătorit la 
împlinirea vârstei de 90 de ani, şi poetul Grigore Vieru, a cărui memo- 
rie este evocată în culorile limpezi și luminoase ale picturii de icoane. 


Această fericită întâlnire a omului de ştiinţă cu un artist al cuvântu- 
lui reflectă însăși esența politicii editoriale a revistei şi explică, într-un 
fel, de ce a supravieţuit publicaţia unor agresiuni precum cenzura, 
subfinanțarea cronică și discreditarea. Din punctul meu de vedere, nu- 
mai conștiința echipei redacționale că împlineşte un act de cultură de 
mare însemnătate a făcut posibilă neînchinarea flamurii, după cum ar 
fi fost de crezut și de aşteptat, având în vedere dificultăţile întâmpinate. 


Enumerarea pleiadei de nume sonore care semnează în nr. 1-2/2015 al 
revistei „Limba Română” este inutilă, dat fiind că cele mai multe dintre 
articolele închinate celor două spirite nobile le aparțin unor academi- 
cieni, cadre didactice universitare, cercetători şi scriitori, adică unor 
autori reputați şi preţuiţi. Cu fiecare articol, cititorul află noi și noi de- 
talii ale energiei și forţei creatoare ale personalităților omagiate, după 
cum, în a treia parte, el ia cunoştinţă cu repertoriul de rubrici statorni- 


ce ale revistei. 


Prin acest mozaic de texte interesante şi bine scrise se articulează 
vocaţia enciclopedică a publicaţiei şi se concretizează dorința fonda- 
torilor ei de a păstra vie ideea de a contribui activ la formarea gustului 
pentru valoare. „Cine vor fi cititorii revistei, cui se adresează ea?”, se în- 
treabă retoric, în prefața primului număr, fondatorii. „Desigur, tuturor 
vorbitorilor acestui grai fără seamăn, tuturor celor pentru care limba 
română, „nodul cel mai puternic, dacă nu chiar temelia” neamului, este 
averea nepieritoare a națiunii, un ideal sacru al existenţei ei”. 

Din ce în ce mai rar întâlnit în publicaţiile românești ale prezentului, 
respectul față de cititor le poate părea unora ca valoare perimată, însă 
această valoare reprezintă, în lumea civilizată, cheia de boltă a orică- 
rui exercițiu discursiv profesat în spaţiul public, iar redactorii revistei 
„Limba Română” au înţeles foarte bine că limba de cultură nu este doar 
limba îngrijită și elevată a vorbitorilor educați, ci și o limbă a respectu- 
lui şi demnității. 

„Jurnal de Chișinău”, 24 aprilie 2015 


2005, Casa Limbii Române. Poetul Grigore Vieru la o întâlnire cu elevii 
din Bălăşeşti, Sângerei 

loana REVNIC 
| Trebuie apărată limba română? 


O 


Române. A publica 
literare în volume co 
articole și interviuri în 
se reviste culturale. A 
tat cu volumul de in 


I.R. — doctor în Filologie al 
Universităţii din Oradea, 
u o teză despre opera lui 
Ştefan Bănulescu. A fost 
bursieră a Şcolii Postdocto- 
rale Valorificarea identită- 
ților culturale în procesele 
globale”, proiect derulat 
sub patronajul Academiei 


studii 


eci 


ve, 


diver- 


erv 


debu- 


uri 


Dresură de lei (2011). Alte 
cărți publicate: Convorbiri 


cu Alex Ștefănescu 


Perioada 1965-1989 


cii „Basarabia literară”, 


online „Literatura de azi 
(www literaturadeazi.ro). 


201 
Lumea romanului românesc. 
201 
Din 2014, este titulara rubri- 
revista 


3), 


3). 


ZA 


Revista aceasta apare într-o țară în care limba 
română era programată să dispară. 


Articolele de lingvistică, de sociolingvistică, 
de istorie, chiar şi unele eseuri sau texte de 
critică literară sunt scrise pe un ton profe- 
soral. De aici impresia de ariditate stilistică. 
Expresivitatea conţinutului se încadrează în 
registrul sobrietății și al gravității. 


O temă recurentă este problema identitară. 


Încă de la înființare, revista şi-a asumat ro- 
mânismul ca valoare definitorie. Printre 
obiectivele publicației se numără pledoaria 
pentru limba română, recuperarea și apăra- 
rea acesteia, asumarea ei ca suport identitar, 
promovarea valorilor româneşti autentice, 
conştientizarea adevărului istoric despre Ba- 
sarabia — adevăr alterat de dogmele imperia- 
list-bolşevice perpetuate decenii la rând. 


Îți dai seama de statutul dramatic al limbii 
române în Basarabia anilor '90 când, citind 
primul număr - din 1991 - al revistei „Limba 
Română”, ajungi la Glosarul cu termeni româ- 


tent/trebuie-ap%C4%83rat%C4%83-limba- 


Articol preluat din http://literaturadeazi.ro/con- 
rom%C3%A2n%C4%83 (aprilie 2015). 

neşti utilizați în corespondenţa oficială. Termenii sunt traduși în ru- 
seşte. Ne închipuim că, până nu demult, cuvinte intrate în vocabularul 
nostru uzual erau adevărate bizarerii lexicale pentru mulți români din 
Basarabia: act, adeverinţă, contract, decizie, dosar cu șină, imprimat, pro- 
ces-verbal, raport, ştampilă, titlu, verso ş.a. 


Lista este precedată de câteva pagini cu finalitate utilitară. Acestea con- 
ţin modele de acte folosite în serviciile administrative: cerere și ordin de 
angajare la serviciu, model de înregistrare în carnetul de muncă al persoanei 
concediate, scrisoare de comandă, cerere pentru deschiderea unui cont ş.a. 


SD A 


Astfel că, de la începuturile ei, revista „Limba Română” își asuma — ne- 
ostentativ — o muncă de alfabetizare a cititorilor. 


Publicul-ţintă era alcătuit din învăţători, profesori, studenți, elevi, re- 
vista fiind editată de Ministerul Ştiinţei şi Învăţământului din Republi- 
ca Moldova, în colaborare cu Societatea „Limba noastră cea română”, 


Apar în numărul inaugural al revistei „Limba Română” articole de me- 
todică a predării limbii și literaturii române; modele de proiecte de lec- 
ţie; luări de atitudine în favoarea românismului; texte cu tematică isto- 
rică despre problema identităţii naționale; analize literare; articole de 
sociolingvistică; o microantologie de scrieri semnate de autori români 
(B.-P. Hasdeu, M. Kogălniceanu, N. Stănescu, C. Negruzzi, G. Coşbuc, 
G. Sion, L. Blaga, C. Rădulescu-Motru); articole de critică, istorie şi 
teorie literară. 


Prima pagină conţine trei citate (din Miron Costin, Mihai Eminescu, 
Alexe Mateevici) relevante pentru orientarea de fond a publicaţiei. 


O spusă a lui Eminescu avea să fie purtată pe pancartele basarabenilor 
ieşiţi în stradă în anii '90, pentru a-şi afirma identitatea naţională: 
„„.SUNTEM ROMÂNI ŞI PUNCTUM” 


Citatul din Alexe Mateevici — autorul versurilor Imnului de stat al Re- 
publicii Moldova, Limba noastră — este incendiar: „Trebuie să ştim de 
unde ne tragem, căci altfel suntem nişte nenorociți rătăciți. TREBUIE 
SĂ ȘTIM CĂ SUNTEM ROMÂNI, strănepoţi de-ai romanilor, și frați 
cu italienii, francezii, spaniolii și portughezii. Aceasta trebuie să le-o 
spunem copiilor și tuturor celor nelămuriți. Să-i luminăm pe toți cu 
lumina dreaptă”. 

Articolul lui Ion Nuță, Al. Mateevici și limba română, din nr. 1/1991 

al revistei „Limba Română”, mi-a atras atenția. Povestea e următoarea. 
În 1913, Alexe Mateevici este student la Academia Teologică din Kiev. 
Deși învață la școli rusești, știe bine, încă de la o vârstă fragedă, românește. 


Publicase schițe, studii, articole în limba română. Iar marea pasiune a 
lui era cunoașterea culturii și a literaturii autohtone. 


Are 25 de ani, este în anul al treilea și vrea să scrie o teză despre ele- 
mentele religioase ale folclorului basarabean. Caută cărți de etnografie 
şi folclor și îi scrie lui Ion Bianu (filolog, membru titular și preşedinte 
al Academiei Române), cerând materiale bibliografice. Ion Bianu este 
emoționat şi entuziasmat. Academicianul apelează la folcloristul Artur 
Gorovei, care se arată foarte receptiv şi îl ajută pe student cu cărți. Tå- 
nărul îi va mulțumi acestuia într-o epistolă. 


Scrisorile lui Alexe Mateevici către Ion Bianu și Artur Gorovei dove- 
desc aviditatea de cunoaștere a tânărului. Acesta vrea să fie la curent cu 
tot ceea ce se scrie în domeniul de care e pasionat: „Nevoia cea mare 
mi-a fost că n-am avut cărţi trebuincioase spre călăuză. Am fost cu totul 
izolat de literatura folcloristică din Regat, de bogatele culegeri ale pă- 
rintelui Marian, de cercetările adânci ale dlor Şăineanu, A. şi O. Den- 
susianu și alții (...). Îmi aduc aminte uimirea ce m-a cuprins când am 
văzut întâmplător în Basarabia, într-o casă de buni români, culegerile 
voluminoase ale păr.|intelui] Marian. Am rămas împietrit. [...] Chiar 
un Eminescu popular e rara avis în Basarabia. Foametea de cărți în lim- 
ba română la noi e de nedescris”. 


Rândurile sunt însufleţite de patriotismul expeditorului: „Din copilă- 
rie am avut multă dragoste pentru poporul părinţilor mei, ignorat de 
stăpânii săi de astăzi și de ştiinţa lor oficială chiar până la tăgăduirea 
existenţei sale etnice şi la confundarea lui ba cu tătarii, ba cu ţiganii. 
Ştiinţa rusească (...) nici nu-și bate capul de «moldovenii» basarabeni 
(cuvântul «român» la noi nici nu se mai întrebuinţează: rușii cred că 
«români» şi «moldoveni» sunt două vite cu totul deosebite), ce sunt 
pentru dânsa o adevărată «țară necunoscută», care nu este nici vred- 
nică pentru cercetări sistematice”. 


PRESA DESPRE NOI MA 


Totodată, acestea vorbesc despre statutul dramatic al românilor, al cul- 
turii şi al limbii române în Basarabia, într-o epocă zbuciumată. 


* 


Revista „Limba Română” apare la Chişinău din ianuarie 1991. Fonda- 
torii publicației sunt lon Dumeniuk (redactor-șef până în 1992), Ale- 
xandru Bantoș (iniţial, redactor-șef adjunct; din 1994 — conducătorul 
revistei); Nicolae Mătcaş (la începuturi, ministru al Ştiinţei și Învăţă- 
mântului în Republica Moldova). 


Publicaţia apare bitrimestrial şi a ajuns la numărul 229-230, în ciuda 
unor dificultăți financiare din cauza cărora, în 2013, era gata-gata să-și 
înceteze apariția. Se difuzează gratis în bibliotecile școlare din Basarabia. 


Evoluţia revistei e sintetizată de unul dintre fondatori — Nicolae Măt- 
caş — într-un articol din 2013: „Orientată, în primul rând, spre cerin- 
ţele școlii de toate nivelurile, ea viza pregătirea sub aspect metodic și 
informativ în domeniul limbii şi literaturii materne a cadrelor didactice 
şi a elevilor, mai cu seamă în ceea ce priveşte familiarizarea cu opere- 
le scriitorilor de valoare din întreg spațiul românesc, care nu fuseseră 
studiate la facultate, dar nici admise, în condiţiile persecutării a tot ce 
era un bun naţional comun (...), precum și cu elemente din istoria, cul- 
tura și civilizația neamului românesc. (...) Aria preocupărilor revistei 
s-a extins într-atât încât aceasta a devenit o veritabilă revistă de știință 
şi cultură.” 


Membrii redacției încurajează, totodată, contribuţiile tinerilor cercetă- 
tori, ale căror studii se regăsesc în revistă. 


„Limba Română” are o variantă electronică şi un site — http://www. 
limbaromana.md/ — cu o arhivă impresionantă care conţine nu doar co- 
lecţia revistei, ci și cărți în format pdf, realizate de echipa redacțională. 


De-a lungul timpului, „Limba Română” a avut drept colaboratori oa- 
meni de ştiinţă, scriitori, critici literari, profesori, ziarişti din Republica 
Moldova, România, Ucraina, Franţa, Germania, SUA etc. 


Printre aceştia se numără Eugeniu Coșeriu, Rajmund Piotrowski, Ma- 
rius Sala, Mihai Cimpoi, Grigore Vieru, Vladimir Beșleagă, Dumitru 

Irimia, Dan Mănucă, Gheorghe Chivu, Victor Durnea, Stelian Du- 
mistrăcel, Arcadie Suceveanu, Adrian Dinu Rachieru, Iulian Boldea și 
mulți alții. 


Răsfoiesc un număr ani- 


versar (din ianuarie-aprilie 


2015), care îl celebrează pe e i Zi go 
Solomon Marcus (devenit EE Î ae 
nonagenar, pe 1 martie) N = Sa 
şi care îl evocă pe Grigo- EA = o: 
re Vieru (la 80 de ani de la ea 2 m 
naştere). P 3 i 
TEE iza : 
Mă impresionează - mai =n S E 
Apima H BEI 


mult decât notorietatea ce- 


lor care semnează în revis- 
tă — profesiile (extraliterare ale) unora dintre colaboratori. 


Un amplu grupaj dedicat lui Solomon Marcus (coordonat de Mina- 
Maria Rusu, inspector general de limba și literatura română, limbi 
clasice și neogreacă în Ministerul Educaţiei şi Cercetării Ştiinţifice din 
România, de Alexandru și Ana Bantoş) conturează un expresiv por- 
tret al matematicianului. 


Scriu despre Solomon Marcus: Daniel Dăianu (economist, fost mi- 
nistru al finanțelor), doctorul Irinel Popescu, Liliana Preoteasa 
(subsecretar de Stat la Ministerul Educaţiei şi Cercetării Ştiinţifice 
din România, fostă studentă a lui Solomon Marcus), Gabriela Pană 
Dindelegan (lingvist, membru corespondent al Academiei Româ- 
ne), Gheorghe Păun (matematician, informatician, membru titular 
al Academiei Române și al Academiei Europei, iniţiatorul calculului 
celular, ale cărui modele sunt numite, după numele său, „sisteme P”), 
Grzegorz Rozenberg (de la Universitatea Leiden, Olanda, și Uni- 
versitatea Colorado, Boulder, SUA), Virgil Nemoianu (eseist, critic 
literar, filozof al culturii şi profesor universitar), Cristian S. Calude 
(matematician, informatician şi specialist în fizica cuantică, membru al 

Academia Europaea; profesor la Universitatea din Auckland; profesor 
invitat la 25 de universităţi și institute de cercetare, incluzând Univer- 
sitatea Cambridge, Ecole Normale Supérieure din Paris, Japan Advan- 
ced Institute of Science and Technology, Microsoft Research, Sandia 
National Laboratories), Alex Ștefănescu (critic și istoric literar, autor 
al Istoriei literaturii române contemporane, 1941-2000), discipoli ai lui 
Solomon Marcus, prieteni, admiratori; liceeni și o elevă de gimnaziu 
care l-au cunoscut în cadrul competiţiilor şcolare. 


Alte pagini consistente inserează ancheta realizată de Ana Bantoș des- 
pre opera şi personalitatea lui Grigore Vieru. 


Revista conţine rubrici de critică literară, eseu, poezie, limbă română 
(sunt tratate chestiuni ce țin de etimologie, lexic, limbă română con- 
temporană). 


Problema limbii române, a identității românești revine și în acest ultim 
număr. 


O prietenă care citeşte revista pe internet m-a întrebat dacă reluarea 
obsedantă a acestei teme se justifică în condiţiile în care în 2013 româ- 
na a fost recunoscută ca limbă oficială în Basarabia — printr-o decizie a 
Curţii Constituţionale de la Chișinău. (Totuși nu a fost modificat arti- 
colul 13 din Constituţia Republicii Moldova, articol în care se stipulea- 
ză că limba moldovenească este limba de stat.) 


I-am răspuns printr-o scurtă istorie. V-o împărtășesc. 


„În filmul Nuntă în Basarabia (regizat de Nap Toader), Vlad, persona- 
jul principal, discută cu Ana, o şcolăriță de nota 8 la limba română, dar 

de 10 (zece) la engleză”. 


În 2013, când am fost ultima oară la Chişinău, tot în engleză am con- 
versat şi eu în câteva rânduri cu tineri (!!!) de acolo, încercând să 
depășesc barierele de comunicare într-o limbă care mi-e străină (rusa) 
și pe care am auzit-o la fața locului mai abitir decât cu cinci ani înainte, 
pe vremea lui Voronin, când am ajuns pentru prima dată în Basarabia. 

lulian BOLDEA 
| Mircea Eliade - ideologie și cultură 


|.B. — prof.univ. dr. la 
Universitatea „Petru Maior 
din Târgu-Mureş. A colaborat, 
cu mai multe articole, la 
„Kindlers Literatur Lexikon 
(Metzler, Stuttgart / Weimar, 
2009). Ordinul „Meritul 
pentru învățământ, În 

grad de Ofiţer, 2004. Este 
conducător de doctorat, 
redactor-şef al revistei „Studia 
Universitatis «Petru Maior». 
Philologia" redactor la revista 
„Natra, membru în colegiul 
de redacție al mai multor 
reviste de cultură. Dintre 
volumele publicate: Scriitori 
români contemporani (2002), 
Poezia neomodernistă (2005), 
Vârstele criticii (2005), Istoria 
didactică a poeziei româneşti 
(2005), Poeti români 
postmoderni (2006), Teme și 
variațiuni (2008). 


În ansamblul operei multiforme, polivalente a 
lui Mircea Eliade, publicistica de tinerețe ocu- 
pă un loc aparte, date fiind reperele, dimen- 
siunile şi paradigmele formale ale acestui tip 
de scriitură. De altfel, circumscrierea dintr-o 
perspectivă hermeneutică a operei lui Mircea 
Eliade nu este lipsită de riscuri şi de dificul- 
tăți, dacă avem în vedere amploarea, profun- 
zimea şi complexitatea acestei creaţii ce îşi 
asumă domenii atât de diverse de manifesta- 
re şi de abordare a imaginarului. Proteismul 
scriiturii eliadeşti, dublat de un spirit de an- 
vergură enciclopedică, se refuză, fără îndoia- 
lă, unei interpretări univoce, deschizându-se, 
dimpotrivă, unei pluralităţi a interpretărilor, 
unei lecturi polivalente, capabile să capteze 
nuanțele, simbolurile, reprezentările și figuri- 
le privilegiate ale acestei opere de prim rang a 
modernităţii secolului al XX-lea. 


Acknowledgement: This paper was supported by the 
National Research Council - CNCS, Project PN-II-ID- 
PCE-2011-3-0841, Contract nr. 220/31.10.2011, title 
Crossing Borders: Insights into the Cultural and Intellectual 
History of Transylvania (1848-1948) / Dincolo de frontie- 
re: aspecte ale istoriei culturale și intelectuale a Transilvaniei 
(1848-1948) / Cercetarea pentru această lucrare a fost fi- 
nanțată de către Consiliul Naţional al Cercetării Științifice 
(CNCS), Proiect PN-II-ID-PCE-2011-3-0841, Contract 
nr. 220/31.10.2011, cu titlul Crossing Borders: Insights 
into the Cultural and Intellectual History of Transylvania 
(1848-1948) / Dincolo de frontiere: aspecte ale istoriei cul- 
turale şi intelectuale a Transilvaniei (1848-1948). 

Pe de altă parte, o analiză a „sintaxei imaginarului” creaţiei eliadești este 
obligată să descopere două paliere dominante ale sale: discursul științi- 
fic / publicistic și discursul literar, dominante ce pot fi integrate într-o 
interpretare unitară prin asumarea unei metode transdisciplinare care 
ar putea să favorizeze, în termenii lui Edgar Papu, „sinteza într-un întreg 
organic a erudiţiei și sensibilităţii. Ceea ce se poate preciza este că, cel 
mai adesea, creaţia lui Mircea Eliade a fost investigată mai degrabă din- 
tr-o perspectivă dihotomică, cele două domenii ale sale — creaţia ştiin- 
țifică şi literatura propriu-zisă — fiind dacă nu definitiv separate, atunci 
măcar supuse unei analize distincte, refuzându-se, așadar, beneficiile 
spiritului sintetic, integrator. Pe de altă parte, anvergura totalizantă a 
operei eliadeşti, vocaţia sintezei reprezintă dimensiuni ce articulează 
rosturile adânci ale creaţiei sale, scrisă într-un registru diversificat și cu 
modalități scripturale diferite. Se poate spune chiar că, într-un anume 
sens, Mircea Eliade se află într-un vădit dezacord cu personalităţile şti- 
ințifice ale epocii în care a trăit, cărturari închişi în perimetrul strâmt al 
disciplinei lor, iubitori de fragmentarism, de specializare strictă. Eliade 
merge împotriva curentului, într-un efort de transgresare a limitelor 
unei anumite discipline. Istoricul religiilor, filosoful, scriitorul, memo- 
rialistul, publicistul se întâlnesc în structura sa psihologică şi intelec- 
tuală, conturând figura unui polihistor modern de incontestabilă pres- 
tanţă ideatică. Eugen Simion o spune limpede atunci când notează că 
Eliade este „un spirit al totalităţii, nu al fragmentului (cum sunt cei mai 
mulți dintre specialiştii din secolul nostru), e omul procesului, cum i-a 
zis prietenul și colegul său de generaţie, moralistul Cioran”. 


Într-o epocă a tuturor alienărilor, într-un timp degradat, cu sensuri 
dezafectate, lecţia lui Eliade este aceea a unei nevoi acute, stringente de 
redare a unităţii primordiale a spiritului, prin recuperarea exerciţiului 
magic și a ritualului, a elementului sacru. O mărturisire a lui Eliade din 
Jurnal ne ajută să înţelegem mai bine coeziunea ultimă, secretă a operei 
eliadeşti, căci nu există, cum s-a şi observat, de altfel, un hiatus hotărât 
între literatură și studiile de istoria religiilor; cele două domenii sunt 
expresia aceluiași spirit ce caută rădăcinile spiritualității omeneşti, fie 
cu instrumentele rațiunii, fie cu cele ale expresiei intuitive, simbolice 
sau metaforice. „Gândesc că omul contemporan, scrie Mircea Eliade, şi 
cu atât mai mult omul de mâine va fi obligat să integreze cele două for- 
me de cunoaștere: logică și rațională pe de o parte, simbolică și poetică 

pe de altă parte; sunt, de asemenea, convins că sub presiunea istoriei 
vom fi forțați să ne familiarizăm cu diferite expresii ale geniului creator 
extra-european”. 


Se poate, pe drept cuvânt, considera că sintaxa imaginarului eliadesc este 
marcată de două axe, de două dimensiuni: una diurnă, ce se materiali- 
zează în textele științifice, şi alta nocturnă, caracteristică pentru operele 
de ficțiune. Cele două tipuri de discurs nu trebuie privite însă atât ca ele- 
mente dihotomice, cât ca modalități complementare de manifestare a 
spiritului creator, în măsura în care se pot observa numeroase translaţii, 
combinaţii sau glisări dintr-un registru al discursului în celălalt, uneori 
chiar în aceeași operă. Cert este că Mircea Eliade însuși a precizat şi apre- 
ciat rolul imaginaţiei în cadrul sistemului său creator, atât în domeniul 
ficţiunii, cât și în acela al textului cu caracter erudit: „Imaginaţia știinţi- 
fică nu este foarte departe de imaginaţia artistică. Cărţile mele de știință 
sunt aproape întotdeauna cărți care exprimă visele reale ale umanității. 
Cele două tendinţe se conciliază foarte bine în eul mev’ 


Simbolistica labirintului este una majoră pentru scrisul lui Eliade. Ba 
chiar, în cartea de dialoguri cu Claude-Henri Rocquet, Mircea Eliade 
consideră că viaţa sa stă, cu toate împlinirile, rătăcirile și revelaţiile ei, 
sub semnul figurii simbolice a labirintului, figură ce conferă organici- 
tate, coerenţă și vocaţie integratoare întâmplărilor în aparenţă neutre, 
aleatorii ale unei vieţi, cum subliniază chiar autorul Istoriei credințelor şi 
ideilor religioase. De simbolul acesta al labirintului se leagă însă și figura 
mitică, arhetipală a lui Ulise, prototip al condiţiei politropice a omului 
european, mereu aflat în căutarea propriei condiţii şi a identității sale 
spirituale. Peripeţiile, aventurile și rătăcirile lui pe mare pot fi foarte bine 
asimilate unui simbolic „drum spre Centru”. 


Statura personalităţii lui Mircea Eliade poate fi subsumată dublei voca- 
ţii a autorului Istoriei credințelor şi ideilor religioase, pentru care studiul 
ştiinţific, dar şi literatura, reprezintă modalități de descifrare a semne- 
lor lumii şi ale istoriei, modalități hermeneutice privilegiate. Trebuie 
însă subliniat faptul că literatura nu se configurează ca o ilustrare, faci- 
lă, didactică, demonstrativă a ideaţiei ştiinţifice; cele două universuri 
se explică și îşi luminează reciproc semnificaţiile şi simbolurile. Se 
ajunge, astfel, la o relație generatoare, arhetipală pentru efortul creator 
al lui Eliade: relația hermeneutică. Pe de altă parte, literatura lui Mircea 

Eliade conţine, cum se ştie, numeroase elemente de modernitate, sub 
raportul construcției epice, al reprezentării ficționale a realului sau al 
expresiei formale: inserția monologului interior, rupturile și distorsiu- 
nile temporale, apelul la modalităţile confesiunii, prezența elementelor 
eseistice, aliajul bine dozat între nararea unor fapte şi comentariul ori 
interpretarea lor etc. Pe de altă parte, rolul simbolului în opera lui Elia- 
de este de primă importanţă, iar funcţia sa unificatoare și integratoare 
este cea care permite fragmentelor disparate să se coaguleze într-un 
întreg armonios, să capete organicitate. În această ordine, hermeneu- 
tica este, pentru Mircea Eliade, demersul metodologic cel mai adecvat 
unei descifrări şi interpretări a sensurilor simbolurilor religioase, cum 
observă chiar autorul: „Hermeneutica este căutarea sensului, a semni- 
ficaţiei sau a semnificaţiilor pe care, de-a lungul timpului, o anumită 
idee sau un anumit fenomen le-au avut. Se poate face istoria diferitor 
expresii religioase” Memoriile lui Eliade au forma fluentă a unei poves- 
tiri a propriei vieți și a propriului destin, înscenată textual din perspec- 
tiva tutelară a autenticităţii, concept-cheie al literaturii sale. Caracterul 
de sinteză „a biografiei spirituale a autorului” (Mircea Handoca) este 
dominant. Respectând cronologia propriei vieţi, autorul procedează 
însă şi la o serie de intercalări, de interferenţe temporale și de mutații 
ale dimensiunii spaţiale care joacă rolul de context al narativității. Me- 
morabile sunt unele scene de interior, unele descrieri ale spaţiilor fa- 
miliare autorului (celebra mansardă, de exemplu), dar şi reprezentarea 
epică minuțioasă a unor evenimente ce au marcat destinul biografic și 
artistic al savantului și scriitorului. 


Pe de altă parte, demne de semnalat sunt unele portrete ale unor per- 
sonalităţi ale epocii interbelice, surprinse în datele lor de caracter esen- 
iale, în linii de portret mai contrase ori mai amplu desenate, cu ticuri 
şi gesturi exponențţiale, cu trăsături revelatoare. Foarte semnificativ este 
portretul lui Nae Ionescu, profesorul de filosofie care a marcat destinul 
spiritual al multor intelectuali ai epocii interbelice. Portretul e însoțit de 
o introducere în „context”, extrem de sugestivă pentru talentul epic al lui 
Eliade: „N-am să uit niciodată prima lecţie de metafizică la care am asis- 
tat. Anunţase un curs despre «Faust şi problema salvării». Amfiteatrul 
«Titu Maiorescu» era arhiplin și am găsit cu greu un loc în fund, tocmai 
în ultima bancă. A intrat un bărbat brun, palid, cu tâmplele descoperite, 
cu sprâncenele negre, stufoase, arcuite mefistofelic și cu ochii mari de un 

albastru sumbru, oţelit, neobișnuit de sclipitori; când își repezea privirile 
pe neașteptate dintr-un perete în altul, parcă ar fi fulgerat în amfiteatru. 
Era slab, destul de înalt, îmbrăcat sobru, dar cu o neglijență elegantă; și 
avea cele mai frumoase și mai expresive mâini pe care le-am văzut vreo- 
dată, cu degetele lungi, subțiri, nervoase. Când vorbea, mâinile îi mode- 
lau gândirea, subliniau nuanțele, anticipau dificultățile, semnele de între- 
bare (...). S-a așezat pe scaun, și-a rotit ochii până în fundul amfiteatrului 
şi a început să vorbească. Deodată s-a lăsat o liniște nefirească, parcă toți 
şi-ar fi ţinut răsuflarea. Nae Ionescu nu vorbea ca un profesor, nu ţinea 
o lecţie, nicio conferință. Începuse o convorbire și ni se adresa direct, 
fiecăruia în parte, parcă ar fi povestit ceva, ar fi prezentat o serie de fap- 
te, propunându-ne o interpretare și așteptând apoi comentariile noastre. 
Aveai impresia că lecţia întreagă e doar o parte a unui dialog, că fiecare 
din noi era invitat să ia parte la discuţie, să-și mărturisească părerile la 
sfârșitul orei. Simţeai că ce spune Nae Ionescu nu găseai în nicio carte. 
Era ceva nou, proaspăt gândit și organizat acolo, în fața ta, pe catedră. Era 
o gândire personală și, dacă te interesa acest fel de gândire, știai că nu o 
puteai găsi altundeva, că trebuie să vii aici s-o primeşti de la izvor. Omul 
de pe catedră ți se adresa direct, îți deschidea probleme și te învăţa să le 
rezolvi, te silea să gândești”. 


Scrisul a reprezentat pentru Eliade o permanentă dăruire, o implica- 
re fascinantă în ritmurile universale și în ritmurile propriului destin, 
a însemnat tensiune a înțelegerii și făptuirii, fervoare a regăsirii fioru- 
lui trăirii autentice, necontrafăcute („Să simţi cum fiecare rând scris îţi 
smulge din viaţa ta, îți soarbe sângele, îți mistuie creierii. Să simți cum 
scrisul îți stoarce întreaga substanţă a vieţii tale. Numai așa merită să 
scrii”). Textele cu caracter autobiografic ale lui Mircea Eliade, fie că e 
vorba de jurnal, de memorii ori de cartea de interviuri, sunt cu totul 
revelatoare pentru statura, metodele, poetica și poietica scriitorului și 
savantului. Regăsim aici, într-un stil fragmentar, concis, ori, dimpotri- 
vă, digresiv, datele esenţiale ale portretului său spiritual, fizionomia sa 
inconfundabilă, reperele propriului destin și, deopotrivă, articulațiile 
operei sale de copleșitoare complexitate și profunzime. 


La început, Mircea Eliade adoptă o poziţie apolitică, susținând însă ide- 
ea specificului național, a valorificării resurselor autohtone, împreună cu 
apelul la valorile democraţiei, liberalismului și individualismului. Evo- 

luţia lui Eliade spre legionarism (în noiembrie-decembrie 1935) a fost 
mai lentă decât aceea, mult mai impulsivă, mai impetuoasă, a lui Cio- 
ran. În această privință, apelul la noţiunea de „om nou”, la primatul spi- 
ritului şi la un accent major aşezat asupra imperativelor elitei sunt teme 
recurente ale publicisticii eliadiene din această perioadă. Pentru Eliade, 
politica şi cultura sunt noțiuni aflate în relaţie antinomică, activitatea sa 
circumscriindu-se, până în 1935-1936, unei sfere apolitice. După anul 
1936, Eliade consideră că implicarea intelectualilor în politică nu mai 
poate fi dezavuată, dimpotrivă, ea trebuie încurajată, ca fiind necesară, 
în planul intervenţiei civice, apolitismul transformându-se în imperativ 
„civil”. Perioada ianuarie 1937 — februarie 1938 este marcată de luări de 
poziţie prolegionare ferme, expuse în presa epocii (15 articole). Eliade 
consideră că, de fapt, clasele sociale ce asigură fundamentul unei naţiuni 
sunt țărănimea și intelectualitatea, eseistul subliniind că elita intelectuală 
a României poate să conducă la izbăvirea neamului românesc. Antisemi- 
tismul este foarte transparent în articolele lui Eliade din această perioa- 
dă: „De la război încoace, evreii au cotropit satele Maramureșului și ale 
Bucovinei și au obţinut majoritate absolută în toate oraşele Basarabiei... 
Iar dacă spui că pe Bucegi nu mai auzi românește, că în Maramureș, Bu- 
covina și Basarabia se vorbeşte idiș, că pier satele românești, că se schim- 
bă faţa orașelor, ei te socotesc în slujba nemților sau te asigură că au făcut 
legi de protecția muncii naţionale. (...) Știu foarte bine că evreii vor ţipa 
că sunt antisemit, iar democraţii că sunt huligan și fascist... Ar fi absurd să 
te aștepți ca evreii să se resemneze de a fi o minoritate cu anumite drep- 
turi și cu foarte multe obligații — după ce au gustat din mierea puterii și 
au cucerit atâtea posturi de comandă”. Preocupat constant de destinul 
României, Eliade consideră, spre deosebire de Cioran (care credea că 
ieşirea României din starea de minorat și improvizație poate fi asigurată 
doar printr-un „salt istoric” realizat de un regim de extremă dreapta), că 
destinul României poate fi reevaluat și ameliorat printr-o revoluţie spiri- 
tuală realizată sub conducerea unei elite legionare. Se poate observa că 
apropierea și chiar implicarea lui Mircea Eliade în mișcarea legionară, o 
mişcare politică antidemocratică, antisemită și antiliberală, a fost favo- 
rizată, în mare măsură, de filosofia la care aderă tânărul lider de gene- 
raţie, o filosofie vitalistă, existenţialistă, ce exaltă elanurile iraţionaliste; 
astfel, afirmaţiile xenofobe sau antisemite ale lui Eliade se înscriu în sfera 
unor concesii făcute ideologiei extremiste legionare. Fondul intelectual 

şi afectiv al lui Eliade era tolerant, marcat de bună-credinţă, de deschi- 
dere și toleranţă, astfel încât derapajele din perioada 1937-1938 nu pot 
fi decât regretabile. Creaţia sa de universală recunoaștere și legitimitate 
este lipsită însă de momentul resentimentului față de identitatea româ- 
nească, Eliade rămânând mereu atașat, fără rest, apartenenţei sale etnice. 


Note | 1 Piloții orbi, în „Vremea”, nr. 505, 19 septembrie 1936. 

lulian BOLDEA 
| Între extreme. Generaţia '27 


Generaţia '27, numită astfel de Dan C. Mihă- 
ilescu', a reprezentat un fenomen intelectual 
de anvergură, cu un proiect cultural coerent 
şi cu manifestări publice bine coagulate. Cele 
două manifeste (Itinerar spiritual, al lui Mircea 
Eliade, şi Manifestul Crinului Alb, redactat de 
Sorin Pavel, Ion Nestor şi Petre Marcu-Balş / 
Pandrea) propun două posibile traiectorii ide- 
atice ale grupării. Caracteristicile generaţiei, 
asumate, în linii generale de toți membrii săi, 
sunt legate de o tendinţă antijunimistă, apo- 
litică şi, mai ales, de opoziţie față de tradiţie, 
față de generaţiile precedente, atitudine ce 
derivă din imperativul scoaterii culturii româ- 
nești din provincialism şi sincronizarea ei cu 
valorile europene. Deloc întâmplător, Eugen 
Ionescu a considerat această generaţie ca fiind 
„paricidă'”, o generaţie ce nutrea ambiția de 
a-şi devora ascendenţii. Proiectul generaţiei e 

definit, între alţii, într-un spirit și un ton insurgent, de liderul ei, Mircea 
Eliade, care, de pildă, în articolul Cum încep revoluțiile, scria: „Cred că 
una dintre dramele ursite intelectualului român este să asiste la popu- 
larizarea ideilor și idealurilor în care a crezut, pe care le-a experimentat 
şi le-a însuşit cu trudă. S-a vorbit de zece ani încoace de naționalism, 
de etnicitate şi creaţie autentic românească, de Stat țărănesc, de Stat 
organic, de mistică, de mit popular, de rasă, de ortodoxie, de eroism 
ca sens al existenţei — și toate, dar absolut toate aceste formule, care 
reprezentau un anumit efort spiritual, anumite experienţe sufleteşti, au 
ajuns pe piaţa politică”. 


Opoziția dintre cultură și politică, pe care o asumă și o practică, cel 
puţin la început, membrii Generației '27 şi, mai ales, Eliade (prin pro- 
clamarea apolitismului ca argument ideologic ferm), pare să se estom- 
peze mai târziu, când proiectul cultural criterionist intră, după anul 
1932, într-o altă zodie, în care interferenţele cu sfera politicii sunt din 
ce în ce mai accentuate. Ilustrativ e faptul că, în toamna anului 1932, 
asociaţia Criterion organizează o serie de conferințe având ca teme 
privilegiate de dezbatere profilurile unor personalități ale epocii, între 
care se înscriu și oameni politici proeminenţi ca Lenin, Mussolini sau 
Gandhi. Ideea modernizării prin cultură, prin promovarea adecvată și 
consecventă a valorilor spirituale capătă, din ce în ce mai mult, o am- 
prentă ideologică sau chiar politică. Generaţia '27 conţine, în structura 
sa destul de eterogenă, intelectuali de marcă precum Mircea Eliade, 
liderul grupării, Emil Cioran, Mihail Sebastian, Constantin Noica, 
Mircea Vulcănescu, Petre Ţuţea, dar şi alte figuri, de plan secund (Tra- 
ian Herseni, Anton Golopenţia sau Ernest Bernea, Petru Comarnescu, 
Ionel Jianu, Alexandru Elian, Dan Botta, I. Biberi, Petru Manoliu, Dan 
Petrașincu, George Matei Cantacuzino, Alexandru Cristian Tell, Mi- 
hail Polihroniade, Arşavir Acterian ş.a.). 


Apropiaţi de spiritualitate, de esenţa sufletului românesc, de valorile 
tradițiilor organice de sursă ortodoxistă, exponenții tradiționalismului, 
între care trebuie amintiți Nae Ionescu și discipolii săi din cercul Cri- 
terion-ului, au subliniat incompatibilitatea de esență dintre România 
şi Europa Occidentală. Ei considerau că dezvoltarea României trebuie 
să fie fundamentată pe „realitățile organice”, şi nu pe asimilarea unor 
modele ori resurse sociale sau economice din exterior. O a treia cale 

de rezolvare a acestei ecuaţii era reprezentată de ţărănişti şi mai ales de 
Virgil Madgearu, prin care se căuta o soluţie de conciliere a democraţiei 
și a tehnicii occidentale cu „structurile agrariene indigene unice”. 


Climatul cultural de la Criterion este, așadar, punctul de convergenţă al 
unor concepte, idei, viziuni şi atitudini diverse, eterogene. Petre Comar- 
nescu îl rezuma astfel: „Criterion a început să însemne nu atât prin va- 
loarea personală a membrilor ei, prin individualități, cât mai ales prin 
metoda nouă de lucru pe care a instaurat-o: colaborarea, cooperaţia, 
discutarea problemelor împreună, armonia între diferitele profesiuni 
intelectuale”*. Abandonarea principiilor apolitismului și integrarea unor 
membri ai grupării în diferite orientări politice este observată, recunos- 
cută, incriminată chiar de către unii dintre reprezentanţii acesteia. Petru 
Comarnescu, de exemplu, constată că „unii dintre membri trec de partea 
mișcărilor de dreapta ca Mișu Polihroniade, care a încercat mai întâi să 
câştige simpatia lui Argetoianu și a altor politicieni. Vom avea surprize 
multe, căci acum încep să se stabilească mai clar poziţiile — pentru cei 
care înţeleg să facă politică activă, de stânga ori de dreapta. Generaţia 
noastră se împarte în două tabere net opuse și în crâncenă luptă”. Poziţia 
lui Mihail Sebastian referitoare la implicarea / neimplicarea generaţiei 
'27 în politică e şi mai tranșantă. Sebastian consideră că, în ciuda tuturor 
declaraţiilor iniţiale de neimplicare, această generaţie a avut, de la bun în- 
ceput, o atitudine politică, în măsura în care a adoptat o poziţie fermă cu 
privire la conceptul de „specific naţional”: „Era în 1927 când au debutat 
toți camarazii mei de generaţie. Ei bine, grupările s-au identificat repede 
şi nu fac abuz când spun că criteriul împărțirii n-a fost altul decât atitudi- 
nea față de ideea specificului naţional. Ca să marcheze și mai bine poziția 
lor, noii recruți intelectuali s-au grupat în jurul a două reviste adversare: 
Duh și slovă şi Kalende”“. S-a ajuns astfel ca o parte a Criterion-ului să se 
orienteze către ideologia legionară (Mihail Polihroniade, Haig Acterian, 
Marietta Sadova, Alexandru Christian Tell), o altă parte (Eliade, Noi- 
ca, Mircea Vulcănescu, Cioran) s-a raliat ideologiei și filosofiei lui Nae 
Ionescu, de extremă dreapta, în timp ce o ultimă facțiune a îmbrățișat 
ideologia comunistă (Al. Sahia, Bellu Zilber etc.). În fapt, se poate ob- 
serva că, de prin anii 1932-1933, Generaţia '27 s-a scindat între extrema 
dreaptă și extrema stângă, fapt observat de Emil Cioran, între alții, tânăr 
gânditor ce se apropie foarte mult, la un moment dat, de ideile naziste: 
„Dreapta şi stânga construiesc pe ruinele libertății”. De fapt, Cioran ob- 

servă că opţiunea pentru cele două doctrine extremiste presupune nu 
doar renunţarea la articulațiile ideii de libertate, ci și abolirea deschideri- 
lor ideatice și a dialogului, premise tipice unui sistem democratic. Desi- 
gur, similitudinile dintre cele două orientări majore nu se opresc aici; ele 
caută să își asume, de pildă, un sens mesianic, relevabil prin lupta pentru 
abolirea democraţiei și instaurarea unei societăți purificate de orice ele- 
ment străin. Legionarii, prin Corneliu Zelea Codreanu, și ceilalți expo- 
nenți ai ideologiei extremiste, adoptă o strategie de purificare pe criterii 
rasiale, căreia îi cad victimă cu deosebire evreii, expunând, totodată, o 
ideologie tulbure, în care mistica, discriminarea, disprețul față de orice 
idee democratică sunt evidente. În fapt, aşa cum s-a mai afirmat, Ge- 
neraţia '27 a propus, prin iniţiativele sale culturale și prin manifestările 
doctrinare, o ideologie alternativă la liberalism, în privința imperativului 
modernizării societăţii românești. Un concept-cheie, ce revine obsedant 
în publicistica reprezentanţilor acestei generaţii, este acela de „revoluţie”, 
concept epurat de orice conotaţie politică, prin care se revelează necesi- 
tatea unui nou început, a opoziţiei ferme față de trecut și față de tradiţie 
şi a unei legitimări identitare ce are, într-un anumit sens, o ţinută atem- 
porală. Desigur, se poate spune că și Eliade, ca și ceilalți corifei a genera- 
ţiei, s-a confruntat cu o problemă / aporie identitară. Evoluţia ideologică 
a celor trei intelectuali de care ne ocupăm în acest studiu (Eliade, Cioran, 
Ionescu) a fost, în linii mari, similară, ei având, cum observă Marta Pe- 
treu, o traiectorie identitară „stereotipă sau monotipică'*. Problematică 
a fost, pentru cei trei, apartenenţa la identitatea etnică — românească, ca 
şi identitatea politică, pentru că, după ce au străbătut o perioadă marcată 
de apolitism, au trecut la critica sistemului democratic, convertindu-se 
apoi (cu excepţia lui Ionescu), la ideologia totalitarismului de dreapta. 
Marta Petreu constată, astfel, un scenariu analog, care a putut fi inventa- 
riat la acești intelectuali: „un moment spiritual apolitic, apoi o converti- 
re politică și o pasiune ambivalentă pentru România, apoi o traumă cu 
dezamăgire, iar în final o apostazie a românităţii, cu o complementară 
adoptare şi construire a unei identități fantasmatice'”. 


Fascinaţi, la un moment dat, de ideologia totalitară, Eliade, Cioran sau 
Noica, pentru a aminti doar cazurile intelectualilor exemplari ai epocii, 
s-au dezis mai apoi de aceste „rătăciri” ale tinereţii. Fantomele trecutu- 
lui nu au contenit însă să bântuie receptarea unor opere de remarcabilă 
ţinută filozofică sau științifică. Cazul lui Eugen Ionescu este acela al 

unui intelectual atras de valorile democraţiei, dar şi de valorile libe- 
ralismului, de care nu s-a dezis niciodată. Desigur, se poate percepe, 
aşa cum observa Marta Petreu, în urma analizei traiectoriei identitare 
a exponenţilor Generației” 27, o similitudine de reacţie, de atitudine şi 
de viziune, de la fervoarea asumării unei atașări pasionale față de iden- 
titatea românească, la negarea vehementă a acesteia. Între atașamentul 
față de românitate și ruptura clamată virulent se desenează, în fond, 
destinul multor intelectuali ai Generației '27, o generaţie reprezentati- 
vă pentru geografia culturală românească a perioadei interbelice. 


Note | ! Dan C. Mihăilescu, Generației '27, atunci și acum, în 
„Cuvântul”, anul XI, nr. 3, mart. 2005, p. 12. 
2 Eugen Ionescu, În loc de cronică literară. Despre „genera- 
ţia în pulbere”, în „Facla”, 4 iunie, 1936. Art. reluat în vol. 
Război cu toată lumea, Editura Humanitas, 1992, p. 94. 
3 Mircea Eliade, Cum încep revoluțiile., publicat în 
„Vremea”, nr. 380 din 17 martie 1935, p. 3; reprodus în 
vol. Profetism românesc, vol. II, România în eternitate, Edi- 
tura Roza Vânturilor, București, 1990, p. 71. 
+ Petru Comarnescu, S-a încheiat un ciclu, în „Credinţa”, 
nr. 11, 14 decembrie 1933, apud Mircea Handoca, Mircea 
Eliade, pagini regăsite, Editura Lider, Bucureşti, 2008. 
$ Petru Comarnescu, Pagini de jurnal, vol. I, ediţie îngriji- 
tă de Traian Filip, Mircea Filip şi Adrian Munţiu, Editura 
Noul Orfeu, Bucureşti, 2003, p. 152. 
Mihail Sebastian, Specificul național, în „Apostrof”, mai 

7 Emil Cioran, Renuntarea la libertate, în „Vremea”, anul 

Reprezentări ale războiului 
în literatura română din Basarabia 


În literatura sovietică a fost instituită, încă 
din anii '30, o ierarhie tematică, pe primele 
poziţii figurând Lenin, Partidul Comunist, 
Marea Revoluţie din Octombrie, lupta de cla- 
să, transformările socialiste etc. În perioada 
postbelică, la acest în top s-a adăugat și tema 
Marelui Război pentru Apărarea Patriei, su- 


A.M. — titular (din 1989)  biect, de asemenea, încorsetat ideologic. Nu 
al Catedrei de literatură putea să fie altfel într-o ţară cu regim totalita- 


română şi universală. 4 . ; 
aia rist, în care literatura şi artele erau concepute 
a Universităţii de Stat ? 


„Alecu Russo” din Bălţi. Cărţi“ ca structuri ale mașinăriei propagandistice 
recent publicate: romanul oficiale. 

Turnătorul de medalii (2008), 

volumul de povestiri Numă Modelele de interpretare a acestei teme în 

tentează (2011), volumul de creațiile autorilor din R.S.S. Moldovenească 

proză scurtă Confidenţa unui au fost preluate din literatura sovietică, supra- 


loser (2013), antologia de vegheată și dirijată în totalitatea ei de institu- 
proză scurtă Toţisuntunu |.. : 
tiile statului. 


(2013) ș.a. Este prezent În 
reviste, antologii și volume 
colective din ţară și din 
străinătate. Proze traduse 
în franceză și cehă. Stagii 
în România, Rusia, Ungaria, 
SUA. Membru al Uniunii ş îi i 
Scriitorilor din Republica  Cepţii, unul colectiv. În poezie, de exemplu, 
Moldova și al Uniunii Olga Bergolț militează, abia în 1954, pentru 
Scriitorilor din România. un erou liric preocupat de sentimente şi trăiri 
Redactor asociat a ulei personale. Chiar și atunci când în prim plan 
„Demn. A ; A 

apare un personaj memorabil, precum Andrei 

Socolov din povestirea Soarta omului de Mi- 

hail Şolohov, care reuşeşte să învingă o pre- 


Sunt de remarcat câteva tendinţe în abordarea 
acestui subiect în primele decenii postbelice. 


În primul rând, protagonistul prozelor, dra- 
melor, compozițiilor lirice era, cu mici ex- 

destinare extrem de crudă, acesta reprezintă sintetic calitățile omului 
sovietic, care se gândeşte la onoarea patriei sale și mai puţin la destinul 
său concret. Este de înțeles de ce accentul, în asemenea compoziţii, se 
pune pe dimensiunea mesajului ideatic cu miză instructivă, excelența 
literară fiind, de cele mai multe ori, absentă. 


Un alt exemplu grăitor în această linie este romanul Garda tânără 
(1945) de Alexandr Fadeev, în esenţă o ilustrată ideologică. Protago- 
niştii romanului, în totalitatea lor tineri, sunt mai degrabă niște roboți, 
programaţi să urască din tot sufletul dușmanul și să moară spectaculos 
în numele lui Stalin și al biruinţei poporului sovietic. Se observă că, 
deşi eroii dispun de identitate, intenţia auctorială este de a construi 
portretul ideal al tânărului comsomolist: ceva a la Pavka Korceaghin 
din Așa s-a călit oţelul (1934) al lui Nicolai Ostrovski, erou cu care ur- 
mau să se identifice generaţiile în devenire. 


O altă particularitate a acestei literaturi ar fi și implicarea unui personaj 
foarte abil, cu o constituţie caracterologică distinctă. 


Alexandr 'Tvardovski propune, în poemul Vasilii Tiorkin, un astfel de 
supra erou sau, în terminologie americană, un superman, responsabil 
„pentru Rusia, pentru popor și pentru tot pe lume”. Tiorkin e glumeţ, 
prețuieşte vorbele de duh, ştie să depășească, de cele mai multe ori cu 
uimitoare ușurință, grozăviile războiului. Gloanţele și obuzele îl oco- 
lesc deliberat, eroul mai şi reușind să iasă de trei ori din încercuire. Cu 
toate însemnele identitare conturate, personajul înglobează spiritul 
cutezător, brav, „udalâi” — spune autorul, specific sufletului rus. Astfel, 
atrocitățile războiului sunt estompate de prestaţia deosebită a acestui 
„om-minune rus”. Poemul Vasilii Tiorkin a devenit un model de rezo- 
nanţă pentru literaturile din republicile sovietice. 


Deşi evocă diverse episoade ale războiului, prozele din această catego- 
rie tematică, redactate de autori înzestrați cu potenţial narativ și nara- 
tologic diferit, urmează fidel aceleași scheme şi scenarii predictibile. 


Romanul Zăpada fierbinte de Iuri Bondarev, apărut în 1969, relatează o 
luptă nocturnă între artileriștii din armata a 2-a a generalului Bessonov 
şi tancurile generalului Manstein, care încearcă să deblocheze armata 
feldmareșalului Paulus, încercuită sub Stalingrad. Accentul este pus pe 
eroismul fără seamăn al ostașilor sovietici, gata să moară toți ca unul, 

dar să nu cedeze nici măcar un centimetru de pământ natal. Se remar- 
că, în acest context, figura generalului Bessonov care le-a ordonat osta- 
şilor: „Nici un pas înapoi! (...) Rezistaţi și uitaţi de moarte!” 


Şi trilogia Vii și morți de Konstantin Simonov (1960), şi povestirile 
La război ca la război de Victor Kurocikin şi Uciși sub Moscova (1963) 
de Konstantin Vorobiov sunt construite pe ideile unităţii de nezdrun- 
cinat a tuturor popoarelor din Uniunea Sovietică în lupta contra dug- 
manului, a eroismului și sacrificiului total, împărtășit laolaltă de ostașii 
simpli şi de generali. 


Aceste şi alte proze nici nu încearcă să analizeze cauzele catastrofelor în 
lanţ din primele luni ale războiului, când armata roşie a pierdut efectiv 
aproape 5 milioane de soldaţi, uciși sau luaţi prizonieri. Adică să vor- 
bească, să nu uităm - afară era timpul „dezgheţului”, despre executarea 
masivă a cadrelor militare experimentate sau să sugereze că, de cele 
mai multe ori, motivele adevărate ale acestui eroism fără seamăn erau 
cantitățile considerabile de spirt consumate de ostași înainte de atac şi 
mitralierele SMERŞ-ului, amplasate în spatele unităților în ofensivă. 


În acest sens, o altă imagine a războiului propune Vasili Grossman în 
Viaţă şi destin, roman încheiat în 1960. Scrierea lui Grossman abordea- 
ză şi problema disfuncţionalității structurilor statului și ale conducerii 
țării, deficienţe care, în consecinţă, au cauzat dezastrul din primii ani 
ai războiului. Geografia acțiunii romanului este amplă — Stalingrad, 
Moscova, Kazani, Samara, lagărul de concentrare german etc. — și cul- 
minează cu lupta de la Stalingrad din 1943. Grossman analizează atro- 
citățile războiului în conexiune cu contradicţiile din sufletul omului. 
Autorul redactează mai multe reflecţii despre stat și societate şi despre 
rolul personalităţii în istorie. Personajele sale: comisarul Krâmov, că- 
pitanul Grecov, maiorul Erşov, omul de ştiinţă Ștrum sunt măcinaţi de 
îndoieli şi frământări generate de nelibertatea personalității. Grossman 
analizează impactul războiului asupra integrității omului, romanul 
conţinând o premieră în literatura epocii, şi pagini de proză psiholo- 
gică. Scrierea lui Vasili Grossman e prima în care se observă dorința 
autorului de a cunoaște adevărul despre război și de a demasca falsu- 
rile oficiale. Era, la acel moment, cea mai onestă proză despre Marele 
Război pentru Apărarea Patriei și nu e de mirare că romanul a putut să 
vadă lumina tiparului abia în plină perestroikă, în 1988. 

Scriitorii din Basarabia au îmbrățișat, într-o primă fază, cu fervoare 
modelele epice și lirice ruseşti. S-au impus autorii care fuseseră pe 
front şi care respectau întru totul viziunea Kremlinului asupra confla- 
graţiei mondiale. 


E vorba în primul rând de romanul lui Iacob Kutkoveţki Foc, apărut în 
1947, proză care debutează cu invocarea tezei despre unitatea „între- 
gului popor sovietic” ridicat în apărarea patriei. Vom păstra intactă, în 
invocarea probelor, „limba literară de lemn transnistrean” în care a fost 
redactată scrierea: „Era pe la sfârşitul lunii iulie 1941. Hitleriștii dea- 
mu trecuse Nistrul şi încurajați de primele sporuri, înaintau în adân- 
cul țării, sămănând pestetotlocul moarte și ruini. Vestita cuvântare a 
tovarăşului Stalin, țânută la radio în zâua de 3 iulie, se răspândise peste 
tot pământul. Ea aprinsese inimile întregului norod. Oştirile noastre 
apărau fiecare palmă de pământ cu o bărbăţie încă nemaipomenită. 
Luptele sângeroase clocoteau dela Oceanul Înghețat pânla apele Mării 
Negre. La apărarea Patriei s-a râdicat tot norodul sovietic. Mii de mol- 
doveni plecase pe front. O parte însămnată dintr-ânşii a fost în alcătu- 
inţa armatei, care a luat parte la apărarea hotarelor dela Prut, chiar din 
cei dintâi zâ a războiului”. Compus în plină consolidare a stalinismului, 
romanul conţine un şir de falsuri. Autorul nu vorbeşte despre deruta 
în care se aflau mai toate unităţile sovietice dislocate lângă frontierele 
apusene, nici despre lunga ezitare, de fapt panică, a lui Stalin în primele 
zile ale războiului. De exemplu, nu puteau „mii de moldoveni să plece 
pe front” şi, mai ales, să ia parte la apărarea frontierei de pe Prut, întru- 
cât erau trataţi cu suspiciune, pentru că fusese 22 de ani sub „ocupaţia 
română”. 


Deşi „hitleriştii samănă pestetotlocu moarte și ruini”, cum afirmă au- 
torul în debutul romanului, în divizionul de artilerie în care au nimerit 
cei „trii colhoznici depe malul Nistrului (autorul nu concretizează de 
pe care mal — A.M.) — Ifim Musteaţă, Vasâle Frunză și Dumitru Afte- 
niuc” domnește o atmosferă de detaşare, de veselie: „Tunarii se prim- 
blau prin tufăriș. Se auzeau strigăte voiase, hohote. Dar, din când în 
când, fiecare se uita spre înălțimile dela asfinţit, pe care încă nu se ve- 
dea nimic, dar se ştia, că acolo-s nemții”. 


În continuare, personajele demonstrează că sunt din aluat bolşevic, 
astfel că sentimente firești, precum dragostea de copii, de exemplu, 

sunt substituite printr-un exces de patriotism: „— Mi-i greu la inimă, 
frate. Mi-i jele de copii, s-or prăpădi sărmanii. — Îi drept, — a răspuns 
comandantul tunului Biriukov, — pe lume nu-i nimic mai scump, decât 
copiii. Ştii, frate, în sângele lor trăim noi, părinţii. (...) — Da, durerea-i 
mare, dar nu face să tânjim, că-i rușine, suntem soldați... Aşa cum viaţa 
nu le aparţine, personajele nu se tem defel de moarte, or, ţara sovietică 
se află în mare pericol: „Vasâle ca și Biriukov nu se temea de moarte. 
Mai bine spus, lor li se părea că-i cu neputinţă să rămâi viu din vălmă- 
şala sângeroasă a războiului. Pe ei îi turbura nu frica pentru viață, da 
primejdia în care se afla țara, fiindcă asupra ei se lăsase o nenorocire 
mare”. Sunt reflecții exemplare ale unor „piulițe” ale mecanismului to- 
talitar stalinist. 


Eroii vor lupta cu vitejie maximă, autorul demonstrând apetenţă pen- 
tru scenele batalice, construind imagini apocaliptice: „Ardeau oraşele 
şi satele. Se vărsau râuri de sânge și pe tunar îl durea inima, când îşi adu- 
cea aminte, că pe pământul natal bântuie neamţul afurisit şi veninos”. 
Ura pentru dușman este cultivată şi menținută mereu vie: „Neamţul 
îi bun numai de fript pe foc”, zice Vasâle Frunză. Romanul Foc, o pro- 
ză nocivă prin definiţie, se încheie, după ce relatează multele fapte de 
vitejie ale tunarilor în timpul retragerii în adâncul Rusiei, cu luptele 
de la Stalingrad. Autorul desenează niște eroi căliți în lupte, ajunși și 
buni oratori, conştienţi de rolul decisiv al Partidului Comunist în obţi- 
nerea victoriilor. La îndemnul mobilizator al comisarului divizionului 
Makarov: „Jurăm tovarăși, în numele lui Lenin și Stalin, că nimeni din 
noi, chiar în cele mai grozave clipe, n-a face nici un pas înapoi”, Ifim 
Musteaţă își va asuma un șir de angajamente, ca într-o întrecere soci- 
alistă: „Am de spus şi eu ceva, — a zis Ifim Musteaţă și şi-a luat pilotca 
depe cap. Suflarea ușoară a vântului îi clătina părul cărunt. — Mai întâi 
de toate mă îndatoresc, în fața întregii Uniuni Sovietice, să nimicesc nu 
mai puțân de zăce hitleriști, ca pe cei mai veninoși duşmani ai lumii. 
Al doilea, să ajut tovarășilor în întâmplările grele și să păstrez tehnica. 
Şi însfârșit, vă rog pe toţi, tovarăși, dacă oi căde în luptă, apoi să mă 
socotiți de comunist”. Actualmente, lectura acestei compoziţii, clădită 
pe temelii ideologice, ar putea trezi zâmbete ironice largi, romanul Foc 
însă a fost multă vreme obiect de studiu în învățământul preuniversitar 
şi cel superior, scriere destinată să contribuie la formarea multilaterală 
a tinerilor din R.S.S. Moldovenească. 

Un alt „frontovic”, Petrea Cruceniuc, și el un autor toxic, a obținut des- 
tule profituri literare și financiare, practicând poezia despre „războiul 
sfânt”. Cruceniuc preferă, de regulă, o poezie de pancartă: „Așa a fost 
și-n iarna ceea: / La Stalingrad săpam tranșeea, / Jurând c-acel petros 
pământ / Ne-o fi ori slavă ori mormânt. / Juram pe ochi, pe baionetă, / 
Că mai departe / Nici un metru, Că mai departe — / Nici un pas — / 
Fără pricaz sau cu pricaz” (Noi am devenit comunişti la Stalingrad). 
Autorul pretinde şi valoarea estetică. EI descrie confruntarea dintre 
nemți și sovietici la Stalingrad în format alegoric: „S-au întâlnit aici la 
râu; / Doi zmei jigantici, scăpaţi din frâu. / Cel negru vrea, cu orice 
preţ, / Să stingă soarele în cer, / Ca în palatul său măreț / Să fie noapte 
și îngheţ. / Cel rog, al doilea uriaș, / Loveşte groaznic în vrăjmaș, / Iar 
soarele-i dă ajutor, / ÎI face mai necruţător”. Autorul reeditează ideea 
„Ni şagu nazad!” utilizată din abundență în literatura și filmele despre 
luptele de la Stalingrad și de sub Moscova, personajul liric fiind un fel 
de Tiorkin, numai că unul încrâncenat peste limită, fără reprize ludice: 
„Pământu-i cald, / Metalu-i rece! / Nord-ostul urlă, ca-n beţie... / În 
spate-i Volga şi Rusia (...) Acea Rusie proslăvită, / Care-ţi dădea metal 
şi pită, / Acel pământ al libertăţii, / Unde iau naştere poeții. (...) În 
spate n-avem nici un drum, / Așa-i momentul de acum, / Un drum, un 
singur drum mai este / Prin foc, / Peste tranșee, / Peste Mitraliere, / 
Tancuri, Automate / Și peste pepturi svasticate! / Peste ce vezi, / Peste 
ce ştii, / Peste aceste largi câmpii / Să fie frig, / Să fie ger, — / Tu ești din 
os, / Tu eşti din fer, /Tu ești acum la Stalingrad, / Tu ești soveticul sol- 
dat”. Scenele batalice desenate de Cruceniuc sunt în stare să provoace 
astăzi hohote homerice: „Katiușele” turnau şi ele / Metal arzând peste 
şosele, / Peste vâlcele și coline — / În capul oștilor haine. / A noastre 
«IL-uri» atacau, / Că cerul tot întuneca, / Duşmanii cât de ticăloşi / 
Întrau în magmă furioși, / Și căpitanii şi mai marii / Sus mâinile le ri- 
dicară. / Părea c-aicea în Stalingrad / Kutuzovii s-au adunat / Şi-aici la 
râu, în câmp rusesc, / Pe venetici mi-i pedepsesc”. 


Petrea Cruceniuc va mai fabrica multe alte „versuri” despre război care 
concurează calitatea compunerilor școlare ale unor elevi sub medie: 
„Îs multe-avioane germane, / Sunt groaznice bombele lor... / Nu plân- 
geţi, nu trebuie, mame, / Şi noi vom avea sărbători” (În vremea atacu- 
rilor aeriene). 

Nu ne rămâne decât să adăugăm că Petrea Cruceniuc a editat peste 50 
de cărți de „poezie'. 


Preocupat sadovenian de imersiunea omului în primordialitate, Ion 
Druţă va aborda, întrucâtva periferic, acest subiect. Putem constata o 
anume neimplicare a personajelor sale în socialul ardent. Astfel, deși o 
bună parte din acțiunea romanului Frunze de dor se produce în timpul 
războiului, mai exact, din primăvara până în toamna lui 1945, autorul 
găseşte nimerit să reprezinte conflagrația mondială prin consecinţele 
pe care le produce asupra destinelor umane. Pilduitoare este scena ag- 
teptării la marginea satului a poștașului care urmează să aducă scrisori- 
le ostașilor plecaţi pe front. Druţă insistă pe tensiunile interioare trăite 
de toţi cei care sunt în aşteptarea răvașelor: „Fetiţa îşi rupe pe-o clipă 
ochii de la drum: «Iacă de-o săptămână nu mai primim nimic de la tă- 
tuța. (...) — Nici a matale nu-ți scrie?» «Nu-mi scrie, draga mea. O fost 
pân mai nu demult la spital, dacă l-au lecuit și iar l-au dus la bătaie»”. 
Semnificativă este reacția pe care o trezeşte în Valea Răzeșilor vestea 
morţii pe front a lui Toader Cojocaru: „Peste o jumătate de ceas vestea 
colindase de acum tot satul — și-l jeleau moșnegii, fiindcă era băiat cu- 
minte, și-l jeleau gospodinele, căci a fost harnic, şi-l jeleau fetele, căci 
era băiat frumos”. O altă jertfă a războiului crâncen este moș Andrei. 
Pierderea unicului fecior l-a marcat cumplit, bătrânul ajungând a fi o 
umbră: „Bătrânul s-a întors, s-a uitat lung la femeie, dar nu i-a răspuns. 
De vreo jumătate de an, de cum i-a căzut singurul fecior la război, moș 
Andrei nici nu dă binețe, nici nu răspunde altora. Vine totuși încoace zi 
de zi şi stă singuratic la o parte când se împart scrisorile”. 


Nu mai fericit este şi destinul lui Ichimaș. Fără voia autorului, persona- 
jul dat întruchipează tragedia zecilor de mii de basarabeni, care, odată 
cu „eliberarea” de către armata roșie în 1944 a teritoriului dintre Nistru 
şi Prut, au fost trimiși deliberat pe prima linie a frontului. Insuficient 
de bine instruiți și rău înarmaţi, basarabenii ajunseseră să fie „carne de 
tun”: „Luat la război, s-a dovedit a fi un ţintaș cu mare faimă, a fost de 
câteva ori decorat, a nimerit la spital după un bombardament, a fost 
demobilizat, s-a întors înapoi în Valea Răzeşilor — și toate aiestea în 
numai şase luni de zile! 


«A avut noroc», ziceau cei care văzuseră și ei lume în viaţa lor. 

Norocul lui Ichimaș era însă relativ — deși o ducea din petrecere în pe- 
trecere, era trist, sărmanul, căci s-a întors de la război cu niște tulbu- 
rări groaznice, care la un moment dat îl făceau să leșine. Se zbătea la 
pământ în neştire, scrâșnind cu spumă la gură, apoi, când se ridica de 
jos, multă vreme umbla prin sat trist, buimac, şi în cele din urmă por- 
nea spre căsuţa lui moș Dănuţă. Căci, ciudat lucru, dar ghemul cela de 
melodii din vioara bătrânului era singurul leac în stare să-i refacă și să-i 
readucă buna dispoziție” Scriitorul evită să se pronunţe în acest roman 
despre gătinţa de sacrificiu și patriotismul nețărmurit al ostașilor so- 
vietici, războiul fiind reprezentat ca un fenomen ce produce dezastre 
umane, dezarticulează ordinea lumii. 


În Povara bunătăţii noastre însă, autorul va alege să împărtășească con- 
cepţia oficială despre „eliberarea R.S.S. Moldovenească de sub jugul 
burghezo-moșşieresc român și cel hitlerist”. Autorul nu se complică, 
grozăviile războiului sunt transpuse succint, dar în detalii sugestive: 
„Începuse războiul. 


Câmpia ardea. Avioanele, tunurile și tancurile au arat pământul, întor- 
cându-i câmpiei o roadă abia ajunsă în floare. Ardea pădurea cu fum 
negru, înăbușitor. Ardeau două cisterne la gara din Pământeni, așter- 
nând o coamă de fum peste întreaga câmpie. Fumega o ţigară strânsă 
între degetele unui ostaș mort pe-o margine de drum. (...) Peste două 
săptămâni frontul a trecut dincolo de Nistru şi s-a tot dus spre răsărit”. 


Ion Druţă „corectează”, într-o primă fază, falsurile lui Kutkoveţki, fiind 
mai aproape de adevărul istoric: „Mircea Moraru a plecat împreună 
cu Armata Roșie chiar din primele săptămâni ale războiului: Pare-se 
că nici n-a fost mobilizat, a plecat singur. Atunci, în patruzeci și unu, 
în Basarabia n-a fost mobilizare ca atare. Poate pentru că nu rămânea 
vreme la mijloc — graniţa era la doi pași, frontul nu dovedea să se retra- 
gă, şi trebuia mai întâi salvate armatele. Pentru că nu ajungeau trenuri, 
comisariatele se evacuaseră, abia înștiințând populaţia că s-a ordonat 
mobilizarea totală”. 


Aparent, autorul nostru pare să fie obiectiv când afirmă că: „Basarabe- 
nii, cei mai conştiincioși, plecau fiecare de capul lui. Se duceau pe jos, 
ţinând un singur drum: spre răsărit, în Rusia. Mulţi dintre ei, ajungând 
la Nistru, se răzgândeau, se întorceau acasă, alții, călcați de linia fron- 

tului, au căzut prizonieri”. Nu credem că romancierul are întru totul 

dreptate, or, este greu de crezut că puterea sovietică, în mai putin de 
) $ A 5 

un an de zile (28 iunie 1940 — 22 iunie 1941), după ce a instaurat în 

Basarabia „eliberată” un regim de teroare (încarcerări, deportări şi exe- 
ti 3 

cuții), a reușit totuşi să educe atâția „cetățeni conştiincioşi”, care să se 

pornească de bună voie și nesiliți de nimeni la război de partea Rusiei. 


Autorul recurge iarăși la imagini sintetice şi la simboluri când descrie 
înaintarea armatei roşii spre apus: „Pe drumul cel vechi al Pământeni- 
lor trece oaste. De-a lungul văilor pluteau coame de colb, închipuind 
toate povârnișurile şi întorsăturile vechiului drum. Roţi de mașini, roți 
de tunuri, șenile grele de tanc. Drumul se destrămase, drumul își muta 
albia, ba scăpătând la vale, ba repezind-o pe de-a dreptul peste deal, dar 
armatele veneau întruna. (...) Armata intra în repaos. Au fost opriți, au 
fost întorși cu spatele la moarte, au fost trimiși să răsufle puţin, iar răz- 
boiul geme nu departe, în Carpaţi. Vuieşte, fierbe războiul”. 


Ion Druţă plăteşte, cum spuneam, tribut minciunilor oficiale despre 
eliberarea” Basarabiei când descrie cu multă artă „enorma bucurie” 
cu care basarabenii îi întîmpinau pe „ostașii roși”: „Câmpia întreagă le 
ieşise întru întâmpinare. (...) Armata venea la odihnă. Întristatele case 
ale câmpiei de mult aşteptau musafiri, şi de abia au dovedit primele 
maşini s-o cârnească din drum, de abia s-a zvonit că uite la cutare a 
intrat maşina în ogradă, și din mașină au strigat: «draste, papaşa!», că 
printre țăranii câmpiei a și pornit o mare îmbrânceală. 


Satele au prins a împărți musafiri ele înde ele. Fiecare sat își închipuia 
că ştie cel mai bine rusește, în fiecare casă se găseau scaune cu spetea- 
ză, fiecare călcâi de pâine putea fi împărţit în două. Drept care lumea 
creştină ieşea în întâmpinare, oamenii de prin toate văile stăteau zi şi 
noapte pe marginea drumului Pământenilor. Numărau mașinile, îşi 
scărpinau cefele, mișcau din picioare a nerăbdare, căci li se poruncise 
fără maşini să nu se întoarcă. 


Şi, Doamne, ce bucurie era pe atunci un ostaș rus în gimnastiorca sa 
albită de soare, cu pilotca scăpătată glumet pe-o sprânceană! Era aștep- 
tat şi rugat să intre în fiecare casă, căci era îndemânatic și se pricepea la 
toate (...) Putea fi musafir care ştie rostul la pahare, îţi putea spune cam 
unde va ajunge satul, ce se va face cu fiecare palmă de pământ, și mai 

erau cei ostași ruși suflete darnice, ce te puteau face cu doi-trei litri de 
benzină pentru lampă (din câte ştiu, lămpile se alimentau cu gaz lam- 
pat — A.M.), cu un cauciuc vechi de mașină pentru tălpi la încălțămin- 
te”. Sunt pagini de-a dreptul rușinoase... Autorul devine ridicol când 
afirmă, într-un deplin dezacord cu adevărul istoric, că ciuturenii sufe- 
reau enorm pentru că nu au „musafiri ruși”: nu lucrează, nu mănâncă, 
nu dorm: „Cele mai oropsite sătișoare — nişte adunături de căsuțe pe 
care nici nu le-ai fi puitut numi sat — se lăudau de acum cu musafiri, iar 
Ciutura nici armată, nici mașini, nici steluțe roșii, nici armonica gurali- 
vă, nici vorbă rusească, iute și pipărată. Zilele treceau, coloana se fără- 
miţase cu totul, acum rar când răzbătea câte şase-șapte mașini rămase 
în urmă, și se duceau ca glontele, iar de-o cârneau, se tot duceau prin 
alte sate. Biata Ciutură, deznădăjduită, ieșea cu gloata, cu tot satul ieșea 
şi stătea zile întregi la marginea vechiului drum”. 


Este regretabil că Ion Druţă a reeditat aceste falsuri şi în ediţia din 2005 
a Poverii bunătății noastre, când nimeni şi nimic nu l-au împiedicat să 
pledeze pentru istoria autentică. Mai ales că, până la acea oră, fusese 
editată o întreagă literatură științifică și istorică credibilă despre cel de-al 
Doilea Război Mondial... Partea cea mai tristă a acestui caz este că, ex- 
primate de un autor talentat, aceste neadevăruri au devenit veritabile 
intoxicări pentri cititorii naivi. 

Vladimir Beşleagă va construi un întreg roman — Zbor frânt — pe tema 
războiului. Spre deosebire de Kutkoveţki & Co însă, va prefera să cree- 
ze imagini lipsite de eroism și de patos. Războiul este redat prin optica 
inocentă a unui adolescent, astfel că anormalitatea, cruzimile acestuia 
sunt scoase în relief cu mai multă eficienţă artistică. Fără să vrea, pro- 
tagonistul, Isai, nimerește între roțile unei mașinării diabolice. Când 
îi dispare fratele Ile, el va trece Nistrul ca să-l găsească. Autorul va re- 
curge la un şir de tehnici și procedee narative, pentru a redacta o proză 
complexă. 


Înainte de a se porni în căutare, Isai visează, ca şi Vitoria Lipan, un vis 
clarificator: „laca-i aproape Isai, iaca întinde mâna să-l apuce, Ile vine 
până la suprafața apei, dar nu dovedeşte să scoată capul, numai întinde 
mâna și-l apucă pe Isai de gât, și Isai vede că nu poate înota pentru că 
Ile îl strânge... Începe Isai să horcăiască, să strige să-i deie drumul, că 
s-or duce amândoi la fund... și se trezeşte” 

Exista o întreagă literatură despre „copiii trupei” care au ales, deși vâr- 
sta nu le permitea defel, să lupte fie în unităţile de partizani, fie în cele 
ale trupelor regulate, remarcându-se prin vitejie matură. Beșleagă edi- 
fică, dimpotrivă, un personaj foarte aproape de firesc, care acționea- 
ză forţat de circumstanţe. Isai va încerca să se descurce într-o situaţie 
imposibilă. El joacă la ambele capete: îi „ajută pe ai noștri”, făcând-o 
pe cercetașul în misiune, și îi duce de nas pe nemți. Consecințele sunt 
dezastruoase, zborul destinului său va fi frânt, Isai trebuind să supor- 
te toată viaţa urmările acestei implicări iminente. Autorul va impune 
pentru prima dată în spaţiul literar postbelic din Basarabia tipul de 
proză analitică, practicând un interesant joc al retrospecţiei și intro- 
specţiei. E relevant și jocul cu timpul, scufundarea lui Isai-maturul în 
Nistru, imersiune care nu durează un minut. Va fi suficient ca eroul să 
reconstituie, prin memoria involuntară, tot filmul vieții de până la acea 
oră, unul al destinului mutilat de război. 


Războiul afectează până şi cele mai profunde relații umane. VI. Beşlea- 
gă implică și mitologia biblică, trădarea lui Ile fiind o altă reeditare a 
poveștii lui Cain și Abel (ne amintim numaidecât de visul în care Ile 
il trage pe Isai la fund). Se reține și atmosfera de înverșunare și suspi- 
ciune permanentă față de cei consideraţi a fi „dușmanii poporului”. E 
vorba, într-un fel, de o condamnare pe viață, fără drept de apel. În acest 
sens, pentru ca blestemul destinului să nu treacă asupra fiului (se ştie 
cât costa afirmaţia fariseică a lui Stalin: „Copiii nu sunt responsabili de 
faptele părinților”), Isai e tentat să se sinucidă. Dispariţia lui, crede, ar 
provoca eliberarea fiului de suspiciunea că e odraslă de colaboraţio- 
nist, învinuire pe care vrea să o ia cu el în adâncuri. Zbor frânt devine 
astfel romanul unui război continuu, în care Isai e o jertfă eternă, or, 
va fi mutilat fiinţial de mașinăria războiului, dar şi, ulterior, de meca- 
nismele birocraţiei sovietice. Mesajul antirăzboinic este amplificat de 
vocea Nistrului, care nu alege cine are dreptate în această confruntare: 
„Uneori, când cele două focuri de pe cele două maluri se încleaștă la 
luptă şi se izbesc piept în piept, pe moarte, nu pe viaţă, și se reped în 
sus, focurile, apoi cad iar, atunci ia foc și apa lui, apa Nistrului, şi începe 
să ardă și ea. Şi arde cu pară, dar nu-i galbenă ca para, ci-i roșie, că-i sân- 
ge, sânge de om... Şi sângele acesta se întinde pe trupul lui, al Nistrului, 
şi îl doare, îl frige tare. ÎI mână Nistrul repede, sângele acela, la vale și-l 
duce repede spre mare ca să se spele de el şi să se simtă iar curat cum a 

fost, dar nu poate: vine altul din urmă, alt sânge, sânge de om... (...) Ar 
tipa Nistrul: ce faceţi voi, oamenilor? De de vă căsăpiţi unii pe alții? De 
ce vărsaţi atâta sânge? De ce lăsaţi să bântuie focul aista, care mă arde 
şi mă pârjoleşte şi pe mine, și livezile puse de moşii-strămoşii voştri, 
şi pădurile răcoroase, şi podgoriile care ar trebui să poarte rod de vii — 
de ce le ardeţi? Ar striga Nistrul: unde-s copiii mei arşi de soare care 
vara ar trebui să vină droaie. Gălăgioși, să se scalde, să se răcorească în 
apa mea? (...) Nu puteți împărți bunătățurile lumii? Dar cum le veți 
împărți dacă voi le distrugeți, aceste bunătăţi, le ardeți, le sfărâmați în 
loc să munciţi şi să le adunaţi, aceste bunătăţi. Ce faceţi voi, oameni? 
Luaţi-vă de seamă, oameni... E o pledoarie foarte puternică şi suges- 
tivă. Mi-a amintit de istoria rănirii la Oder a bunelul dinspre mamă, 
Pantelei 'Ţăranu: „Nu curgea apă, nepoate, ci sânge, sânge și trupuri”. 
A fost, cum am realizat, o metaforă grozavă, care a zdruncinat mintea 
mea de pionier, îndopat cu filme și texte despre ostași sovietici curajoşi 
şi atotbiruitori. 


Impactul acestei proze a fost și rămâne a fi de importanţă, întrucât au- 
torul a avut cutezanţa să evite rigorile ideologice, estetica realismului 
socialist şi să promoveze, printr-o scriere de certă valoare, ideea că răz- 
boiul este o formă de alienare generală, ce nu trebuie celebrată. 


Grigore Vieru are la activ mai multe piese lirice în care dezbate acest 
subiect. Înzestrat cu hipersensibilitate, poetul se va pronunța îm- 
potriva războiului în care, de altfel, şi-a pierdut tatăl, ca pe o catas- 
trofă care afectează temeiurile lumii și ale universului uman. Probă 
elocventă este binecunoscutul poem Formular. Dintr-o perspectivă 
actuală, această piesă poate fi interpretată şi drept o critică adusă bi- 
rocratismului sovietic, care credea cu sfințenie în acte şi formulare, 
decât în omul ca atare. Poemul se încheie cu o strofă memorabilă: 
„— Rubedenii peste hotare ai? — Da. Pe tata, îngropat în pământ stră- 
in. Anul 1945”. Nici urmă aici de patosul și grandilocvenţa care irigă 
textele atâtor alți autori. Dimpotrivă, autorul sugerează prin sintag- 
ma „îngropat în pământ străin” că misiunea armatei roșii nu a fost 
una eliberatoare pentru popoarele din Europa. Apoi, neidentificarea 
locului de veci ar trimite spre zecile, sutele de mii de ostaşi sovietici 
rămași neîngropaţi prin păduri şi mlaștini sau puşi în gropile comune 
fără a fi identificați. 

Într-un alt poem antologic — Cămașele, grozăviile războiului sunt expri- 
mate prin simbolul cămașelor, pentru a reda durerea mamei, pricinuită 
de pierderea feciorului drag: „A fost război. / Ecoul lui / Şi-acum mai 
este viu. / Cămașe vechi, mai noi — / Amară amintire de la fiu”. Gestul, 
într-un fel mecanic, al mamei de a veni în fiecare sâmbătă la râu pentru 
a spăla cămașele feciorului drag exprimă durerea neostoită a pierderii: 
„De ani prea lungi de-a rândul / Tot vine la izvoare: / Ea și gândul. / 
Şi iar luând cămașele în poală, / De cum ajunge sâmbăta, / Le spală”. 


Războiul îl extrage pe om din armonia cosmică și domestică în care se 
simţea fericit cu toţi cei dragi alături: „Vreme ncrâncenată... / Și ple- 
cam de-acasă / Spre altfel de iarbă, / Spre altfel de coasă. / Pe faţa fe- 
meii — Lacrimă ce doare, / Doamne, ca un creer / De privighetoare!” 
(Război). În acest caz, nu mai e vorba de o poezie conformistă, corectă 
din punct de vedere ideologic și plată din punct de vedere estetic. E 
altceva... 


Poeţii generaţiei „Ochiului al treilea” au demonstrat o apetenţă a expe- 
rimentului literar, promovând o poezie scoasă de sub dictatul ideolo- 
gicului și întrunind mărcile modernităţii. Membrii acestei promoții nu 
au inclus tema războiului în caseta cu subiecte de importanţă. 


În ceea ce-i priveşte pe postmoderniștii interriverani, care şi-au reven- 
dicat o libertate estetică, poezia / proza cu tematica războiului absen- 
tează cu premeditate din universul creaţiilor lor. 


La capitolul concluzii: o creaţie, care marchează conştiinţa colectivă, 
este, de regulă, efortul unui artist foarte înzestrat şi liber în forul său 
interior. 

Universul poetic al lui Theodor Da- 
mian 

Poezia şi logica Învierii 

Poate că reflecţia teologică a indus o poezie 
de cunoaştere în cazul lui Theodor Damian, 
ştiindu-se bine că aceasta riscă să stea ca o 
censură transcendentală în calea fervorii exis- 
tenţiale. O asemenea constatare însă nu ne 
este permisă înainte de a face noi înşine un 
pelerinaj critic, dacă nu și liturgic, în univer- 
sul operei ajunse la deplină maturitate. Acum, 
putem reveni la structura volumului antologic 
conceput de M. N. Rusu: a început cu Apofa- 
ze (2012) şi a încheiat cu Liturghia Cuvântului 
(1989), cartea debutului, ceea ce sugerează că 
deja începutul consacra un poet matur, negră- 
bit să debuteze odată cu colegii de generaţie. 
Drumul parcurs de poet este între cele două 
căi de cunoaștere ale divinității: apofatică şi 
catafatică, de la deus absconditus al Vechiului 
Testament la eikon Eikonos (chip al Chipului), 
indisolubil legat de Logos (Cuvântul lui Dum- 
nezeu) din care se împărtășește și Poetul. 
Ruptura dintre apofază şi catafază duce fie la 
nihilism, fie la abolirea utopică a îndoielii, am- 
bele căi fiind întotdeauna excesiv raţionaliste, 


|, Continuare. Partea I în nr. 1-2, 2015, p. 241-249 şi 
partea a II-a în nr. 3-4, 2015, p. 36-46. 

supuse logicii aristotelice a terțului exclus. Dogma Sfintei Treimi, biru- 
itoare la Conciliul de la Niceea (325), consacra o nouă logică în măsu- 
ră să concilieze cunoașterea apofatică şi cea catafatică. Este momentul 
care a declanșat făurirea Europei creştine, cu uimitoarea ei civilizație 
şi cultură, observă Constantin Noica. Antichitatea, apoi gnosticii, se 
împotmoliseră în logica aristotelică, incapabilă să înţeleagă cum Trei 
pot fi Una: „Împotriva oricărui gnosticism, incapabil a înțelege cum 
pot trei să fie una, s-a decretat că trei sunt efectiv una. În termeni filozo- 
fici, ființa este şi ea trinitară, neînsemnând numai legea, nici realitatea 
individuală, ci laolaltă legea, realitatea individuală şi determinaţiile sau 
procesele lor”S* Din păcate, ereziile şi teologia de tip scolastic (care a 
dus la logica Inchiziției) au ocultat spiritul dogmei Sfintei Treimi, con- 
tribuind la ruptura dintre ştiinţă și religie. Cu astfel de reminiscenţe 
din postmodernismul optzecist are a se confrunta şi Theodor Damian 
când se află față în față cu raționalismul, incapabil să înţeleagă „logica 
Învierii”. El preia vechea denumire de logica paradoxului, perpetuată, 
altminteri, și de curentul paradoxist (deschis către paradigma transmo- 
dernismului), susținut, între alţii, de scriitorul matematician Florentin 
Smarandache sau de poetul Ion Pachia Tatomirescu. Noica o numise 
logica lui Hermes iar Ştefan Lupaşcu - terțul inclus sau logica dinamică 
a contradictoriului, pentru ca Basarab Nicolescu să vorbească de terțul 
tainic inclus iar Constantin Virgil Negoiţă — logica fuzzy, fecundă în sis- 
temele cibernetice. Asta ca să ne referim doar la gânditorii autohtoni. 


Părintele Theodor Damian, având avantajul pregătirii teologice, se des- 
părţea, aşadar, și aici de colegii de generaţie, postmodernismul modern 
fiind contaminat de logica determinismului marxist estic și de cea a ra- 
ționalismului de cadru cartezian vestic. Logica Învierii descinde direct 
din logica Sfintei Treimi: „Dacă modul vechi de a gândi, reprezentat de 
felul cum gândeau fariseii şi cărturarii, se concretiza într-o logică liniară, 
previzibilă și, deci, controlabilă (ei «ştiau» cum trebuie să se petreacă 
lucrurile, iar când acestea se petreceau altfel, erau șocați, contrariaţi, per- 
plecși şi protestau cu vehemenţă), Mântuitorul, mai ales prin Învierea 
Sa, care era dincolo de orice previziune și control din partea fariseilor, 
ca şi din orice parte omenească, introduce noul mod de a gândi bazat 
pe logica paradoxului, din care derivă logica credinței.“ Această nouă 
înțelegere a vieții și a morţii „se desfășoară între două învieri: cea a Mân- 
tuitorului şi cea de obşte”, ceea ce arată „că suntem pelerini din înviere în 


EER ROMIÂINIĂ 


înviere, că centrul vieții și al gândirii, al preocupărilor noastre nu e moar- 
tea, ci învierea." Viaţa se compune din necurmate „exerciţii de înviere”, 
cum sună și titlul volumului din 2009, de la „ţipătul dintâi” la „jocul cer- 
curilor concentrice”, imagine arhetipală ce ne îndrumă iarăși către geniul 
eminescian în ceea ce poetul a numit încercare, de la cercul strâmt la cercul 
hyperionic: „În orice om o lume își face încercarea” (Împărat și proletar), 
în „cercuri fulgerânde”, zice Eminescu, pe care părintele Damian le iden- 
tifică În casa fulgerului, titlul antologiei sale. 


Dar ce înțelege Eminescu prin încercare? A merge în linia cercului, a 
Adevărului. lar suprema încercare este drumul Golgotei. Acesta e și 
sensul pelerinajului în cerc, din înviere în înviere, la Theodor Damian. 
Naşterea este prima încercare, „țipătul dintâi”, chiar esenţa poeziei: 
„Să-ţi cauţi țipătul dintâi 

aceasta este fericirea 

degeaba mai cauţi 

în alte țipete și zgomote 

doar cu drama aceasta rămâi 

aşa cum ai intonat-o la început 

aşa joci 

în tot ce e frumos pe lume” 

(Țipătul dintâi, dedicat Claudiei). 


Este jocul cu moartea, „cu îndărătnicul zmeu / cel din mine nu din afară / 
acolo se duce lupta / în care / unul din doi trebuie să moară”. E moartea 
eului narcisiac care coincide cu Învierea. Cercul, trebuie să conchidem, 
este metafora centrală a imaginarului poetic al lui Theodor Damian, gre- 
fată în propria structură antropologică, într-un adevărat dans al Fiinţei: 
„Şi tu ai vrut să vezi 

jocul cercurilor concentrice 

tu prins la mijloc 

amețit 

rușinat 

fericit 

culorile nu mai contează 


numai circumferințele 

aluneci pe ele ca pe gheață 
dintr-una în alta 

de sus în jos 

şi de pe pământ la cer 

din exces de cunoaștere 


A . » 
in mister. 


Cu cercul, îi mărturiseşte autorul lui Aurel Pop, în 2011, s-a înfrățit din 
copilărie, împătimit de jocul cu cercul: „Am avut o mare pasiune pen- 
tru cerc, pentru mersul cu cercul. Era o modă, nu știu dacă foarte răs- 
pândită, dar ştiu că mulţi dintre copiii din preajma mea o practicau. /.../ 
Devenisem expert în a conduce cercul în situaţii care mai de care mai 
critice” Cercul copilăriei (rememorat și în poeme) s-a transfigurat în 
cercul poeziei, trecând prin cercurile Domnului: „În cercuri / poţi să te 
şi încurci / căci nepătrunse sunt căile cercului” (Țipătul dintâi). Aceste 
„căi nepătrunse” sunt inaccesibile logicii seculariste, moderne și postmo- 
derne: „Logica Mântuitorului, adusă prin Înviere în special, adică logica 
paradoxului, a validității credinței, a rezistat ca o stâncă tare și nemișcată 
prin generaţii și secole, inclusiv în perioada istoriei moderne, când știin- 
tele pozitive, cu logica lor liniară, previzibilă, controlabilă au încercat să 
o demoleze, să o marginalizeze, să-i reducă influența” Încercările ştiin- 
ţei înseși au ajuns la demolarea logicii clasice: „Şi totuşi, odată cu finalul 
epocii moderne și mai ales odată cu noua epocă a dialogului interdisci- 
plinar şi cu dezvoltarea fizicii cuantice, modul de gândire promovat de 
ştiinţele pozitive a început să-și piardă din tărie, în timp ce logica parado- 
xului, a credinței, modul de a fi și a gândi, generat de Învierea Domnului, 
a rămas adânc înrădăcinat în conştiinţa umanităţii, solid şi nemișcat, din 
generaţie în generaţie.”“! Or, interdisciplinaritatea invocată este pasul de- 
cisiv către logica transdisciplinară, locul luminos al întâlnirii dintre toate 
nivelurile de Realitate. Și, spre cinstea lui, părintele Damian are intui- 
ţia locului din „casa fulgerului”: „Învierea Domnului este «locul» unde 
Dumnezeu i-a dat omului întâlnire, pentru a-l aduce la frumuseţea cea 
dintâi și la starea cea aleasă de la început, cum spune o rugăciune. Ea este 
izvorul strigătului divin sub cerul tulbure al Betaniei: «Lazăre, vino afa- 
ră», strigăt adresat fiecăruia dintre noi cu fermitate și blândețţe divină”? 


Dacă ne este permis, logica Învierii este Piatra de încercare de pe mor- 
mântul Mântuitorului, piatra grea a oricărei filosofii şi teologii. Această 

logică, spune admirabil părintele Damian, nu-l include pe Mântuitor: 
„El poate crea o piatră așa de mare încât să n-o poată ridica?! Oricum 
ai răspunde, în sistemul logicii binare, rezultă că Dumnezeu nu este 
atotputernic. Dar Dumnezeu, de aceea este Dumnezeu, că e dincolo 
de toate, deci inclusiv de logica umană. Logica nu ne e dată pentru a-l 
conţine pe Dumnezeu, ci pentru a ne ordona viața interioară și via- 
ţa socială. Piatra pe care Dumnezeu o poate sau nu ridica este omul. 
Dumnezeu nu-l forțează pe om să-L iubească. Dumnezeu nu merge 
împotriva propriei Sale logici a creaţiei. Ne-a dat libertatea și El însuși 
o respectă. De aici responsabilitatea noastră” 


Apofazele 


Apofazele lui Theodor Damian ne introduc în cercurile acestei logici 
divine. Logica umană, de pildă, concepe doar existența a patru puncte 
cardinale. Dar pe apa Sâmbetei, apa uitării concretului, dincolo, dai de 
„al cincilea punct cardinal” (Așa ți s-a spus, Claudiei), care e darul as- 
cuns, pregătit cu grijă: 

„Poate însuşi darul 

sapă albia apei 

care leagă cele de jos 


cu cele de sus”, 


cu condiţia ca darul „să fie el munca ta / pentru pâinea / cea de toate 
zilele”, Cercul în-cerc-ării, aşadar. În „definiţia” părintelui Damian, apo- 
faza este norul necunoașterii, „întunericul ascuns în lumina/ din care 
vrei să te adapi / dar nu poţi să bei”: 

„Veniţi de luaţi lumină 

apoi întunericul 


apofaza” 
(Apofaza, dedicată lui Nichita Stănescu). 


Arhetipul, prin excelență, al necunoașterii (cercul apofatic căzut în 
cuadratură? ) este peștera, aceeaşi, aparent, cu a lui Platon. Numai că în 
peştera apofazei nu a pierit dorul de lumina cealaltă. De aceea, Theodor 
Damian o numeşte Peştera Dorului și corabia mântuirii: „La Peştera 

Dorului / acolo am stat şi am plâns”, căci e lacrima care măsoară „dis- 
tanța de la pământ până la cer” (Trăim cu peştera-n cap): 
„în peşteră începe totul 

spune Platon 

de aceea 

chiar dacă am ieșit din peşteri 

stăm cu peştera-n cap 

năuc 

nu ştiu dacă după două mii de ani 

mai încap sau nu mai încap”. 

Peştera este chiar condiția umanității: 

„Există o singură ţintă 

peştera 

indiferent unde mergi și cum 

tot acolo ajungi 

și chiar când nu mergi 

eşti deja în ea 

cum vikingii se nasc și mor 

în corăbiile lungi” 

(Urmele mele clocotind, lui M. N. Rusu). 


Peştera, ca spaţiu al Dorului în necunoaștere, devine pustia, altă me- 
taforă vie a spaţiului poetic al lui Theodor Damian. Într-un interviu 
recent acordat revistei „Vatra veche”, poetul revine asupra metaforei 
Pustiei şi la modul interogativ-teoretic: „Ce este pustia? Pustia Saha- 
rei? Pustia nimicniciei? Pustia din interiorul creației (vezi meonul lui 
Berdiaev), pustia de care vorbesc Meister Eckhart şi Pseudo-Dionisie 
Areopagitul? Într-un fel e clar. Este o pustie în noi, pe niveluri. La cel 
mai adânc nivel se află Cuvântul. Cum ajunge poetul acolo? Răspunsul 
ar fi că poezia este un personaj deosebit, dăruit cu har, ca să vadă cobo- 
rârea Cuvântului în om (chenoza, vezi epistola Sfântului Apostol Pavel 
către Filipeni) şi care vedere va genera o mărturie și mărturisire (chiar 
poetică), ce nu poate fi decât doxologică”“ Iar în planul canonului po- 
etic putându-i zice transdisciplinară, cu atât mai mult, cu cât Theodor 
Damian intuieşte existenţa nivelurilor de Realitate. 

În pustie, se adună toate chinurile călătoriei de 40 de ani, dar e și singura 
cale spre Mântuire, spre Logos, cu tot cu neputinţa de a cuprinde Totul 
în Cuvânt. „Pustia — ne avertizează în convorbirea din 2011 cu Gellu Do- 
rian — este meta-cuvântul. Esenţa cuvântului doar o auzi, o simţi, dar n-o 
cuprinzi. De aceea niciun cuvânt nu spune Totul. Nici toate cuvintele 
nu spun Totul. Dar ele îl indică” Și tot de aceea cuvintele-simbol sunt 
condamnate să rămână oglinzi, intermediare platoniciene, iar nu ferestre 
către cer. Condiţia poeziei în raport cu credinţa. Un asemenea interme- 
diar este stânjenelul, căruia poetul îi dedică un întreg volum: Stihiri cu 
stânjenei (2007). Stânjenelul este oglinda acelui „infinit de albastru” care 
este cerul. În pustie și în peşteră, ne ţine în viață „Dorul de stânjenei / ca 
dorul de absolut / mergi din cutremur în cutremur / nu spre locul în care 
se moare / ci spre cel/ unde te-ai născut” (Dorul de stânjenei). Dumne- 
zeu îi dăduse lui Adam floarea vieții, stânjenelul: 


„Adame, unde eşti? 

te-a cuprins încremenirea 
şi te-a cuprins deodată 
Eva era stânjenelul 
singura în locul acela 

de taină 


. v» 
sıngura floare curată”. 


Pe Adam l-a cuprins încremenirea lui Narcis (cum a numit-o și Fr. 
Bacon), cel care a devenit surd la chemările nefericitei Echo, ecoul, 
durerea sau ţipătul dintâi, cum îi spune Theodor Damian. Și cum în- 
cremenirea i-a adus moartea, ca şi lui Adam, zeii, văzându-i chinul sin- 
gurătăţii, s-au îmbunat transformându-l într-o floare, narcisa. Surzenia 
lui Narcis, ca şi aceea a lui Adam la chemarea lui Dumnezeu, este con- 
tracarată orfic de enigmaticul cântăreț din Marienplatz, apărând fie ca 
un chitarist șchiop („poate un soldat din Irak”), care a pierdut războiul 
„înainte de a fi fost început / pentru el însă a fost câștigat / căci numai 
el spune lumii / adevărul / pe care lumea încă nu l-a aflat”, dat fiind 
că nu noul Orfeu este şchiop, „ci lumea lui / cea cu capul de aur / cu 
trupul de argint/ şi cu picioarele de lut” (Marienplatz); fie ca acordio- 
nistul fără arginţi în pungă, dar străjuit de oameni, de lumea care „nici 
nu ştie că are capul lipit de acordeon / ce strânsă îmbrăţișarea / cea de 
pe urmă”, muzica lui trecând „din eon în eon/ şi noi cu el / ...făcând 

stânjeneii / să zboare / şi moartea schimbând-o / cu o moarte / ce nu 
te mai moare” (Dorul de stânjenei). 


Călătoria 

Între încremenirea lui Narcis în faţa oglinzii şi descinderea lui Orfeu în 
infern, devenită rătăcire prin pustie după plecarea din Egipt, Theodor 
Damian alege călătoria: 

„Din vârf în adânc 

şi invers 

așa călătoresc 

ca îngerul mesager 

niciodată rătăcit 

între pământ și cer” 

(Urmele mele clocotind, dedicată lui M.N. Rusu). 


Pasiunea pentru cercuri venită din copilărie nu are echivalent, la maturi- 
tate, decât în voluptatea călătoriei. De altfel, între cerc și călătorie este o 
legătură existenţială. „Cred — mărturiseşte — că eu sunt drum şi drumul 
e-n mine. Eu cresc pe el, el creşte din mine.'% Călătoria i-a fost destin în- 
treaga viață, „ca rânduială a lui Dumnezeu”: „Cred că ideea de destin se 
leagă de destinaţie. Destinul este drumul spre ţintă, dar și cum merg pe 
acest drum. Pot să-mi schimb ţinta, deci destinaţia, deci drumul, ca ata- 
re merg altundeva și altfel (ţinta impune şi modul), ca atare îmi schimb 
destinul. Dumnezeu îmi menește, îmi intenționează o ţintă. Decizia de a 
accepta este a mea." Dovadă a libertăţii dăruite de Creator. 


Emigrarea din România intră în această ecuaţie a drumului și a destina- 
ţiei. Ţine neapărat să precizeze că a ajuns în America nu în postură de 
imigrant, ci de colonist. De om liber, altfel spus, care călătorește pe linia 
cercului, a adevărului și destinat să (re)intemeieze o lume. De aceea, 
nu face parte dintre acei care, plecând, şi-au uitat obârşia, „ţipătul din- 
tâi”, jocul cu cercurile. Proprio motu, a transmutat România în Ameri- 
ca: „trăiesc în America dar sunt legat cu zeci de rădăcini de România”. 
Tot ce a făcut în America (o atestă numeroasele dialoguri cu interlocu- 
tori din Țară) nu-i decât o mică Românie culturală și spirituală, indiso- 
lubil legată de cea de la Bucureşti, Botoșani, Chişinău sau Huși (unde 

locuieşte preotul și poetul Marcel Miron, fostul coleg de seminar, care 
l-a îndemnat spre poezie, acum, în anii din urmă, fiindu-i şi cuscru). Ba 
chiar nu doar spirituală, ci şi geografică, căci globul pământesc e unul 
singur, un organism viu şi, dacă ne gândim bine, Dresleuca, pârâul ora- 
şului Botoşani, se varsă „prin dedesubturi în râul Menecaduzei sau în 
fluviul Hudson de la gura Atlanticului, sau mai degrabă — dacă e după 
cum simt, căci și asta e o realitate importantă — sunt fluviul Dresleuca 
de la marginea Botoșanilor vărsându-se învolburat în apele cuminţi ale 
pârâului Hudson ce spală partea de vest a New Yorkului..."?. Aceste 
imagini acoperă spaţiul mai multor poeme, spovedania venind post 
factum. Pentru ca toate să se împlinească în capodopera lui Theodor 
Damian, Semnul Isar, concepută ca „revizuire” a tuturor poemelor: 


„Cred că trebuie să îmi revizuiesc 

toate poemele 

şi să văd cum să fac loc Isarului 

să treacă prin ele 

să le mângâie 

așa cum mângâie grădinile Miinchenului 
şi patul în care zac” (1). 


Poemul, alcătuit din 86 de „numere în labirint” (cum le-aș spune eu”), 
concepute într-un moment de cumpănă, pe insula” Isarului, menită 
parcă să oprească pelerinajul în pustie, dar care devine năzuinţa de salva- 
re în Logos, în Carte, „un poem testamentar”, cum ne avertizează Vasile 
Andru în postfață. Semnul Isar este cea mai unitară operă a poetului, li- 
ric şi arhitectonic vorbind, mai apropiată de conceptul de Carte, în sens 
mallarmean sau barbian. Poetul pare a fi pus la încercare, ca altădată Iov, 
bolnav, confruntându-se cu moartea în fața unei operaţii chirurgicale, 
într-un spital miinchenez. „Moartea revizuiește viaţa, scrie Vasile Andru 
în postfață. Esenţializează, alege, reașază urmele lăsate de faptele noastre, 
de iubirea noastră, de cunoașterea noastră. Creează urgenţa unei revizu- 
iri totale, odată cu aflarea adevăratelor priorități ale vieţii. Purifică ritual 
trăitul şi scrisul omului. / Așadar, este evocată o apă a purificării: râul 
Isar. / Spitalul este așezat chiar pe malul râului Isar. / Isar este râul care 
trece prin München. Izvorăște din Tirol și se varsă în Dunăre. Este un 
afluent al Dunării, fluviul ereditar.” Accidentul biografic nu duce însă 
la o poezie ocazională, deși vagi ispite biografiste, în consens cu textua- 

lismul generaţiei, există. O sesizează deja Vasile Andru când surprinde 
curgerea Isarului în Dunărea „ereditară”, precum Dresleuca Botoșanilor 
în fluviul Hudson. Blagian în misterul luminii line a imaginarului poetic, 
Theodor Damian rămâne, în schimb, un heraclitean, căci el reface, în „se- 
dentarismul” insulei-spital, curgerea purificatoare a drumului, dar å rebo- 
urs, structură interioară care este conservată de M.N. Rusu în volumul 
antologic, care dobândeşte, din atare pricină, statut de Carte, iar nu de 
simplă antologie. Pe „insula” Isar („Întreg spitalul acesta / ca o insulă pe 
Isar”), poetul ar fi putut adresa divinității ruga blagiană a opririi trecerii, 
dar nu o face. Din contră. El transformă primejdia morţii într-o nouă 
geneză, iar spitalul într-un lăcaș al îngerilor, al iubirii și poeziei izvodite 
din rana trupului: „din rană mai curge-un poem” Insula Isar devine ar- 
hetip al spitalului, în sensul dat cuvântului de caritatea creştină. Nicolae 
Paulescu, în conferința de deschidere a lecţiilor de medicină de la așeză- 
mântul spitalicesc „Betleem” din Bucureşti (1913), argumenta că înain- 
te de creștinism n-a existat conceptul de spital, instituţie care va deveni 
operă patristică prin Sfântul Vasile cel Mare, episcopul Cesareei Capa- 
dociei (372). Theodor Damian face din spital o recapitulare a Creaţiei, 
încât arhitectonica volumului În casa fulgerului capătă o structură muzi- 
cală, după tehnica contrapunctului, în particular, după jocul existenţial al 
cercurilor concentrice: „În muzica concentrică / înfloreşte stânjenelul / 
cântă-i și se desface / cântă-i și se desface filozofic / stai în preajmă și fii 
pregătit / pentru-mbălsămare / parfumul lui te va trece vămile văzduhu- 
lui / şi te va purta-n veşnicii / acolo te vei opri şi vei începe / noua viaţă” 
(77). Ceea ce părea destinat încremenirii insulare stă sub semnul curgerii: 
apa vieţii Isar. Spitalul dă o nouă dimensiune drumului, de parcă ne-am 
afla în misterioasa insulă eminesciană a lui Euthanasius, cu transparența 
apelor purificatoare, în curgerea eternă: 

„Isarul trece prin rănile mele 

şi mi le spală 

ca Iordanul păcatele 

cele multe și grele 

poate şi rana tânărului croat 

de lângă patul meu 

cu șine de fier în mâini 


şi-n picioare 

care noaptea nu poate dormi 

că vede numai morţi cu burţile tăiate 

şi cu măruntaiale scoase 

vai de pielea lui cusută peste tot 

vai de săracele-i oase 

ne uităm din paturile noastre 

pe fereastră spre vârfurile de castani 
şi-mi povestește de fratele său mic 
pierdut în război la paisprezece ani” (25). 


Propria-i rană de la spate se transformă în „rana cea mare a lumii” 
(„universu-i o rană”, 26, 28). Unii ar vrea, din atare pricină, să-l stingă 
pentru a „pune capăt durerii”, nevăzând însă „în rărunchii universului” 
„freamătul Învierii”. De aceea, din starea pe loc a îndoielii și a morţii, te 
salvează drumul: 

„Crede şi mergi înainte 

dacă tot trebuie să mori 

să nu fii niciodată pe loc 

moartea te prinde mai greu 


când înaintezi” (7). 


Credinţa, ce-i drept, este veşnic primejduită de îndoiala carteziană. 
Raționalismul, în consecinţă, se arată a fi cădere din contemplaţie. E 
nevoie de o nouă naștere, de un nou botez în apele Isarului: „am căzut 
din contemplaţie / problema e cum să intrăm înapoi în ea” (37). Pe 
drumul Golgotei, căci altul nu există decât ducând la rătăcire: „pe Isar 
în sus / plânge lisus / pe Isar în jos / suferă Hristos” (53). Sunt chiar 
durerile noii faceri. Imaginea arhetipală a big-bang-lui din cosmologia 
modernă, având precedent în cosmogonia eminesciană a punctului 
primordial, revine în imaginarul poetic al părintelui Theodor Damian: 


„totul este geometrie 

totul e punct 

cea mai mare vrajă e aceea a punctului 
absolut și omniprezent 

n-ai unde să fugi de la fața punctului 


încă o stihiră a acestei fericite iubiri 

se va cânta în tact irmologic 

cu glas domol 

voce joasă 

şi se va folosi tămâie de trandafiri” 

(Încă o stihiră). 

Big-bang-ul devine Marea Explozie a Iubirii, casa fulgerului. Explozie / 
ardere a punctului primordial în cercuri, căci „toate geometriile sfârșesc 
în cerc”: 

„Existenţa este o vânătoare de cercuri 

cercul este marea metaforă 

și big-bang-ul este un cerc 

este cercul redus la esența ultimă 

a avea ascuns în avere” 


(Ca o vrajă a vieții cercul). 


Dar în Semnul Isar se arată ca o geneză inversă față de cea vechitesta- 
mentară: decalogul ia locul zilelor creaţiei, poruncile fiind acum șapte, 
rezidirea lumii cuprinzând numărul zilelor din spital: 10: 

„Oamenii trec grăbiţi 

nu mă observă 

numai îngerul 

e mai bine așa 

arborii şi apa, cerul şi lumina 

sunt noi și proaspete 

ca după facerea lumii 

așa va fi fost în ziua dintâi 

o, ziua aceasta dintâi 

deși la mine e-a patra 

sau poate a zecea 

fiecare zi vine cu propria ei poruncă” (34). 


În a zecea zi, Herr Professor este anunţat de dr. Schwester Stephanie că 
e ultima zi, că a ieşit învingător (50), facerea s-a încheiat. Acum, apa În- 
vierii curge direct din cer: „Plouă pe Isar / această ultimă zi” (51). Dar 
nu numai peste Isar, ci şi „peste Dresleuca şi peste Menecadusa” (52). 

În aceste zece zile ale renașterii, apa Isarului i-a fost oglindă spre cău- 
tarea Mântuitorului, pentru ca la capăt să se transforme în fereastră: 
„până acum te-am cunoscut 

ca văzându-te în oglindă 

acum te văd faţă către față” (58). 

Biruinţa liniştii / isihiei finale şi a poeziei: 
„ISihia, Isihia 

din tine se naşte cu adevărat poezia 
trebuie să arzi mult pe rugul tăcerii 

să duci cărbune încins 

apoi să te aşezi credincios în cuvânt 

şi să ştii să aștepți 

ți se va trimite glas subțire de vânt 

ca să trăieşti 

fără vânt cărbunele moare 

când vine glasul 

trebuie să nu dormi 

ci să-ţi scoţi smerit sandalele 

din picioare 

abia atunci ești gata s-asculți 

abia atunci vei face ce ţi se spune 

aşa se scrie poemul 

când fiecare cuvânt 

a devenit rugăciune” (86). 


Iar această facere a poemului-rugăciune, a Cuvântului Liturgic, poetul 
o datorează Mamei. Aceeași cu a pruncului lisus: „Maica mea și Maica 
Domnului / Una înveşnicinându-se pentru Fiul / iar cealaltă înveşni- 
cită de Fiul omului” (După mine). Însoţitoarele văzute și nevăzute pe 
drumul călătoriei. Nu întâmplător poemele 79-84 sunt închinate Sfin- 
tei Fecioare și Mamei, adevărata autoare a Cărţii: 

„Mamă, mamă 

viața mea ca o carte 

pe care tu o scrii 


şi eu o citesc 

şi-acum plecată o scrii 
chiar mai bine 


că nu mai ai nicio rană” (82). 


Liturghia Cuvântului 


Observam că În casa fulgerului, carte construită ă rebours, se încheie 
cu Liturghia Cuvântului, volumul de debut, semn al viziunii circulare 
a lumii lui Theodor Damian. Antologatorul n-a făcut decât să respec- 
te voinţa auctorială exprimată, programatic, în poemul 84 din Semnul 
Isar: „Trebuie să-mi rescriu poemele / s-ar putea să le scriu invers / de 
la moarte la naștere / atunci n-o să mă mai intereseze rima / metafora 
și stilul / o să mă intereseze pustia / de acolo se trage cu adevărat po- 
ezia”. Altfel de trecere decât cea prin vămile pustiei lui loan Alexandru 
(şi totuşi aceeași), poetul mult prețuit, altminteri, de Theodor Damian. 


Poemul se întrupează în Cuvânt, după cum kenoza este Întrupare a Lo- 
gosului divin. Este rostul cel mai înalt al poeziei, punctul de întâlnire, 
cum am văzut, dintre isihie şi poezie. Ca şi sfințenia, poezia este ardere, 
„dorul de Dumnezeu”: „Cine citeşte cu mintea botezată-n apele ini- 
mii cuvântul poetic simte în el fierbințeala arderii și dansul flăcărilor. 
Semn al străbaterii pustiei: „Pustia este meta-cuvântul. Esenţa cuvân- 
tului constă în meta. Esenţa doar o auzi, o simţi, dar n-o cuprinzi. De 
aceea nici nu spune 'Totul."”* Uitând de esența cuvântului, modernii şi 
postmodernii l-au redus la textualizare în sine, pierzându-i sensul, desti- 
nația despre care vorbeşte părintele Damian. Este o primejdie pe care 
au resimţit-o marii poeţi, iar între cei contemporani cu Theodor Dami- 
an, Nichita Stănescu, şi el bântuit de ceea ce tac cuvintele, numindu-le 
necuvinte. De aceea defineşte Theodor Damian pustia ca meta-cuvânt. 
În eseul Cuvintele și necuvintele în poezie, Nichita Stănescu atrăgea aten- 
ţia că poetul foloseşte cuvintele din disperare, confirmând spusa lui 
Eminescu din Criticilor mei: „Ah! atuncea ţi se pare / Că pe cap îţi cade 
ceriul: / Unde vei găsi cuvântul/ Ce esprimă adevărul?”. Concluzia lui 
Nichita Stănescu: „Nu se poate vorbi despre poezie ca despre o artă a 
cuvântului, pentru că nu putem identifica poezia cu cuvintele din care 
este compusă.” Necuvântul nichitastănescian ascunde în el dubla față 
a cunoașterii teologice, dar și poetice: apofaza și catafaza. Poetul ba- 

sarabean Victor Teleucă vorbea de cuvântul biform, încapsulând în el 
aceeași dualitate paradoxală a cunoașterii. De aceea, putem fi îndrituiți 
a-l considera varianta canonică laică a Logosului, devenită liturghie a 
cuvântului în viziunea părintelui Theodor Damian. Comparativ cu vor- 
băria textualistă, vorbirea liturgică a poeziei este nemitarnică, cuvânt/ 
necuvânt ce dă și titlul volumului din 2005. La vămile pustiei nu se poa- 
te da mită, căci Învierea, spune poetul, nu se cumpără: 

„47 de ani 

mi-a înțepat şarpele pustiei 

piciorul 

când căutam pietre 

pentru locașul lui Dumnezeu” 

(Vămile pustiei). 


Prin liturghia cuvântului poetic ajungem la adevărata frumuseţe: 
„Prăznuim Învierea Domnului cu credinţa şi convingerea că prin par- 
ticiparea la Înviere, frumuseţea chipului lui Dumnezeu strălucește din 
nou neimpiedicat în noi. Prin Înviere, intrând în copleșitoarea apro- 
piere a Domnului slavei, nu numai că intrăm noi înşine în dinamica 
interioară a Parusiei, dar întregul univers trece din starea frumuseţii 
sale disperate, cum spune Sf. Grigore de Nisa, în starea de har ce înalță 
şi transfigurează” (Nașterea Domnului, în Calea împărăției, 2000). 


Părintele 'Theodor Damian distinge, așadar, între frumusețea disperată a 
esteticii tradiționale și frumuseţea ce înalță și transfigurează. Aici deslu- 
şim esenţa poeziei liturgice sau imnice, la care au ajuns poeții de geniu ai 
lumii, de la Dante la Vasile Voiculescu. Ion Barbu, pe care l-am invocat 
de mai multe ori în acest studiu, își mărturisea deschis năzuința către po- 
ezia imnică, poezia ca sărbătoare. La fel şi loan Alexandru. Theodor Da- 
mian concepe poezia liturgică ca fiind adevărata carte, Cartea timpului: 
„Aceasta este cartea timpului nostru 

Unii o scriu și alții o semnează 

Aşa intrăm în istoria eternității 


Pe urmele Cuvântului ce se-ntrupează 


Şi călătorim permanent în mirare 


Căci nimic nu mai e cum era 

În locul spre care ne ducem; 
«Doamne, milușeşte-ne pe noi și lumea Ta!>”. 


În poeme precum Cuvântule!, se închină adevărate cântece de slavă 
Cuvântului Întrupat: 

„Ai venit prin lumină și stele 

Până-n adâncul întrupărilor mele 

Prin lacrimile nepătrunse 


Ale lumilor în mine ascunse 


Când Te-am văzut în faţa templului meu 

Am vrut s-ascund putreziciunea epavei 

Dar n-am avut timp căci s-a strigat: 

«Deschideţi porţile, că iată, intră Împăratul slavei!” 


Poetul, ca ales al destinului, este martorul acestei slave liturgice a Cu- 
vântului: 

„S-a întâmplat că poetul a trecut prin fața noastră 

Când a apărut acea lumină pe cer 

L-am cunoscut după seminţele ce ardeau în adâncuri 

Şi se ţineau pe sub pământ după el 


Nimeni n-a observat cum lumina 
Spărgea seminţele fecundându-le somnul 
Şi cum poetul trecea murmurând. 


<Veniţi să ne bucurăm de Domnul! >”. 


De la îndoială carteziană și apofază teologică la imnul liturgic, acesta 
este cercul / drumul fiinţei lui Theodor Damian. Dacă „maturii” (ateii) 
pot rătăci drumul, cum s-a întâmplat sub comunism (dar nu numai), 
copiii sunt aceia care aduc vestea Întrupării Cuvântului: „Copiii mer- 
geau înainte și strigau / Că Domnul este aproape, Domnul vine / Ecoul 
străzilor cântecul lor repeta / În arlechini ardeau durerile de mâine. // 
După copii bătrânii mergeau din casă-n casă / Și sfințeau sub paşii lor 
pământul / Şi băteau pe la uşile Domniilor Voastre: / ÎI primiţi pe Cu- 
vântul? / Nu! Nu-L primim pe Cuvântul!” (Copiii mergeau). 

Poezia lui Theodor Damian este, cu preponderență, una de cunoaște- 
re, chiar în plină experienţă existenţială, dramatică, din Semnul Isar, 
cu avantajul de a nu se rătăci niciodată în gnoză. Cum a reușit să nu 
cadă în ispita raționalismului cartezian (precum s-a întâmplat cu mulți 
dintre colegii de generaţie), Theodor Damian ne-o spune în amintitul 
interviu acordat Flaviei Topan pentru revista „Vatra veche”. Întrebat 
dacă există compatibilitate între cogito, credo şi amo, poetul răspunde 
că, înainte de toate, și poezia este act de cunoaștere, în pofida faptului 
că atât vechiul estetism, cât şi textualismul îi neagă această dimensi- 
une. Cunoașterea nu e doar apanajul rațiunii. A paria numai pe cogi- 
to înseamnă a rata cunoaşterea, tocmai prin ruptura de credo şi amo: 
„Primul aspect al problemei ar fi dacă cele trei, cogito, credo şi amo sunt 
sau nu complementare. Dacă decidem că nu sunt, trebuie dovedit, ra- 
tional, nu mistic, de ce. Dacă decidem că sunt, şi aici mă înscriu şi eu, 
atunci trebuie demonstrată compatibilitatea dintre cele trei dimensi- 
uni, ceea ce ar fi subiectul unei cărţi, cel puţin. Eu, personal, cred că 
ierarhia acestor dimensiuni (de jos în sus) este clară: cogito (Descartes) 
este la bază, credo (Kierkegaard) este la mijloc, şi amo (Dostoievski) 
este deasupra” 


Amo, altfel spus, e ceea ce unește cele trei niveluri de Realitate, sub 
semnul lui trans, al logicii terțului tainic ascuns care este neraționali- 
zabil. De la cogito la credo care „se desăvârşește în amo, iubirea ce trece 
dincolo de minte, de raţionamentele obişnuite și «decide» o acţiune, 
paralogică, supra-rațională, ca întruparea, din iubire a Logosului divin 
în istorie, ca să luăm exemplul suprem.” Pe această cale, nu mai exis- 
tă incompatibilitate între cunoașterea cuantică, bunăoară, şi poezie şi 
religie, demonstrează Basarab Nicolescu: „Cunoaşterea poetică este 
cunoaşterea cuantică a terțului tainic inclus.” Ea deschide drumul că- 
tre Valea Mirării, cum o numește savantul, valea miracolelor (imagine 
prezentă în poemele și în interviurile lui Theodor Damian). Basarab 
Nicolescu n-are decât a regreta că savanții și filosofii „și-au risipit tim- 
pul negând miracolele. Așa am ajuns, fireşte, să negăm propria noastră 
existenţă, care este miracolul miracolelor. Elementară greşeală de logi- 
că”? Această Vale a Mirării este abisul (Theodor Damian îi va spune 
pustia) dintre două niveluri de Realitate“, la confluenţa cărora se iscă 
„furtuna” ființării (acţiunea, zice părintele Damian), adevărata sărbă- 
toare a existenţei umanet!. 

Să conchidem, și nu doar provizoriu, despre Theodor Damian: ne 
aflăm în faţa unui gânditor profund și a unui poet care, sperăm, încă de 
pe acum, se prefigurează ca o singularitate canonică în câmpul divers și 
bogat al liricii românești. 

Ca şi alți prozatori ai generaţiei sale, Geor- 
ge Bălăiță a început cu genul scurt și a atacat 
apoi, dezinvolt, romanul. Tehnician impeca- 
bil, punând la lucru o debordantă fantezie, 
prozatorul respinge deliberat romanul cla- 
sic. Cândva, convins că nu va face literatură, 
George Bălăiţă citea frenetic; viciul, fireşte, a 
rămas, dar atunci era vremea eclipsei prolet- 
cultiste, a lecturilor clandestine și a bibliote- 
cilor sigilate. Rondurile de noapte ale acestui 
„întârziat”, inventariind şi orchestrând - cu 
siguranţa profesionistului — procedeele roma- 
nului modern, „vânează” pulsaţiile vieţii as- 
cunse. Indiferent ce scrie (indiferent de genul 
abordat), George Bălăiță se hrănește cu o ace- 
eași substanţă originară, povestind cotidianul, 
privind viaţa şi trecând-o în text, sub veghea 
unui demiurg zglobiu şi jovial, atins de mirajul 
ludic, dispus „a năuci” realitatea [1, 347]. 


Totuși, în George Bălăiță izbucnesc trufiile, 
dar şi timidităţile „provincialului”. Publicat 
în „Luceafărul”, invitat să citească în Cenaclul 
Labiş, primind premiul de proză al revistei 
(1964), junele Bălăiță dorea, ca „provincial 
sadea”, să elibereze rezervele Provinciei cultu- 
rale. Simţul observaţiei, fixând detalii, libera 
mişcare a gândirii sfidând bariera dogmelor, 
virtuozitatea tehnică pusă în slujba ideii de 
creaţie, în fine, mitologia scriitorului asigură 
textelor lui George Bălăiță încărcătura proble- 

matică. Publicistica (Nopțile unui provincial, de pildă) e, şi ea, literatu- 
ră, veritabil jurnal de creaţie, liant al pânzelor sale romaneşti. Aceste 
croquis vorbesc introspectiv despre misterul creaţiei, eliberând imagi- 
naţia, potențând digresiunea și asociativitatea, lunecând în literatură, 
deoarece, avertiza Bălăiță, scrierea îi urmează fidel gândurile: „scriu în 
chiar felul în care gândesc”. 


Amuzându-se, George Bălăiță a început prin a recolta, sub unghiul 
pastişei ironice, clişeele prozei noastre, vădind o remarcabilă deschide- 
re spre experimentalism. Virtuozitatea, din fericire, e ferită de gratuita- 
te, deși nu e lipsită de un accent ostentativ-demonstrativ, în prima fază, 
cu deosebire. Degajarea, dexteritatea, bucuria ludică nu funcționează 
în gol, dar demarajul a fost greoi şi abia Lumea în două zile (1975) va 
certifica un mare talent epic, stăpânind diapazonul narativ; romanul 
era cartea de maturitate (cf. Lucian Raicu) a unui scriitor familiarizat 
cu „catalogul” tehnologic, supunând unei viziuni proprii, ingenioase 
achiziţii. Modelul Joyce drenează energia narativă şi descriptivă a scrii- 
torului, impunând, se ştie, în mişcarea prozei, în segmentul interbelic, 
o nouă convenţie epică. Pionierul James Joyce, decupând în Ulysse cele 
optsprezece ore ale măruntului funcționar din Dublin, refuză liniarita- 
tea, restrânge timpul, multiplică naratorii (perspectivele), lunecând în 
fluxul existenţei interioare, transformând succesiunea (o cronică co- 
erentă) în simultaneitate. Cheia lui Ulysse, va mărturisi însuși Joyce, 
era uitatul Edouard Dujardin, care lansa - ca procedeu romanesc in- 
tențional - monologul interior în Les lauriers sont coupés. Exemplul 
evidenţiază jocul întâmplării şi recepţia prin efort cultural, ambele 
prezente, influențând traiectoria unui scriitor, declanșând o radioacti- 
vitate literară imprevizibilă prin consecinţe. Cu atât mai vârtos această 
chimie romanescă e prezentă (și, în același timp, greu de sesizat) în 
productele unui scriitor livresc, care, aşa cum nota Nicolae Manolescu, 
discutând cazul Bălăiță în Arca lui Noe, ocolește tiparul mare şi clar, 
dezvoltând imaginaţia în detaliu. George Bălăiță amestecă banalul și 
extraordinarul, mitologizează și desacralizează, maschează fondul grav 
printr-un spectacol carnavalesc, surpă pilonii romanului clasic și rela- 
tivizează construcția romanescă prin mobilitatea privirii şi varietatea 
mijloacelor. Citind și citând, parodiind şi polemizând, George Bălăiță 
nu sufocă prin simbolistică ocultă materia epică, deoarece fantezia sa, 
neîndiguită, insuflă demiurgic viață. Existenţa umană e misterioasă, 

aici se încrucișează tendinţe contrarii, îşi zâmbesc extremele, vieţuieș- 
te echivocul. Lumea în două zile este un roman etajat, bogat în simetrii 
și opoziții. Infernul caraghios al lumii și paradisul cuvintelor vorbesc 
despre o ambiguitate structurală, supravegheată, în care gravul e hilar 
şi farsa sfârşeşte în tragic. 


Romanul lui George Bălăiță este, indiscutabil, de o frapantă originali- 
tate. El probează aderenţa scriitorului la satira socială, simbolistica ma- 
gico-fantastică pregătind un distonant eșafodaj esoteric, elogiul vieţii 
mărunte și fixarea detaliului banal, observaţia și pastișa ironică, inserția 
jurnalistică. Povestirea crește din sine, prozatorul are har și haz, umflă 
lucrurile în jocul scrisului, aluatul se revarsă amenințător peste rama 
naraţiunii. Legenda lui Antipa, un homo duplex şi filosof de provincie, 
un umil funcţionar navetist, asigură nucleul epic. Un provincial plicti- 
sit, insignifiantul Antipa, „moale și absent”, mai degrabă tăcut este un 
spirit cazanier la Albala, unde domiciliază, moţăind într-un fotoliu; dar 
devine „alt om” la Dealu-Ocna, unde navetează, în el — comentează Pa- 
şaliu — zăcând o putere pe care nu o cunoaște. Omul domestic (angelic) 
şi omul infernal (demonic) zac în ființa profetului Antipa, atins de o ca- 
raghioasă spaimă de boală; un măscărici și un stăpân, impulsionat de o 
ambiţie nemăsurată, de care își bate joc. Antipa trăieşte glumind (glu- 
ma pentru el era totul, va spune Viziru), va provoca ciudate pariuri, 
„pricinuind” un şir de decese. „Funcţionarul neantului” se adăposteşte 
sub un zâmbet ambiguu, fără a ști ce vrea, plin totuși de o credinţă ciu- 
dată în propria-i putere. Oblomovianul Antipa, intrat în delirul amă- 
nuntului, reprezintă o existenţă fără destin; glumele sale capătă o des- 
făşurare monstruoasă. Moale și inactiv, el „străluceşte prin absenţă”; 
este un farsor salvat de la ridicol, fermecând prin minciună și nepăsare. 


Devotata Felicia, soţia lui Antipa, stăpâneşte din bucătăria-templu, ac- 
ceptându-i trăsnăile (cele două solstiții inversate): ajunul inventat (o 
aiureală, va constata Paşaliu), noaptea de veghe, probând „puterea unei 
nopți de decembrie”. Calmul domestic inundă această casă. Dar Felicia 
vroia adevărul; minciuna lui lua „înfăţişarea adulterului”. Or, Antipa 
se apără minţind, caută o minciună care să dea un sens adevărului, să 
atingă perfecțiunea. Lumea sărbătorii se naște prin mâinile neobositei 
Felicia, la decizia lui Antipa, însă; minciuna, va spune Felicia, l-a ales 
pe el şi eu l-am ales pe el. Critica a observat imediat că Antipa este 

un balcanic, atras de spectacolul lumii: un amestec de forme, culori, 
miresme, zgomote. George Bălăiță impresionează prin minuţia ob- 
servaţiei şi preciziunea microscopică; efluviile bucătăriei inundă acest 
univers explorat prin gura cheii, în care poezia culinară și voluptatea 
gastronomică se însoțesc cu tentaţia abstractizării discursului, distan- 
ţat orgolios de formulele în circulaţie. La George Bălăiță, alunecarea în 
fantastic, relativizarea, gustul pentru concreteţe, plasticitatea etc. reim- 
prospătează realitatea, asigură textului prospețime epică. Realitatea își 
conservă ambiguitatea, ochiul multifațetat (permițând percepția gaze- 
tărească a lumii, flagelând colecţia de clișee în uz) explorează ironic, 
saturat de concret. Ironia e și onomatiscă: Felicia reprezintă liniștea 
casnică, Anti-pa, cum scrie Cornel Ungureanu, semnifică o negare a 
lumii. Şirul de farse funeste înseamnă trezirea sa, ieşirea din somnolen- 
tă. Lumea în două zile trăieşte în vălmășagul faptelor mărunte; spațiul 
epic e înțesat cu bizarerii, dar privirea autorului îl controlează suveran. 
Eroii nu trăiesc liberi, bufoneria și tragedia, realul și fantezia, adevă- 
rul şi minciuna, seriosul și farsa sunt de neseparat. Ne însoțește râsul 
gros, gogolian, precum în conversațiile câinilor Argus și Eromanga (o 
personificare-replică, trimițând la Nuvela exemplară a lui Cervantes, în 
contrast cu modernitatea ostentativă a romanului). Digresiunea, pro- 
za carnavalescă, bufoneria estetico-morală caută semnificația faptelor 
vidate de semnificație; adevărul e neașteptat şi inepuizabil. Un alt text 
„înghite” pe cel anterior, un alt anchetator (de pildă, Al. Ionescu) preia 
ștafeta naratorilor, fiind, observa Eugen Simion, ca prim cititor, un na- 
rator fără naraţiune. 


Apetitul pentru farsă al „fanfaronului” Antipa, cel ce fascinează și în- 
grozeșşte, pune în umbră adevărata sa identitate; Antipa ascunde ceva, 
el este mai degrabă creaţia naratorilor, pendulând între tentația absolu- 
tului și pasivitate, golit de voință. Ambiguitatea personajului e întreți- 
nută prin acest joc de oglinzi: „ceea ce unul numește putere, altuia i se 
pare slăbiciune”. Acest „fanfaron fricos”, părăsindu-şi destinul, trăieşte 
sub semnul unei puteri irosite, constată Anghel. La Albala, el era alt 
om; la Dealu-Ocna, în grupul petrecăreților ce se adunau la crâșma lui 
Moiselini, băşcălia e suverană, zeflemeaua fără măsură stăpânește şi ri- 
sipeşte amorțţeala târgului. Antipa, omul furios şi liber, e mezinul aces- 
tui grup ce conservă atmosfera balcanică, lansând „un joc absurd”, pro- 
gramând decesele. Cât de mare este puterea farsei? Până unde se poate 

glumi? Iată întrebări la care cei care l-au cunoscut pe Antipa vor să răs- 
pundă, încercând să-l cunoască cu adevărat pe cel „stăpân pe viaţa lor”. 
În spaţiul casnic, apărat de indiscreţia vecinilor de blajina Felicia, Anti- 
pa „lucrează”; citeşte şapte sau nouă cărți deodată, notează, redactează 
texte incoerente (aprecierea e a procurorului Viziru). După dispariția 
lui Anghel, judecătorul Viziru adună material, clasează, impulsionat de 
imperativul „trebuie să ştiu”; el luptă cu timpul, întocmește un fel de 
cronică vie a oraşului, condus de bucuria de a pătrunde în om. Vrea să-l 
„descopere” pe adevăratul Antipa, acoperit de adevărul faptelor, până 
nu e prea târziu, interesat de gravitatea glumelor și implicarea lor în 
existenţă. În fond, totul a început de la o glumă. Viziru, un biet martor, 
ştie că „trebuie notat totul”. Fostul judecător rescrie romanul lui Anti- 
pa, dar acesta „nu se lasă prins”; Antipa își creează adevărul. „Scriu ca 
să-mi amintesc”, mărturiseşte judecătorul, respectând un „contract”; 
dar a scrie despre „măgarul simpatic” Antipa, singurul lui prieten, ad- 
mirând traiul lui liber, minciuna surâzătoare, nepăsarea neproductivă 
presupune ocolul epic: „ideea despre întâmplările lui are forma mişcă- 
toare a unui nor”. Ancheta lui Viziru devine scop în sine: înainte de a fi 
strivit de o maşină, judecătorul e surclasat de avalanșa faptelor. Bolnav 
de hiperrealism, el transcrie fără selecţie, acumulează aproape întâm- 
plător. Viziru e un maniac al faptelor, condus de acel „aud și văd” în 
care simţurile există şi lucrează. Lumea se face încet, constată judecă- 
torul; în cea mai lungă zi de vară (partea a doua a romanului se desfă- 
şoară în ziua de 21 iunie, la Dealu-Ocna), Viziru simte amenințarea 
unei schimbări, deşi nu bănuia niciun semn rău. Construit pe ideea 
opoziţiei, romanul lui Bălăiță are o structură duală, descoperind lumea 
cu două fețe: domestică şi infernală. Lumescul și diavolescul, banalul 
şi extraordinarul, gravitatea și farsa definesc antilumile lui George Bă- 
lăiță, văzute simetric, prin corespondențe simbolice, stăpânite de un 
duh demoniac. 


Peste prima parte domnește pacea și calmul din tabloul lui Pieter 
Janssens. Nimbul lumii domestice maschează o solemnitate comică: o 
sărbătoare trucată, anunțând înclinația spre farsă a protagonistului, un 
Antipa inactiv, stângaci, înfofolit, căzut în somnolenţă; alături, „femeia 
uriaşă” Felicia, delicat-opresivă, oficiind în bucătărie și instaurând un 
matriarhat fără replică: neîncrederea ei este iubire, minciuna lui este 
tot iubire. În casa Antipa, domesticitatea e fabuloasă; scrânteala stăpâ- 

nului-ateu, decretând solstițiul de iarnă singura sărbătoare religioasă, 
află în Felicia o răbdare invincibilă. Antipa este regele acelei zile. Dar 
„tulburarea solstițiului” se susține şi prin farsa intemperiilor: o blândă 
confuzie, un băltăreț caraghios anunţă miracolul dezgheţului. 


S-a spus că romanul ar fi un cub epic. A doua zi a romanului este versiu- 
nea negativă a primei părţi, parodiind grotesc domesticitatea: căminul 
e înlocuit prin cârciuma lui Moiselini, unde — într-un separe — se adună 
elita, în obișnuita ieșire de la prânz. Ceata de petrecăreți asigură scu- 
fundarea în anonimizare, triumful fiziologicului. Caraghios și uşuratic, 
Antipa „de la sfat”, cel care „o face pe şeful”, e un băşcălios. Campionul 
glumei participă la orgiasticul ospăț, punând la cale farse sinistre. Exis- 
tă o savantă rețea de simetrii; doar Antipa este fără dublu, dar el, s-a 
remarcat, îşi conţine dublul. 


Sub crusta descrierii abundente, în romanul lui Bălăiță, colectând și 
persiflând clișee, descoperim un depozit de semnificaţii. Linearitatea e 
pulverizată, dar sub aparenta dezordine, pusă în mișcare în acest „colos 
de cuvinte”, de oglinzile personajelor principale, prozatorul stăpâneşte, 
cu vervă bufonă, jocul simetriilor, dezvoltând contrapunctic materia 
epică. Romanul, observăm, stă sub semnul Balanţei, echilibrându-și 
părțile. 


Bovaricul literat Pașaliu este, și el, o oglindă a lui Antipa. Fostul bi- 
bliotecar este chiar un mentor al lui Antipa, dirijându-i lecturile. Dar 
aiurelile beţivanului Pașaliu, amestecând adevărul cu fantezia, inven- 
tând-o pe Eromanga, sunt proiecte fără finalitate. Cuplul Antipa — Fe- 
licia pare „o pereche de aur”; August-pălărierul va trage concluzia: „Ea 
are dreptate, dar și el are dreptate”. Plină de iubire, Felicia este femeia 
răbdătoare, comună și pisăloagă, revărsând dragoste ocrotitoare, mi- 
nată de neîncredere; Antipa este minciuna. Felicia ştie asta, nu mai are 
nevoie de dovezi. „Ca iubirea ei să rămână nestinsă, ar fi trebuit ca An- 
tipa să moară” — citim în roman. Antipa născuse în sufletul ei iubire, îşi 
împlinise datoria, putea să dispară. Amatorul de pariuri va şi dispare, 
iar Felicia își va iubi în liniște iubirea (copilul); se dă startul pentru „o 
nouă facere. 


Evident, Lumea în două zile este un roman construit printr-o inteligen- 
tă distribuţie a jocului de oglinzi. La intrarea în atelierul bătrânului Au- 

gust, duhul bun al locurilor, este montată o oglindă care deformează. 
Ea ar fi una din distracţiile vechiului oraş Albala. Dar perechea blân- 
dului August este crudul şi fanaticul Anghel (un personaj rusesc, s-a 
zis), ceasornicar și supraveghetor la Casa de Apă, „partea întunecată 
a lui August”. Bătrânul maniac se consideră un ales; mintea lui tulbu- 
re, „creându-l” pe Antipa („puterea mea a fost să o arăt pe a ta”), îl va 
și distruge, dispariția lui Antipa fiind „plata” pentru felul lui batjoco- 
ritor şi vesel, trădând spiritul profund al răului. „Orb” şi nepriceput, 
neconştientizând ce putere ascunde, Antipa este creaţia lui Anghel: „tu 
ai o oglindă, dar fără mine nu știai nimic”, va declara Anghel. Idolul e 
slab, superficial, se îndoiește, glumește și, prin asta, trădează; anoma- 
lia trebuia curmată. Neavând putere să creadă, a înșelat așteptările. În 
numele credinţei ce nu cunoaște îndoiala, fanaticul Anghel, convins că 
puterea lui Antipa se termină la șapte (morţi), îşi ucide mitul, omorân- 
du-l pe Antipa. Anghel era un sol în aşteptare, căutătorul oglinzii. Țelul 
lui era să găsească oglinda străveche, dăruită de Hou lui Vang Du, po- 
sesorul ei devenind atotputernic. Acest pretext epic, închizând un me- 
saj ocult, trimite la taoism, deșteptând în fanaticul Anghel impulsuri 
străvechi, genezice: „Cel ce deține Marea Imagine / poate să străbată 
lumea întreagă / poate s-o facă fără primejdii... Pedepsind necredința 
lui Antipa, Anghel - omul unei singure idei — distruge mitul Antipa. 
Seriozitatea pare a fi „apărată” de Anghel, un fanatic cu mintea rătă- 
cită, dorind a face lumea din nou. Lumea în două zile poate fi, aşadar, 
Cartea facerii, romanul creatorului luptând cu obsesia limitelor, cum 
sesiza Mioara Apolzan. Nu întâmplător ștafeta naratorilor e preluată 
de judecătorul Alexandru Ionescu, un personaj cu statut bizar, venind 
din afara spaţiului epic. El va folosi rolele și caietele de la August, ob- 
servând că omul bun, ocolit, de regulă, de romancieri, „e greu de făcut”. 


Tot cu obsesia adevărului, convins de imposibilitatea unei cronici, ca- 
pabilă a prinde epoca în tumultul ei contradictoriu, caleidoscopic, tră- 
ieşte Naum, atins de boala scrisului (Ucenicul neascultător, 1977). Car- 
tea e un Bildungsroman, cu materie în ebuliţie, stăpânită de demonul 
povestirii, tensionată de bogăţia oralității. Condiţia de scrib, scăpând 
esenţialul, naşte inhibiţie; în căutarea adevărului absolut, fără umbra 
unei falsificări, scribul uceniceşte la şcoala realității, luând pulsul ei din 
lumea cărților. Naum caută realitatea „ideală”, luptând cu permanente- 
le deghizări; dar mistificările epocii sunt adevărul ei și, nota pătrunză- 

tor Radu G. Ţeposu, o realitate falsificată de istorie e un adevăr istoric. 
Febrilitatea de a „fixa” istoria (disjungând între adevărul istoric și cel 
al realităţii), terorizată de posibilitatea de a da un „alt curs întâmplă- 
rilor”, pulverizează coerenţa discursului. Ucenicul neascultător luptă cu 
formule romaneşti consacrate, mișcând, pe orbitele naraţiunii, „plane- 
tele” nuvelistice ale sistemului epic. Cronica vrea să caute adevărata 
realitate. Palaloga vrea o carte „fără cazuri particulare”, suprimând in- 
dividualul, tăind păienjenișul relaţiilor, definind vremea noastră, „nu 
întâmplările unuia sau altuia”: vrea „marea întreagă, nu o picătură de 
apă la microscop”. 


Observăm că tocmai microscopia reînvie lumea, urnind narațiunea 
proliferantă, purtând marca inconfundabilă a stilistului Bălăiță. De tă- 
ietură modernă (tehnic), cărțile lui filtrează lumea prin lecturile „care 
nu se văd”, o reintemeiază, gestul demiurgic nefiind ferit de ispitele 
demonismului. Dar George Bălăiță crede în creaţie, privirea romanci- 
erului, eternizând prin cuvinte lumea, oferă acestora o viață necunos- 
cută, cu bucuria elementară a demiurgului, gustând libertatea gestului 
său. Pe o scenă deschisă (nu e lumea un teatru?), George Bălăiță adună 
grotescul și sărbătoarea, drama și farsa, reconstituind spectacolul unui 
destin. Or, lumea este chiar oglinda destinului și acest Homo ludens fi- 
xează, sub aparenţa jocului însetat de demonism, o tipologie socială și 
morală. 


Dincolo de noţiunile cu care operează literatura „modernă, George 
Bălăiță rămâne credincios unei convenții eterne: povestirea. El pare (şi 
este, într-o apreciabilă măsură) un orientalist. Interesul pentru epica 
noastră folclorică (necercetată, observa scriitorul, cu atenţia necesară) 
îl defineşte ca indiscutabil „autohtonist”. Aflând în Cicikov arhetipul 
literar al lui Antipa, Valeriu Cristea denunța încărcătura gogoliană și, 
în general, rusească a literaturii lui George Bălăiță. Cum spuneam, in- 
tertextualitatea, aluziile culturale, lacătele etimologice (în subtextul 
numirii) sau replica (în absenţa nominalizării) impregnează o lume ce 
trăieşte epidermic, superficial, gustând petrecerile și taifasul: Antipa, 
Filip, Adam, Naum Capdeaur reprezintă spiritul ludic, dezaprobat de 
Palaloga, de mătușa Otilia sau de Anghel. 


Însuşi George Bălăiță, luându-se în serios, glumește. Execuţia tehnică 
merge spre „epicul cinetic”, colectând bizarerii, într-un registru stilistic 

urmuzian. Realismul nu are motivaţie realistă, ci parodică. Naratorii- 
scriitori, sub avalanșa amănuntelor, se referă la lume și la literatură, 
mimând autenticitatea. Numind în Urmuz o stare universal-umană, 
George Bălăiță e interesat de ambiguizare şi acumulare; el scrie „fil- 
mic” (ceea ce ar presupune economism), dar şuvoiul cuvintelor tul- 
bură apele epicii, sabotând logica. Scriitorul luptă cu prejudecata că 
absurdul ar fi o descoperire recentă, întreținând confuzia permanentă 
a planurilor: realul şi fantasticul coabitează. 


Viguros prozator modern, oferindu-și lungi pauze, George Bălăiță nu 
are rădăcina debilitată prin cultism. Romancierul nu îmbrățișează o 
formulă canonică: el vrea şi lirism freatic, şi istorism vizionar, şi soci- 
ologism catalizant. Cu intarsii livrești, proza sa nu respectă structurile 
prestabilite; povestirea dă sens curgerii timpului, dar repetă haosul viu- 
lui, încâlceala polimorfului, încercând a stăpâni universul prin cuvânt, 
repudiind însă fixarea. George Bălăiță s-a statornicit totuși în iluzia cea 
mai cuprinzătoare: romanul. În colecţia de titluri aparținând generați- 
ei, contribuţia lui nu e atât cantitativă, prozatorul publicând cu zgâr- 
cenie. Dar la George Bălăiță plăcerea experimentului întrece, se pare, 
pe cea a povestirii. El se vrea un nou romancier, efectul acestei proze, 
sfidând „amorul cititorului pentru formă şi fizică”, creând, previzibil, şi 
un nou cititor. 


O disponibilitate enormă şi o locvacitate pe măsură, aprecia Zoe Du- 
mitrescu-Bușulenga, într-un „profil contemporan” dedicat lui George 
Bălăiță (v. „Revista de istorie şi teorie literară”, anul XXXII, nr. 4/1984) 
caracterizează acest autor: scrisul liber, stimulat de bucuria pură a crea- 
ţiei, se rostogolește năvalnic. Nu e vorba atât de o erupție a cuvintelor, 
aparținând unui analist stăpânit de o lacomă cunoaștere, aglomerând, 
pe ductul creaţiei, caleidoscopia realităţii, cât de o continuă metamor- 
foză, George Bălăiță definindu-și nimerit propria artă poetică: „un 
gând care se naște ca un nor”. Acest Joyce român (cf. Zoe Dumitres- 
cu-Buşulenga) are totuşi obsesia simetriei compoziționale: demiurgul 
jucăuș, atotștiutor, dezvoltă o perspectivă ambiguă. Jocul deliberat, 
alunecând în fantastic și grotesc, trădând voluptăţile şi jubilația crea- 
torului, poartă mesajul unei „lecţii” subiacente; gluma estetică suportă o 
corecție etică. Tentaţia demiurgică, dezvoltând un epic digresiv, agluti- 
nant, aflând în glumă „bobârnacul” iniţial al „facerii”, atenționează asu- 


CRITICĂ, ESEU 


pra imprevizibilelor consecinţe ale conduitei duplicitare: luciditatea 
în eclipsă, „scrânteala care dă de lucru”, farsa neagră, slujite, toate, de 
libertatea neîndiguită a mijloacelor stilistice, bruscând tabieturile ci- 
titorului comod. Prozatorul captează fluiditatea realului, scormonește 
banalul, observă dualitatea: slăbiciunea şi puterea trăiesc în simbioză, 
un destin comun se dovedește excepţional, un ochi comun e, de fapt, 
multifațetat, privind lumea sub lupa necruțătoare a detaliului. El dilată 
amănuntul, plonjează în contemporaneitatea fierbinte, dar sondează 
semnificaţiile adânci; pagina, lucrată artistic, reverberează mitic. 


Ca „realist fantasmagoric”, G. Bălăiță recompune, minuţios, caleido- 
scopia lumii în retortele estetismului rafinat, acumulativ, labirintic, în- 
treținând spectacolul ghiduș al interpretărilor. Chiar și meditaţiile libe- 
re, „topind” voltaic întâmplări, lecturi, conspecte, confesiuni ori emoții 
tăinuite (cum ar fi experiența Cevengur, „descoperindu-l” pe Andrei 
Platonov), caută o perspectivă insolită, atingând, observa Nicoleta 
Sălcudeanu, debiografizarea. Evident, interviurile (clarificatoare, cât de 
cât) ori episoadele bine definite (directoratul la Cartea Românească, 
de pildă) impun precizări (v. Marocco, I, II), legate de un val de acuze 
care l-au însoţit pe cel „vândut regimului”. Şi care îl obligă la ieşirea din 
ambiguitate, devoalând „barajele kafkiene” și mecanismele absurdului 
în vremuri aspre. 


Prozatorul însă mizează pe „jocul absurd al întâmplării”, forțând ambi- 
guitatea salvatoare. „Stăpân al himerelor”, știe că, prin poveste, lumea 
(derutată, confuză, răsturnată) devine suportabilă; de unde, poate, 
„Voioşia spunerii”, recunoscută de M. Iorgulescu, bufoneria, „gustul 
libertăţii” într-o lume a aparenţelor. O lume-amfibie, preciza Nicoleta 
Sălcudeanu, în care gustul pentru farsă se întrepătrunde cu gravitatea 
„ascunsă”, de fond; în care „pofta caraghioasă” a scriiturii, îmbăiată în 
senzualitatea concretului, încearcă să prindă farmecul speciei (noastre), 
angajată într-un echilibru relativ (demonism vs angelism). Fiindcă, în 
fiece fiinţă, ne lămurește prompt G. Bălăiță, „ambele stări sunt active”. 


Paşnic, chiar „moale şi absent”, micul funcţionar Antipa devine, în a 
doua sa existență, malefic, lansând profeţii înfricoşătoare, într-o atmo- 

sferă halucinant-grotescă. Dar povestea lui, aflăm, era deja uitată în 
Albala „când începe povestea lui Naum Capdeaur”, în acel prim vo- 
lum al Ucenicului neascultător, anunțând, spera Eugen Simion, „o con- 
strucţie epică impunătoare” [4, 461]. E drept, romanul, coagulând opt 
narațiuni „nevrotice” (cf. E. Negrici), a stârnit entuziasmul criticilor, 
dar promisiunea, se ştie, nu s-a împlinit. Mixând cu virtuozitate tipuri 
de scriitură, el pare, prin „orgia variațiilor” [3, 346] un soi de metaro- 
man, mai degrabă. Mulțimea vocilor narative, diversitatea depoziţiilor, 
abundența gândurilor şi gesturilor ne aruncă în haotism, râvnind si- 
multaneismul; întregul, în acest vârtej scriptic, ni se dezvăluie doar ca o 
promisiune, mărturisea franc însuşi autorul, decis să împiedice fixarea, 
rotunditatea construcției, în prefacere necurmată. Ucenicul său (scri- 
bul) se vrea arhetipul scriitorului, afişând, deopotrivă, prudenţă şi orgo- 
liu, sperând să înșele vigilenţa stăpânilor: „numai ce scriu eu rămâne cu 
adevărat”. Știind prea bine că „asprimea stăpânilor trebuie îndreptată 
în altă parte”. Scribul, desigur, poate da alt curs întâmplărilor; iar „restul 
e trecere”... 


Romanul, de fapt, ne introduce în climatul anilor '50 (teroare, indus- 
trializare, colectivizare forțată), fiind, prin ziaristul Naum, care își ca- 
ută rădăcinile, o cronică de familie, cercetând, în vălmășagul întâm- 
plărilor, „istoriile” neamului Adamilor din Modra. În acest chip, „G. 
Bălăiță face, într-o oarecare măsură, roman politic”, nota E. Simion [4, 
458]. Doar că „iarmarocul vieţii”, colcăind de fapte mărunte, examinat, 
cu precizie şi voluptate, în concreteţea sa, dovedind ochi sociologic, 
alunecă în fantastic. „Naum al nostru” vrea să facă ordine. Or, schimba- 
rea mare cerea „oameni de mare format” (cf. Paul Georgescu), angajaţi 
într-o bătălie istorică. Un Visarion Adam „ia în serios Istoria”, ignorând 
însă „ce se petrece în adânc” Ca roman al puterii, radiografiind „cuceri- 
rea” orașului, Ucenicul (neascultător) se dovedeşte prea ascultător. Ade- 
vărat, el nu ţine cont de sfaturile lui Palaloga, activistul drept, căutând 
un „elev ideal”. Şi care recomanda accesibilitatea scriiturii, abandonând 
prejudecățile de stil, înțelegând că vindecarea „răului vechi”, purifica- 
rea prin recunoașterea greșelilor nu înseamnă exagerarea „necazurilor 
de doi bani”. Paul Georgescu saluta apariția acestui prim volum, în- 
cântat că G. Bălăiță face dreptate, repunând în drepturi „eroul pozitiv” 
(Palaloga); şi răspunzând, astfel, seriei romaneşti care, interesată epi- 
demic de „obsedantul deceniu”, impusese un „schematism răsturnat”, 

frecventat abuziv. Dar Naum, observăm, se dovedește, ca „martor pru- 
dent”, un ucenic ascultător, preluând „punctul de vedere al faraonului”, 
cum acuzase Monica Lovinescu [1, 358]. Incriminând, reamintim, și 
unele împrumuturi „vinovate” [1, 354], respingând, totodată, şi teza 
manolesciană care condiţiona curajul de artisticitate. Formula „câtă 
artă, atâta curaj” i se părea nerecomandabilă, Bălăiță fiind deficitar la 
acest ultim capitol. 


Posibilă satiră vizionară şi amplă epopee ironică, Ucenicul neascultător 
rămâne, constatăm, un proiect uitat. „Poate leneșul” G. Bălăiță, cum 
insinua N. Manolescu [2, 1154], se va îndupleca să-şi încheie trilogia. 
Vechile exerciții de digitaţie literară, oamenii „suciţi', cu nume bizare, 
din proza tânără a anilor '60 au rămas definitiv în urmă; schimbarea a 
surprins, dar ea a fost îndelung „moșită”, venind apoi singură, „ca naş- 
terea, se destăinuia prozatorul. Chiar dacă, pentru unele voci critice, 
doar „efervescenţa subterană” a târgoviştenilor (recunoscută târziu) 
ar fi contat, cu adevărat, în proza acelor ani, George Bălăiță a marcat, 
inconfundabil, epoca, satisfăcând orgoliul creatorului și „denunțând”, 
doar aparent jucăuş, comedia literaturii. 


În fond, George Bălăiţă, ispitit de o giganterie, a întreținut, şi el, „fan- 
tasma romanului total” (cf. I. Simuţ). „Teza” ucenicului neascultător ne 
avertizează că aspiraţia romancierului se îndreaptă spre „medicina su- 
fletului” (ar spune Palaloga, ca raisonneur), spre marea mișcare, dinco- 
lo / fără cazuri particulare, spre vocația vieţii, având în Naum Capdea- 
ur un ucenic care, fiind „o creaţie universală”, oferă realității pulsatorii 
„propriul său chip”. 


Note | ! Monica Lovinescu, O istorie a literaturii române pe unde 
scurte (1960-2000), ediţie îngrijită şi prefaţă de Cristina 
Cioabă, Editura Humanitas, București, 2014. 
> Nicolae Manolescu, Istoria critică a literaturii române. S 
secole de literatură, Editura Paralela 45, Pitești, 2008. 
3 Eugen Negrici, Literatura română sub comunism (Pro- 
za), Editura Fundaţiei PRO, Bucureşti, 2002. 
+ Eugen Simion, Scriitori români de azi, III, Editura Cartea 
Românească, București, 1984. 

lon PACHIA-TATOMIRESCU 
Rugăciune către 
Sfântul Duşman Universal 


.P-T.— sc 
doctor în fi 
dintre fonda 


teoretician, cr 
culturilor / ci 


religiilor, lingvi 


riitor român, 
ologie, unul 
orii parado- 
xismului, poet, prozator, 


itic, istoric al 
vilizaţiilor, al 
st, publicist, 


editor, traducător. Volume 


recent publica 


e: Generația 


resurecției poetice (1965- 
1970) (2005), Comete-n cea 
de-a 65-a vale (2012), La 
început fost-au sâga, sigetul, 
siginii, apoi Sarmisegetusa... 
(2012), Urzici prin verze de 


Paris (2013), 


Caligratul de 


salmi (2013), Pagini de istorie 
literară valahă de mâine 


(2014). 


După un debut colectiv din anul 1989, sub 
semnul războinicirii lirice nemuritoare, în an- 
tologia basarabeană Șapte tineri poeți — unde 
semnează un interesant ciclu de poeme, Cer 
cuvântul —, Iurie Bojoncă (născut în zodia 
Fecioarei, la 28 august 1961, în Antonești — 
Basarabia, licenţiat, în 1983, al Facultăţii de 
Filologie - Universitatea Pedagogică „Ion 
Creangă” din Chișinău, rezident în Italia, lân- 
gă Veneţia, pe malul râului Zero, de pe la în- 
ceputul mileniului prezent) îşi reliefează un 
admirabil şi inconfundabil teritoriu poetic, 
având în centrul său gravitațional simbolul pa- 
radoxist-existenţial al „peşterii” / „ocnei”, prin 
volumele: Peştera mâglei (1996; mâglă = „gră- 
madă de pietroaie / bulgări de sare”), Teama 
de scris (2002), Mesaje din ocnele paradisului 
(2003) etc., cel mai recent, aflat în obiectivul 
cronicii noastre, fiind Râul Zero şi plopul fără 
soț, poeme şi tablete, cu o Prefață de Svetlana 
Paleologu-Matta (Editurile Augusta & Art- 
press, Timişoara, 2007, 152 p-). 


Doamna eminescolog din Elveția, S. Paleo- 
logu-Matta, între altele, şi autoarea celebrei 
lucrări, Eminescu și abisul ontologic (Editura 
Nord-Victor Frunză, Aarhus / Danemarca, 
1988), luminos prefațează Râul Zero și plo- 
pul fără soţ, de I. Bojoncă, înmânându-i parcă 
„pașaportul diplomatic” pentru o nouă şi ne- 

tulburată intrare în Ţara Metaforei, cu o deosebit de exactă generozita- 
te / admiraţie: „Titlul ultimei sale cărți, Râul Zero și plopul fără soţ, se 
revelează a fi o dublă ipostază a autorului. El vede de la fereastra locu- 
inţei sale actuale, în Veneto, un plop care-i «pozează» pe malul râului 
Zero. Este o concentrare emblematică în felul poetic al vieţii sale. Râul 
Zero se referă la viața lui de emigrant, pe când alte valenţe are plopul, 
de ordin profund emotiv. Plopul şi poetul au fiecare din ei «fabricele» 
lor. Unuia natura, care nu face versuri, îi dă puful, frunze şi seminţe, pe 
când poetul are o mașină de scris și o altă maşină de plâns. Diferenţa 
dintre ei este esenţială. Și totuși, într-o zi de toamnă, cu un soare ro- 
tund şi frumos, poetul contemplă iarăși plopul, căci în el trăiesc «flori 
de aur» ale unui cântec sfânt: «Pe lângă plopii fără soț...». Marele 
Eminescu este mereu prezent în Iurie care-şi iubeşte şi onorează maes- 
trul prin câte ceva fugar și aluziv la opera Poetului. Prin suflul ei etern 
ea dă o nobleţe și sporește farmecul scrierilor lui Iurie Bojoncă” (p. 9). 


Poemul „deschiderii”, Dacă ar fi fost posibil, este, în ultimă instanţă, ars 
poetica-i, din care aflăm - după ce pune sub interogaţie locul nașterii 
ens-ului în univers, ca Țară, ca Oraș, sau ca Sacră Casă („Dacă ar fi fost 
posibil / să-mi aleg o casă / unde să mă nasc / la ce casă m-aș opri 
oare / La una de lux într-un oraș / ori la o cocioabă într-un sat? / ori 
poate la un spital de copii, / ori poate la un orfelinat?”) —, că spațiul 
ideal al scriiturii este cel celest, ori — mai exact şi benedettocrocean 
spus — al „aliajului” în cele 24 de carate ale capacităţii de a percepe cos- 
micul: „Dacă ar fi fost posibil / să-mi scriu poemele din nou / le-a 
dilua bine cu cer, / apoi le-aș infiltra în teiul sfânt..” (p. 13; s.n. — I.P-T.). 


După „poemul deschiderii” ne întâmpină Prefaţa autorului, unde sunt 
abordate câteva probleme foarte „acute” legate de „cancerul” care îşi ara- 
tă tot mai mult lucrarea în partea stricată a „capului”, a „intelighenţiei” 
Valahimii — ca și pe vremea lui Eminescu -—, de fapt, o pseudointelectua- 
litate „în solda Străinătății” (cu „oglindă” / „analogie” în partea secundă 
a Scrisorii III, de la „vlădică” până la / în Parlament), ce se reclamă drept 
„exponenţială” / „reprezentativă” pentru „interesele” Poporului, ale Ro- 
mâniei (deși postrevoluţionar-decembristele „făptuiri” civice ale acesteia 
arată nu vreo „benefică operă” pe undeva, ci, dimpotrivă, focalizarea pe 
actul distrugerii a tot ceea ce este reprezentativ-naţional, căci reprezen- 
tanţii acestor minorităţi „elitice” acționează în numele revitalizării cenu- 

şilor imperiilor de odinioară). Masa intelectualității autentic-valahe din 
România este supusă de-aproape două decenii unui cumplit tir mediatic 
al „culpabilizării”, cum, de altfel, și întregul popor (de la „dosarele Secu- 
rităţii”, până la „ştirile negre ale zilei” — accidente, crime, violuri, scan- 
daluri / bătălii între clanuri de „ţigani” / „rromi” — cu „dirijata confuzie 
sorosistă” din 1980 / 1997 încoace, pe întreaga planetă, spre a se crede 
că rromii ar fi identici cu cei ce se cheamă români etc.), având drept ţintă 
haotizarea ţării şi „exodul materiei cenușii” de la Dunăre / Carpaţi către 
Occident, către America etc. 


Mai întâi, în această prefață, poetul Iurie Bojoncă atrage atenția asu- 
pra faptului că volumul de față se structurează epistolar — între epis- 
tole, ivindu-se irepresibil, vertiginos, poemul trăirii autentice —, că se 
detașează de așa-zisul postmodernism nihilist, demitizator, demolator: 
„Această carte de scrisori sau epistole nu se vrea o replică adresată unor 
literați foarte bine şcoliți cărora le place să fie numiţi postmoderniști. 
Adept al unei estetici revolute, valul postmodernităţii are şi nişte ten- 
dinţe greu de explicat, ce ţin de negarea unor valori spirituale create 
până la noi. Demitizarea anumitor teme e chiar necesară. Dar să nu 
confundăm demitizarea cu demolarea acestora. Altfel, cum am califica 
spusele unui „mititel” de la București, dar cu funcții mari în Stat, care 
zice: «Ce mai umblaţi atâta la Eminescu, fiindcă el e un cadavru în de- 
bara». Demolatori de acest gen avem și la Chișinău destui, dar ei, cel 
puţin, nu prea sunt luaţi în serios” (p. 14). 


În 1996, tot un astfel de personaj patibular-sinistru, „excrementist” şi 
la propriu şi la figurat, într-o carte de epistole „politice” a lansat negru 
pe alb numeroase injurii cumplite la adresa Poporului Român / Valah 
(ca şi cum poporul din care s-a desprins minoritatea lui pseudo-elitică 
din România n-ar fi fost supus aceluiași tratament al imperiilor acestei 
părţi de lume). Paradoxal, în loc să stea după gratii, sinistrul personaj 
patibular conduce astăzi (prin grija Guvernului / Președinției) o foar- 
te importantă instituţie a statului — menită a arăta omenirii adevăratul 
chip / profil cultural-ştiinţific („neuronal”) al României — cu filiale pe 
mai toate continentele. În cazul de față „toleranţa” nu înseamnă „strate- 
gie”, ci „cumplită prostie” dovedită de „conducătoarea” păturică impro- 
vizată, neşcolită, „nediplomatizată” (şi-atunci, potrivit paremiologiei 
valahe: „peştele prost-gospodăririi marinăreşti de la cap se împute”). 

Desigur, nu există „doi” Eminescu, unul de București şi unul de Chiși- 
nău; Eminescu întruchipează geniul Poporului Pelasgilor (> Belagilor 
> Belachilor / Blachilor > Valahilor / Vlahilor), al Valahimii / Daco- 
românimii; iar intrarea în Uniunea Europeană înseamnă - în primul 
rând, pentru noi ca popor şi ca demnitate naţională — re-Unirea, re- 
alcătuirea spirituală / culturală a Daciei lui Burebista / Regalian, căci 
secolul al XXI-lea nu este decât secolul unei „pseudoglobalizări” care 
a declanșat ireversibil-sublimul proces al descătușării, al cristalizării 
conșştiințelor naţionale; şi aşa cum nu trebuie să încălcăm „drepturile 
Omului”, tot aşa viitorul nu trebuie să încalce „drepturile Poporului / 
Națiunii”: „Poate cei de la București, suprasaturaţi de cultură, au drep- 
tul moral să vorbească despre o debara a valorilor (s.n. — I.P-T.), dacă 
ei cred cu tot dinadinsul că idealurile naționale ale României, pentru 
care a luptat şi Eminescu, au fost atinse odată cu intrarea în Uniunea 
Europeană. Însă pentru noi, cei din Basarabia ori «dulcea Bucovină», 
rămâne Eminescu de «cea mai nemijlocită și incandescentă actualitate » 
(Al. Oprea), mai ales prin articolele de la «Timpul», în care îl vedem 
«profund angajat în destinul istoric al ţării sale», după cum remarca mi- 
nunat Svetlana Paleologu-Matta, în eseul Jurnal hermeneutic” (ibidem). 


Poetul mai vorbește despre mult citata sintagmă a lui Nicolae Iorga, 
„România, țara înconjurată de români” (dar pentru care nici generația 
hohenzollernistă, din vremea lui Iorga, și nici generaţia stalinist-post- 
belic-secundă, ori cea de după Revoluţia Valahă Anticomunistă din 
Decembrie 1989, din vremea noastră, de la cârma României, tocmai 
pentru că au fost străine de Neamul Valahimii, n-au făcut nimic spre 
a nu mai fi această paradoxală realitate a „fraților ce-și dau mâna prin 
vamă”, ori pe „podul cimitirelor de flori”). 


Apoi constată câteva realități politice menite a încorda timpanele con- 
ducătorilor: abandonul istoric, debaraua istoriei, „orânduiala cea cru- 
dă şi nedreaptă” din „labirintul politicului” contemporan, „mizerii şi 
bogaţii” sezoanelor din ultimele două decenii: „O consecinţă a aban- 
donului istoric o trăim acum când nu știm cu ce să ne tratăm de «boala 
copilăriei comunismului>” (p. 15), îmbrățişând exodul. 


În secundul rând, Iurie Bojoncă ajunge la vectorul mioritic (*): „Urmă- 
torul vector al cărţii ţine de câteva trimiteri la Mioriţa. Aceasta a fost şi 
va rămâne o bijuterie a culturii noastre naţionale. Încercăm prin para- 

frazare să întrezărim în excesul de mioritism (s.n. — I.P.-T.), în vehicularea 
abundentă a acestuia, un fel de sindrom al inferiorităţii (s.n. — I.P-T.). 
Această resemnare în fața morţii ne paşte toată viața. Mesajul paradig- 
matic al baladei serveşte drept sursă de inspiraţie pentru cei mai de 
seamă scriitori români, dar alimentează din plin şi o parte din expresi- 
ile populare. «În balada populară Mioriţa, considerată unul dintre mi- 
turile românești fundamentale, suntem autoreprezentaţi ca locuitori ai 
capătului lumii, ai piciorului de plai şi gurii de rai concepute ca margi- 
ne existențială paradisiacă, pusă însă sub semnul acceptării senine a 
iminenții morții», subliniază M. Cimpoi («Limba Română», nr. 11, 
2004). Felul de a fi, ADN-ul spiritualităţii noastre e poate cel mai bine 
codificat în balada Mioriţa, ce comportă o supuşenie aproape prover- 
bială, o împăcare cu soarta, un mare dor pentru nunta ancestrală. Vom 
încerca prin metoda clivajului să deschidem parantezele câtorva pro- 
verbe pentru a le vedea altfel decât se văd prin ochelarii învățătorului. 
Şi anume acele expresii populare care ne îndeamnă să plecăm capul în 
faţa sabiei, ori să fugim de pe câmpul de bătălie” (p. 15 sq.). 


Chiar dacă este citat ca „autoritate supremă” acad. Mihai Cimpoi, 
trebuie subliniat că falsă este pista receptării celor 1600 de variante 
ale colindei / baladei Pe-o Gură de Rai / Mioriţa - fapt unic în fol- 
clorul lumii, pentru că fenomenul mioritic ţine doar de realitatea / 
unicitatea Zalmoxianismului și variantele nu sunt decât dintre ho- 
tarele Daciei, arie unde această primă religie monoteistă din istoria 
spiritualității universale a cunoscut apogeul, până la îmbrățișarea 
Creştinismului de către Poporul Pelesgo > Valaho-Dac al Zalmoxi- 
anismului, „neftinind” noua religie, după cum a observat mai întâi 
Mircea Eliade, în Creștinism Cosmic (cu oglindire adâncă în balada 
Pe-o Gură de Rai / Mioriţa. 


Mitul mioritic — mit fundamental al Pelasgimii > Valahimii — este de 
fapt mitul armonizării fiecăruia dintre Valaho-Daci ca parte în sacrul în- 
treg cosmic (care este infinit și care înseamnă Dumnezeul Cogaionului), 
învățătura din fundamentul Zalmoxianismului. 


“I 


După cum subliniam mai sus, în „formula compozițională”, epistolele 
din Râul Zero şi plopul fără soț, de Iurie Bojoncă (având un adresant 
cunoscut încă din prefața auctorială: prof. Grigore Canţâru), sunt mi- 
rabile „piste de lansare” a Distinsului Receptor, din epicul câmp, în liri- 

cul magnetism al poemului — care se constituie în „punct culminant” / 
„deznodământ” al epistolei-„expozițiune” şi „desfășurare acțională”. 


Sub un motto din Nietzsche („Suntem îndeosebi sancționaţi pentru 
virtuțile noastre”) stă O altă scrisoare din care Grigore (Canţâru) află 
că în ziua în care acesta a primit scrisoarea-i anterioară, autorului i s-a 
scos „fragmentul de monument (ghipsul) de la piciorul drept”, pre- 
lungindu-i-se eternitatea „cu încă douăzeci și cinci de zile”; „ortopedic 
vorbind” (p. 27), o lună nu s-a putut sprijini pe „piciorul cu pricina”; 
aşadar, din această „epistolară deschidere” reținem monumentul; i se 
adaugă alte elemente care încolțesc aidoma boabelor de grâu, toamna, 
în spaţiul poematic: „Urmașii Romei instalau în partea de sus a aparatu- 
lui bancomat o microcameră de luat vederi. Astfel copiau codul secret 
al clientului..” (p. 29); „...ne-a rămas numai calificativul orto și man 
echivalent cu om drept [...]; suntem drepți în faţa sorții” (p. 34) etc. 


Şi această „încărcătură” de elemente ale „înlănțuirii epistolare” — puse 
sub ironia subtilă a streaşinii înaltului spirit justiţiar prin istorii — se 
descarcă după o „magică formulă” — în poemul Memoria genetică, având 
în secunda-i parte o surprinzătoare rugăciune-parodie la «Tatăl nos- 
tru»: „Dacă tu i-ai tăiat capul lui Decebal / şi ai stropit cu sângele lui 
pajiştea noastră, / dacă tu ne-ai călărit femeile / și le-ai lăsat cu pruncii 
în braţe, / dacă tu ne-ai cărat aurul din Apuseni / și te-ai îmbogățit 
sărăcindu-ne, / dacă tu ne-ai civilizat în plină istorie, furându-ne, / noi 
te vom barbariza în apogeul modernităţii, vandalizându-te, / dacă tu ai 
pus începutul tuturor invaziilor, / ai fost uşor de mână, / căci te-au urmat 
din belșug / și tătarii, și turcii, şi ungurii, şi rușii / şi am fost un pământ 
aruncat / la cheremul tuturor imperiilor, / am fost şi raia turcească, / 
am fost și gubernie rusească, / am fost ţinut, plai, gură de rai, / am fost 
un timp și Republică-soră / în cadrul haremului celor cincisprezece 
surori / violată mereu de fratele mai mare / și acum am rămas un frag- 
ment de suspans / uitată de lume dar și de Țar”. 


Poemul Memoria genetică se metamorfozează — brusc și în cel mai înalt 
spirit al esteticii paradoxismului — într-o „rugăciune” în care Dumne- 
zeu / Tatăl nostru este substituit de Imperiu / Duşmanul nostru, al 
Pelasgimii > Valahimii, al sfârtecatei Dacii strămoșești: „Duşmanul 
nostru, / carele ești în monumente, / blestemat fie numele tău, / bles- 
temată fie voia ta de a stăpâni, / blestemate fie împărăţiile tale cele pă- 

mânteşti / şi toate imperiile pe care le-ai avut, / precum tu stai rece 
acolo în monumente / așa să-i văd reci pe urmașii tăi aici, pe pământ, / 
dă-ne nouă astăzi libertatea cea de toate zilele / şi nu ne duce-n ispită 
cu ea, / precum noi ispitim animalele noastre / când, dintr-o cuşcă mai 
mică, / le punem în una mai mare, / ca să poată creşte mai bine, / să 
ne facă mai multă carne, / şi ne pedepseşte pe noi păcătoşii, / vinova- 
ţii de faptul că ne-am născut, / precum şi noi ne pedepsim mâinile şi 
picioarele / cu muncile cele mai istovitoare: / în numele tău ce stai în 
diversele monumente ale lumii, / în numele fiului tău ce şi azi ne mai 
asupreşte / şi încă în numele celui de-al treilea / de care ne amintim 
doar când este mai greu, / te implor să ne strângi de pe fața pământu- 
lui, / să nu-l mai spurcăm în continuare, / căci nu sfârşeşte lumea aici, / 
când se întâmplă popoare să moară, / ca din ele să nască alte popoare” 


(p. 36-38). 


Şi, în ultimă instanţă lirosofic-religioasă, a ni se îngădui să adăugăm: 
„În numele Tatălui-Poem, şi-al Fiului-Cuvânt / Necuvânt, şi-al Sfântu- 
lui Duh-Paradox-din- Lacrima-Valahimii, Amin...” 


Note | 

(Sper ca ampla noastră „notă” — infra — să lămurească vectorul mioritic, atât pentru talen- 
tatul poet, cât şi pentru admirbila sa generație antiproletkultistă şi antineostalinistă..) 
(*) Deşi am mai spus-o de nenumărate ori în ultimele decenii, repet încă o dată cele pri- 
vitoare la „statutul” de nemuritor zalmoxian al protagonistului mioritic (cf. Rostirea româ- 
nească, Timişoara, ISSN, redactor-șef: Anghel Dumbrăveanu, anul al VIII-lea, nr. 7-12 / 
iulie-decembrie, 2002, p. 140-142), mai întâi (după cum spus-am şi mai sus), pentru în- 
zestrat-însetatul întru cunoaștere Iurie Bojonca, autorul admirabilului volum de poeme 
Râul Zero şi plopul fără soț (2007), poet deja intrat în stăpânirea unui inconfundabil teri- 
toriu liric, dar nu pentru a-i dinamita pista convingerilor despre spaţiul mioritic (L. Bla- 
ga), ci, dimpotrivă, pentru a-l ajuta să pună „betonul armat” pentru pista de lansare a 
viitoarelor „rachete-idei” ca veritabili vectori mioritici ai domeniului... 

Abordând Creștinismul Cosmic şi mitosofia valahă, mitologia și folclorul religios (Zal- 
moxis, Satana şi Bunul Dumnezeu: preistoria cosmogoniei populare românești, Meșterul Manole 
şi Mănăstirea Argeșului, Mioara năzdrăvană etc.), în celebra lucrare De la Zalmoxis la Gen- 
ghis-Han (Paris, 1970), Mircea Eliade atrage „indirect” atenţia asupra faptului că, la Carpaţi / 
Dunăre, în întregul bazin al sacrului fluviu dacic, a existat nucleul unei civilizaţii arhetipale, 
civilizația pelasgo-thraco-dacă, sau Old European Civilization (M. Gimbutas — Universitatea 
din California, 1971 / cf. GCiv, 51 sqq.), întemeiată cu mult înaintea celorlalte civilizaţii eu- 
ro-afro-americano-asiatice. Marele comparatist al religiilor certifică în acest sens: „...cultul lui 
Zalmoxis, [...], ca şi miturile, simbolurile şi ritualurile care stau în baza folclorului religios al 
românilor, își au rădăcinile într-o lume de valori spirituale ce precede apariția marilor civilizații 
ale Orientului Apropiat antic şi ale Mediteranei” (EDZG, 17; s.n. — L.P-T.). 

Balada Mioriţa, sau Pe-o Gură de Rai, dacă o denumim după versul secund al oralo-tex- 
tului, are o răspândire în toată aria lingvistică a Daciei lui Burebista, sau a Daciei (Daco- 
româniei) lui Regalian, arie coincizând cu spaţiul nostru de etnogeneză pelasgă > valahă 
(thraco-dacă), aflată sub pecetea de aur a primei religii monoteiste din istoria spirituali- 
tăţii universale, Zalmoxianismul. 

Pe-o Gură de Rai cunoaşte și tiparele altor specii: colindul / colinda („corinda”), bocetul 
etc. Specia mioritică de colind(ă) este frecvent întâlnită în zona intracarpatică, adică în 
Transilvania (Ardeal, Crişana, Maramureş); foarte vechi, variantele-colind, aflate încă 
în circuit folcloric în Țara Crișurilor (Crişana) — Ieste-un munte cu oi multe, Sântu-și trei 
păcurăraşi etc. —, au conservat elementele de ceremonial / ritual eroic-funerar ce de- 
aproape şase milenii durează în spaţiul Daciei (Dacoromâniei), atestate arheologic din 
orizontul cultural / civilizatoriu al anului 3400 î.H. (cf. TIR, I, 222). 

Dar în majoritatea variantelor-colind ardelenești s-au păstrat elemente ale scenariului miste- 
ric / inițiatic specifice Zalmoxianismului, de trimitere a Solului / Mesagerului-Celest la Sa- 
masua / Samoş (Soarele-Moș / Tatăl-Cer), Dumnezeul Cogaionului. Este vorba, în primul 
rând, de aruncarea protagonistului mioritic, ce îşi relevă — în cele peste 1600 de variante (de la 
Pe-o Gură de Rai / Mioriţa) — „statutul de nemuritor” prin sublima jertfă a aruncării ritu- 
alice în trei sulițe / ţepi („tăpuşte”): „Ori să-L taie, ori să-l puşte, / Să-l arunce-n trei țăpuşte, / 
Ori să-l pute, ori să-l taie, / Să-l arunce-ntre fărtaie'... 

Reamintim că aruncarea în trei sulițe / „țăpi”, element fundamental al obţinerii nemuririi 
Zalmoxianismului în calitatea de Sol / Mesager-Celest, a fost descrisă și de părintele istoriei, 
Herodot (484-425 î.H.): „Trimiterea Solului se face astfel: câțiva dintre ei, așezându-se la 
rând, ţin cu vârful în sus trei sulițe / țăpi, iar alţii, apucându-l de mâini şi de picioare pe 
cel trimis la Zalmoxis, îl leagănă de câteva ori şi, apoi, făcându-i vânt, îl aruncă în sus, pes- 
te vârfurile sulițelor / țăpilor. Dacă, în cădere, omul moare străpuns, rămân încredințaţi 
că Zeul le este binevoitor...” (Istorii, IV, 95 / Hlst, I, 345). 

După multe secole de la trecerea pelasgilor > valahilor (dacoromânilor) la Creştinism, sta- 
tutul de nemuritor al protagonistului şi ideea „sublimei jertfe”, ținând de scenariul misteric / 
inițiatic al Mesagerului-Celest întru prosperitatea propriului neam, au intrat în „noaptea 
amintirii”. În Evul Mediu, s-a altoit în trunchiul” baladei „episodul” / „motivul” celor trei 
păstori, dintre care doi il ucid pe al treilea, cel mai bogat / „ortoman”, spre a-i lua turmele. 
La un examen atent al fondului baladei, acest episod al crimei cunoaşte „autoeliminarea” 
structurală, ca „episod-intrus”, „neverosimil” / „inautentic”, mai ales că, în finalul baladei, 
apare „nunta cosmică”, adică nuntirea protagonistului mioritic cu întregul univers, având ca 
nași Soarele şi Luna (perechea sacră secundă din monoteismul tetradic al Zalmoxianismului). 
Este aici conservată învățătura fundamentală a Zalmoxianismului: „armonizarea părţii în 
sacrul întreg cosmic”. 

Până la ora actuală, folcloriștii au cules peste 1600 de variante ale baladei (bocetului / 
colindei) Pe-o Gură de Rai / Mioriţa. 

Prima variantă a baladei a fost întregistrată în 1842, în zona cogaionică a Vrancei, la So- 
veja, de către Alecu Russo, unde fusese exilat de autorităţile vremurilor pentru atitudi- 
nile lui revoluționar-pașoptiste. În peregrinările prin satele din munţii Sovejei, a auzit 
şi a notat balada, oralo-text pe care l-a încredinţat spre publicare lui Vasile Alecsandri 
(pe când strângea colaborări / colaboratori pentru „foaia ştiinţifică şi literară”, Propăși- 
rea, 9 ianuarie — 29 octombrie 1844, interzisă prompt de cenzură). Izbucnind revoluțiile 

burghezo-democratice din 1848, V. Alecsandri abia în 1850 încredinţează Mioriţa spre 
publicare unei gazete din Cernăuţi, „Bucovina literară”. Dar numai din anul 1852, de 
când Vasile Alecsandri o încredinţează luminii tiparului, în volumul I de Poesii poporale. 
Balade (Cântece bătrâneşti) adunate şi îndreptate... (laşi, I, 1852; II, 1853), se poate spune 
că Miorița intră în atenţia personalităţilor culturale marcante ale romantismului româ- 
nesc şi european (Jules Michelet / Franţa). 

În 1964, cercetătorul Adrian Fochi a adunat, cercetat şi publicat 930 de variante ale Mio- 
riței (câte erau cunoscute dintre anii 1842 şi 1964) sub titlul: Mioriţa — tipologie, circulație, 
geneză, texte (cf. FMtcg). Analizate şi de Mircea Eliade, din toate, s-a relevat o interesantă 
structură (în episoadele): (a) un nucleu tematic, nelipsit din vreo variantă, testamentul 
ciobanului; (b) episodul mioarei năzdrăvane; (c) cadrul epic inițial („adică temele: «locul 
dramei», «ciobanii», «hotărârea ciobanilor», «cauzele omorului»>” — EDZG, 241); 
(d) episodul maicii bătrâne, specific zonei extracarpatice (ori, mai exact spus, ariei în care 
s-a exercitat — până dincoace de orizontul „creştin” al anului 313 d.H. — cultul Cavalerului 
Zalmoxian / Dunărean). 

Privită „motivic”, balada Pe-o Gură de Rai / Mioriţa îşi relevă în structură mai întâi 
(I) motivul transhumanţei: Pe-un picior de plai, / pe-o Gură de Rai... Într-o atmosferă 
caldă, luminoasă, într-un acord deplin între om şi natură, se proiectează transhumanta, 
sau coborârea / urcarea periodică a turmelor, în funcţie de ciclicitatea anotimpurilor 
primăvară-vară / toamnă-iarnă, de la munte la câmpie, la matca Dunării, şi invers. 

În „varianta-Alecsandri” a Mioriţei, în al doilea rând, se observă (II) motivul complo- 
tului: ciobanul ungurean și cu cel vrâncean se sfătuiesc să-l omoare pe cel moldovean ca 
să-i ia turmele, caii şi câinii „mai bărbaţi”. 

După unele păreri, în spirit revoluţionar-pașoptist-unionist, V. Alecsandri a operat câte- 
va „uşoare substituiri / modificări” în textul baladei; păstorii-eroi devin de fapt doar cei 
trei ciobani simbolizând / trans-simbolizând cele trei mari provincii („principate”) valahe / 
dacoromânești nord-dunărene, Moldova, Muntenia și Ardealul (Transilvania), atunci înro- 
bite de Imperiul Otoman, de Imperiul Habsburgic și de Imperiul Rus. 

În partea a doua a unui interesant studiu, Poporul poet, George Coşbuc își îndreaptă 
obiectivul şi asupra baladei Mioriţa, subliniind: 

(a) „ciobanii, mai ales cei cu pășune schimbătoare, sunt colecții vii de cântece; cel mai 
mare merit îl au oierii din Ţara-Bârsei; aceştia colindă toate provinciile române; trec de-a 
lungul Ardealului și se opresc în munții Rodnei, în Nordul Ardealului, unii pe coastele 
ardeleneşti ale munților, alţii trec în plaiurile Maramurășului, alţii se împrăștie pe coaste- 
le Bucovinei şi, în partea opusă, pe şiragurile de munţi ale Crișanei; la vale [...] s-așează 
pe lângă Dunăre; ba unii se duc până prin Basarabia și Macedonia; ei duc pretutindeni, 
şi de pretutindeni aduc poezia poporală” (CELP, 59); 

(b) „frumoasa epopee pastorală Mioriţa — din parte-mi susţin aceasta și cu alte dovezi — 
este o creaţiune a oierilor bârsani; ciobanul care e ucis are Oi mai multe / Și cai învăţaţi / 
Și câni mai bărbaţi precum numai oierul bârsan are, căci e cioban per excelentiam; duş- 
manii lui sunt: ungureanul — așa numesc bârsanii pe ciobanii (români) din Nordul Ar- 
dealului (dinspre Ungaria) — şi vrânceanul; ciobanul ucis — zice cântecul — e moldovean; 
în Vrancea au existat oieri vestiți, dar în alte părţi ale Moldovei nu, deci nu-mi explic de 
ce un cioban e vrâncean și altul moldovean - căci vrânceanul era singur oier și totodată 
şi moldovean; dar eroii epopeii se schimbă după localităţi: în Moldova cântecul a luat 

pe un moldovean ca erou, și desigur într-alte provincii române eroul va fi bănăţean...” 
(CELP, 60); 

(c) „ciobanii cei trei erau: Unul e bârsan / Unul ungurean / Altul e vrâncean; şi apoi, dacă 
ucisul n-ar fi fost bârsan, ci moldovean, de ce-ar fi zis el către mioriță: Oiţă bârsană / De 
ești năzdrăvană... etc.; aici a uitat moldoveanul să schimbe pe bârsan în moldovean...” 
(CELP 61). 

În motivul Mioarei Cuvântatoare (III), „Mioriţa laie”, „laie-bucalaie” şi „bârsană” (adi- 
că din Țara Bârsei), îl informează pe baciul „moldovean” despre urzirea complotului de 
către ceilalți doi. 

În motivul testamentului (IV), baciul moldovean / „ortoman”, care avea de fapt statu- 
tul de nemuritor, auzind cele puse la cale de către ceilalți doi, reacționează desigur ca atare 
(„fără frică de moarte”). În eventualitatea că — „prin reducere la absurd” — Samoş / Soa- 
rele-Moş (Dumnezeul Cogaionului / Sarmizegetusei) îl va găsi „cu păcate” (ceea ce l-ar 
sorti „morții comune” / „obştescului sfârșit”) — deși el se ştia „pur”, „destoinic”, „drept şi 
viteaz”, protagonistul mioritic „socratic” își „gospodărește moartea”, desemnând-o testa- 
mentar pe Mioara Cuvântătoare să-l îngroape: Aicea pe aproape, / în strunga de oi — / să 
fiu tot cu voi, / în dosul stânii, / să-mi aud câinii... / Aste să le spui — / iar la cap să-mi pui / 
fluieraş de fag — / mult zice cu drag; / fluieraş de os — / mult zice duios; / fluieraş de soc — / 
mult zice cu foc ! / Vântul când a bate, / prin ele-a răzbate / şi-oile s-or strânge, / pe mine 
m-or plânge / cu lacrimi de sânge... 

(V) Motivul alegoriei moarte-nuntă a conservat ideea fundamentală a Zalmoxianis- 
mului, armonizarea părții în sacrul întreg cosmic. Motivul conţine sensuri filosofice pro- 
funde: nu dispărem în neant, ci ne contopim cu marele întreg al universului. 
Folcloriştii, necunoscând esenţa Zalmoxianismului, au interpretat „seninătatea” prota- 
gonistului mioritic şi „alegoria moarte-nuntă” drept „fatalism” / „altruism” specific valahi- 
lor / dacoromânilor, ceea ce este cu totul greșit. 

Protagonistul mioritic reacţionează ca un veritabil nemuritor, ca un Sol la Samoş (Soare- 
le-Moş / Tatăl-Cer, Dumnezeul Cogaionului / Sarmizegetusei), calitate în care participă 
la o ordine cosmică, prin nuntirea sa, având ca nași perechea sacră secundă din tetrada 
Zalmoxianismului, Soarele și Luna: Iar tu de omor / să nu le spui lor; / să le spui curat / că 
m-am însurat / c-o mândră craiasă, / a Lumii Mireasă; / că la nunta mea, / a căzut o stea, / 
soarele și luna / mi-au ținut cununa, / brazi și păltinaşi, / i-am avut nuntaşi; / preoți — munţii 
mari, / paseri — lăutari, / păsărele mii / şi stele făclii...! 

(VI) Motivul măicuţei bătrâne, după cum cred mulți cercetători / folcloriști, are o 
pronunţată funcţie estetică, sensibilizând cititorul şi accentuând tragismul. Totul capătă 
semnificaţia unui „protest” împotriva „morţii premature, nedrepte”. 

Motivul se alcătuieşte subtil, sub forma celor două portrete: 

a) portretul măicuței bătrâne: 

„Maicuţă bătrână, / cu brâul de lână, / din ochi lăcrimând, / pe câmpi alergând, / pe toți 
întrebând...”; 

b) portretul protagonistului mioritic: 

„Mândru ciobănel / tras printr-un inel: / fețişoara lui — / spuma laptelui; / mustăcioara 
lui — / spicul grâului; / perişorul lui — / pana corbului; / ochişorii lui — / mura câmpului... ”! 
Având statutul de nemuritor, de Mesager-Celest / Sol, protagonistul mioritic reprezen- 
ta — în fața divinității supreme, a lui Samoş / Soarele-Moş, Dumnezeul Cogaionului / 


EEE PT RO MIÂINIĂ 


Sarmizegetusei — prin chipul său („iniţiatic” / „misteric”): clasa pastorală — „feţişoara 
lui — / spuma laptelui”; clasa agricultorilor — „spicul grâului”; totodată, prin chipul său 
de Mesager-Celest, protagonistul mioritic atrăgea atenţia divinității supreme să dea rod 
bogat și câmpurilor — „mura câmpului” — pentru culegătorii luncilor / pajiştilor şi ai 
zăvoaielor / pădurilor. 


Bibliografia de sub sigle: 

CELP = George Coşbuc, Elementele literaturii poporale (antologie, prefață şi note de 
I. Filipciuc), Editura Dacia, Cluj-Napoca, 1986. 

EDZG = Mircea Eliade, De la Zalmoxis la Genghis-Han (studii comparative despre re- 
ligiile şi folclorul Daciei şi Europei Orientale. Trad. Maria Ivănescu şi Cezar Ivănescu), 
Editura Ştiinţifică şi Enciclopedică, Bucureşti, 1980. 

FMtcg = Adrian Fochi, Mioriţa — tipologie, circulație, geneză, texte (cu un studiu introduc- 
tiv de Pavel Apostol), Editura Academiei R. P. Române, Bucureşti, 1964. 

GCiv = Marija Gimbutas, Civilizație şi cultură (traducere de Sorin Paliga; prefaţă şi note 
de Radu Florescu), Editura Meridiane, Bucureşti, 1989. 

Hlst, I, II = Herodot, Istorii, |, II (traducere de Adelina Piatkowski și Felicia Vanţ-Ştef ), 
Editura Ştiinţifică, Bucureşti, 1961 (1), 1964 (11). 

TIR, I = Ion Pachia-Tatomirescu, Istoria religiilor, vol. I (Din paleolitic / neolitic, prin Zal- 
moxianism, până în Creștinismul Cosmic al Valahilor / Dacoromânilor), Editura Aethicus, 
Timişoara, 2001. 

Textele de escortă pentru Istoria 
ieroglifică și Ţiganiada (II) 


Influențe literare. Menţionate de către cei 
doi cărturari, așa-zisele modele literare con- 
duc la precizarea deosebirilor faţă de maniera 
şi tematica folosite de înaintași în acele opere, 
deoarece creaţiile românilor se abat vizibil de 
la aceste izvoare. Ambii pomenesc de scrieri- 
le vechi (Heliodor, Homer — „moșul tuturor 


E: Pio sania GOES) poeţilor”, Virgiliu) ori mai apropiate vremii 
Naţional „Cuza Vodă 


din Hua ud asia lor (Tassoni, abatele Casti), care i-au încura- 
Publicist, documentarist. jat, le-au servit drept imbolduri de a născoci 
Semnează un Dicţionar al propria operă. Aceste preîntâmpinări vin să 
personalităţilor huşene (în întărească cititorilor convingerea că operele 
colab), apărut în monografia 
Istoria Hușilor (Galaţi, 1995), 
studii ştiinţifice în vol. Alma i 
mater husiensis (laşi, 2008) temir ). 
ş.a. În curs de aparitie, 

vol. Theodor Codreanu. 
Biobibliografie critică, sub picele lui Heliodor drept imbold de alegere 
egida Bibliotecii Municipale a procedeului stilistic („aşe eu urmele lui 
„B-P. Hasdeu din Chişinău. Tliodor, scriitoriului Istoriii ethiopicești... căl- 
când”24), scrierea lui rămâne o lucrare origi- 

nală, în care introduce modificări de compo- 


=. 


sunt originale, autentice, iar nu imitații („ca 
moimâța omului”, notează ironic și abil Can- 


Dacă principele moldav menționează Ftio- 


ziție, alege principiul cronologic, valorifică 
factorul autohton de natură istorică, socio- 
politică şi biografică. Cărturarul transilvan 
subliniază răspicat: „această operă (lucrare) 
nu este furată, nici împrumutată de la vreo 
altă limbă, ci chiar izvoditură noao și orighi- 


| * Continuare. Partea I în nr. 1-2, 2015, p. 251-261. 

nală românească. Deci, bună sau rea cum este, aduce în limba aceasta 
un product nou” (s.n. - L.C.). 


Explicaţiile privind dificultatea „aceștii izvodiri poeticești” au formu- 
lări flexibile, evoluate, mult apropiate de înțelegerea contemporaneității 
noastre: „ş-am izvodit această poveste care după limba învățată am nu- 
mit-o poemation — adecă mică alcătuire poeticească, întru care am mes- 
tecat întru adins lucruri de şagă, ca mai lesne să să înțăleagă şi să placă””. 


Desprinşi din atracția modelelor, cei doi începători de secol literar-cul- 
tural dovedesc harul şi puterea să propună în discurs narativ ficțional 
specii literare novatoare pentru toată literatura românească ce va urma, 
respectiv un roman şi o epopee. 


Truda de începători. Întreprinderea creatorilor nu a fost lesnicioa- 
să, căci textele literare propriu-zise scot la iveală truda migăloasă 
asupra formei cuvântului „zidit” într-un portret ori „potrivit” într-un 
vers. Cantemir nu se jeluiește de „nevoiţa” ori „asupreala voroavei”, 
deşi „ieroglifica aceasta istorie condeiul a-mi slobozi tare m-au asu- 
prit””; el are conştiinţa unui fapt de cultură ce îndată săvârșit va fi 
cu folos urmaşilor. Spre deosebire de predecesorii săi cronicari, el a 
preferat unor cronologice înșiruiri de fapte o îndeletnicire mult mai 
dificilă, încât i-au trebuit multe nopți de meditaţie („sfârșirea untde- 
lemnului”) pentru plăcerea de a crea: „pierderea vremii mele bucu- 


ros mărturisesc” 


Dacă principele moldovean vorbește de „ostenința cheltuită” în scriere, 
corifeul mișcării ardelene vorbeşte despre „pârga ostenelii” şi precizea- 
ză, spre a spulbera ideea vreunui plagiat, că „istoria scrisă în acest chip 
este osteneala mea” (s.n. — L.C.). „Chipul” ales este explicitat şi respectat 
în texte, urmând axa anamorfizată a adevărului. Desigur, faptul istoric 
se dublează cu cel alegoric, într-o formulă estetică personală. „Cifrul” 
textual pare polivalent, dacă avem în vedere grija cu care fiecare dintre 
cei doi dezvoltă lămuritor intenţia în prefaţările lucrărilor. 


Pricina scrierilor. De real interes este impulsul care i-a determinat să 
înceapă un asemenea travaliu epic de natură criptică. Cantemir dez- 

văluie că „nu iuşoare pricini” l-au determinat să scrie istoria în formă 
hieroglifă, precizând că, până atunci, se consemnaseră puţine fapte / 
adevăruri / intrigi secretoase despre casele „hireşe” (proprii, obişnuite 
marii boierimi autohtone). Motivează apoi că, fiind vorba despre fap- 
tele tainice ale unor familii particulare, „pre fietecare chip” îl va proteja 
cu măști animaliere. 


Budai-Deleanu, la rându-i, se tânguie de lipsa unor „scriptori” care să 
fi slăvit, „după vrednicie”, „persoane luminate” din istoria neamului, pe 
care astfel „ceața uităciunii i-au acoperit”, dar pune drept pricină majo- 
ră „aceştii izvodiri poeticeşti” amintirea şi dorul de ţara natală”, fiindcă 
simţea nevoia de „a amăgi vremea în ceasurile mâhnicioase””. 


Ambii constată că „cele de laudă vrednice” de până atunci au fost 
slăvite în scrierile străinilor, iar vredniciile românilor nimeni nu le-a 
avut în vedere, încât se consideră răspunzători a începe ei o lucrătură 
epică nouă. Adecvat, fiecare adoptă nota gravă pentru eroic și drama- 
tic, adăugând, involuntar sau intenţionat, nuanţe din registrul comic. 


Dificultăţile limbii „brudii”. O problemă menţionată de cei doi căr- 
turari ţine de natura lingvistic-poetică a materiei prime — cuvântul. Cea 
mai serioasă dificultate pentru care s-a nevoit Cantemir în scrierea ro- 
manului a fost limba română cu veșminte arhaice greoaie, necizelată 
încă pentru o „deprindere ritoricească”. A fost nevoie, de aceea, pentru 
„suptierea” limbii „brudii” (nematurizate, neşlefuite) o „îndelungată 
ascuţitură”*% (trudă de finisare), prin subtilități de construcţie frastică, 
îmbogăţire lingvistică și rafinament stilistic. 


Nu altfel mărturiseşte în Prologul meditativ Budai-Deleanu când la- 
udă încercarea și reușita scriitorilor care „întru podoaba şi măiestria 
voroavei deplin săvârșiți” au avut „supțirimea şi gingăşia condeiului” 
(s.n. — L.C.)!. La distanță de un secol după Cantemir, constată că „ne- 
ajungerea limbii cu totul mă dezmântă”*? (adică i-ar întoarce gândul de 
la inițiativa sa literară, s-ar răzgândi dacă să înceapă lucrul ori să renun- 
te), ceea ce Budai-Deleanu întărește și în nota de la sfârșitul Cântecului 
I: „limba noastră încă nu-i de ajuns de lucrată și dreasă spre acel feliu 
de izvodituri. Drept acea au ales un feliu de izvodire de șagă, unde nu 
trebuesc atâta înălțate gânduri şi cuvinte alese. [...] Nu să poate zice că 

au ieșit rău cugetul autoriului; dar totuş să vede neajungerea limbii în 
ritme, neavând atâtea ritme ca italienii”. 


Lexical și semantic sunt valorificate toate palierele (arhaisme, expresii 
şi locuţiuni, limbajul popular) şi fiecare consideră că împrumutul cu- 
vintelor străine e o necesitate pentru cei care se dedică la „învățături 
grele, trebuitoare” (Cantemir), fiind pașaportul de intrare în cultura 
universală. Amândoi au urcat treptele tranziției de la formele imatu- 
re ale limbii, lipsite de rafinament artistic, către zone ale modernităţii, 
chiar dacă „nevoinţele” lor au rămas, datorită editărilor mult prea tar- 
dive, doar experienţe lingvistice în evoluţia limbii române literare. Și 
totuşi operele celor doi scriitori dau imboldul unor viguroase porniri 
în cercetarea ştiinţifică şi constituie un inepuizabil izvor de revitalizări 
artistice pentru literatură. Dintotdeauna. 


Adevărul prin ficţiune sau limbajul criptografic. Gândul amându- 
rora le-a fost să slujească adevărul prin ficțiune, căci unul are „pofta 
adevărului” (Cantemir), iar altul „spune adevărul”3 şi „iubeşte ade- 
vărul” (Budai-Deleanu), chiar dacă pentru fapte dezvălite a trebuit 
să folosească scrierea cifrată, adică hieroglifa” şi alegoria. Şi unul, şi 
celălalt dintre procedee scutește autorii de repercusiunile unor co- 
incidenţe istorice verificabile. E un fel de mască auctorială sub care 
adevărurile pot ieşi liber la vedere, „izvoditoriul” se simte protejat, 
iar cititorul desfătat. 


Principele a cunoscut dinlăuntru complicata lucrătură din intrigile 
impuse de jocurile din istoria Moldovei (monarhia Leului) și a Țării 
Românești (monarhia Vulturului). Printr-o convenţie ludică, precur- 
sorul iluminismului caută cu mare dibăcie să camufleze realitatea cu 
jocul măștilor („firea chipului cu firea dihaniii ca să-și răducă tare am 
nevoit”38). Altfel, dacă faptele „într-ascuns lucrate” ar fi fost dezvălui- 
te şi criticate în mod deschis în faţa cititorilor, l-ar fi pus în conflict cu 
oligarhia feudală și nu ar mai fi avut şansa unei judecăţi nici corecte, 
nici cu folos. Măştile animaliere (pasiri, dobitoace, dihanii) nu ascund 
atât chipuri personalizate, cât, mai ales, prin generalizare, oglindesc 
artistic naturi / caractere umane (intrigantul, slugarnicul, lacomul, 
fățarnicul ş.a... 

„Într-ascuns”, ca să folosesc termenul principelui, numărul anilor pre- 
cizaţi în completarea titlului — 1700 — corespunde celor 17 ani în care 
au loc evenimentele istorice (1688-1705), perioadă „foarte pre amă- 
nuntul însemnată” și „3100 ani” corespunde vârstei la care autorul 
„s-au învrednicit” a sfârșit opera. Așa arată titlul integral: „Istoriia iero- 
glifică adevărată, pentru lucrurile carile între doaă şi vestite a Leului şi a 
Vulturului monarhii s-au întâmplat şi prin vremea a 1700 ani, de vrednicie 
a să crede scriitoriu, foarte pre amănuntul însămnată, carile prin tot cursul 
vremii aceiia între vii au fost, de vârstă la 3100 ani fiind, când sfârșitul 


începutei sale istorii a videa s-au învrednicit””. 


Ion Budai-Deleanu evocă în pagini versificate faptele ajunse legendare 
ale lui Vlad-Vodă, domn drept şi „luminat”, dar intervenţiile de la sub- 
sol îl arată ancorat în mișcarea de idei și neliniștile sociale, promotor 
al ideilor Şcolii Ardelene, concentrate în a doua parte a secolului al 
XVIII-lea. Iluministul transilvănean alege jocul alegoric („toată poves- 
tea mi se pare că-i numai o alegorie în multe locuri”®), asumat şi ca 
artă şi din considerente logice. Izvoditura e denumită explicit „jucărea- 
ua”, instrument artistic multifuncțional, câtă vreme împletește hazul 
cu biciuirea. Cuvintele înțelepțesc, farmecă, dar au și tăiş pedepsitor, 
fiindcă autorul strecoară ascuţişuri critice asupra evenimentelor: 
„S-află într-însa şi critică [...]”!. Sub generoasa mască alegorică („prin 
țigani să-nțăleg ş-alţii”), Budai-Deleanu întreprinde, aşadar, o critică 
severă la adresa dezbinării existente între români, știută fiind aspirația 
iluminiștilor spre idealul de unitate națională. Mai atent la rolul estetic 
al creației („să placă”, spune ardeleanul). 


Acoperiri dezvălite prin codul de lectură. Judecăţile, numele dezvă- 
litoare şi cele tâlcuitoare din opera cantemireană, precum și însemnările 
şi luările aminte din poemationul budai-delenesc atenționează lectorul 
asupra caracterului voit criptic şi plurivalent al lucrărilor care vizau 
sumbre și întortocheate realități contemporane. Modul alegoric de a 
prezenta tabloul social-politic al epocii în care trăiau devenea platoșa 
protectoare a autorilor, căci, „desvălit”, adevărul era insuportabil pen- 
tru cei vizaţi şi aducea autorilor daune periculoase privind libertatea 
lor (închisoarea, exilul, pierderea averilor sau chiar a vieţii). De ace- 
ea, cărturarii lasă urmașilor elemente auxiliare prin care să descifreze 

mersul vremurilor printre nume, porecle și imagini alegorice, adică îi 
responsabilizează pe cititori, îi provoacă să scotocească și să înțeleagă 
că sub haina esteticului se ascunde asprimea veacului în care au trăit. În 
fapt, dificultatea de lectură datorată stilului „învălit” duce, în postumi- 
tate, la multiple interpretări lectorale, ceea ce, paradoxal, îmbogățește 
aura operei și-i asigură durabilitate literară. 


Cum o istorie secretă are nevoie de o iniţiere a lectorului, Cantemir a intro- 
dus inteligent „paranthesii” explicative cuprinzând sentenții (sfaturi, maxi- 
me, „cuvinte alâse”), pentru a elucida dificultățile de lectură, încât tâlcul 
scrierii să fie înlesnit prin varietatea instrumentelor lingvistice. În acest fel, 
adaugă și „osebită scară, după numărul fețelor însemnată”, anume Scara a 
numerelor și cuvintelor streine tâlcuitoare”. Fără „scara dezvălitoare”, dar şi 
fără scara de la finele cărţii, „a numerelor și cuvintelor ieroglificești tâlcuitoa- 
re”*, lectura ar fi fost mult îngreuiată atunci, iar astăzi aproape inaccesibilă. 
Procedeul ales de principe este al chiasmului, după cum explicit notează: 
„dezvălind, le acoperim, şi acoperindu-le, le dezvălim”*. Intrând în cate- 
goria textelor „attach', pentru lector, escortele livreşti sunt extrem de func- 
tionale, indispensabile în a pătrunde în subtilitățile de sens şi conţinut ale 
operei. Bunăoară, cititorul de atunci şi de acum găsește în mini-dicționarul 
cantemirean explicaţii necesare pentru neologicele anagnostis, himera, pa- 
radigma, sofisma, tropuri etc. în prima „scară” și, la scara încheietoare, „che- 
ia” pentru numele personajelor încifrate (Cămila, Coșcodanul, Albinele, 
Dialogul Inorogului cu Șoimul, Văzduhul a pasirilor, Pământul a dobitoa- 
celor, Pasirea neagră, Cuiburile ş.a... 


Disociate de context, „cele 760 de sentenții” (cărora „putea-le-am dzi- 
ce cuvinte alese”), prefirate pe parcursul romanului, sunt înțelepții in 
nuce. Apoftegmele cantemirene ar putea alcătui o memorabilă „carte 
de învăţătură”, având rădăcini în paremiile populare și continuând în 
linie umanistă pe mitropolitul Varlaam, pe Miron Costin (stihurile din 
Viiaţa lumii) ori pe Antim Ivireanul (Didahii). Prin aceste reflecţii care 
accentuează o atitudine, infirmă un zvon, generalizează prototipuri 
umane sub masca patrupedelor și păsărilor, a „jigăniilor”, fabulosul ar- 
tistic şi adevărul istoric se împletesc şi se întrețin ritmic, sprintenind și 
cugetarea cititorului. 


În ceea ce-l priveşte pe Budai-Deleanu, un prim pas în lumea codului 
de lectură îl face când explică lui Petru Maior anagramarea („strămuta- 

rea slovelor”) numelui său și al prietenului, respectiv Leon(achi) Dia- 
neu şi Mitru Perea, ceea ce reprezintă „chieia ca să poți intra la taină”*. 
Apoi avertizează asupra tehnicii alegorice, „unde prin ţigani să înțăleg 
ş-alții, carii tocma așa au făcut și fac, ca și țiganii oarecând” și conchide 
printr-o deplină încredere acordată prezumtivului cititor care va şti să 


citească în „cheie”: „Cel înțălept va înţălege!...*. 


Dacă Dimitrie Cantemir aduce în ajutor „scările” lexicografice, nu alt- 
ceva face Ion Budai-Deleanu prin alt strat al scriiturii cifrate. Cu alte 
cuvinte, „scara” cantemireană are corespondent în „chieia” budai-de- 
leană. E vorba despre notele („însemnări și luări aminte critece, filozo- 
fice, istorice, filologhice şi gramatece”) de la subsolul paginilor epopeii 
Tiganiada sau Tabăra țiganilor, corespunzând celor douăsprezece Cân- 
tece. Adăugirile sunt puse în seama mai multor personaje care comen- 
tează sursele, oferă explicaţii filologice, prozodice, se amuză, dezvoltă 
câte un subiect istoric, folcloric ori mitic, ironizează fără sfiiciune, aduc 
precizări etc. E, în fapt, o adunare de persoane bine informate, nu rău 
intenționate, cârcotașe, inteligente, îngăduitoare, dispuse la a desluși 
ascunsele sensuri ale textului, mofluze sau intenţionat naive ş.a. In- 
terpreţii se ascund sub nume anagramate (Mitru Perea) , caracteriale 
(C. Criticos, Filologos, C. Musofilos, Erudiţian vs Chir Simpliţian), 
hazlii (Cocon Idiotiseanul, cocon Coantreș, Căpitan Păţitul, Popa Nă- 
tărău din Tândarânda), completând, după onomastica ţiganilor, altă 
listă cu nume caraghioase de un haz spontan și dezinvolt. „Vocile” se 
angajează într-un mini-dialog spontan, care întinde filiații stilistice 
către Povestea vorbii (Anton Pann), spre fabulele literaturii pașoptiste 
(Gr. Alexandrescu, către sfada prietenilor hâtri ai lui Harap-Alb, „găz- 
duiți” de Roș-Împărat în casa de aramă (Ion Creangă) ori către schim- 
bul de replici al personajelor din schițele lui I. L. Caragiale. Iată, de 
pildă: 

„De aici acum să poate şti cu temeiu pământul care Vlad-Vodă au dat 
ţiganilor. - M.P. 

a) Nu pociu eu să cred că să fie dat vodă locurile cele mai frumoase 
ţiganilor. — Idiot. 

b) Ba caută să crezi, vere, căci așa este scris; şi dacă-i scris odată, îi 
scris. — Onoch. 

c) Ei dară, de la Corbi pănă la Cetatea Neagră! Ce va să zică aceasta! 
Cine nu vede că-i o șagă! - Mândrilă””. 


Sau: 


„Eu nu înţăleg ce va să zică poetul, când zice că călugării au primit piz- 
ma în chilie. — Idiot. 

a) Apoi zice că pizma au născut fățăria și vrajba! Adică în pizma Sătanei 
s-au născut fățăria. Acum înțăleg ceva și eu! — Onoch. 


b) Dar ce mare înțăles trebuie aici? Doi ochi ş-o minte! — Simpl”*. 


În mod firesc, se comentează despre atitudinea, cunoștințele ori iscu- 
sința poetică a autorului. Uneori, potrivindu-şi obrăzarul unui anonim, 
însuşi naratorul se strecoară în cercul comentatorilor, dând explicaţii 
sub formulări nuanțate: „poeticul nostru”, „pentru aceasta am socotit să 
tălmăcesc gândurile lui pentru unii... *, „poetul fârșind povestea pentru 
boierii adunaţi, să întoarce cu povestea la țigani“, „poetul nostru”*!. 


Prin notele comprimate la subsolul paginilor, propunând un gen de 
„aparat critic”, Budai-Deleanu proiectează cu iscusință un alt nucleu 
epic de natură comică la fel de savuros ca peripeţiile țiganilor din textul 
epopeic. Cele două planuri de compoziţie, textul propriu-zis şi notele’, 
premerg procedeul modern al inserției narative, numit și povestirea în 
ramă, fie că avem în vedere opera lui Camil Petrescu, fie imaginea ha- 
nului sadovenian. Însă glisarea atenţiei se face doar dinspre text înspre 
comentatori. Prin distragerea atenției de la firul epic, prin trecerea de la 
ficțional la real (alt ficțional, în fond) şi prin adăugirea creativă se poate 
vorbi despre modernitatea estetică de ultim secol — intertextualizarea. 


Se disociază în epopee, prin reperele spaţio-temporale, două planuri 
narative. Pe de o parte se istorisesc evenimentele istorice sau peripeții- 
le țiganilor din timpul domniei lui Vlad-Vodă, în Transilvania, și pe de 
altă parte se exprimă comentarii într-un prezent etern și într-un cadru 
nedeterminat. Comentatorii dau impresia că stau în faţa unui ecran, pe 
a cărui suprafaţă se derulează filmul întâmplărilor. În loja nobiliară, cu 
număr restrâns de spectatori, se observă detașat reprezentaţia teatrală 
a lumii şi impresiile par a fi rostite pe şoptite, fără intenţia de a influența 
în vreun fel mersul narativ. Însă atenţia comentatorilor se focalizează 
mai ales pe text. În tălmăcirile „cârcotașilor” inițiați sau neinstruiți, 

hâtri sau curioși, prin dezavuare ori întărire, ironizare ori deplângere, 
sunt comentate spontan cuvintele, ideile exprimate și isprăvile actanţi- 
lor, în fond, toți adăugând semnificaţii evenimentelor și faptelor, dând 
sens intenţiilor, dez-ermetizând conținuturile cuprinse în epopee. 


Fără aceste adaosuri de arhitectură narativă, operele ar avea de suferit 
în actul receptării de lectură, dar și în procesul interpretării critice. 


Registre estetice. Estetica unei opere literare este dată de elementele 
de construcție, de infuzia spirituală din conţinuturi şi, mai ales, prin 
formula estetică încercată. 


Autorii în discuţie îşi concep lucrările în cel puţin două registre, așa 
cum, de altfel, înșiși anunţă. D. Cantemir, abătându-se de pe linia isto- 
riografiilor anterioare, pune în pagini o poveste ascunsă a rivalităților 
dintre familiile boierești (moldovene și muntene) aţâţate de interven- 
ţia otomanilor. Aceasta implică o memorie bună, o redare cât de cât 
fidelă a realităţii, nota gravă, atitudinea responsabilă și o organizare 
judicioasă a conţinuturilor. Actul artistic este motivat prin efortul de 
modelare a limbii nărăvaşe şi neînvățate cu „deprinderea ritoricească”. 


Conform sub-titulaturii „poemation eroi-comico-satiric”, în „zburata” 
lui către „sfântariul muzelor”, Budai-Deleanu folosește un registru este- 
tic polivalent: palierul eroic, în prezentarea bătăliilor domnitorului Vlad 
Ţepeş cu turcii, dublat de cel comic, în descrierea pățaniilor trăite de cei 
din tabăra țiganilor, și satiric, în biciuirea moravurilor lumii feudale. 


Dacă în Istoria ieroglifică eroicul este limitat la lupta pentru putere, mo- 
tivat de dragostea de țară versus trădare, în Țiganiada, cu toate că în 
penumbră stau strategiile lui Vlad Vodă, antieroicul este aspectul re- 
levant în lupta pentru organizarea „statală” a țiganilor (în fapt, pentru 
revendicarea națională). Această stratagemă estetică denotă abordarea 
unor tematici conceptuale de orientare iluministă — puterea şi liberta- 
tea, fiecare cu un substanţial deziderat politic şi social specific fiecărui 
final de veac, adică înainte de anii 1700 şi, respectiv, înainte de 1800. 


Autorii aleg să dubleze faptul istoric cu cel alegoric într-o modalitate 
de compoziţie şi structură individualizate. Cauza preferinţei unei anu- 
me formule estetice — alegoria — nu poate fi găsită doar în teama de 

represalii ori în exemplele literare de până atunci. Scriitorii aleg un cod 
estetic și se lasă prinşi în jocul artei din plăcere, așa cum tot sentimentul 
gustării esteticului de către receptori le coordonează scopul. Cantemir 
vorbeşte despre rolul estetic al creaţiei („a te îndulci” și „a te îndestuli”) 
asupra receptorului, iar Budai-Deleanu doreşte ca „mica alcătuire poe- 
ticească... să placă”® (s.n. — L.C.) cititorului. Este ceea ce întăreşte criti- 
cul şi istoricul literar G. Călinescu: „Totuși, chiar fără cifru, punctul de 
plecare e bătător la ochi, și oricine vede că fără a destăinui prea multe 
peste ceea ce se ştie, romancierul s-a complăcut în ficțiune”**. 


În loc de concluzii. Marele umanist luminat, Dimitrie Cantemir, 
a integrat ştiinţa și cultura românilor în circuit universal, sincroni- 
zându-le, pe cât s-a putut atunci, cu marile mișcări reformatoare ale 
Europei Apusene. Contemporan cu Ludovic al XIV-lea, renumitul 
Rege Soare al Franţei, dar și cu Petru I, europenizatorul Rusiei, prin- 
tul Cantemir nu avea cum să rămână închistat în cadre medievale, 
ci, în mod conștient și responsabil, a aderat la principiile iluministe 
pe care Ţările occidentale le promovau la încrucișarea veacurilor al 
XVII-lea şi al XVIII-lea. 


Ideile răsfirate în opere despre putere, dreptate, morală, libertatea gân- 
dirii depășesc cadrul naţional; ele devin aspirații universale ale unui 
secol „luminat”. Ion Budai-Deleanu, la rândul său, în mijlocul unor 
convulsii politice europene, contemporan cu țarina Ecaterina II, rege- 
le prusac Frederic II și Napoleon, împăratul francezilor, devine o voce 
reprezentativă a ştiinţei şi culturii de la răspântia următoarelor veacuri, 
al XVIII-lea și al XIX-lea. 


Putem constata că doar prințul Dimitrie Cantemir a înfăptuit în do- 
meniul culturii şi ştiinţei româneşti ceea ce n-au putut face toţi literaţii 
de după el timp de un veac. Nici Budai-Deleanu nu a rămas mai prejos. 


Ca un arc peste timp, pentru a sublinia enciclopedismul spiritelor re- 
prezentate de cele două personalităţi ale culturii române, aș așeza, în 
finalul încercării comparatistice, două pasaje critice din operele a doi 
exegeți ai creaţiei cantemirene și budai-delenești, fără drept de alte co- 
mentarii. 

Întâi, portretul-monadă al principelui-cărturar Dimitrie Cantemir, ge- 
nial zugrăvit de G. Călinescu în încheierea capitolului dedicat din Isto- 
ria literaturii române de la origini până în prezent: „Cronicarii au farmec 
lingvistic și dar de povestire, Cantemir e scriitor, creator, aducând idei 
şi combinaţii. Figura lui, umbrită până azi, e a unui om superior. Voie- 
vod luminat, ambițios şi blazat, om de lume și ascet de bibliotecă, in- 
trigant şi solitar, mânuitor de oameni și mizantrop, iubitor de Moldova 
lui după care tânjește şi aventurier, cântăreț în tambură țarigrădean, 
academician berlinez, prinţ rus, cronicar român, cunoscător a tuturor 
plăcerilor pe care le poate da lumea, Dimitrie Cantemir e Lorenzo 
de’ Medici al nostru”. 


Apoi, medalionul ardeleanului iluminist Ion Budai-Deleanu, prins stră- 
lucit de Elvira Sorohan în finalul exegezei critice Introducere în opera lui 
Ion Budai-Deleanu: „Budai a fost una dintre cele mai vii conştiinţe ale 
Europei luminilor, în general, un raționalist, apărător al drepturilor po- 
litice ale românilor, în special. Scriind neîntrerupt, mai bine de trei de- 
cenii, pentru și despre români, el a voit să le influenţeze viaţa spirituală 
în sensul europenizării. Traducător de carte juridică, didactică şi literară, 
autor de istorie, gramatici și lexicoane, înzestrat cu o irepresibilă plăcere 
pentru ironie și parabolă de extracție folclorică, Budai își câştigă un loc 
de importanţă majoră în scara valorilor spirituale românești”s*. 


Credem că viitoarele valuri ale literaturii române se vor întoarce / reîn- 
toarce la izvorul autohton şi ramurile tinere vor căuta drumul sevei îna- 
poi către rădăcini, spre a se înălța viguros în lumina culturii universale. 
Valorificarea filonului literar cu sorginte autohtonă orientează către 
ţinuta intelectuală de corifei a lui Dimitrie Cantemir şi Ion Budai-De- 
leanu - spirite întemeietoare de literatură în zorii culturii românești, 
dar conduce și către cuvântul mustind de înțelepciune ori mlădierea 
limbajului în miraculoase forme artistice. Stau drept la judecata istoriei 
și criticii literare dintotdeauna Istoria ieroglifică — romanul alegoric al 
lui Dimitrie Cantemir și Țiganiada - epopeea lui Ion Budai-Deleanu. 

Note | 


* Dimitrie Cantemir, op. cit., p. S. 

* Ion Budai-Deleanu, op. cit., p. 30. 

% Ibidem. 

” Dimitrie Cantemir, op. cit., p. 3. 

% Jon Budai-Deleanu, op. cit., p. 29. 

» Ibidem. 

5 Dimitrie Cantemir, op. cit., p. 4. 

3! Jon Budai-Deleanu, op. cit., p. 26. 

* Idem, p. 25. 

33 Idem, p. 63. 

%* Dimitrie Cantemir, op. cit., p. 3. 

3 Ion Budai-Deleanu, op. cit., p. 25. 

% Idem, p. 31. 

37 Elvira Sorohan, Cantemir în cartea hieroglifelor, p. 42-52. Autoarea explicitează „meta- 
fora «scrierii cifrate», datorată culturii arabe”, misterul și efortul criptografierii. 

38 Dimitrie Cantemir, op. cit, p. 4. 

* Idem, p. 27. 

* Jon Budai-Deleanu, op. cit., p. 30. 

+ Ibidem. 

* Dimitrie Cantemir, op. cit., p. 7-26. 

+ Idem, p. 206-226. 

+ Idem, p. 205. 

45 Ion Budai-Deleanu, op. cit., p. 29. 

* Idem, p. 30. 

” Idem, p. 105. 

+8 Idem, p. 243. 

* Idem, p. 110. 

5 Idem, p. 259. 

51 Idem, p. 284. 

s Procedeul notelor de la subsolul paginii, ca element compozițional al narației, va fi 
valorificat de Camil Petrescu în romanul modern de tip subiectiv, creat în perioada in- 
terbelică. 

5 Ion Budai-Deleanu, op. cit., p. 30. 

s+ G. Călinescu, Istoria literaturii române de la origini până în prezent, ediţia a doua, Editu- 
ra Minerva, 1982, p. 39. 

55 Idem, p. 42. 

s Elvira Sorohan, Introducere în opera lui Ion Budai-Deleanu, Editura Minerva, 1984, 
p. 289-290. 


POESIS BA 


Efim TARLAPAN, 
provocat de lon DIVIZA 


Duel epigramatic de durată 


1. E.T. 
Postmodernii noștri scriu 
Versul scurt, neoromantic, 
Dar salamul de Sibiu 
> © Îlpreferă-n metrul antic!... 
E.T. — poet, memorialist, 
traducător, absolvă ziaristica 2. I.D. 
la Universitatea de Stat 
din Chişinău (1962-1970) 
și frecventează Cursurile 
Superioare de Literatură 
la Institutul Maxim Gorki” E verde-n orice vreme!... 
din Moscova (1985-1987). 
Debutează în ziarul, Tineri- 3. ET. 
mea Moldovei” (1968), iar 
editorial cu volumul Scuzați f 2 
pentru deranj... în 1974. Numai postmoderni citesc 
Autor a peste 60 de titluri  Pân' mă fac, încetișor, 
de carte şi a 10 antologii. Verde, ca talentul lor... 
embru al Uniunii Scriitori- 
n A oldova şi al Uniuni A.LD. 
criitorilor din România. 
Distincţii: laureat la peste 50 Poate au talent cu carul 
de festivaluri și concursuri Și se scaldă în idei, 
de poezie satirico-umoris- Însă anonim li-i harul, 
ică, literatură pentru copii 
și publicistică, desfășurate 
în Republica Moldova și S.ET. 
România. Distins cu titlu e | 
guvernamental „Maestru a Optzecişti cu opuri plate, 
literaturii” (1996) și,Ordinul Eminescu, printre noi, 
de onoare'al Republicii (Chiar având un veac jumate, 
Moldova (2010). 


Când optzecistul moldovan 
Îl arde cu blesteme, 
Epigramistul Tarlapan 


Doar când vreau să-ntineresc, 


Nu se mai citesc nici ei!... 


E mai tânăr decât voi!... 

6. I.D. 

N-am putere să-i citesc 
Nici la-mpărăteşti porunci, 
Căci, sărmanii, gânguresc 
Mai ceva ca niște prunci!... 


7. E.T. 

În pelinci și în cearșaf, 

Sunt hrăniţi cu lapte praf 
De fundaţii ce s-ascund... 
Cum să-ți scrie ei profund?... 


8. I.D. 

Lapte cald să bei, pe bune, 
Doar matale poți să riști; 
Ei nu umblă la pășune, 

Se cam tem de... pășuniști. 


9. E.T. 

PEN Clubul, Soros, Anonimul! 
Ce vaci cu lapte praf! Ce stimul 
În a-ţi uita trecutul țării 

Şi-n a nu scrie acătării!... 


10. I.D. 

Există scribi în confrerie 

Ca dadaiştii de cândva: 

Scot poezii din pălărie 

Chiar dacă n-au nimic... sub ea! 


11. E.T. 

Dadaismul, inventatul, 
Este pilda care-mi place: 
Unii scriu, c-așa li-i datul, 
Alţii scriu că... n-au ce face! 


12. I.D. 

Dar mai sunt o samă — sus, 
La putere; dau din gură, 
Neavând ceva de spus... 
Scribii, cel puţin, nu fură! 


13. E.T. 

Este o legislatură 

Cu aleși — o mică parte — 
Dintre scribi. Aceștia fură 
Şi din pungă, și din carte!... 


14. I.D. 

Ne-au lăsat cu pungi deşarte 
Scribii ăştia într-o dungă, 
Iar când le citim vreo carte 
Ni se face gura pungă. 


15. E.T. 

Incontestabil, sunt confrați 
În Marea Scrisului pirați, 
Având pe Preaînaltul ură 
Că şi talentul nu se fură! 


16. I.D. 

În schimb, ei ştiu să facă bani 
La Chişinău şi-n alte părți, 
Şi-apoi, să-i credem noi titani, 
Îşi editează munți de cărți. 


17. E.T. 

De două veacuri şi-un deceniu 
De noi şi țară-au profitat 
Pe-aici şovinii, dar n-au dat 


Culturii noastre niciun geniu!... 

18. I.D. 

Ba eu aş zice c-au lăsat 
Acestui credincios popor 
Un geniu viu, superdotat: 
Eterna... coadă de topor! 


19. E.T. 

Voronin, ex-toporul mare, 
Cu fosta-i coadă, Roșca Iura, 
Mi-au sugerat caricatura: 
„Topor cu coada-ntre picioare”!... 


20. I.D. 

Şi azi e tare fosta coadă 

Şi plină de venin rămâne; 
De-am reteza-o cu o spadă, 

Ce zici: ne-am izbăvi de câine?... 


21. E.T. 

Topor în propria ogradă, 
Voronin nu-i un libertin: 

La rândul său, e tot o coadă, 
Manipulată de... Kremlin! 


22. I.D. 

Plină-i țara de nărozi - 
Cozi de câine, de topor... 
Noi, pe cap de trăitor, 
Primii deci suntem, la cozi. 


23. E.T. 

Cu-această coadă de topor, 
Multiplicată în grămadă, 
Intrăm în Guinness ca popor 
Distrus de propria sa coadă... 


24. I.D. 

Suntem popor cu mare har 

Şi-n Ghuinness vom intra cu fală, 
Căci coada de topor e chiar 
Coloana noastră verticală... 


25. E.T. 

Ai spus o vorbă incomodă 
Ce-atinge demnitatea rău; 
De te aude Ştefan Vodă, 

E vai şi-amar de capul tău!... 


26. I.D. 

Să-ajungă-n ţeapă cine-ar vrea?... 
Dar năzuind spre-un ideal 

De-o fi să mă înalt în ea, 
Gândești c-aș fi mai vertical?! 


27. E.T. 

Un amănunt aici nu-mi scapă: 
Eşti prea grăbit ca și client, 

Nu vezi că-i rând la tras în ţeapă? 
Ocupă... după parlament! 


28. I.D. 

Mai e guvern, departamente 
Cu-atâţi corupți în aparat; 
Prin voia ta, eu, realmente, 
Riscând să mor neînțepat. 


29. E.T. 

Eu cred că rândul nu-ţi mai vine, 
În listă dacă-ar fi inclusă 

La înțepat, până la tine, 
Şi-armata paisprezece, rusă!... 

30. I.D. 

Cu ură pentru ocupant, 
Constat, şi nu vorbesc în van: 
Aşa ar fi chiar onorant, 

Să mă salveze un Ivan. 


31. E.T. 

Te bucuri prea devreme, frate; 
În patru-ş-doi, cu tunu-n spate, 
Mânaţi la Mosc de neamţul dur, 
Ei au făcut stânga-mprejur!... 


32. I.D. 

Aşa cum formulezi dilema, 
Oricine ar putea pricepe: 

Cu tunul nu rezolvi problema, 
Ci, ca pe timpuri, doar cu țepe! 


33. E.T. 

Când, în loc de unul, 
Vin duşmani, ca apa, 
Ce rezolvi cu tunul, 
Nu rezolvi cu țeapa!... 


34. I.D 

Ar vrea să ne distrugă, 
Dar n-o să ne reziste, 
Că-i punem noi pe fugă 
Cu versuri... optzeciste! 


35. E.T. 

Nu-i pui pe fugă cu antume 

Pe comuniştii venetici, 

Doar dacă-n praştii pui volume 
De Enghels, Marx și V. Ilici!... 


36. I.D 

Dicționarul lui V. Stati, 
Considerat de mulți un fâs, 
De-l pui în praştie, măi frate, 
Duşmanii vor muri!... De râs. 


37. E.T. 

Având sejurul pe Curile, 

A mai comis un op Vasile, 
În stilul său servil, grotesc: 
Dicţionarul Cur — Rusesc! 


38. I.D. 

Ce bine l-ai împuns (și cult) 
Cu incisiva ta seringă, 

Deşi noi cunoşteam demult 
Ce-i place ăstuia să lingă! 


39. E.T. 

Cotropitorul, pentru-nvins 
Impune, ca să-l umilească, 

O limbă, gen moldovenească, 
Cu ea, plăcut, să fie lins... 


40. 1.D. 

Dar sunt și unii ce resping 
Această limbă dur impusă; 

De pildă, găgăuzii-și ling 
Stăpânul, doar cu... limba rusă! 


41. E.T. 

Acest nucleu minoritar pe 
A noastră strămoşească glie 
E ca un ou depus de șarpe, 
Țarist, în cuib de ciocârlie!... 

42. I.D. 

Cu rău învăţ de mic satrap 
Ce-şi varsă doza de venin, 

Pe şerpuleţ îl strângi de cap, 
Iar coada-i... sâsâie-n Kremlin. 


43. E.T. 

Luptând cu şarpele pe plai, 

Ca Eva şi Adam în rai, 

De-o face Domnul pe niznaiul, 
Ioane dragă, pierdem... raiul! 


44. I.D. 

Ivan Turbincă cel nomad, 
Primind blagoslovenia, 
Crezu că a ajuns în iad, 
Dar se afla-n...Cecenia! 


45. E.T. 

Din multele regimuri, două mi-s 
Prilej de-aţi spune-un adevăr etern: 
Capitalismu-i iad în paradis, 

Iar comunismul, raiul în infern! 


46. I.D. 

De comuniştii vechi scăpând un pic, 
Aceştia, noi, ne-aruncă iar în hău: 
Ei vor s-aducă raiul bolşevic 

În iadul democrat din Chișinău. 


47. E.T. 

Di, di, di şi tropa, tropa, 
Cal Moldav spre Europa, 
Pe cărarea cea mai scurtă, 
Cu... Transnistria în burtă! 


48. I.D. 

Şi Uniunea cea vamală 
I-ntinde Calului o nadă 
Să-i vină-n stepa glacială 
Cu... Găgăuzia sub coadă. 


49. E.T. 

Kremlinul e paing ce ţese 
Gulag cu garduri de oțel, 

E vai de-acel ce-ajunge-n el! — 
În vecii vecilor nu iese... 


50. I.D. 

Cândva, Caucazul cel rebel 
A fost băgat în țarc și el, 
De-atunci paingului bolund 
Îi stă precum o ţeapă-n fund! 


S1. E.T. 

Caucazul l-a-nghițit într-un duel 
Pe Lermontov, poetul cel rebel; 
E unul ce-a căzut sub zări străine, 
Spălând cu sânge-a Rusiei ruşine. 


52. I.D. 

Martânov, pentru-o glumă, propriu-zis, 
Pe Lermontov, poetul, l-a ucis; 

Tu cum ai proceda cu-n extremist 

Ce te-ar numi, maestre,... optzecist? 


53. E.T. 

Precum reiese dintr-un text, 
Duelu-a fost doar un pretext; 
La un pricaz, dat din palate, 
S-a tras cu arma și din spate... 

54. I.D. 

Nici nu a fost necesitate 

Să tragă cineva din spate: 
De ce să te divulgi, să rişti, 
Când pui la lucru... lunetişti! 


SS. E.T. 

De-ar fi fost, în locu-i, Doina și Ion, 
Îi striveau şovinii cu vreun camion, 
Iar pe bardul Labiş, dako-rimskii sân, 
ÎI călca de-atuncea un tramvai român!... 


56. I.D. 

Şovinii când se simt stăpâni 
În casa bunilor români, 

Cum crezi, am proceda urât 
Belciuge de le-am pune-n rât? 


57. E.T. 

Eu zic atât 

În acest caz: 
Toţi cei cu rât 
Nu au obraz!... 


58. I.D. 

- Unde ți-i obrazul, tată? — 
ÎI întrebi, şi-ţi spune: — Iote! 
Ştii că noi avem armată... 
Am făcut din el ciubote! 


59. E.T. 

Având şase fețe-fese, 

De-l croiești, stârnindu-ţi pizme, 
Dintr-un ins şovin îţi iese 

Câte trei perechi de cizme!... 


60. I.D. 

Nu mă satisfac nicicât 
Cizmele... Vreau un bocanc — 
Să-l apăs cu el pe gât, 

Când va cobori din tanc! 


61. E.T. 

În U.E., un tribunal, 
Protejându-l pe muscal, 
Interzice din bocanc 

Să faci armă... antitanc! 


62. I.D. 

Cu-o armă chimică mortală 
Ne-atacă hoardele armate, 
Când se descalță și exală 
Miros de-obiele nespălate... 


63. E.T. 

Ca rusu-n lume nu-i 
Un ocupant mai rău: 
Orice obială-a lui 
Devine... steagul tău! 


64. I.D. 

Eu spun că-i „to şto nada™” — 
Mujic de milioane, 

Că ne-a umplut ograda 

Cu seceri şi ciocane! 


* rus. To cito nado — aşa cum trebuie. 


65. E.T. 

Seceri roşii și ciocane 
Ne-au băgat în curți, Ioane, 
După ce au fost golite 

De găini, de porci şi vite... 

66. I.D. 

De găini, de curci, de vite 
Curățiți am fost — le-au ras, 
Dar să nu cârtim, mărite: 
Porcii totuşi au rămas! 


67. E.T. 

Susținuți de toți mancurții 
Din popor, 

Ei ne-au pus în fruntea curții... 
Porcii lor! 


68. I.D. 

Am scăpa de-aceşti eroi 
Care s-au plodit — o droaie — 
Dar berbecii de la noi 

Tare des o fac de oaie! 


69. E.T. 

De când Druţă-i ciobănoi, 

Pus de cei străini la oi, 

Tot ce-i muls, se-mparte-n două: 
Untul lui şi zara nouă!... 


70. I.D. 

Druţă, în metropola Rusiei, 
S-a pierdut în patime drăceşti: 
A schimbat toiagul păstoriei 
Pe un cnut din cele căzăcești. 


71. E.T. 

Aşa-s curvele de lux, 
Cum a fost gazeta „Flux”, 
Cea cu față de frontist 

Şi cu dos de comunist! 

72. I.D. 

Sunt canalii şi mișei, 
Păstori-i-ar mii de draci!... 
Însă n-ai ce să le faci, 

Că Dzerjinski e cu ei. 


73. E.T. 

Permite-mi, despre-acești mişei 
Să-mi spun şi eu panseul: 

Nu-i KaGheBe atât cu ei, 

Cât ei cu KaGheBe-ul... 


74. I.D. 

KaGheBe-ul, propriu-zis, 
I-a salvat de-agramație: 
Pâre dacă n-ar fi scris, 
Nu-nvăţau pân azi a scrie! 


75. E.T. 

Zeci de kilometri are 
România, de dosare, 
Cu-autorlâc de turnători... 
Ăştia ce-s? Tot scriitori?! 


76. I.D. 

Spuză trag la turta mea 
Şi-o propunere enunț: 
Nobelul ca să se dea 
Pentru bârfă şi denunț! 


77. E.T. 

Este Nobelul prea mic 
Pentru-aga o calomnie; 
Eu propun ceva mai șic: 
O celulă-n... puşcărie! 

78. I.D. 

Acesta-i genul de-autori 

Ce îi conving pe procurori 
Că la-nchisoare e mai bine 
Decât să stea închiși în sine! 


79. E.T. 

Să te închizi în sine nu se poate — 
Securitatea are nişte chei 

Ce poartă astăzi numele de gay, 
Pătrunzători pe uşa cea din spate... 


80. I.D. 

Guvernul rus e circumspect: 

Pe gay îi pune la respect; 

Dar nu se linişteşte, frate, 

Căci şi de noi îl doare-n... spate! 


81. E.T. 

Ce-ți voi spune-acuma, poate 
Confirma și I. Hadârcă: 

Aşa-i rusu,-l duci în spate, 

Iar pe el îl doare-n cârcă!... 


82. I.D. 

Doar în cârcă de l-ai duce, 
Ai ajunge-n rai la ţanc, 

Dar te-njură şi-ţi faci cruce: 
Vrea să-l duci cu tot cu tanc! 


83. E.T. 

Din Transnistria, pe rus 
L-aş zvârli spre cerul rece, 
Să mai stea și-n rai, intrus, 
Cu armata paisprezece!... 

84. I.D. 

Să-l văd plecând, mi-aş face cruce, 
Azi toţi aşteaptă ziua-aceea; 

Dar el precis că se va duce 

În paradisul din... Crimeea! 


85. E.T. 

Acest război ruso-hahol, 

Pentru Crimeea, e nasol; 

Când doi nebuni își dau cu parul, 
Câştigă, evident... tătarul! 


86. I.D. 

E îmbulzeală la hotar, 

Au năvălit prin vămi intrușii; 
Şi îl auzi pe vreun tătar: 

- Ho, turcule, că nu dau ruşii! 


87. E.T. 

Tătarul cade în erată, 
Habar nu are-n cazul dat, 
Că n-au dat ruşii niciodată, 
Ci dimpotrivă... au luat! 


88. I.D. 

De-atâta eu, iubind muscalul, 
Frăţeşte îi doresc așa: 

Să-şi ieie pușca, glonţii, calul, 
Că noi i-am pus trotil sub şa!... 

cronomorfism 


să citim, să scriem cuvinte lungi și neînțelese 
să lungim timpul cât de tare 

să ne prefacem că existăm acum 

să ne prefacem o gârlă de fericire fără fund 


urcându-mă în cer precum urc 

în podul casei să scot cenușa veche din horn 
am rămas dezamăgit văzând că-n rai 

ploua cu cianură 

şi Dumnezeu a murit 

când asambla bucăţile de înger 

la fabrică 


am inventat monede 

şi am făcut atâţia zei 

până n-am știut cui să ne închinăm 
după aceea am inventat şi moartea 
să nu ne plictisim atât de tare 

pe pământ şi-n vis 


ultimul poem 


viitorul nostru e atât de negru 

încât îl vedem roz, cu steluțe verzi, prințese, 
unicorni și ponei 

nu vom mai avea capacitatea să visăm frumos 
noaptea, 

căci visele ni s-au uscat 


cu prima lacrimă ce s-a scurs în războiul nervurilor 
de pe cuvinte 


vom avea un alt somn adânc și pustiu 
în cutia goală de la margarină 

cineva ne-a scos definitiv din priză 

şi uite ne-am făcut albaștri 

de la medicamente 


geamurile sunt prea îngheţate 
uneori sunt pline de pământ 
şi în casă nu mai bate nicio venă subţire de lumină 


uneori existăm de parcă n-am mai exista 
privim focul albastru de la aragaz cum cugetă 
maladiv printre oale scufundate în rugină 
mai ungem o felie de pâine cu margarină 
citim rubrica de decese şi condoleanţe 

ne autoanalizăm, ne bârfim 

bem ceaiul de tei împreună 

şi mai zicem că afară e o toamnă frumoasă 


suntem făcuţi din resturile din ziar 

sau poate din rebuturile rămase de la zidirea lumii 
și ne întrebăm cu o jumătate de gură 

când vom ajunge ziua să putem recicla ceva din noi 


viitorul nostru e negru, cu steluțe moarte, unicorni 
şi ponei morţi 


azi vom merge la înmormântarea speranţei noastre, 
iar de mâine ne va mânca 
un somn alb și fără vise 

ziua în care măgarii se credeau antilope zvelte 


grădina zoologică azi e deschisă pentru toți 
intraţi cu încredere în cușcă 
vom face o bibliotecă plină de onomatopee 


prostia începea să încolțească în picioare 
şi ieșea grațioasă 
prin timpane 


vrem să facem o bibliotecă 
din caşcaval pentru șoarecii din cap 


„să nu mulgi vaca în absenţa doniței” 


„C'est la vie” 


de ce curge luna în fiecare noapte rece? 

de ce stau copacii în iarbă ca niște sfinți de piatră? 

de ce somnul atârnă stingher pe o pânză de păianjen? 

de ce ne mai preocupă viaţa și existența? 

de ce ne-am surghiunit sufletul în ziduri de carne moartă? 
de ce se ia curentul când e filmul mai interesant? 


„C'est la vie” 


îşi spune omul înjurând televizorul 
stâlpii de electricitate 

şi cablurile 

şi celelalte ustensile ruginite 

ce alcătuiesc fericirea 


istorie 


noi, femeile, nu mai avem istorie 
războiul prafului din bucătărie 

ne-a spulberat orice răsuflu de libertate 
o viață petrecută la cârma oalei 

a fost mult prea mult pentru noi 

am rătăcit în constelația piperului 

şi de aceea nici visele noastre 

nu mai dospesc la căldură 


schelete îmbrăcate în haine pline cu lături 

curățând aceiași morcovi plini cu malformații 

suntem noi, femeile, în fiecare zi: 

nu mai avem inimă — în trupul nostru de cenușă 
zvâcneşte încet o tomată 

care începe să putrezească printre atâtea sudori învechite 


vom rămâne fără inimă şi doar lăturile 

o să ne mai limpezească 

pleoapele grele de ceapă călită 

pictăm copii în pântece, îi naștem în nuanţe purpurii 

îi îngrijim, îi alăptăm, pozăm nud în grădina cu legume, 
îmbătrânim fără să mai facem riduri 

şi totuşi nu avem istorie — 

ne repetăm la infinit 


poate de aceea noi, femeile, adunate la un loc 
suntem însăși istoria 


cuvânt alb 


pe umărul gândului drept 
îmi sprijin cuvintele obosite de singurătate 
mi-aş scrie în oase suferința, 

dar nu mi-ar ajunge spațiul 
şi nici timp suficient nu aș avea 


mi-aş scrie-o jos, pe pământul rece cu urme de melci, 
dar nu mă aşteaptă nimeni acolo, 

decât pietrele surde ce tac 

de-o veșnicie 


eu nu pot avea dreptul la lumea mea 
eu nu pot să fiu cuvântul 

ce-ţi sprijină umărul gândului stâng 
eu sunt numai un fel de viață 

ce se târăște ca un vierme de pradă 
în inima unui cuvânt de-al tău 


răni 


prezentul e doar o rană închisă a trecutului 
singuri şi melancolici ne vom târi precum viermii 
să ajungem cândva la rana deschisă a viitorului 

ne vom trezi însetaţi și flămânzi 

purtând în ochi visele de nisip spulberate de mare 
vom cere apă, dar nu ni se va da 

vom cere mâncare sleită, dar nu ni se va da 

vom cere iluzii, dar iluziile s-au terminat 

cu prima secetă din an 


avem răni multe, poate prea multe, 
aici şi acolo ne înecăm între răni 
poate ar trebui să punem sare pe ele 
să lăcrimăm dureros 

şi-apoi vom naște lacrimi multe 

ca să ne putem potoli infernala sete 


ce a rămas prin răni se poate mânca 
acesta este viitorul 


secetă 


la soare îngerii putrezesc 

de la atâta lumină 

pe ulițe înguste 

zeii călătoresc în care cu fân 
ca altădată 

împrăștiind hârburi de secetă 
în noroioase fântâni 


plâns 


ce lungă moarte avem! 

parcă nu se mai termină niciodată 

tunelul prin care trecem e tot mai luminat 
e tot mai îngust 


în ultima secundă a morții 

îmi zic că poate noi suntem umbra luminii 
ce a fost călcată cândva 

de plânsul picioarelor 


vedere 


am văzut ape întinse, ape moi, ape ce au înecat 


luminile din ochii soarelui 


am văzut mâinile cum cereau ajutorul pe dinăuntru 


am văzut cerul cum coboară ostenit în lac 
să adape cu mângâiere peștii însetați 

am văzut vise cum treceau sprijinite 

în bastoane de furnică deasupra unui gând 
am văzut inimi cum se zbat în deșert 
cerând un strop de apă 

am văzut materia în vidul neființei 

cum se armonizează putrezind la fel 
în cântecul ochilor ce nu se mai aude 


va veni un timp 


va veni un timp când 

vom ţine cântecul păsărilor 
în pumni 

ca să ne încălzim 

cu focul zborului 

ce plânge 


vom face cuiburi 

din ce în ce mai mari 
pentru umbre 

să le lăsăm acolo 

în paiele ce au cunoscut 
pustiul cuvântului 


va veni un timp 

când vom cunoaște 
limba pământului 

ce a răbdat trupurile 
prizoniere în neființă 


întrebare 


odată am pus o întrebare 
pietrei 

şi a răspuns tăcerea 

în locul 

ei 


așteptând toamna 


aşteaptă-mă în toamna aceasta 
cu inima goală ca o păstaie 
urcă-te încet pe piciorul meu 
precum iedera otrăvitoare 

ce suie pe copac 


vino cu vântul rece 

spulberă-mi ochii și mintea și gândurile 
şi lasă-mă uscat 

ca vreascurile de sub picioare 


înainte de a pleca cum faci întotdeauna 
cântă-mi despre prăpăstii 
şi golurile ce nu se mai pot adânci în mine 


sunt trist 
şi încă nu e toamnă 


aripi 


o aripă ce s-a împietrit în cer 
ultima singurătate grea 
înainte să-mi iau zborul 

în sens invers 


cineva spunea cu glas de piatră 

că păsările trebuie să rămână un mit 
şi picioarele trebuie să se împace 
pentru întotdeauna cu pământul 

sunt prea istovit de mers 

prin oasele prăpăstiilor 

şi nici în umbra ta jocul cuvintelor 
nu-mi va dărui liniștea 

florile din faţă 

miroseau a sălbăticiuni nevinovate 
tu erai inventată de roboţi 

şi ținută în cămașă de forță 

pentru a nu rugini 


cu urletul tău ce ruginește în ploaie 
aproape nelumesc 

vrei să mă îmblânzeşti 

sau să mă adormi 

ca pe un personaj fără replică 

din culise 


Carolina POPUŞOI 

Calcul morfematic face parte din categoria 
calcurilor lexicale, afectând vocabularul unei 
limbi prin crearea de noi unități lexicale. 
Acest tip de calc constă în imitarea structurii 
unor lexeme străine şi în formarea cuvintelor 
(noi) din material (cvasi)autohton. Din acest 
motiv, calcul morfematic apare şi cu denumi- 
rea de calc lexical de structură (Hristea, 1984: 
106-111). 


Fenomenul bilingvismului din stânga Prutu- 
lui şi-a lăsat amprenta, într-o oarecare măsu- 
ră, şi asupra modului de organizare internă a 
elementelor lexicale, ducând la apariţia calcu- 
rilor morfematice nerecomandate după limba 
rusă. Prin calcurile lexicale de structură, nu 
doar se imită forma internă a unui cuvânt stră- 
in (compus sau derivat), ci şi se traduc (total 
sau parțial) elementele modelului copiat. 


În comparaţie cu alte tipuri de calcuri con- 
damnabile (cum ar fi: semantice şi de regim 
prepozițional), numărul calcurilor morfe- 
matice nerecomandate este considerabil mai 
mic. Pe de altă parte, în româna din Basarabia 
se întâlnesc mult mai multe împrumuturi din 
rusă decât calcuri lexicale de structură după 
această limbă. Aspectul vizat are loc din cauză 
că fenomenul calchierii morfematice impune 
o identitate de structură între modelul străin 

şi copie, element care însă determină apariţia dificultăţilor în procesul 
formării unităților lexicale prin procedeul în discuţie. 


În literatura de specialitate, se vorbeşte despre 4 operaţii în obținerea 
calcului morfematic: „1) imitarea formei interne a modelului; 2) tra- 
ducerea părţilor componente ale modelului; 3) formarea complexului 
sonor al calcului din materialul folosit pentru traducere; 4) imitarea 
raportului semnificant — semnificat al modelului” (Palii, 1991: 107). 


În funcţie de categoria morfologică din care face parte lexemul calchi- 
at sub aspectul structurii lexicale, deosebim câteva subclase, cele mai 
frecvente fiind calcurile morfematice substantivale, adjectivale şi ver- 
bale. (Vezi unele dintre asemenea calcuri la: Mândâcanu, 1987; Palii, 
1991; Mătcaş, 1995; Guţu, 1998; Popușoi, 2013.) 


Calcuri morfematice substantivale 


Calcurile morfematice substantivale nerecomandate din limba română 
de la Est de Prut constau în imitarea structurii unui lexem substantival, 
după limba rusă, și în traducerea (totală sau parțială) a elementelor cu- 
vântului calchiat. Modelul substantival rusesc este, de regulă, un lexem 
compus sau derivat (prin prefixare sau prin sufixare). Spre exemplu: 


*adăugătiiră (s.£.) pentru supliment; anexă, <cf. subst. rus. donoanenue 
< vb. rus. donoanumv „a adăuga” + suf. subst. rus. -enue>; (Vz. *adăugă- 
tură la cursul de chimie pentru supliment la cursul de chimie; “adăugătură 
la casă pentru anexă la casă); 


*aprofunzime (s.f.) pentru profunzime, <cf. subst. rus. yzay6nenue < pref. 
rus. y- (indică o îndreptare către interior; > „a-”) + subst. rus. 2Ay6una 
„profunzime” + suf. subst. rus. -(A)enue>; (Vz. *a cerceta în aprofunzime 
pentru a cerceta în profunzime / profund / amănunţit); 


*circulatăr (s.n.) pentru abonament pentru mijloacele de transport în co- 
mun, <cf. adj. substantivizat rus. npoesðnoŭ < subst. npoe30 „circulare 
cu mijloacele de transport în comun; călătorie” + suf. adj. rus. -noŭ>; 
(Vz. *Circulatoarele la control! pentru Abonamentele la control!); 


*cumătrism (s.n.) pentru nepotism, <cf. subst. rus. xymoscmeo < subst. 
rus. kym „cumătru” + suf. subst. rus. -o8cme0>; (Vz. *cumătrism în insti- 
tuțiile statului pentru nepotism în instituţiile statului); 

*dereticătoăre (s.£.) pentru femeie de serviciu, <cf. subst. rus. y6opuţuua 
< subst. rus. y6opka „dereticare” + suf. subst. rus. -uyuya>; (*“Angajăm 
dereticătoare. pentru Angajăm femeie de serviciu.); 


*împustiire (s.£.) pentru pustiire, <cf. subst. rus. onycmomenue < pref. rus. 
o- (indică ideea de „transformare”; > „îm-”) + subst. rus. nycmomenue 
„pustiire”>; (Vz. *impustiirea satului pentru pustiirea satului); 


*necărturăr, -ă (s.m. şi f.) pentru analfabet; neştiutor de carte; nepriceput, 
ignorant, <cf. adj. substantivizat rus. nezpamomnoiii < pref. rus. ne- (in- 
dică un sens opus; > „ne-”) + adj. substantivizat rus. zpamomnbiiă „ştiu- 
tor de carte; priceput”>; (Vz. *În sat avem un necărturar. pentru În sat, 
avem un analfabet / un neştiutor de carte.; *necărturarii de la conducere 
pentru nepricepuții / ignoranţii de la conducere); 


*necărturărie (s.£.) pentru analfabetism; neștiință de carte, <cf. subst. 
rus. Hezpamomnocmb < pref. rus. ne- (indică un sens opus; > „ne-”) + 
subst. rus. zpamomnocmb „ştiinţă de carte”>; (Vz. *cauzele necărturăriei 
pentru cauzele analfabetismului / neştiinței de carte); 


*oformăre (s.£.) pentru definitivare, finisare; amenajare, aranjare, decora- 
re, ornamentare; întocmire / îndeplinire a formalităţilor legale (în dome- 
niul juridic sau în procesul de angajare într-un post); completare, perfec- 
tare, legalizare, <cf. subst. rus. ofopmaenue < pref. rus. o- (indică ideea 
de „transformare”) + subst. rus. fopmnenue „formare, alcătuire”>; (Vz. 
*oformarea clasei / apartamentului pentru amenajarea clasei / aparta- 
mentului; *oformarea platoului (cu aperitive) pentru aranjarea / decora- 
rea/ ornamentarea platoului (cu aperitive); *oformarea referatului pentru 
definitivarea referatului; *oformarea actelor de angajare pentru întocmi- 
rea / completarea / perfectarea actelor de angajare; *oformarea comenzii 
pentru perfectarea comenzii; *oformarea contractului pentru întocmire în 
formă legală a contractului; *oformarea grafică a cărții pentru prezenta- 
rea grafică a cărții; *oformarea artistică a cărții pentru ilustrarea cărții) 
[Datorită bogăției semantice a lexemului ogopmnenue din rusă, calcul 
morfematic *oformare are o prezenţă sporită în româna din Basarabia. 
În lucrările de specialitate, acesta este condamnat cu vehemenţă, pre- 
zentându-se formele corecte pentru diverse situații (vz. Mândâcanu, 
1987: 212-213; Mătcaş, 1995: 112; Guţu, 1998: 120; Popuşoi, 2013: 
71272). | 

*picurătodre (s.£.) pentru perfuzie, <cf. subst. rus. kanesonuya < vb. rus. 
xanamb „a picura” + suf. subst. rus. -esvnuya>; (Vz. *a pune o picurătoa- 
re bolnavului pentru a pune o perfuzie bolnavului); 


*podfústnic (s.n.) pentru jupă, <cf. subst. rus. nodro6nuk < prep. rus. nod 
„sub” + subst. rus. ro6xa „fustă” + suf. subst. rus. -nuk>; (Vz. *podfustnic 
alb pentru jupă albă); 


*precăutăre (s.£.) pentru examinare, cercetare, studiere, analizare; dezba- 
tere, discutare; rezolvare, <cf. subst. rus. paccmompenue < pref. rus. pac- 
(indică insistența; > „pre-”) + subst. rus. cuompenue 3a... „căutare de...; 
îngrijire de..”>; (Vz. *precăutarea situației pentru examinarea / cerce- 
tarea / analizarea situaţiei; *precăutarea problemei pentru dezbaterea / 
discutarea / studierea / rezolvarea problemei); 


*sinecâst (s.n.) pentru preț de cost, cost de producţie, <cf. subst. rus. 
ceGecmoumocmv « pron. refl. rus. ce6e „pe sine, sieși” + subst. rus. 
cmoumocmb „cost”>; (Vz. *sinecostul produsului pentru prețul de cost al 
produsului); 


*supraîmplinire / *supraîndeplinire (s.£.) pentru depășire, <cf. subst. rus. 
nepesvinoanenue < elem. de comp. rus. nepe- „peste', „deasupra, „su- 
pra-” + subst. rus. âtinoanenue „realizare, împlinire; îndeplinire”>; (Vz. 
*supraîmplinirea / *supraindeplinirea planului / normei pentru depășirea 
planului / normei); 


*zilnic (s.n.) pentru jurnal (intim); agendă de elev; carnet de note, <cf. 
subst. rus. 0neenuk < adj. rus. Oneenoii „de zi, zilnic” + suf. subst. rus. 
-uk>; (Vz. *zilnicul elevului pentru agenda/ carnetul de note al elevului). 


Calcuri morfematice adjectivale 


Calcurile morfematice adjectivale nerecomandate din limba română 
din stânga Prutului reproduc, după limba rusă, structura unui lexem 
adjectival, ale cărui elemente se translează (total sau parţial), în același 
timp. De regulă, modelul adjectival rusesc este un lexem compus sau 
derivat (prin prefixare sau prin sufixare). Spre exemplu: 


*adăugătăr, -odre pentru suplimentar, -ă, <cf. adj. rus. dononumeabnoriă, 
-as, -oe <+ vb. rus. donoanumo „a adăuga” + suf. adj. rus. -esvnorŭ>; (Vz. 

*porție adăugătoare pentru porție suplimentară; *exercițiu adăugător 
pentru exercițiu suplimentar); 


*atotnorâdnic, -ă pentru național, -ă; al întregului popor, <cf. adj. rus. 
6cenapoOnviii, -as, -oe « elem. de comp. rus. ece- „atot-” + adj. rus. 
HapoOnbiii „popular; al norodului”>; (Vz. “bun atotnorodnic pentru bun 
național / bun al întregului popor); [Unii autori consideră însă că *atot- 
norâdnic, -ă este un calc atât după rus. ecenapoonviii, cât şi după rus. 
o6uţenapoOnviii, <cf. adj. rus. o6uyenapoOnvlii, -as, -oe < adj. rus. o6uquii 
„comun, general, global, total, universal” + adj. rus. napoðnvŭ „popu- 
lar; al norodului”>, (vz. Mândâcanu, 1987: 56). După părerea noastră, 
prima variantă este cea mai apropiată de realitate. ]; 


*atotuniondl, -ă pentru unional, -ă, <cf. adj. rus. ececorosnoliă, -as, -oe <+ 
elem. de comp. rus. ece- „atot-” + adj. rus. coroanei „unional”>; (Vz. 
*competiție atotunională pentru competiție unională); 


*împrospătăr, -odre pentru care împrospătează; răcoritor, -oare, <cf. ad). 
rus. oceecumeabHblii, -as, -0e <+ pref. rus. o- (indică ideea de „transfor- 
» A » . v » . 
mare”; > „im-”) + subst. rus. ceewcecmb „prospețime, răcoare” + suf. adj. 
rus. -umeabnelii>; (Vz. *spray împrospător pentru spray care împrospă- 
tează aerul; *adiere împrospătoare pentru adiere răcoritoare); [Calcul 
morfematic *împrospător a suferit o redimensionare prin haplologie, în 
urma căreia s-a suprimat silaba -tă- din lexemul *împrospătător.]; 


*împustiit, -ă pentru pustiit, -ă, <cf. adj. rus. onycmomennoriă, -as, -oe < pref. 
rus. o- (indică ideea de transformare”; > „îm-”) + subst. rus. nycmomenue 
„pustiire” + suf. adj. rus. -nvri>; (Vz. *sat împustiit pentru sat pustiit); 


*necărturâr, -ă pentru care nu știe carte; analfabet, -ă; cu greșeli grama- 
ticale; greșit, -ă; incorect, -ă; nepriceput, -ă; ignorant, -ă, <cf. adj. rus. 
Hezpamomnblii, -as, -oe <+ pref. rus. ne- (indică un sens opus; > „ne-”) + 
adj. rus. zpamomneiii „care ştie carte; priceput”>; (Vz. “scrisoare necăr- 
turară pentru scrisoare cu greșeli gramaticale; “bătrân necărturar pentru 
bătrân care nu ştie carte / analfabet; *deputat necărturar pentru deputat 
nepriceput / ignorant); 


*sinestătător, -odre pentru de sine stătător, -oare; independent, -ă, <cf. adj. 
rus. camocmosmeabHolii, -as, -0e « pron. de întăr. rus. camo „Singur, în- 
suși” + vb. rus. cmoamb „a sta” + suf. adj. rus. -esvnorŭ>; (Vz. *activitate 
sinestătătoare pentru activitate de sine stătătoare / independentă); 

*supraîmplinit, -ă / *supraîndeplinit, -ă pentru depăşit, -ă, <cf. adj. rus. 
nepegvinoAHeHHolii, -as, -oe < elem. de comp. rus. nepe- „peste”, „deasu- 
pra”, „supra-” + adj. rus. âoinoAnennwiii „realizat, împlinit; îndeplinit”>; 
(Vz. *plan/ normă supraîmplinit(ă) / supraindeplinit(ă) pentru plan / 
normă depăşit(ă)). 


Calcuri morfematice verbale 


Calcurile morfematice verbale nerecomandate din limba română din 
Basarabia rezidă în reproducerea, după limba rusă, a structurii unui le- 
xem verbal şi în traducerea (totală sau parțială) a elementelor cuvântu- 
lui imitat. Modelul verbal rusesc este, de regulă, un lexem compus sau 
derivat (prin prefixare sau prin sufixare). Spre exemplu: 


*a bineamenajă pentru a amenaja cu tot confortul, <cf. vb. rus. 
6aazoycmpoumb < subst. rus. baazo „bine” + vb. rus. ycmpoumb „a amena- 
ja”>; (Vz. *a bineamenaja apartamentul pentru a amenaja apartamentul 
cu tot confortul); 


*a împustii pentru a pustii, <cf. vb. rus. onycmomumv < pref. rus. o- (in- 
dică ideea de transformare”; > „im-”) + vb. rus. nycmomumv „a pus- 
tii”>; (Vz. *a împustii satul pentru a pustii satul); 


*a oformă pentru a definitiva, a finisa; a da un aspect exterior; a amena- 
ja, a aranja, a decora, a ornamenta; a întocmi / a îndeplini formalităţi- 
le legale (în domeniul juridic sau în procesul de angajare într-un post); a 
completa, a perfecta, a legaliza, <cf. vb. rus. ofopmumv < pref. rus. o- (in- 
dică ideea de „transformare”) + vb. rus. fopmumv „a forma, a alcătui; 
a definitiva”>; (Vz. *a oforma clasa / apartamentul pentru a amenaja 
clasa / apartamentul; *a oforma platoul (cu aperitive) pentru a aranja / 
a decora / a ornamenta platoul (cu aperitive); *a oforma referatul pen- 
tru a definitiva referatul; *a oforma actele de angajare / *a (se) oforma la 
serviciu pentru a(-și) întocmi / a(-şi) completa / a(-şi) perfecta actele de 
angajare; *a oforma o comandă pentru a perfecta o comandă; *a oforma 
un contract pentru a întocmi în formă legală un contract; *a oforma grafic 
o carte pentru a prezenta grafic o carte; *a oforma artistic o carte pentru a 
ilustra o carte); [În limba română din stânga Prutului, calcul verbal ne- 
recomandat *a oforma apare în contexte extrem de variate. Acest feno- 

men se explică prin faptul că lexemul ogopmumb din rusă are multiple 
valenţe semantice. Calcul verbal în discuţie este analizat și condam- 
nat într-o serie de lucrări de cultivare a limbii (vz. Mândâcanu: 1987, 
212-213; Mătcaş, 1995: 112; Guţu, 1998: 120; Popuşoi, 2013: 76).]; 


*a precăută pentru a examina, a cerceta, a studia, a analiza; a dezbate, 
a discuta; a rezolva, <cf. vb. rus. paccmompemv < pref. rus. pac- (indică 
insistența; > „pre-”) + vb. rus. cmompemv 3a... „a căuta de...; a îngriji 
de..”>; (Vz. *a precăuta chestiunea pentru a examina / a analiza / a dis- 
cuta chestiunea; *a precăuta problema pentru a cerceta / a studia / a dez- 
bate / a rezolva problema); 


*a supraîmplini/ *a supraîndeplini pentru a depăși, <cf. vb. rus. 
nepesvinoaHumv < elem. de comp. rus. nepe- „peste”, „deasupra, „su- 
pra-” + vb. rus. âinoAHumb „a realiza, a împlini; a îndeplini”>; (Vz. *a 
supraîmplini / *a supraîndeplini planul / norma pentru a depăşi planul / 
norma). 


Deşi, în raport cu alte manifestări lingvistice nerecomandate din ro- 
mâna de la Est de Prut, procedeul calchierii morfematice nu are o am- 
ploare atât de mare, fenomenul nu este de neglijat. În urma examinării 
acestui tip de calc, conchidem următoarele: 


e Calcurile după cuvinte compuse fie calchiază ambele elemente com- 
ponente (vz. *atotunional, *a bineamenaja, *sinecost etc.), fie calchiază 
un element, iar celălalt se ia drept împrumut din rusă (cf. *podfustnic, 
*atotnorodnic, -ă etc.); 


e Calcurile după cuvinte derivate prin prefixare fie calchiază atât prefi- 
xul, cât şi rădăcina (vz. *aprofunzime, *improspător, *precăutare etc.), fie 
calchiază un element, iar celălalt/ celelalte se împrumută din rusă (vz. 
*oformare, *necărturar etc.); 


e Calcurile după cuvinte derivate prin sufixare calchiază rădăcina, iar 
sufixul fie se împrumută din rusă (vz. *zilnic), fie se redă prin echiva- 
lentul său românesc (vz. *adăugător, *aprofunzime, *picurătoare etc.); 
[O corespondenţă între sufixele din rusă şi cele din română se poa- 
te urmări în următoarele perechi de sufixe: -ep (rus.) > -ar (rom); -ue 
(rus.) > -are / -ire (rom); -ux (rus.) > -ar / -ist (rom); -us (rus.) > -i(un) 
e (rom); -nuua (rus.) > -oare (rom); -nocmb (rus.) > -ie / -ime / -itate 

(rom); -noŭ / -noŭ (rus.) > -tor (rom); -uya (rus.) > -toare (rom); 
-cmeo (rus.) > -ism (rom) etc. ] 


De asemenea, trebuie subliniat că procedeul imitării structurii lexicale, 
după limba rusă, duce: 


e fie la crearea unor lexeme inexistente în limba română standard (vz. 
*cumătrism pentru nepotism, *dereticătoare pentru femeie de serviciu, *sine- 
cost pentru preț de cost; cost de producţie, *adăugător pentru suplimentar, 
*împrospător pentru care împrospătează; răcoritor, “a precăuta pentru a 
examina, a cerceta, a studia, a analiza; a dezbate, a discuta; a rezolva etc.) A 


e fie la obținerea unor cuvinte care, în limba română literară, au alt sens 
și altă trăsătură gramaticală, în ceea ce priveşte clasa morfologică din 
care fac parte (cf. “zilnic s.n. „jurnal (intim); agendă de elev; carnet de 
note” vs rom. literar zilnic, -ă adj. „de fiecare zi; cotidian”; “circulator 
s.n. „abonament pentru mijloacele de transport în comun” vs rom. lite- 
rar circulator, -oare adj. „care ţine de circulaţia sângelui”). 


Din cele prezentate mai sus, este evident că fenomenul calchierii mor- 
fematice nerecomandate duce la apariția unor (noi) forme lexicale care 
nu sunt în concordanță cu natura limbii române literare. De asemenea, 
calcurile de structură lexicală nerecomandate dublează inutil cuvintele 
din limba română. Prin urmare, este de datoria fiecăruia de a conştien- 
tiza gravitatea erorilor lexicale de acest gen și de a le evita. 


Note | 
! În această lucrare, asteriscul (*) indică faptul că asemenea lexeme şi structuri din limba 
română de la Est de Prut sunt nerecomandate. 

Cristina CORLA (HANT) 
Grupul prepozițional în limba 
română. Trăsături distincte 


Abstract: 


Prezentul studiu are ca obiectiv prezentarea 
generală a trăsăturilor grupului prepozițional 
în limba română. Punctul de plecare al analizei 
noastre îl reprezintă teoriile gramaticii genera- 
tive, care consideră prepoziţia clasă de cuvin- 


te ce poate genera grup sintactic. Prima parte 


C.C. — drd. , Universitatea i ; ; o 
a articolului examinează conceptul de grup 


„Aurel Vlaicu”, Arad. f f A 
sintactic, având ca punct de reper cele două 


gramatici academice (GALR şi GBLR). Cea 
de-a doua parte evidențiază particularitățile 
grupului sintactic care are drept centru o 
prepoziție / locuțiune prepozițională. 


1. Conceptul de grup sintactic 


Din perspectiva gramaticii generative, grupul 
sintactic se constituie ca unitate situată între 
cuvânt şi propoziție şi se referă la construcții 
de tip endocentric: 


Grupul sintactic, concept fundamental al sin- 
taxei moderne, reprezintă o proiecție a unui 
cap lexical / centru de grup, realizată pe baza 
actualizării disponibilităților combinatorii ale 
centrului. Grupul se caracterizează prin coezi- 
une sintactică și sintactico-semantică, asigu- 
rată prin restricții de formă gramaticală impuse 
de centru (regim cazual, regim prepozițional, 

restricții de acord sau de topică), mai rar, și prin restricții impuse de com- 
ponente unele asupra altora (GBLR 2010: 16). 


GALR şi GBLR admit că proiecția sintactică se poate realiza numai 
de un centru lexical (aşa cum reiese și din definiţia citată), dar, în de- 
scrierile realizate claselor de cuvinte, sunt detaliate şi exemplificate şi 
situaţiile în care elementele funcționale constituie grup sintactic cu 
termenul dominat (ne referim în special la prepoziţiile funcţionale și 
la conjuncţiile subordonatoare). Confuzia este generată probabil de 
prelucrarea diferită a teoriilor gramaticilor de tip generativ apărute 
în străinătate — unele lucrări admit că și clasele funcționale pot ge- 
nera grup sintactic (centrul de grup este numit „slab”). Acest aspect 
primeşte relevanță pentru lucrarea noastră, dat fiind faptul că, în cla- 
sa prepoziţiei, sunt cuprinse atât elemente lexicale, cât şi elemente 
funcţionale. În ceea ce priveşte prepoziţiile lexicale, lucrurile par să fie 
clare — acestea proiectează grupuri sintactice şi se subordonează unui 
centru extern. Atunci când ne referim la prepoziţiile funcţionale, este 
necesar să optăm pentru una dintre cele două variante de interpretare. 
Dacă le considerăm centre de grup slabe, atunci proiecţiile lor vor fi 
tratate drept parte a grupurilor prepoziționale; dacă le contestăm sta- 
tutul de capuri (fie ele şi funcționale), atunci construcţiile sunt grupuri 
sintactice de altă factură — nominală, adjectivală, verbală, adverbială. 


Grupul sintactic se particularizează prin următoarele trăsături: repre- 
zintă o secvenţă de constituenți organizaţi în jurul unui centru sau 
cap de grup (cu excepţia conjuncţiei coordonatoare, celelalte clase 
de cuvinte pot îndeplini acest rol), care impune termenului regizat 
anumite restricții (topică, regim cazual, regim prepoziţional, acord). 
Grupul poate fi monomembru, atunci când conţine numai centrul de 
grup, respectiv complex (centrul de grup + constituenții relaționați 
sintactic și semantic cu acesta). În funcţie de valoarea morfologică a 
centrului se disting următoarele tipuri: grup nominal (subtipuri: cen- 
tru nominal-substantiv, centru nominal-pronume, centru nominal- 
numeral), grupul adjectival, grupul verbal, grupul adverbial, grupul 
interjecțional, grupul prepozițional. Grupul prepozițional nu poate 
fi monomembru, ca atare nu poate avea realizare absolută decât în 
situaţiile eliptice — acestea presupun recuperarea termenului dominat. 
În esenţă, definițiile date au la bază exclusiv criteriul sintactic: „[...] 

un component al enunțului constituit dintr-o prepoziţie cu statut de 
centru de grup şi un alt element care depinde de aceasta (aparţinând, 
de obicei, nivelului propoziției” (GALR II 2008: 124); „[...] este for- 
mat din prepoziţie, având statutul de centru de grup, și complementul 
său obligatoriu exprimat” (GBLR 2010: 324); „[...] grupul sintactic 
organizat în jurul unei prepoziţii şi dirijat de aceasta în calitate de cap 
de grup prin fenomenul sintactic de guvernare și de atribuire de caz, 
grup ce poate apărea în poziţii distincte în ierarhia sintactică a unei 
propoziţii, fie în poziţii actanţiale, deci strâns legate de regent, fie în 
poziţii circumstanţiale (deci slab legate de regent)” (DŞL 1997: 380). 


2. Specificul grupului prepoziţional 


Grupul prepozițional prezintă particularități comune cu celelalte 
grupuri sintactice, dar și trăsături care îl diferenţiază de acestea. Ne 
vom referi în cele ce urmează la caracteristicile specifice grupului 
prepoziţional. 


2.1. Caracterul obligatoriu al determinantului 


În literatura de specialitate, se vorbește de caracterul tranzitiv al 
prepoziţiei (Leuven și Melis 2001, Gaatone 2001, Adler și Kurzon 
2008, Geană 2013), concretizat în obligativitatea existenţei unui ter- 
men dominat: lucrează în, am reușit grație, priveşte în jurul. În limba 
română, situaţiile de utilizare absolută a prepoziţiei sunt rare și expli- 
cabile gramatical prin fenomenul elipsei. Rareori, prepoziția poate 
apărea fără termenul dominat, dar acesta este recuperabil din context: 
Cum doriţi să fie cafeaua: cu lapte sau fără? Cu! Vorbim după. 


O altă situaţie pe care am întâlnit-o în analizele gramaticale este aceea 
de schimbare a statutului jonctivului: Sunteţi pentru lege sau împotri- 
vă? Priveşte spre tine și în jur. Cuvintele evidenţiate nu mai au valoa- 
re de prepoziţie / locuţiune prepoziţională, ci sunt adverbe. Există şi 
enunțuri în care prepoziţia cu regim de genitiv și adverbul din care 
provine au formă omonimă: Sunt contra fumatului. lar sunteți contra? 
Dezambiguizarea se poate realiza prin substituirea cu termeni care au 
formă specifică pentru fiecare dintre clasele amintite: Sunteţi împotriva 
fumatului. — prepoziţie; Sunteţi împotrivă? — adverb. 

2.2. Funcționarea în structură ternară 


Prepoziţia funcționează într-o structură ternară, formată din doi ter- 
meni lexicali plini şi din prepoziţie — prepoziţia are capacitatea de a 
lega termenii, instituind un raport de subordonare între aceştia —, este, 
de altfel, singurul element jonctiv la nivel intrapropozițional. Grama- 
tica actuală încadrează prepoziţia între categoriile gramaticale funda- 
mentale alături de nume, verb și adjectiv. Relaţia stabilită poate fi pri- 
vită atât din punct de vedere sintactic, cât și la nivel semantic. La nivel 
sintactic, prepoziţia stabilește o dublă relaţie — pe de o parte, regizează 
un termen în calitate de centru de grup și îi impune acestuia anumite 
restricţii gramaticale (mai multe, în cazul numelui, mai puţine, dacă ter- 
menul dominat este un adverb sau un verb la formă non-finită); atunci 
când termenul este un nominal, relaţia dintre prepoziţie și acesta se 
stabileşte prin recțiune - centrul de grup îi impune nominalului anu- 
mite categorii gramaticale pe care el nu le posedă în mod intrinsec: caz, 
determinare, gen! şi număr. Pe de altă parte, prepoziţia funcționează ca 
jonctiv prin subordonarea întregului grup unui centru de grup extern”. 
La nivel semantic, prepoziția funcționează ca predicat? de tip special, 
relațional — are rolul de a lega două componente dintre care unul se 
constituie el însuși ca predicat, iar celălalt, dependent de prepoziţie, 
se concretizează prototipic prin nominal și are actualizare obligatorie. 


2.3. Coeziunea cu termenul regizat — insula sintactică 


Coeziunea termenilor în grupul sintactic prepoziţional este foar- 
te strânsă — se vorbeşte, în acest sens de constituirea unei insule sin- 
tactice (Van Riemsdijk 1978, Leuven și Melis 2001, Melis 2003). 
Construcţiile prepoziționale sunt protejate de anumite operaţii sintac- 
tice: în limba română nu este posibilă detașarea prepoziţiei de terme- 
nul dominat, nici deplasarea ei, decât în condiţiile dislocării întregii 
structuri. În schimb, în funcţie de coeziunea forte sau slabă a grupului 
prepoziţional, pot fi inseraţi termeni care permit distanțarea capului de 
determinantul obligatoriu. Astfel, dacă termenul regizat este un nomi- 
nal, acesta poate fi precedat de alți determinanţi adjectivali: A așezat 
caietul pe curata, colorata și atrăgătoarea față de masă. Luptă împotri- 
va acestui viciu. S-a făcut de râs în faţa tuturor acelor cunoscuți oaspeți. 
Dacă prepoziția domină un adjectiv, nu este posibilă îndepărtarea ce- 
lor doi termeni: De mică a ştiut ce e frica. Nu mai poate de obosită. Din 

alb s-a făcut verde. De foarte mică a ştiu ce e frica. Nu mai poate de extra- 
ordinar de obosită. Din prea alb s-a făcut prea verde. Când determi- 
nantul se realizează prin verb la forme non-finite, coeziunea grupului 
prepozițional este foarte puternică, fapt ce determină imposibilitatea 
inserării unor termeni între prepoziție şi cuvântul dominat: A plecat 
fără a saluta. Vine pentru a privi peisajul”. De citit, a citit. Acelaşi com- 
portament are grupul prepozițional alcătuit din prepoziţie și adverb: 
Până acolo mai are mult drum de străbătut. Pleacă de aici! 


Situaţia prepoziţiilor subcategorizate sau semilexicale este puţin di- 
ferită: ele realizează o relație mai intimă cu termenul din stânga prin 
faptul că acesta selectează prepoziţia, fapt ce determimă ocurența în 
această poziţie a unei singure prepoziţii: a apela la, a depinde de, a con- 
sista în, conform cu, egal cu, sinonim cu, departe de, referitor la. În acest 
caz, prepoziţiile reprezintă o restricție sintactico-semantică a unui cen- 
tru de grup extern — suprimarea prepoziției determină transformarea 
propoziției în enunţ nereperabil gramatical: El apelează. Acţionează con- 
form. Noi contăm. Acţiunea consistă. Unii regenţi admit două prepoziţii: 
a consta în / din, a fi apt de / pentru. Şi în aceste situaţii este permisă 
inserarea unor termeni atât între regent și grupul prepozițional, cât și 
în interiorul grupului: El apelează des la acești oameni. Nu suntem apți 
întotdeauna de asemenea fapte. 


Observaţia 1: Coeziuneaeste mult mai puternică în cadrul construcțiilor 
devenite fixe de genul cuvintelor compuse sau a locuţiunilor alcătuite 
cu ajutorul prepoziţiei: floare-de-colţ, Albă-ca-Zăpada, pe neaşteptate, 
în vârstă, pe nepusă masă, nemaipomenit de, destul de, fel de fel de. 


Observaţia 2: În limba română, prepoziţia nu fuzionează cu termenul 
dominat, ci se concretizează întotdeauna ca element distinct. Cazurile 
de fuzionare a componentelor grupului prepozițional s-au produs în 
timp şi constă fie în transformarea unor locuţiuni în cuvinte compuse 
prin aglutinare, fie în alipirea unor prepoziţii: acasă (ad+casa), alene 
(ad+lene), afund (ad + fund), alături (ad+lature), amurg (ad+murg), 
adesea (ad-+des), alipi (ad+lipi), asfinți (ad+sfânt), amâna (ad+mâne), 
totdeauna (tot+de+una), odininioară (una+de+una+hora), dedesubtul 
(de+de+sub), deasupra (de+asupra), despre (de+spre), din (de+în), încât 


(în+cât), cuminte (cu+minte); 

2.4. Echivalența grupului cu alte clase de cuvinte 


Cele mai multe grupuri prepoziționale pot fi echivalente cu grupuri 
adverbiale: A plecat spre casă = a plecat acolo. Vine peste două zile 
= vine atunci. Acţionează ca un hoţ = acționează cumva. Grupurile 
prepoziţionale care au drept centru o prepoziţie de tip funcţional au 
comportament diferit: cele care ajută la exprimarea analitică a cazu- 
rilor genitiv sunt sinonime fie cu grupuri nominale (substantivale sau 
pronominale): Este mama a doi copii = mama copiilor/lor; A plecat fiul 
de împărat = fiul lui/împăratului; dă la mama cartea = dă-i ei/mamei, 
fie cu grupuri adjectivale: Acesta este fiul de împărat = fiul împărătesc; 
fiul de împărat = fiul său. 


2.5. Natura morfologică a termenului dominat 


Una dintre problemele pe care le ridică relația prepoziţiei cu terme- 
nul dominat este legată de calitatea morfologică a celui din urmă. În 
tradiția gramaticală, se vorbește de prepoziţie întotdeauna prin referi- 
re la regimul cazual al acesteia. Se recunoaște astfel că prepoziţiile pot 
impune unul dintre cazurile genitiv, dativ sau acuzativ și că, în limba 
română, prepoziţiile au regim cazual unic. Două aspecte, strâns lega- 
te între ele, se cuvin discutate în acest sens: faptul că determinantul 
prepoziţiei nu este întotdeauna un nominal, respectiv ce se întâmplă 
cu regimul cazual atunci când prepoziţia este urmată de clase de cuvin- 
te care nu au categoria gramaticală a cazului. 


Să luăm următoarele exemple: Din roșu s-a făcut galben. A reuşit fără 
a se strădui. Cartea este pentru citit. E mult de mers până acolo. Se 
observă că în toate enunțurile date prepoziţia regizează un termen 
de factură non-nominală. Ca atare, deși nominalul pare să fie deter- 
minantul obligatoriu privilegiat al prepoziţiei, el nu este și determi- 
nant exclusiv. În general, problema regimului cazual al prepoziţiei în 
asemenea contexte este fie ignorată, fie tratată în treacăt. Majoritatea 
gramaticienilor se mulțumesc să înregistreze exemplele fără a pune în 
discuţie funcționalitatea prepoziției. Un spaţiu mai larg de analiză se 
acordă adjectivului însoțit de prepoziţie. Putem distinge, în acest sens, 
două interpretări majore: pe de o parte, se acceptă faptul paradoxal în 
sine că un adjectiv (termen acordat prin excelență) se subordonează 
în același timp prin acord unui nominal (Din mic s-a făcut mare (el). 

Din mică s-a făcut mare (ea).) şi este dominat de prepoziţie, formând 
împreună cu aceasta un grup prepozițional ce îndeplinește, de obicei, 
funcţia sintactică de complement prepoziţional (Din alb s-a făcut gri), 
circumstanţial de cauză (Nu mai putea de supărată), circumstanţial 
de timp (De tineri se ştiu) etc. Pe de altă parte, există opinii conform 
cărora prepoziţia nu poate domina un adjectiv (principiul unicității 
mijlocului de subordonare) și, drept consecinţă, termenul regizat de 
aceasta s-a substantivizat (Neamţu 2006-2007, Chiorean 2009). Din 
acest punct de vedere, structura trebuie tratată în cadrul nominalelor. 
Soluţiile mixte de interpretare dau naștere ambiguităților. De pildă, 
Bejan susţine că prepoziţiile nu au regim atunci când însoțesc adjecti- 
vele, drept urmare, termenul cu prepoziţie se subordonează prin acord 
unui nominal (Bejan 1995: 259) O știu pe Anca de mică (acuzativ), 
Ea strălucește de frumoasă (nominativ). Pe de altă parte, admite că 
prepoziţia își exercită funcția relativă şi structura îndeplineşte funcția 
sintactică de circumstanţial de timp, de mod, relativ etc. Altfel de lec- 
tură realizează Coteanu — vorbește de superlativul ascuns: De harnic, 
nu-l întrece nimeni. De leneş ce era, nici bucătura la gură nu şi-o ducea. = 
superlative absolute care „rezultă din combinarea unui comparativ de 
egalitate cu un predicat negativ și poate fi analizat astfel: (Atât) de har- 
nic este (ca nimeni altul, deci) nu-l întrece nimeni” (Coteanu 1982: 91). 


Gramatica generativă admite că structurile trebuie receptate drept 
grupuri prepoziționale formate din prepoziție-centru de grup cu re- 
gim de acuzativ şi adjectiv; grupul în ansamblu îndeplinește funcţiile 
sintactice de circumstanţial de timp (O știm de mică), de mod (Omul 
părea mai mult mort decât viu), de relaţie (De mândră, era mândră), 
obiect prepozițional (Din negru s-a făcut alb), circumstanţial de cauză 
(Strălucește de elegantă), complement predicativ al obiectului (Te-au 
luat drept fraier) etc. 


Există şi o teză a dublei subordonări: 


„Dat fiind însă faptul că adjectivul / participiul din structurile de acest 
tip stabileşte o relaţie de dublă subordonare (atât față de verb, cât și 
față de un nominal, uneori subințeles, relație evidenţiată prin acord, 
cf. Din îmbujorată, faţa i s-a făcut / i-a devenit palidă. < Deşi era îmbujo- 
rată, faţa i s-a făcut / i-a devenit palidă), grupul prepoziţional adjectival 
a fost exclus din clasa de substituție a complementului prepozițional 

şi încadrat la poziţia sintactică numită predicativ suplimentar, ca şi 
grupul prepozițional nominal din construcții ca Din prinț, tânărul s-a 
transformat / prefăcut în broscoi. < Deși era prinţ, tânărul s-a transfor- 
mat / prefăcut în broscoi” (GALR II 2008: 441). 


Cea de-a doua situaţie este mai complicată: prepoziţia regizează fie un 
verb la infinitiv / gerunziu / supin (forme non-finite), fie un adverb. 
Întrebarea care se pune este dacă mai pot fi considerate aceste struc- 
turi grupuri prepoziționale din moment ce prepoziţia nu impune nici 
restricții de caz, nici restricţii de articulare, nici rol tematic (în litera- 
tura de specialitate rolul tematic este tratat numai în legătură cu gru- 
pul nominal). Nu credem că este suficient să înregistrăm posibilităţile 
combinatorii, ci este necesar să punem sub semnul întrebării modul de 
funcționare a acestor construcții. Este evident că prepoziţia își mani- 
festă totuși rolul relațional, dovadă că structurile nu pot apărea fără ea: 
A reușit a se strădui. Cartea este citit. E mult mers acolo. 


2.6. Unicitatea determinantului obligatoriu 


Se admite în teoria gramaticală faptul că prepoziția nu domină decât 
un singur determinant. Problema merită o analiză atentă. Să exami- 
năm contextele în care prepoziţia pare să fie centru de grup pentru doi 
determinanţi obligatorii, aflați în relație de coordonare: Este pentru co- 
legii și prietenii tăi. Masa este din lemn şi fier. Există şi în acest caz două 
poziţii — repetarea prepoziţiei nu este obligatorie, respectiv se impune 
reluarea prepoziţiei indiferent de context. Ne raliem celor care susțin 
că este necesară recurența prepoziţiei, dat fiind faptul că ea reprezintă 
de fiecare dată centru de grup sintactic. Prin urmare, existenţa a doi 
termeni dominați de aceeaşi prepoziţie este doar o aparenţă. Compor- 
tament asemănător manifestă prepoziţiile cu regim de genitiv dublate 
prin pronume semiindependente: Luptă împotriva traficanților și a 
susținătorilor acestora. Chiar dacă nominalele în genitiv sunt coordo- 
nate, cel de-al doilea determinant (susținătorilor) nu este regizat de 
prepoziţie, ci de pronumele a care ţine locul jonctivului. 


Observaţie: coordonarea se poate realiza între termeni dominați de 
prepoziţii cu acelaşi regim: Vino cu sau fără flori. Zboară dedesubtul 
sau deasupra norilor? Rar, prepoziţiile au regim diferit: Este pro sau 
contra cuiva? V-aţi pronunțat pentru sau împotriva schimbării? 

Există și gramaticieni care vorbesc despre determinantul dublu în 
anumite construcții care au caracter fix (Melis 2003, Melis și Leuven 
2001): A învăţat lecţia cuvânt cu cuvânt. Citea pagină după pagină. 
Procedează după principiul ochi pentru ochi, dinte pentru dinte. Face 
eroare după eroare. Autorii observă că prepoziţia funcționează aici ca 
un cvasicoordonant și reprezintă un fel de interpoziţie care nu se mai 
relaționează cu un centru de grup extern. 


2.7. Topica prepoziţiei 


Un alt loc comun legat de această clasă de cuvinte este acela că 
prepoziţia are o poziţie fixă față de termenul regizat, mai exact, că, așa 
cum relevă și etimologia, stă în faţa cuvântului dominat. Am exempli- 
ficat în secțiunea anterioară câteva situaţii de interpoziție regăsite și în 
limba română. Ne vom opri în cele ce urmează asupra contextelor în 
care prepoziţia funcţionează ca postpoziţie: Atitudinea sa este destul de 
bună. Fel de fel de vorbe spune. Eşti nemaipomenit de rău. Ce de fructe ai 
adunat! Astfel de oameni sunt rari. Structurile cu postpoziţie realizează 
o subordonare inversă, de la stânga spre dreapta. Ele se regăsesc în gru- 
pări fixe de tip locuţional. 


Unele construcții au caracter interpretabil — ne referim în special la ur- 
mătoarele situaţii: numeral cu prepoziţie + substantiv (Douăzeci de oa- 
meni au plecat), substantiv / adjectiv + prepoziţie + substantiv (Nenoroci- 
tul de Ion nu ştie nimic). Interpretările date în gramatici sunt următoarele: 


1. prepoziţia funcționează în context prototipic — este centru de grup 
sintactic (regizează substantivele oameni, lon); impune restricţii gra- 
maticale termenilor dominați (cazul acuzativ, formă nearticulată); 
grupurile formate îndeplinesc funcţia sintactică de atribut substantival 
prepozițional; centrele de grup externe (douăzeci, nenorocitul) au va- 
loare morfologică de substantive și ocupă poziţia sintactică de subiecte 
(ambii termeni au suferit un proces de recategorizare datorat inserţiei 
prepoziţiei care reorganizează structurile: a se compara cu Nouăspreze- 
ce oameni au plecat. Nenorocitul Ion nu ştie nimic, în care termenii nouă- 
sprezece, nenorocitul au valoare adjectivală... 


2. prepoziţia devine postpoziţie: inserția ei nu schimbă organizarea 
structurilor; o asemenea receptare are la bază evidenţa şi primatul 
acordului asupra joncţiunii prepoziţionale: prin urmare, substantivele 

oameni, Ion îşi păstrează statutul de subiecte ca în enunţurile Nouspre- 
zece oameni au plecat. Nenorocitul Ion nu ştie nimic. Drept consecinţă, 
termenii douăzeci/ nenorocitul sunt însoţiti de postpoziţie, au valoare 
adjectivală şi funcţie sintactică de atribuite adjectivale. O asemenea in- 
terpretare implică faptul că funcționalitatea postpoziţiei este nulă, din 
moment ce funcționează regula acordului: Treizeci și două de scaune 
s-au rupt. Nenorocita de ea nu ştie nimic. 


2.8. Subordonarea grupului unui centru sintactic extern 


Funcționarea prepoziţiei în structura ternară presupune subordo- 
narea grupului unui cap / centru sintactic extern care determină 
funcţia sintactică a grupului şi îi influenţează sensul (în construcţiile 
în care prepoziţia este subcategorizată / semilexicală, regentul impune 
prepoziţia și, împreună cu aceasta, rolul tematic, dacă termenul regizat 
este un nominal). Reiese din acestea că grupul prepozițional are în- 
totdeauna un statut de grup subordonat, integrat în alt grup sintactic. 
De altfel, mulți gramaticieni îl tratează ca extindere a celorlalte grupuri 
sintactice. Grupul prepozițional se poate subordona tuturor celorlal- 
te grupuri sintactice: nominal (| Cartea cprep| Pentru mama) ] a fost 
scumpă.), verbal ( [Vine cp [Spre noi.]]), adjectival (Pare - [sincer 
lde noi.]]), 


[pe masă.]]), interjecțional 


ep 
cu ceilalți.]]), adverbial (Locuiește c aąlaproape ap, 


[de 


cal 
prepoziţional (Ia cartea 


[Hai cp [cu noi!]]) 


GPrep 
(o rep 


GPrep 


În limba română se regăsesc puţine situaţii de funcţionare a prepoziţiei 
ca relator simetric: Mama cu tata au plecat. Mama şi cu tata au ple- 
cat. Prepoziţia are în acest context comportament specific conjuncției 
de tip coordonator şi relaționează, prin urmare, doi termeni aflați pe 
aceeaşi poziție în ierahia sintactică. Schematic, relația poate fi repre- 
zentată astfel: Mama < cu > tata au plecat, la fel ca în: Mama < și > tata 
au plecat sau [Mama] cu [tata] au plecat. Or, prepoziţia funcționează, 
în general, ca relator asimetric, ca element subordonator, formând un 
grup sintactic cu termenul dominat, grup ce se subordonează, în an- 


samblu, unui centru sintactic extern: A plecat la munte prepl" mama]. 


Tot de poziția sintactică de subiect se leagă utilizarea atipică a unor 
prepoziții. Tradiția gramaticală face distincția dintre excepţiile rea- 
le și cele aparente, dar granița dintre cele două categorii nu este fixă. 

Structura marcată din enunţul A venit la lume de nu mai încăpea în 
sală este interpretată fie drept excepţie reală de subiect (Iordan 1954, 
GLR II 1954), fie drept abatere aparentă (Graur 1973, Hristea 1981, 
Bejan 1995, Constantinescu-Dobridor 1998). Ne interesează la aceste 
construcții funcționalitatea prepoziţiei — dacă ea introduce, într-ade- 
văr, un subiect, funcţionalitatea ei este nulă, din moment ce subiectul 
se află în relaţie de interdependenţă cu predicatul”. Cu alte cuvinte, 
prepoziţia s-a recategorizat: şi-a pierdut calitatea prepozițională, a su- 
ferit conversiunea în adjectiv, dovadă că termenul nu poate fi înlocuit 
cu altă prepoziţie (Au venit spre invitați de nu mai încăpeau în sală.) spre 
deosebire de contextul prototipic (Au venit spre munte.). De asemenea, 
nu este permisă substituţia cu un adverb de loc: Au venit aici de nu mai 
încăpeau în sală. spre diferenţiere de Au venit spre noi. = Au venit aici. O 
altă probă o reprezintă acceptarea prezenţei unui modificator: Au venit 
chiar la invitați de nu mai încăpeau în sală. Au venit chiar la munte. Au 
venit pe la munte. Totodată, prepoziţia la admite subordonarea unui 
centru de factură prepoziţională: Au venit de la invitaţi de nu mai în- 
căpeau în sală. Au venit de la munte. Drept urmare, la din componența 
structurii analizate îndeplineşte funcția sintactică de atribut adjectival 
al substantivului cu rol de subiect. 


În alte cazuri, abaterile de la construcţia subiectului în nominativ pot 
fi explicate prin absenţa / subînţelegerea centrului de grup extern al 
grupului prepozițional, adică a subiectului real. Asemenea cazuri sunt 
constituite de enunţurile: Au venit cu toții la noi. De aceștia s-au mai 
văzut. De-alde ăştia mai sunt pe lume. Au mai venit din invitați. Prin 
urmare, grupurile prepoziţionale nu sunt subiecte reale, ci aparente și 
se subordonează unor subiectele subințelese: Au venit (ei) cu toții la 
noi. (Oameni) de aceștia s-au mai văzut. (Oameni) de-alde ăştia mai 
sunt pe lume. Au mai venit (unii, mulți) din invitați. 


Vom considera excepţii reale enunţurile în care apariţia prepoziţiei în 
poziţia sintactică de subiect se datorează fenomenului imbricării: Mă 
gândesc la cine îmi place. Luptă pentru ce se vede. Prepoziţia este cerută 
de termenul anterior (regent al propoziției subordonate), dar domină 
un relativ cu funcţie de subiect, căruia îi impune nu numai forma, ci și 
cazul: Se pronunță împotriva cui crede în eresuri. A reușit graţie cui a pus 
umărul la treabă. 

3. Câteva consideraţii finale 


În acest studiu am examinat comportamenul grupurilor prepoziţionale 
în limba română actuală, din perspectiva teoriei gramaticii generati- 
ve. Primul obiectiv a fost acela de a realiza o delimitare a conceptelor 
utilizate în gramatici pentru a desemna grupul prepoziţional. În acest 
sens, am restrâns sfera conceptului de grup prepozițional la structura 
formată din prepoziţie centru de grup sintactic şi termenul dominat 
de aceasta. Am optat pentru considerarea prepoziţiei funcționale drept 
cap de grup slab, din cauză că aceasta nu schimbă natura consituentu- 
lui pe care îl domină. În ceea ce priveşte cel de-al doilea obiectiv fixat — 
prezentarea specificului grupului prepozițional în limba română - am 
relevat faptul că grupul prepozițional nu poate fi monomembru decât 
în situaţii de excepţie, explicabile prin fenomenul elipsei. Cu alte cu- 
vinte, prepoziţia centru de grup are întotdeauna caracter tranzitiv. Un 
alt comportament specific este funcționarea în structură ternară — am 
evidențiat faptul că prepoziția relaționează doi termeni (plini lexical) 
şi stabileşte coeziuni diferite cu aceștia. În principiu, dirijarea sintag- 
matică a formei termenului regizat se realizează prin recțiune (dacă 
termenul este un nominal), dar se pot identifica în limba română actu- 
ală și situaţii atipice (relaţia stabilită prin acord, prin simpla alăturare a 
termenilor). Am utilizat sintagma „insulă sintactică” pentru a desem- 
na comportamentul tipic al grupului prepozițional în limba română — 
acesta este protejat de anumite operaţii sintactice (de exemplu, mu- 
tarea / dislocarea prepoziţiei în enunţurile de tip interogativ.). O altă 
caracteristică o reprezintă caracterul obligatoriu subordonat al grupu- 
lui prepozițional — situaţiile de utilizare absolută se întâlnesc numai în 
enunțuri eliptice. Ne-am referit totodată la unicitatea determinantului 
dominat de prepoziție, demonstrând că, inclusiv în cazul coordonă- 
rii cuvintelor regizate de prepoziţie, subordonarea față de acelaşi cen- 
tru de grup este doar aparentă - coordonarea presupune fie reluarea 
jonctivului (subînțelegerea lui), fie existența unui alt centru de grup 
(pronumele semiindependent). Pentru echivalenţa grupului sintactic 
analizat cu alte clase de cuvinte ne-am referit la tipurile de grupuri, 
clasificare în funcţie de calitatea morfologică a prepoziţiei (lexicale/ 
semilexicale / funcţionale). În ceea ce priveşte topica prepoziţiei, am 
examinat structurile prototipice şi atipice pentru a ilustra funcționarea 
prepoziţiei ca postpoziţie. 

Note | 


1 Prepoziţia poate impune formă de gen unui nominal numai atunci când acesta este 
un adjectiv promonominal posesiv în acuzativ, situaţie înregistrată în gramatici drept 
excepţie, dat fiind faptul că acordul este mai degrabă formal și se datorează elementului 
final din componenţa prepoziţiei (-a, -ul, -le), omonim cu articolul definit: A luptat îm- 
potriva ta. Priveşte cu atenţie împrejurul său. În spatele meu se mișcau trupele inamicilor. 

? Situaţiile în care grupul prepozițional apare fără a fi subordonat unui centru sintactic 
extern sunt rare și presupun posibilitatea recuperării regentului din context: La masă! Pe 
cai! În clasă, vă rog! 

3 „Predicatul semantic reprezintă componentul propoziției care asociază unei entități o pro- 
prietate sau care stabileşte o relație determinată între două sau trei entități” (GALR II: 241) 

* Singura inserţie pe care pare să o accepte acest tip de grup prepoziţional este a semi- 
adverbului mai: A plecat fără a mai saluta. 

5 Şi în această situaţie este permisă inserţia unor semiadverbe: Pleacă de pe aici. Până pe 
acolo mai are mult. 

é Regimul cazual unic este pus în discuţie în unele lucrări dat fiind faptul că prepoziţiile 
cu regim de genitiv nu mai impun acest caz atunci când sunt urmate de adjective prono- 
minale posesive cu formă de acuzativ sau de clitice pronominale de dativ. Soluţiile ofe- 
rite sunt diverse: fie se reconsideră paradigma pronumelui personale / posesiv în genitiv 
prin adăugarea de noi forme (mea, ta, sa etc., respectiv —mi, -ţi, -i etc.), fie prin admite- 
rea regimului prepozițional multiplu (prepoziţiile de genitiv regizează cazuri diferite în 
funcţie de forma termenului dominat. 

7 Gramaticile recente propun receptarea subiectului ca subordonat al predicatului: „În 
concepţia acestei gramatici, subiectul, a cărui apariţie este condiționată de capacitatea 
sintactică a verbului de a accepta un nominal-subiect, este interpretat ca aparținând 
clasei complementelor, fiind considerat tip special, «privilegiat» de complement” 
(GALR II 2008: 319). 

8 Iordan (1954) explică mecanismul care a stat la baza formării structurii cu la afectiv — 
la început, la a avut valoare prepoziţională în construcţii în care substantivul îndeplinea 
funcţia sintactică de circumstanţial (indicând locul), apoi formularea s-a extins la obiec- 
tul direct (A mâncat la prune!) şi, în final, la construirea subiectului. Există autori care îl 
interpretează fie drept numeral nehotărât (Hristea 1981 ), fie drept particulă exclamativă 
echivalentă cu mulți (Graur 1973, Bejan 1995, Constantinescu-Dobridor 1998). Lizica 
Mihuţ susţine că acest subiect este de tip cantitativ (similar celui construit cu ajutorul 
lui ce de), şi are la bază construcții exclamative: S-au adunat la oameni! Ce de oameni s-au 
adunat! (Mihu 2007). 

1. Versiunea dată de George Coşbuc Divinei 
Comedii este, fapt încă puţin cunoscut, rezul- 
tatul unei munci îndelungate și competente 
asupra textului dantesc, cunoscutul poet tra- 
ducând, prelucrând și uneori revenind asupra 
versiunii românești iniţiale timp de aproape 
două decenii!. 


Textul obţinut după un astfel de efort, tipă- 
rit în integralitatea sa postum”, dovedește 
cunoașterea profundă a originalului italian, 
cunoaştere dublată de talentul poetic adesea 
remarcat al traducătorului român. George 
Coşbuc a vrut şi a reușit să ofere un echivalent 
românesc aproape perfect, deopotrivă în con- 
ţinut şi în formă, al originalului, respectând 
ideile sursei şi reconstruind atent, cu mijloa- 
cele limbii române, forma acesteia. 


Versiunea românească obținută este astfel nu 
doar traducere în sensul curent al termenului, 
ci şi adecvare, refacere în cadrul și prin lim- 
ba română a textului dantesc. Iar variantele 
numeroase cunoscute, păstrate în fonduri 
de manuscrise diverse (nu doar la Biblio- 
teca Academiei din Bucureşti, căreia Elena 
Coşbuc i-a donat arhiva poetului) sau risipite 
prin publicaţiile literare din deceniile de înce- 
put ale veacului al XX-lea, fac dovada muncii 
depuse şi marchează etapele unui proces nici- 

când încheiat sau considerat finalizat de un poet ce căuta inclusiv per- 
fecțiunea prozodică. 


„Meşteşugul lui — nota Emanoil Bucuţa, unul dintre comentatorii avi- 
zaţi ai traducerii date de G. Coşbuc Divinei Comedii — a vrut să fie ca 
al unui mozaicar, năimit ca să schimbe cu altele pietrele unei opere de 
artă, la care ca la o icoană se ruga. Nu s-a gândit să prefacă, ci numai 
să puie în loc, bucată cu bucată. Se poate să fie traduceri mai strălucite 
şi mai melodioase decât a ieșit cea românească a lui Coşbuc, dar ar fi 
greu să se arate una mai credincioasă și mai în spiritul de obârşie decât 
a lui”. 


2. Valabilitatea acestei caracterizări iese foarte bine în evidenţă din ana- 
liza formei date cânturilor XXI şi XXII din Infern, cânturi în care apar 
corespondentele românești pentru numele dracilor ce îi însoțesc și îi 
supraveghează pe Virgiliu şi pe Dante în timpul trecerii peste puntea 
dintre bolgia a patra și „a cincea vale”. 


Sunt acestea nume neconvenţionale, dacă ne raportăm la spiritul cu- 
rent, uzual, al procesului de denominare, nume diferite totodată de 
specificul şi de caracteristicile românești ale actului de numire a „ne- 
numitului”, de utilizare adică, în condiţiile unei cunoscute și atent res- 
pectate „interdicții de limbaj”, a substitutelor unor nume considerate 
aducătoare, prin simplă invocare, de rău şi de nenorocire. 


„Cumplitele-gheare', corespondent găsit de George Coşbuc pentru 
italienescul Malebranche, nume generic pentru dracii însărcinaţi să fie 
paznici în Malebolge, sunt conduse de Codârloi (numit, în prima vari- 
antă a Infernului, Coadă-Încârligată) şi au nume ce se regăsesc înseriate 
în terținele 40 și 41 ale cântului XXI“: 


„Hei, Zbate-Aripi, în front, cu Farfarel, 
şi Bot-de-Ogar cu voi, şi Viţa-i-Sece! 
Haid’, Fund-de-lad, și tu, şi Parpanghel, 
nebunul Cap-de-Câne, să mai plece 
colțatul Rât-de-Porc şi Forforoată! 
Bărboi-Zbârlit vătaf acestor zece!” 


În prima variantă, abandonată de George Coşbuc, a Infernului, cele 
două terține aveau forma: 

„Hei, Zbate-Aripi şi Vânt-Turbat, te scoală! 
Tu, Bot-de-Câne, haid'! Curând să plece 
şi Fund-de-lad, şi Foc-Aprins, şi Vâră-n-Boală, 
şi Rât-de-Porc, și Viţa-i-Sece, 


şi Gheară-de-Ogar, iar tu nainte, 


[> 


Zbârlită-Barbă, -n cârdul cel de zece 


Simpla comparare a celor două variante de traducere pune în evidență 
nu doar o temperare a „nervului” artistic în forma considerată finală a 
Infernului, ci şi unele diferenţe de numire a dracilor, diferenţe ampli- 
ficate de variantele cuprinse în cele două amintite cânturi ale primei 
cărți din Divina Comedie, variante ce nu pot fi considerate totdeauna 
simple sinonime denominative, chiar dacă, aparent, fac trimitere la 
acelaşi referent. Mă gândesc, atunci când fac această afirmaţie, la Far- 
farel față de Vânt-Turbat, la Bot-de-Ogar față de Bot-de-Câne, dar mai 
ales la Parpanghel față de Foc-Aprins, la Forforoată față de Gheară-de- 
Ogar sau la Viţa-i-Sece față de Vâră-n-Boală, în care numele au la bază 
alt procedeu de creare şi, uşor de observat, nu pun în evidență aceeași 
idee. 


Iar o paralelă cu textul dantesc evidenţiază faptul că între forma itali- 
enească şi cea românească a celor două terține din cântul XXI cores- 
pondenţele dintre numele italienesc al unui drac, dat de Dante, şi cel 
românesc, atribuit de George Coşbuc, făcute de regulă cu aproximaţie, 
trebuie stabilite prin alte mijloace decât poziţia în vers, poziţie care a 
impus nu o dată traducătorului român opţiunea, din rațiuni evident 
prozodice, pentru o altă formă sau chiar pentru o altă structură a nu- 
melui ales pentru un anumit drac: 

„Trati avante, Alichino e Calabrina, 

Cominciò elli a dire, e tu, Cagnazzo; 


Barbariccia, guidi la decina. 


Libicocco vegnoltre e Draghignazzo, 
Ciriatto, sannuto e Graffiacane 


E Farfarello e Rubicante pazzo”. 

Astfel, Codârloi, numit în prima variantă a traducerii Infernului Coadă- 
Cârligată (echivalentul ales de Coşbuc pentru Malacoda), îi are „sub 
comandă” pe Bărboi-Zbârlit, numit anterior Zbârlită-Barbă şi Bărboi 
(echivalente pentru Barbariccia, şeful cetei de draci); pe Bot-de-Ogar, 
numit anterior Bot-de-Câne și Gheară-de-Ogar (echivalente pentru 
Graffiacane); pe Cap-de-Câne sau Cap-de-Ogar, numit în prima va- 
riantă a Infernului Gheară-de-Ogar (echivalente pentru Cagnazzo); 
pe Farfarel, numit în prima variantă de traducere Vânt-Turbat (echi- 
valente pentru Farfarello); pe Foc-Nestins, numit în prima variantă, 
abandonată, a Infernului Foc-Aprins (echivalente pentru Rubicante); 
pe Fund-de-lad (echivalent pentru Draghignazzo); pe Rât-de-Porc 
(„ce-avea doi colți”; echivalent pentru Ciriatto), pe Parpanghel (echi- 
valent probabil pentru Calcabrina), pe Zbate-Aripi, numit şi Forfo- 
roată (echivalente probabile pentru Alichino) şi pe Viţa-i-Sece, numit 
în prima variantă de traducere a Infernului deopotrivă Vâră-n-Boală şi 
Tăiat-din-Furci (corespondente probabile pentru Scarmiglione). 


Pot fi remarcate, în câteva cazuri, modificări interesante de „perspecti- 
vă”: pentru numele dat lui Malacoda contează, în viziunea traducătoru- 
lui român, aspectul, Codârloi trimițând nu la răutatea şefului dracilor 
(vezi Malacoda), ca în originalul italian, ci, prin derivatul augmentativ, 
la mărimea deosebită a cozii acestuia; augmentative par a fi de aseme- 
nea Vânt-Turbat față de Farfarello (dacă numele italienesc derivă din 
farfalla „fluture”, iar nu din farfara „flecar”), Zbate-Aripi şi Forforoată 
(ultimul denominativ fiind sugestiv deopotrivă pentru modul de acţi- 
une a respectivului drac — a forfoti — şi pentru spaţiul acoperit de acesta 
în timpul frecventelor raite de supraveghere, făcute roată, adică în jurul 
văii a cincea), faţă de Alichino (dacă apropiem numele italienesc amin- 
tit de ala „aripă, nu de Hellequin, nume dat în tradiția medievală diavo- 
lului); iar pentru Rubicante, diavolul „roşu” poate din cauza nebuniei, 
George Coşbuc propune Foc-Nestins, trimitere posibilă la „focul iadu- 
lui”, cel nicicând domolit, aşa cum lui Draghignazzo, posibil augmenta- 
tiv, în italiana veche, de la dragone „drac”, îi este preferat Fund-de-lad, 
credem o trimitere indirectă la românescul Talpa-ladului. 


Sunt acestea adaptări prin traducere ale numelor date dracilor în ori- 
ginalul dantesc, alteori calcuri, dar adesea creaţii personale, ce dove- 
desc nu lipsă de imaginaţie, cum s-a afirmat uneorif, nici incapacitate 

artistică de adaptare la sursă, ci înțelegerea perfectă a spiritului Divinei 
Comedii, în cadrul căreia „cumplitele-gheare” ce supravegheau „valea a 
cincea” din Infern erau individualizate prin aspect, atitudini şi moduri 
de acţiune transpuse în nume similare poreclelor. Nume sau porecle 
posibil sau chiar necesar de modificat prin traducere, adică în circum- 
stanțe de comunicare diferite, sau atunci când interveneau cerințe 
prozodice obligatoriu de respectat în creaţii cu structură fixă, cum era 
Divina Comedie. 


3. A fost modalitatea aleasă de George Coşbuc pentru transpunerea în 
limba română a numelor dracilor, folosite de Dante Alighieri în cântu- 
rile XXI şi XXII din Infern, un experiment artistic facil? 


Consideraţiile formulate în paginile precedente anulează, desigur, po- 
sibilitatea unui răspuns afirmativ. 


În mod facil procedaseră însă traducătorii contemporani poetului ar- 
delean. 


Maria Chițu, spre exemplu, autoare a unei apreciate transpuneri în pro- 
ză a Divinei Comedii”, transpunere folosită constant de George Coşbuc 
ca text de controlpentru traducerea sa, păstrase de regulă neschimbate 
numele dracilor din textul lui Dante, traducând doar unele determi- 
native sau apelând cu totul rar la echivalări explicative. Ne referim în 
acest sens la „Ciriatto cu colții de mistreţ”, la „Rubicante nebunul” sau 
la Farfarello, numit într-un singur context „pasăre rea”, prin corelare, 
desigur, cu Malebranche. 


Iar Nicu Gane, care publica o traducere a Infernului* în timpul în care 
George Coşbuc terminase deja prima variantă românească a textului, 
traducere care fusese, din acest motiv, accesibilă traducătorului ar- 
delean, a utilizat de regulă calchierea, numirile românești imaginate 
de el fiind: Coadă-rea (pentru Malacoda), Rău-Scărmănatul (pentru 
Scarmiglione), Aripă-joasă (pentru Alichino), Frământă-gheaţă (iar nu 
Frământă-brumă; pentru Calcabrina), Faţă de câne (pentru Cagnazzo), 
Barbă-roșă (pentru Barbariccia), Libianul (pentru Libicocco), Slutul 
Zmău (pentru Draghignazzo), Porcul (cu epitetul „rău la dinte” cores- 
punzând it. sannuto; pentru Ciriatto), Farfadeu (pentru Farfarello), La- 
bă-de-câne (pentru Grafhacane) și Roșcatul (urmat de determinativul 
„din minte scos”, corespunzând it. pazzo; pentru Rubicante). 

În privința contemporanilor noștri, care au putut și chiar au beneficiat 
de rezultatul obținut prin travaliu îndelung de George Coșbuc, rezul- 
tatele sunt similare celor obţinute de marele poet. 


Ilustrăm afirmaţia cu numele folosite de Eta Boieriu în apreciata ver- 
siune românească a Divinei Comedii publicată în anul 1965. În această 
versiune, răii chemaţi de Codârloi și conduși de Barbă-Creaţă se nu- 
mesc, în ambele cânturi (XXI şi XXII) ale Infernului: Zbate-Aripi, Far- 
farel, Căţoi, Libicon, Forforoată, Rât-de-Porc, Drăcilă, Gheare-ntinde 
şi Roşcatul. 


Nu este greu să identificăm în seria citată soluţii denominative datora- 
te, greu de contestat, lui George Coşbuc. (Ne gândim la inconfunda- 
bilele Codârloi, Forforoată, Rât-de-Porc, Zbate-Aripi sau Farfarel.) La 
fel cum putem recunoaște apelul, moderat, este drept, la unele denu- 
miri date dracilor în folclorul românesc. Eta Boieriu îi numește, cum 
am văzut, pe paznicii bolgiei a cincea răii, aceștia au un vătaf, numit şi 
tartor, numele unuia dintre draci este, contextual și integrator în serie, 
Ucigă-l toaca, iar Draghignazzo din originalul dantesc este substituit 
prin Drăcilă, derivat uzual în română, un fel Marele-drac. 


4. De ce nu a apelat însă George Coşbuc, cum nu au făcut, se știe, nici 
alți traducători ai Divinei Comedii, la denumirile românești ale diavolu- 
lui, numeroase şi totdeauna foarte sugestive ? 


Foarte bun cunoscător al folclorului, după cum arată nu doar creaţia sa 
poetică, o adevărată enciclopedie versificată despre satul transilvănean 
şi obiceiurile locuitorilor acestuia, ci şi numeroasele sale studii şi con- 
ferințe”, George Coşbuc avea cu siguranţă știință de seria impresionan- 
tă de nume prin care era evitată, nu doar în vorbirea curentă, folosirea 
cuvintelor drac, diavol sau, mai nou, demon. 


Cunoştea, fără îndoială, ca orice locuitor al satului, nume precum: 
aghiuță, pârlea, sarsailă sau faraon; naiba, nevoia sau păcatul; necuratul, 
împelițatul, nefârtatul sau pârdalnicul; procletul, vicleanul, seitan sau ben- 
ga; mutul sau pustiul; cel-de-pe-comoară, cel-din-baltă, ducă-se-pe-pustii, 
ucigă-l-toaca sau ucigă-l-crucea, iar enumerarea poate fi oricând conti- 
nuată. (După unele statistici, există circa 100 de nume, mai mult sau 
mai puţin populare, date diavolului.) 

George Coşbuc citise, desigur, texte literare remarcabile, de tipul celor 
datorate lui Ion Creangă, în care dracul era numit nu doar michiduță, 
mititelul, nichipercea sau cornoratul, ci şi Cioprea (sau Cioplea), săgeată 
de noapte sau căpitănie (desigur, de draci), substitut pentru Scaraoschi. 


Fin analist al folclorului, cunoscător avizat al resorturilor lingvistice 
care au generat astfel de substitute lexicale sau frazeologice pentru 
drac, diavol sau demon, George Coşbuc nu putea ignora însă caracterul 
uniformizator, integrator al unor astfel de nume. Ele nu individualizau, 
nu numeau în mod distinct un anumit locuitor al Iadului, pe baza unui 
comportament sau a unui rang diferenţiator, ci doar creau variante de- 
nominative eventual mai bine marcate stilistic. 


Ne gândim la unele creaţii de tip antonimic, precum aghiuță, derivat 
doar aparent diminutival din aghios „sfânt”, la metafore precum pustiul, 
nefârtatul, împelițatul (peliţă însemna, în limba română veche, „trup”) 
sau la mai multe construcţii, şi ele cu caracter metaforic, de tipul cel-de- 
pe-comoară, respectiv ucigă-l-toaca. 


Individualizarea, existentă totuşi în cadrul acestor denumiri, funcţiona 
doar pentru tartor „şef de draci”, mama-dracului, Talpa-Iadului sau Știr- 
ba-Baba-Cloanţa, acestora alăturându-li-se satana, scaraoțchi, belzebut, 
denominări de tip cult, având și ele funcţie de nume proprii. 


Astfel de nume, oricât de sugestive, nu puteau fi luate însă în considera- 
re în procesul de traducere a unei opere precum Divina Comedie. 


Creaţie cultă în care diavolii ce supravegheau „valea a cincea” din In- 
fern erau individualizaţi prin aspect, atitudine şi comportament, cu- 
noscutul text dantesc impunea fie copierea modelului, fie crearea unor 
forme corespondente acestuia sau având capacitatea de a sugera ideea 
de bază a originalului. Original în care, repetăm, dracii erau indivi- 
dualizaţi prin nume similare poreclelor, care făceau, independent de 
folclor şi, în consecinţă, independent de vorbirea curentă, trimitere la 
aspect, atitudini şi moduri de acţiune distincte. 


Traducând textul Divinei Comedii, George Coşbuc a înţeles foarte bine 
acest mod de denumire utilizat de Dante Alighieri și a procedat în con- 
secință. A pornit, desigur, de la numele dracilor existente în textul itali- 
enesc. Şi-a permis însă devieri, impuse de necesități artistice (unele pur 

prozodice), ajungând uneori la mai multe nume pentru același drac, 
deci la ... sinonimie denominativă. Iar această constatare este susținută 
şi, în consecinţă, întărită de distribuirea diferită a numelor acum ana- 
lizate în versiunile italienească și românească ale celor două cânturi. 


5. Analiza făcută în paginile precedente arată, credem suficient de con- 
vingător, că traducerea Divinei Comedii a reprezentat pentru George 
Coşbuc nu doar o încercare de adaptare culturală a unei opere literare 
de excepţie, ci și o dovadă de măiestrie literară. Numele date dracilor 
în versiunea românească a cânturilor XXI și XXII din Infern argumen- 
tează, totodată, competenţa lingvistică şi intuiţia stilistică deosebite 
ale marelui poet şi traducător român. 


Note | 


1 George Coşbuc a început traducerea fragmentară a textului dantesc accidental, în 


1891, şi a continuat sistematic lucrul la versiunea românească din iarna anului 1899 până 
în 1913. (Vezi pentru detalii articolul nostru George Coșbuc, traducând Divina Comedie. 
Proiectele unor ediţii, în „Manuscriptum”, XVI, 1985, nr. 3, p. 138-147.) Cu câteva zile 
înainte de sfârșitul vieții, sfârșit marcat de pierderea tragică și neașteptată a unicului fiu, 
George Coşbuc lucra la comentariul Divinei Comedii, dar, cu acribia-i cunoscută, reve- 
nea încă asupra ultimei versiuni a traducerii. O dovedește o filă de calendar adnotată, 
păstrată în mapele Arhivei Coșbuc de la Biblioteca Academiei Române. 

? Rezultatul acestui efort îndelung a fost pus pentru prima dată în valoare, în formă 
aproape integrală, în anii 1985 și 1988, prin publicarea, în seria Scriitori români a Editurii 
Minerva (G. Coşbuc, Opere alese, vol. VII şi VIII). Atunci au fost editate, alături de ver- 
siunea ultimă a traducerii, cunoscută din ediția Ortiz (Dante Alighieri, Divina Comedie, 
I-III, Bucureşti, 1925-1932), variantele textului ultim și prima versiune românească a 
Infernului, abandonată de poet și rămasă necunoscută. A se vedea și George Coșbuc, 
Opere, III. Traduceri, Fundaţia Naţionaă pentru Ştiinţă și Artă, Bucureşti, 2013. 

3 Emanoil Bucuţa, Săptămâna Coșbuc, după George Coșbuc interpretat de..., antologie 
întocmită de Maria Cordoneanu, Editura Eminescu, București, 1982, p. 451. 

* Citatele şi exemplele sunt reproduse din ediţia pe care am publicat-o în G. Coşbuc, 
Opere alese, vol. VII, Editura Minerva, București, 1985. 

5 Iorgu Iordan deriva (în Numele dracilor în Divina Commedia, studiu publicat în Italica 
Bollettino Annuale di Studi Italiani, laşi, II, 1942, p. 1-12) numele Codârloi din codârlă 
„partea de dinapoi, mobilă, a unui car, a unei căruţe sau trăsuri”, dar apropierea şi îndeo- 
sebi sensul sugerat prin aceasta („codârlă mare; codaş”) nu sunt concordante cu semni- 
ficaţia textului dantesc. 

é Idem, p. 1-2. 

7 Dante Alighieri, Divina Comedie, I-II, traducțiune de Maria Chițu, Craiova, 1883, 1888. 
% Dante Alighieri, Divina Comedie, Infernul, traducere în versuri de N. Gane, Iași, 1906. 
? Vezi pentru acestea, George Coşbuc, Opere, II. Proză, Fundaţia Naţională pentru Şti- 
inţă şi Artă, București, 2007. 

1. „Die Landschaft, aus der ich — auf welchen 
Umwegen! aber gibt es das denn: Umwe- 
ge? —, die Landschaft, aus der ich zu Ih- 
nen komme, dürfte den meisten von Ihnen 
unbekannt sein. Es ist die Landschaft, in der 
ein unbeträchtlicher Teil jener chassidischen 
Geschichten zu hause war, die Martin Buber 
uns allen auf deutsch wiedererzählt hat. [...] — 
es war eine Gegend, in der Menschen und Bü- 
cher lebten. Dort, in dieser nun Geschichtslo- 
sigkeit anheimgefallenen ehemaligen Provinz 
der Habsburgermonarchie [...]”". 


Cu aceste cuvinte Paul Celan își începea dis- 
cursul rostit în 1958, cu ocazia primirii Pre- 
miului pentru literatură al oraşului Bremen. 
Peisajul necunoscut despre care încerca să 
le vorbească, prin imagini evazive şi ocolite 
(aber gibt es das denn: Umwege?), auditorilor 
săi din Occident era, bineînțeles, Bucovina 
natală, care apare, în evocarea poetului, scin- 
dată în două dimensiuni antitetice: pe de o 
parte, o geografie salvată și interioară, „ţinutul 
în care trăiau oameni şi cărți” (eine Gegend, in 
der Menschen und Bucher Iebten) păstrat intact 
într-un spaţiu al memoriei şi al viziunii, pe de 
alta, „fosta provincie a Imperiului habsburgic, 
victimă a excluziunii din istorie” (nun Geschi- 

chtslosigkeit anheimgefallenen ehemaligen Provinz der Habsburgermonar- 
chie), adică spaţiul real al tinereţii bucovinene, destrămat sub lovitu- 
rile tragice ale istoriei și pierdut odată pentru totdeauna. Senzaţia de 
dezrădăcinare, împreună cu conștiința de a sosi dintr-un „altundeva” 
necunoscut Occidentului, erau sentimente comune, împărtășite de 
majoritatea exilaţilor care, în acei ani, soseau dinspre Est, lăsându-și 
în spate cealaltă Europă, convinși, ca şi Celan, că ea nu va mai putea fi 
salvată sau recuperată. 


Pentru Celan totuși dimensiunea exilului căpătase și alte semnificaţii, 
mai profunde şi mai complexe, care aveau rezonanţe cu totul persona- 
le, fiind legate de evenimentele care determinaseră destinul de pribegie 
şi înstrăinare al tânărului poet. În aprilie 1945, la bordul, pare-se, unui 
camion militar rusesc, Celan trece granița dintre ceea ce devenise de 
curând Ucraina sovietică și România, îndreptându-se spre București. 
Părinţii îi muriseră, cu doi ani în urmă, într-un lagăr nazist din Transnis- 
tria, iar mica sa Heimat, Bucovina, sau mai bine zis Cernăuţiul, cu vechea 
sa comunitate evreiască de limbă germană, fusese nimicită, zdrobită de 
invazia nazistă şi apoi de cotropirea sovietică. Sensul exilului celanian 
trebuie găsit în această pierdere iniţială și iremediabilă, care l-a privat în 
același timp de o patrie istorică, de un spaţiu geografic și de o comuni- 
tate lingvistică. Răsfrângerile acestei condiții asupra operei poetice au 
fost decisive și covârșitoare, punând întregul traseu uman și creativ al lui 
Celan sub semnul căutării unui „altfel de spațiu”, în interiorul căruia să 
mai fie posibilă existenţa unei poezii şi a unui orizont de realitate”. Des- 
pre o astfel de heterotopie este vorba în Der Meridian, celebra declaraţie 
de poetică a lui Celan, în care „cercetarea topologică” (Toposforschung), 
întreprinsă pentru a-și găsi nu numai „propriul loc de origine” (den Ort 
meiner eigenen Herkunft), dar şi spaţiul specific al poeziei, ajunge la con- 
cluzia că aceste locuri nu există, neexistând niciun fel de hartă care să le 
cuprindă, aşa cum, am putea adăuga, Bucovina nu mai exista pe hărțile 
geografice ale Europei. Singura posibilitate care rămâne este construcția 
unei heterotopii radicale precum cea a meridianului, ceva care este „ca şi 
limbajul — imaterial, şi totuşi pământesc, planetar, ceva de formă circula- 
ră, care se întoarce la sine trecând prin ambele poluri...*. 


Nu e greu de sesizat că acest loc imaterial și totuşi pământesc, în care po- 
ezia celaniană și-a găsit adăpostul, cu prețul dezrădăcinării și renunțării 

la oricare altă patrie sau tradiţie literară, poate fi identificat cu condiția 
exilului: un exil ferit de orice contingenţă geografică sau concret po- 
litică, simţit ca un spaţiu şi o experienţă pur interioară, o dimensiune 
lăuntrică, în interiorul căreia putea fi salvată posibilitatea de a mai scrie 
poezie. Şi, într-adevăr, spaţiul conceptual al exilului a îngăduit ca mize- 
le și rațiunile profunde ale poeziei lui Celan să se clarifice și să ajungă 
la o împlinire. 


Să considerăm, din această perspectivă, problema fundamentală a lim- 
bajului poetic şi a relaţiilor dintre limba maternă și celălalte limbi pe 
care Celan le cunoștea și le folosea. În mijlocul atâtor pierderi, spune în 
discursul de la Bremen, un singur lucru fusese salvat: limba (unverloren 
inmitten der Verluste blieb dies eine: die Sprache). Această limbă salvată, 
care este de fapt limba poeziei, se detașează pe fundalul unui pluriling- 
vism marcant ce i-a caracterizat întreaga biografie şi activitate intelec- 
tuală, încă de pe vremurile tinereţii. La Cernăuţi, pe lângă germana 
vorbită, acel Bukowiner Deutsch din care îi va rămâne întotdeauna un 
vag accent, oriental, și germana literară, cultivată cu devoțiune în fami- 
lie, tânărul Paul va învăţa, cu rezultate excepționale, limba română, pre- 
dată în cele două licee româneşti pe care le-a frecventat. Tot în Buco- 
vina va avea posibilitatea să înveţe rusa, iar în studiile sale universitare 
de filologie se va dedica mai întâi limbilor romanice, apoi englezei. Pe 
tot parcursul vieții, dialogul dintre limbi și oscilația între o limbă și alta 
s-au aflat în centrul intereselor și ocupaţiilor sale. La București își câș- 
tigă traiul traducând din rusă în română, la Paris va deveni, în cele din 
urmă, lector de limbă și literatură germană la Ecole normale supérieure. 
Activitatea constantă şi neobosită a traducerii l-a însoţit întotdeauna, 
de pe vremea când, tânăr de 22 de ani, fusese deportat într-un lagăr de 
muncă forțată de lângă Buzău, unde începuse să traducă în germană 
sonetele lui Shakespeare, până la perioada marilor tălmăciri poetice ale 
maturității, din Valery, Mandel'stam, Ungaretti, la care a lucrat până în 
ultimii săi ani de viață. 

Monolingvismul poetic al lui Celan poate fi înțeles în toată complexitatea 
sa doar dacă îl proiectăm pe acest fundal multiform al plurilingvismului 
trăit şi practicat. Alegerea limbii germane ca limbă unică a poeziei, care 
cunoaște o singură excepţie în puţinele texte în versuri și în proză scrise 
în română, nu este, va să zică, o opţiune normală şi firească în favoarea 

limbii materne, ci dimpotrivă, trebuie văzută ca o cucerire dureroasă a 
unei limbi pierdute şi recuperate, o limbă care a trebuit „să treacă prin 
toate răspunsurile sale neizbutite, printr-o amuţire îngrozitoare, prin 
nenumăratele întunecări ale unui discurs încărcat de moarte”. Aluzii- 
le, cât se poate de clare, din aceste cuvinte pronunţate în discursul de la 
Bremen, trimit bineînţeles la moartea părinţilor și, mai ales, la asasinarea 
mamei (şi, implicit, a limbii materne) de către naziști. 


Din aceste motive, germana folosită de Celan în cărţile sale de poezie 
din perioada maturității este o limbă pur şi simplu nemaiauzită, situată 
la o distanță siderală de oricare altă limbă poetică sau literară folosită în 
spațiul german din epocă. Pe bună dreptate, s-a putut afirma că germa- 
na pentru Celan este, într-un anumit fel, o limbă străină, sau mai bine 
zis „o limbă maternă înstrăinată”€. Din punctul nostru de vedere, am 
putea adăuga, fără teamă de exagerare, că limba poetică celaniană este 
produsul exilului lingvistic al autorului, exilul fiind condiţia cu totul 
specială, care a înlesnit împlinirea procesului de decantare a resurselor 
lingvistice și a permis ca limba maternă, supraviețuită dezastrului, să 
fie din nou limba poeziei. În acest sens, decizia lui Celan de a se stabili, 
în cele din urmă, la Paris, într-un mediu aloglot, departe de contextul 
lingvistic german, se explică nu numai prin lipsa de încredere față de 
Germania postbelică, dar şi prin dorinţa şi necesitatea de a separa cât 
mai mult între ele limba cotidiană și limba poeziei. Desprinsă de orice 
contingenţă și de orice compromis cu propria-i istorie recentă, limba 
germană putea astfel deveni, din nou, o limbă care spune adevărul, care 
are dreptul să se confrunte cu realitatea şi să devină ea însăşi realitate, 
în forma înaltă şi statornică a discursului poetic, aşa cum Celan își do- 
rea pentru versurile sale. 


Chestiunea decisivă a limbii poetice, care se clarifică și capătă formă 
definitivă în marile culegeri de versuri din anii parizieni, apare totuși 
mai devreme, conturându-se pentru prima oară, cu toată evidenţa și 
gravitatea sa inconturnabilă, în prima etapă a exilului lui Celan, în cei 
aproape trei ani, plini de viaţă şi de evenimente, petrecuţi la București. 


2. Nu încape îndoială că perioada românească a marcat o etapă deo- 
sebit de importantă în viaţa și în poezia tânărului scriitor. Sunt ani de 
mari descoperiri intelectuale, de prietenii profunde și trainice cu alți 
poeţi şi literați, de noi şi stăruitoare lecturi din literatura română, care 

vor lăsa urme adânci în producţia poetică de mai târziu. În anii bu- 
cureşteni, datorită contactelor cu mediile artistice și intelectuale din 
capitală, se consolidează, de asemenea, în Celan dorinţa de a publica 
şi de a se face cunoscut ca poet unui număr mai larg de cititori. Pentru 
prima oară, scriitura poetică încetează a fi o experiență aproape priva- 
tă, împărtășită doar cu un cerc restrâns de prieteni, pentru a-și asuma 
responsabilitatea unei dimensiuni publice”. În acest context, atât de 
bogat în proiecte, avânturi și noi mize literare, Celan va încerca, după 
cum se ştie, să compună o seamă de texte poetice în limba română. 


Are dreptate Barbara Wiedemann când afirmă că la București Celan 
este pus în fața unei probleme esenţiale pentru viitorul poeziei sale, cea 
a despărțirii dintre Muttersprache şi Umgangssprache, dintre limba ma- 
ternă și limba comună a convorbirii cotidiene, diviziune care prefigu- 
rează dihotomia de mai târziu dintre limba de fiecare zi şi limbajul po- 
eziei?. Străin, într-un context aloglot, în care prezenţa limbii germane 
dispăruse aproape cu totul, Celan folosește româna, pe care o cunoaşte 
la perfecţie, ca limbă de uz cotidian, având ca ocupaţie principală cea 
de traducător de texte ziaristice sau literare din rusă în română. Pentru 
prima dată deci germana poate deveni o limbă excluziv poetică, scutită 
de orice altă întrebuințare, prinzând formă acel nod problematic care, 
în opera viitoare, va strânge împreună condiţia exilului, înstrăinarea 
lingvistică şi limba poeziei. 


Nu trebuie uitat că la Bucureşti, pe masa de lucru a lui Celan, a existat o 
a doua limbă poetică, româna, cu o greutate specifică foarte diferită de 
cea pe care o avea germana, dar substanţial echivalentă în faptul de a fi 
o limbă potrivită pentru poezie. Când ajunge în România, Celan scri- 
sese în germană mai mult de o sută de texte, unele mai vechi, datând 
din perioada bucovineană, altele recente, la care continuă să lucreze în 
elanul creativ al anilor bucureşteni. Tot la Bucureşti se naşte proiectul 
primului său volum de versuri: în 1946 adună împreună majoritatea 
textelor poetice scrise până în acel moment, punându-le în ordine și 
alcătuind două distincte manuscrise dactilografiate, aproape gata de 
tipar. Titlul înscris pe frontispiciu este Der Sand aus den Urnen [Nisipul 
din urne], acelaşi pe care îl va avea primul volum publicat în 1948 la 
Viena şi care va conţine mai mult de o treime din versurile prezente în 
manuscrisele bucureştene”. 

La îndemnul multor prieteni şi încurajat, probabil, de frecventări- 
le sale literare, Celan se lasă tentat, deopotrivă, de ideea de a scrie 
poezie în română, poate chiar de a-şi construi, la un moment dat, 
o carieră ca poet în România. Rezultatele acestui scurt răstimp de 
bilingvism poetic sunt, pe versantul românesc, câteva poeme în pro- 
ză şi opt texte în versuri: puţine din punct de vedere cantitativ, dar 
totuși esenţiale, așa credem, pentru a reconstitui în întregime parcur- 
sul creativ celanian și a desluși mai bine premisele și sedimentările 
discursului său poetic de mai târziu. Rămase multă vreme inedite, 
versurile româneşti au fost publicate doar postum, mai întâi în Ro- 
mânia, imediat după dispariția poetului, şi doar mai recent au fost 
incluse în ediţiile critice ale întregii opere, ce s-au alcătuit în ultima 
vreme în Germania”. 


Versuri răzlețe, dar nicidecum minore, poeziile românești ale lui Ce- 
lan dovedesc o grijă și o calitate poetică cu nimic mai prejos față de 
cele prezente în versurile scrise în germană. Sunt, de fapt, mărturiile 
cele mai clare că cele două limbi poetice au procedat, pentru o anumi- 
tă perioadă, una lângă alta, pe un picior de egalitate. Uneori chiar au 
stat față în față, confruntându-se pe terenul comun al poeziei, cum se 
întâmplă, de exemplu, în cazul unor poeme ca Marianne, în germană, 
şi Poem pentru umbra Marianei, în română, două texte scrise probabil 
în aceeași perioadă și legate de profunde și trainice afinități conceptu- 
ale. Departe de a fi una traducerea celeilalte, cele două poezii sunt mai 
degrabă două viziuni diferite ale aceleiași substanţe poetice. Citite în 
paralel, versurile par a se completa reciproc, imaginile se intersectează 
și se întregesc, ricoşând dintr-o limbă într-alta": 


Poem pentru umbra Marianei 


Izma iubirii-a crescut ca un deget de înger. 

Să crezi: din pământ mai răsare un braţ răsucit de tăceri, 
un umăr ars de dogoarea luminilor stinse, 

o faţă legată la ochi cu năframa neagră-a vederii, 

o aripă mare de plumb și alta de frunze, 


un trup istovit în odihna scăldată de ape. 

Să-l vezi cum plutește prin ierburi cu aripi întinse 
cum urcă pe-o scară de vâsc spre o scară de sticlă, 


în care cu pași foarte mari rătăcește o plantă de mare. 


Să crezi că e clipa acum să-mi vorbeşti printre lacrimi, 
să megem desculți într-acolo, să-ţi spună ce ne e dat: 
doliul sorbit din pahar sau doliul sorbit dintr-o palmă — 
iar planta nebună să adoarmă auzindu-ţi răspunsul. 


Ciocnindu-se-n beznă să sune ferestrele casei, 
spunându-și ele ce știu, dar iară să afle: 


ne iubim sau nu ne iubim. 
Marianne 


Fliederlos ist dein Haar, dein Antlitz aus Spiegelglas. 
Von Auge zu Aug zieht die Wolke, wie Sodom nach Babel: 


wie Blattwerk zerpfliickt sie den Turm und tobt um das Schwefelge- 
străuch. 


Dann zucki dir ein Blitz um den Mund -jen e Schlucht mit den Resten 
der Geige 


Mit schneeeigen Zăhnen fiihrt einer den Bogen: O schoner tonte das 


Schiif! 


Note | : Cf. Celan, 1983, vol. HI, p. 185. „Peisajul din care eu — 
pe ce căi ocolite! dar totuși există așa ceva: căi ocolite? —, 
peisajul din care eu am ajuns până la Dumneavostră este 
probabil necunoscut majorităţii Domniilor Voastre. Este 
peisajul în care se simţea acasă o parte deloc neglijabilă 
a acelor povestiri hasidice pe care Martin Buber ni le-a 
repovestit, nouă tuturor, în germană, k] — era un ținut 
în care trăiau oameni și cărți. Acolo, în fosta provincie 
a Imperiului habsburgic, acum victimă a excluziunii din 
istorie [...]” 

? Despre „heterotopie” ca dimensiune fundamentală a 
poeziei lui Celan au vorbit, din perspective diferite, toți 

marii critici care au încercat să se apropie de esența scrii- 
turii poetice celaniene. Ne gândim, în primul rând, la stu- 
diile remarcabile ale lui Peter Szondi (1972) sau la pro- 
fundele sondări interpretative ale lui Gadamer (1986) şi 
Derrida (1986). Mai recent, pe această linie, merită să fie 
citate lucrările de mare anvergură critică ale germanistei 
italiene Camilla Miglio, în special Miglio, 2005a, mo- 
nografie celaniană de excepţie, și intervenţiile specifice 
despre „Estul” lui Celan în Miglio, 2005b şi Miglio, 2007. 
Înţelegem conceptul de „heterotopie” în sensul propus 
de Michel Foucault în celebra conferință din 1967 Des 
espaces autres (cf. Foucault, 1994, vol. IV, p. 752-762). 

3 Cf. Celan, 1983, vol. III, p. 202. 

* Despre relaţiile dintre poezie și exil în Celan vezi stu- 
diile revelatoare ale lui Vanhese, 2001 și Vanhese, 1999. 

5 Cf. Celan, 1983. vol. III, p. 186. 

é Cf. Jakob, 1993, p. 49. 

7 Despre dimensiunea românească a operei lui Celan a 
se vedea, în primul rând, cartea fundamentală publicată 
de Petre Solomon, confratele nedespărţit al anilor bucu- 
reşteni (cf. Solomon, 1987), şi minuţioasa reconstituire 
a întregii perioade de tinereţe realizată de Barbara Wie- 
demann-Wolf (1985). La ora actuală, cea mai interesantă 
şi echilibrată examinare critică a experienţei românești a 
lui Celan se poate găsi în volumul de mare anvergură cri- 
tică al lui Andrei Corbea, 1998. 

8 Cf. Wiedemann-Wolf, 1985, p. 91. 

°’ Istoria editorială a volumului este reconstruită în ediţia 
critică a întregii opere celaniene, cf. Celan, 2003, p. 9-18. 
19 Versurile româneşti ale lui Celan au apărut mai în- 
tâi la București, în revista „Viaţa Românescă”, nr. 7 din 
anul 1970, fiind apoi reluate în cartea lui Petre Solomon 
(1987). Au fost apoi incluse de Barbara Wiedemann în 
ediția poeziilor din perioada de tinerețe (Celan, 1989) şi 
în urmăloarea ediție comentată a întregii opere poetice 
(Celan, 20033). 

1 Cf. Celan, 2003a, respectiv p. 428 (Poem pentru umbra 
Marianei) şi p. 28 (Marianne). 

Silvia MAZNIC 
| Omonimia latină. Considerații 


Controversată in se, omolexia a fost discutată 
de lingvişti sub mai multe aspecte, de aceea 
considerăm necesar a motiva ab initio utiliza- 
rea, în articolul de față, a definiţiilor și a clasi- 
ficărilor referitoare la fenomenul vizat. 


lA 


` æ Fi 


S.M. — conf. univ. dr., Depar- 
tamentul Limba română, 
Lingvistică generală și Limbi 
clasice, Facultatea de Litere, sonore identice, însă cu sensuri complet di- 
U.S.M. Domenii de interes: ferite, care coincid atât în pronunție, cât şi în 
morfosintaxa verbului - scris la formele iniţiale (indiferent de prezen- 
românesc, gramatica $ 
lexicologia limbii latine, i i Pi 
evoluția limbii latine. Au-  digmele lor morfologice, adică indiferent de 
toare a culegerii de exerciţii faptul dacă sunt totale sau parțiale), funcţio- 
Lexicul iai la (2007),a  nând sincronic într-o perioadă dată de timp” 
materialului didactic Etimo- 
ie) PDR [1, 106-107]. 
logii latino-românești (2009), 


Definiția corespunzătoare, în opinia noastră, 
omonimiei latine este următoarea: „Omoni- 
mele (omolexele) sunt cuvintele cu complexe 


ţa / lipsa şi altor forme coincidente în para- 


a monografiei științifice Stu- Aderăm la opinia că omonimia se referă ex- 
diu asupra verbelor eventive 


în limba română (2011 clusiv la nivelul lexical al limbii, iar coinciden- 


tele atât dintre forma inițială a unui cuvânt şi 
una dintre logoformele din paradigma altui 
cuvânt (comp.: amor s.m. „iubire” și amor 
„sunt iubit” prez. ind. pas., pers. I sg. de la 
verbul amare), cât şi dintre logoforme din pa- 
radigmele unor cuvinte diferite (muris D. / 
Abl. pl. de la murus, -i s.m. „zid” şi muris G. 
sing. de la mus, muris „şoarece”) sau din pa- 
radigma aceluiași cuvânt (bello D. sing. de 
la bellum, -i s.n. „război” şi bello Abl. sing. de 
la bellum, -i) ţin de alt nivel al limbii, de cel 

morfologic [1, 82-83], deşi omoformia prezintă pentru traducerea lati- 
nă un interes practic. Omonimia morfologică constituie o caracteristică 
sui generis a limbii latine. Întâlnită într-un text, forma sero poate avea 
5 semnificaţii gramaticale: sero „târziu” (adv.), sero (la D. şi Abl.) < 
serum, -i „zer”, sero (la D. și Abl.)< serus, -a, -um „târziu”, sero, serăre, 
sevi, satum „a semăna” și sero, sertre, serui, sertum „a împleti” (ambele 
la pers. I sing., prez., ind.). Probabil, doar în latină, datorită omonimiei 
de forme, putem întâlni propoziţii de felul: 


1. Malo esse malum malum malae mali malis bonis quam esse bonum ma- 
lum bonae mali malis malis, care are un sens logic și foarte clar „Prefer 
să mănânc un măr rău al copacului rău cu dinţi buni decât un măr bun 
al unui copac bun cu dinţi răi”. Avem asociate, în această propoziţie, 
următoarele omoforme: malus, -i „măr”; malum, -i „fruct de măr”; 
malus, -a, -um (ad).) „rău”; mala, -ae „falcă”; verbul malo „eu prefer”. 


2. Malus mala — mala mala „Copacul rău de măr (dă) mere rele”. 


Omonimele morfologice sunt foarte frecvente în limba latină, făcând 
uneori dificilă traducerea unui text: adeo verb eu vin / adeo adv. 
până acolo, altum subst. largul mării / altum adj. neutru înalt / altum 
p.p.pas. de la alo, alere „a creşte, a hrăni”, aves / aves, crevi / crevi, eo / 
eo, feras / feras, finis / finis, flores / flores, foedus / foedus, forte / 
forte, imus / imus, labores / labores, latis / latis, legis / legis, libe- 
ros / liberos, loco / loco, manes / manes, milites / milites, minor / 
minor, miseris / miseris, modo / modo, opera / opera, ora / ora / 
ora, ovis / ovis, parens / parens, passus / passus, qua / qua, regis / 
regis, salutes / salutes, sano / sano, satis / satis, sector / sector, 
secundo / secundo, secundum / secundum, servis / servis, seve- 
ris / severis, sine / sine, solum / solum / solum, suis / suis, tutor / 
tutor, veniam / veniam, vires / vires, vis / vis. 


Aşadar, în funcție de criteriul coincidenței omonimelor la toate forme- 
le, distingem omonime totale sau absolute [2, 8], precum tempus, -oris 
s.n. „tâmplă” / tempus, -oris s.n. „timp” și parțiale sau relative: foedus, 
-eris s.n. tratat, pact / foedus, -a, -um adj. urât, hidos [10]. 


Între omonimia lexicală (os, ossis „os” / os, oris „gură”) şi omofonie 
există o relație de includere, aceasta din urmă cuprinzând, pe lângă 
omonimie, omoformie şi omografie (eādem (adv.) / eădem, forma de 

Abl. de la pron. ea), toate coincidenţele sintagmatice posibile din 
lanţul vorbirii: înlănţuiri de cuvinte, segmente separate de vorbi- 
re, morfeme aparte și chiar îmbinări de sunete contigue, asonanţe 
şi alte apropieri sonore accidentale [1, 82]. Astfel, nu vom încadra 
în obiectul cercetării noastre omonimele fonetice de tipul: aequus 
» » » v A vI 
„neted, egal” / equus „cal”; annus „an” / anus „bătrână”; caedo „lo- 
vesc” / cedo „merg, cedez”; cattella „căţelușă” / catella „lănțuc”; 
» A .. » . . » . 
curro „alerg” / curo îngrijesc”; ferris „din fier” / feris „despre fia- 
» - v . » A 
re”; ferrum, -i fier ferum (ferus, -a, -um) „sălbatic”; quaeror „în- 
treb” / queror „mă plâng”; valles „vale” / vales „tu ești puternic”; 
villis „despre ferme” / vilis „ieftin” ş.a. 


Vom încerca în continuare să exemplificăm distribuirea omonime- 
lor în funcţie de căile lor de formare: omonime cu etimologii diferite; 
omonime formate prin scindarea semantică a unor sensuri ale cuvintelor 
polisemantice; omonime formate prin conversiune; omonime formate prin 
afixare [3, 132]. 


1. Omonime cu etimologii diferite (etimologice): 
calx, calcis (gr.) f. „piatră de var” şi calx, calcis (etrs.) f. „călcâi”, aces- 


ta din urmă având o etimologie nedeterminată, probabil etruscă [9, 
255]; 


labrum, -i „buză” < labium, -i „buză” şi labrum, -i „bazin, scăldătoare” 
< lavabrum < lavo,-are „a spăla” [10]; 


platea (gr.) „stradă” şi platea „pasăre înotătoare, pelican” [10]; 

acia, -ae „ață” < acus „ac” şi acia, -ae (acies, -ei) „ascuţiş” < acer 
„ascuțit, ager” Acies, -ei trece la declinarea I-a și devine omonim cu 
acia, -ae „aţă. Drept dovadă este următoarea constatare: „Încă în lati- 
na clasică apar forme paralele materies / materia” [7, 59]; 

populus, -i (etrs.) [5, 38] m. „popor” şi populus, -i f. „plop” este un 
împrumut italo-grecesc [9, 321]. 


De la verbul doleo, -ere „a durea, a simți durere”, în sec. III-IV e.n. s-a 
format substantivul dolus, atestat și la poetul Commodianus cu sensul 
„durere, tristețe” [7, 112]. Acest cuvânt este panromanic, căpătând o 
largă răspândire: rom. dor, it. duolo, sp. duelo, port. do, v. fr. duel. 
Derivatul devine în latină omonim cu un alt substantiv dolus, -i „vicle- 
şug”, care nu se găsește în nicio limbă romanică. 

2. Omonime formate prin afixare: 


labellum „buzișoară” < labrum „buză” + suf. -ell(um) şi labellum 
„cadă mică” < labrum „cadă, bazin, scăldătoare” + suf. -ell(um); 


musculus „șoricel” < mus, muris „șoarece” + suf. -cul(us) și muscu- 
lus (bot.) „mușşchiuleţ” < muscus, -i (bot.) „mușchi” + suf. -ul(us). 
Este interesant că muscus are derivat doar în română, dar în italiană, 
sardă, spaniolă, portugheză cuvântul lipsește, trebuie pornit de la mus- 
cus [6, 148]; 
- . » . . .3) -. . - A v 

rapina „jaf” < rapio „a jefui” + suf. -in(a) și rapina „câmp semănat cu 
ridiche” < rapa „ridiche” + suf. -in (a). 


Un caz interesant îl prezintă cele două verbe de grupa I-a, comparo, 
-are, „a pregăti” < (com+paro) şi comparo, -are < (compar) „a pune 
alături, a aranja între ei”, unul a apărut prin derivare prefixală, iar celă- 
lalt prin formare de la numele compar „egal. 


3. Omonime formate prin scindarea semantică a unor sensuri ale cuvinte- 
lor polisemantice (semantice): 

planta, -ae „talpă a piciorului” şi planta, -ae „plantă, butaș, răsad”. 
Dezagregarea sensului are loc astfel: de la substantivul planta, -ae „tal- 
pă a piciorului” apare verbul planto, -are „a apăsa pământul cu picio- 
rul”, care în limba agricultorilor capătă înţelesul de „a semăna” (comp.: 
rom. a planta). Apoi, de la planto derivă substantivul deverbal planta 
„butaș, plantă” (după modelul pugna „luptă” de la pugnare „a lupta”) 
[9, 25]; 

visus, -us „vis” şi visus, -us „părere, punct de vedere” provin ambele 
de la video, videre, dar în urma scindării semantice ajung să aibă sen- 
suri diferite. 


Diferenţierea semantică poate fi însoţită de diferențieri formale, pre- 

cum schimbarea genului. Aceasta se observă în botanică, unde s-a cre- 

at un sistem regulat de denominaţie a copacului și a fructului acestuia: 

malus, -i f. „copac de măr” / malum, -i n. „fructul mărului”; pirus, -i f. 
v » . . v » 

„păr (arbore)” / pirum, -i n. „pară (fruct)”. 


4. Omonime formate prin conversiune: 
. Yv » . . v » 
malus, -a, -um (ad).) „rău, rea” și malum, -i s.n. „rău”; 


. r3 . » . - A +.» 
serus, -a, -um (adj). „târziu” și serum, -i s.n. „vreme târzie”, 

La urmărirea statistică a evoluţiei seriilor de omonime până în stadiul 
lor actual s-a constatat că, din cele 176 de serii, în limbile romanice 
numai 28 şi-au păstrat caracterul omonimic în una sau mai multe limbi 
romanice [4, 618]. Printre seriile omonimice latinești păstrate în mai 
multe limbi romanice atestăm: 


mundus, -a, -um „curat” > it. mondo, prov. mon; 

mundus, -i „lume” > it. mondo, prov. mon; 

cornu, -us „corn de animal” > rom. corn, cat. corn rom. corn, cat. corn; 
cornus, -i „arbore de corn” > rom. corn, cat. corn. 

Serii omonimice latinești păstrate într-o singură limbă: 

canna, -ae „cană, ibric” > prov. cana [8]; 

canna, -ae „trestie, papură, stuf” > prov. cana [8]. 

În alte cazuri, a fost moştenit în mai multe limbi romanice numai un 
singur membru dintr-o serie omonimică: 

plaga, -ae „rană” > rom. plagă, it. plaga, fr. plaie, prov. plaga, span. llaga, 
ptg. chaga; 

plaga, -ae „suprafaţă, ţară, regiune, reţea” a dispărut din toate limbile 
romanice. 

Moştenit într-o singură limbă romanică: 

orulare > rom. „a urla”; 

orulare „a mărgini, a şovăi” a dispărut. 

Evoluţia omonimică cunoaște cazuri când toţi membrii unor serii lati- 
ne au dispărut: 

margella, -ae „mărgea” și margella, -ae „perlă” au dispărut ambele [4, 621]. 
Omonimia a avut adeseori un rol important în dispariția unor cuvin- 
te omonime în următoarele condiţii: când era jenantă confuzia dintre 
acestea (dolus, -i „vicleşug” / dolus, -i „durere”); când denumeau no- 
ţiuni importante, frecvente salire „a săra” a fost eliminat de concurenţa 
cu salire „a sări” it. salire, fr. saillir, prov. cat. sallir, sp. salir, ptg. sahir; 
încadrarea morfologică, deosebită după gen, a omonimelor aceleiași 
serii [4, 621]. Desființarea omonimiei latine prin încadrarea morfolo- 


gică, deosebită după gen, a substantivelor omonime latine este în lim- 
bile romanice doar o consecinţă exterioară a acestei încadrări [4, 629]. 

Omonimia latină a dispărut şi prin continuarea, în limbile romanice, a 
unui omonim în forma lui de la cazul direct şi a celorlalte omonime din 
serie cu formele lor de la un caz oblic. 


În limba latină este reprezentată plenar atât omonimia lexicală, cât şi 
cea morfologică. Sursele apariției omolexelor sunt afixarea, dezagre- 
garea semantică a polisemiei, conversiunea ș.a. În evoluţia de la latină 
spre limbile romanice, seriile omonimice s-au păstrat în proporţie de 
16% [4, 618], româna creându-și propriile omonime prin modificări 
fonetice: dolare > a dura „a construi” și durare > a dura „a se prelungi 
în timp”; seminare > a semăna „a introduce în sol seminţe de plante” 
şi similare > a semăna „a avea trăsături comune”. 

1. Îmi propun să vorbesc aici despre o recen- 
tă apariţie editorială, care s-ar cuveni să fie de 
un real interes pentru specialiştii şi universi- 
tarii preocupaţi de problemele limbajului: 
Johannes Kabatek, Tradiţii discursive. Studii, 
Editori: Cristina Bleorţu, Adrian Turculeţ, 
Carlota de Benito Moreno, Miguel Cuevas- 
Alonso, Editura Academiei Române, Bucu- 
rești, 2015 (242 p.). După cum o arată și titlul 
concis, miza cea mai importantă a cărții este 
aceea de a promova, prin intermediul mai 
multor studii și articole, un concept (și un ter- 
men) relativ nou în cercetările contemporane 
de lingvistică: «tradiţii discursive». 


2. Înainte de a prezenta şi de a discuta con- 
ţinutul propriu-zis al acestui volum, să-mi fie 
îngăduit să enu- 
măr în cele ce 
urmează (într-o e SI 
ordine mai mult 
sau mai puțin 
aleatorie) câteva 


G)radiţii discupăiă 


fapte dintre cele 
care mi-au venit 
în minte, prin 
mecanismul aso- 
cierii, pe parcur- 
sul citirii studii- 
lor lui ]. Kabatek. 

(i) Bunăoară, știm că există niște norme care trebuie respectate în ca- 
zul compunerii unui sonet. Dincolo de o anumită „reţetă” prozodică 
obligatorie (de la care totuși sonetul de tip shakesperian se abate întru- 
câtva), scrierea unei astfel de poezii cu formă fixă presupune ca niciun 
cuvânt cu sens lexical deplin să nu se repete în cadrul textului respectiv. 


(ii) De altfel, în unele culturi, cum este și cea europeană, repetarea 
aceluiași cuvânt, la o distanță mai mare sau mai mică într-un text, este 
considerată un „defect stilistic” (cf., de pildă, practica lui Flaubert și, la 
români, sfaturile lui Arghezi), de aceea se apelează la variaţia sinonimi- 
că. În alte culturi, dimpotrivă, o atare repetiţie este apreciată și căutată, 
trecând drept un „efect stilistic”. 


(iii) Un stilistician român (şi reputat filolog de formaţie clasicistă), 
G.I. Tohăneanu, a insistat în mai multe lucrări asupra deosebirii de or- 
din stilistic dintre stratul narativ și stratul dialogat din operele literare: 
în general, la marii prozatori (de exemplu: I. Creangă, M. Sadoveanu 
ş.a.; cu excepția lui L. Rebreanu) pare să funcţioneze destul de eficient 
(dacă acceptăm analizele lui Tohăneanu) „regula” după care stratul di- 
alogat este mai expresiv (adică mai „colorat”) decât cel narativ. 


(iv) Cu privire la utilizarea frazeologismelor, am observat că în textele 
cronicarilor (în special la cei munteni), ori de câte ori este consem- 
nată moartea unui domnitor neagreat, aflat în tabăra politică adversă 
istoriografului, apar expresii (mai mult sau mai puţin fixe) injurioase, 
peiorative, anatemizante (de pildă: „a crăpat și s-a dus dracului” etc.); 
în schimb, dacă voievodul decedat era simpatizat de cronicar, atunci 
expresiile întrebuințate, deşi sinonime cu cele dintâi, sunt marcate de 
conotaţii pozitive (de pildă: „și-a dat sufletul în mâinile lui Dumnezeu” 
etc. )!. 


(v) Se ştie că anumite tipuri de texte (scrisoarea de intenție, procesul 
verbal, cererea etc.) trebuie întocmite într-un anume fel, nu doar din 
punct de vedere strict formal, ca dispunere a enunțurilor în pagină, ci 
şi în privința conținutului (care și el poate fi „in-format” ori structu- 
rat într-o oarecare măsură); de exemplu, un proces verbal se sfârșeş- 
te invariabil cu formula „drept pentru care am încheiat prezentul proces 
verbal...” Se ajunge astfel la acele exprimări tipice conservate pentru a 
fi folosite în împrejurări tipice. Limbajele specializate cuprind nume- 

roase clișee, cum ar fi: „de bună voie şi nesilit de nimeni” (în cel juridic), 
din surse demne de încredere, care au dorit să-şi păstreze anonimatul” (în 

cel jurnalistic) ş.a.m.d. 


(vi) «Discursul repetat» (cu termenul lui Coșeriu) ori «frazeologia» 
(în sens larg) înglobează toate aceste forme (precum expresiile și locu- 
ţiunile, citatele, wellerismele, formulele internaţionale etc.) care sunt 
reluate de vorbitori din diverse motive: pentru a rămâne pe terenul 
aceleiași competenţe culturale, din nevoia de solidaritate lingvistică, 
din dorinţa de a pastișa ori de a parodia, pentru că situaţia o cere/im- 
pune (ca în cazul formulelor de salut, de mulțumire etc.) ş.a.m.d-?. 


(vii) Nu doar fragmentele de texte se perpetuează prin repetiţie. Şi 
aşa-numitele „stiluri funcţionale” şi / sau „limbaje specializate” su- 
pravieţuiesc graţie textelor care le ilustrează / concretizează iarăși și 
iarăși (raportul dintre un anume stil funcțional și textul aferent fiind 
analog celui dintre langue și parole: unul este in abstracto, celălalt — 
in concreto). Același lucru se poate spune și despre cele trei stiluri 
fundamentale ale anticilor (simplu, mediu şi sublim) — şi ele stiluri 
„funcţionale” —, chiar dacă finalitatea lor era cumva alta?. De rafinarea 
şi multiplicarea ulterioară a acestora (ca forme de expresie potrivite 
pentru nenumărate situaţii extralingvistice) s-a ocupat Hermogenes 
din Tarsus în tratatul său Peri ideon, luând ca model absolut discursu- 
rile lui Demosthenes. 


(viii) Graţie capacităţii lor de evocare, stilurile funcționale pot avea 
uneori, în (con)texte determinate, o funcție semnificantă sui generis. 
De pildă, stilul administrativ întrebuințat de Kafka în scrierile lui con- 
stituie, totodată, un factor de articulare a sensului global (după cum a 
dovedit Coşeriu în „exerciţiile” sale de lingvistică textuală). 


(ix) În unele tipuri de texte, utilizarea pluralului (la pronume și verbe) 
în locul singularului se face conform unor reguli demult încetățenite: 
pluralul autorităţii (sau al maiestăţii) se întâlneşte mai cu seamă în ve- 
chile documente oficiale; pluralul modestiei este întrebuințat mai ales 
în vorbirea populară; pluralul autorului este folosit în operele științi- 
fice (uneori şi în discursurile oratorice sau în articolele jurnalistice); 
pluralul politeții ține de exprimarea respectuoasă, apărând în formule- 
le reverenţioase ș.a.m.d. 


EEEE PT ROMIÂINIĂ 


(x) Specifice anumitor registre ale limbii istorice sunt și unele tipare 
sau modele sintactice. De pildă, în vorbirea populară se găsesc forme 
ca iau și mă duc; mă pun și fac; mă apuc şi lucrez; stau şi scriu etc. care 
sunt, de obicei, evitate în variantele limbii literare. Este vorba aici de 
un vechi model sintactic, ce își are originea în greaca veche, de unde 
a proliferat prin latina vulgară în toate limbile romanice (vezi, pentru 
amănunte, contribuţia lui Coșeriu despre «tomo y me voy», ca proble- 
mă de sintaxă comparată europeană). 


3. Ce sunt toate acestea? Unde s-ar încadra asemenea fapte? Cineva 
ar putea spune imediat că unele ţin de retorică ori de stilistică (adi- 
că unele, de stilistica literară; altele, de stilistica funcţională), altele 
ţin de frazeologie, altele țin de o subdisciplină (mai nouă), cu caracter 
preponderent practic, intitulată „tehnici de redactare în comunicare” 
(deci, privind scrierea textelor din diverse domenii), altele ţin de gra- 
matică (actuală sau istorică) ş.a.m.d. Cei familiarizați cu lingvistica 
integrală coşeriană ar putea observa că unele dintre ele fac obiectul 
lingvisticii textuale sau, mai mult decât atât, că majoritatea faptelor 
amintite mai sus se leagă de ceea ce Eugeniu Coșeriu a teoretizat sub 
numele de deontologie a limbajului. Într-adevăr, aproape 
toate aceste exemple* constituie produse ale ceea ce Coșeriu desem- 
na dreptcompetenţă expresivă (saber expresivo), adică acea 
cunoaştere referitoare la elaborarea textelor şi a discursurilor. În acest 
sens, există norme (de multe ori implicite) cu privire la felul în care 
ar trebui să vorbim cu anumiţi interlocutori, în anumite circumstanțe, 
despre anumite teme. De altfel, anticii ştiau foarte bine aceste lucruri, 
iar Aristotel avea chiar şi un termen special în Retorica sa pentru așa 
ceva: tò prepon “potrivire. 


4. Dar toate aceste fapte înfățișate, așa diverse cum par (şi cum sunt, 
de altminteri), pot fi considerate, pur şi simplu, tradiţii discur- 
sive 5. Iată cum defineşte Johannes Kabatek conceptul în cauză: „În- 
țelegem prin tradiţie discursivă (TD) repetiţia unui text sau 
a unei forme textuale ori a unei maniere particulare de a scrie sau de a 
vorbi care capătă valoare de semn propriu (prin urmare este semnifi- 
cativă). Se poate forma în legătură cu orice finalitate de expresie sau cu 
orice element de conţinut a cărui repetiţie stabileşte o corelaţie între 
actualizare şi tradiţie, adică orice relaţie care se poate stabili semiotic 

între două elemente tradiționale (acte de vorbire sau elemente refe- 
renţiale) care evocă o anumită formă textuală sau anumite elemente 
lingvistice utilizate” (J. Kabatek, op. cit., p. 154; de aici încolo voi indi- 
ca doar pagina din volum). 


4.1. Într-un alt loc, Kabatek este și mai explicit, oferind şi o serie de 
exemple edificatoare: „Cu toată forța sa semiotică, termenul TRADIȚII 
DISCURSIVE se situează, deci, ca termen fundamental al teoriei limba- 
jului, înaintea tuturor fenomenelor concrete, ca axiomă teoretică, în 
funcţie de care sunt posterioare toate tradiţiile concrete ca fenomene 
empirice, dincolo de generalizările și tipizările lor. Aceasta înseamnă 
că ele includ prin definiţie toate formele concrete de tradiţie, fie tradi- 
ţia unui citat concret, a unui salut, tradiţia unei forme precum sonetul 
sau tradiţia unui articol ştiinţific, inclusiv tradiţia introducerii unui ar- 
ticol, tradiția citării sau structurării; în sfârşit, tradiţiile particulare ale 
grupurilor sau instituţiilor, precum tradiția parlamentarilor francezi 
conservatori față de aceea a adversarilor progresiști. În această extin- 
dere, termenul include şi fenomene care se referă la forme din afara 
formelor tradiționale ale gramaticii unei limbi identificate ca atare de 
lingvistică în mod repetat: forme textuale, tipuri de text, genuri de 
text” (p. 182-183). 


4.2. Desigur, faptele pe care le-am expus la pct. 2. (i-x) pot fi studiate 
în continuare de disciplinele menţionate la pct. 3., întrucât cercetarea 
se face din perspective diferite. Situaţia aceasta seamănă oarecum cu 
ceea ce E. Coşeriu numeşte (în materialele sale dedicate semanticii) 
desemnare multiplă:dintr-un anume punct de vedere, eu sunt 
om, dintr-un alt punct de vedere, sunt soţ, dintr-un altul — părinte sau, 
tot aşa, după diverse criterii, aş putea fi profesor, ori politician, ori ju- 
cător de tenis ş.a.m.d. În orice caz, pentru a atribui cuiva astfel de „eti- 
chete” am nevoie, înainte de toate, de un punct de vedere consolidat 
şi, în același timp, de un ansamblu (sau chiar de sub-ansambluri) de 
„etichete” interrelaţionate (adică de un sistem). 


4.3. Tocmai acesta este meritul cel mai mare al cărții lui Johannes Ka- 
batek: de a încerca (și de a reuși, după părerea mea) să construiască 
un punct de vedere autonom care să justifice plasarea sub un singur 
concept - cel de «tradiţii discursive»* — a numeroase fapte de limbaj 
aparent eterogene. Se „incheagă” astfel o nouă perspectivă și, în conse- 

cință, o nouă disciplină care are ca obiect un domeniu extrem de vast, 
ce poate fi abordat atât în sincronie, cât şi (mai ales) în diacronie sau 
(mai bine zis) în istorie. 


4.4. Scopul pentru care am enumerat exemplele de la pct. 2. este, pe de 
o parte, acela de a sugera întinderea, complexitatea și importanța aces- 
tui câmp de cercetare; pe de altă parte, de a dovedi că studiile lui ]. Ka- 
batek nu vin pe un teren absolut nou în lingvistica românească. Altfel 
spus, ideile foarte productive ale specialistului german nu cad pe un sol 
complet „nedesţelenit”, ci pe unul lucrat într-o anumită măsură, care — 
dacă luăm în consideraţie și recentul „dezgheţ” al teoriei coșeriene de 
pe la noi — ar putea permite acestor idei să se dezvolte şi să rodească. 


5. În cele ce urmează, voi face o prezentare analitică a cărţii lui Johan- 
nes Kabatek. 


5.1. Volumul începe cu Câteva note biografice despre autor (p. 7-8), re- 
dactate de Cristina Bleorţu, din care cititorii români au posibilitatea 
să afle datele esenţiale din CV-ul autorului, actualmente profesor 
de lingvistică romanică la Universitatea din Zürich (Elveţia). Pe lân- 
gă activitatea publicistică și editorială impresionantă, trebuie reținut 
că lingvistul german a studiat la Tübingen (unde a și predat ulterior 
aproape un deceniu) sub îndrumarea lui Eugeniu Coşeriu de la care 
a deprins, dincolo de cunoştinţele esenţiale, „un sistem de gândire”. 
După dispariția Maestrului, Kabatek a înființat la Tübingen și a condus 
(în calitate de director) „Arhivele Eugenio Coseriu”, devenind „unul 
dintre cei mai mari promotori ai lingvisticii coşeriene” (p. 8). 


În Nota autorului (p. 9-16), Johannes Kabatek precizează că inițiativa 
realizării acestei antologii se datorează Cristinei Bleorțu, doctoranda 
sa din România, căreia îi mulţumeşte pentru efortul depus. La fel de 
recunoscător se arată ].K. și față de ceilalți membri ai echipei edito- 
riale, Carlota de Benito, Miguel Cuevas și Adrian Turculeţ, care au 
colaborat într-un mod exemplar. În această notă preliminară J.K. nu 
vrea să repete lucruri care se găsesc în studiile propriu-zise, adunate în 
volum, însă profită de prilej pentru a face unele completări însemnate 
cu privire la: (1) felul în care noţiunea de «tradiții discursive» a fost 
legată, încă de la început, de teoria lui Eugeniu Coșeriu; (2) evoluţia 
noțiunii respective în propriile lucrări (ale lui J.K.) și în relație cu lucră- 

rile altor autori. Astfel, trebuie ştiut că termenul de tradiţie discursivă 
(în germană: Diskurstradition) a fost creat de Peter Koch în 1987, în 
teza sa de abilitare (inedită), în care a fost preocupat, printre altele, de 
dezvoltarea ideii unei istoricităţi specifice textelor. În această privință, 
influența coşeriană este incontestabilă: „Peter Koch a insistat mereu 
că în concepţia sa despre tradiţiile discursive au existat două influențe 
fundamentale, cea a teoriei coşeriene ca punct de referință şi dezvol- 
tarea acesteia prezentată de Brigitte Schlieben-Lange [o importantă 
elevă a lui Coşeriu, n.m. — Cr.M.] în cartea Traditionen des Sprechens, 
publicată în 1983” (p. 11). 


Împreună cu colegul său Wulf Oesterreicher, Peter Koch a reușit să dea 
(la centrul universitar din Freiburg im Breisgau) un impuls deosebit 
cercetărilor din această arie. Interesant este că introducerea termenului 
de tradiţii discursive i-a apărut ca necesară lui Peter Koch în momentul 
în care a contestat un aspect al teoriei coşeriene: „Peter Koch, atunci 
când abordează conţinutul propriu al cunoașterii la nivelul textelor 
(cunoaşterea expresivă în termenii lui Coșeriu), neagă exis- 
tența unei cunoașteri textuale la nivelul individual și actual, întrucât 
o cunoaștere, după el, presupune compararea unui text cu alte texte.” 


(p. 10). 


În felul acesta, Koch ajunge să postuleze „incorporarea istoricității tex- 
tuale la nivelul istoric coșerian”, adică să susţină că este nevoie de o „de- 
dublare” a nivelului istoric și de „împărțirea sa într-o istoricitate idio- 
matică, pe de o parte, și o istoricitate textuală, pe de altă parte” (ibid.). 


J. Kabatek observă că timp de un deceniu (1987-1997), până la alte 
contribuții semnate de Koch și Oesterreicher, conceptul (și termenul) 
detradiţii discursive a întârziat să se răspândească, însă acest 
lucru s-a petrecut apoi (şi datorită activităţii lui J.K., evident) cu o forță 
incredibilă, atât în mediul german, cât și în cel hispanic. 


Cât despre preocupările lui Kabatek pentru tradiţiile discursive, se 
poate susține că influența coșeriană a fost una dublă în această pri- 
vință: una indirectă (graţie bazei coşeriene a termenilor lui Koch şi 
Oesterreicher) şi una directă (mult mai profundă) dată de contactul 
îndelungat cu E. Coșeriu, în calitate de Magistru, și cu imensa lui operă 
ştiinţifică. Pentru ceea ce a urmat, este mai bine să redau chiar cuvin- 

tele lui J.K.: „Ceea ce am vrut să demonstrez de-a lungul acestor ani a 
fost că problema tradiționalităţii textelor este un aspect cu relevanță 
amplă, în studiile istorice, ca și în studii ale limbii actuale. Lingvistica 
nu se termină cu tradiţiile discursive, dar pentru a face lingvistică este 
necesar a şti că vorbirea se poate baza pe repetiţia textelor şi că acest 
lucru are numeroase consecinţe. Astfel, noțiunea de tradiţii discursive 
este, înainte de a intra în dezbateri de teorii și școli, «framework-free»: 
se referă la un fenomen esenţial al limbajului uman care nu se poate 
nega nici din punct de vedere generativ, nici cognitiv, nici dintr-un alt 


unghi teoretic” (p. 16). 


Convins că „studiul tradiţiilor discursive este cu adevărat fructuos”, Jo- 
hannes Kabatek și-a propus, totodată, să dovedească și pe acest teren 
actualitatea, valabilitatea și eficacitatea lingvisticii coșeriene. 


Am zăbovit asupra acestor consideraţii introductive, deoarece mi s-au 
părut deosebit de importante pentru înțelegerea demersului inițiat de 
lingvistul german. În continuare, voi prezenta ceva mai succint (deși în 
mod inegal) conținutul cărții. 


Cristina Bleorțu semnează o Notă asupra ediţiei (p. 17-24) în care măr- 
turiseşte cum a luat naștere ideea acestei antologii, face o scurtă de- 
scriere a fiecărui studiu în parte și mulțumește celor care au ajutat-o să 
ducă la bun sfârșit un asemenea proiect. Urmează o Notă asupra tradu- 
cerii (p. 25-28) redactată de Adrian Turculeţ, care relatează avatarurile 
prin care au trecut articolele selectate (scrise în spaniolă, în majorita- 
tea cazurilor, dar şi în germană şi portugheză) înainte de a apărea în 
varianta românească. În plus, lingvistul de la Iaşi face unele precizări 
binevenite legate de echivalenţele terminologice necesare (mai ales cu 
privire la unii termeni de origine coşeriană) și subliniază, printre alte- 
le, și calităţile stilistice (de pildă, nota ironico-umoristică) de care dă 
dovadă ]. Kabatek. 


5.2. Cartea propriu-zisă este constituită din 10 studii elaborate de Jo- 
hannes Kabatek într-o perioadă de mai bine de un deceniu. Ordinea 
lor este următoarea: 


(i) Eugeniu Coșeriu, tezele de la Strasbourg şi postulatul unei lingvistici 
lingvistice (p. 31-50). Acest material (ca şi următorul) are rolul de a 
sublinia şi de a expune, în liniile sale esenţiale, cadrul epistemologic 

coșerian asumat de lingvistul german. Kabatek face mai întâi o pre- 
zentare a celor cinci principii etice (al realismului/ al obiectivității 
ştiinţifice; al umanismului/ al cunoașterii originare; al tradiţiei; al an- 
tidogmatismului şi al utilității publice)* care l-au călăuzit permanent 
pe Coșeriu în activitatea sa ştiinţifică. Studiul include — într-o „editare 
critică” realizată de J.K. — şi celebrele Zece teze despre esența limbaju- 
lui şi a semnificatului pregătite de Coșeriu pentru un seminar ţinut la 
Strasbourg în 1999. Comentând respectivele „teze', Kabatek conduce 
discuţia către necesitatea unei „lingvistici lingvistice” care să asigure su- 
portul teoretic inclusiv pentru cercetarea tradițiilor discursive. Toto- 
dată, autorul apără punctele de vedere coşeriene în fața unor încercări 
de contestare’. 


(ii) Lingvistica empatică (p. 51-62) este un alt studiu care atestă cunoş- 
tințele solide ale lui J. Kabatek (grefate pe un suport filosofic ferm) atât 
cu privire la istoria (mai mult sau mai puțin recentă) a ideilor lingvis- 
tice, cât și cu privire la direcţiile din lingvistica actuală. Termenul de 
empatie este întrebuințat aici într-o accepţie foarte specială: este vorba 
de „empatia lingvistului care este în același timp vorbitor, care în inte- 
riorul său produce ceva ce, în același timp, observă în mod continuu” 
(p. 54). Acest tip de empatie a lingvistului are prea puţin de-a face cu 
„empatia postulată de gramatica generativă tradițională atunci când 
apără judecăţile de gramaticalitate” (ibid.). Din acest motiv, se înțelege 
de ce, după o secțiune intitulată Lingviștii ca vorbitori, urmează una care 
sună astfel: Coșeriu și Chomsky: abisul celor două empatii. Celelalte sec- 
ţiuni poartă titluri ce grăiesc de la sine: Câteva reflecţii asupra lingvisticii 
istorice; Studii fără empatie și modelizarea dinamismului lingvistic; Empa- 
tie şi oralitate. Paragraful conclusiv conţine un avertisment care merită 
reprodus și aici: „LN Joi, lingviştii, nu ar trebui să cădem în capcana 
de a crede că astăzi progresele tehnice vor ușura partea cea mai dură a 
muncii noastre. [...] Progresul care încearcă să substituie empatia prin 
tehnica pură este, în realitate, un regres, la fel cum regresează cel care 
neagă tehnica. În combinarea conștientă a celor două direcții rezidă 
adevăratul potenţial al progresului științelor umaniste” (p. 62)". 


(iii) Despre uzuri şi abuzuri ale terminologiei lingvistice (p. 63-84) este 
un material inedit, nepublicat în altă parte, în care autorul se arată in- 
teresat de aspectele hermeneutice ale terminologiei, adică de relația 

dintre termen și desemnare. Dintre numeroasele chestiuni evidenţiate 
și tratate aici, este de reținut mai ales originala distincţie tripartită ope- 
rată în cazul aproprierii (sau adoptării) termenilor: aproprierea „sim- 
patetică”, aproprierea „exclusivistă” (cu subdiviziunile ~ „depreciativă” 
şi ~ „prospectivă”) şi aproprierea „vulgarizantă”. 


(iv) Câteva note despre chestiunea „hibridității” şi „demnității” limbilor 
iberoromanice (p. 85-99) reprezintă un studiu în care profesorul Ka- 
batek discută, pornind în primă instanţă de la atitudinea unor vorbi- 
tori de galiciană, despre două poziţii contrare care pot fi constatate în 
rândul comunităților (idiomatice) iberoromanice: una de „purism” 
lingvistic („demnitatea”) și alta de „antipurism” lingvistic („hibridita- 
tea”). J.K. examinează argumentele ambelor poziţii, atât din perspecti- 
va „obiectivă” a omului de ştiinţă, cât şi din perspectiva „subiectivă” a 
vorbitorilor. Este semnalată şi o a treia perspectivă: „aceea a celor care 
exprimă opinii în chestiuni de purism şi hibriditate fără a face ei înşişi 
parte din grupurile afectate” (p. 98). Dintre aceşti „străini”, unii dau 
dovadă de „solidaritate”, iar alţii se întrec în „demagogie'. Şi o ultimă 
observaţie a autorului: există atât o demnitate universală a limbajului 
(care se deduce chiar din modul în care Aristotel „definește specificul 
fiinţei umane prin capacitatea lingvistică”), cât şi o demnitate a limbii 
istorice („care nu este altceva decât demnitatea vorbitorilor săi”). 


(v) Noi direcţii în sintaxa istorică (p. 100-120) este un articol dens, 
complex, în care lingvistul german își propune să semnaleze, în șase 
etape, unele (posibile) linii directoare pentru cercetările viitoare de 
sintaxă istorică. Este combătută, astfel, o părere (enunțată nu demult 
de Steven Dworkin) privitoare la presupusa „moarte” a lingvisticii 
istorice. Kabatek se ocupă de schimbarea lingvistică și de cauzele ei, 
tratează apoi despre problema categorizării elementelor care se schim- 
bă, după care se referă la caracterul sistematic al limbii istorice, con- 
tinuând cu chestiunea tipologiei laolaltă cu corelaţiile dintre diverse 
schimbări. În fine, autorul examinează pe câteva pagini şi problema 
«tradițiilor discursive», atrăgând atenţia că această noțiune „pune în 
lumină faptul evident, dar adesea uitat al caracterului tradițional al tex- 
tului, o tradiționalitate diferită de istoricitatea sistemului lingvistic și 
care interacționează [...] cu gramatica istorică, fiind în fond un aspect 
al acesteia” (p. 114). În acord cu gândirea lui E. Coșeriu, Kabatek de- 

osebește trei „istoricități lingvistice” simultane în actele concrete de 
vorbire: (l)istoricitatea primară - a sistemului lingvistic ca 
sistem de posibilități, ca tehnică liberă a vorbirii; (2)istoricitatea 
secundară -a tradiţiei, a repetiției textelor (ca forme ori conținu- 
turi), o istoricitate „în care limbajul nu mai este o tehnică liberă și un 
sistem de semne asumat, ci semn repetat, neeliberat de originea sa, ci 
purtător de legături și ancore care indică trecuturi concrete” (p. 115)”; 
(3) istoricitatea evenimentelor unice, ce corespunde 
textului ca individ. În concentrarea pe cea de-a treia istoricitate constă, 
de altminteri, meritul contribuţiei autorului în această privință, fiind- 
că: „În sintaxa istorică obişnuim să descriem prima istoricitate prin in- 
termediul exemplelor celei de-a treia, dar cea de-a treia [istoricitate], 
cea a indivizilor, conţine şi caracteristici individuale şi sarcina noastră 
este de a le identifica, sarcină dificilă de reconstrucție, nu întotdeau- 
na reușită, care lasă loc adesea îndoielilor legate de reprezentativitatea 
unui text dat pentru o anumită epocă” (ibid.). 


Conștient că sintaxa istorică este (nolens volens) o sintaxă istorică a 
limbii scrise, Kabatek susține necesitatea reconstruirii (în măsura posi- 
bilului) a continuumului varietăților dintreapropiere șidistan- 
ţă 17, apelând la „noi surse, cu reconstrucţii din prezent şi cu diferenţi- 
eri interne pentru fiecare epocă a istoriei limbii” (p. 119). 


(vi) Este posibilă o lingvistică istorică bazată pe un corpus reprezenta- 
tiv? (p. 121-136) este un studiu care completează în mod fericit stu- 
diul anterior, în care se vorbea și de nevoia alcătuirii unor corpusuri 
diferențiate pentru reconstruirea tradiţiilor discursive distincte. Aici 
se pleacă însă de la o întrebare (reală) vizând o finalitate de ordin di- 
dactic: Se poate realiza un corpus mic, variat şi reprezentativ, bazat pe 
ediţii demne de încredere, pe care un profesor să-l poată folosi atunci 
când lucrează cu studenţii pe teme de istoria limbii spaniole? Kabatek 
răspunde că așa ceva „este o construcție teoretic imposibilă, datorită 
faptului că limba, deşi se manifestă doar în texte, nu este suma textelor, 
ci este ceva distinct” (p. 121). În plus, corpusul în cauză nu se poate 
întocmi nici din considerente practice: „producţia de texte păstrată în 
arhive nu corespunde decât unei părți minime din producţia lingvisti- 
că totală, și această afirmaţie se referă nu numai la textele concrete, la 
tokens-urile textelor, ci şi la tipurile de texte produse” (ibid.). Asemenea 

dificultăţi (sau „imposibilităţi”) nu îl descurajează, totuși, pe J. Kaba- 
5 5 ) 39 
tek, care încearcă să stabilească în ce constă „un corpus bazat pe ediţii 
3 » 5 
de încredere”'5, cum trebuie definită „reprezentativitatea”, cum se face 
„reconstrucția limbii istorice” (luând în seamă fie metoda filologică, fie 
„corpusurile multidimensionale”). 


(vii) De ce a doua istoricitate este totuși a doua — despre importanţa tra- 
dițiilor discursive în cercetarea lingvistică (p. 137-147). Odată cu acest 
material, volumul devine şi mai pregnant axat pe problematica tra di- 
ţiilor discursive, în sensul că studiile care urmează le tratează 
pe acestea in extenso şi (cvasi)exclusiv. Astfel, în lucrarea la care mă 
refer aici, Kabatek se ocupă de trei probleme (dintre altele posibile): 
(1) „problema situării tradiţiilor discursive în modelul coșerian al ce- 
lor trei niveluri”; (2) „problema raportului dintre tradiţiile discursive 
şi specii sau genuri”; (3) „problema raportului dintre tradiţiile discur- 
sive şi schimbarea lingvistică” (p. 138). Problema nr. 2 şi problema 
nr. 3 sunt discutate amănunțit în celelalte articole rămase (le voi lua în 
consideraţie când voi ajunge la ele), drept pentru care voi acorda aten- 
ţie, pe moment, primei probleme, mai exact „celei de-a doua istorici- 
tăți” În cazul celei dintâi istoricități, identificabilă în „limba ca limbă”, 
tehnica însuşită (similară învățării zborului de către păsări, după J.K.) 
duce la „eliberarea de istorie”, fiindcă serveşte şi creării de evenimente 
particulare. Mai mult decât atât, această tehnică liberă a vorbirii „re- 
prezintă accesul la toate celelalte sisteme de semne, inclusiv la sistemul 
de semne al tradițiilor discursive” (p. 144). În schimb, „fenomenele 
celei de-a doua istoricităţi, fenomene de tradiţie, la care un produs A 
este creat analog produsului A și ambele se raportează unul la celălalt 
nu qua tehnică, ci qua produse, qua evenimente individuale, nu sunt, 
în primul rând, nicidecum un amestec, o listă haotică: sunt fenomene 
variate, care rezultă toate dintr-un principiu definitoriu al repetării.” 
(p. 145). În consecinţă, tradiţiile discursive nu sunt tehnici, ci doar 
„repetări de evenimente”. 


(viii) Tradiţii discursive şi schimbare lingvistică (p. 148-166). În acest 
studiu, Kabatek nu se sfieşte să vorbească chiar de o „nouăparadig- 
mă numită tradiţii discursive” (p. 148) pe fondul entuziasmului pro- 
dus de receptarea deosebit de favorabilă a acestui concept, dimpreună 
cu rețeaua de probleme însoţitoare. Tot aici autorul oferă și o definiție 

destul de precisă a TD (vezi supra, pct. 4.). Mi se pare binevenită, de 
asemenea, următoarea observaţie: „Dacă, pe de o parte, o TD implică 
întotdeauna repetiţia a ceva în timp, contrariul nu este adevărat: în mod 
evident, nu toate repetițiile a ceva sunt tradiţii discursive” (p. 152). 
După ce lămureşte că sunt excluse din sfera TD toate repetițiile ne- 
lingvistice, Kabatek face o altă precizare importantă (în continuarea 
celei deja citate): „A doua condiţie este că, inclusiv în cazul repetițiilor 
unor elemente lingvistice, nu orice repetiție formează în mod necesar 
o TD. În fraza anterioară [La segunda condición es que...; n.ed.], cuvinte 
precum <la» (-a'), «segunda» (a doua’), «es» (este), «que» (că) 
etc. sunt cuvinte repetate de milioane de ori în limba spaniolă în mili- 
oane de împrejurări, dar niciunul dintre ele nu este capabil de a forma 
o TD prin sine însuși. Pot fi tradiţii care constau într-un singur cuvânt, 
de ex., o formulă monomembră de salut precum «hola» (“bună”), dar 
în cazul tradițiilor mai complexe, de exemplu, tradiţia eseului ştiinți- 
fic, numai o combinaţie particulară a unei serii de elemente determi- 
nă includerea unui text într-o TD” (p. 153)". Lingvistul german mai 
menționează o condiție (cea mai complexă), legată de conținutul unui 
(anume) text: trebuie avute în vedere și acele elemente (diverse situații 
concrete) careevocă ori cer o anumită tradiție!S. 


(ix) Tradițiile discursive ale spaniolei medievale: istoria textelor şi istoria 
limbilor (p. 167-179) este un articol exemplar despre cum poate con- 
tribui cercetarea tradiţiilor discursive (ca paradigmă teoretică) la con- 
solidarea şi îmbogățirea istoriei limbii, în contextul în care lingvistica 
istorică spaniolă (în pofida părerilor unora) cunoaște o adevărată în- 
florire în ultimii ani. Oprindu-se asupra spaniolei medievale, Kabatek 
se arată interesat în special de documentele juridice, dovedind astfel 
o preocupare mai veche (valorificată şi în alte articole) pentru acest 
sector. 


(x) Tradiţie discursivă și gen (p. 180-188), în ciuda dimensiunii mai 
reduse, reprezintă o expunere excelentă a conceptului de tradiţii 
discursive șia problematicii conexe (vezi şi supra, 4.1.). Din acest 
studiu, mai importante pentru specialiştii români mi se par a fi secțiu- 
nile 3 și 4, TD şi gen, respectiv, Tentative de clasificare, întrucât — înce- 
pând cu anii '70 - în lingvistica noastră s-a manifestat un viu interes 
pentru „stilurile funcționale” (sau „limbajele de specialitate”), care 

aduc foarte mult cu ceea ce unii cercetători occidentali înțeleg prin 
«gen discursiv>. Lingviști precum Ion Coteanu, Dumitru Irimia, Ste- 
lian Dumistrăcel et alii au scris o serie de lucrări pe această temă. Cu 
privire la raportul dintre tradiție discursivă și gen, Johannes Kabatek 
constată că nu există un consens în rândul specialiştilor: în unele studii 
TD apare ca sinonim cu tip de text sau gen, în vreme ce în altele „se sta- 
bileşte o relaţie taxonomică între TD şi gen” (p. 184). Mai departe, este 
reținută şi comentată încercarea de clasificare a lui Raymund Wilhelm, 
care, în diferite lucrări (începând cu 2001), distinge trei arii ale TD: 
formule, forme textuale și universuri de discurs (care se prezintă ca di- 
ferite „grade de abstracţie” ale TD, ce se pot combina între ele). Sem- 
nificativ este că — deși termenul de univers de discurs a fost întrebuințat 
de mai mulţi autori (filosofi îndeosebi) - Wilhelm adoptă concepția lui 
Coșeriu, care (în ultimii ani de viață) a deosebit și teoretizat doar patru 
universuri de discurs (justificând distincția quadripartită prin faptul că 
modurile fundamentale prin care omul poate să cunoască sunt numai 
patru): universul cotidianului [= al experienţei comune], universul fictiu- 
nii, universul religiei şi universul ştiinţei'“. Chiar dacă nu se declară întru to- 
tul de acord cu felul în care Wilhelm judecă universul de discurs în relație 
cu TD, Kabatek dezvoltă acest subiect ajungând la următoarele conclu- 
zii: „Universurile discursului sunt, deci, «lumi» dobândite prin cultură 
şi construite una peste alta, care se pot defini în funcţie de relația dintre 
vorbitor, semn şi lume. Se manifestă în discursuri: discursuri cotidiene, 
fictive, religioase sau științifice; şi aceste discursuri corespund, respectiv, 
tradițiilor. Universurile discursului sunt contururi mai generale în care 
se situează discursurile sau textele, fiind ca un cadru în care alte tradi- 
ţii sunt localizate fără ca universurile discursului însuși să-și manifeste 
tradiționalitatea dincolo de acest sens general cultural-istoric care este 
practic ascuns de tradițiile concrete” (p. 186). Cred că această caracte- 
rizare a universurilor de discurs drept „contururi mai generale în 
care se situează discursurile sau textele” este foarte potrivită. 


În consonanţă cu cele spuse mai sus de Kabatek pe urmele Magistrului 
său, merită semnalat că un remarcabil lingvist român de la Iași, Dumi- 
tru Irimia (înainte ca E. Coșeriu să-și fi prezentat concepţia ultimă des- 
pre cele patru universuri de discurs), a justificat existența principalelor 
stiluri funcţionale pornind chiar delatipurile de cunoaştere 
umană. Din câte știu, aceasta este singura încercare de acest gen de la 

noi”. Astfel, Irimia apreciază că stilurile funcționale au caracter istoric 
și se configurează, la nivelul stilurilor colective, „în strânsă legătură cu 
natura specializată a procesului de cunoaștere și comunicare a cunoaș- 
terii”'5. El consideră că, „în funcţie detipul de cunoaştere, de 
rolul şi modul specific de desfăşurare a funcției referenţiale în constitu- 
irea planului semantic al textului concomitent cu dezvoltarea dimensi- 
unii stilistice, îşi dezvoltă identitatea specifică în primul rând trei stiluri 
funcţionale”!. Acestea sunt: (1) stilul ştiinţific; (2) stilul beletristic; 
(3) stilul religios”. Mai sunt adăugate apoi (4) stilul publicistic şi (5) 
stilul juridico-administrativ (cu menţiunea că ele „îşi construiesc pro- 
filul specific în interiorul unui nivel secund de desfășurare a procesului 
de cunoaştere” P!. 


Inserarea „cazului Irimia” aici ar putea părea unora ca fiind inadecva- 
tă. Eu am vrut numai să reiterez ideea (vezi supra, 4.4.) că versiunea 
românească a cărții lui Johannes Kabatek apare pe un teren propice și 
că ideile pe care le conţine pot fi verificate şi fructificate cu succes și pe 
baza materialelor existente în cultura noastră. 


5.3. Volumul mai conţine, în loc de postfață, un studiu riguros, intitu- 
lat Tradiţii discursive şi istoricitate, semnat de Miguel Cuevas-Alonso și 
Carlota de Benito Moreno (p. 191-212). Cei doi tineri autori realizea- 
ză o veritabilă lucrare exegetică, bogată în informaţii, lărgind pe alocuri 
discuţia despre contextul în care s-a născut și s-a dezvoltat noțiunea de 
«tradiții discursive» şi evidențiind, totodată, importanţa contribuții- 
lor lui Johannes Kabatek pe această temă. 


5.4. De asemenea, nu lipsesc acele compartimente absolut necesare 
unei ediţii care se doreşte a fi una cu adevărat academică, adică Referin- 
te bibliografice (p. 213-228), [date despre] Editori (p. 229-230), Indice 
de nume proprii (p. 231-234), Indice tematic şi de termeni (p. 235-242). 
Dacă luăm în calcul şi numeroasele note introduse suplimentar de edi- 
tori pentru a facilita o mai bună receptare a cărții din partea cititorilor 
români, atunci ne vom putea face o idee cu privire la efortul lăudabil 
depus de aceştia”. 


6. Pro captu lectoris habent sua fata libelli. Să sperăm că această carte 
dedicată tradiţiilor discursive va fi una deschizătoare de drumuri şi 
pentru ştiinţa românească. 

Note | 


1 Numeroase fenomene lingvistice — de tipul celor înşirate mai sus — sunt descrise (sau 
numai menţionate ori semnalate) în Cristinel Munteanu, Sinonimia frazeologică în lim- 
ba română din perspectiva lingvisticii integrale, Editura Independenţa Economică, Piteşti, 
2007. 

? Pentru diverse chestiuni similare din sfera frazeologiei şi/sau a discursului repetat (în- 
soţite de foarte multe exemple), se pot consulta și următoarele cărți: Cristinel Muntea- 
nu, Lingvistica integrală coseriană. Teorie, aplicaţii şi interviuri, Editura Universităţii „Al. I. 
Cuza”, laşi, 2012, şi IDEM, Frazeologie românească. Formare şi funcționare, Editura Institu- 
tul European, Iaşi, 2013. 

3 Pentru mai multe detalii în acest sens, vezi, printre altele, Cristinel Munteanu, Despre 
concepția stilistică a lui G. Ivănescu (sau despre justețea unei recomandări privind cercetarea 
stilurilor), în „Anuar de lingvistică şi istorie literară”, Tom LIII (2013), Editura Academi- 
ei Române, Bucureşti, 2013, p. 185-204. 

* După cum am văzut deja, adresarea respectuoasă în anumite situaţii și faţă de anumiţi 
interlocutori se face în limba română prin intermediul pluralului în locul singularului. 
Mai exact spus, se foloseşte persoana a II-a plural în locul persoanei a II-a singular. Ce- 
rută de o normă a nivelului individual (de exigența p otrivirii ), este clar că o atare 
adresare trebuie să se facă altfel decât în vorbirea obișnuită (când avem interlocutori de 
acelaşi rang sau de rang inferior). Însă, deşi o astfel de normă „discursivă” este respec- 
tată şi în alte comunităţi idiomatice, felul în care se realizează poate fi altul: de ex., la 
spanioli şi la italieni, dar şi la germani (cel puţin în limba literară) se întrebuințează, cu 
precădere, în asemenea situaţii, persoana a III-a singular. (În realitate, sistemul adresării 
reverenţioase este mult mai complicat în limbile romanice; am vrut numai să arăt că, 
pentru acelaşi scop, există modalităţi diferite determinate istoric, adică fixate ca tradiţii 
idiomatice.) 

5 Să-mi fie iertat faptul că, în acest punct al discuţiei (de vreme ce am vorbit și despre 
discursul repetat), nu-mi reprim gândul care mă duce spre celebrele versuri ale lui Marin 
Sorescu (din poezia Trebuiau să poarte un nume), versuri al căror final mi-am permis să-l 
modific puţin: „Și pentru că toate acestea / Trebuiau să poarte un nume, / Un singur 
nume, / Lis-aspus/ Tradiţii discursive” 

é În literatura de specialitate (inclusiv cea românească) se întâlneşte termenul de tradiţii 
textuale (vorbindu-se, de pildă, de „tradiţii textuale biblice”), însă trebuie să recunoaș- 
tem că termenul de tradiții discursive desemnează, după cum am văzut, mult mai multe 
elemente/fenomene. 

7 Lăsând la o parte faptul că putem avea concepţii diferite despre ceea ce este «cunoaş- 
terea» însăşi şi cum se formează ea (de aici şi o serie de neînţelegeri în ştiinţă, atunci 
când specialiștii fac parte din diverse şcoli), mi se pare potrivit să semnalez că într-o 
conferință din 1972, Sobre el desarrollo de la lingüística, Coşeriu însuşi (cu 15 ani înaintea 
lui Koch) vorbea despre existența unei „cunoașteri idiomatice «textuale»”, pe care o 
identifica în cadrul nivelului istoric: „En el escalón idiomático hay que distinguir entre 
el saber idiomătico extralingiiistico (saber tradicional y comun acerca de las «cosas», que 
incluye también las ideas y creencias tradicionales acerca de las cosas mismas), el saber 
idiomático «textual» (conocimiento de «textos» que se transmiten como tales en una 

comunidad lingüística, como, por ejemplo, refranes, proverbios, frases hechas, etc.) y 
la técnica tradicional del hablar (<lengua» en sentido estricto)” (Eugenio Coseriu, El 
hombre y su lenguaje. Estudios de la teoría y metodología lingüística [1977], Segunda edi- 
ción, revisada, Editorial Gredos, Madrid, 1991, p. 258; cf. şi IDEM, Lecciones de lingüística 
general, Editorial Gredos, Madrid, 1981, p. 300-301). Desigur, E. Coșeriu are în vedere 
în acest caz aşa-numitul „discurs repetat” (discurso repetido, în spaniolă), în timp ce P. 
Koch (vorbind despre istoricitatea textuală) se referă la un domeniu mai larg de tradiții 
lingvistice; am vrut să arăt, însă, că nici în acest punct cei doi lingviști nu se află neapărat 
pe poziţii teoretice ireconciliabile (chiar dacă E. Coșeriu nu ar fi fost de acord cu o „de- 
dublare” efectivă a nivelului istoric). 

3 Pe acestea, deși le-a respectat intuitiv încă de la început, Coșeriu le-a formulat prima 
dată în mod explicit abia în 1977, în discursul său de recepţie la Academia din Heidel- 
berg. Ulterior, savantul avea să le prezinte cu numeroase ocazii, fiindcă era încredințat 
că lucrul cel mai important pentru un cercetător, înainte de toate, este să dobândească o 
corectă atitudine ştiinţifică. 

* De pildă, spre deosebire de alţi specialişti, Kabatek susţine că „istoricitatea textelor se 
află în alt plan şi este o istoricitate secundară faţă de istoricitatea primară a limbii” (p. 49). 
Într-adevăr, şi în ordine rațională lucrurile stau la fel. Să ne reamintim că E. Coșeriu, 
vorbind frecvent despre tipurile de [goi identificate de Aristotel, spunea că limbajul se 
prezintă mai întâi ca lógos semantikos (ca limbă) şi abia apoi („cu determinări ulterioare”, 
cum zicea E.C.) ca lógos apophantik&s sau ca lógos pragmatik6s sau ca lógos poietikós (deci, 
ca discursuri / texte). 

1 Pentru completări, vezi şi un alt articol excelent al lui Johannes Kabatek, Intuición y em- 
pirismo, publicat în Jesús Martinez del Castillo (coord.), Eugenio Coseriu (1921-2002) en 
los comienzos del siglo XXI, număr monografic din „Analecta Malacitana” (Universidad 
de Málaga), Anejo LXXXVI, 2012, p. 99-115. 

1 Se ştie că distincția între «tehnica liberă a vorbirii» şi «discursul repetat» îi aparține 
lui Eugeniu Coșeriu. După cum se vede, Kabatek este de acord cu distincţia în sine, însă 
evită să utilizeze (așa bănuiesc, de vreme ce nu l-am găsit nicăieri în carte) termenul de 
discurs repetat [sp. discurso repetido], întrebuințat de Coșeriu încă din anii '50. Proba- 
bil că nu dorește să creeze confuzii terminologice suplimentare, mai ales în domeniul 
tradiţiilor discursive,dat fiind faptul că însuși termenul de discurs este de o 
ambiguitate deconcertantă (cf. p. 73, unde este amintit un avertisment al lui Peter Koch 
în această privință). 

12 Cei doi termeni, apropiere şi distanță, au fost preluaţi de la Koch & Oesterreicher. 

B Aici apare o altă întrebare: Cum pot fi deosebite în textele vechi greșelile de limbă 
(datorate copiştilor) de unele fenomene lingvistice (dintr-o anumită epocă) eliminate 
ulterior? Kabatek răspunde că, deşi nu există o „reţetă perfectă”, se poate apela la un 
principiu fundamental / axiomatic pentru limbaj: „niciun discurs, vorbit sau scris, nu 
este agramatical” (p. 123); altfel spus, toate textele se construiesc întotdeauna în virtu- 
tea unei intenţii „gramaticale”. Discutând acest principiu prin raportare la maximele lui 
Grice (a căror utilitate o respinge în acest caz), Kabatek lasă de înțeles (în special într-o 
consistentă notă de subsol) că şi această idee este de sorginte coşeriană: este vorba de „el 
principio de la confianza” („principiul încrederii”), potrivit căruia credităm (în primă in- 
stanță) spusele unui interlocutor ca având mereu sens (cf. şi Cristinel Munteanu, Despre 

o hermeneutică a sensului bazată pe «principiul încrederii», în „Limba română”, Chişinău, 
nr. 6, 2014, p. 51-61, unde sunt discutate, de pe poziţii teoretice coşeriene, şi maximele 
lui Grice). 

11 O atare explicaţie le-ar putea fi utilă și celor care nu înţeleg necesitatea distincţiei din- 
tre «tehnica liberă a vorbirii» şi «discursul repetat» (inclus și el în TD), deosebire pe 
care Coșeriu a făcut-o (alături de altele) pentru a delimita obiectul propriu semanticii 
structurale (adică «limba funcțională»). În acest sens, de pildă, este regretabil că un 
lingvist de talia lui Dirk Geeraerts, amintind distincţiile coşeriene prin care se ajunge la 
obiectul lexematicii, face afirmaţii de genul acestora: „A number of Coseriu's distincti- 
ons are decidedly odd (if sayings and proverbs are «repeated language», then why isn’t 
normal lexical usage also a way of repeating what one has heard and learnt?) or unclear 
(what exactly is the «norm» as opposed to the «system»?)” (Dirk Geeraerts, Theories 
of Lexical Semantics, Oxford University Press, 2010, p. 78). Să notăm aici şi un abuz: 
după ce, în primă fază (pe aceeași pagină), Geeraerts redă corect al doilea termen al 
distincţiei coşeriene prin repeated discourse, el revine întrebuinţându-l pe cel de repeated 
language! 

15 De exemplu, salutul — spune Kabatek - „este evocat de o situaţie concretă care se 
repetă: întâlnirea menţionată evocă alte întâlniri în care s-a rostit aceeași secvență de 
cuvinte” (p. 153). 

16 La Coșeriu, în conferinţa Orationis fundamenta (2000), ordinea în care sunt prezen- 
tate aceste universuri de discurs este alta. Kabatek (şi nu Wilhelm) le enumeră astfel, 
deoarece presupune că ele corespund unor etape de evoluţie din istoria culturii. Felul 
în care lingvistul german vede aceste universuri de discurs, ca „«lumi» dobândite prin 
cultură și construite una peste alta”, mă duce cu gândul la încercarea filosofului britanic 
R. G. Collingwood (din cartea Speculum Mentis) de a ordona arta, religia, ştiinţa etc. într-o 
ierarhie de forme (suprapuse) ale experienţei umane. 

17 Este şi acesta un exemplu de împărtăşire a aceleiași forma mentis. Şi în alte privinţe 
Coşeriu și Irimia se găsesc pe „aceeași lungime de undă”. 

'5 Dumitru Irimia, Introducere în stilistică, Editura Polirom, lași, 1999, p. 162. 

'9 Ibid., p. 163. 

2 Semnificativ este că la majoritatea cercetătorilor preocupaţi de asemenea clasificări 
stilul religios nu este plasat niciodată „în prima linie” a stilurilor funcţionale (aşa cum îl 
dispune D. Irimia). 

21 Ibid., p. 163-169. 

Serviciul pe care ni-l aduc, de regulă, traducătorii nu este, de cele mai multe ori, prețuit 
îndeajuns. Este și cazul celor doi traducători români cărora, practic, li se datorează în cea 
mai mare măsură publicarea acestei cărți. Aş dori totuşi să le fac unele mici sugestii (pen- 
tru eventuale traduceri viitoare): de pildă, în locul cuvântului (întâlnit frecvent în vo- 
lum) categorisire, care are în româneşte o anumită nuanţă peiorativă, aș fi preferat (mai) 
neologicul categorizare; în loc de umanități (p.79) se putea opta fie pentru umanioare, fie 
chiar pentru științe umaniste; când Coșeriu, citându-l pe Hegel, spunea că limbajul este 
„voreilig”, el obişnuia să echivaleze în limba română acest cuvânt prin „grăbit”, şi nu prin 
„în avans” (p. 37); şi altele (destul de puţine însă). În fine, după cum se observă, acestea 
nu sunt erori propriu-zise de traducere, ci, mai degrabă, „stângăcii stilistice” pe care le 
putem trece cu vederea, dacă știm să apreciem întregul. 

Cristinel MUNTEANU 


Discursul publicitar din perspectiva 
lingvisticii integrale 


1. Ceea ce voi scrie aici nu este o recenzie pro- 
priu-zisă, ci, mai curând, un scurt articol având 
ca scop principal semnalarea unei apariții edito- 
riale. Este vorba de cartea (o teză de doctorat la 
origine, susținută în 2013) semnată de Adriana 
Maria Robu, Discursul publicitar din perspectivă 
pragmalingvistică, Editura Universităţii „Ale- 
xandru loan Cuza”, laşi, 2015 (532 de pag.). De 
ce vreau să semnalez publicarea acestei cărți? 
Fiindcă apariţia ei produce o anumită satisfac- 
ţie unora dintre noi, adică acelora interesaţi de 
întrebuințarea teoriei coşeriene în analiza unor 
fapte cât mai variate din sfera limbajului. Desi- 
gur, cartea Adrianei Robu - prin prezentarea sin- 
tetică a numeroase concepții lingvistice și tipuri 
de abordare a 
discursului pu- | 

blicitar, dar și 
prin diversita- | 
tea exemplelor 
selectate și co- 
mentate — este 
neîndoielnic 
utilă şi specialiș- 
tilor aparținând 
altor direcţii de 
cercetare. În- F 
cercând, în cele | 


ce urmează, să 


EET PT RO MIÂINIĂ 


evidențiez meritul fundamental al acestei lucrări, adică elementul ei de real 
progres în raport cu investigaţiile anterioare dedicate discursului publici- 
tar, am ales o cale oarecum atipică (poate chiar bizară, pentru unii): mă voi 
ocupa, în primă instanţă, de un fel de „contra-exemplu” (față de ceea ce am 
propus ori am sugerat cândva). 


2. Una dintre cele mai bune cărți de la noi în care se tratează proble- 
matica discursului publicitar! este cea scrisă de Vasile Se- 
bastian Dâncu, Comunicarea simbolică. Arhitectura discursului publicitar 
(1999). Deşi autorul este un sociolog prin formaţie (cartea fiind con- 
cepută, într-adevăr, dintr-o perspectivă preponderent sociologică), din 
lucrarea respectivă se vede că universitarul clujean posedă cunoștințe 
temeinice și din domenii precum lingvistica, semiotica și retorica. Bu- 
năoară, în cazul lingvisticii, sunt vehiculate nume ca F. de Saussure, 
L. Hjelmslev, J. Lyons, O. Ducrot & J. Schaeffer, W. Labov, P. Guira- 
ud, A.J. Greimas etc. Așa ceva nu trebuie să ne mire, întrucât Vasile 
Dâncu este deosebit de preocupat de semnificaţiile simbolurilor, de 
„construcția sensului”, de chestiunile care ţin de „interpretare” ş.a.m.d. 


2.1. În capitolul al III-lea, intitulat chiar Comunicarea publicitară şi con- 
strucția de sens, sociologul român caută (din necesităţi de „clarificare 
epistemologică”) să asigure un suport teoretic solid pentru demersul 
său, optând pentru foarte recenta (pe atunci) teorie a proceselor comu- 
nicaționale, lansată în 1998 „de către un grup de cercetători conduși 
de cunoscutul psihosociolog A. Mucchielli”. Dintre argumentele care 
motivează, după V. Dâncu, o atare alegere, voi reproduce doar două: 
„În primul rând, teoria proceselor comunicaţionale se axează pe ele- 
mentul cel mai important, în opinia noastră — nașterea sensului. Este 
o dimensiune a procesului de comunicare la care o serie de teorii şi 
paradigme nici măcar nu răspund, lăsând acest lucru în teritoriul impli- 
citului. În al doilea rând, teoria are un pronunţat caracter sintetic, con- 
stituind un cadru teoretic omogen pentru o serie de viitoare cercetări 
de sociologie, psihologie, semiologie sau lingvistică [subl. lui V.D.]”*. 
Conștient că mai este nevoie şi de altceva, Dâncu precizează: „Evident 
că ambițiile noastre merg mai departe, descoperind în această teorie 
un cadru pe care îl putem îmbogăţi cu conținuturi noi și în care putem 
aduce, prin reinterpretare, o serie de fapte sociale cunoscute în câmpul 
ştiinţelor umanes. În consecinţă, apelând atât la contribuţiile Școlii de 

la Palo Alto, cât şi la cele din zona ştiinţelor limbajului, autorul prezintă 
(în același capitol) o tipologie a contextelor, discutând, totodată, des- 
pre felul în care acestea determină constituirea sensurilor. 


2.2. La drept vorbind (fără nicio ironie), lăsând la o parte rezultatele 
concrete, de tip practic, ale cărţii sale, Vasile Dâncu ar trebui felicitat 
pentru opţiunea sa, ce vădeşte o intuiţie excelentă: teoria proceselor de 
comunicare se înscrie într-o „paradigmă interpretativă”, antipozitivistă, 
adică una de urmat când te afli pe teritoriul ştiinţelor umaniste/cultu- 
rale (care încorporează și științele sociale). La fel de binevenite sunt, 
în economia lucrării sale, şi preluările de concepte şi distincţii din do- 
meniile semioticii, lingvisticii şi retoricii. Cartea relevă însă și un fapt 
întristător (dar nu ieşit din comun pe la noi):lipsa de comuni- 
care între specialiştii (nu neapărat din aceeași țară, ci) din 
aceeaşi universitate. În perioada în care Vasile Dâncu își scria 
cartea mai sus menţionată, numele celebrului lingvist Eugeniu Coge- 
riu ar fi trebuit să fie deja foarte cunoscut la Cluj. Încă de la începutul 
anilor '90, savantul însuși conferenţiase de mai multe ori în sălile Uni- 
versităţii „Babeş-Bolyai”, iar în cadrul Facultăţii de Litere de acolo se 
şi formase, destul de repede, un Centru de Studii Integraliste — foarte 
activ în acea vreme - la inițiativa şi sub atenta îndrumare a profesorului 
Mircea Borcilă. Cu toate acestea, numele lui Coşeriu nu apare amintit 
nici măcar o dată în cartea lui Dâncu (nici în ediția a II-a, „revizuită”, 
din 2009). Poate că nu este vina lui Vasile Dâncu (deși va fi fost şi el 
atras, mai mult decât era cazul, de mirajul teoriilor occidentale, de lim- 
bă franceză în special). Poate că este vina, mai ales, a celor care nu au 
reușit să-l facă suficient de cunoscut și de apreciat, în ţara de origine, 
pe acest român genial. 


2.3. Dacă sociologul clujean ar fi avut acces la lucrările lui Coșeriu, s-ar 
fi încredinţat că se află în fața unui instrument extrem de util pentru in- 
vestigarea sensurilor ce apar în discursurile publicitare. În același timp, 
ar fi găsit la Coșeriu „cadrul” epistemologic de care avea nevoie, unul 
mai solid decât cel expus de grupul lui Mucchielli în „teoria proceselor 
de comunicare”€. Dar nu mai are rost post-factum să prelungesc discu- 
ţia într-o atare direcție. Volumul cu pricina are propria „arhitectură” 
şi bănuiesc că autorul respectiv nu şi-ar schimba prea lesne acum, din 
temelii, edificiul. 

3. Aceste „lipsuri” sunt compensate, ca să zic așa, de cartea Adrianei 
Robu, Discursul publicitar din perspectivă pragmalingvistică”. Aproape 
tot „arsenalul” coşerian este pus la lucru, de la clasificarea contextelor 
până la aşa-numitele „funcţii de evocare”; de la speciile „discursului 
repetat” până la tipurile de conţinut lingvistic (desemnare, semnificat, 
sens); de la ideile privind skeologia lingvistică până la lingvistica tex- 
tului (văzută ca „hermeneutică a sensului”) ş.a.m.d. Se are în vedere şi 
tipologia textuală, pornind de modul în care Coșeriu a interpretat cele 
trei tipuri de logos identificate de Aristotel (apofantic, poetic și prag- 
matic), dimpreună cu finalitatea fiecăruia, discursul publicitar fiind 
încadrat, după cum se cuvine, în lógos-ul pragmatikâs. Dar, înainte de 
toate, faptul că autoarea și-a asumat perspectiva coşeriană se vădește, 
mai ales, din acceptarea distincţiilor făcute de Coșeriu cu privire la lim- 
bajul considerat în integralitatea sa, ca întretăiere de niveluri (univer- 
sal, istoric şi individual) și puncte de vedere (enérgeia ‘activitate’, dýna- 
mis “competenţă! și érgon “produs”). În felul acesta, cercetătoarea are la 
îndemână o „hartă” care îi permite să nu (se) rătăcească. 


3.1. Cartea Adrianei Robu (după cum remarcă și Rodica Zafiu în pre- 
față) este, totodată, și o micro-enciclopedie referitoare la orientările 
(mai mult sau mai puţin recente) de pragmatică lingvistică (sau prag- 
malingvistică), pe care autoarea le confruntă cu lingvistica integrală a 
textului. În plus, tot in extenso, sunt menţionate și tratate, în funcţie de 
importanţa lor, diverse contribuţii românești și străine legate de studi- 
erea discursului publicitar. Zeci de exemple (selectate dintr-un corpus 
mai mare) însoțesc consideraţiile de natură teoretică şi dovedesc vala- 
bilitatea teoriei coşeriene și în această zonă. 


3.2. După cum spuneam la început, nu am avut de gând să scriu o re- 
cenzie ca atare, ci să semnalez apariția unei cărți și să justific de ce me- 
rită ea semnalată. Despre conţinutul propriu-zis al acesteia voi vorbi, 
poate, pe larg, cu un alt prilej. Până atunci, spre a fi de folos eventua- 
lilor cititori interesaţi, mă limitez aici la reproducerea cuprinsului în 
liniile sale principale (fără subcapitole): 


Partea I: Concepte de bază și teorii pentru analiza pragmalingvistică a 
discursului publicitar, conţinând: Cap. 1. Perspective de studiere a dis- 
cursului publicitar; Cap. 2. Discursul publicitar între logosul semantic 
şi logosul pragmatic; și 

Partea a II-a: Particularități pragmalingvistice ale discursului publicitar. 
De la structuri, tehnici şi strategii la finalităţi, conţinând: Cap. 3. Seduc- 
ţia de ordin argumentativ în publicitate; Cap. 4. Text și context în dis- 
cursul publicitar; Cap. 5. Participarea paraverbalului şi a nonverbalului 
la construirea sensului în discurs; Cap. 6. Finalităţi pragmatice ale dis- 
cursului publicitar. 


3.3. În concluzie, recomand cartea Adrianei Robu tuturor celor pre- 
ocupați de pragmalingyvistică şi de problematica discursului publici- 
tar — de la studenţi până la specialişti consacraţi —, întrucât vor avea, cu 
siguranță, de câștigat, dacă o vor parcurge. 


Note | 


1 Termenul de discurs trebuie luat aici în accepţia sa cea mai elastică, deoarece trece de 
bariera lingvistică, referindu-se frecvent la diverse forme ale comunicării nonverbale (de 
pildă, la imagine, body language ş.a.m.d.). 

? Vezi Vasile Sebastian Dâncu, Comunicarea simbolică. Arhitectura discursului publicitar, 
Ediţia a Il-a revizuită, Editura Eikon, Cluj-Napoca, 2009. În acest articol, voi face trimi- 
tere la ediţia mai nouă (prima ediţie, cea pe care am citit-o în întregime acum câțiva ani, 
a apărut în 1999, la Editura Dacia din Cluj-Napoca). 

3 Vezi acum ediţia românească: Alex Mucchielli, Jean-Antoine Corbalan, Valerie Fer- 
randez, Teoria proceselor de comunicare, Editura Institutul European, Iași, 2006. Versi- 
unea originară, consultată de V. Dâncu, este Theorie des processus de la communication, 
Armand Colin / Masson, Paris, 1998. 

* V.S. Dâncu, op. cit., p. 79. 

5 Ibid., p. 80. 

é Fiindcă s-a întâmplat să predau mai mulți ani la rând o serie de discipline din aria ști- 
inţelor comunicării, am avut ocazia să mă refer de câteva ori la teoria în cauză, începând 
cu 2007. Astfel, într-un curs universitar (coordonat de Gabriela Rusu-Păsărin), Funda- 
mente ale comunicării (Editura Independenţa Economică, Piteşti, 2007), i-am menţionat 
pe respectivii specialişti francezi (la p. 16), dar am insistat pe avantajele ideilor coşeriene 
în această privință (în special la p. 51-55). Mai mult decât atât, în alt loc, vorbind despre 
„perspectiva lingvisticii integrale”, am apreciat că aceasta „merită a fi luată în considera- 
ție și ca știință capabilă să «piloteze» câmpul vast și eterogen al științelor comunicării” 
(Cr. Munteanu, Lingvistica integrală coşeriană. Teorie, aplicaţii şi interviuri, Editura Uni- 
versităţii „Al. I. Cuza”, Iaşi, 2012, p. 15). De asemenea, tot în legătură cu teoria autorilor 
francezi, în postfața pe care am scris-o pentru prima teză de doctorat din lume dedicată 
jurnalismului (vezi Tobias Peucer, De relationibus novellis / Despre relatările jurnalistice 
[1690], prologul editorului, studiu introductiv și postfață de Cristinel Munteanu, text 
latin stabilit, versiune românească și note de Cristian Bejan, Editura Independenţa Eco- 
nomică, Piteşti, 2008), am făcut următorul comentariu: „Câteva idei juste privind po- 
ziţia epistemologică a «teoriei proceselor de comunicare» pot fi găsite într-un capitol 
de Concluzii generale redactat de Jean-Antoine Corbalan într-o recentă lucrare de profil. 

Dar ele se regăsesc, într-o concepţie teoretică mult mai solidă, la Coșeriu, cu câteva de- 
cenii mai devreme” (la p. 127). Deplasând apoi centrul de interes dinspre problemele 
comunicării în general către cele privitoare la „stilul comunicării publice şi private” (în 
formularea lui S. Dumistrăcel) — corespunzând lógos-ului pragmatikós aristotelic —, am 
încercat să evidenţiez unele beneficii ale teoriei coşeriene pentru cercetarea acestuia 
într-o secţiune intitulată Un suport epistemologic necesar pentru cercetarea adecvată a dis- 
cursului jurnalistic: lingvistica integrală a lui Eugeniu Coșeriu (ibid., p. 128-144). În fine, cu 
referire la o serie de clarificări pe care le aduce viziunea coşeriană şi în cazul comunicării 
non-verbale, prin raportare la cea verbală, vezi Cr. Munteanu, Aberrant Decoding and Its 
Linguistic Expression (An Attempt to Restore the Original Concept), în „Procedia — Social 
and Behavioral Sciences”, Volume 63, 2012, p. 229-241. 

7 Titlul nu reflectă îndeajuns de corect, după părerea mea, conţinutul cărţii, fiindcă nu 
viziunea coşeriană este subsumată orientării pragmalingvistice. După cum o arată însăși 
materia cărţii, lucrurile stau invers. 

Vasile MALANEȚCHI 


Note pe marginea unui 
proiect editorial* 


Când am trecut în lista de subiecte un volum 
omagial consacrat lui Nicolai Costenco, am 
pornit de la premisa că, în decembrie 2013, 
se împlinea un centenar de la nașterea scriito- 
rului și că ocazia era cât se poate de potrivită 
pentru a aduna între copertele unei cărți cele 


mai importante articole, eseuri, studii și alte 
A > creaţiiliterar-publicistice care i-au fost consa- 
V.M. = muzeograf, istoric i 

a crate de-a lungul anilor. Ideea a luat naştere, 
literar, publicist, editor şi ? 


redactor de carte Lector aşadar, în context aniversar și am început să 
superior, Universitatea de lucrăm, cu studenții din anul III, în cadrul 


Stat din Moldova. Direc- orelor practice la cursul „Conceperea și pro- 
tor general al Muzeului 
aţional de Literatură 
„Mihail Kogălniceanu” 
Redactor-şef al revistei şi 
Editurii „Atelier” Autor a 
numeroase studii, eseuri 
şi articole vizând literatura 
română din Basarabia şi contura tot mai clar, ajungând, în cele din 
Republica Moldova şi patri- urmă, să se extindă generos peste limitele 
moniul cultural naţional. 


ducerea cărții”. 


Am distribuit sarcinile şi, pe măsură ce iden- 


tificam sursele bibliografice, procuram și 
sistematizam materialele. Proiectul didactic 
„Nicolai Costenco. Retrospectivă critică” se 


gândite inițial. 


Am realizat însă că problema principală pe 
care urma să o soluționăm la întocmirea lu- 
crării ţinea nu doar de aspectul volumetric 
al materialului acumulat, ci și de complexi- 
tatea fenomenului în sine pe care îl prezintă 


* Nicolai Costenco: un cavaler al poeziei. Coordonator 
Vasile Malaneţchi, Colecţia „Personalităţi notorii”, Edi- 
tura Ştiinţa, Chişinău, 2014, 320 p. 

personalitatea şi opera literară ale prota- 
gonistului. Or, se ştie, în virtutea împre- 
jurărilor, viaţa şi activitatea lui Nicolai 
Costenco s-au derulat în câteva perioade 
succesive, peste care s-au suprapus tot atâ- 
tea regimuri social-politice distincte, fățiș 
antagonice, și care și-au lăsat inexorabil 
amprentele pe răbojul creaţiei costencie- 
ne şi deopotrivă pe acela al interpretării ei un CAVALER. 
critice. Astfel că a pune alături exegezele 
scrise de la 1990 încoace, după ieșirea din 
totalitarism, şi textele elaborate cu călușul 
în gură și trecute — se putea altfel? — prin 
sita realismului socialist nu este tocmai 
soluţia cea mai potrivită. 


Biografia lui Nicolai Costenco, supranumit cel mai basarabean dintre 
scriitorii acestui pământ, se împletește strâns cu istoria meleagului na- 
tal şi se identifică întru totul cu destinul compatrioților săi pe aproape 
întreaga durată a secolului al XX-lea. În 1918, poetul a fost martor al re- 
venirii acasă a Basarabiei, revenire urmată de un miraculos reviriment 
cultural-spiritual. În anii de la urmă ai vieţii, scriitorul a trăit satisfacția 
de a vedea cu propriii ochi căderea și sfârșitul imperiului țarist-sovie- 
tic, ce se face vinovat de calvarul la care au fost supuși românii basara- 
beni în ultimele două sute de ani. 


Spirit rebel şi nonconformist, rămas la 28 iunie 1940 în Basarabia nata- 
lă, Nicolai Costenco avea să devină în curând un indezirabil, resimţind 
pe pielea proprie abuzurile, nedreptăţile şi injustiţia ce s-au abătut asu- 
pra ținutului odată cu instaurarea aici a puterii sovietice. 


În lipsa exponenţilor clasei politice, care din cauza tăvălugului comu- 
nist ce se rostogolea vertiginos dinspre Răsărit se refugiaseră peste 
Prut, scriitorul Nicolai Costenco, boemul de odinioară, şi-a asumat, în 
nume propriu, lucid, cu bărbăţie şi demnitate, curajul de a-şi exprima 
dezacordul cu politica distructivă promovată de puterea sovietică în 
sfera construcţiei culturale. Gestul avea să-l coste cincisprezece ani de 
temniță și exil în Siberia, unde a fost trecut prin necruțătorul malaxor 
encavedist al „corecţiei prin muncă”. 

Reabilitat în 1956, scriitorul revine la baştină și își reia activitatea litera- 
ră, oracularul „crainic de răspântii la marile prefaceri” de până la 1940 
transformându-se acum în „rapsodul convertit” al „măreţei împliniri” 
socialiste. „Oscilând între mască şi indiferenţă”, prin atitudinea sa, po- 
etul afişează un „histrionism păgubos” (Mihai Cimpoi). „Ezitant-du- 
plicitar, va purta în suflet, nevindecabilă, pecetea dualității” (Adrian 
Dinu Rachieru). Cu toate acestea, în pofida constrângerilor de ordin 
ideologic impuse de regimul comunist, se va ridica — în unele creaţii 
lirice şi, mai ales, în cunoscutele sale poeme - la cota valorică înregis- 
trată în perioada interbelică. 


În anii 1955-1956, în faza de început a „revenirii la unelte”, creaţia sa 
va cunoaște un moment insolit de recrudiscență, răstimp în care a ela- 
borat scrierea memorialistică Povestea Vulturului şi ciclul de „Scrisori 
din Gulag”, adresate familiei. Publicate postum, aceste opere se dis- 
ting printr-o ţinută civică demnă și un nivel artistic elevat și îl readuc, 
surprinzător, în actualitate, proiectându-i zborul pe linia ascendentă, 
întreruptă brutal, în 1940, când se afirmase definitiv, cu volumul de 
versuri Elegii păgâne, pe firmamentul literaturii române. 


Nu vom insista aici asupra faptelor și a mărturiilor în sprijinul punctu- 
lui de vedere enunțat, acestea fiind prezentate în ordine riguros-crono- 
logică în studiul de început al cărţi, pe care l-am intitulat Povestea zbo- 
rului, a căderii şi ascensiunii şi care esențialmente rezumă într-o formulă 
cât se poate de laconică destinul de om, cetățean și scriitor al celui care 
a fost Nicolai Costenco. 


Materialele incluse în volum justifică efortul nostru și vin să ilustreze 
preocuparea pentru înțelegerea și interpretarea critică a personalității 
şi a creaţiei lui Nicolai Costenco tocmai din această perspectivă a resu- 
recției interesului pentru ceea ce a rămas viabil din moştenirea lui lite- 
rară, în momentul de după revenirea procesului cultural-literar-artistic 
în albia normalității. 


Au rămas în afara copertelor acestei cărți textele insignifiante, irelevan- 
te din punctul de vedere al potenţialului cognitiv-informativ, precum și 
cele marcate de locuri comune şi văduvite literalmente de afectivitate. 


Ceea ce s-a scris despre Nicolai Costenco şi activitatea sa de-a lungul 
întregii perioade sovietice (ca şi, de altfel, o bună parte din ceea ce a 

publicat scriitorul de la 1956 până pe la 1989, sub imperiul comanda- 
mentelor emanate de regim) reprezintă — bineînţeles, cu excepţiile de 
rigoare — un tărâm al falsității și al mistificărilor. Toate acestea, ca unele 
ce au intrat în contradicţie vădită cu adevărurile vieţii și literaturii, s-au 
risipit în neant, odată cu dispariția sistemului totalitar care le-a gene- 
rat şi oblăduit. Interpretările (pseudo)critice din epoca respectivă ar 
mai prezenta astăzi doar un interes strict istorico-literar și sociologic și 
urmează să fie abordate prin altă grilă decât cea adoptată pentru pre- 
zentul volum. 


O atenţie deosebită merită paginile de publicistică şi de critică literară 
ale lui Nicolai Costenco din perioada celor şapte ani de activitate la 
revista „Viaţa Basarabiei”. Actualizate, prin intermediul unei ediţii cri- 
tice şi puse, astfel, la dispoziţia cititorului, acestea ne-ar revela în toată 
complexitatea o latură importantă a activităţii lui Nicolai Costenco din 
perioada interbelică, rămasă în cea mai mare parte a ei cvasinecunos- 
cută. Sarcina rămâne pe seama editorilor care vor trebui, în anii care 
vin, să-şi îndrepte eforturile spre explorarea acestui segment valoros al 
creaţiei tânărului Costenco, precum și a scrierilor romaneşti din ace- 
eaşi fază de început (Bruta se amuză, Viaţa fără istorie, Unirea), publi- 
cate fragmentar sau păstrate intacte în file de manuscris. Abia atunci 
vom avea pretenția că ne-am achitat în întregime de datoria morală ce 
o avem față de memoria unui înaintaş merituos, care prin prezența sa 
a marcat mai concludent decât oricare dintre congenerii săi avântul 
şi decăderea literelor basarabene în secolul al XX-lea și care, iată, din 
chiar primii ani de postumitate, reintră în atenţia cititorului ca un fe- 
nomen mai puțin perisabil. 

Doina GRECU 


Prutul, un hotar geopolitic 
care desparte neamul românesc 


Românii au fost dintotdeauna un neam de 
oameni harnici, primitori, frumoși la suflet 
şi îndrăgostiți de-o limbă ce n-are asemăna- 
re — limba română. Despărţită de mai bine de 
două secole de Ţară, Basarabia a avut o soartă 
zbuciumată sub oblăduirea drapelului țarist şi 


li 
| a steagului roşu comunist. Astăzi, hotarul din- 


D.G. - colaboratoare la tre două ţări, care desparte același popor, este 
ziarul „Adevărul Mol- încă marcat de valurile râului Prut, apă deplân- 
pai Iy face studies şi cântată cu mult patos. Deși pare dificil să 
Facultatea de Jurnalism în ii istori E Vlad Misch dai 
cadrul Universităţii Libere SC" istoria unei ape, Vla schevca, doctor 
Internationale din Mol- în istorie și conferenţiar cercetător la Institutul 


dova. A publicat numeroase de Istorie al Academiei de Ştiinţe a Moldovei, 


articole pe teme social- reușește, în 300 de pagini, să prezinte o anto- 
culturale și politice. Ae . . s Audi ză a 
i logie istorico-literară a râului-hotar, numită 

sugestiv Prutul în destinul neamului românesc". 


Lucrarea debutează cu un studiu introduc- 
tiv despre Prut, | 
în care auto- | 


vina MISCRHEVCA 


rul prezintă mai 
multe informații 
ştiinţifice despre 
originea, lungimea 
şi suprafața râului, 
afluenții pe care îi 
are etc. Vlad Mis- | 
chevca aminteşte 
şi despre cele 27 de 
poduri care uneau 


EET PT RO MIÂINIĂ 


cândva malurile Prutului. Seria de legende toponimice despre apariția 
râului, doinele şi versurile de dor, de tristeţe și chin, în care este cântat 
Prutul, poeziile scriitorilor Vasile Alecsandri, Grigore Vieru, Nicolae Da- 
bija, Vasile Romanciuc, Leo Butnaru ș.a., fragmentele din creaţia unor 
autori tineri (Diana Enache, Crina Popescu ş.a.) sau puţin cunoscuți 
(Anatolie Cărbune ș.a.) se țes armonios în pânza datelor concrete și a 
informaţiei cu caracter ştiinţific. Numărul impunător al notelor de sub- 
sol (circa 470 la număr) reprezintă un text în text, iar poeziile proprii, 
dedicate fraţilor de peste Prut, şi acea în limba rusă, adresată actualilor 
diriguitori ai Rusiei, conferă plus de originalitate operei. 


Din carte nu putea lipsi abordarea istorică asupra importanţei râu- 
lui Prut, acesta reprezentând, de la 1812 şi după 1944, un simbol al 
despărțirii neamului românesc. Autorul subliniază că „râul, care a fost o 
adevărată Cortină de Fier a imperiilor țarist şi sovietic, mai rămâne astăzi 
o Cortină eurocomunitară, penetrarea ei de către omul simplu încă fiind 
condiționată”. Condiţionările sunt atât de ordin geografic, cât și politic. 


De fapt, autorul abordează geneza problemei basarabene încă în mo- 
nografia Moldova în politica marilor puteri la începutul secolului al XIX-lea 


Istoricul Ion Negrei vorbind despre antologia Prutul în destinul neamului românesc 

(editată la Chișinău, în anul 1999), iar recenta lucrare vine să comple- 
teze demersul istoriografic asupra destinului românilor de la 1812 în- 
coace - cu noi contribuţii istorico-literare, în fond poetice. Aceste lu- 
crări sunt, cu certitudine, actuale, adresate unui cerc larg de cititori de 
pe ambele maluri ale Prutului. Recenta carte oferă cu lux de amănunte 
date concrete despre bătăliile care au avut loc la Ţuţora în anii 1595 şi 
1620 între uniunea statală polono-lituaniană (Rzeczpospolita) şi Im- 
periul Otoman. De asemenea, este prezentată Campania de la Prut din 
anul 1711, pierdută de Petru I în bătălia de la Stănilești; luptele din 
anul 1941 pentru eliberarea Basarabiei şi Nordului Bucovinei, dar și 
semnificaţia Podului de Flori de la Ungheni, organizat la 6 mai 1990. 


De menţionat că, pentru cartea Prutul în destinul neamului românesc, 
cunoscutul istoric, participant la primul Congres al Diasporei Uni- 
oniste (organizat de Platforma Unionistă Acţiunea 2012 în perioada 
3-5 aprilie 2015, la Bucureşti) şi la Podul de Flori în cadrul Marșului 
lui Ștefan cel Mare (Ungheni — laşi) de la 11 iulie 2015, a primit, re- 
cent, premiul „Natura” în cadrul Salonului Internaţional de Carte de la 
Chișinău (ediţia a XXIV-a). 


Această antologie istorico-literară a râului îmbină armonios poezia cu 
istoria şi geografia Prutului și e o lucrare așteptată de românii de pe 
malurile încă despărțitoare de neam ale Prutului. 


Note | 1 Vlad Mischevca, Prutul în destinul neamului românesc: 
O antologie istorico-literară a râului, Editura Civitas, Chi- 
şinău, 2015, 300 p., ISBN 978-9975-912-60-0. 

Republica Moldova - criza regimului 
parlamentar democratic 


Astfel se intitulează noua lucrare a prof. dr. Dorin Cimpoeşu, lansată în 
luna mai la Salonul internaţional de carte Bookfest — Bucureşti. Acţiu- 
nea a fost moderată de Marian Bârgău, directorul Editurii Pro Univer- 
sitaria, care a editat cartea. La acest eveniment editorial au participat 
oameni de diferite vârste, pasionaţi de istoria recentă a Basarabiei. 


Invitaţi speciali au fost doi profesori universitari care, ca şi autorul, ori- 
ginar din părțile Iaşiului — regiune încărcată de mari evenimente istori- 
ce —, reprezintă Moldova istorică a lui Ştefan cel Mare. 


Unul, profesorul universitar Sergiu Musteaţă, născut în stânga Prutu- 
lui, care a crescut și a trecut prin toate fazele instaurării democraţiei în 
Republica Moldova, creaţie statală artificială post-totalitară, este astăzi 
un reputat istoric şi luptător pentru drepturile românilor basarabeni, 
inclusiv pentru revenirea teritoriului Basarabiei la Patria-mamă. 


În alocuţiunea sa, Sergiu Musteaţă a menţionat: „Salutăm apariția unui 
nou studiu al istoricului Dorin Cimpoeșu care dezbate o problemă pe 
cât de actuală pe atât de importantă pentru înțelegerea proceselor cu 
care se confruntă tânărul stat Republica Moldova în procesul de afir- 
mare ca entitate politică pe harta Europei contemporane. Monografia 
este şi mai valoroasă în contextul crizelor parlamentare, guvernamen- 
tale şi economice cu care se confruntă Republica Moldova în ultimele 
luni. 


Lucrarea cuprinde cinci capitole însoțite de o listă bibliografică și 35 
de anexe pe care se bazează cercetarea. Alexandru Ghișa are perfec- 
tă dreptate când afirmă că studiul este important pentru „o mai bună 
cunoaştere a evoluţiilor și involuţiilor istorice a noului stat”. Dat fiind 
faptul că prea puţin se vorbește și se scrie în România despre Republica 
Moldova, realităţile tânărului stat sunt deseori greşit percepute, une- 
ori chiar neînțelese de românii din țară. Astfel, Dorin Cimpoeșu, care 

poate fi considerat, pe bună dreptate, un cronicar modern al Republicii 
Moldova, analizează una dintre cele mai actuale probleme ale Republi- 
cii Moldova - crizele parlamentare — cu care se confruntă tânărul stat 
în procesul de căutare a unei forme adecvate de organizare politică. 
În acest context, autorul evidențiază faptul că, pe parcursul celor două 
decenii de existență, Republica Moldova a trecut prin cinci forme de 
exprimare politică — trei cu caracter parlamentar, una prezidenţială și 
una semiprezidenţială. Problema principală a Republicii Moldova este 
lipsa unui concept clar de dezvoltare statală. Ca dovadă sunt cele trei 
tentative de reformă constituțională (1990, 1994, 2000); niciuna prac- 
tic nu a fost dusă la bun sfârșit. Constituţia adoptată în 1994 este o lege 
care diferă radical de proiectul iniţial, fapt care se datorează schimbării 
componenţei parlamentului republicii. 


Transformările politice ale Republicii Moldova din primul dece- 
niu de independență demonstrează lipsa unei clase politice care 
ar avea ca scop un parcurs evolutiv al statului nou-creat. Trecerea 
de la republică parlamentară la una prezidenţială (1991-1994), 
semiprezidențţială (1994-2000) și mai apoi parlamentară (2000 — 
prezent) constituie mai degrabă încercări ale unor politicieni locali 
de a-și satisface interesele de grup, decât interesul naţional. Criza 
constituțională și conflictul dintre parlament şi preşedinte din anul 
2000 demască clar acest fapt. Modificările operate în Constituţia 
Republicii Moldova în anul 2000 nu au rezolvat nici pe depar- 
te problema organizării politice, mai degrabă a aprofundat și mai 
mult criza constituțională. Reforma nu a fost dusă la bun sfârşit, pe 
de o parte Republica Moldova este un stat parlamentar din 2000, 
pe de altă parte președintele își păstrează în continuare un şir de 
prerogative specifice unui stat semiprezidenţial. Anume de această 
situaţie a profitat Partidul Comuniştilor din Republica Moldova și 
președintele V. Voronin (2001-2009). 


Alegerile din 2009 au marcat o nouă etapă a crizei constituționale, 
manifestată prin incapacitatea parlamentului de a alege preşedintele 
republicii soldată cu două runde de alegeri anticipate (2009 şi 2010). 
Revenirea la putere a partidelor de orientare democratică, în 2009, 
nu a rezolvat această problemă. Lipsa numărului necesar de voturi a 
menţinut starea de incertitudine până în primăvara anului 2012. 

Tentativele de modificare a Constituţiei sau chiar de elaborare a unui 
nou proiect de lege fundamentală din ultimii ani nu s-au soldat cu suc- 
ces. De aceea, criza constituțională rămâne a fi actuală pentru Republi- 
ca Moldova. Tergiversarea procesului de instituire a unui nou guvern și 
lipsa unei coaliții majoritare în Parlamentul Republicii Moldova după 
alegerile generale din 30 noiembrie 2014 sunt o dovadă elocventă în 
acest sens. 


Consider extrem de utilă cartea dlui Dorin Cimpoeșu și o recomand 
cu căldură tuturor celor interesaţi de tematica Republicii Moldova”, a 
menţionat în încheiere vorbitorul. 


Profesorul universitar Constantin Burac, din dreapta râului podurilor 
de flori, este fost coleg de facultate al autorului și este pasionat, ca mulţi ro- 
mâni, de cele ce se întâmplă cu teritoriul românesc dintre râurile Prut 
şi Nistru. 


Acesta din urmă, aducând mulțumiri renumitei Edituri Pro Univer- 
sitaria, din Bucureşti, a salutat inițiativa de a lansa această lucrare, 
în cadrul Salonului de carte Bookfest — București (21-24 mai 2015). 
Totodată, Constantin Burac s-a arătat bucurat de posibilitatea de a-și 
exprima câteva gânduri despre autor și cartea acestuia — parte dintr-o 
serie de alte asemenea lucrări referitoare la istoria recentă a confraților 
de peste Prut. Domnia Sa a menţionat, de asemenea, că această carte 
are o semnificație aparte, dacă ne gândim la faptul că autorul publica, 
în urmă cu 15 ani, prima sa lucrare, împreună cu fostul Ambasador al 
României la Chișinău, Marian Enache, carte intitulată Misiune diplo- 
matică în Republica Moldova, 1993-1997. De atunci încoace, autorul, 
cunoscând îndeaproape evenimentele din stânga Prutului, pe care le-a 
urmărit atât pe timpul misiunii sale diplomatice, cât şi ulterior, a mai 
publicat încă şase cărți privind diferite aspecte ale evoluţiilor politice 
din Republica Moldova. Dacă punem la socoteală prima lucrare, men- 
ţionată deja, precum și pe cea de astăzi, fac la un loc şapte cărți, care se 
pot constitui într-o adevărată frescă a istoriei politice a Republicii Mol- 
dova, din ultimul sfert de secol. 


Luând cuvântul la acţiune, Dorin Cimpoeşu, autorul monografiei, a 
subliniat că „lucrarea sa constituie o analiză a evoluţiei regimului par- 
lamentar democratic din Republica Moldova din perspectiva ideii de 

republică la românii basarabeni, fiind elaborată pe baza unor date și in- 
formaţii provenite atât din documente diplomatice, care se găsesc în 
Arhiva Ministerului Afacerilor Externe al României, cât şi din surse 


publice”. 


De asemenea, acesta a mai precizat că pentru specialiști, fie ei istorici 
sau politologi, dar și pentru alte categorii de public interesat, cartea 
poate fi privită ca o pagină de istorie recentă a Republicii Moldova, foar- 
te puţin cunoscută în România și în lume. 


Evenimentul s-a încheiat cu o sesiune de autografe. 


Revista „LIMBA ROMÂNĂ” 


EET PT RO MIÂINIĂ 


lon |. IONESCU 


Un cadru de inteligibilitate 
al comunităților 


Abstract. It is obvious even for the most ardent loyal 
stubborn supporters of the dominant scientific paradigm 
that there have been many unintended events and pro- 
blems that cast a shadow not only on science but on the 
very validity of our worldview. Human societies are a 
part ofthe long term evolution ofthe Earth, which is cha- 
racterized by the successive complication of the physical, 
chemical, biological, organic, societal entities. The soci- 
etal systems share several traits with the other complex 
systems the principles of thermodynamics, the physical- 
chemical reactions, the non-linear dynamics, organizati- 
onal limitations etc. By means of growing complication, 
the systems acquire emerging features. Complexity can 
be studied by means of complexity. Can one integrate 
the above mentioned concepts into a transdisciplinary 
synthesis model in order to ease the understanding of 
occurrence, evolution, self-organization, and the functi- 
oning of complex systems. Since we are currently concer- 
ned by the problematic of the sustainable development 
of rural territorial communities, the closing of gaps and 
the construction of their competitiveness, we suggest an 
intelligibility frame drawing from the above described 
model. 

Keywords: paradigm, growing complication, self-orga- 
nization, self-reproduction, models for dynamics simula- 
tion, local community 


1. S-a sperat că reformismul gradat al „aranja- 
mentelor instituționale” va diminua decalaje- 
le mari de dezvoltare între comunități. Nici 
schimbarea elitelor nu a adus rezultate pro- 
bante în acest sens, nici schimbarea celor de 
la putere... De 25 de ani lucrurile s-au compli- 
cat, dar logica de fond rămâne tot cea a unei 

eventuale dezvoltări prin exploatarea naturii, „plusvaloarea” eventuală 
are rădăcinile tot în deposedarea puterii, averii sau cunoștințelor ce- 
luilalt... Se vorbeşte de integrare europeană, de conectarea comunității 
locale la spațiul european, dar societatea de consum (nechibzuit) duce la 
o mare risipă de materii prime, muncă, energii. Se produce mai sofis- 
ticat, adesea mai prost, conform modei sau luxului de dragul luxului, 
concomitent cu o mulțime de crize. Aruncăm mult la gunoi, în condi- 
țiile în care generațiile viitoare ar trebui să aibă cel puțin acelaşi potențial 
productiv, un stoc de resurse măcar asemănător cu al nostru. Baza unei 
democraţii veritabile este solidă atunci când aceia care trăiesc pe un 
teritoriu sunt în unitate cu natura, sunt responsabili de ce fac și de ce li 
se întâmplă. Se propun planuri, programe, modele, soluţii, dar ele sunt 
prezentări reducționiste ale complexităţii lumii în care trăim. În reali- 
tate, faptele integrează în același timp toate dimensiunile economice, 
tehnice, sociale, politice, culturale. 


2. Este evident și pentru cei mai convinși adepţi ai paradigmei ştiinţifi- 
ce dominante (întemeiate pe mecanica newtoniană, dualismul cartezi- 
an, logica aristotelică etc.) că în ultimul timp s-au acumulat evenimente 
şi probleme neașteptate, nedorite, neintenţionate, care pun la probă nu 
numai ştiinţa, ci pertinența viziunii noastre asupra lumii. Sunt mulţi cei 
care afirmă că teoriile care ne-au ghidat nu ne sunt de ajutor pentru a 
interpreta evoluția accelerată a societăţii actuale aflată în logica urgenței. 
Societăţile umane fac parte din evoluția Pământului pe termen lung, 
caracterizată prin complexificarea succesivă a entităţilor fizice, chimi- 
ce, biologice, organice, umane. Sistemele sociale și umane au trăsături 
comune cu alte sisteme complexe (mă refer la principiile termodina- 
micii, reacţiile fizico-chimice, dinamica non-lineară, constrângerile 
organizaționale etc.) şi se supun unor norme şi reguli respectate de 
către toate tipurile de sisteme. Pe calea complexității crescânde, sisteme- 
le capătă proprietăţi noi, emergente. Auto-organizarea, auto-producerea, 
auto-referința sunt caracteristici ce apar dincolo de un anumit prag de 
complexitate, deci nu sunt comprehensibile numai prin teorii mecani- 
ciste, biologiste etc. Ele cer teorii noi: teoria haosului, teoria fractalilor, 
teoria automatelor celulare, a reţelelor, cibernetica etc. În fapt, ele cer 
să denaturalizăm obişnuinţe epistemologice şi ontologice pe care le 
consideram „de la sine”... 

3. Atunci când urmărim principalele tendinţe ale devenirii societăţilor 
(cel puţin după al Doilea Război Mondial) constatăm că unele dintre 
evenimentele care au avut loc pot fi apreciate ca progres (au ameliorat 
calitatea vieții unei mari părți a populaţiei), iar altele ca efecte negati- 
ve (au perturbat calitatea vieții, libertatea, așteptările, aspiraţiile unei 
părţi a populaţiei). „Progrese” au avut loc în domeniul ştiinţei și teh- 
nologiei!. 


„Efecte negative”pot fi socotite schimbările climatice şi atmosferice 
(datorită emisiilor de CO}, poluării), degradarea apelor (subterane), 
poluarea cu deşeuri chimice și radioactive, efectul de seră, eroziunea 
solurilor, pierderea biodiversităţii, impactul negativ al biotehnologii- 
or (de exemplu, boala vacii nebune), degradarea sănătății umane, to- 
lor (d lu, boal bune), degrad tăț zi 
xicomania, intoleranța, violența, falimentul sistemelor cu economie 
planificată, deriva unor state democratice, creşterea datoriilor, distri- 
buția inechitabilă a bogăției în interiorul statelor și între state, mișcări 
teroriste etc. 


Progrese au fost înregistrate în planul fizic, în planul material al lucru- 
rilor, care pot fi analizate prin descompunerea controlată în părți sim- 
ple, folosind demersul reducţionist al ştiinţelor materialului. Probleme 
au apărut în planul biologicului, economicului, politicului, sociologi- 
cului, psihologicului unde situațiile complicate nu pot fi analizate prin 
„descompunerea în componente simple”, fiindcă este vorba de confi- 
gurații complexe interdependente care trebuie studiate ca ansambluri. 
Complexitatea poate fi studiată prin complexitate (problemele trebuie 
studiate și sub aspectele lor relaționale, interacționale, în rețele, holistice)). 
Caracteristicile cele mai semnificative ale sistemelor complexe sunt ca- 
racteristici holistice, care nu provin de la o componentă sau alta, ci sunt 
efecte emergente colective rezultate din interexistenţa, interdependenţa, 
cooperarea multor părți ale sistemului. 


4. Timp îndelungat, universul, natura, societatea au părut „misterioa- 
se”, înfricoşătoare. Pe parcursul emancipării prin cunoaştere, oamenii 
au „curăţat” „modelele” de imaginile oculte, extra-fizice. De la mythos 
la logos, emanciparea a însemnat delimitarea de mituri, de specula- 
tii (fără ca acestea să fie repudiate total și definitiv). Filosofia antică 
și apoi cea renascentistă au venit cu ideea saltului de la transcendență 
la imanență în conceperea şi explicarea naturii, cu ideea autonomizării 

devenirii naturii faţă de intervenţia divinității. La începuturile moder- 
nității s-a propus modelul unității între microcosmos şi macrocosmos, 
idealul explicativ fiind căutarea „esenţelor” dincolo de lumea sensibilă. 
Dezantropomorfizarea şi desacralizarea sunt strâns legate de cercetarea 
cantitativă, pentru aflarea unei inteligibilități fizico-matematice a naturii. 
Astfel, a rezultat modelul mecanicist. Criticile aduse acestui model au 
făcut posibile alte modele, mai complexe, care nu admit exterioritatea 
fără subiectivitate, care caută secretele nu numai în plan fizic, ci și în acti- 
vitatea conștiinței. Critica rațiunii pure a substituit dualismului ontologic 
cartezian (spirit — corp) dualismul epistemologic (lucrul în sine — feno- 
men). Critica rațiunii practice şi Critica facultăţii de judecare au aruncat 
punți între lumea naturii şi lumea libertății socioumane. O concepţie 
definitivă despre lume, spunea Kant, trebuie să ţină seama de înrudirea 
dintre modul de producţie al fenomenelor naturii şi modul de produc- 
ţie al operei de artă, de „liantul” dintre imperiul necesității şi imperiul 
libertăţii, dintre lucrul în sine şi fenomen. Fichte considera că descoperi- 
se rădăcina comună a „straturilor” existenţei în conștiința de sine a aces- 
teia (conștiința e fenomenul originar al realității, fiindcă pornind de la 
cunoaștere putem ajunge la celelalte fenomene, nu invers). Schelling 
a vrut să demonstreze identitatea naturii şi gândirii (aceleaşi forțe ac- 
ţionează în ambele), iar Hegel a propus metoda de cercetare adecvată 
unei asemenea intreprinderi: metoda dialectică (identitatea produce — 
prin propria ei repetiţie și opoziţie — varietatea și noutatea, cantitatea se 
opune calității şi amândouă se conciliază în măsură). Sinteza dialectică 
hegeliană, prin postularea triadei unitare (teză - antiteză — sinteză) s-a 
dorit „cheia explicativă” a întregii realități. 


Şi reprezentanţi ai ştiinţelor au căutat o explicație unitară a lumii. A ob- 
serva înseamnă a înțelege, a găsi un sens, o rațiune, o valoare în lucrul 
observat, deci observaţia este act de selecție, cu tendință axiologică (ob- 
servatorul este cel care deosebește esenţialul de neesenţial, uniformi- 
tatea de particularitate, obscuritatea de claritate, așa că interpretează, 
motivează logic). Ştiinţa este cu putinţă fiindcă nu se mulţumeşte să 
privească lucrurile izolat, abstract şi imobil, ci le cuprinde într-o vizi- 
une unitară, armonioasă şi simplă, cu conştiinţa că fiecare din „trepte- 
le” realului aduce ceva nou, ireductibil la celelalte, că peste tot există 
zone de indeterminare care lasă loc perfecțiunii sau decadenţei. Bergson 
a vorbit de un „elan vital” nu ca stare, ci ca tendință, nu ca lucru, ci ca 

acțiune, ceva care se face, nu ceva gata făcut (el exagera importanţa cu- 
noaşterii instinctive care e comprehensivă, diminuând din impactul celei 
inteligente, extensive, care rămâne la suprafața obiectului, la fenomen... 
Ordinea şi armonia universală se explică mai uşor dacă se presupune 
existenţa unui principiu sensibil şi inteligent în constituirea tuturor 
fenomenelor din diferitele planuri (fizic, informaţional, existenţial). 
Coexistenţa este o caracteristică fundamentală a existenţei, indiferent 
că o observăm sub forma excepțională a unei existenţe singulare, sau 
sub cea normală, de existenţă în relație, de existenţă împreună cu alții. 


5. Sunt mulți cei care afirmă că teoriile care ne-au ghidat până acum nu 
ne sunt de ajutor. Modelul ipotetico-deductiv a fost alternativă la inducti- 
vism (în care, simpla acumulare de ocurențe conducea la generalizări)). 
În acest model, se construiesc ipoteze, se folosesc teorii existente și se 
fac generalizări și predicții pe baza deducţiilor din ele (predicția reuşită 
este testul adecvării sau plauzibilităţii ipotezelor şi teoriilor, explicaţia 
fiind considerată reuşită dacă s-au făcut predicții de succes pe baza ei). 
Conform acestui model, cunoașterea științifică ar trebui să fie o reţea 
de ipoteze şi teorii interconectate logic (şi matematic) care să dea sens 
datelor. Acest model a provocat reacţii (deși cunoașterea realizată prin 
„pozitivism” şi „logica matematică” a fost considerată un progres în 
ştiinţele sociale, ea este criticată de partizanii grounded theory fiindcă 
abat atenţia de la stările de fapt, de la practicile concrete și de la proce- 
sele complexe; în societate au loc mult mai multe evenimente care nu 
sunt surprinse sau luate în considerare de acest model...)?. 


6. Putem integra conceptele amintite (şi altele) într-un model de sin- 
teză transdisciplinar care să ajute comprehensiunea emergenţei, auto- 
organizării, funcționării sistemelor complexe?. E. Schwarz a propus 
un astfel de model, incorporând: ideea de sistem (aşa cum a fost pro- 
movată de Ludwig von Bertalanffy), ideea de relaţie (aşa cum a fost ea 
promovată în cibernetică de N. Wiener), buclele cauzalității circulare, 
autoreferința, autoorganizarea, autoreglarea, autoproducerea (sau auto- 
poesis, aşa cum a fost numită de către F. Varela“ în cazul sistemelor vii). 
În acest model, lumea nu mai este considerată doar una a obiectelor 
în mișcare, în spaţiu și timp, conform unor legi eterne (ca în științele 
mecaniciste), ci mai curând o rețea de sisteme complexe interconectate. 
Sistemele ecologice, economice, sociale, umane sunt organizate ca an- 

sambluri nepermanente, în dinamică, compuse din elemente în inter- 
acțiune. Morfogeneza” emerge în procesele opuse și complementare 
de integrare și diferenţiere; totul și părțile, entităţi interdependente, 
se pot schimba; fiecare sistem este un holon* compus din subsisteme 
holoni şi se pot combina cu alte sisteme pentru a forma supersisteme 
(natura are o structură fractală de tip holoni de holoni de holoni...?) 
care reacționează prin autoorganizare la tensiunile ce apar în relația cu 
mediul, în condiții de zgomot", de derivă entropică, de fluctuații, de 
tendinţe probabile către maximum de entropie (propensiunea, de care 
vorbea Popper), negentropie, cauzalitate circulară, autoorganizare, au- 
toreglare, autoproducere, autoreferință, autogeneză. 


Schimbările pe termen scurt, conflictele, pot duce la: întoarcere la con- 
figuraţia dinainte de conflict (cu eventuale corecții); metamorfozarea, 
schimbarea profundă a configurației (ca şi a agenţilor în conflict), regre- 
sia, destructurarea, distrugerea unuia sau a ambilor agenţi în conflict. 


Schimbările pe termen lung, evoluția, rezultă din acumularea schimbă- 
rilor locale, pe termen scurt, a celor care supraviețuiesc și sunt datorate 
disipării energiei, conflictelor, buclelor retroacțiunii spontane, auto- 
organizării etc. Sistemele care supraviețuiesc numeroaselor conflicte, 
disipării etc. pot dobândi caracteristici organizaționale și holistice ce le 
ameliorează viabilitatea (cu alte cuvinte, sistemele învață să supraviețu- 
iască, învață să fie). Învățarea vieții favorizează procese care favorizează 
supraviețuirea. 


7. Lumea ca sistem complex are o structură ontologică (planul exis- 
tențial) în dialog permanent cu planul fizic și cu planul informaţional. 
Sistemele complexe vii se caracterizează prin cicluri ce le dau stabilitate: 
reciclarea materiei, buclele retroacțiunii funcţionale sau homeostazia, 
autoreferința existenţială și cicluri responsabile de schimbări care ajută 
la supraviețuirea sistemului în condiţiile unor evenimente neașteptate: 
autoorganizarea fizică sau morfogeneza, autoproducerea organismelor 
vii sau autopoiesis, autocreaţia sau autogeneza. 


Pe plan fizic, complexificarea pare să favorizeze capacitatea înmulțirii 
numărului de strategii de supravieţuire ale sistemului. Pe plan infor- 
maţional-organizațional, logica circulară (autoreferinţa), ca şi autore- 
glarea, autoorganizarea, autoproducerea (autopoiesis) ajută sistemul 

să reziste creșterii entropiei disipative. Pe plan existenţial, cunoașterea, 
conștiința de sine cresc capacitatea organismelor complexe de a fi mai 
puţin dependente de legile oarbe ale materiei... 


8. Sistemele complexe socioumane sunt sisteme cu proprietăţi sistemice. 
Indivizii membri ai sistemului îl influențează, desigur, dar sistemul nu 
este construcţia lor logică şi conștientă. Sistemul social este o construc- 
ţie colectivă, istorică şi cotidiană, cu caracteristici globale care nu pot fi 
controlate (chiar şi imaginile îl pot manipula, dar puterea imaginilor este 
limitată, iar sistemul poate scăpa cu fața curată dacă scapă de imaginile 
nefavorabile ale sistemului...). Indivizii observatori ai sistemului fac par- 
te din sistemul pe care îl observă. Autoreferinţa este o proprietate impor- 
tantă a sistemelor viabile (viabilitatea societății ar putea fi îmbunătățită 
dacă imaginea noastră despre noi înșine, despre ceilalți, despre viaţă, 
muncă, dezvoltare etc. ar corespunde mai adecvat rețelei cauzale reale 
din societatea ai cărei membri suntem...). Viabilitatea sistemelor com- 
plexe depinde de prezenţa ciclurilor de stabilizare (reciclarea materialelor, 
autoreglarea, autoreferința) şi a ciclurilor de schimbare: autoorganizarea 
(morfogeneza) , autoproducerea (autopoiesis) , autocreaţia (autogene- 
za). Identificarea cu onestitate ştiinţifică a acestor procese circulare ne-ar 
putea ajuta să construim un ghid cu care să estimăm gradul de viabilitate 
al organizării sociale actuale; viabilitatea societății este consolidată dacă 
aceasta are o imagine de sine mai pertinentă decât modelele parţiale pro- 
duse de disciplinele specializate. Formarea, cercetarea, educaţia în vede- 
rea dezvoltării durabile a societăţii sunt foarte importante. Cunoaşterea 
caracteristicilor globale și categoriile existenţiale ale sistemelor comple- 
xe trebuie diseminate, aşa cum trebuie stimulată reflecţia etică. 


9. Donella Meadows, coautoare a raportului către Clubul de la Roma 
(Limitele creşterii, 1972), a plecat de la observaţia că există în sistemele 
complexe pârghii (de exemplu, o intreprindere, un oraş, o economie, un 
ecosistem ) în care acțiunea la scară mică, locală, sub „logica urgenței”, 
sub presiune etc., poate produce schimbări mari în diverse alte părți ale 
sistemului. Ar trebui să sesizăm deci existența unor asemenea puncte, 
să identificăm unde sunt și cum să le folosim. Înțelegerea acestor pâr- 
ghii, puncte de sprijin ar fi o informaţie accesibilă deosebit de utilă de la 
care am putea pleca în rezolvarea unor mari probleme, efecte negative 
(precum şomajul, foametea, stagnarea economică, poluarea, epuizarea 

resurselor etc.). Autoarea consideră că aspectele fizice şi cibernetice 
sunt importante (stocurile de energie, materii prime, bucle ale retroac- 
ţiunii etc.), dar identifică şi multe alte pârghii: constante, parametri"! 
etc. (mai precis, impozite, taxe, subvenții, standarde etc.), tampoane”, 
stocuri de stabilizare, rezervoare, circuite ale debitelor (structura sis- 
temului poate avea un efect asupra funcţionării sale; structurile sunt 
pârghii asupra cărora putem acţiona). 


Multe sunt situate în plan relațional (buclele retroacțiunii negative — 
controlul ce tinde să stabilizeze procesele graţie preciziei şi vitezei în- 
toarcerii informaţiilor accesibile utile; buclele retroacțiunii pozitive — 
controlul care tinde să accelereze sau să încetinească procese; buclele 
autoîntăririi — surse de creştere şi, uneori, de prăbuşire, atunci când 
informaţia nu este sub control; fluxul informaţional care cuprinde şi 
difuzarea de învățăminte, de informaţii care nu au mai fost înainte etc., 
pîrghie ieftină și mai la îndemână decât modificarea infrastructurilor). 
Multe sunt situate la nivelul ființării, pe planul existenţial al sistemelor 
(statutul existenţial al sistemului nu poate fi manipulat după voinţă, 
precum structura hardware sau rețeaua cibernetică; desigur, o acțiune 
din afară poate rezona în sistem, dar rezultatul acestei rezonanțe de- 
pinde de istoria, structura, organizarea internă, de intenţiile gestiona- 
re ale leadership-ului etc.; cei care au o bună cunoaştere a sistemelor 
complexe și a dinamicii lor pot avea mai mult succes în influențarea 
sistemelor decât inginerii mecanici...). Regulile sistemului, incitările, 
stimulentele, pedepsele, constrângerile sunt foarte importante (ar tre- 
bui acordată atenţie sporită celor care fabrică regulile). Puterea de a 
face schimbări în sistem, de a-l face să evolueze, să se autoorganizeze se 
referă la capacitatea unui sistem de a se schimba el însuși prin crearea 
de structuri noi, prin adăugarea de noi bucle de feedback pozitiv și ne- 
gativ, prin promovarea unor noi fluxuri de informaţii, prin formularea 
de reguli noi. „Paradigma unei societăți” este o idee pe care toată lumea 
o împărtășește; toate ipotezele subiacente constituie o paradigmă, prin 
urmare, reexaminarea tuturor ipotezelor ar putea duce la noi paradig- 
me (se poate pleca de la un alt mod de a vedea lucrurile!?...). 


10. Fiecare comunitate rurală are de răspuns unor solicitări interne şi ex- 
terne, fapt care cere redefinirea continuă a intereselor sale. Dacă teritoriul 
și identitatea acestuia au fost mult timp o sinteză colectivă recunoscută, 

europenizarea a devenit, în același timp, ameninţare şi oportunitate: 
amenințare deoarece tinde să suprime bariere teritoriale, identitare care 
asigurau pînă acum protecția produselor, a tradiţiilor etc., oportunitate 
deoarece permite punerea în valoare a produselor, tradiţiilor, comer- 
cializarea lor indiferent de starea de izolare a teritoriului, de distanţe. 


Europenizarea poate favoriza revitalizarea comunităţilor teritoriale lo- 
cale, dar rămân multe probleme legate de egalitatea șanselor de dezvoltare. 
Pentru a face față concurenţei, competiţiei, teritoriile rurale sunt obligate 
să-și afirme identitatea locală, să aibă capacitatea de a răspunde la probleme 
de nivel global şi local, să experimenteze răspunsuri proprii pe măsură ce se 
transformă piaţa, relaţiile, să dezvolte instrumente de integrare în spaţii mai 
largi, în rețele purtătoare de garanții, de siguranţă, să pună în valoare ce 
au specific, să facă schimburi, să dea dovadă de solidaritate, să instaureze 
dialogul între toţi actorii socioeconomici şi culturali locali, între oameni 
şi instituţii, să incite la participare, să suscite implicarea. 


Cu alte cuvinte, teritoriul rural trebuie să devină conștient de sine, ca- 
pabil să-şi construiască vizibilitatea, să atragă atenția mijloacelor de co- 
municare, să-şi reînnoiască viziunea, să intre în rețele cu alte teritorii etc., 
toate acestea în condiţiile unei anumite infrastructuri, mentalități, în 
condiţiile în care îi pleacă tinerii, îi îmbătrânesc localnicii, nu se mai 
întorc din străinătate sau din oraşe cei cu capacități şi competenţe pro- 
fesionale... În aceste condiţii, ar trebui să aibă cu atât mai mult în aten- 
ţie nu numai resursele fizice, materiale, ci și informarea, comunicarea, 
interrelaționarea, posibilitățile acţiunii colective. 


Comprehensiunea complexităţii comunităţii locale actuale poate începe 
cu cunoașterea incertă, recunoaşterea situaţiei, a punctelor tari, slabe, a 
amenințărilor şi oportunităţilor, în logica proiectului, a stimulării abordării 
proactive, a anticipării riscurilor și perturbărilor care o pot afecta. Modelul 
integrativ pune accent pe solidaritatea de destin a oamenilor în condiții- 
le creșterii complexității (solidaritatea trăită creşte complexitatea atunci 
când membrii adoptă atitudini proactive în contextul schimbărilor în 
curs, identificând oportunități şi amenințări!*), dar şi a autoconstrucți- 
ei propriei traiectorii, identități. Componentele tehnologice, financiare, 
juridice, umane, NTIC etc. sporesc mult complexitatea. Complexificarea 
şi incertitudinea sporesc frica. Pot fi orchestrate, concertate toate acestea 
pentru a construi un nou cadru de înteligibilitate al comunităţii locale? 

Comunitățile locale detectează, identifică, apoi combină resurse, com- 
petențe disponibile pentru a se ajunge la elaborarea unei politici de dez- 
voltare. Existența sau inexistența unei infrastructuri fizice, a unor rețele 
de relații între actorii comunității locale, a unor informaţii accesibile etc. 
pot fi motor sau frână în calea construcției, deconstrucției sau reconstruc- 
tiei acesteia. Infrastructura fizică, țesătura relațională, informaţiile ac- 
cesibile permit mobilizarea competenţelor locale în jurul unui scop 
comun împărtăşit, ceea ce facilitează moduri de învăţare (a învățării), 
de cunoaștere, de intervenţie, de acţiune. Comunitatea învaţă să supra- 
vieţuiască, învaţă să fie. Datorită inegalităților de acces la resurse fizice, 
relaționale, informaționale, membrii comunităţilor ajung la asimetrii 
de evaluare a istoriei locale, tradiţiei, situaţiei actuale, problemelor şi 
soluţiilor. Cei care vin din exterior să se implice în medierea şi me- 
diatizarea dezvoltării nu au nici ei capacitatea de comprehensiune a 
traiectoriei reale a teritoriului rural. Informaţiile transmise, schimbate 
între membri sunt afectate, denaturate în conţinut, dacă ei sunt inca- 
pabili să formeze rețele de relaţii. Istoria și traiectoria unor actori locali 
nu le permit sau le interzic să investească în viitorul lor. Relaţiile afișate 
dar neimpărtășite, înnodate în jurul obiectivului dezvoltării durabile, 
nu se reproduc durabil şi compromit valorizarea teritoriului, construc- 
ţia liantului social şi transmiterea patrimoniului colectiv. Noile proce- 
se precum mondializarea, europenizarea, introducerea progresivă a 
NTIC afectează decupaje administrative, există riscul marginalizării 
comunităţilor locale teritoriale, atât pe plan naţional, cât şi internaţio- 
nal. Demersul de informare, cunoaștere, comunicare și acțiune laolaltă 
poate favoriza constituirea unui capital formal teritorial, preambul al 
oricărei politici de dezvoltare prin programe şi proiecte. Teritoriul cu ri- 
turile şi ritmurile sale, cu eroii săi, cu simbolurile şi valorile care con- 
stituie istoria sa, compun ceea ce ritmează menţinerea şi schimbările 
comunităţii teritoriale locale. Plecând de la acest dat, un obiectiv este 
acela de a crea un câmp instituţional, informaţional, comportamental, 
în care oamenii și instituţiile își pot exprima percepțiile, își pot îmbo- 
găți cunoştinţele, îşi pot afirma competențele și realiza acțiuni reușite. 
Este important mediul politic, recunoașterea autorităţii publice locale 
(tehnice şi administrative), ca şi mobilizarea diferitor categorii de ac- 
tori locali. Pe măsură ce-și apropriază teritoriul, se parcurge o etapă 
importantă a construcției noului teritoriu şi al cadrului de inteligibili- 

tate adecvat. Membrii și grupurile își regândesc raportul cu teritoriul, 
cu spaţiul fizic, integrează treptat sentimentul local, legătura cu locul 
în mentalul individual şi colectiv. (Reconstrucţia identităţii teritoriale 
nu se poate reduce doar la planul produselor economice, doar la planul 
problemelor sociale sau culturale, fără recunoașterea autorității politi- 
ce sau a autorităţii administrative recunoscute ca partenere. Identitatea 
teritorială denotă conştiinţa ce asigură emergenţa unui spaţiu local în 
care membrii se simt responsabili şi joacă noi roluri în reţelele de rela- 
ţii, pot deveni actori ai dezvoltării durabile a comunităților. 


Note | 


! Folosirea combustibililor fosili, a petrolului, a energiilor regenerabile, a resurselor nu- 
cleare — care au eliberat oamenii de povara muncii grele, dure; extragerea, transformarea 
materiilor prime și materialelor — pentru a obţine produse care au adus bunăstare mate- 
rială; extinderea reţelelor de transport — care au facilitat, mărit mobilitatea oamenilor; 
reţelele de comunicare care au ameliorat schimburile de informaţii între oameni, între 
oameni și mașini, ca și computerele, NTIC, descoperirile din biologie, medicină etc. 
care au ameliorat sănătatea oamenilor, le-au prelungit viaţa etc. 

2? Grounded theory este o abordare care s-a dezvoltat ca răspuns la preocupările predo- 
minant cantitativiste în ştiinţele sociale. Glaser şi Strauss (The Discovery of Grounded 
theory, 1967, p. VII) sesizau că există „o prăpastie stânjenitoare între teorie și cercetarea 
empirică”. Ei au propus ca teoria construită inductiv să fie modificată pe baza datelor cu- 
lese. Interacțiunea dintre analiza datelor, construirea teoriei şi eşantionare este centrală 
în dezvoltarea grounded theory (după ce se culeg suficiente date, se trece la analiza lor şi 
la generarea de categorii; prin metoda comparativă constantă, sunt comparate în perma- 
nenţă secțiuni de date, ajungându-se astfel la construcţia de categorii și relaţii între ele; 
aceste categorii pot deveni ulterior concepte mai abstracte; aranjarea lor într-o schemă 
logică poate fi modificată pe măsură ce se culeg și prelucrează mai multe date; cercetato- 
rul este pregătit să construiască mereu noi concepte pe măsură ce acestea reies din date; 
selecţia cazurilor în vederea analizei se face prin eșantionare teoretică: scopul nu e de a 
obţine un „eşantion reprezentativ”, ci de a reţine cazurile care pot clar contribui la re- 
construcţia teoriei; cazul negativ — care nu se încadrează în teoria în curs de dezvoltare — 
trebuie examinat cu precădere pentru ca teoria să poată fi modificată corespunzător; se 
procedează astfel până când nu se mai găsesc evidențe infirmatoare). În loc să contribuie 
la pre-determinarea naturii cercetării, grounded theory poate deveni parte a cercetării. 

3 Nici un model nu se bucură de sprijin universal, dar modelele sunt necesare fiindcă 
organizează cunoașterea despre un sistem dat. Modelarea nu se limitează la construcția 
unui model formal. Modelul este o simplificare, orientată după un scop, a sistemului 
studiat, care se obţine prin abstractizare și agregare. Am putea să ne focalizăm pe mode- 
le ce descriu sisteme dinamice (adică modele de simulare a dinamicii). Pentru aceasta, 
se evaluează cunoașterea despre sistem și despre dinamicile acestuia (este vorba despre 
sisteme continue, discrete şi hibride: un sistem continuu este unul în care variabilele de 
stare se schimbă permanent (sunt descrise de ecuaţii diferențiale); într-un sistem discret 

se produc un număr finit de schimbări de stare, într-un interval finit de timp; sistemele 
hibride combină comportamentul continuu și discret. Modelele pot fi deterministe şi 
stochastice (în cele deterministe, fiind dat un set de intrări, simularea va avea ca rezultat 
un set unic de ieşiri; în cele stochastice se produc mai multe ieșiri). Modelarea multinivel 
asigură o înţelegere mai adecvată a sistemelor sociale și a dinamicilor lor. 

* Un dispozitiv complicat este o simplă adiţie de componente separabile pre-existente. 
Unul complex este o construcţie plecând de la un număr de componente interconectate 
într-o reţea densă de relaţii, astfel încât modificarea unei părți din sistem poate modifica 
sistemul în întregime. 

s E. Schwarz (Toward a Holistic Cybernetics. From Science Through Epistemology to Being — 
Spre o cibernetică holistică. De la epistemologie la fiinţă prin ştiinţă, în „Cybernetics and 
Human Knowing”, vol. 4, 1997) a propus o ontologie în care sistemele viabile persisten- 
te se pot menţine (întreține), schimba, muri, dezvoltată ca o teorie generală a sistemelor 
autonome viabile. Crearea acestui demers a fost stimulat de pregătirea unor prelegeri pe 
tema „Introducerii în regândirea sistemelor”, de teoriile lui I. Prigogine, Erich Jantsch 
(1980), Maturana şi Varela (1979) etc. Schwarz a extras caracteristici comune ale aces- 
tor abordări diferite și a construit un metamodel epistemologico-ontologic transdisci- 
plinar. Ideea centrală este aceea că cele mai bune teorii ştiinţifice disciplinare (din bio- 
logie, ecologie, ştiinţe sociale, politice, economice) nu rezolvă multe dintre problemele 
cu care se confruntă societatea actuală. Îmbunătăţirea societăţii şi transformarea acesteia 
într-un sistem social viabil nu cere doar alte teorii relevante, pertinente, ci o transforma- 
re profundă a modului nostru de a decodifica lumea. 

€ Autonomy and autopoiesis, în G. Roth and H. Schwegler (Ed.), Self-Organizing Systems: 
An interdiciplinary approach, Frakfurt and New York, p. 14-24; H. R. Maturana, F. J. Va- 
rela, The Realization of the Living, 1991, Dordrecht, Olanda. 

7 Dezvoltarea formelor unui organ sau organism viu. 

8 Arthur Koestler în cartea sa, The Ghost in the Machine (1967, p. 48), spune că holonul 
exista simultan ca întreg de sine stătător în raport cu părțile, și ca parte atunci când se 
consideră dependent din direcţia inversă. Aceasta face ca holonul să fie stabil, capabil 
să reziste la tulburări, dar în acelaşi timp să ofere contextul pentru funcționarea cores- 
punzătoare a unui ansamblu mai vast. Koestler vorbeşte de holarhie ca de o ierarhie de 
holoni ce funcţionează mai întâi ca întreguri autonome supracoordonând pârţile, pe de 
altă parte ca piese dependente de controalele nivelurilor mai înalte, şi în coordonare 
cu mediul lor. Holoni pot exista ca cele mai mici particule subatomice, până la oameni, 
societăți și culturi, până la multivers (care cuprinde multe universuri). La un nivel non- 
fizic, cuvintele, ideile, sunetele, emoțiile etc. sunt în același timp parte din ceva și având 
componente proprii. 

” Teoria fractalilor este aplicaţie particulară a teoriei haosului, folosită în numeroase 
domenii (inclusiv economie, statistică etc.). Benoit Mandelbrot este cel care a inventat 
denumirea de „fractal”, fiind considerat „părintele geometriei fractale”. În Geometria frac- 
tală a naturii el spunea: „Norii nu sunt sfere, munţii nu sunt conuri, liniile de coasta nu 
sunt cercuri, iar scoarța copacilor nu e neteda... Un obiect fractal este dificil de surprins 
în complexitatea sa, necesitând din partea observatorului efort imaginativ, participare 
mentală. Fractalii sunt forme autosimilare, adică structura întregului sistem este reflecta- 
ta în fiecare porţiune a sa. „Întotdeauna au existat zone mari ale științei în care metodele 


BEELEN PT RO MIÂINIĂ 


analitice simple puteau fi cu greu aplicate. Fenomenele naturale erau prea complexe. În 
legătură cu ele, oamenii ridicau din umeri a zădărnicie și enunţau teorii calitative sau 
aproximaţii grosolane, sau nu emiteau nicio părere. Acestea sunt domeniile în care frac- 
talii își găsesc o mulțime de aplicaţii”, spune Mandelbrot. 

10 Convulsii microscopice de cuantum spaţio-temporal, zgomot termic etc. 

H De exemplu, parametrii se situează în partea de jos a efectelor de pârghie, au efect 
redus pe termen lung, nu schimbă comportamentele; un sistem nu devine mai stabil 
prin schimbarea parametrilor, dar nici nu stagnează radical. Parametrii (gr. para — lângă, 
metron — măsură) este mărimea proprie unui sistem fizic, tehnic, a unui fenomen, orice 
mărime care poate defini starea unui sistem de corpuri (timp, presiune, volum etc.), o 
caracteristică constructivă sau funcțională, o unitate de măsură a aspectelor cantitative 
şi calitative ale proceselor şi fenomenelor economice. Mărimea sa măsurabilă, criteriu de 
comportare strict determinat, permite prezentarea mai simplă a caracteristicilor princi- 
pale ale unui ansamblu. 

2 Un tampon este un rezervor care poate reglementa variațiile fluxului (de exemplu, 
radiatorul de ulei în care stocul de căldură poate fi utilizat în caz de nevoie). 

8 Într-o societate, toată lumea ştia că o problemă nu poate fi rezolvată; a venit cineva 
care nu ştia că problema nu poate fi rezolvată și a rezolvat-o... 

"+ Edgar Morin, Introduction å la pensée complexe, Points Essais, Seuil, Paris, 2005, p. 124. 

Victoria ROCACIUC 


Pictura în ulei și maturitatea 
concepției clasice 


Un pictor devine abil mai degrabă observând lucrurile, 
decât obosindu-se să le copieze (...). 
Jean-Auguste-Domenique Ingres 


La începutul carierii sale de creaţie, Florentin 
Leancă a lucrat în domeniul artelor decora- 


tive, pe care le-a studiat în cadrul facultății. 
Tapiseria, tehnicile și genurile decorative au 
conturat reprezentările preponderent abs- 


VR. — doctor în studiul 
artelor, conferenţiar 


cercetător, Academia de Ă | i f 
Stiinte a Moldovei. Institutul tracte în opera timpurie a artistului. De fapt, 


Patrimoniului Cultural. limbajul decorativ se caracterizează printr-o 
anumită detaşare de la natură, o cristalizare a 
specificului general al formelor care, în cadrul 
trecerii la pictura în ulei, i-a servit autorului 
foarte mult. 


În prezent, evoluția limbajului plastic al lui 
Florentin Leancă parcurge o etapă a dezvol- 
tării capacității de observare a naturii, pe care 
s-au bazat și artiştii perioadei moderne. 


Se ştie că pictura modernă de șevalet s-a în- 
temeiat pe procedeele clarobscurului izvorâte 
încă din arta renascentistă, atestând libertatea 
culorii de a se modifica după depărtarea for- 
melor de ochi și după intensitatea și direcția 
luminii, ceea ce presupune o observare mai 
atentă a peisajului și a naturii în toate manifes- 
tările ei. Astfel, spre exemplu, reprezentantul 
expresionismului francez în pictură și grafică, 

Georges Rouault, menţiona că artistul trebuie să-și dezvolte această ca- 
pacitate încât să poată înmagazina formele și armoniile pe care le vede 
zilnic; să le deprindă și să le cunoască mai bine; să ajungă să se joace 
cu ele. Anume datorită acestor năzuinţe, de observare a naturii, artistul 
devine apt să descopere și să valorifice, într-un mod spontan sau sis- 
tematic de cercetare, unele sugestii constructive sau compoziționale 
liniare, coloristice etc., căutate de orice spirit creator original. În acest 
context, pânzele în ulei ale lui Florentin Leancă reflectă maturitatea 
concepţiei sale plastice acumulate în timpul lucrului cu natura. 


Compozițiile lui Florentin Leancă, cadrate deschis şi, totodată, lo- 
gic în plan metodologic, se apropie de exprimările picturale ale unor 
artişti moderni români (Gheorghe Petrașcu), francezi (Paul Cezanne, 
Georges Seurat ş.a.), ale celor din Europa de Vest şi de Est (nişte buni 
regizori, fiindcă un artist plastic trebuie să gândească și ca un regi- 
zor). Un cadru frumos găsit și oprit întru eternitate datorită selecției 
cognitiv-analitice a autorului, în colaborare cu aplicări impresionist, 
uneori aplatizate, a principiilor de redare a formelor obiectelor creează 
sugestii metaforice sau chiar simboliste. Aceste cadre, datorită utiliză- 
rii procedeelor picturale laconice, generalizărilor tonale și cromatice, 
denotă o iscusință ce apare doar în procesul de lucru cu natura — acea 
virtuozitate când forma şi vibrația tușelor reflectă atât materialitatea 
obiectelor, cât și atmosfera creată de prezenţa și corelația acestora 
într-o imagine. 


Printre opere de diferite epoci şi stiluri istorice sau de autor ce includ 
arhitectura vechiului nostru oraș, seria de peisaje creată recent (în- 
tre anii 2011-2015) de Florentin Leancă se evidențiază prin intere- 
sul autorului mai degrabă față de iernile moldovenești, care, la fel ca 
şi verile sudice, au un farmec topit, primăvăratic... Dar nici aceasta nu 
reflectă toată enigma picturii artistului. Fiindcă, cu același rafinament 
compozițional, autorul abordează în mod decorativist genul animali- 
er („Urme şi umbre”, 2011), apropiindu-l de simbolul vechi autohton. 
Însă recurgerea la forma simbolică este evidentă și în naturile statice cu 
o arhitectonică aparte — peisajele autumnale semnate de pictor. 


Un alt specific îl formează asceza armoniilor între griuri neutre (tonuri 
medii), create de culorile complementare, demonstrând purificarea 
selectivă a paletei de culori a lui Florentin Leancă. Pauzele negrului 

Florentin Leancă 
şi rafinamentul 
compozițional 


Teatru de vară, 30x46,7 cm, ulei pe pânză, 2012 

Curte din Chişinău, str. Serghei Lazo 4, 45x55 cm, 
ulei pe pânză, 2014 


DIALOGUL ARTELOR | III 


Peisaj de toamnă, str. Nicolae Dimo, 29,5x50 cm, ulei pe carton, 2013 

Natură statică cu flori, 48x38 cm, ulei pe pânză, 2012 

Natură statică cu vase pe covor, 65x50 cm, ulei pe pânză, 2015 

Chişinăul vechi, str. Bucureşti, 45x40 cm, ulei pe pânză, 2014 

Chişinăul vechi, str. Diordiţa, 48x43 cm, ulei pe pânză, 2013 

Lacul Valea Morilor, 35x45 cm, ulei pe pânză, 2012 

Hipodromul din Chişinău, 35x50 cm, ulei pe pânză, 2008 

Teatrul de operă şi balet „M. Bieşu', Ziua Corului, 50,540 cm, 
ulei pe pânză, 2009 

Natură moartă cu sfeşnic, 85x65 cm, ulei pe pânză, 2014 

Urme şi umbre, 115x95 cm, ulei pe pânză, 2011 

Paştele Blajinilor, curtea lui Andrei Munteanu din Varvareuca, 
Floreşti, 114x120 cm, ulei pe pânză, 2011 

Chişinău. Casa Limbii Române „Nichita Stănescu”, 50x60 cm, 
ulei pe pânză, 2015 

Chișinăul vechi, str. Bucureşti 77, 68x50 cm, ulei pe pânză, 2015 

Motiv popular (II), 148x140 cm, ulei pe pânză, 2015 

colorat, utilizate valoric şi dezinvolt, fără anumite detalii naturaliste, 
sau cele de împodobire formează contururi unor copaci; ancadramate 
de uși, geamuri, elemente ale porţilor, zidurilor și ale unor cărări con- 
trastează cu nuanțe de alb colorat al zăpezii, ce acoperă pământul și 
asfaltul, al cerului... Crearea impresiei generale inspirate de un motiv 
din natură precum în „Teatru de vară. Orașul Chişinău” (2012), cor- 
tina fiind alcătuită din coroanele copacilor, atinge, de asemenea, valo- 
rile simbolice ale unei imagini artistice. Florentin Leancă nu pretinde 
să sugereze receptorului o denumire a unei stări sau atmosfere create, 
evitând anumite direcționări eronate, ci pur şi simplu documentează 
strada sau un număr de casă, locul pe care l-a imortalizat („Chișinăul 
vechi. Str. Diordiţa”, 2013; „Curte din Chișinău. Str. Serghei Lazo 4”, 
2014; „Chişinăul vechi. Str. Bucureşti 77”, 2015; „Chișinăul vechi. 
Str. Pruncului 2”, 2015 etc.). 


Aceste motive nepretenţioase ne duc în atmosfera creaţiei pictorilor 
din perioada basarabeană sau interbelică (August Baillayre, Dimitrie 
Sevastianov, Pavel Piskariov, Alexandru Klimașevsky ș.a.), o atmosfe- 
ră camerală valorificată și prin creația maeștrilor contemporani Mihai 
Grecu şi Ada Zevina, Dumitru Peicev, Elena Bontea, Maria Saca-Ră- 
cilă, Maia Cheptenaru, Ludmila Țonceva, Petru Jireghea și Sergiu Cu- 
ciuc. Creaţia lui Florentin Leancă continuă tradiția picturală autohto- 
nă, păstrând farmecul unor stări lirice realizate într-un limbaj laconic, 
reflectate prin minimalizarea mijloacelor şi principiilor coloristice de 
expresie, precizia cadrului compozițional, datorită cărora atinge niște 
niveluri şi valori proprii, originale, absolut inedite. 

Diana VRABIE 


Iaşiul ca spațiu al reprezentărilor 
în proza pașoptiştilor 


D.V. — dr. conf. univ., 
Universitatea „Alecu Russo” 
Bălți, Catedra literatura 
română şi universală. 
Autoarea volumelor Urme 
pe nisip (2005), Cunoaștere 
şi autenticitate (Premiu 
Didactica al Salonului 
Internaţional de Carte, laşi, 
2009), Literatura pentru 
copii (Premiul Ministerului 
Educaţiei la Salonul de 
Carte pentru copii, Chişinău, 
2010). Membru al Uniunii 
Scriitorilor din Republica 
Moldova şi din România. 


Spaţiu al memoriei și ţinut de istorie, revanșă 
melancolică împotriva asperităţilor vieții şi 
datorie promptă față de propriul trecut, eden 
estetic și intimist, lașiul şi-a depășit în timp 
limitele ontologice, devenind un cochet su- 
prapersonaj, care, fără zăbovire, a fost „găzdu- 
it” de scrierile ficționale, dar și de cele memo- 
rialistice. Unul dintre avantajele care a facilitat 
proiecţiile sale literare îl constituie faptul că 
Iaşiul a modelat cei mai mulți poeţi şi povesti- 
tori, care se vor revanșa artistic față de spaţiul 
ce le-a propulsat energiile creatoare. 


Dincolo de unele aprecieri clișeizate, de 
tonalitățile ușor emfatice, de contradicţia din- 
tre aparenţă şi esenţă, realitate şi mistificare, 
dincolo de nota sentimentală inerentă atunci 
când spaţiul vizat e „oraşul poeţilor”, Iaşiul 
deţine, în mod indiscutabil, primatul cultural, 
care-i revine ca o consolare platonică pentru 
celelalte nedreptăţi ce le suportă. 


Semnalat de cronicari și învăluit în magia 
filelor de demult, absorbit febril în proza 
paşoptiştilor, de unde va fi perpetuat de marii 
clasici şi apoi de interbelici, Iașiul şi-a reven- 
dicat în timp statutul de suprapersonaj. Vom 
încerca să-i surprindem profilul, aşa cum apa- 
re acesta proiectat în proza scriitorilor de la 
1848. 

Alecu Russo în Iașii și locuitorii lui în 1840, Mihail Kogălniceanu în 
Iluzii pierdute. Un întâi amor, dar şi în Fiziologia provincialului în Iași, 
Tainele inimii, Vasile Alecsandri în Iașii în 1844, Un salon din laşi, Cos- 
tachi Negruzzi în schița Au mai pățit-o şi alții, dar şi în „fiziologiile” sale 
cultivă o adevărată mitologie a Iaşiului, realizând veritabile documente 
ale unei memorii culturale. 


În registrul acestor discursuri vom identifica modul în care ieșenii răs- 
pund provocărilor mediului natural şi social, natura relaţiilor dintre 
ei, condiţiile de formare a structurilor mentale, a culturii, a tradiţiilor. 
Semi-orientală şi semi-europeană, această zonă culturală dă naştere 
la un joc de imagini și contraimagini, menținute într-un susținut ra- 
port oximoronic. Autorii caută să releve efectele acestor reprezentări 
asupra imaginarului colectiv, asupra unui anumit context social, cul- 
tural sau comunicaţional, prin evidenţierea unor stereotipuri culturale 
naționale. O fac diferit — ludic, obiectiv, parodic, persiflant, bonom, 
grav, acid, comic, ironic — dar întotdeauna din pasiune pentru „orașul 
marilor zidiri”. 


Alecu Russo, spre exemplu, în Iașii și locuitorii lui în 1840, realizează 
) 3 5 5 A 
o sugestivă schiță „fiziologică', după modelul francez, în care ne oferă 
diverse „fizionomii”, în ideea de a arunca „o privire generală asupra ca- 
racterelor, care pot fi aplicate la mii de indivizi sau la o totalitate”, dar și 
de a identifica unele locuri comune identitare, vizând, totodată, efecte- 
) ni ) 
le unor reprezentări colective asupra dinamicii alterității. 


Adoptând optica ironică-bonomă a unui spirit ce se poate detașa de 
sentimentalismul gratuit, Alecu Russo relevă un Iași prea puțin cunos- 
cut publicului european la vremea aceea și pe care îndelung nu l-a pu- 
tut scoate din anonimat „nici moartea lui Potemkin”. „Iașii a început de 
câtăva vreme, mărturiseşte naratorul, să ațâţe curiozitatea publicului 
european...”. 


Grevat de aerul de legendă, Iașiul îi pare demn de luat în seamă nu 
atât prin ceea ce reprezintă, în chip excentric, esenţa sa, cât „ca scaun 
al principatului nostru și deci ca un punct al marii chestiuni a Orien- 
tului” [p. 223]. Denunţându-i logica orientalistă, Alecu Russo reține 
hibriditatea spaţiului, specificitate altoită de moravurile tuturor po- 

poarelor care s-au perindat pe pământurile sale: „de la dacul rătăcitor 
şi sălbatic, de la romanul de pe Tibru, de la toate hoardele nomade 
care-și croiseră prin vechea Dacie pierdută o cale sângerată spre a se 
năpusti în inima imperiului până la musulman, leah și ungur, până la 
grec şi, în sfârşit, până la rusul de azi care se pretinde regeneratorul 
nostru politic, moravuri necunoscute adaptate la moravuri cunoscu- 
te” [p. 223]. Înţeleasă ca un amestec de semne și practici culturale, hi- 
briditatea reprezintă doar unul din însemnele acestui spaţiu tolerant şi 
resemnat, înscris sub semnul unei fatalități genetice („laşii, ca şi atâtea 
alte târguri, se supune soartei” [p. 225]), în care moravurile necunos- 
cute sunt adaptate la cele cunoscute, obiceiurile barbare se altoiesc pe 
obiceiuri antice, patriarhalismul pastoral se alină în servitutea feudală, 
misterele creștinismului se plăsmuiesc pe miturile păgâne, superstiţiile 
poetice ale Evului Mediu sunt „incrustate în secătuitoarea necredință 
a veacului, tot ce-i vechi și ce-i nou, Occidentul și Orientul, topite într- 
un tot nedespărțit, cimentate de vremi și împrejurări în așa fel încât 
clădirea s-ar dărâma dacă ai scoate o singură piatră” [p. 223]. Această 
hibriditate îi conferă Iaşiului un soi de mister propriu mașinilor „ace- 
lea complicate, cărora trebuie să le cunoști amănuntele și resorturile 
ascunse, fără să-i pricepi ansamblul” [p. 226]. Costache Negruzzi îl 
găseşte „drăgălaș” în această diversitate ontologică a sa: „ulițele orașelor 
europenești, trase cu sfoara, au multă monotonie și obosesc vederea, 
în vreme ce ale Iașilor înfățoşind, la toți zece pași, un nou punct de 
privire, arată o varietate drăgălașă””. Aspectul eterogen al Iaşiului, atât 
de expresiv prin contrastele sale, nu-i pare naratorului din Iașii şi locu- 
itorii lui în 1840 a fi consecinţa unui hazard, ci rezultatul firesc al unei 
îndelungate evoluţii istorice, identificabile și în aspectul arhitectural: 
„Iașii însuşi este un monstruos amestec de clădiri masive ori elegan- 
te, de palate și de magherniţi împrejmuite de ogrăzi nemăsurate; pe 
ulițele lui furnică lucruri de la ţară, lux îmbelșugat, echipaje repezi, li- 
vrele, toalete pariziene ori vieneze, zdrenţe franco-moldave, fiziono- 
mii vesele, aspre, originale, felurit îmbrăcate, ca pentru un bal mascat” 
[p. 227]. Într-un amestec de „gravitate și comic”, Costache Negruzzi, 
în schița Au mai pățit-o și alții, recreează lumea ieșeană reală, care nu 
este altceva decât un „carnaval tranzitoriu”*: „...bunul oraş începu a-şi 
schimba toaleta și, zău! ne pare rău, căci e slut astfel îmbrăcat jumătate 
cu frac şi jumătate cu șalvari roşi, întocmai ca un unter-ofițer, pe care 

l-am văzut la informarea miliției, încins cu sabie peste giubeaua blănită 
cu cacom, purtând pinteni şi șapcă cu roşu”. Imaginea de carnaval, de 
bâlci sugerează un univers haotic, de răsturnare a valorilor instituite, 
dar comportând şi funcţii ritualice de reînnoire a universului, un soi 
de haos purificator. În acest sens, laşiul simbolizează întreaga civilizaţie 
a epocii de tranziție, consumată în această luptă a contrariilor: „o luptă 
înăbușită, însă uriașă şi necontenită, între bătrân și tânăr, între obice- 
iul căzut şi veşted şi inovaţia cutezătoare, plină de putere şi de viață; o 
luptă de moarte între vechi și nou, în care biruința greu câștigată va fi a 
celui din urmă” [p. 237]. 


Trecerea de la „fizionomia orientală” la cea europeană, de „când spi- 
ritele au început a se dezveli la razele civilizaţiei”, este remarcată și de 
Vasile Alecsandri, care apreciază noua „schimbare la față”: „...casele au 
trebuit negreșit să primească o formă străină şi potrivită cu natura idei- 
lor de astăzi. Ele au început a se supune regulilor proporţiei, a se împo- 
dobi cu coloane, cu ferestre largi și luminoase, cu balcoane desfățate; 
au început a ieşi în fața ulițelor, părăsind fundul ogrăzilor unde se as- 
cundeau mai înainte, a se îngrădi cu ostreţe de lemn sau fier, dărâmând 
jos zăplazurile şi zidurile acele tari care le dau un aer de cetăți; au în- 
ceput, într-un cuvânt, a se ridica pe planuri elegante și plăcute ochilor. 
Aceste zidiri noi formează partea europenească a orașului. Cât pentru 
cea orientală, ea este reprezentată prin o mulțime de hardughii vechi, 
nalte, strâmbe, mucede, cu pereţii afumaţi şi crăpaţi, cu ferestrele mici 
şi chioare, cu streșinile putrede și ascuţite, cu scările întunecate, cu 
odăile ofticoase, cu ogrăzile mari şi pustii, cu grădinile pline de buru- 
ieni sălbatice și cu ziduri groase primprejur”“. După ce profilează acest 
joc al contrariilor, Vasile Alecsandri trage linia: „Acum, amestecă-le 
pe toate la un loc în închipuirea ta, aruncă-le ca niște jucării dinaintea 
ochilor tăi şi de vei produce un totul neregulat și neobișnuit, atunci vei 
dobândi o icoană adevărată a capitalei noastre și te vei încredința că nu 
este oraş în lume alcătuit de mai multe contrasturi””. 


Heteroclitismul apare evident şi în paginile descriptive în care naratorul 
din Iașii și locuitorii lui în 1840 observă Iaşiul cu ochiul artistului: „Gră- 
mezi de căsuțe albe și cochete stau împrăștiate ici și colo, înconjurate 
de pajiști verzi, de grădini, de arbori; câteva biserici contrastând cu 
micimea căsuțelor înalță cruci argintii; și deasupra crestei dimpotrivă 

un tufiș de copaci pe verdele câmpului stăpâneşte totul” [p. 227]. Tato- 
nând împrejurimile Iaşiului, acestea i se relevă lui Alecu Russo cochete, 
ispititoare, atrăgătoare, pe de o parte, umile, sălbatice, pe de altă parte: 
„Culcată alene pe colina ei, ridicându-se în amfiteatru, moale şi volup- 
tuoasă într-o poză de curtezană, orientala cetate a Iaşilor zâmbeşte co- 
chet de departe admiratorilor săi — surâs foarte perfid când o cunoști 
de aproape -— și răsfrânge, fără altă simetrie decât capriciul întâmplării, 
crucile nenumăratelor ei clopotniţe în razele soarelui; zidurile albe, 
care se zugrăvesc în partea de sus a amfiteatrului, desemnează orizon- 
tul; întunecatele şi pitoreșştile ruine ale palatului vechi pe o esplanadă 
prăpăstioasă, în josul căreia se adăpostesc bordeie umile, contrastea- 
ză cu înfățișarea proaspătă și curată a locuinţelor care le împresoară” 
[p. 234]. Sălbăticia frustă este compensată prin poezia nativă a locu- 
lui: „aşa de poetic, aşa de plăcut în sălbătăcia lui, aşa de melancolic în 
asfinţit, când razele tremurătoare ale soarelui îşi sting în el ultimele lor 
focuri” [p. 235]. După toate probabilitățile, relaţia sentimentală a nara- 
torului îi determină atitudinea şi spectrul descriptiv. 


Atunci când se decide să admire Bahluiul, acesta i se dezvăluie într-un 
spațiu al smârcului și al mizeriei: „Mâlos, Bahluiul, ieşind din balta pe 
care a format-o, străbate domol câmpia, scăldând, la dreapta și la stân- 
ga, fânețe și imașuri, pe care pasc turme de oi, de vaci și de bivoli hâzi, 
bălăcindu-se toată ziua în noroi; apoi atinge din fugă poala murdară a 
mantiei Iașilor” [p. 234]. Aceeaşi conotație de mlaștină, dar converti- 
tă în materie poetică, apare şi la Vasile Alecsandri: „Adeseori Iașii are 
o privire venețiană prin ulițele lui prefăcute în canaluri mlăștinoase”. 
La un alt pol, mult mai ironic și mai necruţător, scrutează împrejuri- 
mile Iaşiului, identificându-i „atractivităţile”, autorul Iluziilor pierdute: 
„Ştiut este geograficește și statisticeşte că capitalia Moldaviei nu samă- 
nă în nimică cu celelalte capitalii blagoslovite de Dumnezeu. Iașii, oraș 
vestit prin feredeul turcesc, prin cârnații lui Carigniani, prin apa de la 
Păcurari, prin vorba nemţească a lui Regensburg și prin plăcintele ră- 
posatei madamei dumisale, prin ruinele lui Ipsilant, prin minunatele 
păpuşe ce tot anul se văd ziua, iar de la Crăciun și până la lăsatul se- 
cului și noaptea, prin o berărie nemţească, prin lărgimea și frumuseța 
ulițelor, prin o fabrică de chipuri de ipsos, prin arhitectura bordeielor 
şi baracelor sale...*. 

Marcat de concepţiile iluminiştilor, Alecu Russo va acorda o atenţie 
deosebită mediului geografic, nu atât în sensul ambianţei fizice, cât mai 
ales a celei sociale. Teoria reliefului şi a climatelor lui Montesquieu 
pătrunde imperceptibil în paginile sale descriptive. Componentă 
psihică şi concretă a spațiului, a nesfârşitului terestru, arteră cu toate 
semnificaţiile orizontalei în opoziţie cu verticala, câmpia este expresia 
însăşi a paradisului terestru. La Alecu Russo acest paradis „aristocra- 
tic”, ce domină măreț, oprind „privirea asupra orașului, asupra coline- 
lor înconjurătoare, cu mănăstirile singuratice ca niște măriri decăzute, 
şi asupra leicei întunecate a Socolei, alcătuită din coborâşurile verzi ale 
dealurilor” nu poate avea decât un nume: Copou - care e o „pajiște 
ușor înclinată, atârnată între râpa Cârligului și larga vale a Bahluiului”. 
El este locul privilegiat al contemplării, al întâlnirilor, al disputelor, 
este spaţiul socializării și al „intrării în lume”. Această varietate uimi- 
toare a Copoului constituie pentru Alecu Russo decorul în care se 
întâlnesc „vanităţi, pretenţii ridicole, antice şi moderne, oameni mari 
şi boierime, femei cu sufletul înfocat și celebrităţi ale zilei”, Copoul 
devenind rând pe rând „poetic, suav, tablou de moravuri, îmbrăcat cu 
haina bizară, care poate sluji de cheie caracterului național”, „teatrul 
unde tânărul debutează în lume, sentimental culcat într-o elegantă 
caleașcă, cu obișnuita țigară în vârful buzelor, cu mâna sprijinită alene 
pe bastonașul elegant, și arătând trăsurilor care se încrucişează cel întâi 
pantalon al său, croit de dl Ortgier, croitor de Paris... (...) Copoul mai 
este arena în care cucoanele noastre, mari şi mici, tinere şi bătrâne, urâ- 
te ori frumoase, se întrec în strălucirea toaletelor” [p. 236]. Observăm 
că toate elementele acestui spațiu urban nu sunt exploatate prin prisma 
forței lor vitale, a diversităţii lor, ci ele sunt puse în slujba unei argu- 
mentaţii estetice și artistice mai degrabă: „Şi toată această simplicitate, 
la sfârșitul zilei, când obișnuiţii se plimbă în grupe izolate și când vân- 
tul aduce miresme de flori și parfumuri trecând prin părul frumoaselor 
noastre cucoane, când lumina îndoielnică se amestecă cu azurul som- 
bru al munţilor şi răspândește aerul acela de voie bună şi de poezie cu 
neputinţă de exprimat, semănând cu energia unui om pe moarte, ale 
cărui puteri sporesc în clipa când au să tacă pentru totdeauna, Copoul 
îşi ridică parcă glasul și murmură imnurile nopţii în domoala mişcare 
a caleștilor vieneze, care-și măsoară umbletul după pasul pietonilor” 
[p. 236]. Cu adevărat, este unul dintre cele mai frumoase imnuri dedi- 

cate Copoului. Alecu Russo anunţă parfumul Iaşiului aristocratic, anti- 
cipându-l pe Ionel Teodoreanu, care va crea un adevărat mit al târgului 
ieșean. 


Copoul va iriga inspiraţia și altor congeneri, beneficiind de cele mai 
contradictorii interpretări. Să luăm, spre exemplu, imaginea Copou- 
lui din debutul lucrării Tainele inimii a lui Mihail Kogălniceanu, unde 
acesta apare proiectat polemic, persiflant şi parodic: „Prin urmare şi 
Iașii, ca o capitalie, trebuie și ea să aibă o primblare pentru societatea 
aleasă a sa. Această primblare este Copoul, care se deosebeşte de toate 
primblările din lume. În adevăr, Câmpii Elisei merită de a fi primbla- 
re prin frumoasa perspectivă ce într-un capăt se începe cu Palatul și 
Grădina 'Tuileriilor, trece prin piața măreață a Concordiei, cu obelis- 
cul de Luxor, și, între măreţe alei de copaci, se sfârşeşte cu Arcul de 
triumf al Stelei (...). La Copoul nostru însă nu găseşti nimic de aceste; 
a sa frumuseţe este lipsa de toate frumuseţile, și tocmai aceasta face 
că Copoul este o primblare singură și unică în felul său între toate 
primblările, de la Câmpiile Elisee ale Parisului pâr la grădina Kisseleff 
din Bucureşti ?. La același autor, Copoul apare în intimă conjugare cu 
descrierea societăţii ieşene de la 1849, ieșită după-amiază la plimba- 
re, după moda pariziană, în trăsuri, pe dealul Copoului: „La această 
frumoasă primblare, precum este încă pe fața pământului în minutul 
ce v-o descriu, înalta aristocrație a Moldovei, boieri de baștină veche 
sau nouă, voinicii noştri ofițeri, damele noastre cele mai elegante (...) — 
toate aceste stări a mult treptăluitei noastre societăţi au obicei de a ieși 
de la patru sau cinci ceasuri dup-amiază în lungi şiruri de carete de Vie- 
na, moda 1849 (...), trec pe ulița mare, înghițind nouri de colb și ajun- 
gând la bariera orașului, aruncând o ochire asupra obeliscului grădinii 
publice, ies la Copou. Unii atunce, cei mai puţini, se coboară, călcând 
iarba roasă de vite şi ciolanele cailor morţi ai poştei; alţii preferă a pe- 
trece vremea în trăsură, picior peste picior, lăsând alte dobitoace să facă 
mişcare pentru dânşii". Cam în aceiași termeni ironici şi persiflanţi, 
a căror tendinţă, după cum observă Mircea Zaciu, este de a cristaliza o 
„morală practică”, în genul scrierii de „tablete” argheziene, se pronunţă 
Mihail Kogălniceanu și în Iluzii pierdute: „aşii, centrul civilizaţiei, a li- 
teraturii și a gunoiului Moldaviei, are ulițe, dar mai nici una cu nume, 
are optzeci de mii de trupuri, dar nici măcar zece suflete, are poduri 
prea frumoase și n-are măcar un pârău; căci, cu toată bunăvoința ce am 

de a lăuda tot ce-i patrie şi a patriei, totuşi nepărtinirea mă opreşte să 
numesc Bahluiul alt fel decât o mare sau o mlaștină, una şi alta după 
timp sau vreme, după săcetă sau umezală”"!. 


Componentă psihică şi concretă a orașului și arteră prin care circulă 
seva mulțimilor, ulița constituie locul privilegiat al întâlnirilor, al cafe- 
nelelor „zgomotoase”, spaţiul cochetăriei și al frivolităţii. Vasile Alec- 
sandri găsește ulițele Iaşiului drept niște lungi „galerii de contrasturi”, 
care găzduiesc „crâşme proaste”, „scârnave”, locuinţe cochete, băcălii 
înghesuite de „panere cu roșcove, cu masline, cu piperi”, „şoproane 
cu scânduri pârlite”, cafenele greceşti, magazii „în care strălucesc ma- 
terii scumpe, bronzuri, cristaluri săpate, juvaeruri de aur, într-un cu- 
vânt, tot felul de lucruri de lux”. Cu multă atenţie își plimbă privirea, 
pe ulițele Iaşiului, Mihail Kogălniceanu și în Tainele inimii, descriind 
cu minuţiozitate „confetăria” lui Felix Barla - locul de întâlnire a 
înaltei societăți: „De-a lungul magazinelor de bomboane și de mode 
se întindea un fel de balcon, soi de târnaţ, în care mușteriii puteau lua 
înghețată şi totodată a arunca ochiri prea puţin îngheţate la aprinză- 
toarele modiste, ce se vedeau prin geamuri lucrând la capele și bonete. 
Aşa dl Felix avea totodată marfă de răcorit stomacul și de aprins inimi- 
le: înghețată şi modiste”"”. Descrierea uliţei, a cofetăriei, a muşteriilor îi 
oferă prozatorului prilejul unor observaţii picante, pline de insinuări. 


Viziunea este accentuat ironică — prin raportarea capitalei moldave la 
marile orașe europene — Paris, Viena, Berlin —, ceea ce îi va atrage o 
necruțătoare discreditare: „Poetul care a cântat: / Frunză verde de bos- 
tan, / Pe dealul Copoului / Rău mă dor călcâile!” Mihail Kogălniceanu 
sugerează, prin antiteză și ironie, discrepanţa între orașele europene și 
târgurile provinciei românești. Paralela cu centrele europene devine o 
constantă în proza scriitorilor paşoptişti, pentru care civilizaţia occi- 
dentală constituia reper indubitabil. „Dacă ar fi o punte de sârmă peste 
râpă, ar fi Friburgul din partea de miazănoapte, fără sălbatica și limpe- 
dea Sarină” [p. 227], mărturiseşte naratorul din Iașii și locuitorii lui în 
1840, referindu-se la Elveţia, de data aceasta. Într-o evidentă încercare 
de a percepe existența de aici în raport cu lumea civilizaţiei europe- 
ne, Alecu Russo semnalează mai multe abateri, evitând condamnările 
dure: „Dacă europenismul (cuvânt tehnic la Iași) a lovit în vechile mo- 
ravuri, apoi cei mai în suferință au fost bărbierii; de aceea au şi poreclit 

ei drept născocire a diavolului, născocire ticăloasă, nevrednică de niște 
boieri tineri, bună doar, adaugă ei cu patos, pentru ciobani și prostime, 
moda pletelor și mania înjositoare de a-ţi purta singur briciul pe obraz” 


[p. 244]. 


La Vasile Alecsandri, Iaşiul va fi îmbrăcat în poezie cu tot heteroclitis- 
mul său: „Ori şi din care parte vine străinul la Iaşi, vie despre Dunăre, 
despre Prut, sau despre Siret, i se înfățișează de departe o panoramă 
măreaţă și vrednică de a trage toată a lui luare-aminte. Pe coastele unor 
dealuri mici se întind pe malurile Bahluiului și în fața altor dealuri aco- 
perite cu păduri și cu vii romantice, el vede o adunătură curioasă de 
case mari, ce par a fi clădite unele deasupra altora, de turnuri bisericești 
ce răsar printre ele ca nişte catarguri nalte într-un port (...). Cu toa- 
te aceste, întrulocarea lor produce un efect plăcut străinului, şi orașul 
întreg, înşirându-se în amfiteatru deasupra frumosului șes al Bahluiu- 
lui, înformează un tablou original și minunat cu zidirile sale albe, cu 
mulțimea sa de acopereminte în fier alb, ce lucesc ca oglinzi sub razele 
soarelui şi în sfârșit cu tot farmecul unei politici ce are două feţe, una 
orientală și alta europenească”"?. Spre deosebire de Mihail Kogălni- 
ceanu care „n-are răbdare să povestească sau să reprezinte realitatea, 
simte nevoia s-o atace nemijlocit, într-un discurs cvasisociologic”"*, la 
Vasile Alecsandri se identifică plăcerea scriiturii. Profesionist al scri- 
sului, creatorul Chiriţei ne oferă datele acestui suprapersonaj, pe care 
îl aseamănă „cu un boier îmbrăcat în haine scumpe și înconjurat de 
ţigani cu zdrenţe. Centrul său așezat pe zarea unui deal este compus de 
case mari și frumoase în care domnește luxul, când dimpotrivă maha- 
lalele lui împrăștiate pe coastele acelui deal sunt alcătuite mai mult de 
bordeie acoperite cu stuh, unde zace sărăcia. Capul poartă coroană și 
picioarele sunt goale!”5. 


Contradicţia ca marcă a Iaşiului acestui veac va da naștere unei alte do- 
minante: bizareria, plămădită din taina amestecului secular: „Populaţia 
lui de 60.000 de suflete e tot așa de felurită ca şi costumele, şi un obser- 
vator de moravuri, stând la fereastră (s.n. - D.V.) o jumătate de ceas, ar 
avea de observat destul ca să poată face cunoștință cu zece popoare şi 
să călătorească totodată în Franța, în Germania și în Orient” [p. 227]. 
E de reţinut în acest punct că legătura între spaţiul închis al odăii și 
spaţiul deschis al târgului se face prin apelul virtual la fereastră —- simbol 

al evadării şi al meditaţiei, cea care protejează şi care acordă în același 
timp privilegiul de a arunca o privire dincolo de limitele înguste ale 
încăperii. La granița dintre mulțime şi intimitate găsim fereastra, în fața 
căreia începe sau se termină lumea. 


* * x 


Conștient de diversităţile culturale, Alecu Russo reţine „curiozitățile” 
universului ieşean, reductibile mai mult la firea locuitorilor, în accepţia 
sa, decât la ciudăţeniile publice: „în alte oraşe, la alte neamuri clădirile 
mai mult decât oamenii sunt arătate curiozităţii publice; la noi, numai 
oamenii: arhitectura și toate artele frumoase n-au prins încă rădăcină”. 
Este un prilej favorabil de a realiza o imagine de ansamblu „asupra mo- 
ravurilor şi locuitorilor lui, asupra amestecului de inovaţii altoite pe 
vechile datini, care alcătuiesc un fel de mijlocie pitorească între mora- 
vurile asiatice și moravurile Occidentului” [p. 226]. 


În mantia generoasă a Iașului de la 1840 încap ovreiul — „această ființă 
degradată și rătăcitoare, alungată de pretutindeni”, armeanul - „ade- 
vărat copil al leneșului Orient, grav și tăcut ca un turc”, lipovenii — 
„vechi sectari pribegiţi din Rusia”, neamțul — „liniştit şi meşter, lucrând 
conştiincios”. Pe ici, pe colo sunt semănați mii de indivizi, greci, sârbi, 
bulgari, „neamuri corcite”, care sunt „băcani, pitari, hangii ori mai cu- 
rând crâşmari — bucătari, mijlocitori”, în sfârşit, „vin copiii faraonilor, 
enigmaticii egipteni, ori bohemieni, cum le zic franţujii, gitanos, zingari 
în spanioleşte, țigani pe moldovenește, care au dat gata pe un tinerel 
fruntaş al literaturii naționale”. O varietate ce potoleşte elanul până și 
al unui înverşunat cum este Kogălniceanu: „Ar fi un lucru foarte greu 
pentru noi dacă într-un biet calendar, care trebuie să cuprindă de toate, 
am vroi să zugrăvim toate aceste varietăţi ale soiului provincial. Depar- 
te de noi nebuneasca pretenţie de a ne crede în stare sa arătăm toate 
aceste nenumărate figuri. Ar fi o sarcină mai presus de puterile noastre 
şi vrednică de a fi numărată între cele douăsprezece fapte eroice ale 
voinicului Ercul”. 


Încremenind între formele de viaţă rurală şi înnoirile civilizaţiei, între 
Orient şi Occident, lașiul îşi descoperă hibriditatea etnografică: „Acuma 
rezumaţi liniile pe care le-aţi străbătut, priviți ca printr-o lanternă magică 

cum defilează rând pe rând toate aceste popoare, rase, caste, toate aceste 
clase amestecate la un loc” [p. 244]. Pe aceeaşi palmă de târg coviețuiesc 
„ţiganii nomazi în zdrenţe, cu pletele unsuroase şi încâlcite”, care vorbesc 
de una, de alta, în pragurile caselor lor, „moldoveni poligloți', „bulgaro- 
sârbii, aşezaţi la pământ grecește, cu fesul lor mare”, „nemţii îmbrăcaţi 
în straie de sărbătoare” — un magnific laborator etnografic. Surprinderea 
expresivă a acestei panorame eterogene proiectează o veritabilă schiță 
„fiziologică”. Autorul insistă asupra aspectului fizic, identifică dominan- 
te în sfera ocupaţiilor în funcţie de naţiuni, le denunță năravurile, tabi- 
eturile, un rol important acordând credințelor minorităţilor naționale. 
Aceştia sunt redaţi în proiecţii realiste, uneori chiar naturaliste, într-un 
registru pretins obiectiv şi tolerant. Totodată, Iașiul reprezintă o mică 
galaxie formată din băcani, slujitori, boieri, comisari, avocaţi, negustori, 
vizitii, proprietari, țărani şi cinovnici, surprinși în meseriile specifice et- 
niei. Acest aspect apare relevant descris la Vasile Alecsandri: „Aici un 
cofetar italian se loveşte de un crâșmar jidov; mai colo un croitor francez 
se înghionteşte cu un ciubotar neamţ; mai departe o modistă parisiană 
dă braţul unui ceasornicar svițer”!S. 

Mai puţin echidistant în privinţa profilului etnografic al Iaşiului se 
va dovedi Mihail Kogălniceanu, care-l va surprinde în tuşe ironice- 
grotești, în Iluzii pierdute: „Iașii, care îi oraşul cel mai frumos din lume 
când îl vezi de departe, sau când îi întorci dosul, este locuit între alte 
naţii de armeni, cai, jidani, câini, ţigani, boi, din care, după etimologia 
învățatului Dionisachi Fotino, se trag şi boierii; mai este locuit și de 
o mână de claponi care fac mai mult vuiet — și mai puţin lucru — de- 
cât toate celelalte bipede, dar nu ţi-oi spune numele lor, pentru că am 
mâncat odată papara şi am hotărât să fiu discret. Iașii este locuit de 
toate aceste noroade, seminţii, dobitoace şi vietăți, şi lucrul cel mai rar 


ce întâlneşti în capitalia Moldaviei este un moldovan”. 


În accepţia lui Alecu Russo, parada etnică este găzduită de Iașiul iden- 
tificat cu tipul daco-romanului — „cu căciula pe-o ureche, nalt și voi- 
nic, cu vorba deschisă, pitorească și energică”, cu care are în comun 
următoarele: „În mișcări e domol; e liniștit, însă fără milă, brutal şi săl- 
batic, ca un puhoi revărsat când se răscoală pentru dreptul lui; ca un 
miel, când știi cum să-l iai; ignorant nu din vina lui, ci din pricina unui 
lanţ lung de împrejurări, păstrând totuși în ignoranţa lui un bun-simţ 

preţios şi o judecată dreaptă; adesea filozof cu atât mai surprinzător, cu 
cât mai puţin te aștepți la așa ceva; ascunzând sub învelișul acesta, care 
pare gros la prima vedere, simțământul soartei lui nedrepte” [p. 230). 
Spiritului domol i se adaugă acest moale „far niente”, osteneala fiind 
duşmanul citadelei, chinuită de „boala plictisului”, aspecte denunțate, 
între alţii, și de Costache Negruzzi: „leșenii iubesc liniștea și acel drag 
farniente din care se alcătuieşte cea mai mare parte din viaţa lor. Os- 
teneala i-ar omori. Pentru ce să îmblu pe jos, dacă am trăsură?” Atât 
Alecu Russo, cât și Costache Negruzzi rețin monotonia și „golul în- 
spăimântător” specifice locuitorilor acestui spaţiu, pentru care a căuta 
să-ți omori vremea devine dezideratul suprem. Pentru Vasile Alecsandri 
„ieşeanul este o ființă amfibie care trăieşte jumătate din viața lui pe us- 
cat şi care înoată în tină cealaltă jumătate. Viaţă plăcută și vrednică de 
dorit! Noi o recomăndăm tuturor iubitorilor de trai molatic”. 


Iaşiul desemnează târgul patriarhal, în care spaţiul şi timpul sunt divi- 
zate prin intermediul unor practici sociale specifice, „regionalul nu are 
conotaţii geografice, ci (...) sociale”!?. Iaşiul e urbea unde nu se întâmplă 
nimic, cum avea să spună ceva mai târziu Mihail Sadoveanu. Dar inca- 
pacitatea lui de a evolua nu e determinată atât de tradiționalism, cât de 
imobilitatea, monotonia și anemia intelectuală. Alecu Russo deconspi- 
ră această falsă patriarhalitate specifică, preschimbată într-un „un soi 
de patriarhalism bătrânicios”, ce alcătuiește „sulimanul moravurilor”. 
Tot de „sulimanul moravurilor ieşene” ţine și o fină observaţie făcută 
de Vasile Alecsandri: „laşii este un teatru curios, decorat cu palaturi 
şi bordee lipite împreună; actorii lui sunt luxul şi sărăcia; iar comedie 
ce se joacă în toată ziua pe scena lui poartă deosebite titluri, precum: 
«Cine-i mare, îi şi tare; cine-i mic, tot nimic»; «Șlicul şi pălăria, sau 
idei vechi şi idei nouă>""?. 


Din aceeași dorință de a spune lucrurilor pe nume, naratorul din Iașii 
şi locuitorii lui în 1840 constată că Iaşiul e un oraş unde „nu este viață 
publică”: „Sfera plăcerilor e foarte mărginită iarna şi fără nicio urmare 
în timpul verii. Boierii cei bătrâni, în afară de tribunale, de partida de 
wist şi de macaua prea iubită, la care își ruinează familiile, mângâindu-și 
cu plăcere bărbile lungi, iar cei mai tineri răsucindu-și mustaţa — sunt 
nuli pentru societate; se mulțumesc să fumeze ciubuc după ciubuc, să 
ia dimineaţa și după somnul de după prânz dulceți (minunat obicei!) 

și să soarbă cafeaua turcească, batjocorindu-și cu toată energia moldo- 
venească ţiganii şi slugile” [p. 240). 


Tatonând fizionomia etnografico-spirituală a Iaşiului, Alecu Russo 
descoperă un spaţiu al plictisului, al blazării, al ignoranței, ce generează 
o „viaţă de nelucrare, de lene, în care inteligența veșnic doarme, viață 
care nu ştie să-şi ascuțească prin activitate şi muncă plăcerile și zilele ei 
uniforme” [p. 237]. Ca şi în nuvela lui Costache Negruzzi, laşiul apare 
ca un spaţiu al metehnelor („noi vegetăm într-o înțepeneală letargică, 
între slujbe ușoare și venituri îndestulătoare, pentru a ne ține același 
fatal dolce far niente”), unde „întâietatea” o deține snobismul („în de- 
zastruosul ridicol de a disprețui tot ceea ce miroase a moldovenesc”), 
ipocrizia şi falsul („Din respect pentru amorul propriu ori părul cărunt 
al unei rude, trebuie să taci; pentru a nu călca cele dintâi principii de 
politeţe, nu ai decât liberul zâmbet sardonic al celui care se respectă, 
când auzi scăpând năzdrăvănii necontenite din gura unei cunoștințe 
onorate, ori a unei persoane pe care din pricina unei legături intime 
trecute s-o respecţi” [p. 237]), formalismul („Să nu se mire nimeni de 
uscăciunea boierilor noştri, care preţuiesc traiul lor lenevos și se bu- 
cură când văd adânci şi repetate saluturi de pălării... Spre a nu face 
vreo stângăcie, apoi pornesc deodată vorba despre anotimpuri, despre 
schimbările vremii, despre vremea urâtă şi frumoasă..” [p. 243]). În 
același context, Vasile Alecsandri se arată preocupat de lipsa de perso- 
nalitate de care românii dau adesea dovadă, renunțând cu prea multă 
uşurinţă la spiritul românesc: „românul e ca ceara şi că primește foarte 
lesne toate întipăririle ce-i lasă vremea (...) Românii, zicea el, se fac 
turci cu turcii, francezi cu francezii, englezi cu englezii. Ei astăzi poartă 
fracuri strâmte şi ciripesc bonjur şi bonsoir, pentru că aşa-i moda. În 
vremea turcilor ei purtau cealmale și făceau temenele, zicând hojghiol- 
dum, safaghioldum. Sub domnii greci ei îşi încărcau capetele cu șlice şi 
din țelebimu nu se scoteau. Cine știe, de-or veni chinezii în ţară, dacă 
ei nu s-or face mandarini şi dacă nu s-or numi Cing-ching-tung-fo?”*. 

Adevăratul spirit al ieşenilor poate fi cunoscut în cadrul saloanelor, răsă- 
rite după moda vremii, cum era cel al Elenei Sturza, „pe cât de renumit, 
pe atât de vrednic de a fi cunoscut și cercetat de ieşeni, salon care s-a 
declarat campionul bon-ton-ului şi al eleganţei europene”. Aici, ieşenii îşi 
dispută primatul, „şcoala de eleganță”, experienţa căreia trebuie să facă 

„epocă în istoria prefacerilor societăţii noastre”, observă ironic narato- 
rul. Frecventarea acestor saloane cu pretenții, în care oaspeţii îşi ocupă 
locurile în funcţie de poziţia socială — „mijloc mare de a te plictisi” — de- 
vine, în continuare, subiect de persiflare: „Cred că va fi mult bon-ton la 
Iași când saloanele vor fi saloane, şi nu birouri de genealogie ori case de 
schimb”. Mihail Kogălniceanu le găsește convenţionale, considerând că 
au prea puţin în comun cu adevăratele saloane ale duelurilor spirituale 
din Europa, unde „fieştecare îşi spunea slobod opinia sa; împotrivirile 
nu ieșeau niciodată din regulile armoniei”. La Iași însă „arta salonului 
însemnează pretenţia ca fieştecare persoană ce intră într-o casă unde stă- 
pâna ţine salon să-şi depuie la ușă vrednicia, caracterul și opiniile și să se 
hotărască a nu fi decât papagalul damei de gazdă”. O privire ostentativ 
caricaturală asupra societăţii ieşene „cu pretenții” este oferită, astfel, în 
Iluzii pierdute. Un întâi amor: „Fieştecare bărbat, fieştecare femeie se so- 
coate fenixul sexului său, observă naratorul. Bărbaţii se socot diplomaţi, 
administratori, legislatori, oşteni, magistrați, artiști, pân și oameni cu 
duh, pân și patrioţi şi oameni cinstiți. Damele asemene, mai ales acele 
care au fost până la Viena sau și măcar până la Lemberg, se socot cele 
întâi dame din lume; se socot cu duh, cu frumuseţă, cu talent; au mai ales 
pretenţia a cunoaște a fond arta salonului, l'art du salon, cum zic dumnea- 
lor, și cu toate aceste duhul dumilorsale stă în cancanuri de târgușoare, 
în nişte proaste clevetiri, în colibeturi împrumutate din colecţii de anec- 
dote şi de bons-mots; frumuseţa dumilorsale este postișă ca şi formele 
ce subjugă inimile bieţilor neispitiţi; frumuseţa și formele le sunt aduse 
în cutii de la Paris împreună cu capelele şi rochiile”. Spirit critic prin 
excelență, Mihail Kogălniceanu se dovedește un persuasiv comentator. 
Observă, propune, sugerează, sancţionează modul acesta de existență 
tipic provincial, cantonat într-o vanitate goală. 


Ieşeanul lui Alecu Russo poate fi surprins în toată splendoarea şi mi- 
cimea sa, cu ceea ce îi este intim și distant. Alecu Russo își orientează 
interesul în special asupra imaginilor care alcătuiesc portretul, văzut 
din exterior, al membrilor societăţii ieşene de la 1840, pentru care sen- 
timentul demnităţii este o valoare vagă: „Sunt trei ani de când caut să 
dezleg o problemă foarte importantă: care este onoarea moldovenilor, 
compatrioții mei? Procedeul algebric niciodată nu mi-a dat ceva ono- 
rabil. Am eu o mică idee asupra lucrului acestuia, dar o păstrez pen- 
tru mai târziu, căci, pentru a ajunge la concluzii, ar trebui să ne urcăm 

la o epocă anterioară epocii noastre; ar trebui de asemenea să scrutez 
conștiința şi principiile multor oameni, dacă mai este conștiință și dacă 
sunt principii” [p. 243]. 


Abordând critic aspectele sociale, Alecu Russo denotă calități de ana- 
list mai ales în aceste pagini dedicate locuitorilor Iaşiului. El întreprin- 
de un veritabil studiu „fiziologic” în care ieșenii sunt văzuţi captivi ai 
propriilor tabieturi, robiți unor „invidii tare prostuţe”, adânc „blazaţi 
față de toate”, chinuiți de „boala plictisului”. Mai mult, autorul își con- 
cepe textul și ca pe un roman al firii ieșeanului: „Trebuie să mai adăugăm 
la numeroasele ridicole ale oamenilor noștri de duh și faptul că învinu- 
iesc ţara de lipsa ei de mişcare și nu se gândesc că chiar ei sunt cea din- 
tâi pricină. Trufia aristocratică găseşte atâtea plăceri secrete în izolarea 
aceasta! Printr-o fatalitate oarbă și foarte convenabilă, pentru că toate 
familiile cu trecere sunt înrudite mai de departe ori mai de aproape, 
înţelegerea a fost surghiunită din oraş. Fiecare casă e o cetățuie înar- 
mată cu ţepi, limbile ascuţite ale tuturor partizanilor, atât femeiești, cât 
şi bărbătești. Uşurătatea și vorbele rele sunt îndeletnicirea cucoanelor, 
și lenea, deschisă zgomotelor străzii și noutăţilor cronicei moravuri- 
lor, — partea bărbaţilor” [p. 240]. Naratorul scanează ironic portretul 
ieşeanului, care, dincolo de metehnele sale, rămâne un simpatic adept 
al sloganului „lasă-mă să te las”. El denunţă retorica ieșeană şi demagogia 
diplomatică ce „degenerează în intrigă clasică”. Bonomia ieşenilor este 
doar o aparenţă, în viziunea sa: „La cea dintâi vedere, oraşul nostru 
pare alcătuit numai din frați buni, dar cercetaţi-l mai de aproape şi pe 
urmă să staţi cu mine de vorbă” [p. 242]. 


Din jocul imagologic pe care îl întreprinde Alecu Russo, ieşenii ies refrac- 
tari la nou: „ţin la obiceiurile vechi, cum ţinem noi la obiceiurile nouă, 
cu putere, cu disperarea unei cauze amenințate de apropiată și inevi- 
tabilă descompunere”, patriarhali şi conservatori („Dar într-o societate 
meschină şi plină de vorbării, ca a noastră, a îndrăzni să te deosebeşti de 
concetăţeni ori, ce e mai rău, de membrii acestei vaste familii, care prin 
ramificaţiile ei, mai mult sau mai puțin depărtate, alcătuiește boierimea 
mare, — a îndrăzni să arunci obiceiurile şi datinile vechi, a voi să creezi o re- 
unire aleasă însemnează să te pui rău cu lumea bună” [p. 241]), ignoranţi, 
având „intelegenţa și imaginaţia niciodată deșteptate”, formalişti, arătân- 
du-se înrobiți de „prejudecățile noastre de rang, de drepturi, de interese, 

de mică vanitate, uitate în străinătate, pe care însă cu plăcere le găsim 
la întoarcere” [p. 240]. Comoditatea nativă nu le permite să renunțe la 
convențiile prestabilite, dovedindu-se mai degrabă obedienți și dispen- 
sabili. Alecu Russo percepe resemnarea ca diferență prin grila valorilor 
etice și chiar sentimentale, dar nu le ignoră pe cele estetice. 


Autorul nu se mulțumește însă doar cu denunţarea firii ieșenilor, ci se 
întreabă asupra cauzelor acestor predispoziţii: „Eu le găsesc: întâi, în 
viaţa turcească, viață de nelucrare, de lene, în care inteligența veșnic 
doarme, viață care nu ştie să-și ascuțească prin activitate şi muncă plă- 
cerile și zilele ei uniforme. (...) al doilea, în dezastruosul ridicol de a 
dispreţui tot ceea ce miroase a moldovenesc, ceea ce îndeamnă să ne 
jertfim plăcerea pentru amorul propriu de a arăta că totu-i rău; al trei- 
lea, în ignoranţa societăţii noastre care oprește energic orice mișcare 
involuntară a gândirii” [p. 237]. În urma acestei descinderi analitice, 
este oferit și diagnosticul: „Pornind de aici, vedem că ignoranţa e o le- 
pră ruşinoasă, care pătează toate treptele sociale ale țării şi, amestecată 
cu nesăţioasa iubire de argint, devine o plagă de nevindecat” [p. 237]. 
În aceste pagini, discursul renunţă la tonalitatea ironic-binevoitoare, 
obţinând contururi ceva mai vehemente. 


Reprezentant notoriu al tinerilor formaţi în lumina culturii europene, 
Alecu Russo realizează un rechizitoriu dur și educaţiei autohtone, re- 
ferindu-se la reticența vechii clase față de tinerii veniţi din Franţa şi 
Germania, care căutau să pună societatea anemică în mișcare: „Dar o 
societate pe care au consacrat-o veacurile nu se preface așa de repede. 
Boierii cei bătrâni, lume aparte, ţin la obieceiurile vechi, cum ţinem 
noi la obiceiurile nouă, cu putere, cu disperarea unei cauze amenințate 
de apropiată şi inevitabilă descompunere. Boierii mai dincoace s-au 
deșteptat înaintea reorganizaţiei sub influenţa vechii stări de lucruri, 
şi mai țin la trecut, deși mai slab; iar noi, fii ai unei epoci de civilizaţie, 
care ne-am încălzit la focarele Europei, nu ne-am eliberat încă de 
prejudecățile noastre de rang, de drepturi, de interese, de mică vani- 
tate, uitate în străinătate, pe care însă cu plăcere le găsim la întoarcere; 
noi mai găsim încă farmec în vechile abuzuri care lovesc și-n justiție 
şi-n judecată şi, născuți cu civilizaţia, noi avem o scăpare minunată în 
obiceiurile şi deprinderile țării împotriva turcilor, care ar putea să stân- 
jenească bunul nostru plac” [p. 239]. 

Spaţiu al metehnelor şi riscurilor, laşiul reprezintă şi locul favorabil 
pentru tot soiul de parveniți. În tabloul fiziologic pe care îl realizează 
societăţii ieşene de la 1840, Alecu Russo va acorda o atenţie sporită 
celor din urmă: „Ca în toate țările, parveniţii sunt obraznici, poporul, 
cu bunul lui simţ și în antipatia-i vădită împotriva lor, îi numește ciocoi, 
adică slugi; și chiar de multe ori cei mai mulți așa încep; puţin câte 
puţin prin protecția stăpânilor și dibăcia, cu care la noi se nasc, de a se 
târî, a linguși, a sluji, ajung să dobândească oarecare slujbe; după asta 
se numesc oamenii de casă ai stăpânilor lor. Pe nesimţite îşi fac drum 
așa fel, încât după o bucată de vreme ajung să se sărute cu stăpânii lor 
ori, după câţiva ani, să le protejeze fiii” [p. 247]. 


Vestimentaţia ieşenilor este la fel de pestriță cum le sunt și năravurile: 
„târgoveţii, în îmbrăcămintea lor jumătate europeană, jumătate orien- 
tală, aşa de pitorească în contrastul ei, naivi în disprețul ori neştiința 
lor față de gusturile noastre”, bulgaro-sârbii cu șalvarii largi, bortiţi, 
cârpiţi, de culoare îndoielnică, după cum e vreme de colb şi de noroi”. 
Naratorul realizează o veritabilă paradă vestimentară, menită să subli- 
nieze excentricitatea socială: „în costumul lor deosebit, de la bogatele 
blănuri de Orient până la pantalonul cu chingă, de la cizma ascuţită 
până la condurul turcesc de marochin roș ori galben, până la opincile 
grosolane ale daco-romanului, de la fustanela fâlfâitoare a albanezului 
până la ițarii şi cămașa ţăranului, și o să credeţi că sunteţi de față la o 
fantasmagorie ori la o scenă a judecății din urmă, când toţi se vor ridica 
în limba și îmbrăcămintea seminţiei lor” [p. 244]. 


Un capitol separat este dedicat vestimentaţiei feminine, așa cum „feme- 
ile sunt mobilul revoluțiilor, mai ales în ceea ce priveşte moda”. Cucoa- 
nele ieşence „au schimbat costumul grecesc, frumos, bogat şi măreț, pe 
când ovreicele s-au împărţit în două tabere „femeile, de obicei foarte 
frumușele, ale ovreimii aristocrate (...) — au primit de-a dreptul toaletele 
nouă. (...). Cealaltă tabără se alcătuieşte din matroanele ovreimii așezate 
mai jos, care au păstrat costumele pe care le vedem în tablourile vechi ale 
şcoalei flamande; corsajul rog, cu tivel de aur, fusta scurtă, şorț și diade- 
mă de mărgăritare, felurită ca formă și bogăţie, moștenire de la mamă la 
fete, din generaţie în generaţie, din străvechi vremuri. Când femeia e încă 
tânără şi frumușică, îmbrăcămintea aceasta îi stă bine; dar sluţeşte bizar 
pe cele urâte și bătrâne..” [p. 248]. Toate aceste incursiuni fizionomice 

constituie „tablourile de viață burgheză și elegantă, de moravuri potriv- 
nice cu atingerea pitorească a tuturor națiilor îmbrăcate în felul lor, care 
fac din orașul nostru un lucru ideal pentru cine nu l-a văzut, pepinieră 
înfloritoare de moravuri orientale” [p. 247]. 


„Radiografia” târgului înregistrează, prin urmare, următoarele „simp- 
tome”: provincialismul, monotonia, solitudinea, contradicția, deprimarea, 
mizeria, ignoranța, trufia, lipsa de duh, invidia, formalismul — toate aces- 
tea reflectându-se într-un anumit tip de conștiință specifică Iaşiului. 
Cum va observa peste ani loan Holban, prefaţatorul lucrării Despre 
Iaşi — numai cu dragoste de Constantin Ostap, „ieșeanul, asemenea 
oraşului său, e un „semn ușor” și, totodată, greu de citit'*. Modelat 
în mare măsură de factorii istorici, sufletul etnic al ieșenilor își cultivă 
pasivitatea, rezistența defensivă, resemnată, pasivă, supusă, lipsită de 
energie. Fin cunoscător al firii ieşenilor, Alecu Russo remarcă o anumi- 
tă impregnare de melancolie, dar și o anumită nepăsare stoică, oriental- 
fatalistă față de viaţă, care determină încrederea şi supunerea necondi- 
ţionată în fața destinului. Reflecţiile naratorului sunt interesante prin 
considerentele care probează cunoștințe în diversele domenii, având 
ca obiectiv de cercetare cultura, istoria, etnopsihologia, etnografia etc. 
Se poate afirma că intenţiile sale sunt justificate de dorinţa de a duce o 
politică civilizatoare. 


Alecu Russo îşi construieşte textul ca pe o constelație de observaţii 
personale de ordin istoric, ideologic, cultural, economic sau etnic, mai 
mult sau mai puţin literaturizate, în care inocența și entuziasmul desco- 
peririlor sunt subordonate scopului pragmatic de a prezenta lectorului 
o alteritate. Imaginea ieşenilor se constituie empiric, multireferențial, 
într-un dialog permanent dintre impresiile, memoria, imaginaţia și 
proiecţiile naratorului. Lui Alecu Russo îi reușește această schiță fizio- 
logică, interesantă atât pentru un studiu de imagologie stricto senso, de 
reprezentare a ieşenilor, cât şi din perspectivă literară. Pentru autorul 
Sovejei, laşiul nu este doar o realitate, ci o realitate implicită, un decor, 
o stare de spirit, un sentiment. Altminteri, ca și pentru ceilalți scriitori 
paşoptiști. Fiecare, în parte, are un lași al său pe care îl înfățișează, cu 
mai multă sau cu mai puțină îngăduinţă, cu mai mult sau cu mai puțin 
talent, ştiinţă şi sensibilitate, dar cu toată stăruința de a lăsa mesaje 
pentru posteritate. 

Împăcând documentarul cu livrescul, perspectiva reportericească cu 
caracterul eseistic, polemicul cu persiflantul, contribuţiile paşoptiştilor 
au caracter atât informativ, cât şi formativ, constituind pentru lectorul 
autohton un exercițiu de a se privi pe sine însuși în oglinda alterităţii, 
iar pentru cel străin o posibilitate de a înţelege alteritatea prin cunoaș- 
tere și multiplicare a perspectivelor. 


Referinte | 1 Alecu Russo, Opere, Editura Literatura Artistică, 
bibliografice Chişinău, 1989, p. 223. În continuare, numărul paginilor 
din respectiva ediţie va fi trecut în interiorul textului. 
? Costache Negruzzi, Păcatele tinereţelor, Editura Naţional, 
București, 1997, p. 52. 
3 Nicolae Manolescu, Istoria critică a literaturii române, 
Editura Minerva, Bucureşti, 1990, p. 31. 
* G. Călinescu, Istoria literaturii române de la origini până 
în prezent, Editura Minerva, București, 1985, p. 183. 
$ Costache Negruzzi, op. cit., p. 54. 
Vasile Alecsandri, op. cit., p. 75. 
7 Ibidem. 

Mihail Kogălniceanu, Iluzii pierdute. Un întâi amor, în 

°? Idem, p.70. 

11 Idem, p. 27. 

12 Idem, p. 74. 

15 Vasile Alecsandri, Iașii în 1844, în Opere IV, Editura 

2 Idem, p. 75-76. 

tura Vasiliana, Iaşi, 2005, p. 3. 

Dumitru IRIMIA 


A. Mateevici - autorul celui mai 
profund poem închinat limbii române 


Destinul scriitorilor implicați cu toată ființa 
lor în istoria neamului încetează, în timp, a ră- 
mâne un destin individual. Iar în momente de 
răscruce, întrebările ființei naționale îşi caută 
şi de multe ori își află răspuns și în modul în 
care destinul individual al unui scriitor a in- 
trat în raport cu destinul neamului. 


În acest sens, destinul lui A. Mateevici (1888- 
1917), frânt nedrept de devreme, este un des- 
tin exemplar; poetul intră în conștiința națio- 
nală a românilor prin poemul Limba noastră, 
„cea mai frumoasă poezie ce a fost închinată 
limbii noastre” (Ov. Densusianu, 1917), „cân- 
tecul de lebădă al talentatului poet” (Şt. Cio- 
banu, 1923). Poemul, dincolo de semnificaţia 
profundă întemeiată poetic, impune, chiar 
în perspectiva acestei semnificaţii, „recitirea” 
momentelor fundamentale din istoria ființei 
poetului (mort la 29 de ani) în spațiul desfă- 
şurării istoriei fiinţei naționale românești. 


A. Mateevici se stingea din viață la mijlocul 
lunii august 1917, la capătul ultimului drum 
Mărăşeşti - Chişinău; plecase pe front ca 
preot militar și se întorcea îmbolnăvit de 
tifos într-un război prin care spera că se va 
realiza întregirea şi consfinţirea — prin uni- 
tate statală — a unităţii naţionale a neamului 
românesc. 

Cu mai puţin de două luni înainte, într-un alt drum Mărășești — Chi- 
şinău, unde îşi avea familia, profesorul-preot Mateevici ținuse lecţii la 
Cursurile de limba română pentru învățătorii moldoveni. În ziua de 18 
iunie, la deschiderea Cursului, poetul citise poemul care-și va fixa defi- 
nitiv locul în tabloul capodoperelor literaturii române, Limba noastră, 
expresie lirică a unităţii de neam și a identităţii tuturor românilor. 


Născut la 16/29 martie 1888, la Căinari-Tighina, în familia preotului 
Mihail Mateevici, la 13/26 august 1917 poetul pleca din viaţă înainte 
de a fi împlinit 30 de ani și înainte de a i se fi realizat visul în numele 
căruia ceruse să plece pe frontul românesc. 


Visul său, visul tuturor românilor, avea să înceapă a prinde contur în 
Basarabia, la 27 martie 1918, când Sfatul Țării de la Chișinău hotă- 
ra: „Republica Democratică Moldovenească (Basarabia), în hotarele 
dintre Prut, Nistru, Marea Neagră și vechile granițe cu Austria, ruptă 
de Rusia, acum o sută și mai bine de ani, din trupul vechii Moldove, 
în puterea dreptului istoric şi dreptului de neam, pe baza principiului 
că noroadele singure să-și hotărască soarta lor, de azi înainte și pentru 
totdeauna se unește cu mama sa România”. 


Format în spiritul acestui ideal, cu conştiinţa existenţei identităţii de 
limbă și neam a românilor din Basarabia, Transilvania, Bucovina și Re- 
gatul României, în atmosfera intelectuală a unei familii de preoți cărtu- 
rari, A. Mateevici urmează şi duce mai departe, într-o viață foarte scur- 
tă, bătălia acestor înaintași și a celor de dinaintea lor, pentru apărarea și 
dezvoltarea identităţii spirituale a românilor din teritoriile românești 
aflate, din 1812, sub ocupaţie rusească. 


Chiar dacă, la început, drumul preoţiei a putut fi pentru A. Mateevici 
un drum dat, de dinainte destinat, într-o continuitate, dintr-un anumit 
punct de vedere firească într-o familie — bunic, unchi, tată — preoți, în 
timp, drumul avea să se dovedească cel mai potrivit unor mari deschi- 
deri spre cultura umanistă și, pe acest fond, spre înțelegerea specificu- 
lui şi necesităţii apărării specificului naţional al poporului său. 


Rol important au avut în acest sens anii copilăriei petrecute la Zaim, 
biblioteca tatălui și biblioteca, foarte bogată în carte românească, între 
altele, a bunicului dinspre mamă, loan Neaga. 

Drumul cărții şi al formării personalității lui Mateevici începe, după ter- 
minarea școlii la Zaim, unde familia se mutase pe când Alexe avea $ ani, 
la Școala Duhovnicească din Chișinău, continuă la Seminarul de aici, iar 
din 1910, la Academia Teologică din Kiev — etape importante mai mult 
în dezvoltarea decât în împlinirea setei sale de cunoaştere și de implicare 
în lupta pentru înălțarea, în toate modurile, a neamului părinților săi. 


În toți acești ani de elev seminarist și student, depășind cu mult margi- 
nile pregătirii pentru preoție, tânărul Mateevici se adânceşte în studiul 
filozofiei, în cunoașterea literaturilor română și rusă, a limbilor clasice și 
moderne. Este preocupat deopotrivă de cunoașterea identităţii neamu- 
lui său şi de dezvoltarea culturii lui, precum și de viața lui social-politică. 
Colaborează, în acest sens, în anii 1906 şi 1907, la publicaţiile în limba 
română, de curând apărute, „Basarabia” și „Viaţa Basarabiei”, cu articole 
sociale, cu studii și articole despre folclor și mai ales de etnografie. 


Debutează tot acum în literatură; la 3 noiembrie 1906 tipăreşte schița 
Toamna în „Basarabia”, semnată Alecu Mateescu. In anul următor pu- 
blică numai poezie: Cântecul zorilor, Țăranii, Eu cânt, În zarea anilor etc. 


În perioada studiilor la Kiev, concomitent cu mai multe texte de predici 
religioase și poezie de aceeași natură, publică, în limba rusă în „Buleti- 
nul Eparhiei Chișinăului” şi în limba română în „Luminătorul”, studii 
despre folclorul românesc și, mai ales, despre raportul dintre religie și 
folclor, dintre biserică şi dezvoltarea limbii. 


Intenţionează să se adâncească în studiul folclorului românesc („M-a 
atras totdeauna cu o putere deosebită folclorul românilor noștri, datini- 
le, poveştile strămoșești, frumoasele legende şi cântece poporane”, măr- 
turisea tânărul student) şi se gândeşte să realizeze o lucrare de licență 
cu tema Elemente religioase ale folclorului românesc. Dar îi lipsesc cărțile. 
Se adresează, de aceea, lui Ioan Bianu: „Sunt român din Basarabia — își 
începe el scrisoarea trimisă din Kiev — «studenţesc» la Academie de la 
1910” şi continuă: „Mă aflu în anul al III-lea, în ajunul tezei de licen- 
tă (...) nevoia cea mare mi-a fost că n-am avut cărți trebuincioase spre 
călăuză. Am fost cu totul izolat de literatura folcloristică din regat, de 
bogatele culegeri ale părintelui Marian, de cercetările adânci ale dom- 
nilor Şăineanu, A. şi Ov. Densusianu şi alţii, dintre care şi-acum multe 
le cunosc pe nume (...). Cele mai necesare cărți sunt operele lui Marian, 

Şăineanu, Gaster, Densusianu și alți folclorişti, precum și «Analele Aca- 
demiei Române» cu articole corespunzătoare, asemenea culegerea de 
literatură poporană apărută în Regat, peste munţi sau Bucovina. Pentru 
chestii generale mi-ar trebui și lucrările istorice ale lui A. D. Xenopol şi 
B.-P. Hasdeu, precum și Etymologicum Magnum al acestuia”. 


Este interesat, în același timp, de soarta limbii române în Basarabia; cu 
un grup de studenți inițiază Societatea cultural-naţională a studenţilor 
moldoveni din Kiev „Deşteptarea, care avea între obiective introduce- 
rea limbii române în școala primară. 


În aceeași perioadă traduce în limba română din poezia lui Puşkin, Ler- 
montov, Tiutcev ş.a. 


Concomitent, poezia originală ia din nou în stăpânire activitatea crea- 
toare a lui Mateevici. 


În aceşti ani, reizbucnește forța creatoare a poetului, care realizează câ- 
teva poeme de mare profunzime lirică: Limba noastră, Basarabenilor, 
Văd prăbuşirea, Cântec de leagăn, Pietre vechi, Frunza nucului etc., unele 
dintre ele având indicaţia Mărășești, 7 iulie 1917, 10 iulie 1917, 12 iulie 
1917 ş.a. Peste numai o lună însă, de la ultima însemnare, poetul-preot 
nu se va mai putea întoarce de la Chişinău pe frontul de la Mărășești. 
Rămânea să fie reprezentat de acum înainte, în orizontul spiritualității 
românești, de creaţia lui şi de exemplaritatea vieții sale. 


Redusă ca întindere, creaţia poetică a lui Mateevici, străbătută de un 
profund fior liric, lasă să se întrevadă o puternică personalitate poetică. 
A. Mateevici, va scrie G. Călinescu în Istoria sa, „ar fi fost un poet mare 
dacă trăia” (p. 855), apropiindu-l de Eminescu din perspectiva dezvoltă- 
rii unei creaţii originale pe temeiul poeziei populare: „Numai Eminescu 
a ştiut să scoată atâta mireasmă din ritmurile poeziei populare: «În Bu- 
geac la Căușeni / Dorm strămoșii moldoveni. / Numai pietre de mor- 
mânt / Mai păstrează-al lor cuvânt /.../ Botna seacă dă în şes / Şi se pier- 
de-n stuhul des, / Şi nu-i spune nimănui / Ce-a mai fost pe-aici şi nu-i>”. 


x 


Format în Basarabia, într-o atmosferă socială și culturală având multe 
similitudini cu cea din Transilvania, poezia primei perioade a lui Ma- 

teevici, adolescentul seminarist de la Chişinău, stă foarte aproape de 
creația lui G. Coşbuc și O. Goga, cu elemente de influență mai puțin 
filtrată în unele creații, mai mult decantată în altele. Peste tot însă ac- 
centele solitare domină o poezie prin excelență tranzitivă, fără taine, 
fără umbre, fără prea mult loc lăsat sugestiei. Metaforele dominante 
sunt jugul şi noaptea, cromatica este marcată de negru, întuneric, le- 
xicul este dominat de termeni precum amar, a ofta, deznădejde, chin, 
structurile poetice sunt în mod frecvent antitetice: cânt — plâns, până la 
oximoron: „Ţăranii veniţi de la muncă / Îşi cântă viaţa și glasul le plânge 
/...] Şi cântecul plânge-n câmpie / Suspină şi cântă în versuri amare /.../ Şi 
cântecu-i plin de durere..”. Aripa îşi pierde semnificaţia de semn al zboru- 
lui: „Şi grea deznădejdea se lasă, / Şi neagră ca noaptea ce vine, întinde / 
Aripile, satul cuprinde, / Şi ţărănimea-n aripi o apasă..” (Ţăranii). 


Poetul este acum, asemenea lui Goga, un alt „cântăreț al pătimirii noas- 
tre”: „Eu cânt pe-acei ce-n jug și chin / Pe-a lor spinare ţara ţin”, „Eu 
cânt pe cei ce pân-acum, / Fără cărare, fără drum, / În noapte rătăciți 
au stat, / Nădejdea însă n-au lăsat” (Eu cânt). 


În poezia ardelenilor, acumularea de termeni negativi conduce în final 
la indignare şi blestem: „Să nu dea Dumnezeu cel sfânt / Să vrem noi 
sânge, nu pământ, / Cristoşi să fiți / Nu veţi scăpa / Nici în mormânt...” 
(G. Coşbuc). La Mateevici, poetul-preot, fără îndoială nu numai „cu o 
blândă față ca a sfinţilor din icoanele de odinioară” (cum și-l aminteşte 
N. Iorga), poemele deschid o rază de speranţă — nopții i se opun zorile: 
„Trece noaptea. Hai, măi frate! / Zorile s-aprind”, cântecul plin de du- 
rere lasă loc cântecului care „Sună-n ogoare / Şi, mândru, vorbeşte de 
drepturi şi voie” şi cheamă la luptă pentru dreptate. 


x 


Poezia ultimilor ani și mai ales creația poetică a anului 1917 (Mără- 
şeşti — Chişinău) se schimbă aproape radical, impunându-se prin gra- 
vitate, adâncime filozofică, lirism accentuat. Este străbătută de o stare 
de adâncă melancolie (Atâtea chipuri, Pietre vechi), amintind de Emi- 
nescu. De poezia eminesciană amintesc și unele structuri ritmice sau 
construcţii sintactice: „Stelele-n Nistru, stelele sus” (Cântec de leagăn). 

Accentele grave își au, fără îndoială, originea în experienţa războiului, 
fie că aceasta este trecută direct în versuri transparente: „Vezi, sfinte, 
ţara-i ţintirim, / Ne izbăveşte de hârşim / ... O, Doamne, vie ispășirea, / 
O, Doamne, vie mântuirea” (Deasupra târgului Bârlad), fie că se as- 
cunde în starea de nostalgie după locuri îndepărtate: „Frunza nucului 
tresare / Oglindindu-se în lac; / Vântul un miros de floare / Îmi adu- 
ce din Bugeac” (Frunza nucului), pe fondul durerii neîmplinite încă a 
unității neamului: „Eu cu ierbile poienii / N-am nimic de împărţit, / 
Jale mi-e că moldovenii / Încă nu s-au înfrățit” (Frunza nucului), fie 
că trece, aceasta, experienţa războiului, în structuri poetice de cel mai 
adânc lirism: „Văd prăbuşirea unei stele, / Al nopţii mândru luceafăr, / 
Şi sufletul cântării mele / Smintit se zbate şi neteafăr” (Văd prăbuși- 
rea), într-o poezie de mare concentrare, în care localizarea precisă nu 
anulează cu nimic tensiunea poetică odată cu ridicarea semnificației 
dincolo de eveniment, prin structurile poetice pe care se întemeiază, 
foarte aproape de limbajul muzical: „Se scurge noaptea-n sfântă tihnă,/ 
Dar tunurile vrăjmășești / 'Ţintesc și bat fără odihnă / Să şteargă satul 
Mărăşeşti. // Aduce fierul moarte-n șuier, / Şi prăbuşire pe pământ, / 
Se frânge cântecul de fluier / Şi moarte-n tremur de mormânt. // Iar 
sufletul cântării mele / Smintit se zbate și neteafăr / La prăbușirea unei 
stele, / Al nopţii mândrului luceafăr” (Văd prăbușirea). 


Se alătură acestui poem, de o excepţională tensiune lirică, altele, dar 
mai ales alte două, Basarabenilor şi Limba noastră, în relevarea profilu- 
lui unui mare poet care n-a avut însă răgazul să-și construiască opera. 


În aceste creaţii fiorul poetic atinge punctul maxim. Aspectul social — 
în mod paradoxal foarte prezent la vedere, am spune -— este în mod 
absolut decantat cu o forță poetică proprie marilor creatori în două 
poeme distincte, este adevărat, dar complementare. 


Primul poem este expresia unei stări de disperare lăuntrică, estompată 
de speranţă, totuși într-o viziune care face din poem un fel de replică la 
Prorocul lui Lermontov, tradus de Mateevici în 1913: „Vedeţi-l? Omul 
cu fudulie / Cu noi în târg el nu trăiește, / Că cică duh de prorocire / 
I-a dat cel sfânt ce-n el vorbeşte. / Priviţi, copii, spre pilda voastră, / 
Ce-i slăbănog și necăjit, / Ce mare ură a pornit / Spre sine el din par- 
tea voastră” și, dintr-o altă perspectivă, o replică la Moise întruchipat 
sculptural de Michelangelo. Cum replică poate fi considerat și la Pro- 

rocul lui Puşkin, tradus, de asemenea, de poetul student în 1911: „Pro- 
roace, scoală; vezi ş-auzi / Cunoaşte voia mea cea sfântă / Şi-n mintea 
celor orbi şi muţi / Cuvântul tău de foc împlântă!.** 


Semnificația poemului lui Mateevici este întemeiată pe ideea asumării 
de către ființa umană a tuturor năzuinţelor unui neam, un neam care 
nu-l aşteaptă, pe proroc, nu-l huleşte, ci îl creează: „Să ştiţi: de nu veţi 
ridica / Din sânul vostru un proroc, / În voi viața va săca, / Zădarnic 
soarta veți ruga, / Căci scoşi veți fi atunci din joc / Şi-ţi rămânea făr' 
de noroc. // Din cheag de lacrimi, de dureri, / Din trăsnet de mânie 
sfântă, / Şi din nădejdi şi zbuciumări, / Din năzuinţi şi frământări / El 
trebui facla să-şi aprindă / Şi-n el pe toţi să vă cuprindă”. 


Poetul-preot păstrează în adâncul semnificației poemului său, este drept, 
un nucleu semantic mesianic, dar într-o înțelegere profund umană, în 
esența sa, în sensul semnificației lui Isus, care vrea să-i redea ființei umane 
sacralitatea, și departe de semnificaţiile prorocilor Vechiului Testament. 


Celălalt poem, Limba noastră, mai mult decât „o nouă serie de definiții 
ale limbii române cu imagini superioare de mare poezie” (G. Călinescu, 
Istoria literaturii române... p. 856), este complementar poemului Basa- 
rabenilor în sensul că ascunde, acumulate în structura sa de adâncime, 
în lumea sa lăuntrică de sensuri, lacrimile, dorul, mânia sfântă, nădejdile, 
zbuciumările, năzuințele, frământările, din care este chemat să-şi aprindă 
facla prorocul, care ar trebui să salveze neamul. Dintr-o anumită perspec- 
tivă, limba este tocmai acest proroc; ridicarea prorocului înseamnă dez- 
groparea limbii şi pătrunderea în adâncurile ei semantice, unde se află 
tezaurizate adevărata istorie și specificitate naţională. Din altă perspec- 
tivă, prorocul este poetul, cel mai în măsură să pătrundă în adâncurile 
limbii şi să o readucă pe aceasta, cu toată lumea ei, la lumină. Limba este 
adăpostul, spaţiul în care ființa naţională există şi își afirmă existenţa, în 
care ființa naţională îşi are concentrată o anumită identitate şi își afirmă 
şi apără această identitate: „Limba noastră-i o comoară / În adâncuri în- 
fundată, / Un şirag de piatră rară / Pe moșie revărsată”. 


Redescoperirea limbii înseamnă, de aceea, redescoperirea identității 
naționale și, prin aceasta, redescoperirea forței pentru apărarea acestei 
identități: „Limba noastră-i foc ce arde / Într-un neam ce fără veste / 
S-a trezit din somn de moarte / Ca viteazul din poveste... // Înviaţi-vă 

dar graiul, / Ruginit de multă vreme / Ștergeţi slinul, mucegaiul / Al 
uitării n care geme”. 


Peste timp, dintr-o altă perspectivă, a literaturii naționale, Limba noas- 
tră (1917) este complementară poemului Un răsunet (1848), al lui An- 
drei Mureșanu. Spaţiul de întâlnire a celor două poeme-manifest este 
imperativul deșteptării din somnul cel de moarte a neamului românesc: 
„Deşteaptă-te, române, din somnul cel de moarte, / În care te-adânciră 
barbarii de tirani!” (A. Mureşanu), a neamului şi a limbii române — 
condiţia existenţei şi esenței naţionale: „Limba noastră-i foc ce arde/ 
Într-un neam ce fără veste / S-a trezit din somn de moarte / Ca vitea- 
zul din poveste..” (A. Mateevici) şi impunerea lor ca poeme-făclie ale 
procesului de Renaștere națională în două momente fundamentale din 
istoria românilor. 


A devenit un loc comun să se vorbească, cu diferite prilejuri, mai ales 
aniversare sau comemorative, despre actualitatea unui scriitor, a ideilor 
şi creaţiei lui etc. Dar poate că niciodată nu s-a potrivit mai bine această 
sintagmă actualitatea lui... ca în cazul lui Mateevici, omul îndurerat de 
soartă, preotul crezând în destinul neamului său, încărcat de speranţe 
în viitorul lui, poetul care a văzut în limbă spaţiul sacru al identității 
naţionale și făclia din care neamul să-și tragă forţa izbânzilor sale. 


Dominanta personalităţii exemplare a lui Mateevici este determinată de 
trăirea cu toată ființa a destinului fiinţei naţionale românești, amenințat 
în împlinirea sa în Basarabia. În 1906, aflat în vacanţă la Zaim, îi cerea 
lui loan G. Pehlivan, de la redacţia publicaţiei „Basarabia”, „niscaiva cărți 
românești, căci acum sunt lipsit de plăcerea citirei în românește”. 


În 1913, studentul Mateevici îi scria din Kiev lui I. Bianu, la Bucureşti: 
„Foametea de cărți în limba mamă la noi e de nedescris...” În acelaşi an 
îi scria lui A. Gorovei, la Bucureşti, după ce primise colecţia revistei 
„Şezătoarea” şi mai multe cărți de folcloristică: „M-am bucurat nespus 
văzând că şi noi, moldovenii basarabeni, nu suntem cu totul uitaţi de 
fraţii noștri cei mari și orişicând putem să ne gândim la incurajarea și 
sprijinul lor moral”. 

Ín 1917 îi scria sotiei, cu bucurie, să-i comunice lui Pan Halippa „că voi 
5 3 J 
aduce cărticele românești nouă”. 


În acelaşi an 1917, în poezia lui Mateevici natura jeleşte neunirea ro- 
mânilor: „De ce tremuri, frunzuleană, / Fiica nucului rotat, / Ce fior 
de prin poiană / Firea ţi-a cutremurat? // Eu cu ierbile poienii / N-am 
nimic de împărțit, / Jale mi-e că moldovenii / Încă nu s-au înfrățit”, dar 
tot acum, în același poem, Frunza nucului, poetul vizionar are încre- 
dere în destinul neamului românesc: „Dragostea adânc mă leagă / Cu 
părinţii răposaţi. / Ştiu: din liniștea lor dragă / Răsări-vor numai frați”. 


Când murea poetul, românii erau încă despărțiți prin graniţe artifici- 
ale, impuse prin trădare, agresiune și forță militară. După un an însă 
românii aveau să fie împreună, iar limba lor, „din adâncuri” adusă la 
lumină — „Un șirag de piatră rară / Pe moșie revărsată”. 


Dar se pare că îi este dat poporului român să o tot ia de la capăt. Altă agre- 
siune, a aceluiași agresor, la fel de sfidătoare față de dreptul sacru al popoa- 
relor, doar altfel colorată, avea să ridice, mai întâi în 1940, apoi în 1944, 
din nou granițe, de data aceasta nu numai pe hărți sfârtecate, ci și „pe te- 
ren” — prin gard de sârmă ghimpată pus sub înaltă tensiune electrică. Şi iar 
a ajuns limba „...o comoară / În adâncuri înfundată”, şi apoi iar „...foc ce 
arde / Într-un neam ce fără veste / S-a trezit din somn de moarte..” Şi iar 
îşi vrea apărată sacralitatea într-un timp tulburat acum mai mult de trădări 
şi jocuri meschine şi periculoase: „Limba noastră-i limbă sfântă / Limba 
vechilor cazanii, / Care-o plâng și care-o cântă / Pe la vatra lor țăranii”. Și 
iar se vrea limba română din Basarabia readusă la viață și la funcţionarea 
sa deplină, în toată noblețea ei: „Înviaţi-vă dar graiul, / Ruginit de multă 
vreme, / Ştergeţi slinul, mucegaiul / Al uitării'n care geme” 


„Dacia literară”, nr. 23, Anul VII, Iaşi, p. 19-22 


Note | * Pentru corespondenţa lui A. Mateevici şi pentru creaţia 
originală recurgem la ediția A. Mateevici, Scrieri, îngrijită 
de Ion Nuță şi tipărită la Editura Junimea, Iaşi, 1989. 
** Pentru traducerile din Mateevici, ne folosim de ediţia 
Scrieri alese (îngrijită de I. Vartician şi F. Levit), Chişinău, 
Editura Literară Artistică, 1971. 

Mircea COLOŞENCO 


Ciclul curajului - un poem inițiatic 
de Nicolae Labiş 


În noaptea de 21/22 decembrie 1956, poetul 
Nicolae Labiş a murit fără a i se face dreptate. 
Peste ani, părinţii au negociat cu autoritățile 
de stat sucevene zestrea manuscriselor po- 
etice și au primit o sumă îndeajuns de mare 
pentru a achiziționa o locuinţă bucureșteană 


proprietate privată, donând la vedere, în con- 
M.C. — istoric literar şi editor trapartidă, imobilul din Mălini, metamorfo- 
(s-a născut la 3 iunie 1938, 
Căinari, jud. Tighina). Între 
1960 şi 1965 urmează cur- 
surile Facultăţii de Filologie 
a Universităţii „Al. |. Cuza” 
din laşi. În 1969 a absolvit şi 
cursurile de bibliotecono- tate logică / filologică. Mai mult, peste „acci- 
mie ale Bibliotecii Centrale  dentul” fatal s-a așezat piatra funerară numită 
de Stat din Bucureşti. A de Gh. Tomozei Moartea unui poet (1972). 

lucrat muncitor, profesor, dn P i 
Orice încercare de dezvăluire a „adevăruri- 


bibliograf, redactor de ziar. > x oddi 
A colaborat la revistele lor” cuprinse în monumentul scriptic a fost 


„Manuscriptum” „Revista  dezavuat de cerberi plătiți / gratuiţi imbata- 


EI) 


de istorie şi teorie literară, bili. Surorile poetului s-au mulțumit cu tanti- 
„Luceafăru A eneu, emele edițiilor, ca drepturi de autor (!), luând 

„Steaua” „Convorbiri literare”, ia $ SA 4 A 
poziţii impenetrabile, una recitind în neștire 


„Academica”, „Dacia literară”, DC | Hapa i 
Jurnal literar” Literatorul” Moartea căprioarei, cealaltă izolându-se în 


zat în casă memorială pe numele odraslei ge- 
niale, zestrea ajungând la Muzeul Bucovinei. 


Din creația lui, au fost publicate / editate scri- 
eri cu mai puțină ori mai multă responsabili- 


ş.a. Editează (inclusiv în co- studii la Institutul de Construcţii și Instalații, 


laborare) operele scriitorilor ca profesoară. 
lon Creangă, lon Barbu, _ 
Liviu Rebreanu, Nichita {Ín 1990, Labiş a fost radiat, cu concurs aca- 


Stănescu, George Bacova, demic, din programele școlare de orice grad 
iii Al. Macedon- didactic, pe motive anticomuniste. În schimb, 
SKI, G. IOParceanu ş.a. r = : 

p "nu a fost anulat Festivalul Naţional „Nicolae 

Labiş” de la Suceava / Mălini, care onorează arealul poeziei române 
cu numele și opera lui (a 45-a ediţie: 2014), cel mai vechi de acest fel 
din ţară. 


Monografiile dedicate vieţii / operei poetului nu s-au departajat între 
ele. 


Specialiștii nu s-au grăbit să cerceteze... zestrea manuscriselor poetice 
versus Fondul Memorial-Documentar „Nicolae Labiş” de la Muzeul 
Bucovinei din Suceava. Doar Nicolae Cârlan, custodele Fondului, a 
editat o parte din zestre în plachete reunite într-un volum masiv (Ope- 
ra magna, Editura Lidana, 2013, 1296 p.) şi Stela Covaci, biografa lui 
Nicolae Labiş, Nichita Stănescu și Aurel Covaci, ultimele creaţii ale 
poetului, cincisprezece sonete, într-un volum de excepție (Nopțile de 
coșmar ale poetului Nicolae Labiş, 2011, Editura Tracus Arte, 102 p.). 
De asemenea, trebuie amintit volumul de documente al lui Ion Filip- 
ciuc Trudind peniţa sub vraja, păsării cu „clonț de rubin” (2013, Editura 
Biblioteca „Mioriţa”, Cimpulung Bucovina, 228 p.). 


Totuși au mai rămas încă multe inedite în zestrea labişiană. 
Ciclul curajului este unul dintre poemele din această categorie. 


Dedicaţia („Omagiu poeziei lui Geo Bogza”) are semnificaţie culturală 
și nicio legătura cu tematica / forma / mesajul poeziei avangardiste 
geo-bogziene, publicată în interbelic (în „anii împotrivirii”, cum şi-a 
intitulat acesta un volum de articole de stânga, în 1953). 


Când Nicolae Labiş, în 1955, şi-a scris poemul, Geo Bogza (1908- 
1993) era un personaj important al vremurilor noi: deputat în Marea 
Adunare Naţională (1952-1969), membru corespondent (1948) și 
titular (1955) al Academiei Române, decorat cu ordine şi medalii co- 
muniste ş.a. Purtaseră discuţii literare, fie în timpul cât a fost Nicolae 
Labiş elev al Școlii de Literatură și Critică Literară „Mihai Eminescu” 
(1952-1954), unde Geo Bogza era invitat să conferenţieze aleatoriu, 
dar şi în redacţii, apoi, chiar în 1956, au fost într-o excursie de toam- 
nă în Deltă, împreună cu cineastul Lucian Pintilie ş.a. Nicolae Labiş îi 
lecturase creaţiile poetice (Jurnal de sex, 1929; Poemul invectivă, 1933; 
Ioana Maria, 1937), care circulau pe sub mână, precum și cele de pro- 
ză, la bibliotecă, aflând din surse ferite despre comunicarea academi- 

cului cu titlu specific Perspective deschise creaţiei literare de Planul 
stalinist de transformare a naturii (decembrie 1949). 


La rândul său, Geo Bogza își va manifesta simpatia față de junele poet, 
prefațându-i volumul Lupta cu inerția (1958), întrebând retoric pe fi- 
nal: „Cine se va ridica în locul lui pe un cer care are atâta nevoie de 
luceferi?”. 


Ciclul curajului este o creaţie poetică ezoterică. Poetul personalizează 
Curajul prin semne / stări criptice axate pe tipul / eroul cu destin co- 
munist al insului intransigent, după model marxist: 1) uciderea spai- 
mei Curajului față de stăpânii de sclavi; 2) nașterea Curajului din pu- 
rificarea spaimei prin foc, apă și aer/cer; 3) omagierea Curajului „de-a 
lovi cu moartea orișice trădare”; 4) lupta Curajului, „tânăr războinic cu 
plete negre” [...] „pe nava care purta numele răsăritului”; 5) identifica- 
rea Curajului cu Pacea: „Tu nu te temi de glasul metalic al războiului, / 
pentru că tu, luptător de frunte, îl poţi opri”; 6) Curajul împrumută 
„glasul poetului”, întrucât s-a „îndrăgostit de femeia pământului”, în 
care postura îi dedică cuvinte de laudă, „Că pentru ea mi-am ucis tru- 
fia, / Şi am păstrat numai puritatea”, pentru ca să-și încheie discursul 
gongoric cu apostazia: „Îi voi dărui aurul și purpura, / Căci pentru ea 
l-am ucis pe Dumnezeu / Şi pe apostolii bogățiilor lui pământene”; 
7) ajuns la acest deznodământ iluzoriu, poetul se disociază stoic. Re- 
cunoaşte Curajului unicitatea „între cei buni” şi, situat între două ipos- 
taze — bucurie (eros) și durere (thanatos) — care sunt credință și tăgadă, 
departe de vocaţia creștină, totuși declară „nu voi striga: / O, Doamne, 
pentru ce m-ai părăsit?”, întrucât nu se poate identifica cu cel căruia îi 
aparţin cuvintele, acestea aparținând lui Iisus, rostite în ceasul al nou- 
lea, răstignit pe cruce (Eli, Eli, Lama Sabactani, Psalmul 22/1, Matei 
27/46). Dar nici cu cele ale Curajului, apelând la calea de mijloc: „eu 
rămân la toate rece.” 


Iată-l pe Nicolae Labiş eminescian, trăind două vieți mentale, ieşind 
conştient, deşteptat din confuzia intelectuală ca prizonier al politicii 
unice a partidului-stat, din captivitatea utopiei comuniste. 


Scris în cheie marxistă („Religia este opium pentru popor”) şi leninis- 
tă („Religia trebuie înlocuită cu teatrul”), poemul labişian se aliniază 
la insolitul formulei lui Nietzsche - „Dumnezeu a murit / Gott ist tot” 

(Fr. Nietzsche, Așa grăit-a Zarathustra, Editura Librăriei Şcoalelor, Bu- 
cureşti, 1916), concepţie nihilistă (împărtășită de regimurile totalita- 
riste — comunism, fascism, nazism), pentru a o condamna. 


Astfel, Ciclul curajului (text olograf în două variante, la Muzeul suce- 
vean, nr. inv. 187) constituie un rechizitoriu al constructului doctrinar 
ateu comunist și, totodată, un poem ontologic de răscruce, de scriere 
radicală, camuflată, pentru poetul damnat, care în adolescenţă a crezut 
în comunism, în „raiul” instalat de prigonitorii lui Dumnezeu. 


=» 


„România literară”, nr. 11, martie 2015 


Omagiu poeziei lui Geo Bogza 


Uciderea spaimei 


Ne-am temut de furtună precum 
se tem râșii, 

Când pușca aud bubuind, 

Râșii ce nu-nţeleg tunetul puștii, 
Dar tremurând îl presimt. 

De foc ne-am temut precum lupii 
la pradă, 

Flămânzi, biciuindu-şi cu cozile 
pântecele, 

Clănțănind către rugul înalt de la stână: 
Nu îndrăznesc să-i privească văpaia 
ca sângele. 

Ne-am temut de întinderea mării 
şi-a cerului, 

Cu tigrii privindu-se în ape uimiţi 
Se tem de dușmanul ce-n undă rânjeşte 
Cu colți ascuţiţi. 

Ne-am temut de gândirile 
noastre-ndrăzneţe 

Precum de cometele roşii se tem 
Triburi sălbatice, roabe pădurilor, 

Crezând în strigoi şi-n blestem. 

Şi voi v-aţi temut de acestea, de toate, 
Dar de noi mai ales v-aţi temut, 

v-aţi temut, 

De noi, sclavii voştri, ce spaima aveau 
să-şi ucidă, 

Îngropând-o-n trecut. 

Dar noi coborâm din sămânţa acelor 
Ce din brazii trăzniți au bulgării 

roşii în mâini 

Şi-nfrângându-și durerea arsurii 
supuseră lupii, 

Preschimbându-i în câni. 

Am îndrăznit spre furtuni: ne-au crescut 
Aripi cu care de luturi ne-am rupt 
Furtuni străbătând și genuni. 
Gândurile noastre izbiră-n minuni, 
Dezghiocând, pipăind înţelesuri ce fug. 
Ne-aţi ars pentru-aceasta pe rug 

Nu voi ne-aţi ucis în văpaie, ci noi 
Ucideam spaima noastră de noi și de voi! 
Întregi, neatinşi, ne-au dat jos 

de pe ruguri — 

Luminoşi, luminam înţelesuri și lucruri. 
Întinderea mării și-a cerului 

Ne-a arătat ca oglinzile vii din povești 
Îndrăzneala, puterea și farmecul 
Sufletelor noastre omenești. 

Ştiaţi voi de ce v-aţi temut de acestea, 
Dar de noi mai ales v-aţi temut, 

v-aţi temut, 

De noi, sclavii voştri, ce spaima 

aveau să-şi ucidă, 

Îngropând-o-n trecut. 

Nașterea curajului 


Spaima fusese ucisă în foc. 

Găsea un canal nevăzut și trecea 

Să reînvie în ape. 

Spaima fusese ucisă în ape. 

Găsea un canal nevăzut şi trecea 

Să reînvie în cer. 

Din foc către ape, 

Din ape spre cer 

Ori şi mai aproape: 

În bezna din suflet, 

În necunoscute adâncuri din suflet. 
Şi-n primejdioasele nopţilor ore, 
Acolo, vibra, ţiuia 

Ca-n tuburi metalice goale, sonore. 
Dar fuga-i umilă, umilită, 

Prin care părea că învinge, 

Dar fuga-i răcească 

Era urmărită 

De-o vie vâltoare din care 

Curajul avea să se nască. 

Să năştea în acei ce-s mai tari 

Decât fiara ce fugea de foc, 

Se năștea în acei ce-s mai scumpi 
Decât aurul tot adunat la un loc, 

Se năştea pătrunzându-le trupul c-o flacără, 
Care zvâcnea fâşâind în afară; 

Se năştea în acei ce azi știu să trăiască, 
Se năştea în acei ce azi știu cum să moară. 
Martore nașterii fost-au mileniile, 
Scăldatu-l-a clocotul timpilor, crud, 
Scoica mileniilor duc la ureche 

Şi primele-i țipete clar le aud — 

Am ochii măriți și cu gura rotundă, 
Cânt veşnicu-i cântec de leagăn 

şi nuntă. 


EEEN ROMÂNĂ 
Cântec de leagăn 


Fiului meu i-aş cânta 

Un cântec duios, liniștit — 

El este numai o parte 

Din sufletul tău nesfârșit. 

Ţie, eu nu-ţi pot şopti 
Adormitorul murmur — 
Pantagruelnicu-ți leagăn 

Cere un sunet mai dur. 

Când curajul de-a înfrânge micile 
iubiri de-olaltă 

Până s-o-nchega din ele singura 
iubire-naltă — 

Cum în timpi imemorabili, din 
pământuri clocotinde, 

Din elementare seve, din al magmei 
mize fierbinte, 

Se-ncheagă munţii, marea 

şi izvoarele şi luna 

Şi-n stabilă armonie toate-acestea 
azi îs una. 

Cânt curajul ca în suflet să-ți arunci 
o cătătură 

Ca-n fântâna din ogradă ce ţi-e 
dragă, dar impură. 

Să cobori și să o cureți de paianjeni, 
şerpi şi muște 

Fără teama că aceștia mâinele-au 
să ți le muște. 

Cânt curajul de-a lovi cu moartea 
orişice trădare, 

Mai ales când ţi-ai dat seama că 

în inima-ți răsare. 

De-a lupta cu laşitatea ce — cu 
şerpii, târâtoare, 

Dar cu șerpii — veninoasă — și ca ei, 

răzbunătoare. 

De-a lupta pentru-o idee neștiută înainte 
Şi pe care n-ar pricepe-o toţi 
strămoşii din morminte — 

Ale lor greșeli nevrute de le sfarmi 
în întregime, 

Le-mplineșşti pe-o treaptă nouă 
dorurile lor intime. 

Cânt curajul ca genunchii 
neîncovoiaţi să-i ii, 

Chiar când slab te simţi în viscolul 
acestor bătălii. 

Care-i frate cu curajul — hotărât 

a te supune 

Legilor de alții spuse, dacă-s drepte 
şi sunt bune. 

Cânt curajul de a trage sigur sabia afară, 
Când armatele dușmane singur 

te împresurară, 

Care-i frate cu curajul de-a te dărui 
luptând 

În armata libertăţii, anonim soldat 
de rând. 


Lupta curajului 


Pletele lui au crescut, 

Pletele lui negre, puternice, s-au 
revărsat pe ceafă, 

Prin pielea bronzată a braţelor lui, 
Muşchii și vinele au început să-şi joace 
țesătura lor tare, 

Buzele lui au devenit aspre, roșii, 
fierbinţi, 

Înfrigurând visele fetelor. 

Sub oasele largi ale craniului lui, 


BEERTA RO MIÂINIĂ 


Au început să fâșâie fulgerile ideilor... 
Urechea lui a auzit tânguirile foamei, 
Urechea lui a auzit valsurile desfrâului, 
Ochii lui au văzut oameni scheletici, 
Ochii lui au văzut neoameni puhavi, 
Din ochii lui au izvorât 

Lacrimi de milă şi de văpăi de mânie. 
Degetele lui au pipăit cătușe de ocnaş, 
Degetele lui au pipăit brățări de aur, 
Degetele lui s-au crispat 

De tremurul milei și de încordarea 
mâniei. 

EI şi-a întărit armele — 

Bătăile inimii, 

Văpăile urii, 

Fâșâitul fulgerilor, 

Şi a pornit la luptă, 

Tânăr războinic cu pletele negre. 

A fost vestit de bubuitul tunului 

Pe nava care purta numele răsăritului. 


Oraţii de pace 


Îți cânt această oraţie de pace 

Cu riscul de a mă înţelege greșit, 

Cu speranţa că mă vei înţelege bine, 
Pentru că tu zidești în locuri sterpe 

Cu riscul de a repeta zidirile șubrezite, 
Cu credința că ele vor rezista, 

Credinţă ce nu-ţi va fi dezminţită. 
Pentru că tu însămânţezi deșerturile 

Cu riscul ca vânturile să rănească recolta, 
Cu credința că recolta va rezista, 
Credinţă ce nu-ţi va fi dezminţită. 
Pentru că tu însănătoşeşti sufletele 

Cu riscul ca însănătoșirea să vină dureros, 

Cu credința că sănătatea le va fi trainică, 
Credinţă ce nu-ți va fi dezminţită. 

Tu nu te temi de liniștea calmă a păcii, 
Pentru că din unirea cu ea naști paşnice 
înnoiri furtunoase 

Tu nu te temi de glasul metalic 

al războiului, 

Pentru că tu, luptător de frunte, 

îl poţi opri. 


Curajul îndrăgostit 


Împrumut glasul poetului, 

Ca să pot cânta eu însumi, 

Căci, iată, sunt îndrăgostit. 

Sunt îndrăgostit de femeia pământului, 
Femeia cu trup mlădios 

Şi cu braţele curbe, 

Femeia cu sănătatea mistuitoare 

În priviri şi cu gesturile vii 

Ca inima ei fierbinte. 

Femeii pământului, căreia nu îndrăznesc, 
Uneori, nici eu însumi să-i spun 

toate acestea, 

lată, astăzi, îi voi înălța cântecul meu; 
O voi îmbrăca în mantia păcii, 

O voi așeza pe prova navelor mele 
Însoţitoarea mea prin toate furtunile; 

Îi voi aduce toate florile pământului 

Şi toate florile cerurilor lumii 

Cu parfum cosmic şi rouă astrală; 

Îi voi dărui floarea bogată a inimii, 

Căci pentru ea mi-am ucis trufia 

Şi am păstrat numai puritatea curajului; 
Îi voi dărui toate tainele ce le voi smulge 
Din pântecul clocotitor al naturii, 

Împreună cu taina vieţii fără sfârșit; 

Îi voi dărui vibrația ritmurilor adânci, 
pulsaţia pătimașă a muzicii 

Culorilor, vorbelor și sunetelor; 

Îi voi dărui aurul şi purpura, 

Căci pentru ea l-am ucis pe Dumnezeu 
Şi pe apostolii bogățiilor lui pământene, 
Pentru femeia cu sănătate mistuitoare 
În priviri şi cu gesturile vii, 

Cu inima ei fierbinte. 


Oda scrisă de poet 


Tu eşti unicul, pentru că ești în cei buni, 
Dacă voi fi înălțat pe Alpii bucuriei 

Sau pe crucea durerii, știu, nu voi striga: 
O, Doamne, pentru ce m-ai părăsit? 


Nicolae Labiş s-a născut la 2 decembrie 1935, Poiana Mărului, comuna Mălini, judeţul 
Baia, în prezent județul Suceava. A urmat Liceul „Nicu Gane” din Fălticeni între anii 
1947-1951, perioadă în care scrie versuri, iar la sfârşitul lui 1950 participă la o consfătu- 
ire a tinerilor scriitori din Moldova, în calitate de secretar al cenaclului literar din Fălti- 
ceni, care are loc la Iași, unde se remarcă după ce recită poezia Fii dârz și luptă, Nicolae!, 
poezie care-i va fi publicată în Iașul nou și în ziarul „Lupta poporului” din Suceava. În 
ianuarie 1952, la iniţiativa lui Constantin Ciopraga, Labiş a fost transferat la Liceul „Mi- 
hail Sadoveanu” din Iaşi, unde a devenit conducătorul cenaclului literar. Din septembrie 
1952, Labiş frecventează cursurile de la Şcoala de Literatură şi Critică Literară „Mihai 
Eminescu” din Bucureşti, unde i-a avut ca profesori pe Mihail Sadoveanu, Tudor Via- 
nu şi Camil Petrescu, iar printre colegi pe Florin Mugur, Lucian Raicu, Ion Gheorghe, 
Doina Sălăjan şi Gheorghe 'Tomozei. Aici s-a impus, graţie înzestrării sale poetice și inte- 
lectuale excepţionale, ca lider de opinie. La absolvire a fost angajat de către revista „Con- 
temporanul”, apoi de „Gazeta literară”. Din toamna lui 1955 urmează cursurile Facultăţii 
de Filologie a Universităţii din București, însă renunţă după doar un semestru. Poemul 
său, Moartea Căprioarei, apare în „Viaţa Românească” în acest an. În anul 1956 participă 
la o conferinţă pe ţară a tinerilor scriitori, publică două volume, Puiul de cerb şi Primele 
iubiri, şi pregăteşte pentru tipar cel de-al treilea volum, Lupta cu inerția, care-i va fi pu- 
blicat postum în anul 1958. În noaptea de 9 spre 10 decembrie 1956, la scurt timp după 
împlinirea a 21 de ani, Labiş a fost victima unui grav accident de tramvai. 

Anatol PE TRENCU 
Locul de unde a pornit Gulagul 


A.P — doctor habilitat în 
ştiinţe istorice, profesor 
universitar. În 2010 a făcut 
parte din Comisia pen- 

tru studierea şi aprecierea 
regimului comunist totalitar 
din Republica Moldova. 
Din octombrie 2010 este 
directorul Institutului de 
Istorie Socială şi redactor- 
şef al revistei, ProMemoria”. 
Cărţi publicate: România 

şi Basarabia în anii celui 
de-al Doilea Război Mon- 
dial (1999), Polonezii în anii 
celui de-al Doilea Război 
Mondial, Istoria politică 
(2005), Basarabia în timpul 
celui de-al Doilea Război 
Mondial: 1939-1945 (2006), 
Varșovia văzută de un istoric 
basarabean (2006), Istoria 
contemporană: studii, mate- 
riale, atitudini (2011). 


În cadrul celui de-al Doilea Război Mondial, 
deşi declarase neutralitate (la 6 septembrie 
1939), România a fost supusă unei agresiuni 
din partea U.R.S.S., aliata Germaniei naziste. 
La 28 iunie 1940 trupele sovietice au invadat 
România, anexând Basarabia, nordul Buco- 
vinei, Ținutul Herţa, mai multe insule de la 
gurile Dunării. Pentru populaţia din teritori- 
ile ocupate de sovietici începuse viața de coș- 
mar: arestări, omucideri, confiscarea averii, 
condamnări neîntemeiate. Iar în noaptea de 
la 12 spre 13 iunie 1941 sovieticii au deportat 
în Siberia peste 22.000 de oameni (a fost pri- 
mul val de deportare). Alături de Germania, 
România regală s-a implicat în războiul pen- 
tru eliberarea teritoriilor cucerite de sovietici 
în iunie 1940. Dar acest război a fost pierdut: 
în primăvara-vara anului 1944 sovieticii au re- 
cucerit teritoriile românești Basarabia, nordul 
Bucovinei, Ţinutul Herţa. Sub pretextul află- 
rii populaţiei sub „ocupaţie străină”, sovieticii 
au promovat o politică nemiloasă, mai dură 
faţă de oamenii acestor ţinuturi. În vara anu- 
lui 1944 peste 150.000 de bărbaţi basarabeni 
au fost mobilizați pe Frontul de Est şi trimiși 
pe cele mai primejdioase sectoare ale frontu- 
lui: circa 50.000 şi-au găsit acolo moartea. A 
urmat o foamete cumplită (1946-1947), care 
a fost provocată de politica criminală a regi- 
mului sovietic şi care a secerat peste 200.000 
de oameni. În 1949 sovieticii au organizat „al 

doilea val” de deportări: în Siberia și în nordul Kazahstanului au fost 
trimişi forțat 35.796 de persoane, iar în 1951 — încă 2.648 de persoane. 


În acest „peisaj” sinistru se înscrie și trimiterea forțată a miilor de bu- 
covineni, în vara-toamna anului 1944, la muncile de restabilire a Ca- 
nalului Marea Albă — Marea Baltică (cunoscut ca „Belomor-canal”). 
Datorită condiţiilor mizerabile sanitare, alimentare, de muncă, datori- 
tă atitudinii antiumane a autorităţilor sovietice față de aceşti oameni, 
mulți din ei au murit pe țărmul de nord al Lacului Onega, acolo unde 
încep ecluzele Canalului Marea Albă — Marea Baltică. 


Recent în cadrul Programului de stat „Recuperarea și valorificarea is- 
torică a memoriei victimelor regimului totalitar-comunist din R.S.S. 
Moldovenească în perioada anilor 1940-1941, 1944-1953, un grup 
din 13 persoane, inclusiv subsemnatul, a realizat o expediție de docu- 
mentare şi comemorare a victimelor represiunilor bolşevice, comise 
pe insulele Soloveţki din Marea Albă și pe teritoriul Republicii Karelia, 
în special la construirea şi reconstruirea Canalului Marea Albă — Marea 
Baltică (cunoscut ca „Belomor-canal”). 


Duminică, 19 iulie 2015, după liturghia din Biserica „Întâmpinarea 
Domnului”, preotul paroh dr. Octavian Mogin a binecuvântat inițiativa 
pelerinajului spre Mănăstirea Solovețki. Membrii expediției au luat pă- 
mânt din Parcul Catedralei din Chişinău, pentru a-l duce și a-l depune 


Mănăstirea Solovețki 

pe locul unde autorităţile comuniste sovietice au omorât concetățenii 
noștri. 


Călătoria a început luni, 20 iulie 2015. Iniţiatorul (autorul ideii) şi 
conducătorul expediției a fost dl conf. univ. dr. Andrei Dumbrăveanu, 
şef al Departamentului „Radio și Televiziune” din cadrul Facultăţii de 
Jurnalism şi Științe ale Comunicării, Universitatea de Stat din Moldo- 
va (U.S.M.). Domnia Sa a fost asistat de doi cameramani — dl Andrei 
Moraru (U.S.M.) și dl Ghenadie Popescu, colaborator al Muzeului Na- 
tional de Etnografie și Istorie Naturală din Chișinău. În componența 
echipei, de asemenea, au fost: istoricul Ion Negrei, vice-președinte al 
Asociaţiei Istoricilor din Republica Moldova, dl Constantin Pirogan, 
nepotul regretatului Vadim Pirogan, prizonier al Gulagului, autorul 
unor importante memorii", diaconii Alexandru Guţuleac și Anatolie 
Cobzac (împreună cu soţia Natalia Cobzac) din cadrul Mitropoliei 
Moldovei. Asistenţa medicală a expediției a fost asigurată de medicul 
Ion Cojocaru, om deprins cu călătoriile, iar la volanul microbuzului 
Universităţii au fost domnii Alexandru Gore şi Anatol Surlari (cu fiul 
său Ilie), descendenți ai unei familii de deportaţi. 


În călătorie am purces pe șoseaua Chișinău — Soroca, am trecut apoi 
Nistrul la Cosăuţi, cu podul plutitor. Frontiera am traversat-o la Iam- 
pol, după care a urmat Vinniţa, Kiev, Cernigov (Ucraina) şi Gomel 
(Belarus). Noaptea oraşul era iluminat, curat; în clădirea gării feroviare 
am constatat că mai este monumentul lui V. I. Lenin. 


Prima noapte a călătoriei am dormit în microbuz. 


A doua zi am continuat pelerinajul, de la Gomel spre Mogbhiliov și Vi- 
tebsk. Belarus lasă o impresie pozitivă: peste tot curat, îngrijit; cel puţin 
la drum - gardurile au aceeași formă și sunt vopsite în aceleași culori. 


Ajunși la Vitebsk, am vizitat Mănăstirea de călugări „Sfânta Treime” 
Marcu (rus.: Sveato-Troiţkii Markov mujskoi monastiri). Apostolul și 
evanghelistul Marcu, autorul Evangheliei după Marcu, a fost întemeie- 
torul primelor comunităţi creștine în Egipt, fondatorul Bisericii din Ale- 
xandria. Avându-l ca model pe Marcu din Egipt, un alt Marcu, proprietar 
de pământ din preajma Vitebskului, a decis să se retragă într-un loc pe 
atunci pustiu, la peste 4 km de oraș, pe malul drept al Dvinei de Vest, şi 
a construit cu propriile mâini o capelă, ducând aici o viață de pustnic. În 

curând, la Marcu au venit și alți creştini (călugări), astfel s-au pus bazele 
mănăstirii. Biserica şi chiliile au fost construite în secolul al XVII-lea. La 
rugămintea fondatorilor mănăstirii, Mitropolitul Kievului Petru Movilă, 
român (moldovean) din Suceava?, a trimis pe egumenul Elisei și confra- 
ţii săi de credință pentru a gestiona averile locaşului sfânt. 


Istoria mănăstirii este strâns legată de istoria politică a teritoriului pe 
care este ridicată: de la cuceriri și pustiiri la înălțări şi prosperare. Dar 
nicio calamitate sau cucerire din trecut nu poate fi comparată cu devas- 
tările bolşevice. În anii "20 ai secolului trecut, mănăstirea a fost închisă, 
iar clădirile (biserica, chiliile, alte spaţii) au fost folosite pentru necesi- 
tăți economice. Urmele acestui dezastru mai sunt vizibile şi astăzi: din 
anul 2000 mănăstirea se află în reconstrucţie cu mari dificultăți. 


Am continuat drumul spre Sankt-Petersburg, am ocolit „capitala de 
nord” a Federaţiei Ruse, îndreptându-ne spre țărmul de sud al Lacului 
Ladoga. Am mers spre est, apoi am cotit-o la nord, spre orașul Lodei- 
noie Pole. Dar nu am ajuns în acest oraș, ci am luat-o spre dreapta, pe 
un drum obișnuit, am ajuns până în localitatea Tervenici, unde se gă- 
sește mănăstirea de maici „Pokrovo-Terveniceskii”. Aici am fost cazaţi 
în hotelul mănăstirii. 


A doua zi, la ora 6 — deşteptarea. O bună parte a grupului nostru a mers la 
liturghie. După serviciul religios, maica Nektaria ne-a propus o excursie 
prin mănăstire. Din spusele ghidului, dar şi din broşura consacrată re- 
naşterii acestui locaş sfânt, aflăm că primele biserici ortodoxe pe aceste 
meleaguri au apărut acum o mie de ani, ele fiind construite din lemn și 
având hramul arhanghelului Mihail. Iată de ce sute de ani biserica și ci- 
mitirul din preajmă s-au numit „Mihailovski”. În 1865 a fost sfințită pri- 
ma catedrală din piatră, mănăstirea devenind prosperă şi binecunoscută 
Ortodoxiei Ruse, având școli, bibliotecă, spital, dar și ierarhi notorii. 


În anii dictaturii bolşevice mănăstirea a fost desființată, catedrala Us- 
penski a fot transformată în club sătesc (cămin „cultural”), în care ac- 
tiviştii comunişti şi comsomoliști desfăşurau adunări, priveau filme, 
organizau „serate” dansante. După ce clubul a fost mutat în altă clădire 
din satul Tervenici, spaţiile mănăstirii au fost folosite pentru depozi- 
tarea grâului, îngrășămintelor minerale, apoi ca grajd pentru vite. În 
1991, anul în care U.R.S.S. îşi dădea obştescul sfârșit, pe locul mănăsti- 

Urmele Gulagului 


rii erau doar ruine. Odată cu dispariția așezământului religios a rămas 
pustiu şi satul din preajmă, Tervenici. 


Atrage atenţia ascultătorilor și cititorilor modul de a ocoli numirea 
clară a celor ce se fac vinovaţi de distrugerea până la temelie a mănăs- 
tirii, care era în plină dezvoltare până la lovitura de stat bolșevică din 
octombrie 1917. Astfel, autorii broșurii nominalizate scriu: „În tim- 
purile probei de foc a credinţei, evlaviei şi conştiinţei, parohia Terve- 
nici a avut aceeaşi soartă ca și sutele de mii de alte parohii ortodoxe”. 
Despre ce fel de „timpuri de probă de foc” e vorba? Autorii nu scriu 
direct despre asta. Nu e de mirare. Se pare, societatea rusă nu a conști- 
entizat încă în deplină măsură amploarea crimelor comise de bolșevici 
față de propriul lor popor şi față de valorile spirituale şi materiale ale 
acestuia. Dovadă convingătoare în acest sens fiind chiar denumirile ad- 
ministrative ale locului unde ne găseam: capitala regiunii se numește 
Sankt-Petersburg, iar regiunea „Leningradskaia”, adică de la numele de 
familie (pseudonimul) Lenin, conducătorul acelui partid criminal care 
a pricinuit distrugeri incomensurabile. 


Dar mănăstirea a renăscut ca Pasărea Phoenix, din propria cenușă. În 
primăvara anului 1991 s-au început lucrările de reparaţie, iar la 14 oc- 
tombrie acelaşi an a avut loc prima liturghie. Cu o zi mai devreme (13 
octombrie) Maria Artemenko s-a călugărit, devenind prima măicuţă a 
mănăstirii. 

Locașul sfânt Pokrovo-Terveniceskii este acum reconstruit. Bisericile 
au fost renovate, a fost ridicat căminul pentru pelerini, iar un grup de 
muncitori amenajau scara de la lac spre bisericile mănăstirii. 


Principalele „obiective” ale acestei instituţii religioase sunt Icoana Maicii 
Domnului, pictată de Maria Baranova din Odessa și dăruită mănăstirii, 
şi un Izvor cu apă tămăduitoare. Din spusele maicii Nektaria, atât Icoana, 
cât și Izvorul ajută credincioșilor, tinerilor care doresc să aibă copii, pre- 
cum și celor ce vor să se debaraseze de alcoolism și narcomanie. 


Am vizitat toate „obiectivele” mănăstirii. Una dintre acestea a fost Ca- 
tedrala ruperstră, construită în sol, asemenea unui beci și unde sunt 
expuse icoane sculptate în marmură neagră. Catedrala este închinată 
sfinților părinţi de la Lavra Kiev-Pecersk. 


După vizitarea mănăstirii am continuat drumul spre Petrozavodsk, iar 
de acolo, spre nord — la Medvejegorsk. Aici am mers la Muzeul raio- 
nal de istorie, amplasat în clădirea fostului hotel al Direcţiei Canalului 
Marea Albă — Marea Baltică. Pe perete este instalată o tăbliță cu ur- 
mătoarea informaţie: „Simonov Konstantin Mihailovici. 1915-1979. 
Prozator, poet şi dramaturg sovietic; a vizitat or. Medvejegorsk în anul 
1938 şi a locuit în această clădire — fostul hotel al Direcţiei Canalului 
Marea Albă — Marea Baltică”. 


Clădirea fostului hotel are patru nivele, este în delăsare, folosită de mai 
multe organizaţii, inclusiv comerciale. În fața clădirii se înalță monumen- 
tul lui S. M. Kirov. Am discutat cu dl Serghei Ivanovici Koltârin, directo- 
rul muzeului, despre confecționarea unei cruci de lemn și alte momente 
legate de comemorarea consângenilor noștri, care și-au pierdut viața la 
reconstruirea Canalului Marea Albă — Marea Baltică (despre activitatea 
noastră la Medvejegorsk voi menţiona ceva mai târziu, când voi descrie 
revenirea în acest oraș după documentarea de la Solovki). 


De la Medvejegorsk am mers spre nord până în oraşul Kemi, situat pe 
râul cu același nume, și care este aproape de Arhipelagul Soloveţki. În 
anii totalitarismului comunist în acest oraș erau aduşi oamenii condam- 
naţi de regim, iar de aici, cu vapoarele, fiind transportaţi pe insula Solo- 
vețki. Din cauza numărului mare de oameni, aduși încoace cu trenurile, 
a condiţiilor inumane de cazare, ce preceda „călătoria” spre insula Solo- 
veţki, Kemi a rămas în memoria condamnaților drept „Poarta Iadului”. 

În ceea ce ne privește, am mers la Casa Pelerinului (un fel de hotel pen- 
tru pelerinii creştini), unde pentru o sumă simbolică am primit fieca- 
re câte un loc pe un pat de scândură (laviță) supraetajat (trei nivele, 
în total vreo 30 de locuri într-o odaie), dar binevenit pentru călătorii 
obosiţi de drum lung. 


Distanţa între continent și arhipelagul Solovețki este de 65 km și se 
parcurge cu vaporul în 4 ore. Arhipelagul este format din şase insule 
mari: Bolişoi Solovețki, Anzer, Bolişaia Muksalma (unită prin dig cu 
insula B. Soloveţki), Malaia Muksalma, Bolișoi Zaiațki, Malâi Zaiaţki 
(declarată rezervaţie și este ocrotită de stat) și multe alte insulițe nepo- 
pulate. 


Există suficientă literatură despre istoria Mănăstirii Soloveţkis. Începu- 
turile mănăstirii sunt legate de numele călugărilor ortodocşi ruși Savatii, 
Gherman și Zosim (sec. al XV-lea). În jurul mănăstirii a fost construită 
cetatea, clădită din bolovani de granit şi cărămidă roșie. În timpul ţaris- 
mului, Mănăstirea Soloveţki a fost una dintre cele mai onorate şi mai bo- 
gate din întinsul Imperiului Rus. Pe parcursul anilor însă țarii și împărații 
ruși au folosit Cetatea Solovețki pentru izolarea (întemnițarea) oponen- 
ților lor politici. Astfel, în una din încăperile temniţei, pe un stand, sunt 
trecute numele marilor deținuți, adversari ai ţarismului, cum ar fi, bună- 
oară, diplomatul şi senatorul Piotr A. Tolstoi şi fiul acestuia, Ivan, senato- 
rul Vasili Dolgorukii etc., etc. Tot aici citim numele lui Mihail Popescul, 
„român, deţinut în Mănăstirea Soloveţki, a evadat în anul 1791”. 


Biserica Ortodoxă Rusă a folosit şi ea locul specific al Mănăstirii So- 
lovețki (situată la nord, izolată de continent timp de peste 8 luni ale 
anului din cauza încetării navigaţiei) pentru ostracizarea eterodocşilor 
creştini. Aşa, de pildă, între anii 1914-1917, la schitul Golgota de pe 
insula Anzer, a fost surghiunit Inochentie (Ion Levizor), ieromonahul 
Mănăstirii din Balta (Ucraina), originar din satul Cosăuţi, Moldova. În 
cadrul documentării am vizitat acest schit (insula Anzer). 


Dar Mănăstirea Soloveţki a intrat în memoria colectivă prin ororile in- 
credibile comise de organele represive ale bolșevicilor față de zeci de 
mii de oameni, mare parte din ei nevinovaţi. 


Pe insula Solovețki, în afara cetăţii, s-au păstrat două barăci (reparate). 
Una din ele a fost transformată într-un Muzeu al Gulagului. Am vizitat 

muzeul, am studiat standurile şi exponatele, documentele, obiectele 
de muzeu expuse în vitrine. În baza celor examinate, a literaturii de 
specialitate şi a memoriilor puţinilor supraviețuitori ai infernului de la 
Solovețki, putem constata următoarele: 


În martie 1920 puterea sovietică s-a instaurat și în regiunea Arhan- 
ghelsk (din punct de vedere administrativ arhipelagul Solovețki apar- 
ţine acestei regiuni). La 29 aprilie 1920, la Solovki a sosit o Comisie 
extraordinară a Executivului din Arhanghelsk, care a declarat că insule- 
le trec în proprietatea statului, iar averea mănăstirii — în custodia acelui 
Executiv. În scurt timp, autorităţile bolșevice au devastat mănăstirea. 
Sub motivul ajutorării înfometaţilor de pe Volga (în realitate — pentru 
interesele Internaționalei a treia comuniste), bolșevicii au extras 1.988 
de obiecte de aur, argint, pietre scumpe, au distrus altare, icoane valo- 
roase și alte obiecte bisericești prețioase“. Mormintele sfinților părinţi 
au fost profanate. 


Între 1920 şi 1923, pe Insulele Soloveţki a activat sovhozul „Solovki”, 
dar a falimentat din cauza incompetenţei noilor stăpâni şi dezinteresu- 
lui generalizat față de muncă. În mai 1923 mănăstirea a fost cuprinsă 


Sfinţirea Crucii. În memoria conaţionalilor noştri 

de flăcările unui incendiu devastator. Din spusele unor martori oculari, 
chiar administraţia mănăstirii a provocat incendiul; asta pentru a şter- 
ge urmele crimelor comise. 


La 2 noiembrie 1923 Consiliul Comisarilor Poporului (Consiliul de 
Miniștri) al U.R.S.S. a luat decizia de a fonda pe insulele Solovețki un 
lagăr de munci forțate cu destinaţie specială (Soloveţkii lagheri osobogo 
naznacenia, abreviat SLON, ceea ce în traducere înseamnă „Elefant”). 
Direcţia Politică Unificată de Stat (Serviciul securității sovietice, 1923- 
1944, abreviat rusește OGPU) a fost numită responsabilă de organiza- 
rea şi funcționarea sistemului concentraţionar de pe Insulele Solovețki. 


În lagărul Soloveţki au fost trimişi cei mai înrăiți criminali de drept 
comun, bandiți, recidivişti, prostituate. Tot aici au fost exilați oame- 
nii bănuiţi de organele represive sovietice că ar fi „elemente” contra- 
revoluţionare, adică ar fi activat împotriva statului sovietic. De re- 
gulă, multora li s-a incriminat că ar fi „spionat” în folosul altor state. 
Aceste persoane erau numite „caer”, de la cuvintele „contra-revolu- 
ţionar”. Exista însă și o categorie privilegiată de deţinuţi: reprezen- 
tanţi ai Partidului social-democrat din Rusia (menșevicii), ai Parti- 
dului socialiștilor revoluționari (eserii) și ai Partidului anarhiștilor. 
În anii ţarismului, alături de aceste partide de stânga, bolşevicii au 
luptat împotriva autocrației, au stat împreună în temnițe, în surghiun 
în Siberia etc. Veniţi la putere, bolşevicii s-au pomenit cu opozanți în 
persoana foștilor colegi de suferințe. De aceea bolșevicii i-au izolat 
pe cei mai activi dintre socialiști şi anarhiști, trimițându-i pe Insulele 
Solovețki, dar păstrându-le un statut deosebit: ei au fost izolaţi de 
ceilalți deținuți în schitul „Savatievski', aveau condiţii de existență 
bune, beneficiau de susținerea Crucii Roșii Internaţionale, primeau 
ajutoare de la rude etc. 


Cea mai grea soartă în lagărele de muncă forțată de pe Insulele Solo- 
vețki au avut-o contrarevoluționarii. Cu vagoanele, aceștia erau aduși 
din întreaga U.R.S.S. la Kemi (o parte din ei — în Arhanghelsk), în aga- 


numitele „centre de triere”. 
După sosirea deţinuţilor pe Insulele Soloveţki, aceştia erau repartizați 
sv» 


în „Compania a XIII-a”, numită „carantină”, situată în Catedrala Sveato- 
Troiţki. Ulterior, oamenii treceau un control medical și erau repartizaţi 

în diverse sectoare de lucru, cele mai grele fiind tăierea copacilor, cu- 
rățarea de crengi și stocarea lor. Mai ales iarna, în condiţii climaterice 
vitrege, îmbrăcaţi în zdrenţe și încălțaţi sumar, prost hrăniți, oamenii își 
găseau moartea pe acele „şantiere. Atunci când nu reușeau să îndepli- 
nească norma, erau lăsaţi în pădure până și-o îndeplineau. Dobândirea 
turbei, fabrica de cărămidă erau și ele printre muncile deosebit de gre- 
le. La aceste munci erau trimise și femeile. 


Persoanele care manifestau o oricât de mică revoltă față de condiţiile 
antiumane, refuzau să iasă la lucru sau încălcau regimul de detenţie 
erau trimise la Schitul Sekirnaia Gora, la o distanţă de zece km de ceta- 
te. Acolo biserica a fost transformată într-un sever izolator disciplinar 
(oficial numit „Secţia a IV-a”). Nici vara, nici iarna încăperile (biseri- 
ca are două nivele) nu erau încălzite, iar deținuții erau lăsaţi doar în 
lenjerie de corp. Ei erau obligaţi să stea nemișcaţi ore întregi. Aici, la 
Sekirnaia Gora, au murit în urma torturilor, foametei, înghețului sau 
împuşcaţi mii de oameni. 


Împreună cu colegul Ion Negrei, am vizitat acest Schit (de la Cetate 
la Schit am mers cu bicicletele). Actualmente biserica a fost restabi- 
lită, iar activiștii Asociaţiei „Memorial” şi lucrătorii Muzeului de Stat 
din Solovețki au ridicat o Cruce, iar panourile de vizavi informează 
vizitatorii despre inimaginabilele crime, comise de securiştii sovie- 
tici pe aceste locuri. La poalele dealului, acolo unde au fost aruncate, 
în gropi comune, cadavrele deținuților, a fost marcat un cimitir. 


Cu o analiză mai amplă a cotidianului concentraţionar sovietic din Ar- 
hipelagul Soloveţki voi reveni în cadrul unui studiu monografic mai am- 
plu, în care voi descrie hrana deţinuţilor, activitatea colectivelor artistice, 
încercările de evadare şi evadările reuşite, dar și despre conaţionalii noş- 
tri, locuitori ai acelor pământuri îndepărtate”. Nu pot însă să nu prezint 
aici poziţia scriitorului Maxim Gorki, care, în vara anului 1929, a vizitat 
Arhipelagul. Dat fiind faptul că unele publicaţii din Occident au relatat 
despre politica de exterminare a oamenilor pe Insulele Solovețki, opinia 
publică și unele guverne occidentale au avut reacții negative și au protes- 
tat. Guvernul sovietic a decis să trimită o inspecţie în frunte cu Gorki. 


Bineînţeles, şefii OGPU au luat măsuri de precauţie, au prezentat la- 
gărele în cele mai frumoase culori. Şi „miracolul” s-a realizat: Maxim 

Gorki a crezut ochilor, considerând că pe insule are loc „reeducarea” 
criminalilor, transformarea lor în cetățeni cinstiți ai U.R.S.S. „Duşmanii 
de clasă”, în opinia scriitorului, n-aveau decât să moară, nefiind organic 
capabili „să devină” proletari. Iată și concluzia lui M. Gorki: „Lagărul 
Soloveţki cu destinaţie specială nu este Casa morților a lui Dostoiev- 
ski*, deoarece acolo [adică pe Insulele Solovețki, deținuții] sunt instru- 
iți să trăiască, învaţă carte și muncesc. Acesta [lagărul Solovețki] nu 
este Lumea oropsiţilor de lakubovici-Mel'şin”, deoarece aici sunt de ase- 
menea «oropsiți» ai statului absolutist mic-burghez. Muncitorul nu 
poate avea față de «infractori» aceeaşi atitudine aspră şi necruțătoare, 
pe care este nevoit s-o manifeste față de duşmanii instinctivi, de clasă, 
pe care — el asta o ştie — nu-i poţi reeduca... Pe «infractori», dacă aceş- 
tia sunt oamenii din clasa lui, muncitori și ţărani, el îi va reeduca ușor. 
Concluzia, am impresia, este clară: «AVEM NEVOIE DE ASTFEL 
DE LAGĂRE CA CEL DE LA SOLOVKI»”". 


Experimentele antiumane, practicate de mașina represivă a bolşevici- 
lor pe Insulele Solovețki, au fost extinse în întreaga U.R.S.S. Aici a fost 
elaborată și aplicată în practică metodologia de exterminare morală și 
fizică a persoanelor bănuite doar a fi ostile puterii sovietice (persoa- 
nele ostile / dușmănoase puterii sovietice au fost executate pe loc). În 
perioada postbelică, această experiență generalizată a fost aplicată la 
scara întregii Uniuni Sovietice. 


După vizitarea Insulelor Soloveţki ne-am întors pe continent, în orașul 
Kemi. Aici am înnoptat, iar dimineaţa am pornit spre sud. Am făcut un 
popas în oraşul Belomorsk, acolo unde se află ultima ecluză, a XIX-a, 
a Canalului Marea Albă — Marea Baltică. Aici am întâlnit, întâmplător, 
consângeni de-ai noştri: dl Mihail Menikovski din Râbnița și dl Valen- 
tin Rusu, originar din Ghindeşti. 


Următorul punct al destinaţiei noastre a fost Medvejegorsk. În acest 
oraș s-a aflat administraţia şantierului Canalul Marea Albă — Marea Bal- 
tică. Trec peste istoria construirii acestuia. Remarc doar următoarele: în 
1941, fiind în retragere, armata roșie a aruncat în aer barajele Canalului, 
ştergând de pe fața pământului localitatea Poveneţ din preajmă. În 1944 
aceste teritorii au fost recucerite de sovietici. Conducerea U.R.S.S. a pus 
problema restabilirii Canalului (a ecluzelor distruse în 1941). Cu acest 
scop a fost întemeiat un lagăr de muncă forțată, care a existat între 30 

august 1944 și 29 august 1945 şi care a avut drept scop restabilirea eclu- 
zelor"!. Alături de alți deținuți, mobilizați pentru acele munci, au fost şi 
locuitori ai regiunii Cernăuţi, ai Ţinutului Herţa și Hotin. lată ce poves- 
tea Mihai Ciornohaci din satul Hreaţka, raionul Herţa: „După cea de-a 
doua «eliberare » sovietică, toți bărbaţii din sat, tineri şi bătrâni, şchiopi 
şi orbi, au primit ordin să se prezinte la Herţa cu merinde pe trei zile. 
Unul câte unul, ne-am adunat o mulțime de bărbaţi din satele românești 
ale fostului judeţ Dorohoi. Unul, Mihalache, de la noi din Hreaţka, abia 
se ţinea în cârjă, iar Grigore Toader din Văleni cu greu se ţinea pe pi- 
cioare....!?. Deci, sovieticii au mobilizat la munci forțate toți bărbaţii din 
nordul Bucovinei, indiferent de starea lor fizică sau de vârstă, şi i-au tri- 
mis la Medvejegorsk (pe calea ferată, Cernăuţi - Medvejegorsk), moti- 
vul fiind: s-au aflat sub ocupaţie străină, germano-română. Deja pe drum 
mulți dintre ei au murit. Ajungând la destinaţie, nu li s-a dat mâncare 
suficientă, iar munca istovitoare le-a epuizat puterile. „Foamea, își amin- 
teşte Mihai Ciornohaci, era mai îngrozitoare ca moartea. A trecut vara și 
prin decembrie, de frig și de foame, au început bieţii români să cadă ca 
muștele... Cei mai slabi, care trăiau numai din porția primită, n-au ajuns 
acasă”'5. Un alt supravieţuitor al Gulagului, Mihai Vasuică, spunea: ,...La 
Medvejegorsk am fost coborâţi din vagoane... Am nimerit într-un lagăr 
de muncă alături de prizonieri italieni. Eram scoși zilnic la oborâtul și 
transportul copacilor din păduri fără de sfârșit. Mâncarea era proastă de 
tot, nu aveam îmbrăcăminte şi încălțăminte de iarnă... În luna februarie 
a anului 1945, cei care am mai rămas în viață am fost scoși din lagăr și 
duși în altă parte — la construirea Canalului Marea Albă — Marea Baltică. 
Munca era nespus de grea. Foamea și frigul secerau mii de vieţi... "*. 


La distanța de 15 km de la Medvejegorsk, între acest oraș şi începutul 
Canalului Marea Albă — Marea Baltică, într-un loc, numit Sandarmoh, 
(loc) de unde s-a extras nisip şi au rămas gropi mari sub forma tablei 
de şah, până şi după Războiul germano-sovietic (1941-1945), au fost 
împușcați sau îngropaţi circa 11.000 de deținuți ai lagărului Belomor- 
canal, printre care şi concetăţeni de-ai noștri. 


În prezent, locul fostei cariere de nisip, Sandarmoh, este un uriaș Cimitir 
al victimelor crimelor bolșevice. Alte națiuni (polonezii, rușii, ucrainenii, 
lituanienii, evreii etc., etc.) deja au comemorat consângenii lor, instalând 
însemne comemorative. A venit și rândul nostru. Membrii expediției au 

ridicat şi au sfinţit o cruce în memoria moldovenilor-românilor — victime 
ale represiunilor politice din U.R.S.S. din anii 1937-1938, 1944-1945. La 
temelia troiței am așezat pământul adus din Chişinău. 


Dumnezeu să-i odihnească în pace! 


În timpul ridicării și sfințirii Crucii, alături de noi s-au aflat dl Serghei 
Koltârin, directorul Muzeului de istorie din Medvejegorsk, și preotul 
Gheorghi Sobolev din partea locului. Le mulțumim. 


Note | 


1 Vadim Ștefan Pirogan, Cu gândul la tine, Basarabia mea. Din mărturiile unui vinovat fără 
vină..., Editura Memoria, Bucureşti, 2010, 250 p. Recenzie: Vadim Pirogan a trecut prin 
iadul Gulagului, în Anatol Petrencu, Teroarea stalinistă în Basarabia: studii, documente, 
memorii, Chişinău, 2013, p. 208-210. 

2 Petru Movilă s-a născut la Suceava, în 1596, fiind fiul lui Simion Movilă, viitor domni- 
tor al Ţării Românești, și a soţiei acestuia, Marghita, ulterior călugărită cu numele Mela- 
nia. Tatăl său a avut ca fraţi pe Ieremia Movilă, domn al Moldovei între anii 1595-1606, 
şi pe Gheorghe Movilă, viitorul mitropolit al Moldovei. Vezi: https://ro.wikipedia.org/ 
wiki/Petru_Movil9%C4%83 (accesat 7 august 2015). 

3 Pokrovo-Terveniceskii jenskii monastâri | Mănăstirea de maici Pokrovo-Terveniceski ], f.l., f.a. 
* Idem, p.4. 

5 G. A. Boguslavski, Soloveţkie ostrova. Putevoditeli [Insulele Soloveţki. Ghid], Moscova, 1968. 
é A. Iakovleva, SLON. Soloveţkie lagheri i tiurima 1923-1939 godov. Sobâtia. Documenti. 
Palaci. Jertvî [SLON. Lagărul şi puşcăria Soloveţki. 1923-1939. Evenimente. Documente. 
Călăi. Victime), Editura Mănăstirii Solovețki, Solovețki, 2015, p. 6. 

7 Pe Insulele Soloveţki, în afară de Cetate și Mănăstire, este şi localitatea Solovețki, care are 
un mic aeroport, oficiu poştal, un liceu etc. Directoarea liceului este doamna Natalia Kuli- 
bida, originară din Republica Moldova, absolventă a Universităţii de Stat din Chișinău. 

3 Aşa a scris M. Gorki. Povestirea lui Feodor Dostoievski are titlul Zapiski iz Miortvogo 
doma (Amintiri din Casa morților). 

” Piotr Filippovici lakubovici (a semnat și cu pseudonimul L. Mel'şin), 1860-1911, poet 
şi scriitor rus, revoluţionar-poporanist, condamnat la 18 ani de muncă silnică. Titlul ori- 
ginal al lucrării este Mir otverjennîh. 

10 „Izvestia”, 1929, 1 noiembrie (fotografiat de autorul acestor rânduri în Muzeul „Lagă- 
rele şi puşcăria Soloveţki. 1920-1939”). Evidenţierea cu majuscule a făcut-o M. Gorki. 
1 Sistema ispravitelino-trudovâh lagherei v S.S.S.R. 1923-1960. Spravocinik | Sistemul lagă- 
relor corecționale de muncă din U.R.S.S. 1923-1960. Ghid], Moscova, 1998, p. 165. 

12 Mihai Ciornohaci, Muncă silnică la Belomor-canal, în Golgota românească. Mărturiile 
bucovinenilor deportați în Siberia. Texte culese de Dumitru Covalciuc, Editura Vestala, 
Bucureşti, 2009, p. 322. 

13 Ibidem. 

14 Idem, p. 318-319. 

Cu Rozalia Motrici, preşedinta asociaţiei cul- 
turale care poartă numele lui Mircea Motrici, 
cel ce i-a fost ei soț, iar nouă coleg de breaslă, 
la celălalt capăt al banchetei și cu o plantă su- 
perbă în mijlocul ei, am călătorit spre Mănăs- 
tirea Dragomirna ca într-un soi de imponde- 
rabilitate. Însă nu floarea mă lipsise de spaţiu, 
ci spaima de a nu o atinge, decurgând din grija 
Mariei Olar pentru verbina destinată stareţei, 
locașului şi evenimentului. Cu atât mai mult, 
cu cât ştiam că verbina venea din vechime cu 
faima unei plante sacre, al cărei cules nocturn 
era legat atunci de mari sărbători. Dar starea 
aparte în care am făcut acest drum avea mai 
multe explicații. Una era legată de comoara pe 
care o duceam cu noi: primele exemplare din 
volumul I al impresionantei lucrări a lui Leca 
Morariu, Iraclie şi Ciprian Porumbescu, Editu- 
ra Heruvim, Pătrăuți, 2014. Rodul palpabil 
al unei trude de ani de zile, sub coordonarea 
Fundaţiei Culturale „Leca Morariu” Sucea- 
va — preşedintă Maria Olar. O altă explicaţie 
ţinând de melancolia cu care prof. Rodica Ior- 
dache suprapunea călătoriei de acum călăto- 
riile de odinioară, împreună cu soțul, criticul 
literar și universitarul Mihail Iordache, şi cu 
bunii lor prieteni, scriitorii Alexandru Ivasiuc 
şi Tita Chiper. Şi de bucuria cu care le retră- 
ia: îşi lăsau mașina la Valeria, mătușa lui Ale- 
xandru Ivasiuc (avea casa chiar la începutul 

drumului dinspre Iţcani spre mănăstire), şi porneau pe jos, purtaţi de 
tinereţe ca de o corabie fermecată. Pentru toţi, apariția mănăstirii era, 
de fiecare dată, un dar ceresc, dar Alexandru Ivasiuc era neobosit în a o 
admira iar și iar, din unghiuri diferite și, pentru el, inepuizabile. 


După ce dulcea povară a verbinei și a cărților a fost urcată la Stăreţie, 
am plecat împreună cu ceilalți, invitați și gazde, spre cimitirul mănăs- 
tirii cu minunata sa bisericuţă, pășind încet pe urmele paşilor Mitro- 
politului Silvestru, ca să inspirăm cât mai adânc frumuseţea dimineţii 
și să ne ajungă din urmă atâtea și atâtea amintiri. Cu o seară înainte, 
răsfoisem volumul cu Studii de arheologie purtând semnătura lui Florin 
Hău şi apărut la Editura Karl A. Romstorfer, Suceava, 2014, prin grija 
foştilor săi colegi de la Muzeul Bucovinei, Ion Mareş și Aura Brădă- 
tan. Așa că am avut un simțământ de tristețe și împăcare, când, chiar 
la intrare, am văzut cum lumea se opreşte să-i aprindă lumânări, să-i 
încălzească și să-i lumineze crucea, el însuşi stând de vorbă cu mine în 
glasul gândurilor, ca mai demult reporter și arheolog. În schimb, cele- 
lalte amintiri nu mai aveau chipul omului viu, pe care l-am cunoscut în 
timpul nostru, ci doar acela păstrat în tablouri și scrieri. Ca al ieromo- 
nahului Gherasim Morariu, tatăl Mitropolitului Silvestru, care se odih- 
neşte chiar lângă zidul bisericii mici de la care a pornit biserica mare, și 
una și alta ctitorii ale lui Anastasie Crimca. Acolo, un sobor de preoți 
în frunte cu ÎPS Pimen, arhiepiscop al Sucevei și Rădăuţilor — căruia i 


Slujba de pomenire a Mitropolitului Silvestru 

Sesiunea de omagiere a ilustrului înaintaș 


s-au alăturat cu glas dulce argintiu monahii ale Dragomirnei, dimpre- 
ună cu stareța lor, stavrofora Macrina Saucinițanu — a săvârșit o slujbă 
de pomenire a Mitropolitului Silvestru și a părintelui său. Nu ştiu dacă 
menţionându-i pe preoţii protopop Vasile Irimia cu fiul său, Dumitru 
Irimia (Suceava), pe Dumitru Valenciuc și fiul său Ioan Paul Valenciuc 
(Volovăţ), pe Gabriel Herea (Pătrăuți), loan Stan, Ionuț George Apo- 
pei (Mitocu Dragomirnei), Paulică Luca (Mitocaşi), pe protosinghelii 
Ghenadie (Mănăstirea „Sf. loan”, Suceava), Daniel și David și pe ie- 
romonahul Spiridon (Mănăstirea Dragomirna), i-am numit pe toți, 
dar ştiu cu siguranţă că voi înșira puţini din mai mulți, amintindu-i, în 
afară de doamnele deja pomenite, numai pe Aurel Buzincu, director 
al Direcţiei pentru Cultură Suceava, pe universitarii Olimpia Mitric 
şi Mihai Iacobescu, pe profesorul Marian Palade, pe Dumitru Davi- 
del, reprezentantul Asociaţiei Cultul Eroilor, şi pe Alexandru Tanasă, 
fostul primar al comunei Mitocu Dragomirnei. Mi-a făcut plăcere să-l 
reîntâlnesc pe acest cetățean deosebit al așezării, rămas în memoria 
mea însuflețit și mândru în chenarul unui eveniment asemănător, din 
noiembrie 1998, omagierea figurii celui mai ilustru fiu al zonei, a lui 
Silvestru Morariu-Andrievici, cărturar și poet — fost vicepreşedinte al 
Societăţii pentru Cultura şi Literatura Română în Bucovina, arhiepi- 

scop al Cernăuţilor şi apoi mitropolit al Bucovinei şi Dalmației, mem- 
bru al dietei Bucovinei şi deputat în Parlamentul de la Viena. Şi m-am 
bucurat să o cunosc pe stareța Macrina, făptură croită după tiparul bi- 
sericii Mănăstirii Dragomirna, subțire și înaltă, atât de înaltă încât o 
distingeai de departe într-un pâlc de monahii. Ca și pe maica secretar 
Maria Magdalena, cu un remarcabil dar al ubicuităţii, fiind în același 
moment în mai multe locuri în care putea să fie de ajutor. Oricum mi 
s-au părut prea tinere amândouă ca să le fi întâlnit în acum îndepărtatul 
februarie al anului 1990, când am realizat aici primul meu reportaj din 
locuri interzise, De ce am ales calea mănăstirii. 


După o ultimă privire spre mănăstire, din orizontul din care trebuie 
să-i fi admirat făptura zveltă şi albă înveşmântată în horbota unei arte 
desăvârşite şi Alexandru Ivasiuc, cândva, și ca ieri și Florin Hău, am 
lăsat însorita și înflorita dimineață mângâiere celor rămași aici în măta- 
sea tainei și ne-am întors pe drumul pe care venisem, ca să urcăm apoi 
în sala mare a Stăreţiei. Sala în care a continuat comemorarea Mitropo- 
litului Silvestru la 120 de ani de la plecare prin evocarea faptelor sale 
bune, la care merită luat aminte și azi sub privirile înaltului ierarh din 
tabloul lui Epaminonda Bucevschi şi sub arcada portretului pe care i 
l-a gravat Mihai Eminescu: „Unul din bărbaţii cei mai de caracter și mai 
învățați dintre românii din Austro-Ungaria, căruia şcoala populară și 
Biserica Ortodoxă îi datoresc foarte mult” Și a convingerii ÎPS Pimen 
că toate îndatoririle sale au fost cinstite de Mitropolitul Silvestru „la 
modul superlativ”. După care, pr. Dumitru Valenciuc a vorbit despre 
Mitropolitul Silvestru și nevoile neamului său, cu un subtitlu care îi expri- 
mă caracterul polemic, „Povăţuiri de ieri pentru cei de astăzi”. Sfinția 
Sa a elogiat atitudinea Mitropolitului față de familia creștină, față de 
școală și faptul că l-a înfruntat chiar şi pe împăratul Franz Iosef pen- 
tru păstrarea dreptului Bisericii de proprietară a Fondului bisericesc. 
Şi prof. univ. dr. Mihai lacobescu, abordând tema Mitropolitul Silvestru 
Morariu Andrievici — un mesaj testamentar pentru istorie, a insistat asu- 
pra unor merite ale Mitropolitului — între altele, convingerea activă că 
„parola veacului nostru este cultura”, sfințirea Complexului Mitropoli- 
tan de la Cernăuţi, introducerea condicilor cronicale în toate parohiile, 
angajarea și finanțarea lui Epaminonda Bucevschi. Apropo de condici, 
cu bogăţia lor de informaţii pentru cercetători, Domnia Sa crede că 
istoria Bucovinei se va putea scrie numai după ce vor fi descoperite 

în totalitate. Și legat de această istorie a Bucovinei, nu putem să nu 
observăm că profesorul Mihai lacobescu, autorul unora din cele mai 
preţioase studii contemporane consacrate mult doritei şi necesarei is- 
torii, este frumos „concurat” de îndrumătorul de doctorate, ipostază 
în care a format sub cupola Universităţii „Ştefan cel Mare” din Sucea- 
va o adevărată școală de istorici ai Bucovinei, în bună parte slujitori ai 
Bisericii. Ca, de pildă, Constantin Hrehor, cu o teză chiar despre Mi- 
tropolitul Silvestru. În continuare, prof. Marian Palade, cu autoritatea 
specialistului în domeniu, a prezentat comunicarea Silvestru Morariu 
Andrievici — profesor de muzică bisericească și realizări culturale deosebite. 
Cu maximă atenţie a fost urmărită apoi intervenţia succintă și densă a 
stareței locașului, stavrofora Macrina Saucinițanu, despre Mitropolitul 
Silvestru și Mănăstirea Dragomirna, între altele locul în care cel născut 
Samuil apare pentru prima dată, pe placa funerară a tatălui, cu numele 
renașterii sale, numele de călugărie — Silvestru, intervenție completată 
de expoziţia de documente amenajată pe holul Stăreţiei. 


Momentul următor al manifestării închinate Mitropolitului Silvestru 
l-a constituit proiectarea unui film despre viaţa şi personalitatea sa re- 
alizat de Mănăstirea Dragomirna, al cărui fundal muzical, Balada lui 
Ciprian Porumbescu, a pregătit emoţionant lansarea volumului I al 
monografiei lui Leca Morariu, descendent al Mitropolitului, Iraclie și 
Ciprian Porumbescu. Despre cei doi oameni de seamă din istoria Buco- 
vinei a vorbit cu înflăcărare („Ciprian, mort de tânăr, devine o imagine 
iconică a generaţiei sale”) editorul, pr. dr. Gabriel Herea, amintind că 
autorul, fiul preotului Constantin Morariu, „care stătea în umbra Mi- 
tropolitului și lucra la proiectele românești”, dându-și seama că lumea 
lui nu se mai întoarce, „a lucrat 20 de ani la cele 4 volume ale cărții 
fără să spere că se vor tipări vreodată”, că „arhiva pe care o creează 
pentru scrierea acesteia reprezintă un important document al vieţii 
Bucovinei la sfârşitul secolului XIX, începutul secolului XX”. Făcând 
câteva precizări asupra ediţiei, Maria Olar, președinta Fundaţiei „Leca 
Morariu din Suceava, a stăruit asupra câtorva fragmente din carte re- 
feritoare la Mitropolitul Silvestru, despre cum s-a ales cu „porecla” de 
Andrievici, despre serbarea de la Putna, la 400 de ani de la târnosirea 
mănăstirii” ş.a., şi a mulțumit Maicii Stareţe Macrina pentru onoarea 
acestei lansări, în cadrul elevat al prăznuirii Mitropolitului Silvestru la 
Mănăstirea Dragomirna, pe care o socotea „acasă. 


EVENIMENT 


În încheiere, dând curs invitaţiei gazdelor, am urcat (ca întotdeauna 
cu sfială, în ce mă priveşte, generată de conștiința minunilor școlii de 
caligrafi şi miniaturişti de la Mănăstirea Dragomirna adăpostite aici) în 
Muzeul „Mitropolit Anastasie Crimca”, ca să urmărim programul ar- 
tistic al elevilor de la Școala Gimnazială din Mitocu Dragomirnei, cu 
recitări şi cântări axate dominant pe creaţii ale Mitropolitului Silvestru. 
Un program desăvârșit prin acuratețea interpretării și răscolitor în con- 
textul manifestării, pe care Înaltul l-a urmărit în picioare, cu o bucurie 
care rezona cu aceea a elevilor și îi lumina chipul cu strălucirea tinereții 
invincibile în atmosfera sobră a muzeului: „Cântă cucu’, bată-l vina, de 
răsună Dragomirna”, „Cântă cucu’ într-un plop de răsună în Mitoc... 
Făcând să vibreze Bucovina întreagă, în vreme ce mireasma verbinei 
învăluia cu o aură de sacralitate amintirea Mitropolitului Silvestru. 


Mitropolitul Silvestru omagiat de elevi 


Pamfil BILȚIU 

Iuliu Pop sau fotografia ca artă 
şi document 


PB. — folclorist. Semnează 
volumele Poezii și povești 
populare din Țara Lăpușului 
(în Folclor din Transilvania, 
vol. 10, 1990), Făt-frumos 
cel înţelept (1994), Sculaţi, 
sculaţi, boieri mari. 

Colinde din Maramureş 
(1996), Izvorul fermecat 
(1999), Basme... și poezii 
populare din zona Codrului 
(2002), Folclor din Jara 
Maramureșului (2005) etc. 


În marea lui modestie, Iuliu Pop nu vorbea 
despre sine, considerând că este cu mult mai 
nimerit ca pentru el să vorbească arta sa. 
Acest artist al fotografiei s-a născut la Ne- 
greşti, la 6 iulie 1915, fiind unul dintre cei 
cinci copii ai preotului Andrei Pop, care a 
fost capelan la Şişeşti, în vremea când păsto- 
rea Vasile Lucaciu. În memoria copilului de 
atunci s-a întipărit chipul tribunului, pe care 
îl evoca cu venerație: „De câte ori se întorcea 
din lume îşi făcea vreme să adune copiii în 
jurul său, să-i întrebe de carte și să le-mpartă 
bănuţi de argint”. 


Iuliu Pop a urmat liceul la Satu Mare și facul- 
tatea la Cluj, devenind jurist, profesie pe care 
a slujit-o cu devotament peste patru decenii. 


Pasiunea pentru 
fotografie își are 
începuturile în 
anii de liceu, la 
Satu Mare, unde 
a beneficiat de 
îndrumările lui f 
Ioniță Andron, şi 
el oşean din Ra- 
cşa, mare artist 
al fotografiei. În 
1942 izbutește 


Iuliu Pop 


primele fotografii artistice, iar prima 
participare la o expoziţie are loc la 
București, în 1964. A urmat cea de 
la Târgu-Mureş din 1965, apoi alta, 
la București, în 1967. În anul 1968 
Iuliu Pop devine membru al Asocia- 
ţiei Artiștilor Fotografi din România 
(AAFR), iar din 1976 devine mem- 
bru al Federaţiei Internaţionale a Ar- 
tiştilor Fotografi. 


Începând cu 1960, lucrările sale au fă- 
cut ocolul pământului românesc, nu- 
mărul expozițiilor vernisate în orașele 


mari din ţară ridicându-se la peste 40. 
A expus la București, Cluj-Napoca, 
Iaşi, Timişoara, Târgu-Mureş, Braşov, 


Portret de bătrân din Borşa 


Craiova, Ploieşti și multe altele. 


Treptat arta lui Iuliu Pop, elaborată cu trudă, a ajuns în China, Ceho- 
slovacia, Olanda, Austria, Portugalia, Grecia, Ungaria, America, Rusia, 
Italia şi altele. 


În discuţiile purtate, Iuliu Pop mi s-a destăinuit, împărtășindu-mi câte 
ceva din culise. Am reținut că tainele artei fotografice au fost cucerite 
de către artist în trepte urcate succesiv, până ce a atins perfecțiunea. 
Până în 1950 a lucrat ca toţi amatorii, rezultatele fiind când mai bune, 
când mai slabe. După ce şi-a cumpărat un aparat Rolleiflex și-a început 
ucenicia. A comandat revista „Fotografia', pe o perioadă de zece ani, și 
a studiat cu atenţie toată colecția, dobândind multiple cunoştinţe de 
optică, tehnică şi de laborator. A început să vadă cu alți ochi subiectul 
fotografiat, realizând imagini artistice. 


Vorbind de tematica creaţiei lui Iuliu Pop, ne convingem că, în con- 
cepţia lui, fotografia nu este numai artă, ci şi document. Aşa ne putem 
explica varietatea conţinutului lucrărilor sale. Pe Iuliu Pop l-au atras 
tradiţiile, cu care era înfrățit din copilărie, căci ele aparțineau vieţii sa- 
tului în care a trăit o parte din viaţă. A imortalizat secvenţe din datini 
și obiceiuri, artă populară, vestigii arheologice, documente istorice 

vechi, portrete de bătrâni. Multe imagini cuprind aspecte ale artei și 
arhitecturii populare. Personal l-am văzut pe teren cum fotografia în 
casele oamenilor covoare, obiecte ornamentate de lemn, ceramică sau 
alte piese de textilărie populară. 


Fiind un om de omenie, se apropia cu multă căldură de țărani, mai ales 
de aceia ale căror case erau veritabile muzee de artă populară de fami- 
lie. Era îndrăgostit pur și simplu de bisericile de lemn și de meșterii 
populari cei mai iscusiţi. Împreună i-am vizitat pe marii meşteri Ion 
Stan Pătraş din Săpânța, Gheorghe Borodi din Vadu Izei, Ion Ţâplea 
din Fereşti, Găvrilă Utan din Călinești. 


Pentru Iuliu Pop fotografia a constituit un bun mijloc de conservare 
a unor aspecte ale culturii populare aflate pe drumul dispariţiei: port 
popular, case vechi, instalaţii țărănești etc. Era ferm convins că dinami- 
ca vieţii moderne, aplicarea descoperirilor științifice se răsfrâng asupra 
vieţii satului și contribuie la ștergerea și dispariția unor aspecte ale cul- 
turii populare. De aceea, spunea el, fotografia peste vreme poate sluji 
ca un preţios document. 


Două zone etnofolclorice l-au 
atras în mod deosebit: Maramu- 
reșul și Țara Oașului. „Am fost 
convins că în aceste zone se mai 
păstrează valori autentice ale fol- 
clorului și artei populare într-o 
perioadă în care transformările şi 
drumul spre progres și civilizație | 
îşi spun cuvântul, iar schimbările 
din viaţa socială modifică şi ima- 
ginaţia artistică.” 


Iuliu Pop a caracterizat plastic ce 
înseamnă a fi un bun fotograf: 
„el calculează ca un inginer, 
gândeşte ca un filozof, dar pri- 
vește lumea ca un poet” Era și 
adeptul celor spuse de Eugen Ia- 
rovici: „Eu cred că a fi artist foto- Copil în costum popular din Oaș 


DESTINE EJ 


graf înseamnă că, pe lângă talent 
şi pasiune, trebuie să ai hărnicie, 
cultură generală bună, pregătire 
bună şi multă experiență”. 


[i În fotografie Iuliu Pop vedea un 
i mijloc eficient de educaţie a se- 
X menului şi asta pentru că „ea este 
iun mijloc de comunicare între 
oameni. Fotografii, de orice ca- 
tegorie, fie profesionişti, fie ama- 
tori, caută să stăpânească tainele 
artei, ale tehnicii fotografice, cu- 
mulează cunoștințe de optică, 
chimie, estetică, experiență de 
viață și cultură generală. Ei caută 
să rețină, pe lângă imagini, amin- 
tiri şi impresii care să le exprime 
gândurile și sentimentele filtrate 


Mireasa din Oaş 


prin prisma sensibilităţii lor”. 


Secretele remedierii greșelilor săvârșite în arta fotografică stăteau, la 
acest artist, în felul cum ştia „să primească insuccesele ca o parte inte- 
grantă a succeselor. Trebuie să fii conştient că nu există drum pietruit 
care să te ducă la succes, iar atunci când ai greșit, prin perseverenţă și 
tenacitate să ştii să iei totul de la început, până ce obţii rezultatul do- 
rit. Mulțumirea e mai profundă decât în cazul când obţii rezultate fără 
greutăți . 


Iuliu Pop a fost, printr-o activitate neobosită, un promotor al artei fo- 
tografice și al frumosului în rândul semenilor. Formele de propagare 
a trudei sale în rândul iubitorilor de frumos au fost multiple. În afara 
expozițiilor a folosit cu succes diaporama, diapozitivul, care au ilustrat 
tematica diferitor expuneri, comunicări, conferințe etc. Activitatea lui 
s-a desfăşurat în școli, cămine culturale, universități. Cu fotografiile 
sale s-au ilustrat un număr impresionant de ziare şi reviste. 


Stimularea tinerilor artiști fotografi, amatori sau profesioniști, a fost, 
pentru Iuliu Pop, o preocupare constantă și captivantă. Împreună am 

făcut parte din diverse jurii la expoziţii, în care au expus profesioniști și 
amatori. Pe toți i-a încurajat cu o căldură părintească. 


Fotografia artistică i-a descoperit lui Iuliu Pop și alte atracţii, între care 
dragostea pentru arta populară. Rezultatele acestei pasiuni le-a materi- 
alizat în lucrările: „Ceramica de Seini”, studiu publicat în „Marmaţia”, 
III, 1977; „Pecetare maramureșene”, Editura Cybela, 1995; „Motive or- 
namentale pe ceramica din Ţara Oașului”, rămasă în manuscris. Opera 
lui monumentală „Arhitectura Maramureșului”, elaborată împreună cu 
un colectiv de specialiști arhitecţi, în care au fost investigate peste 150 
de monumente de arhitectură din mediul rural și urban, de lemn și zid, 
a rămas în manuscris. Dacă s-ar fi găsit bani să se publice, ar fi rezultat 
o enciclopedie a arhitecturii culte și populare din colțul nordic de țară. 


Fototeca artistului reprezintă o comoară fără de preț, valorificată prea 
puţin în timpul vieţii creatorului. Cât a trăit nu a avut bucuria să-și 
vadă măcar un album publicat. O machetă a unui album, rămasă în ar- 
hiva particulară, este unica intenţie de a-și fi valorificat, chiar şi sumar, 
truda sa artistică. 


Acesta a fost artistul, cercetătorul și omul de cultură Iuliu Pop, un tru- 
ditor neobosit pentru cauza artei fotografice de calitate, menită a bucu- 
ra inimile și sufletele semenilor. 


Limba, dincolo de gramatică 


Modul în care vorbim şi scriem 

în limba română trădează în bună măsură 
relația noastră cu logica, gradul de ordine 
care există în mintea noastră, relația noastră 
cu morala, cu adevărul, cu frumosul. 
Toate aceste implicații ale însuşirii 

limbii române ar trebui să fie 

în atenţia educatorilor. Orice educator, 
indiferent de nivel şi de specialitate, 

are şi un grad de răspundere 

la însușirea limbii române; 

deci ea nu este numai a profesorului 

de limba şi literatura română, 

ci a tuturor învăţătorilor şi profesorilor, 

de la grădiniţă până la universitate. 

Acad. Solomon MARCUS 

